
EESSÕNA 


Eestist on pärit terve plejaad polaaruurijaid: Eduard Toll ja Karl Baer, Alexander 
Bunge ja Alexander Schrenk, Alexander Keyserling ja Friedrich Schmidt, Constantin 
Grewingk ja Ernest Hofmann, Ferdinand Wrangel ja Otto Kotzebue, Alexander 
Middendorf ja meremehed kuulsast Krusensternide perekonnast. Mõned neist olid 
Tartu ülikooli kasvandikud ja teadlased, teised teenisid Vene sõjalaevastikus, kuid 
kõik nad olid lahutamatult seotud Eestimaaga, kus nad sündisid, õppisid ja elasid 
palju aastaid ... 

Kogu XIX sajandi jooksul rikastasid Eestist pärit teadlaste polaaruurimused 
maailma teadust. Nad jätsid igaveseks oma jälje Arktika tundmaõppimise ajalukku. 

Nende tee oli okkaline. XIX sajandi alguses polnud ühegi uurija jalg tallanud 
Venemaa põhjarannikut tuhandete miilide ulatuses: Veel polnud kaardil Bunge maad 
ega Wrangeli saart, veel kahtlesid teadlased ja meremehed Beringi väina olemasolus 
ja keegi ei teadnud, kas põhjas läheb meretee Vaiksest ookeanist Atlandi ookeani ... 

Mõistatuslik Arktika kutsus teadlasi oma lumistesse 
kaugustesse ... =. i 

Nad läksid Põhja üksi ja suurte ekspeditsioonidega, Nende tehnilised vahendid ja 
varustus olid väga lihtsad ja väheusaldatavad. Julgelt tungisid nad oma puust purje- 
katel jäässe ja talusid mehiselt äpardusi. Kõige tavalisemaks liiklusvahendiks olid 
koera- või põdranartad, jõgedel sõideti paatidel, mille nad sageli oma kätega olid 
meisterdanud. 

Kuude, sageli aga aastate kaupa olidnad lahutatud Eestimaast, kodustest, sõpradest, 
kolleegidest, Tartu ülikoolist, mille kasvandikud nad enamikus olid, mida nad iial ei 
"Unustanud ja mille parimate teadlaste nimed nad maailma kaardil jäädvustasid, 

Nad pidid toime tulema sellega, mida oli võimalik koera- või põdranartale 
paigutada. Külm ja nälg olid 

nende suurimateks vaenlasteks. Kui sageli olid nad meeleheite piiril, kuid nad leidsid 
väljapääsu ka raskeimast olukorrast. 
Nende kangelaslikku tööd kroonisid rikkalikud viljad. Näib, et Põhjas pole paika, kuhu poleks 
astunud Eestist pärit polaaruurija jalg. Nende tee viib Teravmägede jää-liustikelt Põhja- 
Ameerika inimtühjade avarusteni, kus Otto Kotzebue poolteist sajandit tagasi uuris 
Loodeväila esimesi sadu miile. 
Nad talvitusid pilvedesse mähkunud Teravmägede orgudes, ronisid mööda Muurmani süngeid 
kaljusid, imetlesid siniseid lõosilmavälju Novaja Zemlja violetsel rannikul, kogusid taimi 
Bolšezemelskaja tundras, Kanini poolsaarel ja Põhja-Uraalis. Jenissei veed kandsid nende 
paate põhja poole, nad ületasid Ülem- ja Alam-Taimõri koski, purjetasid Laptevite mere 
jääpankade keskel, rändasid Ida-Siberi ja Tšuktši mere rüsijääl lootuses avastada tundmatuid 
maid. Beringi väina tormid kimbutasid nende laevu. Nad olid esimesed, kes XIX sajandil tulid 


Ameerika põhjarannikule ja hakkasid mööda Alaska rannikut otsima teed Vaiksest ookeanist 
Atlandile ... 

Nad läbisid Arktikas tuhandeid versti. Tuhanded ohud, ootamatused ja ebameeldivused 
jälitasid neid. Sageli rippus nende elu juuksekarva otsas ... 

Jutustused sellest, kuidas Eestist pärit polaaruurijad teenisid inimkonda ja teadust, on 
kirjutanud ajaloolane Vassili Passetski, kes töötab Leningradis Arktika ja Antarktika 
Instituudi teadusliku sekretärina. 

15 aasta jooksul on ta avaldanud 15 mitmesuguse mahu ja sisuga raamatut, mis on 
pühendatud polaaruurimistele XVI sajandi lõpust tänapäevani. Juba tema esimesele raamatule 
rändurist ja revolutsionäärist Vladimir Russanovist, kes koos oma pruudi Julia Jeaniga kadus 
jäljetult Arktika jäässe, annab ajakirjandus kõrge hinnangu. Mõne aasta pärast anti sellest 
kordustrükk, mis on täiendatud paljude arhiivimaterjalil rajanevate lehekülgedega. 

Seejärel andis V. Passetski välja raamatud «Willem Barents» (tõlgitud ka leedu, usbeki ja 
kirgiisi keelde), «Vitus Bering», «George De Long», «Peter Anjou», mida lugejad hästi vastu 
võtsid. 

Juba ammu huvitasid teda Eestist pärit Arktika-uurijad. Esimene, Eduard Tollile pühendatud 
artikkel avaldati 1958. aastal ajakirjas «Priroda». V. Passetski huvist annavad 

tunnistust tema dokumentaalsetel materjalidel põhinevad raamatud — «Tundmatute maade 
otsingud», «Leiud, mis avavad saladused» ja «Millest sosistasid polaarmoonid», mis äratasid 
tähelepanu laia lugejaskonna hulgas ja nõukogude ajakirjanduses. 

1966. aastal asus ta kirjastuse «Eesti Raamat» ettepanekul valmistama trükiks ette raamatut 
«Eestist pärit Ark-tika-uurijad». Ta täiendas oma varem avaldatud töid uute Tartust,. 
Moskvast ja Leningradist saadud arhiivimaterjalidega, kirjutas neli uut jutustust ja lõi sel viisil 
ajaloolis-geograafilises kirjanduses esimese raamatu Eestist pärit teadlaste ja meremeeste 
panusest Arktika uurimisse ... 

V. Passetski raamatud rajanevad dokumentaalsel materjalil, mida sageli kasutatakse 
esmakordselt, neid iseloomustab populaarne esituslaad ja hea kirjanduslik maitse. 

Raamat «Eestist pärit Arktika-uurijad» jätkab samu traditsioone, kuid selle erinevusega, et 
siin avaldatakse uusi materjale veelgi suuremal määral kui seni. 

Paljud hinnalised dokumendid, mida siin esmakordselt esitatakse, võiksid olla teadusliku töö 
aluseks. Kuid autor on mõistnud õigesti populaarteadusliku kirjanduse olemust ja tähtsust, 
sest just see kirjandusliik annab teaduslikke andmeid laiale lugejaskonnale. 

Raamat algab Adam Johann Krusensternile pühendatud jutustusega. Iga koolipoiss teab tema 
ümbermaailmareisist, kuid meresõitja edasine elukäik oli kuni viimase ajani kaetud 
vaikuselooriga. V. Passetski suutis seda kergitada ja ta näitab suurt admirali kui inimest, kelle 
tähelepanu oli suunatud tolle aja tähtsate geograafiliste probleemide lahendamisele: 
Loodeväila uurimisele ja Lõunamandri avastamisele. Autor leidis kümneid unikaalseid 
Krusen-sterni dokumente ja kirju, sealhulgas ka projekte Vene ekspeditsioonide 
korraldamiseks lõuna- ja põhjapoolusele ning Baffini lahte, samuti veel ühe projekti, mis oli 
pühendatud Loodeväila otsingule. Huvi pakuvad ka inglise polaaruurijate kirjad 
Krusensternile ja admirali kirjad John Rossile, John Barrow'le, James Burneyle. 

Kõik need dokumendid, mis on väärt, et neid detailselt teaduslikes artiklites analüüsida, on 
selle raamatu ehteks. Tegelikult ei piirdu Krusensterni teema ühe jutustusega. Autor nimetab 
teda korduvalt Kotzebue, Wrangeli, Baeri ja Middendorfi juures peatudes ja tõestab 
veenvalt, et 

Krusenstern võttis aktiivselt osa tähtsamate Arktika-ekspeditsioonide organiseerimisest aastail 
1815 —1842. 


Vähem huvitav pole ka peatükk Krusensterni õpilasest Otto Kotzebue'st. Sellest meresõitjast 
on palju kirjutatud, peaasjalikult aga tema viljakast uurimistööst Väikse ookeani 
troopikavööndis, kuid tema tähelepanekutele Beringi väinas, mille põhjal ta väitis, et 
Loodeväil eksisteerib, ei ole pööratud küllaldast tähelepanu. Alles nüüd on saanud teatavaks 
fakt, et juba enne Kotzebue saabumist Portsmouthi ootas teda seal Vene konsuli juures kiri, 
milles Venemaaga Loodeväila uurimises võistlevad inglise teadlased palusid teda teatada oma 
uurimistöö tulemustest. Nende dokumentide leidmine on eriti tähtis veel sellepärast, et 
Kotzebue reiside viimasest väljaandest oli eksikombel välja jäänud jutustus tema 
väljapaistvast avastusest. 

Suure hulga arhiivimaterjale leidis autor Eestist. Seda kajastab ka-jutustus Ferdinand 
Wrangelist. Esmakordselt jutustatakse siin V. M. Golovnini ja G. A. Sarõtševi osast Kolõma 
ekspeditsiooni organiseerimisel. Siin otsustatakse ka üks sajandipikkune vaidlus. Sada aastat 
tagasi väitis tuntud geograaf Petermann, et Tšuktši rannikust põhjas asuvale saarele on 
ebaõiglaselt antud Wrangeli nimi, sest rändur olevat eitanud selle olemasolu. V. Passetski 
leidis Wrangeli perekonnaarhiivist uurija kirjad, mis teevad lõpu igale kõhklusele ja 
kinnitavad veelgi, et Wrangel uskus kindlalt saare olemasolusse. 

Selle olukirjelduse suureks vooruseks on, et selles jutustatakse Wrangeli sidemetest 
dekabristide Bestuževite, Kornilovitši ja Batenkoviga. Eriti huvitavalt iseloomustab Wrangelit 
kui üht oma aja progressiivsemat tegelast tema kiri Vene-Ameerika Kompanii aktsionäridele, 
mida tuleb pidada XIX sajandi 30-ndate aastate üheks eredamaks tsarismi paljastavaks 
dokumendiks. 

Raamatus on suurt tähelepanu pööratud ka vähetuntud või siis unustatud Arktika-uurijatele — 
Alexander Schren-kile, Constantin Grewingkile, Friedrich Schmidtile, Alexander Bungele 
ning Adam Johann Krusensterni pojale ja pojapojale. 

Esmakordselt kirjeldatakse siin Paul Theodor Krusen-sterni osa Petšooramaa uurimisel, 
milleks ta korraldas mitu ekspeditsiooni. Rohkesti on kasutatud NSV Liidu Geograafia Seltsi 
arhiivi materjale. Siin on ära toodud 

teise Vene Antarktika-ekspeditsiooni projekt, mis tunnistab Venemaa teadlaste ja meremeeste 
suurt huvi jäise kontinendi vastu. Krusenstern-pojapojale pühendatud olukirjeldus on otsekui 
jätkuks jutustusele tema isast. 

Peatükis Karl Baerist jutustatakse selle suure teadlase kiindumusest Arktikasse. Üle 
neljakümne aasta mõlkus Põhjamaa tema mõtetes. Kaks korda viibis ta seal, peale selle aitas 
ta oma kolleege organiseerida mitu polaafeks-peditsiooni. 

Vaatamata nappidele arhiivi- ja kirjandusallikatele suutis V. Passetski anda pildi Constantin 
Grewingki julgest retkest kipakal karbasel ümber Kanini poolsaare ja näidata tema tähtsust 
geoloogiliste teadmiste avardamisel ühe Euroopa-Venemaa uurimata ala kohta. Vaimustusega 
kirjutas Grewingki tööst esimene NSV Liidu Teaduste Akadeemia president A. P. Karpinski. 
Eriti laialdaselt on kirjeldatud Venemaa Geograafia Seltsi esimest polaarekspeditsiooni, mida 
juhtis Hofmann. Esmakordselt saab lugejaskond teada, et selle organiseerimisest võtsid osa 
Baer, Middendorf, Litke, Struve ja teised Venemaa väljapaistvad teadlased. 

Huvitav on ka lühike jutustus Friedrich Schmidti (A. P. Karpinski sõbra) polaarreisist Jenissei 
suudmesse mammuti luustiku järele, seda enam et nii seda ekspeditsiooni kui ka Schrenki ja 
Grewingki reise tänapäeva töödes Arktika uurimise ajaloo alal eksikombel ei meenutata. 
Autori teeneks tuleb pidada jutustuse loomist Alexander Bungest. Temast on kirjutatud napilt 
ja põgusalt. V. Pas-setski näitab selle väsimatu ränduri pulbitsevat tegevust, kes talvitus 
Arktikas viis korda ja andis tähelepanuväärse panuse Leena delta, Uus-Siberi saarte ja 
Teravmägede uurimisse. 

Esmakordselt mitte üksnes populaarteaduslikus, vaid ka teaduslikus kirjanduses üldse jutustab 
V. Passetski väga, põhjalikult Alexander Schrenki reisidest samojeedide tundrais, tema 


seiklustest, rikkalikest uurimistulemustest ja nende tähtsusest geograafia edasisel arendamisel, 
mis leidis märkimist ka nõukogude akadeemikute L. S. Bergi ja A. P. Karpinski poolt. 
Raamatu lõpetab jutustus Eduard Tollist. Need leheküljed, mis on pünendatud XIX sajandi 
lõpu — XX sajandi alguse: ühe väljapaistvaima polaaruurija traagilisele saatusele, on raamatu 
eredamad leheküljed. Eriti hästi 

on näidatud Tolli sõprust Fridtjof Nanseniga, tema sügavat inimlikkust, omakasupüüdmatut 
teaduse teenimist ja kirglikku püüet avastada Sannikovi maad, mille otsingutel ta jäljetult 
hukkus. Nagu eelmisteski jutustustes, on ka siin ära toodud uusi huvitavaid dokumente, mis 
varem olid tundmatud. 

V. Passetski kirjutas raamatu Eestimaa panusest Venemaa põhjaalade tundmaõppimisse. Siin 
on asjatundlikult ja armastusega kirjutatud sündmustest ja faktidest, millest paljud on 
uhkuseks ülemaailmsele geograafiateadu-sele. Raamat on aktuaalne ja otsekui proloogiks 
sellele uurimistööle, mida Eesti teadlased teevad tänapäeval Arktikas ja Antarktises. 

Me loodame, et eesti lugeja võtab hästi vastu need jutustused, mis sisaldavad kangelastegude 
romantikat, poeesiat, armastust teaduse vastu. 

Juhan Smuul, 

Lenini preemia laureaat 

Aleksei Trešnikov, 

Arktika ja Antarktika Instituudi direktor, Teaduste Akadeemia Presiidiumi juures asuva NSV 
Liidu Geograafia Seltsi viitsepresident, geograafiateaduste doktor 


1. ADAM JOHANN KRUSENSTERN 


Vaevalt saad astuda Tallinna pinnale, ja sa armud tema ilusse esimesest silmapilgust. Uhkelt 
hoiab linn ammu möödunud aegade mälestusmärke. Veelgi teravamalt ja sügavamalt tundsin 
ma tema veetlust, kui tõusin Toompeale, et Toomkirikus kummarduda suure admirali Adam 
Johann Krusensterni põrmu ees. Kirikus ei olnud ühtegi turisti. Ainult oreli pidulikud ja 
imekaunid helid vooga-sid võlvide all... 

Vist mitte üheski maailma kontserdisaalis ei kõla orel nii kaunilt kui vanas Toomkirikus. 
Võib-olla peitub selle võlu saladus gooti võlvide akustika iseärasustes, aga võibolla selles, et 
tema seinte krohv valmistati kanamunadega, nagu mulle usaldavalt teatas kõhn, igivana 
eideke. Ma kuulasin eidekese jutustust Toomkiriku ajaloost, mis on dramaatiline ja kaunis 
nagu inimese elu. .. 

Mind liigutas mu vabatahtliku giidi armastus selle muistse kiriku vastu. Eideke tundis iga 
tema kivi ja iga kivi elustus imeteldavalt kujundliku jutustuse ladusas voolus. Ma ootasin, 
mida ütleb ta Krusensterni kohta. Otsekui aimates mu mõtteid, ütles ta: 

«Siin puhkab admiral...» 

Ta vaikis. Võib-olla arvas ta, et haua kohale langetatud püha Andrei lipp, mille Krusenstern 
esimesena viis ümber maailma, jutustab admiralist ilmekamalt ja selgemalt kui sõnad... 
Ootamatult tulvasid kirikusse turistid. Eideke jättis hüvasti ning siirdus külastajate poole. 
Väljudes heitsin veel kord pilgu vanale admiralilipule, justkui aimates, et kahe päeva pärast 
viib juhus mind kokku Adam Johann Krusensterni eluga, mis sai alguse 1770. aastal Tallinna 
lähedal Hagudis. 

Ma sõitsin Eestisse, et arhiivides ja muuseumides tutvuda seni tundmatute materjalidega 
Fabian Gottlieb Bellingshauseni kohta. Täpsemalt öeldes otsisin ma Antarktika- 

ekspeditsioonil käinud purjekate .«Vostok» ja «Mirnõi» vahiraamatuid. Juba ammu olid need 
mingil moel mereministeeriumi arhiividest kadunud. Ja ehkki mu kolleegid Arktika ja 
Antarktika Instituudist otsisid neid juba mitmete aastate vältel, ei andnud otsingud tulemusi. 
Ka minu pingutused polnud edukamad ... 


Tallinnast sõitsin ma Tartu. Selle linnaga olin tutvunud juba 1944. aastal. Siis tundus ta mulle 
väikse vaikse linnakesena. Kuid vaikust ma sealt enam ei leidnud ja tänavad olid 
tundmatuseni muutunud. Vaid kell raekoja tornis lõi tuttavlikult. Ja vana tuttavana teretas 
mind valgete klassitsistlike sammastega ülikool. Seejärel leidsin Toomemäel Baeri 
mälestussamba juures ka rahu ning vaikuse. Läksin ümber teadusliku raamatukogu hoone ja 
Toome varemete, ületasin vallikraavi ja leidsin end peagi Eesti NSV Riikliku Ajalooarhiivi 
kolmekordse hoone ees. 

«Vostoki» ja «Mirnõi» vahiraamatuid arhiivis ei olnud. Ka ei leidnud ma uusi materjale 
Bellingshauseni kohta. .. 

Aga võib-olla leiduvad need Krusensterni perekonna-fondis? Loen üht nimestikku, teist. 
Kolmandas nimestikus on number 23 all tähendatud: «Krahv N. P. Rumjantsevi kirjad». Selle 
toimikuga tuleb tingimata tutvuda. Täidan nõudelehe ja ootan kannatamatult, millal 
kirjavahetus tuuakse. Tunneb ju iga ajaloolane vene väejuhi Pjotr Aleksandravitš Rumjantsevi 
vanema poja Nikolai Petrovitši nime. 

Erinevate põlvkondade ajaloolased ja, kirjanikud hindavad üksmeelselt tema erakordselt 
viljakat haridustööd. Ta rajas suurepärase haruldaste raamatute kogu ja tegi selle testamendiga 
kõigile kättesaadavaks. Selle kogu alusel arenes ja saavutas õitsengu Moskva Riiklik Avalik 
Raamatukogu. Eeltoodule on vaja veel lisada vanade ürikute ning käsikirjade kogu ja müntide 
kollektsioon. Rahaga koonerdamata saatis ta teadlasi peaaegu kõikidesse Euroopa maadesse ja 
paljudesse Venemaa tähtsamatesse kohtadesse, et koguda käsikirju Venemaa ajaloo kohta. Ta 
tundis kiindumust rännakute, eriti polaarretkede vastu., 

Ta läkitas Hedenströmi uurima Uus-Siberi saarestikku, Ludlovi ja Pospelovi tutvuma-Novaja 
Zemljaga. Seejärel kulutas ta üle saja tuhande rubla ekspeditsioonile, mis pidi prikil «Rjurik» 
otsima mereteed Beringi väinast Atlandi ookeanile. 

Möödunud sajandi alguses märkis üks Moskva ülikooli 

teadlane tuntud inglise polaaruurija E. Shackletoni Antarktise-reisile pühendatud raamatu 
eessõnas, et esimest vene Antarktika-ekspeditsiooni varustas N. P. Rumjantsev. 

Eelkõige oli mul vaja kontrollida, kas see väide vastab tõele. 

Tunni aja pärast toodi mulle arhiivi fondidest kuldilus-tistega nahkköide N. P. Rumjantsevi 
kirjadega Adam Johann Krusenstemnile aastaist 1813 —1825. Alguses saan neist vaevu aru. 
Peaaegu saja viiekümne aasta eest on nad kirjutatud haige inimese väriseva käega. Mõnedes 
kohtades on tint pleekinud. Pikkamisi aga harjun käekirjaga. Ehkki kirjad pole paigutatud 
kronoloogilises järjekorras, leian peagi read, mis toovad selguse uuritavasse küsimusse. 8. 
aprillil 1819. aastal kirjutab Rumjantsev Krusensternile: 

«Ma kurvastan, ... et pole kuulda kaptenleitnant Kotzebue määramisest mõne valitsuse poolt 
kavatsetud ekspeditsiooni etteotsa.» 

Jutt on ekspeditsioonidest põhja- ja lõunapoolusele. Kui Rumjantsev oleks üht neist oma 
vahenditega varustanud; poleks tal olnud vaja kurvastada, vaid määrata Otto Kotzebue 
ekspeditsiooni juhiks nii, nagu ta määras Kotzebue «Rjuriku» komandöriks, ehkki mereväe 
juhtkond oli selle vastu, pidades ohvitseri liiga nooreks. Ka räägib Rumjantsev «valitsuse 
poolt kavatsetud ekspeditsioonidest». 

Niisiis lükkas see kiri ümber väite, nagu oleks Rumjantsev kulutanud Bellingshauseni 
ekspeditsioonile oma isiklikku raha. 

Jätkan kirjade lugemist. Peaaegu igal leheküljel kohtan nimesid, mis kõlavad otsekui 
muusika: Wrangel, Anjou, Hromtšenko, Etolin, Vassiljev, John Ross, Edward Parry, John 
Franklin, John Barrow. Kõige sagedamini aga nimetatakse Kotzebue'd.' 

Kogu toimik on vaja läbi lugeda ja välja kirjutada kõik, mis võib huvi pakkuda polaaralade 
uurimise ajaloo seisukohalt. Peagi veendun, et minu ees ön imetlusväärne leid, mis ühtaegu 
annab juhtnööre edasisteks otsinguteks. 


Peaaegu kõik Rumjantsevi kirjad Krusensternile on pühendatud XIX sajandi ühele 
huvitavamale polaargeograafia küsimusele — Loodeväila ehk teiste sõnadega 

meretee probleemile Beringi väinast Atlandi ookeanile mööda Alaska ja Kanada rannikut. 

XIX sajandi esimese poole õpetlastele oli see probleem niisama aktuaalne, veetlev ja raske 
nagu tänapäeval inimese lend Marsile ... 

Oma elu viimase 12 aasta jooksul oli selle ihaldatud meretee avastamine N. P. Rumjantsevi 
kõige kirglikumaks sooviks. Juba raskesti haigena, halvatuna ja sel määral kurdistunud, et 
saab vaid krihvli ja tahvli abil teda ümbritsevate inimestega suhelda, loodab ta ikka ja jälle 
innukalt, et rõõmusõnunm tee avastamisest kahe ookeani vahel tooks õnne tema viimastesse 
päevadesse. 

Rumjantsevi kirjade köite leidmine oli seda meeldivam, et olin juba varem leidnud arhiividest 
sama teema kohta huvitavaid materjale. Mõni kuu enne sõitu Tartusse näidati mulle Venemaa 
Välispoliitika Arhiivis «N. P. Rumjantsevi projekti Kirdeväila avastamise ekspeditsiooni 
varustamiseks. 

Rumjantsevi kirjad omandaksid veelgi suurema tähtsuse, kui õnnestuks leida suure meresõitja 
Krusensterni vastused, kes peaaegu kakskümmend aastat oli riigikants-leri nõuandja mere- ja 
polaaruurimiste alal. 

Ka Tartus leidusid mõned Krusensterni kirja mustandid Rumjantsevile, kuid neid oli liiga 
vähe. Selle huvitava kirjavahetuse ahelast puudus palju lülisid. 

Otsustasin neid otsida Sõjalaevastiku Arhiivist. Ehkki Krusensterni Leningradi-fond oli mulle 
juba ammu tuntud, vaatasin selle veel kord läbi. Admirali kirju Rum-jantsevile ma ei 
avastanud, küll aga leidsin uusi huvitavaid dokumente Loodeväila otsingute ajaloo kohta .ja 
paljude väljapaistvate inglise polaaruurijate kirju, kes võtsid osa selle kuulsusrikka ülesande 
lahendamisest. 

Aga kus on siis Krusensterni kirjad? 

Alles poole aasta pärast õnnestus mul otsinguid jätkata. Sõitnud Moskvasse, oli mul 
esimeseks asjaks minna Vanade Aktide Riiklikku Keskarhiivi, kus säilitatakse Rumjantsevi 
fondi. Ei vedanud. Arhiivis oli sanitaarpäev. Järgmisel päeval pääsesin viimaks fondi 
nimestiku juurde. Ja ongi soovitud kirjarida — «Kirjavahetus 1. F. Krusensterniga*» — ja 
selle juures «Toimik meresõidust prikil «Rjurik»». Järgmisel päeval veendusin, et paljud, 
ehkki mitte kõik, Krusensterni kirjad Rumjantsevile on säilinud. 


* Vene keeles nimetati Adam Johann Krusensterni Ivan Fjodorovitšiks. (Toim.) 

Nagu oodata võis, olid need leheküljed niisama huvitavad kui Tartu omadki... 

Tulemuseks oli, et minu käes olid kümned tõendid Krusensterni suurest panusest 
polaargeograafia ühe kõige raskema probleemi uurimisse ja lahendamisse. Kirjad tõendasid, 
et Venemaa osavõtt Loodeväila otsingutest on ebaõiglaselt maha vaikitud. XIX sajandi alguse 
polaar-uurijad hindavad Krusensterni kui inimest, kes hoolimata kaasaegsete geograafide 
kinnitustest esimesena julgelt kõneles ühenduse olemasolu võimalusest Beringi väina ja 
Atlandi ookeani vahel ja innustas selle tee otsinguid uuesti alustama. Kuid see au on temalt 
ära võetud. Loodeväila otsingute taastamise initsiatiiv omistatakse Inglise admiraliteedi 
sekretärile John Barrowle, kes käis vaid Krusensterni jälgedes. Seda tunnistab üle 20 kirja, 
mis Barrow saatis meie meresõitjale. Ava mistahes polaarreiside ajaloo raamat, olgu ta siis 
välja antud Moskvas või Londonis, New Yorgis või Montrealis — kõikjal kohtad sa Barrow 
nime ega leia Krusensterni... Parimal juhul on teda mainitud kui instruktsiooni koostajat 
«Rjuriku» ekspeditsioonile ja rohkem mitte sõnagi... Avastatud dokumendid aga kinnitavad, 
et ta pühendas kolmkümmend aastat oma elust XIX sajandi tähtsaima geograafilise saladuse 
lahendamisele. 


Püüame heita valgust suure meresõitja tegevuse sellele uurimata tahule. 

Enne kui jätkata jutustust sellest, millise panuse andis Krusenstern polaaralade uurimise 
arendamisse, on tarvis heita pilk vanaaegsetele kaartidele, mis nägid ilmavalgust XVIII ja 
XIX sajandi vahetusel. Eelkõige torkab silma terve kontinendi — Antarktise — puudumine. 
See-eest valgus Põhja-Ameerika Põhja-Jäämere idaossa ja mõnedel kaartidel ühines 
maakitsuse kaudu Selagi neeme ja Kol-jutšini lahe vahel Tšuktšimaaga, see tähendab just sel 
alal, mis oli rändurite poolt uurimata. Kaartidel puuduvad Wrangeli saar, Severnaja Zemlja ja 
Franz Joseph'i maa. Ida-Siberi arhipelaagist on kaartidel vaid Suur ja Väike Ljahhovi saar. 
Novaja Zemlja kontuuridel pole midagi ühist tänapäevastega. Gröönimaa on maismaa kaudu 
Ameerikaga ühendatud. Mitte keegi ei võinud kindlalt öelda, kas läbi Põhja-Jäämere on 
võimalik ühendus Vaikse ja Atlandi ookeani vahel. Põhja-Venemaa kohal lasub teadmatus. 
Koos uue sajandiga astub ka Venemaa teadma- 

tusse. Eeloleval sajandil hargnevad sündmused mõjustavad mitte üksnes rahvaste saatust, vaid 
ka mandrite, arhipelaagide, saarte, ookeanide ja merede piirjooni. Seda eeldasid eelnenud 
sajandi viimastel aastakümnetel kogutud faktid. Neil aastatel püüdis Venemaa visalt 
orienteeruda oma valdustes Kirde-Aasias ja Põhja-Ameerikas. Teostades Euroopas aktiivset 
poliitikat, püüdis Venemaa kindlustada oma eelposte Vaikse ookeani põhjaosas ja Põhja- 
Jäämeres, eriti selles rajoonis, mis piirnes Beringi väinaga. Seda soodustas lihtsate vene 
inimeste aktiivne tegevus Aleuudi saartel ja Vene-Ameerika idarannikul. Dekabristid hindasid 
kõrgelt vene maadeuurijate ja lihtsate tööinimeste panust Venemaa idapoolsete avaruste, ja 
Vaikse ookeani põhjaosa uurimisse. Nii kirjutab Šteingel oma «Vanamehe märkmetes» 
vaimustusega, kuidas kütid läksid oma kipakail paatidel mitte ainult Komandöri saartele, vaid 
jõudsid isegi Sandwichi (Havai) saarteni. Neid julgeid mereretki nimetas dekabrist 
«gigantseks sammuks».2 

Vene-Ameerika kompanii asutamine XVIII sajandi üheksakümnendatel aastatel kuulutas ette 
uurimistööde intensiivistumise Põhja-Ameerikas ja Tšuktšimaal ning pani aluse Loodeväila 
otsingutele. Arhangelski laevaehitus, töönduse ja väliskaubanduse areng Põhjas tõid kaasa 
uurimistöö laiendamise Valgel merel, Lapimaal, Novaja Zemljal ja Venemaa põhjaosas. 
Venemaa tähistas uue sajandi algust esimese ümber-maailmaekspeditsiooni teelesaatmisega 
laevadel «Nadežda» ja «Neeva». Ekspeditsiooni juhtimine usaldati suurepärasele meremehele 
ja andekale teadlasele Adam .Johann Krusensternile. Esimesel pilgul ei olnud see merereis 
seotud Põhja uurimisega, tegelikult aga mõjutas ta väga palju polaaruurimist Venemaal. 
1803. aasta suvel väljusid «Nadežda» ja «Neeva» Kroonlinnast. Nad suundusid pikale retkele 
Vene-Ameerika (nagu Alaskat tol ajal nimetati) rannikule. Adam Johann Krusenstern heiskas 
oma lipu «Nadeždal». «Neeva» komandöriks oli ekspeditsiooni juhi sõber ja õpingukaaslane 
Juri Fjodorovita Lisjanski. 

Ekspeditsiooni ülesandeks oli toimetada Vene saatkond Jaapanisse, üle anda laadung vene 
asundustele Ameerikas ja sooritada Vene laevastiku ajaloos esimene sõit ümber maailma. 

16 

«Meie ekspeditsioon äratas Euroopa tähelepanu,» kirjutas A. J. Krusenstern. «Esimese 
sellelaadse eksperimendi edu oli hädatarvilik. Vastasel korral oleks minu kaasmaalaste tee 
võib-olla veel kaua aega takistatud olnud, Venemaa kadestajad aga oleksid tõenäoliselt 
rõõmustanud ebaõnnestumise üle.» 

Ja Krusenstern ning Lisjanski tegid kõik, et suurendada oma laevastiku au ning kuulsust. 
Läänemerest väljumisel tabas «Nadeždat» ja «Neevat» metsik torm, milles hukkus mitu 
inglise laeva. Meie meremehed tulid esimese katsumusega edukalt toime. Pärast pikemat 
peatust Falmouthi sadamas Inglismaal jätkasid «Nadežda» ja «Neeva» reisi. Kuu aja pärast 
purjetasid nad juba troopika laiuskraadidel. 


26. novembril 1803. aastal ületas ekspeditsioon ekvaatori. Seda sündmust tähistati hurraa- 
hüüete saatel üheteistkümne suurtükikogupauguga. Seejärel algas traditsiooniline pidu 
merejumal Neptunuse auks. 

Ligi kaks kuud jätkati sõitu troopilistes vetes. Madrused ja ohvitserid talusid troopilist 
palavust, vihmavalinguid ja torme, tegutsedes kriitilistel puhkudel kiirelt, leidlikult, julgelt 
ning operatiivselt. 

Pärast tugevat tormi Lõuna-Ameerika ranniku lähedal, mil laevad pidid peaaegu kokku 
põrkama, maabuti Santa Catarina saarel. Siin avastati, et «Neeva» groot- ja fokkmasti olid 
tekkinud praod. Kiires korras tuli asuda vigastust kõrvaldama. Saarel raiuti maha kaks enam 
kui neljakümnemeetrist punast puud ja toimetati need suurivaevu laevale. Mastide püstitamine 
ja «Neeva» ümbertaglastamine kestis ligi viis nädalat. 2. veebruaril 1804. aastal jätsid vene 
meremehed lõpuks maha maalilise Santa Catarina saare, kus nad töö kõrval püüdsid haruldasi 
troopikalinde, kogusid putukate kollektsiooni ja võtsid kaasa üle 90 väärispuuliigi näidise. 
Kolme nädala pärast jõuti Tulemaa lähistele. Hoorni neeme juures võtsid neid vastu tugevad 
tuuleiilid ja vihm. Peagi möllas raevukas torm. Kolm päeva ei suutnud laevad määrata oma 
asukohta. Kolm päeva oldi sooja söögita. Tundus, et veel pisut ja tormihoog pühib tekilt kõik 
merre. Alles neljandal päeval vaibus tuul ja ekspeditsioon sõitis ümber Hoorni neeme. 

Kuid ka Vaikse ookeani avarustel ei jätnud tormid ja udud meresõitjaid rahule. Ühel sombusel 
ööl läksid laevad 

lahku ja jätkasid purjetamist eraldi. Nad kohtusid alles Markiisisaarestikku kuuluva Nukuhiva 
saare juures. Kirjeldanud Nukuhiva rannikut ja loodust ning kogunud huvitavaid andmeid 
saare taime- ja loomariigi kohta, võtsid Krusenstern ja Lisjanski kursi Havai saartele. Seejärel 
suundus «Neeva» Vene-Ameerika kallastele, «Nadežda» aga purjetas Kamtšatkale. Laadinud 
lasti Petropavlovskis maha, sõitis Krusenstern saatkonnaga Jaapanisse. 1. oktoobril 1804. 
aastal tabas laeva ootamatu taifuun. Laev kõikus nagu laast, laine lõhkus ahtris illuminaatorid, 
purustas tormitaakslid. «Nadežda» tõusis kord hiiglasliku laine harjale, kord sööstis 
sügavikku ja veemassid paiskusid mürinal tekile, tungides läbi purukspekstud luukide laeva 
SISEMUSSE. 

Meremehed tulid ka selles heitluses loodusjõududega võitjaks. Nende julgus ja enesesalgavus 
päästis laeva hukkumisest. 

«Meie madruste ohtupõlgav kartmatus avaldus niivõrd, et torm ei viinud ära ühtegi purje...» 
kirjutas Krusen-stern. «Miski ei võinud metsikule tormile vastu panna. Kui palju ma ka pole 
kuulnud Jaapani ja Hiina rannavetes möllanud taifuunidest, midagi sellesarnast ei suutnud ma 
ette kujutada.» 

Kõrvaldanud vigastused, suundus «Nadežda» Nagasa-kisse. Algasid läbirääkimised Jaapani 
võimudega diplomaatiliste ja kaubanduslike suhete sisseseadmise kohta. Need kestsid ligi neli 
kuud ja lõppesid tulemusteta. Jaapani keiser ei võtnud saadikut N. P. Rezanovit ja tema 
kingitusi vastu, viidates sellele, et iidsed seadused keelavad kaubavahetuse alustamise 
ükskõik millise rahvaga. 

Kuid Krusenstern ei raisanud aega asjata. Tema ise, ohvitserid ja laeval viibivad teadlased 
jätkasid teaduslikke vaatlusi. Tagasiteel Kamtšatkale kirjeldasid nad Jaapani läänerannikut, 
kandsid kaardile Sahhalini saare idaranniku ja avastasid Kuriilides neli saarekest, mille nad 
nimetasid Kivipüünisteks. 

Vahepeal jõudis «Neeva» õnnelikult Vene valdustesse Ameerikas. Lisjanski lossis laeva, 
kirjeldas Kodiakki ja Sitkat, uuris mitmeid lahti, abajaid ja väinu, võttis peale karusnahad ja 
hiivas ankru. Teel Kantonisse, kus mõlemad laevad pidid kohtuma, avastas Lisjanski saare, 
rifi ja leetseljaku. Hiina vetes tabas «Neevat» taifuun, mis tekitas laevale tõsiseid vigastusi. 
Laev hakkas lekkima. Kõik 

pumbad pandi tööle, kuid vesi ei vähenenud. Ohvitserid ja madrused töötasid laeva 
päästmiseks väsimatult. Pikkamisi tuul nõrgenes, lainetus vähenes ja meeskonnal õnnestus 
laev plaasterdada. 

3. detsembril 1805. aastal Lisjanski ja Krusenstern kohtusid. Kantonis müüdi Lisjanski poolt 
kaasatoodud Vene-Ameerika kompanii kaubad kasulikult ära ja laevad võtsid kursi 
kodumaale. Tagasitee viis neid üle India ja Atlandi ookeani. Ka see polnud kerge. Troopilised 
hoovihmad, udud ja marutuuled jälitasid meresõitjaid, neid varitsesid madalikud ja veealused 
karid. Kui ekspeditsioon oli juba Aafrika kaguranniku lähedal, läksid «Nadežda» ja «Neeva» 
jälle lahku ja kohtusid alles Kroonlinnas. Kaotanud udus Krusensterni, otsustas Lisjanski 
mitte Püha Helena saarel maabuda, nagu varem oli kokku lepitud, vaid siirduda otse 
Portsmouthi. Nii sai teoks meresõidu ajaloos seninägemata vahepeatusteta retk Hiinast 
Inglismaale. «Neeva» komandör oli veendunud, et «nii julge üritus toob meile suurt au, sest 
veel mitte ükski meremees pole söandanud sooritada nii pikka retke ilma puhkepeatusteta... 
Ma kahetsesin ainult seda, et niisugune rännak lahutas meid «Nadeždast» kuni kodumaale 
saabumiseni. Kuid mis sinna parata? Meil oli võimalus maailmale näidata, et väärime täiel 
määral seda usaldust, mida kodumaa meile on osutanud, ja selle nimel tuli kohtumine ohvriks 
tuua.» 

1806. aasta juuni lõpus kohtas «Neeva» Assooride lähedal inglise laeva. Selle kapten, astunud 
Lisjanskiga ühendusse ja saanud teada, missuguse laevaga on tegemist, saatis vene 
meresõitjatele 30 puuda kartuleid ja inglise ajalehti. Meie meremehed läkitasid tänutäheks 
vastu suure tünni Alaska vaarikamoosi. 

Paar päeva pärast seda kohtumist jäi «Neeva» Portsmouthi sadamas kaheks nädalaks 
ankrusse. 

Peagi saabus «Neeva» ja tema järel ka «Nadežda» kodumaale. Kolm aastat ja 
kaksteistkümmend päeva kestnud reis ümber maailma oli lõppenud. 

A. J. Krusensterni ja J. F. Lisjanski merereis, mis viis Vene lipu üle kõikide ookeanide, 
kirjutas kuulsusrikka lehekülje Venemaa laevastiku ajalukku ja rikastas geograafiateadust. 
Meremehed kirjeldasid tuhandete kilomeetrite ulatuses Jaapani, Sahhalini, Kuriilide ja teiste 
saarte rannikualasid, määrasid sadade tähtsate punktide 

koordinaadid, tegid erakordselt väärtuslikke tähelepanekuid hoovuste, vee temperatuuri ja 
tiheduse kohta, mis panid aluse uuele teadusele — okeanograafiale. Ekspeditsiooni koosseisus 
olnud teadlased rikastasid teadust väljapaistvate töödega etnograafia ja astronoomia alalt. 
Kogu maailm tunnistas vene meremeeste teeneid. Ekspeditsiooni juht A. J. Krusenstern valiti 
Venemaa Teaduste Akadeemia, Londoni, Pariisi, Göttingeni ja teiste teaduslike instituutide 
ning ühingute auliikmeks. Esimese vene ümbermaailmareisi tähistamiseks münditi 
mälestusmedal. 

Adam Johann Krusensterni reis pani aluse tervele reale mereretkedele. Viieteistkümne aasta 
jooksul sooritati 31 reisi ümber maailma ja 14 reisi Peterburist Uus-Arhan-gelskisse Alaskal, 
mis jätsid kustumatu jälje ülemaailmsesse geograafiateadusesse. 

Ümbermaailmareisidest osavõtnuist kasvas terve plejaad merede ja ookeanide uurijaid. Nende 
hulgas olid ka Wrangel, Kotzebue ja Bellingshausen. 

Akadeemik Karl Baer hindas Krusensterni kangelastegu kõrgelt. Baer nimetas Krusensterni 
«inimeseks, kes viis esimesena Vene lipu suurele maailmamerele ja tegi selle ülemaailmselt 
kuulsaks». Veel kõrgema hinnangu andis Baer Krusensternile tema kirjutatud biograafias, mis 
ilmus «Peterburgskaja Gazetas» 1839. aastal. Baer kirjutas, et Krusensterni eelkäijaiks olid 
lihtsad vene inimesed, kes omal käel ületasid meresid ja jäävälju ning jõudsid Vaikse ookeani 
kallastele. 

«Hiljaaegu võis lugeda,» kirjutas Baer, «et lihtrahva barbaarsus ajab Venemaal tihti nurja 
valitsuse ilusad kavatsused uurimisretkede organiseerimisel.. . Jämedamalt pole enam 


võimalik eksida. Me pole siin kuulnud ühestki ekspeditsioonist, mille puhul lihtrahva 
barbaarsus oleks valitsuse parimad kavatsused läbi kukutanud. Vastupidi, lihtrahvas on 
peaaegu alati rajanud teed teaduslikele uurimistele. Kogu Siber, on niiviisi avastatud. Sel 
kombel liideti Venemaaga Kamtšatka ja Kuriilid. Alles hiljem laskis valitsus need üle 
vaadata... 

Lihtrahvast võrsunud ettevõtlikud inimesed avastasid Beringi mere saarteaheliku ja kogu 
Loode-Ameerika vene ranniku. Esimestena ületasid väina Aasia ja Ameerika vahel lihtrahva 
hulgast pärinevad uljaspead, esimestena leidsid nad Ljahhovi saared ja külastasid palju kordi 
Uus- 

Siberi asustamata alasid, enne kui Euroopa nende olemasolust midagi teadis... Juba Beringi 
aegadest peale on teaduslik meresõit käinud vaid nende jälgi mööda.»3 

Baeri sõnade järgi ületas Krusenstern tundmatuid teid mööda maailmamered ja, arendades 
rahvusliku meresõidu kuulsusrikkaid traditsioone, rikastas Venemaa kuulsust uute avastuste 
ja hiilgavate kangelastegudega. 

Tähistades vene ümbemmaailmareiside epohhi algust,, valgustas Krusensterni reis 
välgusähvatusena XIX sajandi esimest poolt. Tema meresõit andis tõuke geograafilisele 
uurimistööle Venemaa põhja- ja idaosas. 

kd 

Pärast merereisilt naasmist saab Krusensternist N. P. Rumjantsevi teaduslik nõuandja 
geograafilise uurimistöö, raamatute, käsikirjade ja kaartide alal. 

Nad veedavad koos palju tunde. Nende vestlus kulgeb ikka ühe ja sama teema ümber: kas 
eksisteerib läbipääs Beringi väinast Atlandi ookeani mööda Ameerika põhjarannikut? Just 
selles piirkonnas, mis ka kõige uuematel kaartidel laiub valge laiguna, samuti Kirde- 
Venemaal ja; kaugel lõunas ootavad meremehi avastused, millel võib olla määratu tähtsus. 
«Võib juhtuda, et esitatakse küsimus: millist kasu saab Venemaa sellistest uurimistöödest?» 
kirjutab Krusenstern. «Niisuguse küsimuse võivad esitada inimesed, kes ei taipa, et nende 
uurimistööde eesmärgiks on nende isamaa võimsuse ja poliitilise mõjuvõimu 
suurendamine.»4 

Alles hiljuti välisministriks määratud Rumjantsev, mõistab väga hästi, millist mõju võivad 
geograafilised uurimistööd mõnikord välispoliitikale osutada ja kuidas välispoliitika annab 
tõuke uutele avastusreisidele. Ta palub Krusensterni koostada plaan reisiks põhjapoolusele. 
Ja. meresõitja asubki haaravale teekonnale mööda vanaaegseid raamatuid, kaarte ja käsikirju. 
Teda vaimustab meresõitjate mitmete põlvkondade püüd leida meretee Atlandi ookeanilt 
Vaiksesse ookeani. Veelgi meeldivam on veenduda, et mitte ükski Euroopa riik pole 
saavutanud põhjaalade uurimisel nii suurt edu kui Vene laevastiku meremehed. Kümne aasta 
jooksul uurisid Suure Põhjaekspedit-siooni salgad arktilist rannikut Severnaja Dvinaast 
Kolõmani. Sellest Venemaa ühest suuremast polaarüritusest 

21 

osavõtnud teadlased leidsid Siberi arhiividest dokumente selle kohta, et juba 1648. aastal 
sooritas kasakas Semjon Dežnjov merereisi Kolõma suudmest Anadõrile ja tõestas niiviisi, et 
Aasiat lahutab Ameerikast väin... Tõsi küll, nüüd, XIX sajandil, on mõned geograafid selle 
reisi tõepärasuses kahtlema hakanud.5 

Teadmised Ameerika põhjaalade kohta olid palju kasinamad, ehkki sinna oli korraldatud suur 
hulk ekspeditsioone. Mõni aasta pärast Ameerika avastamist Kolumbuse poolt, XV sajandi 
lõpul tegi Sebastian Cabot esimese katse tungida mööda Uue Maailma rannikut loodesse. 
Sellele järgnesid portugallaste, hispaanlaste, prantslaste ja inglaste ekspeditsioonid. XVI 
sajandi lõpu ja XVII sajandi alguse rändurid jõudsid laheni, millele hiljem anti Hudsoni nimi, 
ja otsides asjatult pääsu Põhja-Jäämerele, viisid nad lahe uurimise põhijoontes lõpule. 


Uue sammu Loodeväila otsimisel astus William Baffin, kes jõudis mööda Gröönimaa 
läänerannikut põhjalaiuseni 77°30', avastas Lancasteri ja Smithi väina suudme ning jõudis 
järeldusele, et Loodeväila ei eksisteeri, ehkki ta tegelikult pani alguse selle avastamisele.15 
Õnnetuseks aga läksid Baffini koostatud kaardid kaduma ja geograafid hakkasid lõpuks 
kahtlema tema väljapaistvate avastuste tõepärasuses. Võimalik, et just selle eksiarvamuse 
levik põhjustas järgnevate ekspeditsioonide ebaõnnestumise, sest kuni XIX sajandi esimese 
aastakümneni ei suudetud selles piirkonnas kaugemale põhja poole jõuda. 

Järgmine punkt Põhja-Jäämere Ameerika-kaldal saavutati 1770. aastal, mil Hudsoni lahe 
kompanii teenistuja Samuel Hearne läks mööda Coppermine'i jõge mereni ja leidis rannikul 
elavate eskimote juurest suurel hulgal vaalakiuseid ja hülgenahku. Kuid geograafid kahtlesid 
ka tema avastuses, nii nagu nad kahtlesid Baffini ja Dežnjovi avastuste puhul. Kaheksa aastat 
hiljem läbis kuulus Cook Beringi väina ja jõudis Jäise neemeni põhjalaiusel 71°. Sajandi 
lõpul, täpsemalt 1793. aastal, sõitis Alexander Mackenzie mööda suurt jõge, mis tänapäeval 
kannab tema nime, alla ja nägi «haisvat järve», nagu indiaanlased Põhja-Jäämerd nimetasid. 
Tõsi, inglased ise suhtusid sellesse teekonda üpris skeptiliselt. Isegi Barrow arvas, et «kui 
Hearne'i andmed merest olid mitterahuldavad, siis Mackenzie teated selle kohta olid veelgi 
udusemad». 

Kaasaegsete kohtuotsus oli kiire ja ebaõiglane. Nad arvasid, et ei Hearne ega Mackenzie 
näinud merd, ehkki nad tõenäoliselt asusid selle lähedal.7 

Niisiis olid Ameerika mandri põhjaosa hiiglaslikest avarustest XIX sajandi alguseks teada 
vaid üksikud punktid, mis ei heitnud vähimatki valgust Loodeväila probleemile, vaid andsid 
pigem põhjust uute hüpoteeside ja eksiarvamuste tekkimisele. 

«Korduvad, kuid asjatud katsed avastada Põhjamere-teed veensid kõiki, et see ei saa 
eksisteerida ja ülesanne tunnistati lahendatuks,» kirjutas Krusenstern, analüüsides 
ekspeditsioone Caboti aegadest Cookini.8 

Krusenstern pidas selliseid järeldusi kahtlasteks ja ta selgitas oma soosijale, kui oluline on 
selle oma aja tähtsaima geograafilise probleemi lahendamine. 

Varsti pärast Vene-Inglise sõja lõppu, s. 0. 1810. aasta paiku, hakkas Krusenstern 
Rumjantseviga arutama praktilisi samme Loodeväila otsimiseks organiseeritava eks- 
peditsiooni ettevalmistamise alal. Alguses kavatseti ekspeditsioon moodustada Vene- 
Ameerika kompanii töötajaist. Peagi aga selgus, et Vene-Ameerika kompaniis ei leidu 
küllaldaselt mereasjandust tundvaid inimesi, kes tuleksid toime ekspeditsiooni raskete 
ülesannetega Loode-väila ja Ameerika mandri põhjaosa uurimisel. 

Napoleoni vägede sissetung Venemaale lükkas Krusen-sterni plaanide teostamise edasi. 
Rabandus kiskus N. P. Rumjantsevi pikkadeks kuudeks mitte ainult ameti-, vaid ka isiklike 
asjade juurest eemale. .. Kuid pärast Prantsuse vägede väljakihutamist pöördusid Krusenstern 
ja Rumjantsev oma lemmikprobleemi juurde tagasi. Krusenstern oli just lõpetanud oma 
Loodeväila otsingute ajaloo viimistlemise. 

«Selle teose, mis on kirjutatud 1812. aastal, kavandasin ma sissejuhatuseks minu poolt 
originaaltekstide järgi koostatud raamatule «Kadunud admirali Tšitšagovi teekond 
põhjapoolusele»,»9 kirjutas Krusenstern. Edasi märkis ta, et tema «tööde kirjastamist on 
takistanud mitmesugused põhjused». Tema kirjadest selgub, et üheks põhjuseks oli Peterburi 
mereväeringkondade vaen esimese ümbermaailmasõitja vastu. Harimatus ja võib-olla ka 
kõige lihtlabasem kadedus püstitasid veel palju kordi ületamatuid tõkkeid tema teele. 
Sellepärast rõõmustas teda väga Rumjantsevi tähelepanu, kes avameelselt kirjutas oma 
täielikust 

usaldusest tema teadmiste ja kavatsuste vastu. 


Enne otsuse vastuvõtmist nad kohtusid ja arutasid korduvalt teekonna üksikasju, mis pidi 
kergitama eesriide sajandi suurima geograafilise mõistatuse eest. 

Kui juba ekspeditsioon varustada, siis tuli seda teha suurejooneliselt, Rumjantsevi helde 
südame ja ülemaailmse autoriteedi vääriliselt. Kõik peab olema läbi mõeldud, ette nähtud. 
Tuleb tellida maailma parimad teaduslikud instrumendid, kutsuda välja teadlased ning ehitada 
spetsiaalne laev pikaks ja ennastsalgavaks merereisiks. Arvestades neid juhtnööre, koostas 
Krusenstern ekspeditsiooni eelarve ja läkitas selle 13. novembril 1813. aastal Tallinnast 
Peterburi. 

Ekspeditsiooni maksumuseks nähti ette 100 000 rubla; sellest pool — laeva ehitamiseks, 16 
000 — palkadeks, 10 000 — proviandiks, 6000 — instrumentide tarbeks. Ülejäänud osa 
sellest tolle aja kohta küllalt soliidsest summast jäi erakorralisteks kulutusteks ja kingituste 
ning vahetuskaupade ostmiseks. 

Edasi laabus kõik kiiresti. Juba mõne kuu pärast anti tellimus Turu laevatehasele. Laev 
otsustati nimetada «Rjurikuks». Tema komandöriks määrati leitnant Kotze-bue, kelle 
mereretkele on käesolevas raamatus pühendatud eri peatükk. 

Rumjantsev saatis Krusensterni Inglismaale, et tellida sealt ekspeditsioonile 
navigatsiooniriistu. Krusensternil oli Briti laevastiku meremeeste hulgas palju tuttavaid. Oli ta 
ju hulk aastaid Inglise laevadel teeninud ning reise Ameerika ja India rannikule sooritanud. Ta 
sõbrunes Inglise admiraliteedi sekretäri John Barrow'ga, kes aitas teda varustuse muretsemisel 
ja pidas hiljem palju aastaid temaga innukat kirjavahetust. Barrow kaudu sai Krusenstern 
täpset informatsiooni Inglismaa valitsuse kavatsustest polaaruurimiste alal. 

Londoni ajakirjad ja ajalehed tegid Krusensternile ettepaneku, et ta avaldaks nende 
lehekülgedel oma arvamusi. Kuid ta oli tagasihoidlik ja ettevaatlik nagu alati. Alles 1814. 
aasta oktoobris avaldas ta «Naval chronicle'is» artikli, milles ta väitis, et polaarmaade kaardid 
ei vasta tegelikkusele. Eriti kritiseeris ta Arrowsmithi kaarte, millel Aasia kirderannik oli 
ebaõigesti kujutatud. Ta märkis, et neil on täiesti välja jäetud Tšauni laht, mis on kantud 

kõikidele vene kaartidele. Juba kuulus Pallas «nimetas seda küllalt selgelt oma ettekandes 
Salaurovi reisi kohta, kes otsis siin talvituspaika ja uuris seda kogu ulatuses». 

Inglise kartograafide teiseks suuremaks veaks oli see, et nad pidasid Põhja- ja Šelagi neeme 
üheks ja samaks geograafiliseks objektiks, samal ajal kui esimene asus Krusensterni sõnade 
järgi teisest 7—8° lääne pool. «Ja ehkki Selagi neeme laiuskraadi keegi pole kindlaks 
määranud, ei saa sõnagi öelda inglise geograafide oletuse kaitseks, nagu ei eksisteeriks teda 
üldse,» kirjutas ta.1" Peale selle polnud inglise kaartidel ära toodud Ljahhovi ja Diomedese 
saari, rääkimata Sannikovi ja Hedenströmi viimastest avastustest ja uurimustest. 

Selles artiklis esitas Krusenstern idee saata välja uus ekspeditsioon Aasia kirderanniku ja 
saarte hoolsaks uurimiseks. 

Samal 1814. aastal pöördus Krusenstern Inglismaalt tagasi ja hakkas koostama instruktsiooni 
Kotzebue jaoks, milles ta määras kindlaks ekspeditsiooni peamised teaduslikud ülesanded. 
Krusenstern arvas, et ekspeditsiooni lähtebaasiks peab olema, «kui teist lahte ei avastata»11, 
Nortoni laht ning pidas vajalikuks, et Kotzebue sõidaks sinna ja koguks kohalike elanike käest 
andmeid sisemaa, jõgede suuna, ranniku ja suurte järvede kohta. Nortoni lahest pidi «Rjurik» 
suunduma Unalaskale ja teel tutvuma Vene-Ameerika uurimata lõunarannikuga. 

Oma põhilise ülesande lahendamisele pidi ekspeditsioon asuma retke kolmandal aastal. 
Selleks oli Ameerika sisemaa, samuti selle põhjaranniku uurimine. Tuli «teada saada, kui 
kaugele ta ulatub põhja poole Cooki nähtud Jäise neeme taga, samuti ka seda, missugusel 
laiusel ta võtab suuna idasse». 

Krusenstern ei piiranud «Rjuriku» teekonda itta mingite koordinaatidega ning lootis, et 
meremeeste mehisus ja kindlus aitab neil looduslikud takistused ületada ja teha suuri 

avastusi. 


Kotzebue võis veel ühe aasta pühendada Põhja-Amee-rika uurimisele, kui ta leiab 
mingisuguse jõe, mis suubub Põhja-Jäämerre ja on ühenduses mandri sisemuses asuva suure 
järvega. Tal oli lubatud ekspeditsiooni kestust pikendada ka sel juhul, kui tema käsutuses on 
fakte või 

andmeid, mis võimaldavad «loota, et mõlema ookeani vahelise ühenduse olemasolu pole 
täiesti võimatu».12 

Krusenstern jälgis hoolsalt oma kasvandiku reisi ookeanil. Kannatamatult ootas ta Kotzebue 
kirju ja ettekandeid, millest väljavõtted ta avaldas «Sõn Otetšestvas» ja «Severnaja Ptšelas». 
Suur meresõitja oli vaimustuses Kotzebue esimesest reisist Põhja-Jäämerre, mille tulemusena 
avastati tohutu suur laht, ja ta ootas, et tema teist üritust Loodeväila otsimisel kroonivad uued 
edusammud. Krusenstern lootis, et 1817. aasta suvel laiendab Kotzebue uurimistööd äsja uuri- 
tud paikadest itta ja põhja. 

Krusenstern oletas, et Kotzebue pöördub Kroonlinna tagasi kas 1818. või 1819. aasta suvel. 
Tal tekkis hiilgav mõte suunata «Rjurik» pärast vigastuste parandamist uuele ekspeditsioonile 
Loodeväila otsimiseks, kuid seekord Gröönimaa poolt. 

25. detsembril 1817. aastal, kui «Rjurik» asus alles Manilas, saatis Krusenstern Rumjantsevile 
kirja, milles ta jutustab oma plaanidest ekspeditsiooni kohta Baffini lahte: 

«Selle suure lahe täpne uurimine on huvitav kahel põhjusel: esiteks, kui ühendus lääne- ja 
idapoolse ookeani vahel eksisteerib, siis peab see olema kas siin või Hudsoni lahes. Viimast 
on vaadelnud mitmed meresõitjad ja ehkki selles on kohti, mis pole eriti põhjalikult uuritud, 
on hoopis tõenäolisem, et seda ühendust võib Baffini lahes leida enne kui Hudsoni lahes. 
Teiseks on selle lahe uurimine geograafiale huvipakkuv, sest pärast tema avastamist 1616. 
aastal pole teda kunagi uuritud. Nooremad geograafid isegi kahtlevad tema olemasolus ja ei 
usu, et Baffin tõepoolest nägi seda lahte ümbritsevat maad.»13 

Krusenstern uuris Baffini märkmeid ja jõudis kindlale veendumusele, et Baffin sõitis läbi 
praegu tema nime kandva lahe kaldad. Kuid ta polnud veendunud Baffini ülestähenduste 
paikapidavuses. 

Baffini lahe olemasolus kahtlemine oli meresõitja arvates tekkinud «oletatavatest raskustest 
sõita merel, mis peaaegu alati on jääga kaetud». Inglased saatsid sinna vaid ühel korral, 1776. 
aastal, ekspeditsiooni, mille eesotsas oli kogenud mereväeohvitser, kuulsa Cooki üks 
paremaid õpilasi leitnant Pickersgill. Reis ebaõnnestus ja meremehed unustasid Baffini lahe ... 

Krusenstern formuleeris oletatava ekspeditsiooni ülesanded väga lühidalt. Eelkõige pidid 
rändurid uurima Baffini lahe vähetuntud kaldaid ja seejärel otsustama küsimuse «tolle 
ühenduse olemasolu kohta läänepoolse ookeaniga». 

Krusenstern ei soovitanud uut ekspeditsiooni enne «Rjuriku» Peterburi naasmist teele saata. 
Pärast seda, kui ekspeditsiooni tulemused Loodeväila uurimise kohta Beringi väina poolt 
täielikult teada on, võib otsustada selle üle, kuidas saadud andmeid kasutada edasistel otsin- 
gutel Baffini väina poolt. 

Uue ekspeditsiooni juhtimise soovitas ta usaldada «meie noorele meremehele» — Otto 
Kotzebue'le. Ta lootis, et uueks sõiduks on võimalik kasutada prikki «Rjurik». Tema 
arvestuste kohaselt pidi Kotzebue Beringi väinast naasma 1818. aasta lõpul. Järgmine jsuvi 
oleks kulunud laeva vigastuste parandamiseks. 1820. aasta kevadel aga suunduks 
ekspeditsioon Peterburist Loodeväila Atlandi-poolse osa otsingule ja pühendaks kaks 
navigatsioonihooaega teaduslikule uurimistööle. Lühem aeg ei võimaldaks ekspeditsiooni 
ülesannet «kogu võimaliku täpsusega» täita. Vajaduse korral võiks priki komandör pikendada 
polaar-maadel viibimist veel ühe aasta võrra. «Ma arvan, et äärmisel juhul võib ühe talve 


veeta Gröönimaa rannikul, kus taanlastel on asulaid, või kui seal pole võimalik, on vastu- 
võetavad ka Uus-Iirimaa või Halifaxi sadam Uus-Šotimaal,» kirjutas Krusenstern. 

Mõni päev pärast selle projekti saatmist Rumjantsevile sai Krusenstern oma vanalt tuttavalt 
Inglise admiraliteedi sekretärilt John Barrow'lt pika kirja, milles viimane teatas inglaste 
kavatsusest läkitada ekspeditsioon teele just samade eesmärkidega, millest ta äsja oli ette 
kandnud. 

Barrow palus Krusenstemnilt nõu ja abi. «Kallis söör! Te saate kuulda hämmastavat fakti. Kõik 
need tohutud jääväljad, mis viimase 400 aasta jooksul on sulgenud tee Gröönimaa 
idarannikule, on tuulest Atlandi ookeanile kantud ja ära sulanud. Rannik on kuni 80. 
laiuskraadini vaba. Meri on läänes nii manner- kui ka merejääst peaaegu puhas. See 
ebatavaline nähtus seab meie ette kolm erakordselt tähtsat küsimust: 1) Kuidas mõjub 
kliimale 50 või 40 000 ruutmiili jää (rääkimata jää mahust) edasikandumine ja sulamine? 2) 
Millises seisundis on vanade Taani kolooniate jäänused Gröönimaa idarannikul? 3) Kas see 
21 

soodustab Loodeväila leidmise katsete taaselustamist või Ameerika põhjarannikust 
möödumist? 

Seoses viimase punktiga võtsin endale julguse pöörduda Teie poole ja paluda Teid mulle 
teatada, mida Te teate leitr-nant Kotzebue'st pärast tema ärasõitu. Kui ma Teist meie 
kohtumisel Inglismaal õigesti aru sain, siis on reisi eesmärk selles, et selgitada, kas viib väin 
või avameri Beringi väinast Põhja-Jäämerre. Kui see on nii, siis me üritame järgmise aasta 
kevadel organiseerida ekspeditsiooni ümber Gröönimaa või läbi Davise väina. Kui leitnant 
Kotzebue sai instruktsioone liikuda edasi idasse ja kui tal õnnestus tungida läbi Beringi väina, 
siis võivad meresõitjad kohtuda ja üksteisele kasulikud olla. Kui ma õigesti mõis-, tan tema 
eesmärki, siis antakse meie ohvitseridele juhendeid osutada igasugust abi teie meremeestele. 
Ma ei tea, kas Te olete tuttav kapten Burneyga, kes purjetas koos kapten Cookiga. Ta on 
võtnud enesele pähe, et Beringi väina pole olemas, eksisteerib vaid laht, mis lõpeb põhjas kaht 
kontinenti — Aasiat ja Ameerikat — ühendava maismaaga. Ta räägib, et Miller mõistis 
Dežnjovi valesti, ja et see ohvitser ei läbinud väina. Ma ei tea, mis alustel ta kõike seda ette 
kujutas või siis tegi ta niisuguse lühikese ajaga uue avastuse. Mulle tundub, et sel teemal on. 
tarvis Kuninglikus Seltsis ettekanne teha. 

Ma loodan, et Te andestate minu julguse ja vabandate, et ma palun Teid mulle kõigest teatada, 
mis on Teile teada Loode-Ameerika põhjaosa kohta.»14 

Barrow teade jää eemaldumisest Gröönimaa idarannikult ei hämmastanud Krusensterni. Ta ei 
näinud selles erilist tundemärki jääolude muutumise kohta Põhja-Jää-meres ja oli veendunud, 
et laevad, mis suunduvad Gröönimaa ja Teravmägede vahelise väina kaudu üle põhjapooluse 
Vaiksesse ookeani, jäävad jäässe kinni nagu varaja-semadki ekspeditsioonid. Ta ei uskunud 
lahtise mere olemasolusse põhjapooluse juures ning arvas, et väila Atlandi ookeani ja Beringi 
väina vahel tuleb otsida piki Ameerika põhjarannikut. 

Krusenstern täitis Barrow palve ja läkitas talle andmed Dežnjovi retke kohta Beringi väinas. 
Järgmises kirjas, mis oli teele saadetud Londonist 26. veebruaril 1818, tänas Barrow 
materjalide eest. 

«Teie kiri 12. jaanuarist on väga huvitav eriti praegu, mil me soodustame avastusi neis 
rajoonides, mille kohta 

Teie kirjas on väga huvitavaid andmeid,» kirjutas ta Kru-sensternile. Barrow pöördus jällegi 
Krusensterni poole abipalvega. Seekord palus ta saata «andmeid Beringi väina ja Uus-Siberi 
kui Ameerika jätku kohta ning Kotzebue märkmeid tema poolt avastatud lahe kohta Vene- 
Amee-rika looderannikul.»15 

Samas teatab ta, et tõenäoliselt on kapten Burney Kru-sensternile oma töö juba välja saatnud, 
kui ta aga seda teinud pole, siis toimetab ta selle juba lähemal ajal vene meresõitjale. 


Ja tõepoolest, kohe pärast John Barrow'd pöördus Kru-sensterni poole abi saamiseks 
mitmeköitelise Vaikse ookeani uurimise ajaloo autor kapten James Burney. 

«Tõenäoliselt olete Te kuulnud, et ma püüdsin tõestada ühenduse olemasolu Aasia ja 
Ameerika mandri vahel,» kirjutas Burney. «Ma arvan tõepoolest, et niisugune võimalus pole 
välistatud.» Ta arvas, et võimalus, nagu eksisteeriks veetee Atlandi ja Vaikse ookeani vahel, 
ön üpris kahtlane, sest «jõgede veed ja atmosfääri sademed, mis kannavad liiva ja muid 
materjale, oleksid selle aegamööda sulgenud». 

Burney arvas, et pole küllaldaselt rahuldavaid tõendeid, mis kinnitaksid, et Aasia ja Ameerika 
asetsevad eraldi. Samal ajal väitis ta, et Aasia ja Ameerika pole omavahel merega lahutatud, 
vaid on ühe ja sama kontinendi eri osad.16 

Burney järeldus polnud uus. Juba 1595. aastal kirjutas kapten John Davis oma väikeses 
traktaadis «Maailma hüdrograafiline kirjeldus»: «Juba nii kaua püütakse avastada Loodeväila, 
et me võime uskuda — Aasia ja Ameerika on omavahel ühendatud ja väila pole olemas. Ja 
kui kontinendid ongi eraldatud, mida me küll ei usu, siis on klimaatilised tingimused seal 
sellised, et igasugune lootus väila leidmiseks langeb ära.» 

Burney meenutab seda, et vanadel kaartidel on näidatud, kuidas Aasia mäeahelikud ühinevad 
«teise kontinendi mägedega». 

Oma oletuse kaitseks toob James Burney mõned tõendid. Esiteks, kui esimesel pilgul paistab 
jää olevat monoliitne, siis paari päeva pärast on see sõre. Selles näeb Burney tõendit, et «jää 
on hiljuti maast eraldunud». Teiseks, linnud lendavad põhjast lõunasse. Kolmandaks, kui 
uskuda Cooki mõõtmisi teel Jäiselt neemelt Põhjaneemele, 

on sügavus kõikjal ühesugune ega vähene põhja suunas, mis tõestab seal maa olemasolu. 
Neljandaks, Beringi väinas täheldatakse aeglast, Kolõma meres aga, vastupidi, kiiret hoovust, 
mis «tekitab kahtluse, kas need kaks merd on ühenduses». 

Samas kirjas palus Burney Krusensterni saata materjale, «kas tšuktšidel enestel on selge 
ettekujutus selle kohta, kui kaugele põhja maa ulatub. Siis on veel üks tähtis küsimus, mille 
kohta me tahaksime saada õiget vastust. See puudutab hoovusi, nende suunda ja kiirust, 
kuivõrd see on üks tõendusi, millele Loodeväila kaitsjad toetuvad. » 

Nagu on näha Krusensterni vastuse mustandist, nimetas meie meresõitja Burney hüpoteesi 
mandrite ühenduse ja maismaa olemasolu kohta Beringi väinast põhja pool temale omase 
pehmuse ja ettevaatlikkusega kahtlaseks. Samuti õnnestus selgitada, et Krusenstern saatis 
tõepoolest Burney'le materjale Kotzebue meresõidu kohta Beringi väinas ja teatas talle 
andmed hoovuste kohta, mis Burney kinnituste vastaselt olid küllalt kiired ja eeldasid seega 
just Loodeväila olemasolu, mitte aga selle puudumist. .. Oma 1819. aastal avaldatud raamatus 
tõi Burney küll Krusensternilt saadud andmed ära, kuid jäi oma arvamuse juurde ja teatas, et 
ta usub kahe kontinendi eraldatusse vaid siis, kui saadakse tõendeid, «et kogu Aasia rannik 
Kolõmast kuni Beringi väinani on merest ümbritse-tud».17 

Otsustades Burney kirja järgi 14. märtsist 1820, tervitas ta vaimustunult F. Wrangeli Kolõma- 
ekspeditsiooni ettevalmistamist, mis tema meelehärmiks hävitas hüpoteesi maismaaühenduse 
olemasolu kohta Aasia ja Ameerika vahel. 

Samas kirjas arvas Burney, et Vene lõunapolaarekspe-ditsioon Bellingshauseni juhtimisel «ei 
avasta midagi tähtsat». «Ma mõtlen, et on juba küllalt hästi kindlaks tehtud, et seal ei saa olla 
mingisugust maad,» kirjutas ta. 

Nii kordas Cooki reisikaaslane Burney oma kadunud juhi mõtet veelgi kategoorilisemas 
vormis. Seoses sellega tahaks jälgida Krusensterni enda poolt lõunamandri kohta avaldatud 
mõtete evolutsiooni. Nagu näha tema kirjast mereminister markii de Traversay'le, pooldas ta 
esialgu Cooki arvamust, mida aga muuseas pidas vajalikuks veel kord kontrollida. Sama 
mõtet kordab Krusenstern kirjas 

Barrow'le: «Tunnistan, ma jagasin Cooki arvamust, et ehkki lõunamanner tõenäoliselt 
eksisteerib, ei avastata teda kunagi.» Kuid seoses hilisemate andmetega selle kohta, et Hoorni 
neemest lõuna pool avastati varem tundmata saared, mis Barrow oletuste kohaselt ühinevad 
Sandwichi saartega, oletab ta, et just siin kusagil võib alata ka uue, kuuenda kontinendi 
rannik. 

«Ma olen rõõmus,» lõpetab Krusenstern oma kirja, «et kaks meie laeva on saadetud 
lõunapoolusele.»18 Nendest ridadest kõlab varjatud lootus, et vene meremehed avastavad 
tundmatu mandri. Nagu me teame, see eelaimus täi-tuski. 


»* 


Kuid pöördugem tagasi Barrow kirjade juurde, mis saabusid Krusensternile senikaua, kuni 
nende autor tegi aktiivset teaduslikku tööd Inglise admiraliteedi sekretäri ametikohal. 1819. 
aasta veebruaris teatas ta meie meresõitjale Rossi 1818. aasta mereretkest. Ta kirjeldas üksik- 
asjalikult ekspeditsiooni marsruuti, tõi ära sügavuse mõõtmise andmed Baffini lahes ja teatas, 
et Lancasteri väin tungib Rossi arvates maa sisse, mille ta nimetas Crokeri mägedeks. Aasta 
hiljem selgus, et neid mägesid pole ja John Rossi reputatsioonile langes vari. Alles 14 aastat 
hiljem õnnestus Rossil oma autoriteeti geograafide ja meremeeste silmis taastada. 

1820. aasta sügisel saatis Barrow Krusensternile Parry teekonna lühikese kirjelduse ja tänas 
meie meresõitjat andmete eest Ameerika looderanniku kohta. Nimelt toimusid seal sel ajal 
uurimised riigikantsler Rumjantsevi rahalisel toetusel. «Tema püüe teadust arendada teeb 
talle au ja ma soovin kogu südamest, et maailmas oleks rohkem niisuguseid teaduse 
metseene.» 

Barrow -palus Krusensterni kirjutada artikkel Põhja-Jäämere, Loodeväila ja Vene- 
Ameerika uurimise kohta, sest «seni pole trükisõnas midagi avaldatud Vaikse ja 
Atlandi ookeani ühenduse alal peale kapten Burney tööde, kes seedis oma ideed ligi 45 
aastat». 

Võimalik, et selle palve tagajärjeks oli Krusensterni artikli «Uued katsed Loodeväila 
avastada» ilmumine. 

Huvitav on John Barrow hinnang esimese Vene Antarktika-ekspeditsiooni tulemuste kohta. 
Ta kirjutas Krusensternile 

30. oktoobril 1821. aastal: «Tänan Teid huvitava teate eest kahe Vene laeva ekspeditsiooni 
kohta lõunapoolkerale. See ekspeditsioon teeb oma juhile suurt au. Ekspeditsioon ületas minu 
lootused mitmekordselt.» Ühtlasi kirjutas ta, et teda huvitab kahe laeva saatus, mis M.N. 
Vassiljevi juhtimisel 1820. aastal Beringi väinast põhja poole suundusid. Barrow palus 
Krusensterni tungivalt teatada kõigest, mida ta teab selle Vene ekspeditsiooni tegevusest. Ta 
lootis, et võib-olla kohtub Vassiljev Par-ryga, kes siirdus teisele polaarreisile, ja siis oleks 
Loode-väila probleem lahendatud. 

Barrow'lt saadud materjalide põhjal kirjutas Krusen-stern mõned artiklid, mis olid pühendatud 
Inglise Loode-väila-ekspeditsioonidele. 

Tänades Barrow'd teadete eest Parry retke kohta Lan-casteri väina 1819. aastal, soovis 
Krusenstern sellele meresõitjale edukat ekspeditsiooni. 

«Uurides rannikut Jäise neeme ja' Repulse'i lahe põhjaosa vahel... tulin ma järeldusele, et 
polegi nii tähtis, kas Loodeväil on laevatatav, sest seda väila ei tule vaadelda mitte kui 
navigatsioonilist, vaid kui geograafilist probleemi. » 

Samas kirjas teatas Krusenstern Barrow'le ekspeditsioonist, mis, nagu meile näib, on jäänud 
vene polaaruuri-mise ajaloos tundmatuks. 

«Mul oli juba au Teile ühes minu varajasemas kirjas teatada, et krahv Rumjantsev palus 
Kamtšatka kubemeri palgata Siberi kirderanniku kohalikke elanikke ja saata nad otsima 
maad, mis, nagu arvatakse, peab asuma Kolõma jõest põhja pool ja, nagu mõned arvavad, on 


ühenduses Ameerikaga. Neid otsinguid sooritasid tšuktšid vene meremehe juhatusel 
möödunud aastal. Nad väljusid Beringi väinast koerte ja põtradega (viimaseid kasutati 
toiduks). Rändurid võtsid kursi kompassi järgi otse põhja. Esimesed kaks päeva liikusid nad 
mööda küllalt tasast jääd, kuid kolmandal päeval muutus jää nii rünkjaks, et nad said vaid 
suurivaevu edasi. Ilm läks halvaks — tõusis udu, jää hakkas liikuma ning tšuktšid keeldusid 
edasi minemast. 

Nagu selgub krahv Rumjantsevile saadetud ettekandest, läksid nad põhja suunas ligi 200 
versta, mis kahtlemata polegi nii vähe.»19 

Seejärel palus Rumjantsev Krusensterni, et ta kirjutaks artikli uurimistööst, mida lihtsad vene 
inimesed olid äsja Põhja-Ameerikas teinud. Samuti palus ta oma teaduslikku nõunikku 
otsustada, kas ei tasuks neid uusi andmeid saata avaldamiseks ka Pariisi ja Londoni. Kuid 35 
päeva pärast, 17. aprillil 1820. aastal loobus Rumjantsev sellest. Ta palus Krusensterni «seda 
mitte mingil moel teha» seni, kui ta pole oma artiklit vene ajakirjades avaldanud. 

«... Ärge süüdistage mind minu püüdluste nii kiires muutumises. See on tingitud kompanii ja 
hr. Hagemeisteri (Vene-Ameerika valitseja) visast nõudmisest. See väärikas inimene, keda ma 
armastan ja austan, kardab väga valitsuse enese ja Ameerika kompanii rahulolematust, mis 
võib sugeneda niisuguse sõnumi ootamatust ilmumisest välismaal.»20 

Krusenstern ei saatnudki välismaale sõnumit uutest avastustest, kuna nendele omistati suurt 
riiklikku tähtsust. Samal ajal kirjutas ta üksikasjalikult neist töödest polaaralade uurimisel, 
mis polnud salajased ja millel oli suur tähtsus kodumaise geograafiateaduse autoriteedi 
kindlustamiseks. 

Tänu Barrow kirjadele oli Krusensternil täpne ülevaade inglaste tegevusest, kes tegid 
lakkamatuid pingutusi, et esimestena mõistatuslikku Loodeväila avastada. Samal aastal, kui 
«Rjurik» naasis merereisilt, organiseeris Inglise valitsus kaks ekspeditsiooni, et otsida teed 
kahe ookeani vahel. Üks neist suundus John Rossi juhtimisel laevadega «Isabella» ja 
«Alexander» Baffini lahte. Rändurid uurisid Baffini maa idaosa ja tungisid Lancasteri väina 
suudmesse. Nagu eespool räägitud, pidasid nad seda laheks. 

Teine ekspeditsioon Buchani juhtimisel laevadel «Dorothea» ja «Trent» suundus Beringi 
väina sama teed mööda, mida XVIII sajandi 60-ndatel aastatel püüdis läbida V. J. Tšitšagov. 
Kuid Teravmägedest põhja pool sulges jää Buchanile tee just samuti nagu kunagi 
Tšitšagovilegi. Sügisel pöördusid mõlemad ekspeditsioonid Inglismaale tagasi.21 

1819. aasta kevadel suundus John Rossi eelmise aasta ekspeditsioonist osavõtnud leitnant 
Parry uuesti saladuslikku teed otsima. Tema laevad «Griper» ja «Hecla» läbisid Lancasteri 
väina ja leidsid oletatavate Crokeri mägede asemel vaba vee. Sellel retkel jõudis rändur 
punktini, mis asub Beringi ja Davise väinast ühekaugusel, ja sai selle 

esimese ülesande täitmise eest Inglise parlamendi poolt määratud väikese preemia 5000 
naelsterlingit. Parry talvi-tus Melville'i saare lõunakaldal. 1820. aastal liikus ta edasi läände, 
kuid jää sulges tal Banksi maa juures tee ning sügisel pöördus ta Inglismaale tagasi. Järgmisel 
aastal siirdus Parry jälle mereretkele. Ta talvitas kaks korda Kanada arhipelaagis, avastas Fury 
ja Hecla väina, kuid tee kahe ookeani vahel jäi ikkagi mõistatuseks. Samal ajal sooritas 
leitnant Franklin reisi mööda Coppermine'i jõge, pöördus selle suudme juures itta ja jõudis 
Bathursti laheni. Rändurid jäid imekombel ellu, kuid kahe ookeani vaheline meretee ei 
muutunud sugugi konkreetsemaks. 

Krusenstern teadis, et inglased valmistuvad uuteks otsinguteks. 1824. aasta suvel pidi Parry 
minema järjekordsele mereretkele, et veel kord püüda avastada tee Atlandi ookeanist 
Vaiksesse ookeani. 

Vene meremehed põlesid soovist oma võistlejatest ette jõuda. Leitnandid Romanov ja 
Leskov esitasid projekti polaarekspeditsiooniks Põhja-Ameerikasse. Mõlemad projektid 


esitati üheaegselt ja läksid mereväe staabiülema juures segamini. Ülem kirjutas Leskovi 
projektile, et kui tuleb vajadus saata ekspeditsioon  Vene-Ameerikasse, arvestatagu 
Romanovit. Lõppude lõpuks saadeti Leskov Kamtšatka rannikut uurima, kuid 
Romanovile öeldi ära. Kuid nemad polnud ainukesed, kes kulutasid mereväe staabi 
ukselinke. Dekabristid Konstantin Torson ja Mihhail Bestužev istusid öösiti 
põhjanaba-ekspeditsiooni plaani taga, sooritasid «reisi ümber maakera, avastasid 
tundmatuid maid ja saari ning ristisid neid vene nimedega». Reisi, milleks nad 
valmistusid, hoiti täielikus saladuses. F. Wrangel teatas usaldavalt oma sõbrale F. P. Lit-kele, 
et Ohtal ehitatakse kaht prikki mingisugusteks otsinguteks Beringi väina piirkonnas — kas 
Parryle vastu või põhja. Tõeline eesmärk olla esialgu veel ümbritsetud saladusega.22 
Krusenstern ei usaldanud valitsust, kes oli liiga tihti vene meremehi petnud ja tõenäoliselt 
tüssab ka seekord. Kui juba tsaar ja Nesselrode kirjutasid alla konventsioonile, mis jättis Vene 
valdused Ameerikas saatuse hoolde,23 siis võib ka mereväe juhtkond ekspeditsiooni 
saatmisest keelduda. 

Ta otsustas N. P. Rumjantsevit veenda, et see tooks teaduse ja geograafia nimel veel ühe 
ohvri. 

13. mail 1824. aastal jagas Krusenstern Rumjantseviga oma mõtteid tulevase ekspeditsiooni 
kohta. Ta nägi selle teostamiseks kaht võimalust. Esimene seisis selles, et saata väike, 250- 
tonnine laev Beringi väina ja pärast jää taganemist purjetada itta Baffini maale või isegi 
Hudsoni lahte. Ta meenutas seda, et kapten Vassiljev oma retkedel Jäisele neemele 1820. ja 
1821. aastal märkis «tugevat voolu ida suunas: asjaolu, mis vaidlematult tõestab vaba 
ühenduse olemasolu» kahe ookeani vahel. Ei tohi arvestamata jätta veel üht asjaolu: rannik 
Jäise neeme juures ei ole kaetud püsijääga. Ränduritel tuleb oodata püsivaid lõunatuuli, mis 
koos hoovusega ajavad jää Vene-Ameerika põhjarannikult ära. Ja seejärel ei kohta nad 
«takistusi sellele, et piki rannikut idasse tungida».2 4 

Teise võimalusena avastada Loodevail, mille olemasolus ei tarvitse enam kahelda, näeb ta 
maismaaekspeditsiooni saatmist Kotzebue lahest Mackenzie jõe suudmesse. «See võimalus,» 
jätkab Krusenstern, «ei tõota nii hiilgavat edu, kuid ta võib samuti palju kasu tuua, sest 
niisugune ekspeditsioon võib meile anda usaldusväärseid andmeid ranniku asendi, jää 
seisukorra ja hoovuste kohta.»25 

Ta eelistab maismaaekspeditsiooni. Selle varustamine on tunduvalt odavam ning seda võib 
teostada Vene-Ameerika ülemvalitseja kapten Matvei Ivanovitš Muravjovi käsutuses olevate 
jõudude ja vahenditega. 

Rumjantsev on oma nõuandjaga päri. Ta palub Krusen-sterni Vene-Ameerika kompanii 
direktoritele teatavaks teha, et ta on nõus oma vahenditega varustatud ekspeditsiooni teele 
saatma. Mihhailo Buldakov, Andrei Severin ja Ivan Prokofjev väljendavad valmisolekut 
«sellest teadustele kasulikust, vene nimele kuulsust toovast üritusest osa võtta, niipalju 
kuipalju meie jõud ja vahendid seda luba-vad».26 Kuid nad tahavad teada, milline on retke 
eesmärk. Niisugune kiri solvab Rumjantsevit. 9. juulil kirjutas ta Moskvast: «Teile on 
teada, et ma pole kasuahne, vaid üldise heaolu teener.»27 Rumjantsev meenutas, etta 
ei vaja isiklikke sissetulekuid ja hoolitseb üle kõige Venemaale kuuluvate Ameerika põhja- 
alade tundmaõppimise eest. Seepärast on ta nõus andma ekspeditsiooni varustamiseks 20 000 
rubla. 

Direktorid ei oodanud niisugust teravat vastust. Et leevendada oma kirja ebameeldivat muljet, 
teatasid nad, et on valmis ekspeditsiooni edule kaasa aitama ja lubasid 

M I. Muravjovil vajaduse korral kasutada reisi heaks täiendavalt 10 000 rubla 
kompanii arvel. 


Vahepeal formuleeris Krusenstern Rumjantsevi palvel ekspeditsiooni eesmärgi ja valmistas 
Vene-Ameerika direktoritele ja Vene-Ameerika valitsejale M. 1. Murav-jovile kirjalikud 
projektid. 

Ekspeditsiooni ees seisavad samad ülesanded, mis 10 aastat tagasi usaldati KotzebueMe: 
uurida Vene polaarvaldusi «Beringi väinast Jäise neemeni ja sealt edasi itta, et kindlaks 
määrata meile seni tundmatute rannikute olukorda, mis võib kasulik olla mitte üksnes teaduse, 
vaid aja jooksul ka kaubanduse enese suhtes».28 

Ekspeditsioonil tuleb talvituda Kotzebue lahes ja valge aja saabumisel suunduda koertega 
põhjamaa tundmatute rannikute uurimisele. Ekspeditsiooni juhiks soovitab Krusenstern V. S. 
Hromtšenkot, tema abiliseks meremees FEtolini. Neile antakse 10 madrust, kellest pooled 
jäävad laevale, ülejäänud aga peavad maismaal «kindlaks tegema kahe ookeani vahelise 
ühenduse võimalikkuse või võimatuse». 

«Et puuduvad valitsuse uued korraldused selle huvitava probleemi lahendamiseks,» kirjutas 
Krusenstern Rumjantsevi nimel, «soovin jätkata üritust, mida alustati «Rjurikul».» 

Tema mõtte kohaselt pidi ekspeditsioon tegema uurimistööd kuni Mackenzie jõe suudmeni, 
sest oli teada, et sellelt jõelt asub lähemal ajal Beringi väina suunas teele inglane John 
Franklin. Krusensterni arvestuse kohaselt ei jõua see tuntud rändur Mackenzie suudmesse 
enne 1826. või 1827. aastat, «ja sellepärast on soovitav,» jätkab meresõitja, «et ka meie 
ekspeditsioon alustaks oma teekonda samal ajal. Kui mõlemad ekspeditsioonid 
kohtuvad, siis kuulub eduka ettevõtte au Venemaale ja mglismaale. Kui aga Venemaa ei 
võta midagi ette ja inglastel õnnestub jõuda Beringi väinani, siis nende maa-alade 
läheduse tõttu meie Aasia ja Ameerika valdustele on Euroopal õigus meile etteheiteid teha, et 
jätame niisugused otsingud meie meredes või kallaste lähedal teiste rahvaste hooleks.»29 
Kõike oli arvestatud, kõik oli ette nähtud. Kui Wrangel 1823. a. oli läbinud Tšuktšimaa 
rannikul koertega 2000 versta, siis olid kõik eeldused olemas, et Hromtšenko või Etolin 
saavad jagu 1000 verstast Ameerika põhjarannikul. 

Ameerikasse. saadeti varakult 100 puuda tubakat ja 100 puuda metalltooteid («asju, mille 
vastu kohalikud elanikud meelsasti vahetavad oma ülejääke»). Saadeti ka aparaate 
astronoomilisteks mõõtmisteks ja meteoroloogiliseks uurimistööks. Tehti ettevalmistusi 
selleks, et osta Tšuktši-maalt või Vene-Ameerikast koeri ja koerasööta. Oli ette nähtud, et 
ekspeditsioon asub pärast talvitamist teele märtsi lõpus ja jõuab teda ootavale laevale 
hiljemalt augustis, et juba samal aastal Beringi väinast lahkuda. Selleks puhuks, kui 
ekspeditsioon peaks ettenägemata asjaoludel teist korda Arktikas talvituma, võetakse laevale 
kahe aasta toidumoon. 

Parajal ajal anti Hromtšenkole ja Etolinile mõista, et Loodeväila avastamise puhul ootavad 
neid suured autasud. Esialgu aga kinkis Rumjantsev Hromtšenkole kolmesaja-rublase kuldse 
tubakatoosi ja Etolinile niisama kalli kuldkella 1822. aastal Vene-AmeWika ranniku uurimise 
eest.30 

Et ekspeditsiooniga seotud probleemide lahendamist kiirendada, volitas Rumjantsev 
Krusensterni pidama läbirääkimisi Vene-Ameerika kompanii direktoritega. Meresõitja 
kiirustas, kuid veendus peagi, et ei jõua järgmise Vene-Ameerikasse mineva postiga 
mõningaid instrumente saata. Ta tunnistas kibedusega, et ekspeditsioon lükkub aasta võrra 
edasi. Rumjantsev reageeris tema kirjale heasüdamlikult: «Ma ei varja Teie ees, et ma ei 
hakka hali-sema, kui Muravjovil tuleb pähe meie ekspeditsiooni edasi lükata, et aega anda 
kohanemiseks ja et see ei kannataks mingisuguste puudujääkide ja kiirustamise tõttu.»31 
Varsti kirjutas Rumjantsev Krusensternile, et kavatsetud ekspeditsioonil oleks väga tulus ära 
kasutada Ferdi-nand Wrangeli asumist ümbermaailmareisile.3' Oli ju Wrangelil suuri 
kogemusi koerarakenditega sõitmise alal mööda tundmatuid rannikuid ja ta võis 
Hromtšenkole ja Etolinile nõu anda, kuidas ekspeditsiooni edukamalt organiseerida. 


Kõigest sellest sai Krusenstern väga hästi aru. Ta oli juba mõned korrad noore polaaruurijaga 
kohtunud ja aruA tanud Loodeväila otsimise võimalikkust. 

Ja enne kui Wrangel «Krotkil» Kroonlinnast välja purjetas, sai ta Krusensternilt kirja. 
Meresõitja palus oma noort kolleegi Sitkasse jõudmisel kontrollida, kui hoolikalt on Vene- 
Ameerika kompanii valmistunud ekspeditsiooni organiseerimiseks. 

«Ärge unustage,» jätkas Krusenstern, «varustada kapten Muravjovi Teie suurepärastele 
kogemustele rajatud nõuannetega proviandi ja muude polaarmaades hädavajalike vahendite 
osas. Riigikantsler palub Teid koos kapten Muravjoviga kirjutada Hromtšenkole 
instruktsioon.»33 

Niisiis jättis Krusenstern oma salasoovide täitmise kõige ustavamate käte hoolde. Ta oli 
veendunud, et juba 1826. aasta lõpul jõuab ekspeditsioon oma edaspidisesse lähtepunkti 
Vene-Ameerika põhjarannikul. Ta oli teinud kõik, mida võis, ja hakkas nüüd kannatamatult 
ootama sõnumeid Hromtšenkolt ja Etolinilt. 

1827. aasta päikesest sätendavail kevadpäevil liikusid need kaks rännumeest vastu 
teadmatusele ja kuulsusele. Läbipaistev õhk, müriaadid sätendavaid lumehelbeid kutsusid 
neid idasse tundmatutele rannikutele, inimjälgedest käimata teele kahe ookeani vahel... 
Lõpuks hakkas täituma üks tema elu tähtsamaid kavatsusi. Mitte keegi teine, vaid just vene 
meremehed kõrvaldasid saladusloori, mida juba üle kolmesaja aasta kogu maailma 
maadeuurijad kergitada olid püüdnud. Krusenstern oli veendunud, et Hromtšenko ja Etolin 
edestavad Franklini, kellega kohtumiseks inglased olid Beringi väina saatnud priki «Blossom» 
kapten Beechey juhatusel. Viimane jõupingutus, ja üks XIX sajandi suurtest geograafilistest 
mõistatustest on lahendatud ... 

Ja siis, kui Krusenstern seisis peaaegu eesmärgil, sai ta ränga hoobi. 1826. aasta esimestel 
päevadel suri N. P. Rumjantsev, sama Rumjantsev, kes oma rahadega organiseeris mitu 
ekspeditsiooni, kogus ja kirjastas suurepärase kogu muistseid vene ajaloolisi dokumente ja 
kelle raamatukogu sai tulevase Moskva Riikliku Avaliku Raamatukogu vundamendiks. 

Ta suri ootamatult, ilma kirjaliku testamendita. Tema pärija, noorem vend Sergei, ei tahtnud 
raha raisata teaduse ja hariduse peale ning keeldus üle kandmast 20 000 rubla, mille N. P. 
Rumjantsev oli ekspeditsiooni tarbeks eraldanud ja mida ta polnud veel välja maksnud, sest 
Vene-Ameerika kompanii ei olnud arveid esitanud. 

Asjata näitas Krusenstern metseeni kirjade koopiaid ja tema kohustusi. Pärija oli vankumatu. 
Küllalt. Temal pole Venemaa kuulsusega mingisugust pistmist, see on juba relvaga kätte 
võidetud. Ta ei anna krossigi mingisuguse tarbetu väila otsimiseks. 

Jahmunud niisugusest teatest, astus Krusenstern tänavale. Ta jättis igaveseks maha maja, kus 
ta kakskümmend aastat oli oodatud külaline. Ta vaatas villat, nagu näeks ta seda esimest 
korda. Pilk peatus vapil. Ta luges: Non solum armis ja tõlkis samas: «Mitte ainult relvaga.» 
Jah, mitte ainult relvaga ei võida maa enesele kuulsust ... Reisid ja geograafilised avastused 
on sageli riigi jõu ja võimsuse tugevdamise allikaks. Seda oli ta sageli korranud ja oli selles 
oma pika eluea jooksul korduvalt veendunud... 

Krusenstern oli juba ammu märganud, et tuuled on pöördunud. Need ajad olid möödas, kui 
valitsus hoolitses oma positsioonide tugevdamise eest Ameerika mandril. Ta mäletas 1821. 
aasta 4. septembri määrust, millega Vaikse ookeani põhjaosa kuulutati y enema a 
mõjusfääriks. Ameerika ja Inglismaa tõstsid kära. Riikidevahelised suhted teravnesid ja 
Aleksander 1 andis juhendi «kõik sõbralikult korraldada, tuginedes vastastikusele 
viisakusele».35 Vii-sakusnõuetest kinnipidamine viis Venemaa ja Ameerika ning Venemaa ja 
Inglismaa vaheliste konventsioonide sõlmimisele vaba meresõidu kohta Vaikses ookeanis, 
mis jättis Vene-Ameerika saatuse hoolde ning ähvardas õõnestada ja kahjustada Venemaa 
huvisid.36 


Paljugi muutus37 ja miski ei muutunud. Aleksander 1 asemel tuli troonile Nikolai 1, kuid 
sõjaväeasulad jäid, pärisorjus muutus julmemaks, tsensuur veelgi raevukamaks. Kui 
Aleksandri aegadel räägiti, et haridus ei teeni rahva hüvesid, siis nüüd unustati haridus hoopis 
-.. Ja siis veel detsembrisündmused. Krusenstern oli alati poliitikast eemal seisnud. Ta oli 
harjunud looma, mitte filosofeerima. Revolutsiooni purustav tuul tundus talle võõrana, kahju- 
likuna . .. Kuid miks läksid Senati väljakule parimad mereväeohvitserid, kelle üle ta uhkust 
tundis, kellele ta lootis? Nikolai Bestužev, Konstantin Torson, Vladimir Romanov, Nikolai 
Tšižov, Wilhelm Küchelbecker, Vladimir Steingel, Dmitri Zavališin olid vandenõulaste 
hulgas. Ta tundis neid kõiki, mõningaid isegi lähedalt. Nad olid pöördunud tema poole nõu ja 
abi saamiseks ... 

Liikusid kuuldused, et parim Venemaa parimate mereväeohvitseride hulgas Vassili 
Mihhailovitš Golovnin tundis mässajatele kaasa ja kirjutas mereministeeriumi kohta pamfleti. 
Isegi Wrangel ja Litke, kelle edusammude üle ta uhkust tundis ja kelle eest isalikult hoolitses, 
olid 

sagedased külalised dekabristide ringides. Üks nende juhtidest, Gavriil Batenkov, kirjutas 
«Sõn Otetšestvas» Wrangelile avaliku kirja... Ja Litke vend oli mässajate hulgas. 

Viis dekabristi hukati, sajad saadeti sunnitööle või asumisele. Aasta hiljem aga ei lubatud 
sõjalaevu Vene-Amee-rika rannikule saata ja hakati tahtlikult põhjamaad unustama. 

Jah, tuuled olid pöördunud. Kuid kes oli selles süüdi? Ta teadis kindlalt, et need, kes 14. 
detsembril 1825. aastal tõid kaardiväekorpuse väljakule, polnud süüdi. Bestužev, Zavališin, 
Romanov ja Küchelbecker soovisid kirglikult uurida Vene-Ameerika põhjarannikut ja 
kergitada teadmatuse katet mõistatusliku Loodeväila viimaselt lülilt... Nad ihkasid oma 
isamaale kuulsust ja õitsengut, oma rahvale haridust ja vabadust... Kuid ka tema enese mõtted 
ning teod olid pühendatud samale ... 


»* 


Krusensterni elutee oli rohkem okaste kui loorberitega kaetud. Seni pole selgitatud, miks ta 
lahkus mereväest ja sõitis Eestisse Kiltsi mõisa, kus ta elas ligi poolteist aastakümmet. «Halb 
tervis, eriti nägemine» — see on vaid asja ametlik külg. 

Mis siis tegelikult juhtus? 

Esialgu saab sellele vastata vaid fraasidega Krusensterni kirjadest. Ühes neis, mis on 
dateeritud 28. detsembril 1821. aastal, kirjutab Krusenstern, et eemaldunult külasse, ta 
«kunagi ei lakanud võimaluse piirides tegelemast töödega, mis kuuluvad minu teenistuse 
teaduslikku ossa ja teaduse levitamisse. Aeg-ajalt esitasin neid töid oma juhtkonnale. Mitte 
ühelegi eelnimetatuist ei ole juhtkond vääriliseks pidanud tähelepanu osutada, vaid, vastupidi, 
ma olen korduvalt saanud alanduste, mõnikord mind väga solvavate alanduste osaliseks.» 
Tõepoolest, rohkem kui kümne aasta jooksul ei ilmunud mereväe ametkonna väljaannetes 
mitte ühtegi tema artiklit. Tema töö Tšitšagovi mereretkedest koos «Ülevaatega reisidest 
põhjapoolusele» lükatakse tagasi, ära ei trükita artiklit «Maadest, mis hiljuti avastati Põhja- 
Jäämeres», samuti ei pöörata tähelepanu tema tööle maailmamere hüdregraafiast. Sama saatus 
langes osaks ka tema kapitaalsele, kogu maailmas pretsedenditule «Lõunaookeani 

atlasele», nagu XIX sajandi esimesel poolel Vaikset ookeani nimetati... 

Samas kirjas kirjutas ta, et «Atlas» koosneb 32 kaardist, millest pool on trükiks ette 
valmistatud. Selle teose loomisel kasutas ta palju «uusi ja haruldasi materjale». See sisendas 
talle lootust ainsale tasule töö eest — kirjastamisele «üldiseks kasuks ja meie meresõitude 
auks, vene meremeeste avastuste auks varem tundmatutes vetes». «Minu lootus pii asjatu. 
Minu kaartide väljaandmist peeti liigseks ja tarbetuks.»38 


Ja siiski saavutas Krusenstern oma eesmärgi. 1824. aastal nägi «Lõunaookeani atlase» 
esimene osa trükivalgust. Kahe aasta pärast ilmus teine köide. Kolmekümnendate aastate 
alguses ilmus kirjeldus selle kapitaalse teose juurde. Algas tema kuulsuse uus tõus. See pole 
enam meresõitja, vaid väljapaistva meremehe-teadlase kuulsus. 

Olles armastatud töö juures, ei unustanud ta oma aja tähtsamaid geograafilisi probleeme. 
Mõte sellest, et Vene valduste põhjarannik Ameerikas oli ikka veel kaardistamata, erutas 
Krusensterni. Mitte vähem ei hõivanud teda ka Loodeväila avastamise probleem. Teda häiris, 
et Inglismaal, kellega Venemaa võistles nende alade uurimises, kostis pidevalt hääli, mis 
nõudsid uusi pingutusi ihaldatud tee avastamiseks. 

Tema vana tuttav John Barrow kirjutas:. «Loodeväila uurimise idee on teistes maades lakanud 
olemast unelmaks. Ja juba leidub kaks mereriiki, kes on valmis neid töid alustama niipea, kui 
nad on jõudnud veendumusele, et meie oleme sellest ideest loobunud. Seda küsimust aru- 
tatakse mõlemal maal. Ühel maal on olukord nii soodne, et oleks ime, kui ta seda ära ei 
kasutaks. Arvestades asulate kasvu Ameerika looderanniku] Beringi väina läheduses, kahe 
korveti pidevat viibimist neis vetes, ja mis veel tähtsam — neid paiku juhib vapper, ettevõtlik 
ja tark rmV mene, kes veetis 58 päeva Jäämere jääl, Siberist põhja pool, kes on alati osa 
võtnud geograafiliste ekspeditsioonide organiseerimisest — see kõik sunnib meid arvama, et 
tal pole raske oma maa valitsust veenda sellel tegevusväljal õnne proovima. Sellise 
ekspeditsiooni edu teeb tema juhi nime sajanditeks kuulsaks.»39 

Selles kirjas on jutt Venemaast ja Vene-Ameerika valitsejast F. Wrangelist. Krusenstern 
kasutab seda Barrow esinemist Inglismaa Geograafia Seltsis-viivitamatult, et 

õhutada Vene valitsust jätkama varem alustatud uurimistöid Loodeväila avastamiseks ja 
Vene-Ameerika põhjaranniku kaardistamiseks, omistades selle ülesande lahendusele suure 
riikliku ja poliitilise tähtsuse. 

«On teada,» kirjutas A. J. Krusenstern, «et 1833. aastal saadeti inglise kapten Back kapten 
Rossi otsima. Ta läbis suure osa Põhja-Ameerikast ja rikastas tunduvalt meie teadmisi 
maailma selle osa kohta, kuid mis puutub Loode-väila, siis selles suhtes ta teadmisi ei 
suurendanud ja sellepärast saatiski Inglise valitsus ta kohe pärast naasmist teistkordselt 
polaaraladele. 

Talle tehti ülesandeks jätkata kaptenite Rossi, Parry ja Franklini tööd, et lõpetada kogu 
Jäämere kallaste uurimine Beringi väinast Baffini laheni, sest ilma selleta polnud võimalik 
otsustada, kas eksisteerib ühendus Atlandi ookeanist Vaiksesse ookeani. Esiteks oli tarvis läbi 
uurida vahemaa, mis laius 220 inglise miili ulatuses Rossi poolt nähtud maa lääneserva ja 
idapoolseima neeme vahel, mida nägi Franklin, ja teiseks oli vaja lähemalt vaadata rannikuosa 
J. 46 inglise miili ulatuses Beringi väina läheduses. Kui kapten Backil õnnestub esimest 
ülesannet edukalt täita, siis käsib Inglise valitsus uurida ka viimast. Et aga see maa Beringi 
väina juures on meie valdustele lähemal kui Inglismaa omadele, siis tundub, et selle osa uuri- 
mise peab andma Vene meremeeste hoolde, ja seda enam on tarvis seda soovida, et inglased, 
kes ei taha, et teine rahvus omandab selle probleemi lõpliku lahendamise au, millega 
meresõitjad ja geograafid üle 300 aasta on hõivatud, seda üpris kardavad . .. 

Siin ma pean mainima üht asjaolu, mida ei tohi silmist lasta. 1815. aastal alustasid venelased 
«Rjuriku» teelesaat-misega40 esimestena Loodeväila otsingut, ja alles kolme aasta pärast 
hakkasid inglased selle küsimuse lahendamiseks ekspeditsioone saatma. 

Kui meie valitsus otsustab asuda ranniku selle väikese osa uurimisele, siis ei tohi viivitada, 
sest inglased võivad meid edestada.»41 

Projektis püstitatud ülesanded annavad tunnistust A. J. Krusensterni avarast silmaringist. Ta 
sai aru polaar-uurimiste erakordsest poliitilisest tähtsusest Venemaa positsioonide 
tugevdamisel nii kirdes kui ka Alaskal. 


F. Wrangel toetas Krusensterni projekti ja 1838. aastal viidi see ellu süstaekspeditsiooniga, 
mida juhatas Aleksandr 

Kaševarov, kes kirjeldas Alaska põhjarannikut ja peaaegu liitis oma kirjelduse inglaste 
kirjeldusega, kes tegid seda Atlandi ookeani poolt. 


» 


Krusensterni huvitas kauge Lõunamanner. Pärast seda kui F. G. Bellingshausen oli Antarktise 
avastanud, arvas meresõitja, et vene meremehed ei tohi loorberitele puhkama jääda. 

1829. aasta sügisel esitas ta mereväe staabile ekspeditsioonide plaanid põhja- ja 
lõunapoolkera kaugetele laiuskraadidele. Tema arvamuse kohaselt pidi põhjaekspedit-sioon 
uurima Alaskat, Aleuutide saari, Kamtšatka idarannikut ja Ohhoota merd. 
Lõunaekspeditsiooni peamiseks eesmärgiks pidas ta Antarktise vete tundmaõppimist, kus 
meresõitjad võivad oodata kõige väljapaistvamaid avastusi. Selle ekspeditsiooni laevad 
peavad tungima võimalikult lähedale lõunapoolusele. See oli seda enam vajalik, et hiljuti 
Antarktise vetest naasnud inglise kapten Weddell avaldas trükis oma kaasmaalase Cooki au 
kaitstes, et meri on lõunapoolkera kõrgetel laiuskraadidel «jääst täiesti vaba».42 Selle 
kinnitusega heideti kaudselt varju Bellingshauseni ja Lazarevi avastustele, kes mitu korda 
kohtasid mandrilist kallast ja mannerjääd. 

A. J. Krusenstern märgib, et paljud maad hakkavad huvi tundma polaaralade uurimise vastu. 
Inglased ja ameeriklased püüavad tungida Kaug-Põhja ja Kaug-Lõu-nasse. Seejuures teatasid 
viimased 200 saare avastamisest Lõunameres. Krusenstern kahtles ameeriklaste avastustes. 
Kuid sealjuures märkis ta, et «kui tegelikult ka ainult neljandik nendest saartest on uued, siis 
ka see on, äärmisel juhul, tõenduseks, kui palju jääb veel teha Lõunamere geograafia 
heaks».43 

«1828. aastal kavatses Ameerika osariikide valitsus saata ekspeditsiooni Lõunamere 
täpsemaks uurimiseks. See üritus oli neile mitmetel põhjustel üpris tähtis: Euroopa 
meresõitjad ja hüdrograafid kahtlesid õigustatult ameeriklaste poolt avastatud 200 saare 
olemasolus, millest nii palju oli räägitud kõigis nende ametkondades ja ajakirjades; nende 
endi valitsus ei võinud kahtlemata neid avastusi uskuda, kuna tal polnud teadmata, et tema 
rahvuse üpris vähesed meremehed tunnevad kohtade astronoomi- 

list määramist ja omavad häid instrumente, millega oli tingimata vaja nende saarte olemasolu 
kinnitada seda enam, et seda nõudis nende endi igal aastal läbi Lõunamere sõitva üle 200 
laeva ohutus. Vaatamata sellele, et Põhja-Ameerika oli juba tähtis mereriik ja omas üle 30 
aasta sõjalaevastikku, ei olnud ta teadusele midagi andnud. Valitsus pidas seda silmas ja 
kavatses puudujäägi kõrvaldada ning sellepärast otsustati kavatsetavale ekspeditsioonile 
kutsuda palju teadlasi, keda juhatas erakordsete volitustega ülem, — abinõu, mis teooriaski 
kuhugi ei kõlba, praktikast rääkimata. Kahekümne nelja kahuriga korvett ja kaks väikest laeva 
— üks 400-, teine 300-tonnine — relvastati, suurem osa ohvitsere oli määratud, samuti ka: 
teadlaste ülem (sain Ameerikast tema koostatud eks-peditsiooniplaani), kui äkki käesoleval 
aastal see kavatsus hüljati; mis põhjustel, pole teada. Võib-olla sellepärast, et uus president 
peab seda ettevõtet liiga euroopalikuks. 

Meie laevastiku praeguse kiire kasvu juures, mis nii sõjalises kui ka teaduslikus mõttes üha 
enam omandab Euroopa austuse, ei saa mulle süüks panna soovi, et Ameerika poolt 
katkestatud ekspeditsiooni teostaks Venemaa.»44 

Huvitav on asjaolu, et A. J. Krusenstern töötas oma plaani välja seoses sellega, et kuulduste 
järgi oli valitsusringkondades otsustatud saata järgmisel aastal ekspeditsioon Lõunamerre. 


«Kui see vastab tõele, siis mõningad minu poolt esitatud ettepanekud, juhul kui nad heaks 
kiidetakse ... , võivad kasulikud olla,» kirjutas A. J. Krusenstern mereväe staabi ülemale. «Igal 
juhul palun alandlikult suhtuda heatahtlikult minu märkustesse, mis puudutavad üritust, mille 
vastu minu vana armastus pole veel täiesti jahtu-nud.»4 5 

Seni pole õnnestunud üles leida dokumente, mis kinnitaksid Vene valitsuse kavatsust saata 
1830. või 1.831. aastal välja teine Antarktise-ekspeditsioon. Kuid selle meenutamine 
Krusensterni «Plaanis» tunnistab, et vene eesrindlikes mereväeringkondades arutati agaralt 
lõuna-polaarala uurimise probleemi. 

» Krusensterni märgukiri oli eredaks vastukajaks vene teadusliku üldsuse huvile 
lõunapolaaralade edasise uurimise vastu. Ta hoolitses, et ekspeditsioon poleks 
komplekteeritud mitte üksnes kogenud meremeeste, vaid ka väärikate teadlastega. 

A. J. Krusenstern kirjutas oma «Plaanis»: «Et mõlemaid poolkerasid ühel ja samal ajal 
tundma õppida, on tarvis 4 laeva: kaks põhja- ja kaks lõunapoolkera jaoks. Viimased peavad 
lõunasuve jooksul minema lõunapoolusele nii lähedale küi võimalik, nii sellepärast, et 
kontrollida inglise kapteni Weddelli oletust, nagu oleks meri kõrgetel laiuskraadidel täiesti 
jäävaba, kui ka selleks, et teada saada, kas ameeriklaste väide, et nad avastasid siin nii palju 
saari, peab paika. Põhjaekspeditsioon peab suvekuid selleks kasutama, et üksikasjaliselt 
vaadelda Ohhoota merd, Aleuudi saari, Alaska rannikut, samuti ka Kam-tšatka idarannikut, 
mis kuni kapten Litke ekspeditsioonini oli täiesti tundmatu. Talvekuudel peavad mõlemad 
ekspeditsioonid minema mööda Lõunamerd kõikidest suundadest põhja ja lõunasse, et iga 
saare asendit täpselt kindlaks määrata ja igas arhipelaagis astronoomiliste mõõtmiste abil 
määrata ära üks saar, mis tulevikus võiks olla kindlaks punktiks. Kaks suuremat laeva peavad 
olema mitte vähem kui 600-, väiksemad 400-tonnised, igaühel kolm leitnanti ja kolm 
mitšmanit.»46 

Oma projektis esineb A. J. Krusenstern mitte ainult kui kogenud meremees, vaid ka kui 
juurdlev uurija ning teadlane. Erilise hoolikusega kirjutab ta vajadusest komplekteerida 
tulevase ekspeditsiooni koosseis botaanikute ja geoloogide, zooloogide ja mineraloogide, 
füüsikute ja astronoomidega. Uute andmete saamine põhja- ja lõuna-polaaralalt on talle 
niisama tähtis kui vajadus tundma õppida uusi mereteid maailmameres. Adam Krusensterni ei 
huvita rekordid, ta ootab ekspeditsioonidelt rikkalikke vilju teadmiste avardamisel planeedi 
ning eriti lõuna- ja "Põhjapoolkera kaugete laiuste kohta. 

«Igas ekspeditsioonis peab olema maalikunstnik ja igal laeval kaks teadlast — kokku 8: 
astronoomia jaoks 2, füüsika jaoks 1, botaanika jaoks 2, zooloogia jaoks 1, mineraloogia ja 
geoloogia jaoks 2,» kirjutab meresõitja. «Peale ,selle võib oletada, et astronoom on ka füüsik 
ja etigal loodusteadlasel peale oma teaduse on ka teadmisi loodusloo mõnelt teiselt alalt. 
Neile pole vaja määrata suuremat tasu kui laeva leitnandile ega ka pärast naasmist pensioni 
määrata. Armastus teaduse vastu on nii suur ja niivõrd üldine, et soovijatest puudu ei tule, et 
leitakse inimesi, kes meelsasti jätavad lootuse kõrgele palgale või. pensionile, kui 

neil on õnn ekspeditsioonis töötada. Toosama kehtib ka ohvitseride kohta. Kuid 
ekspeditsiooni ajal ei tohi kulutusi säästa; see peab olema nii varustatud, et ta võiks Vene- 
maale uut kuulsust ning teadusele kasu tuua ja et meresõit oleks ohutu. Seepärast ei tohi ta 
olla halvasti varustatud ja peab kestma 4 aastat. Instrumendid ja kronomeet-rid, mida on igal 
laeval vaja 3, peavad olema tehtud parimate Londoni ja Pariisi meistrite poolt ja tellitud aasta 
varem, samuti peavad laevad olema ehitatud just selle jaoks, ja et neile ka relvastust on vaja, 
siis äärmisel juhul aasta varem. Kui ekspeditsiooni väljasaatmine otsustataks praegu, siis €i 
pea ta varem purjede all seisma kui 1831. aasta juunis.»47 

On jäänud lahendamata küsimus, kuidas reageerisid sõjalaevastiku kõrgemad ringkonnad 
Krusensterni ettepanekule varustada lähemal ajal ekspeditsiooni lõuna- ja põhjapoolusele... 


Pole õnnestunud kindlaks teha ka «Plaani» liikumist mereväe staabi instantsides ja riigi- 
kantseleis . .. Need isikud, kes lämmatasid Venemaa suure meresõitja julge initsiatiivi, on 
jäänud tundmatuks. Kuid üks on vaidlematu, et Krusenstern, kes võttis osa esimese Vene 
Antarktika-ekspeditsiooni plaani koostamisest, töötas välja hoopis grandioossema projekti 
uurimiste kohta põhja- ja lõunapoolkera kaugetel laiuskraadidel, mille rakendamine oleks 
toonud teadusele erakordset kasu ja Venemaale kuulsust. Tema projekt lükati tagasi samuti 
nagu tema teisedki hinnalised ettepanekud Venemaa põhjaosa uurimise kohta. Kuid ei 
tardumus ega tsaari-ametnike nürimeelsus suutnud õpetatud meresõitjas kustutada kirglikku 
huvi Antarktise uurimise vastu. Aitas ta ju selle avastamisele kaasa oma teadmiste, kogemuste 
ja nende toetamisega, kes läksid Antarktist otsima... 

Vaatamata sellele, et plaan oli kusagil riigikantseleis lootusetult maha maetud, ei tahtnud 
Krusenstern kaotusega leppida ja võttis ette veel ühe katse Antarktise-eks-peditsiooni 
organiseerimiseks. Seda tõestab perekonnaarhiivis säilinud huvitav dokument. See on tema 
pojale Paulile, kelle panus Venemaa põhjaosa uurimisse on teenimatult unustatud ja kellest 
me jutustame eraldi peatükis, kuuluva kirja mustand... 

ki 

Krusenstern tegeles poi aarmaade uurimise paljude probleemidega. 

1814. aastal vaatas ta Rumjantsevi ülesandel läbi materjalid, mis olid seotud M. Hedenströmi 
ekspeditsiooniga Uus-Siberi saartele aastail 1809 —1810, ja leidis, et tema «Reis» «sisaldab 
palju huvipakkuvat» ning väärib tähelepanu nii uute saarte ja Siberi põhjapiir konna kohta 
saadud andmete uudsuse poolest kui ka «naturaalajaloo» andmete  pärast.48 

Samal ajal aga kahtles Krusenstern Hedenströmi kaartide täpsuses ja ta soovitas saata 
«vilunud mereväeohvitser kronomeetri ja sekstandiga, et määrata täpsed pikkused ja laiused 
nii Uus-Siberis kui ka läänes asuvatel saartel... Kui ohvitseri saadaks loodi .seuurija .. ., siis 
võiks sellest palju kasu oodata. Selle ülesande täitmisel võiks ohvitser ette võtta rännaku 
Kolõma suudmest põhja ja siis me saaksime teada, kas 1762. aastal seersant Andrejev tõesti 
avastas seal maa.»49 

Krusenstern tundis suurt huvi Novaja Zemlja uurimise vastu, huvitus A. P. Lazarevi 1819. 
aasta ekspeditsiooni tulemustest ja võttis osa F. P. Litke Novaja Zemlja ekspeditsiooni 
instrueerimisest.50 Kuulus meresõitja arutas . Venemaa polaaralade uurimise küsimusi 
korduvalt K. E. Baeriga, keda ta abistas nõu ja jõuga Novaja Zemlja ekspeditsiooni 
organiseerimisel 1836. aastal. 

Polaaruurija A. Middendorfi sõnade järgi võttis Krusen-stern elavalt osa tema ekspeditsiooni 
ettevalmistamisest Taimõri poolsaarele. 

Krusenstern hoolitses väga oma kaasmaalase Ferdinand Wrangeli eest. Ta tänas kuulsat vene 
meremeest Vassili Mihhailovitš Golovnini selle eest, et see määras Wrangeli Kolõma- 
ekspeditsiooni juhiks. Kui Krusensternini jõudsid kuuldused selle kohta, et teadlane Wild 
olevat teinud ettepaneku saata Kolõma- ja Jana-ekspeditsioon mööda jääd põhjanabale, läkitas 
ta Admiraliteedi departemangule kirja. Selles püüdis ta oma kolleege veenda, et Wran-gelit ja 
Anjoud ei tohi uute ülesannetega koormata. Krusenstern leiab, et Wildi meetodid põhjanaba 
vallutamiseks on puudulikud ega tõota edu. Meresõitja arvates ei ole Wildil täit aimu 
raskustest, mis on selle ettevõttega seo-tud.52 Ta arvab, et vaevalt on koertega võimalik 
poolusele 

jõuda. Sõidud jääl on võimalikud vaid ranniku läheduses, 100—200 või paremal juhul 300 
versta ulatuses. Peale selle tuleb silmas pidada, et teatud kaugusel kaldast jää «murdub ja 
moodustab tohutud pangad, mida ka jalgsi on võimatu ületada», rääkimata sõidust koerte või 
põtradega. Krusenstern väidab otsustavalt, et hoolimata inglise polaarmeremehe Scoresby 
vaadetest arvab tema, et põhjanabale koerterakenditega ei jõua. Samal ajal ei vaidle ta vastu, 


et ekspeditsiooni juhtidele teatataks «Wildi väljamõeldistega teosest» arvestusega, et võib-olla 
nad ka leiavad «midagi uut ja kasulikku» jääl liikudes mitte poolusele jõudmise, vaid 
mõistatuslike maade avastamise eesmärgil ... 

Krusenstern soovitas Golovninile Jana- ja Kolõma-ekspeditsioonist osa võtma kaht 
looduseuuri]jat. 

«Kumbki neist pole välismaalane, vaid Eestist pärit,» kirjutab Krusenstern. «Esimene on 
«Rjurikul» sõitnud doktor Eschscholtz, teine teaduseilmas suure reputatsiooniga 
meditsiinidoktor Baer. Ta sõitis siia hiljuti ja rääkis, et jättis Königsbergi maha ja tahab 
hirmsasti näha Siberit ning Jäämere rannikut.»53 

Kui selgus, et Baer ei saa Kolõma-ekspeditsioonist osa võtta, kutsuti tema asemele Tartu 
ülikooli kasvandik doktor Kyber. Ilmselt ei toimunud see Krusensterni osavõtuta. 
Krusenstern kirjutas instruktsiooni ümbermaailma-eks-peditsioonile purjekatel «Senjavin» ja 
«Moller». Möödunud sajandi kümnendatest kuni neljakümnendate aastateni ei toimunud tema 
osavõtuta Venemaal ühtki suuremat geograafilist üritust. 

Krusenstern oli mere- ja polaaruurimiste teadusliku keskuse mitteametlik juht. Kahe 
aastakümne vältel oli ta kirjavahetuses Inglise admiraliteedi sekretäri John Bar-row'ga. Igas 
kirjas arutas ta probleeme, mis olid seotud ühendusega kahe ookeani vahel. Palju kordi tänab 
John Barrow Krusensterni heade nõuannete ja salapärase väila idaosa uurimismaterjalide eest, 
mis inglise õpetlase ütluse kohaselt «soodustasid avastuste teostamist». 

On säilinud kolm John Franklini kirja aastatest 1829— 1830 ja kolm ülestähendust, mis 
kuulus inglise polaar-uurija saatis Krusensternile sel ajal, kui ta sõitis Peterburi ja peatus 
Demuti juures. Nii nagu Barrow kirjad, sisaldavad ka need informatsiooni inglise 
polaaruurimistest. 

Igas kirjas väljendab Franklin Krusensternile siirast tunnustust andmete saatmise eest 
meteoroloogilise uurimistöö kohta, mida vene meremehed tegid reiside ajal polaar-merele, 
Siberi rannikule ja Vene-Ameerikasse.54 

Meie seisukohalt on väga huvitav John Rossi kiri, mille ta saatis Krusenstemnile 10. märtsil 
1829. aastal: «Teie kindlasti ei mäleta, et mind on Teile tutvustatud. See oli 15 aastat tagasi, 
kui ma komandasin Briti sõjalaeva Ply-mouthis, kuid kindlasti Te mäletate minu nime seoses 
ekspeditsiooniga arktilistele aladele 1818. aastal, ehkki küll põhjustel, mida mul siin ei 
tarvitse nimetada. Sellest ajast peale esinen ma harva publiku ees. 

Austades Teie väljapaistvat seisundit teadusemaailmas, tundub mulle, et Teid huvitab väga 
see, millest ma söandasin Teile teatada. 

Oma kogemuste põhjal ja õppides navigatsiooni jäämeredes, tulin juba ammu järeldusele, et 
edu saavutamiseks neil ohurikkail aladel tuleb möödapääsmatult kasutada mehaanilist jõudu 
ja etigal eelseisval katsel teostada ekspeditsioon sellesse maakera piirkonda uute avastuste 
eesmärgil on aurumasinail, mis nii imekspandavalt kiiresti on nende viimaste aastate jooksul 
arenenud, suured perspektiivid. Arvestades seda, et pärast mind põhjas avastustega tegelnud 
vaprate ohvitseride kõiki jõupingutusi ei . krooninud edu, pühendasin ma kogu oma aja 
aurulaevade tundmaõppimisele, et lõpule viia seda tööd, mida ma alustasin. Saanud oma 
valitsuselt loa, hakkasin ma ette valmistama ekspeditsiooni, mille eesmärgiks on Ameerikast 
põhja pool oleva uurimata ala tundmaõppimine. Ja kui Loodeväil tõepoolest eksisteerib, 
milles ma aga ei kahtle,, siis on see ekspeditsioon minu käsutuses olevate vahendite abil 
edukas. 

Minu ekspeditsioonil on 200-tonnine aurulaev «Victoria», mille ma mõni kuu tagasi 
Liverpoolist ostsin. Nüüd on laeva keret tugevdatud. Laev on relvastatud ja tema kerel on 
niisugune kuju, mis soodustab ta tõusmist jää surumise korral. Suurim süvis on 9 jalga. 
Laevale on paigutatud kaks masinat, kumbki võimsusega 25 hobujõudu, jä kolm äurukatelt. 
Teine laev on «John», ta on 318-tonnine, varem kasutati teda püügilaevana ... 


Ja kolmas, mille ma Teie ning Teie teenete ja talendi auks nimetasin. «Krusensterniks», on 
samast klassist nagu 

see laev, mis oli ette valmistatud «Hecla» meeskonna kohaletoimetamiseks. Laevahuku korral 
on «Krusenstern» meie viimane varjupaik. Sellepärast on selle laeva nimetus eriti sümboolne, 
tribuut Teie hinnatavale tööle Vaikse ookeani kohta. 

Pärast seda kui «John» lahkub, on meie komandos minuga kokku 20 inimest. Minu sugulane 
kapten James Ross on teenekas ohvitser, ta võttis osa kõikidest kapten Parry 
ekspeditsioonidest, hea kapten, kogenud ja andekas kirurg. Meil on kolme aasta proviant, 
kütust 2000 tunniks, kuid meie uue aurumasina üheks iseärasuseks on, et talle sobib kütuseks 
puit, nafta või ükskõik missugune põlev aine, mida neilt aladelt võib leida. Nii et see ei saa 
olla meie ekspeditsiooni ebaõnnestumise põhjuseks.» 

Edasi kirjutab Ross, et ta kavatseb uurida Ameerika põhjarannikut alal, mis asub nende 
punktide vahel, kuhu jõudsid Parry ja Franklin, samuti tundma õppida territooriumi, mis asub 
Mackenzie jõest põhjas kuni nende punktideni, kuhu jõudsid Beechey ja Vassiljev. Ta loodab, 
et tal õnnestub Atlandi poolt jõuda Vene valdusteni Ameerikas ja heisata seal Venemaa lipp, 
kriipsutades sellega alla, et tema ekspeditsioonil on puhtalt teaduslik, aga mitte poliitiline 
eesmärk. 

«Kui kõik läheb esimesel hooajal edukalt, kavatseme sõita Petropavlovskisse Kamtšatkal, 
kust ma sõidan mööda maad Sankt Peterburgi, laevade «Victoria» ja «Krusensterni» komando 
läheb üle kapten James Rossile. 

Ja just nimelt selle ürituse teostamiseks on mul väga vaja Teie suurt abi. Ma palun Teid 
informeerida Vene võimusid Kamtšatka ja Sankt Peterburgi vahel minu kavatsustest ja neid 
instrueerida, et nad osutaksid mulle abi, mis on mulle absoluutselt hädavajalik. Ma plaanitsen 
maabuda Ohhotskis. Võib-olla laskun ma oma aurulaeval avantüüri? Ma ei tohi Teie ees 
salata, et seda üritust korraldan ainult mina, peamised vahendid eraldas ekspeditsioonile Felix 
Booth, kes on rikas inimene. Ta töötab Londoni Peašerifi Valitsuses ja nii nagu kuulus 
Rumjantsev, on ka tema suur patrioot... See kodanik-patrioot uskus minusse väga ja ma võin 
Teile ausalt kinnitada, et mitte ükski ekspeditsioon pole Inglismaa randadelt lahkunud 
tundmatute maade avastamisele nii täielikult ja hästi ettevalmistatult kui selle tähtsa ülesande 
puhul... 

Talvitamise ajal hakkan ma tegelema astronoomia ja 

filosoofiaga, sellepärast palun ma Teid sellest asjaolust teie astronoomidele teatada, et see 
virgutaks neid üheaegselt korraldama Kuu, tähtede ja planeetide vaheliste kauguste, varjutuste 
ja muude nähtuste vaatlusi. Niisuguste ühiste tööde tulemus on parem ja soodustab teaduse 
arengut. 

Meie käsutuses on niisuguste vaatluste jaoks tunduvalt paremad aparaadid kui kõikidel 
eelmistel ekspeditsioonidel. 

Minu juhatusel olev ekspeditsioon ei sega end mingisugustesse poliitilistesse üritustesse, meie 
laevad on relvastatud vaid selleks, et mereröövlitele ja pärismaalastele vastupanu osutada. 

Ja lõpuks, mis puutub minusse, siis Te võite mind uskuda, et niisuguse ürituse eel on sulega 
raske kirjeldada, millised tunded mind valdavad, kuid Teie võite mind mõista. Jään Teie 
alandlikuks teenriks 

John Ross.»55 

Krusenstern suhtus täie tähelepanuga Rossi palvesse. Venemaa saadik Londonis vürst Lieven 
andis inglise kaptenile kirja, milles oli öeldud, et igas Vene sadamas tuleb teda vastu võtta ja 
kõige vajalikuga varustada. Meie meresõitja kirjutas Petropavlovski sadama komandörile 
kirja, * milles palus teda «see kuulus rändur vastu võtta... ja temale igasugust abi osutada, aga 
tema saabumisel üle anda juuresolev kiri.»536 


Nagu teada, ei õnnestunud Rossil Loodeväila läbida, kuid tema rännak tekitas suurt 
teaduslikku huvi ja aitas kaasa teadmiste avardamisele polaarala ühe kõige huvitavama 
piirkonna kohta. 

Pärast naasmist Inglismaale saatis John Ross Krusen-sternile oma reisi kirjelduse. 
Samaaegselt teatas ta, et tal oli meeldiv anda Krusensterni nimi ühele tähtsale paigale ja et 
tema nime kandev laev jäeti ekspeditsiooni poolt heas seisukorras Victoria lahte. 

Mõni kuu hiljem, 14. mail 1834. aastal kirjutab John Ross Londonist, et ta «ei leia sõnu, 
millega kirjeldada seda vaimustust», mida ta tundis, kui sai admiral Krusenster-nilt kaks kirja. 
Vastates Krusensterni ettepanekule «suunduda Lõunamandrile, kus võib avastusi teha», 
kirjutab Ross, et ta peab niisuguseid uurimisi tema suurele maale väärilisteks üritusteks. 

Ross kirjutab sellest, et ta kavatseb Sankt Peterburgi külastada, et Krusensterniga kohtuda ja 
temaga tulevikuplaane arutada. 

Oma 30. juunil 1834. aastal Peterburis kirjutatud kirjas väljendab Ross kahetsust, et ta ei 
saanud admiral Krusensterniga kohtuda, kuna viimane oli päev enne inglase saabumist 
pealinnast lahkunud. 

Edasi kirjutab Ross sellest, et Inglise valitsuses on toimunud mõningad muudatused, ja ta 
kahtleb, kas tema plaane toetatakse, ehkki, nagu Ross kirjutab, «ma organiseeriksin ilma 
kõhkluseta oma arvel ja riskil uue ekspeditsiooni lõunasse». 

Järgmises kirjas, mis on saadetud Londonist 3. veebruaril; 1835. aastal, kirjutab Ross: 
«Ootasin kannatamatult meie praeguse valitsuse otsust minu kavatsetava ekspeditsiooni asjus, 
lootes, et möödunud novembris toimunud ministrite vahetus tuleb mulle kasuks. Kuid nüüd 
teatan Teile kahetsusega, et minu lootused ei täitunud ja ma pean oma projektist lahti ütlema. 
Ma kirjutasin Äbosse*, kus ehitatakse laeva, palvega ehitus ära jätta. Mul pole vaja Teile 
selgitada, kuidas ma kõike juhtunut kahetsen, sest ma ju vananen ja varsti ei saa 
polaaruurimistest osa võtta.»57 

Kolme kuu pärast saadab Ross Krusensternile oma portreega raamatu ja teatab: «Mul pole 
oma ekspeditsiooni-plaanidest Teile midagi jutustada, ministeeriumis toimunud muudatused 
tegid lõpu peaaegu kõigile teaduslikele plaanidele mnglismaal.» 

Krusensternile kirjutasid ka Beechey, Beaufort ja Bur-ney — peaaegu kõik XIX sajandi 
esimese poole inglise rändurid. 

Leitud kirjad kõnelevad sellest, et kogu maailm imetles tema teadmisi, silmaringi, 
kapitaalseid töid maailma merede geograafiast, tema «Lõunaookeani atlast» ja kirjeldust selle 
juurde. Mitte ükski XIX sajandi esimese poole meremees pole temaga võrdne. Asi pole ainult 
selles, et ta esimese Vene mereväeohvitserina purjetas ümber maailma. Olles ebatavaliselt 
andekas inimene, suutis ta oma mõttega kogu maailmaookeani haarata. Ja seda tegi ta 
erakordselt sügavalt ja hoolikalt. Ta oli üks esimesi, kes kahtles Cooki väites, et 
Lõunamandrit pole. Ta polnud 


* Turu linna rootsikeelne nimi. (Tõlk.) 

üksnes üks esimese vene Antarktika-ekspeditsiooni initsiaatoreid, vaid tegi veel kaks katset 
organiseerida retki lõunapoolusele. Et valitsusringkonnad ei võtnud tema nõuandeid kuulda 
(tema poja kirja põhjal tundmatule metseenile), soovitas Krusenstern 1834. aastal John Ros- 
sile siirduda Antarktikasse, kus tema arvates ootasid geograafe suured avastused. Seda 
kinnitaski kuulsa meremehe sugulase ja varasema rännukaaslase James JRossi reis. 
Krusensterni usk, initsiatiiv ja mõte aitasid ellu viia meremeeste kirglikku püüet uurida 
Loodeväila ja maid lõunanaba läheduses. 


Ta aitas neil kergitada eesriiet mõistatusliku väila ja tundmatu mandri eest. Ja kui vaadata 
moodsaid PõhjaAmeerika ja Antarktise kaarte, võib sealt kergesti leida Krusensterni nime kui 
õiglast tunnustust tema teenetele teaduse ja inimkonna ees ... 


II. OTTO KOTZEBUE 


Arktika-uurijate hulgas kuulub aukoht Adam Johann Krusensterni õpilasele Otto Kotzebue'le, 
kes sõitis kolm korda ümber maakera. Ta sündis 1778. aastal Tallinnas ja kuni oma 
elupäevade lõpuni armastas pojalikult seda vana linna. Tema isa, omal ajal kuulus kirjanik 
August Kotzebue tahtis, et pojast saaks armeeohvitser ja pani ta kadeti-korpusesse, kuid Otto 
Kotzebue'd tõmbas meri. Ta oli neljateistkümneaastane, kui astus «Nadežda» pardale, mille 
kapteniks oli tema kaasmaalane Adam Krusenstern. Koos viisid nad Vene lipu ümber 
maailma. Selle reisi ajal sai Kotzebue suurepärase merekooli. 

Varsti pärast pikalt teekonnalt naasmist anti tema käsutusse üks Balti laevastiku laevu. Adam 
Krusenstern jälgib tähelepanelikult oma andeka õpilase edusamme. Tema soovitusel 
määratakse Otto Kotzebue ekspeditsiooni juhiks, mille organiseeris tuntud riigitegelane, 
teaduste ja kunstide soosija N. P. Rumjantsev. Selle valiku üle võis uhke olla. Laevastiku 
parimad ohvitserid unistavad olla retkest osavõtjate hulgas. Tulevane dekabrist Nikolai 
Bestužev tahab tulla Kotzebue reisikaaslaseks. Ta kirjutab 16. juunil 1814. aastal 
Kroonlinnast oma tulevasele komandörile: 

«Saanud Teie kirja, kiirustan oma antud sõna kinnitama, et soovin teenida koos Teiega prikil 
«Rjurik». Andes oma saatuse Teie kätte, õnnitlen nii Teid kui ka ennast ürituse õnneliku 
alguse puhul. Tunnistan, et ootasin üpris kannatamatult Teie teadet sellest ja nüüd andun 
täiesti oma rõõmule, et saan sellest rusuvast tegevusetusest end välja rebida ja et selle tõttu 
avanes mul väljavaade asuda teenistusse. Mul jääb üle vaid soovida, et ma õigustaksin oma 
ülemuste häid lootusi ja õigustaksin teenistusega minu valimist paljude seltsimeeste hulgast. 
Mind häirib vaid see, et siin liiguvad kuuldused, nagu oleks tsaari armulikkus krahv 
Rumjantsevi suhtes kahanenud. Arvan aga, et see on rohkem nii nende meelest, 

kes pole krahvi poolehoidu võitnud, kui asjade tõelisest olukorrast tingitud. Kõige selle pärast 
loodan ma, et see aja jooksul õigeks ei osutu ega takista meie soovide täitumist. Andestage, et 
ma olen nii avameelne, ma räägin vaid oma kartustest, sest pelgan takistusi. 

Ma tahaksin saada selget ettekujutust sellest, mida me üritame. Me küll rääkisime Teiega 
sellest, kuid meie jutuajamine oli vaid riivamisi ja nii lühiajaline, et mul polnud võimalik 
selles orienteeruda ja praegu tean vaid krahvi meeletust kavatsusest leida üles Beringi väin. 
öelge, mil viisil me selleni jõuame, kas Valgest merest mööda Jää-merd või siis, sooritanud 
ümbersõidu, läheneme teiselt poolt? Kas see üritus on meie reisi kogu eesmärk või ootavad 
meid veel mingisugused muud avastused? 

Julgen loota, et Te ei jäta mulle teatamata nii vastuseid nendele küsimustele kui ka o*ia 
arvamusi nende kuulduste kohta, mis võivad mõjutada meie ettevõtet... Jään alati Teie 
alandlikuks teenriks. 

N. Bestužev.»1 

Pole teada, missugused asjaolud ei lasknud Nikolai Bestuževit eesseisvast retkest osa võtta. 
On säilinud vaid tema venna Mihhaili kinnitus selle kohta, et Nikolai Bestužev «oli valmis 
asuma teele kaugetele maadele, valmistus võlgu tehes toimekalt merereisiks, andus pika mere- 
retke roosilistele unistustele».2 Kuid mingisugused ettenägematud asjaolud segasid dekabristi 
unistuse täitumist. 

Otto Kotzebue ekspeditsioonile anti suured teaduslikud ülesanded. Need olid hiilgavalt 
sõnastatud instruktsioonis, mille kirjutas Adam Johann Krusenstern. Täites oma kogenud 
õpetaja ettekirjutusi, pidi Otto Kotzebue sõitma Kroonlinnast Petropavlovsk-Kamtšatskisse, 


otsima Loode-väila Vaiksest ookeanist Atlandi ookeani. Samaaegselt pidi ekspeditsioon 
detailselt kirjeldama Vene-Ameerika (Alaska) põhjarannikut, täpsustama varasemaid uurimisi 
Kirde-Venemaal ja koguma täpseid andmeid looduse, põhja- ja troopikamaade elanike elu- 
olu, kommete ja tavade kohta. 

Peale teaduslike ülesannete lahendamise olid ekspeditsioonil ka kindlad poliitilised 
eesmärgid. Ta pidi ilmutama Venemaa tõsist huvi oma valduste vastu Tšuktši poolsaarel ja 
Põhja-Ameerikas ning kaasa aitama riigi positsioonide tugevdamisele neil kaugetel 
polaaraladel. 

22. jaanuaril 1815. aastal lahkus Otto Kotzebue Tallinnast ja siirdus koos meeskonnaga 
Peterburi kaudu Äbosse (Turu), kus ehitati «Rjurikut», millel ta pidi algul Beringi väinani 
sõitma ja sealt edasi mööda Ameerika põhjarannikut otsima ühendusteed Vaikse ja Atlandi 
ookeani vahel.3 

«Me läksime oma vooriga, ja kui linn silmist kadus, tundsin ma, kuidas mu nukrus hääbus, 
sest oli ju tehtud esimene samm minu ees seisvast meelitavast ettevõttest. Madrused muutusid 
rõõmsaks ja kuni magamaheitmiseni ei lakanud nende laul ning lõbutsemine,» kirjutas Kot- 
zebue.4 

Seitsmeteistkümnendal päeval oli Otto Kotzebue laevatehases ja vaatas üle juba 
paigaleasetatud laevakiilu. 

Kolm kuud möödus raskes ja raugematus töös. 

11. mail lasti «Rjurik» vette. Viieteistkümne päeva pärast oli Kotzebue juba Tallinna 
sadamas. Ta külastas Adam Johann Krusensterni, kes andis talle kaks kronomeetrit ja 
astronoomilisi riistu... Nüüd läks sõit Kroonlinna. 

Suve keskel olid ettevalmistused lõppenud. Kohale saabusid looduseuurija Johann Friedrich 
Eschscholtz Tartu ülikoolist ja kunstnik Loggin Horis. (Peale nende ootasid Kopenhaagenis 
ekspeditsiooni looduseuurijad Adelbert Chamisso* ja Wormskjöld.) Meeskond oli 
komplekteeritud laevastiku parimatest madrustest. Kotzebue'l oli kaks abilist: Gleb Sišmarjov 
ja Ivan Zahharjin. Üldse oli pardal 33 

inimest. 

29. juulil külastas laeva Adam Johann Krusenstern, et veel kord oma mehisele õpilasele 
pärituult soovida. Järgmisel hommikul hiivati ankur. Laev väljus merele Kroonlinna 
kindlustiste kõmavatest laskudest saadetuna. Sõbrad soovisid õnnelikku merereisi... 
Meremehi saatis” värske pärituul. 

Järgmise päeva lõuna paiku nägi Kotzebue Tallinna torne. 

«Ja ma jätsin viimast korda hüvasti oma kodumaaga mitmeks aastaks, aga võib-olla ka 
igaveseks,» kirjutas ta. 

Juba esimesel nädalal hakkavad ekspeditsiooni kimbutama õnnetused. Pärast pestust 
PJymouthis satub «Rjurik» ägeda tormi kätte. Laeva ähvardab hukkumine. Mere- 

* Õigemini Louis Charles Adelaide de Chamisso, prantsuse päritoluga saksa teadlane ja 
luuletaja. (Tõlk.) 

mehed veedavad La Manche'il hirmsa öö, oodates iga hetk, millal neid kaldale paisatakse. Kui 
nad järgmise päeva hommikul Plymouthi tagasi pöördusid, et vigastusi parandada, imestasid 
kogenud inglise lootsid, kuidas «Rjurik» küll ei hukkunud. Vaevalt jõudis ekspeditsioon 
Plymouthist uuesti lahkuda, kui teda tabas La Manche'il uus torm ja sundis jällegi samasse 
sadamasse pöörduma. Seejärel läks aga kõik nagu lepase reega. Mõned ilusad päevad veedeti 
Tenerifel, kust purjetati rahulikult Brasiiliasse. Suurt rõõmu pakkus tutvumine Rio de Janeiro 
imekauni loodusega. Kuid see oli vaid lühiajaline hingetõmme. 

Hoorni neeme juures tabab ekspeditsiooni hirmus torm. See kestab kuus ööpäeva ja teeb 
ekspeditsioonile suurt kahju. Toiduained märguvad. Laeva rool saab vigastada. Hiiglasuur 


laine paiskab Otto Kotzebue üle parda. Vaevalt jõuab ta köiest kinni haarata ning ainult tänu 
erakordsele enesevalitsemisele ja mehisusele õnnestub tal oma elu päästa. 

Pärast peatust Tšiilis võtab Kotzebue kursi Lihavõtte-saarele, et tutvuda hiiglasuurte 
kivikujudega, mida on kirjeldanud Cook ja La Perouse. 

26. märtsil 1816. aastal nägid rändurid maalilise troopilise kalda kohal suitsu. Võimalik, et see 
oli häiresignaal: saarele lähenes tundmatu laev. 

. Kotzebue lootis, et saarlased tervitavad teda sõbralikult. Tuli ta ju koos oma kaaslastega siia 
ausa kavatsusega anda teadusele uusi andmeid sellest huvitavast saarest. Loomulikult ei 
teadnud ta, et Lihavõttesaare elanikud olid alles hiljuti saanud kibeda õppetunni. Alles hiljem 
kuulis Kotzebue, et kümme aastat tagasi lasknud Ameerika laeva «Nancy» kapten siin kinni 
võtta 12 meest ning 10 naist* et sundida neid asustamata Mas-a-fuera saarel kotikuid küttima. 
Asjata kinkisid vene meremehed elanikele nuge, rauda ja ehteid. Saareelanikud võtsid need 
küll vastu, kuid ei muutunud usaldavaks ja sõbralikuks. Varsti veendusid rändurid, et neil ei 
õnnestu vaenujääd sulatada. Oli selge, et saarlased ei luba neid sisemaale minna. 

Koos seltsimeestega leidis Kotzebue kaldalt hiiglasuuri kivikujusid, õudusega nägi ta, et need 
olid purustatud. Ta arvas, et hiljaaegu on siin olnud eurooplased, kes seda tegid. Kuid ta eksis. 
«Hiljem sain teada, et siia saabunud Ameerika laev oli kogu selle kurja põhjustajaks,» kirjutas 
Kotzebue. 

Kotzebue kuulis, et saarlased olid ameeriklaste vastu vapralt võidelnud, et 12 vangistatut oli 
hüpanud üle Ameerika laeva parda, eelistades «surma vangisoleku piinadele». 

Nüüd aga pidi Kotzebue kesise teaduselastiga saarelt lahkuma. Sellega valmistas ta 
meelehärmi ekspeditsiooni varustajale N. P. Rumjantsevile, kes kirjutas Krusensternile: 
«Kahju, et ei üritatud kauemaks jääda Lihavõtte-saarele, et rohkem andmeid saada. Nüüd aga 
oli sinna minemine asjata, ehk siis ainult, nagu meie lihtrahva muinasjuttudes räägitakse: et 
inimesi vaadata ja ennast näidata.»7 

Peagi aga pidi Rumjantsev oma arvamust muutma, sest kurvastamiseks oli põhjust kõige 
vähem. 

Purjetamise ajal Vaiksel ookeanil tegi Kotzebue kindlaks, et lõunalaiusel 27° ja läänepikkusel 
90° oletatavat Davise maad ei eksisteeri. 

20. aprillil 1816. aastal avastas ekspeditsioon väikese korallsaare. Rändurid tahtsid oma 
esimest avastust lähemalt vaadelda, kuid rasketel paatidel oli võimatu tungida läbi «hirmsa 
kohulaine, mis raevukalt purunes vastu saare korallkallast». Ehitati parv ja peagi jalutas 
Kotze-bue koos mõnede madrustega lopsaka roheluse varjus. 

Avastatud saar, mis asus lõunalaiusel 14°57' ja lääne-pikkusel 144°38', nimetati Rumjantsevi 
saareks.8 

Sellele järgnes terve rida avastusi, mida soodustas mõõduka tuulega päikesepaisteline ilm. 
Üht saarterühma teise järel üle vaadates purjetas «Rjurik» põhja poole ja, jätnud troopika selja 
taha, võttis kursi Kamtšatkale. 

20. juunil nägid rändurid majesteetlikke mägesid, mis valvavad sissepääsu Avatša lahte. 
Samal päeval heideti ankur Petropavlovski sadamas, kust Kotzebue saatis teele oma ettekande 
reisist üle kahe ookeani. Ta kirjutas, et teel Tšiilist Kamtšatkale «15. lõunalaiuse paralleelil oli 
õnn avastada kolm korallisaart ja nimetada esimest krahv Rumjantsevi, teist admiral Spiridovi 
ja kolmandat kapten Krusensterni nimega ning samal paralleelil veel saarte-ahelik, mille 
nimetasin Rjuriku ahelikuks. Jätkates oma teekonda, vaatlesin Penrini saart ja avastasin 11. 
põhjalaiuse paralleelil kaks saarterühma, millest esimese nimetasin krahv Suvorov-Rõmnikski 
ja teise vürst Kutuzov-Smolenski järgi».9 

Aega viitmata asuti parandama vigastusi ja laeva ette 

valmistama eelseisvaks purjetamiseks Põhja-Jäämerel. Paljudes kohtades tuli vahetada 
kõlbmatuks muutunud vaskpoordid. Täiendati provianti. Kotzebue võttis meeskonda juurde 
kuus kohalikku madrust ja teejuhiks ühe aleuudi. Kuid leitnant Zahharjin tuli jätta 
Petropavlovs-kisse. Nüüd oli laeval vaid kaks ohvitseri — Otto Kotzebue ja Gleb Sišmarjov. 
See asetas ekspeditsiooni täbarasse olukorda. Kumbki pidi iga kuue tunni järel vahis olema. 
Nii pingeline teenistus oli kurnav ja ohtlik eriti nüüd, mil «Rjurik» pidi mõne nädala pärast 
jõudma Jäämerre. Kuid Otto Kotzebue ei kõhelnud. Ta oli kindlalt otsustanud. Märkmed tema 
päevikus tunnistavad, et neil raskeil ja otsustavail päevil «leitnant Sišmarjovi usinus nii nagu 
minugi oma ei raugenud». Kotzebue ei kartnud raskusi ega ohte, kuid ta nägi ära, et 
keerulistes tingimustes ei ole «lootust saavutada vajalikku £du eesmärgile jõudmisel ja ma 
pidasin tarvilikuks mõned oma kavatsused, mis juba ammu on minu ettekujutuse hõivanud ja 
millega lootsin isamaale ja teadusele kasu tuua, hüljata».10 

Teises dokumendis lausub Kotzebue meelehärmiga: «Mida me suutsime Beringi väinas korda 
saata, kui üks meist pidi laevale jääma?» 

15. juulil 1816. aastal lahkus «Rjurik» Petropavlovski sadamast ja võttis kursi põhja. Viie 
päeva pärast möödus laev Beringi saarest, mille mäetippudel valendas lumi. Ootamatult sattus 
laev ebatavaliselt tihedasse uttu. Seitse päeva ujusid rändurid valges pimeduses, olles 
võimetud oma asukohta kindlaks määrama. Ei olnud võimalik näha isegi 20 meetrit ette. Oli 
külm ja märg. Niiskus tungis kõikjale ja muutis raskeks vahisolijate rõivad. 

Kotzebue käskis kambüüsi vahetpidamata kütta, et madrused võiksid riideid kuivatada. 
Kapteni hoolitsus oma kaaslaste eest kandis head vilja. Meeskonnast ei haigestunud keegi. 
Nähes, et valge pimedus ei hõrene, otsustas Kotzebue läheneda mandrile, lootes, et selle 
lähedal udu kaob. Peagi jõudis «Rjurik» Püha Laurentiuse saare juurde, millele ei olnud veel 
ühegi meremehe jalg astunud. Kotzebue ja mõlemad loodusteadlased otsustasid saart 
külastada. Kalda lähedal kohtusid rändurid kohalike elanikega. Kotzebue kinkis neile tubakat 
ja sai ka ise väikseid kingitusi. Saarlased aitasid paadid kaldale tõmmata. Kuid ei Kotzebue, 
Chamisso ega Eschscholtz suutnud eskimotega vestelda. 

Kapten kahetses väga, et ta ei mõistnud oma uute sõprade 

keelt.” 

Eschscholtz ja Chamisso läksid mägedesse, Kotzebue aga jäi saarlaste juurde ja püüdis 
nendega märkide abil vestelda. Eskimod kutsusid teda onni ja olid igati tähelepanelikud. 
«Mind saadeti põrandale laotatud merelooma naha juurde, kuhu ma pidin istuma. Seejärel 
tulid peremees ja mõned tema lähikondsed kordamööda minu juurde, embasid mind ja 
hõõrusid oma nina minu nina vastu. Lõpuks aga sülgasid nad pihku ja hakkasid minu nägu 
silitama. Ehkki see sõpruseväljendus mulle eriti ei meeldinud, kannatasin selle välja ja 
hakkasin lõbusa näoga tubakat kinkima. Tänutäheks tahtsid nad oma õrnust korrata, kuid ma 
võtsin välja mõned noad ja helmed, millele nad viivitamata oma tähelepanu pöörasid ja oma 
kavatsuse unus- 

tasid.. 

Nüüd, kui minu nägu oli juba oma osa saanud, tuli järg kõhu kätte. Peremees tõi mulle suure 
puukastiga vaala-rasva ja palus seda süüa. Ma ei teadnud, et vaalarasv on põhjarahvaste 
maiusroog, millega külalisi kostitatakse; kuid juba selle nägemine tekitas minus 
vastikustunde. Ma keeldusin kaua, kuid peremees palus järeleandmatult ja. silitas rasvase 
käega minu nägu, nii et ma lõpuks nõustusin mõne tüki rasva alla neelama, mille peale 
kõikide saarlaste nägudele ilmus rõõmus naeratus. Pärast käskis peremees teisi mulle 
meelelahutuseks laulda ja trummi taguda.»12 

Rändurid jõudsid õnnelikult laevale. Nende esimene kaalukam ekskursioon oli edukas. 
Eschscholtz ja Chamisso olid rahul, et neil õnnestus haruldusi koguda. Kunstnik Loggin Horis 


rõõmustas oma visandite üle inimestest, kes 

elavad hirmsa ja mõistatusliku Jäämere väravate juures. 

Jällegi tõusis udu. Terve ööpäeva laveeris «Rjurik» Püha Laurentiuse saare,lähistel. Alles 28. 
juullõhtul ilm selgines ja Kotzebue nägi.vasakul Aasia rannikut. Ta kiirustas põhja, kuid 
tuulevaikus segas purjetamist. Möödus veel kaks päeva, enne kui Püha Laurentiuse saar, mille 
elanikud korduvalt laeva külastasid ja rohkeid kingitusi tõid, silmapiiri taha kadus. 


»* 


30. juulil jõudis Kotzebue Beringi väina. 

Ekspeditsioonile palju tuska tekitanud udu kadus. Ameerika kui ka Aasia rannik oli hästi 
näha. «Rjurik» möödus väina keskel asuvatest Gvozdevi saartest. Loodes oli näha «küllalt 
kõrge saar», mida kaardile polnud märgitud ja mille Kotzebue nimetas Ratmanovi saareks — 
«leitnandi mälestuseks, kes Krusensterni juhtimisel sooritas reisi ümber maailma». 
Avastamise ajal paistis päike, õnnestus astronoomiliselt täpselt määrata saare asukoht ja 
kontrollida kronomeet-reid. 

Seejärel suundus ekspeditsioon Wales'i printsi neemele, kus paistsid olema eskimote asulad. 
Ent kuidas ka Kotze-bue ei tahtnud Ameerika looderanniku elanikega tutvuda, pidi ta 
päiksepaistelist ilma kasutama uuritavate kohtade kaardistamiseks. 

«Mere ääres oli kogu kallas üpris madal ja meie imestuseks kaetud rohelise rohuga, ka mäed, 
mis sisemaal kerkisid, olid vaid vähe lumega kaetud. Püha Laurentiuse saare ja selle ranniku 
kliima on tunduvalt erinevad: seal oli talv, kuid siin, kus seda palju enam tema põhjapoolsema 
asendi pärast võis loota, kohtasime suve.»13 

On tore, et püsivad valged ööd, palju valgemad kui koduses, armsas Tallinnas. Peaaegu kogu 
ööpäev võib kaardistada rannikut, mida pole veel näinud ükski mereA sõitja, nende hulgas ka 
kapten Cook, kes madalike kartuses ei julgenud kaldale läheneda. Ja Kotzebue tahtis nii 
kiiresti ja hästi kui võimalik teha seda, mis sellel kuulsal meresõitjal ei õnnestunud. 

Öösel vastu 31. juulit märgati, et rannik hakkab kalduma ida suunas. Kell neli hommikul 
heitsid rändurid ankru lahe suudmesse. Kotzebuele tundus, et laht ulatub tõenäoliselt sügavale 
mandri sisemusse. Ta käskis paadid alla lasta ja veendus oma oletuse õigsuses. 

«See laht ulatus kahest kohast nii kaugele, et kallast ei olnud näha. Rohked madalikud ei 
lasknud mul seda täpsemalt vaadelda,» kirjutas Kotzebue oma ettekandes San Franciscost.14 
Lahe põhjalik uurimine oli võimalik- ainult kergetes aleuudi süstades. Kotzebue otsustas selle 
ürituse järgmiseks suveks edasi lükata ja, et mitte peaülesandest kõrvale 

61 

kalduda, jätkata teed põhja poole. Avastatud lahele anti Gleb Sišmarjovi nimi. 

Juba esimeste päevade kestel, mil purjetati Alaska ranniku läheduses, paistab Otto Kotzebue 
silma mitte üksnes julge meremehe, vaid ka juurdleva uurijana. Nukratel, alasti, kord 
kaljustel, siis jälle madalatel liivakallastel huvitub ta erakordse teadmishimuga kõigest, mis 
võib teadusele huvi pakkuda. .. Aidates Eschscholtzil ja Chamissol uurida sünge põhjamaa 
loodust, õpib ta üksikasjaliselt tundma Alaska eskimote elu. Oma reisipäevikus kirjeldab ta 
kohalikke elanikke erakordselt täpselt ja koloriitselt. Teda huvitab eskimote elamute ehitus ja 
sisseseade. Ta kirjeldab majakraami, nartasid, odasid, nooli... Ta peab neid maailma äärel, 
virelevaid «metslasi» enesega võrdseks ega alanda ühegi teoga Venemaa polaarvalduste 
elanike inimväärikust. .. Ilma et ükski lihas temas liiguks, võtab ta vastu nende 
sõpruseväljendusi ja poolehoiuavaldusi, olgu need siis nii ootamatus ja vähemeeldivas vormis 
kui tahes. Kotzebue austab sügavalt eskimote kombeid ja tavasid, kui kummalised need ka ei 
ole. Ameerika tundrate elanikud, kes ei tea, et Kotzebue ja tema kaaslased on nende tõelised 
sõbrad, ähvardavad rändureid sageli odade ja nooltega, kuid vaatamata olukorra ohtlikkusele 
ei kasuta kapten kunagi relvi. 


31. juuli õhtul lahkuti Sišmarjovi lahest ja suunduti kirdesse. Paistis keskööpäike, puhus 
pärituul. Laev sõitis kaldast miili kaugusel. Rannik kaardistati. Sisemaal oli näha kõrgeid, 
lumega kaetud mägesid. Kallas aga oli madal ning vaid harva võis seal näha künkaid ja 
eskimote hüttide siluette. 

1. augusti keskpäeval jõudis ekspeditsioon uue «suure avause» juurde rannikul. «Tuul vaikis 
ja me olime sunnitud ankru heitma,» kirjutas Kotzebue oma ettekandes San Franciscost. 
«Raske on väljendada tundeid, mis mind valdasid, kui seisime väravate ees, mis võib-olla 
avavad tee minule ülesandeks tehtud ekspeditsiooni auga lõpetamisele. Hirmunult lähenes 
«Rjürikule» hulk süsti, peagi aga koguti meie sõbralikust vastuvõtust julgust ja mõned tulid 
pardale, teised aga sõitsid laeva kõrval edasi-tagasi ja vaatasid seda imestades. Paljud näitasid 
laevale läbi-pääsuteed. See suurendas minu lootusi. Kui siin ka pole läbipääsu Jäämerre, siis 
peab laht olema ebatavaliselt suur. Pärast lõunat tõusis kerge tuul, mis kandis meid 

väina, ilma et oleksime enese ees kallast näinud. Kuid ma olin ikkagi hirmu ja lootuse 
vahel.»15 


»* 


1. augusti õhtul kell seitse suundub Kotzebue itta. Ta on veendunud, et tema ees on elu kõige 
otsustavam tund, et ta on suurte avastuste lävel. Kaptenil on kahju, et ta ei mõista eskimote 
jutust ühtki sõna. Kuid talle tundub, et nad kinnitavad märkidega tema lootust, et ta seisab 
Loode-väila lävel. Ta mõõdab veel kord voolu. See on suunatud kirdesse kiirusega umbes miil 
tunnis. Järelikult on lahel väljapääs ookeani. Eskimote süstad on juba ammu maha jäänud. 
Üha sagedamini käsib ta sügavust mõõta. Mida kaugemale väina laev liigub, seda 
sügavamaks läheb. Iga uus sügavusse kaduv põhjalaodi jalg tugevdab tema lootust. Kogu öö 
jooksul ei lahKu Kotzebue tekilt. Ta ootab kannatamatult hommikut. Vaevalt jõuab koit 
hajutada polaarsuve lühiajalise hämaruse, kui Kotzebue saadab kõige osavama ja julgema 
madruse marsile. Mõned hetked, mille jooksul marsimadrus tõuseb masti, tunduvad talle 
pikkade tundidena .. . Sõnadest, mida madrus kuuldavale toob, sõltub tema suure lootuse 
saatus. Kas see täitub või lendab väikesteks kildudeks nagu fokkmasti raalt kukkunud 
kristallvaas .. . Madruse sõnad kõlavad võidusõnumiga. Idas pole näha muud kui vaid 
hallikasrohelisi laineid. Vaid põhjas kõrguvad endist viisi kõrged, lumega kaetud mäed ja 
lõunas on näha madal, vaevu märgatav kallas... 

Viimased kahtlused kaovad. Otto Kotzebue on lõplikult veendunud, et ta «asub tõepoolest 
laias väilas». Komandöri rõõm nakatab ka teadlasi ja madruseid. Ees on avameri, suure tee 
algus Vaiksest ookeanist Atlandi ookeani. 

Neil päikesepaistelistel 2. augusti hommikutundidel ei aima ei Otto Kotzebue, ei tema abiline 
Gleb Sišmarjov, ei Johann Eschscholtz ega Adelbert Chamisso, kui rängalt on nad eksinud. 
Juba õhtul ilmusid rahutuks tegevad tundemärgid. Väina kaldad ahenesid. Lõunas hakkasid 
paistma mäed, mis levisid idasse, otsekui tahaksid nad liituda põhjas oleva mäeahelikuga. 
Kuid esialgu eraldas neid veel tõenäoliselt lahtine vesi... Kotzebue juhtis oma laeva just 

sinna. Ta ei tahtnud oma viga tunnistada. Ta lootis, et mäeahelike vahel on väin, millest 
pääseb ookeani. 

Kogu öö liiguti ida poole. Hommik oli sombune. Taevas oli üleni kaetud pilvedega. Vee kohal 
oli uduloor. Raske oli orienteeruda. Ja ehkki Kotzebue tahtis väga ida poole edasi minna, pidi 
ta ankru heitma. Ta veetis mitu piinavat tundi tegevuseta, oodates, millal ilm paraneb... 

3. augusti lõunaks ajas tuul pilved laiali. Päike hakkas paistma, laineharjad sätendama. Idas 
oli selgesti näha umbes 10 versta laiune väin, mis oli põhjast ja lõunast palistatud kaljuste 
kallastega. 


«Me ei kaotanud veel lootust avastada väina Jäämerre, seda enam, et see väin näis ulatuvat 
silmapiirini,» kirjutas Kotzebue oma päevikus. 

Ta asus jälle teele. Mõne tunni pärast oli ta väinas. Väina suudmest lõunas paistis väike saar. 
Põhjas laius kuni silmapiirini avameri. Kotzebue saatis mõne madruse paadiga sügavust 
mõõtma. Too osutus erakordselt väikseks. See oli rängaks hoobiks Kotzebue roosilistele 
lootustele. Unistus avastada tee Jäämerre varises kokku ... 

«Suureks kahetsuseks veendusime, et me ei asu mitte väinas, vaid suures lahes,» kirjutas 
Kotzebue päevikusse.16 

Ta otsustas lasta meeskonnal puhata, ise aga asus koos Chamisso ja Eschscholtziga äsja 
avastatud saart uurima. 

Ehkki pääs Jäämerre pole veel avastatud, mõistab Kot-zebue, et ekspeditsioon on teinud 
väljapaistva geograafilise avastuse. Jälle lastakse paadid vette. Kotzebue kiirustab tundmatule 
saarele, millele ta annab oma õpetatud rännukaaslase Adelbert Chamisso nime, jäädvustades 
sellega maailma kaardil tema teened mitte üksnes poeesia, vaid ka teaduse valdkonnas. 

Päev on haruldane. Juba ammu on tuul pilved laiali ajanud. Päike paistab ja jätab väina 
rohekale veele hõbedased rajad. Eemalt paistavad saare kaljused kaldad. On soe nagu 
augustikuu ilusatel päevadel, Peterburis. Vaikus. .. Kuulda on vaid rahutute kajakate karjeid ja 
seda, kuidas kaljudel lärmavad linnulaadad. 

Rändurid randuvad. Tihedast rohust tõusevad üles põld-püüparved. Vastumeelselt põgenevad 
mõned jänesed. Liival on näha polaarrebaste jälgi. Kaljudel pole lund ega jääd. Kõikjal on 
sammal ja rohi. Kaljude all on endale ulualuse leidnud mõned madalad polaarpajud. Nende 
mannetute puukeste leidmine rõõmustab Kotzebue'd. 

Kamtšatkalt lahkumisest saadik on see esimene kohtumine puuga. 

Kotzebue, Eschscholtz ja Chamisso uurivad saart mitu tundi. Nõutult ja uudishimulikult 
silmitsevad rändureid end rannaäärsetel kividel päikse käes soojendavad hülged. Tuhanded 
linnud kurdistavad neid oma läbilõikavate karjetega. Väsimatult töötab Kotzebue, 
kaardistades tundmatuid kaldaid. Laevale tagasi pöördudes viib ta kaasa Cha-misso saare 
esimese ja ebatavaliselt täpse kaardi. 

Ohvitserid ja teadlased on kannatamatud. 4. augusti hommikul kell 6 jätavad nad jällegi 
«Rjuriku» maha. Rändurid liiguvad põhja suunas, kus, nagu neile paistab, laiub ääretu meri ja 
kust nad ikka veel loodavad leida läbipääsu Jäämerre. 

Pärituul paisutab purjesid. Päike paistab. Kuid õnn on Kotzebue hüljanud. Läbinud <umbes 
25 versta, läheb ta kaljusele kaldale. Kõrgelt kaljult hakkab ta ümbrust vaatlema. Tema silme 
ees on ootamatu pilt. 

«Me nägime, et asume kitsal neemel, ja et põhja poole suunduv kallas ühineb nähtavasti idas 
asuvaga,» tunnistab ta hiljem. «See avastus kurvastas meid väga. Kuid meile jäi veel 
mingisugune, ehkki väikene lootusesäde, sest kallaste ühinemist ei olnud näha.» 

See inimene on imetlusväärselt vastupidav ja ebatavaliselt sihikindel. Üksteise järel määrab ta 
astronoomilisi punkte, et kaardid tuleksid võimalikult täpsed. Hoolikalt uurib ta kaldalookeid 
ja oletatava väina sügavust, jätmata usku väila olemasolusse. Kuid õhtul veendub ta oma suu- 
reks kurvastuseks, et ta on rängalt eksinud. Ka põhjas satuvad tema paadid liivastele 
madalikele, mille taga tõusevad järsud kaldad. Erakordselt maalilised kaljud ei rõõmusta teda. 
Kibedusega kirjutab Kotzebue oma päevikusse: «Niisiis pean ma jätma lootuse siit läbipääsu 
leida.» 

Külmast lõdisevad rändurid soojendavad suppi, mida nad söövad otse katlast, ja heidavad 
lahtise taeva alla magama. Ootamatult algab torm ja kogu öö on nad vihma käes. 

Kolm päeva uurib Otto Kotzebue suure lahe lõuna- ja idakallast, kuid kusagilt ei avasta ta 
läbipääsu Jäämerre. Lahe idaosast leiab ta kaks eskimohütti. Neist leiab ta meisterlikult 
töödeldud relvi. Ta võtab kaasa mõned nooled, jättes vahetuskaubana maha noa ja kirve. 

Tormid segavad lahe uurimist. Meremehed ja teadlased veedavad veel ühe öö vihmasajus. Ilm 
halveneb. 8. augusti hommikul otsustab Kotzebue laevale tagasi pöörduda. Kui pool teed 
«Rjurikuni» on selja taga, puhkeb ootamatu orkaan. Tuleb tagasi pöörduda ja lõkke ääres 
riideid kuivatada. Ja äkki teeb ekspeditsioon huvitava leiu. 

«Meie suureks üllatuseks selgus järgmisel päeval, et me ei ööbinud mitte maa peal, vaid jääl. 
See jää tõuseb merepinnast perpendikulaarselt umbes 100 jala kõrgusele, on terviklik ja võtab 
enda alla mõne miili. Ta on kaetud õhukese, kahe sõrme paksuse savi- ja mullakihiga. Sellel 
haljendab rohi, õitsevad mõned lilled ja kasvab kidur põõsastik. Me veetsime seal terve päeva, 
kuid kellelgi ei tulnud ette, et meie all on jää. Kuid siis sattus doktor Eschscholtz kogemata 
niisugusele kohale, kus osal jääkaldast tõenäoliselt päikese või tugeva tuule tõttu oli pealmine 
kiht kadunud ja võimaldas meil teha selle veidra avastuse. Kaotanud oma pealiskihi õhu ja 
päikese toimel, sulas jää pidevalt. Imestasime, et sellelt kohalt tõusis üpris raske lehk, mis 
meenutas kõrbenud villa lõhna. Me leidsime siit mammutiluid, mis olid jääst välja sulanud. 
Arvamus selle nähtuse kohta võib olla mitmesugune. Mis puutub minusse, siis ma mõtlen, et 
need mäed ei võinud tekkida siin, vaid peavad mingi murrangu tulemusena maakeral olema 
siia paisatud pooluselt.»17 

Teadlased uurivad üksikasjaliselt äsja avastatud uut loo-duseimet. Selle rõõmustava sündmuse 
tähistamiseks nimetab Kotzebue äsja uuritud Chamisso saarest kirdes asuva lahekese 
Eschscholtzi abajaks. 

10. augustil jätavad meremehed oma rahuliku peatus-paiga Chamisso saare taga maha ja 
hakkavad kaardistama suure lahe lõunakallast. Kõikide rändurite soovil antakse lahele 
Kotzebue nimi. 

Hea Lootuse lahe kaldal leiavad meresõitjad eskimote hüti. Lähenedes sellele nägi Kotzebue 
«kaht ameeriklast .. ., kes olid relvastatud odadega ja hoidsid käes pin-guletõmmatud vibusid. 
Üks oli juba elatanud mees, teine umbes 17-aastane poiss. Nad valisid kingul meie kallale- 
tungi puhuks soodsa positsiooni ja sihtisid oma nooled minu pihta. Elatanud ameeriklane 
hakkas kõva häälega meile hõikama ja näitas märkidega, et me neile ei läheneks. Ma andsin 
oma püssi madrusele, käskisin tal eemalduda ja lähenesin neile ülestõstetud kätega, et 
sõjamehed 

66 

näeksid, et olen relvastamata. Me hakkasime kohe ninasid vastamisi hõõruma, pärast kinkisin 
ma neile mõned helmed ja tubakat. Nad olid väga rõõmsad. Me saime vanamehega suurteks 
sõpradeks. Ta kutsus mind oma onni, mis oli ehitatud mõnest kokkupandud kilbist ja kaetud 
nahkadega. Hütis oli ta naine koos kahe väikese tütrega, poiss aga, kes koos mu sõbraga oli 
valmis meid tagasi tõrjuma, oli tema poeg. Vanamees kinkis meile omakorda mõned 
pisiasjad, rääkis väga palju ja vaatas imestusega meie riideid ja kõike, mis meil kaasas oli.»18 
Selle kohtumise ajal koostas Kotzebue eskimokeelse majatarvete sõnastiku. 

Hea Lootuse lahes avastas Kotzebue umbes 300 meetri laiuse jõeharu, mis kadus mägede 
vahele. See oli täis madalikke, kuhu rasked paadid sageli kinni jäid. Kotzebue otsustas seda 
järgmisel suvel kergetel süstadel uurida, esialgu aga eskimote käest teada saada, kuhu see jõgi 
läheb ja kui kaugele ulatub. Üks elanik seletas meresõitjatele, et «teel tuleb 9 ööd magada ja 
päeval sõuda, siis jõuad avamerele». «See teade rõõmustas mind nii, et ma kinkisin talle kirve 
ja kolm nuga ja käskisin kohe sõudepaati-desse asuda, et veel kord proovida mööda kanalit 
üles sõuda, kuid madal vesi takistas meid.»19 

Kui 13. augusti öösel «Rjurikule» tagasi pöörduti, jäi paat, mida juhtis Kotzebue, madalikule 
kinni. 

Ümberringi mühisesid lained. Kuhu ka Kotzebue paati ei suunanud, kõikjal oli madalik. Tuul 
tugevnes. Läbi lainete müha kostsid mõned püssilasud. Kergel süstal sõitvad teadlased andsid 
märku, et nad on hädas. Kuid Kotzebue ei saanud millegagi oma kaaslasi aidata. Ootamatult 


avastati, et paat lekib tugevasti. Madrused olid vee loopimisest nõrkemas. Olukord oli hirmus. 
Rändurid olid hukkumise äärel. 

Lõpuks hakkas koitma. Kotzebue'l õnnestus julge manöövriga murdlainetest välja pääseda. 
Ka teadlaste süst ületas ohtliku paiga. Veel kaua pidid madrused sõudma, võitlema rajutuule 
ja vastulainega. Sel päeval kirjutas Kotzebue päevikusse: «Oma pääsemise võlgneme üksnes 
madruste mehisusele ja ma tunnistan siin suure rahuldustundega pidulikult, et mul on kogu 
reisi kestel olnud põhjust kogu ekipaaži käitumisega täiesti rahul olla. Mind rõõmustasid alati 
madruste kartmatu mehisus ja hinge-tugevus teenistusraskuste ületamisel. Nende 
käitumine 

oli nii tuntud kui ka võõrastel maadel eeskujulik. Kõikjal oli näha nende hoolikat püüet 
vältida igasugust halba arvamust nende suhtes. Sellepärast muutub ka kõige raskem üritus, 
mida sooritatakse vene madrustega, lõbusõiduks.»20 

18. augustil uuris Kotzebue neeme tema poolt äsja avastatud lahe põhjalävel ja andis sellele 
oma Õpetaja Kru-sensterni nime. Kaldal oli näha eskimote elamuid. Seejärel otsustas 
Kotzebue katkestada Alaska põhjaranniku uurimise. Instruktsioonis oli tal kästud esimese 
reisi ajal leida sobiv ankrukoht Nortoni lahes ja järgmisel aastal jätkata sealt Loodeväila 
edasisi otsinguid. Kotzebuel oli küllaldaselt alust arvata, et see ülesanne on tal edukalt 
täidetud. Tõsi, Nortoni lahes ta küll ei käinud, kuid avastas see-eest viimasest 400 km põhja 
pool suure lahe. Selles leidis ta kohti, mida võis ohutult laevade ankru-paigaks kasutada. Ta 
sai aru, et ekspeditsioon oli teinud erakordse avastuse, mille tähtsus ei laiene üksnes edasistele 
uurimistele, vaid ka Vene-Alaska ekspluateerimisele. 

Kotzebue lootis, et see laht viib teda «järgmisel aastal uutele avastustele», siit lootis ta 
«tunduvalt kaugemale idasse tungida eriti siis, kui kaldal on suuremaid sopistusi». Kotzebue 
arvas, et «lahe avastamine võib karus-nahakaubandusele suurt kasu tuua». «Me nägime 
elanikel palju mitmesuguseid karusnahku, mida nad meile meelsasti nugade ja helmeste eest 
loovutasid,» kirjutas ta. «Kui meie eesmärgiks oleks kauplemine, siis võiksime lühikese ajaga 
vahetada suure koguse seda kallist kaupa. Mulle näib, et venelased ei tohi selle koha 
hõivamisega aega viita. Inglise Hudsoni kompanii, kes laiendab kauplemist üpris kaugele 
läände Ameerika sisemaale, on juba rajanud faktooriaid selle lahe lähedusse ja peagi meelitab 
ta kindlasti ka siinsed looduslapsed enese poole ning hakkab valitsema Beringi väina 
ääres.»21 

Kotzebue pöördus Krusensterni neemelt Venemaa kirderannikule. Puhus tugev vastutuul. 
Jälle ilmus udu, mis esimestel Teisipäevadel Beringi meres oli ekspeditsioonile nii palju tuska 
tekitanud. Jahenes. Kõikjal oli näha tohutuid vaala- ja merihobukarju. 18. augustil kell kolm 
päeval nägid rändurid Idaneeme, mis hiljem julge vene ränduri Semjon Dežnjovi auks ümber 
nimetati, majesteetlikku kontuuri. 

Kotzebue ei kavatsenud Idaneeme külastada. Ta võttis kursi Püha Laurentiuse lahte, õhtul ja 
öösel laveeris laev udus ja pimeduses. Ka hommikul oli ümberringi paks udu. Meremehed 
arvasid, et nad on jõudnud pärale. Suur oli aga nende imestus, kui nad pärast udu hajumist 
nägid enese ees Tšuktši poolsaare idapoolseima tipu tuttavaid piirjooni. 

Selle asemel et lõunasse triivida, jäi laev endisele kohale. Kotzebue tegeles vaatlustega ja 
järeldas, et voolu kiirus «ulatub faarvaatri kõige sügavamal kohal 3 miilini tunnis ja suundub 
kirdesse», sinna, kus pidi olema teadmatuse uttu mähkunud salapärane Loodeväil. 

Sellel oma merereisi kõige õnnelikumal päeval meenutab Kotzebue ja lehitseb läbi kõik 
temale tuntud reisimärkmed, mis talle kinkis Krusenstern. Tema rõõm on piiritu. Ta leiab 
viiteid sellele, et Baffini lahes on jälgitud pidevat voolust, mis oli suunatud põhjast lõunasse. 
Ikka ja jälle uurib ta hoovuse tugevust. Kas vesi voolab Vaiksest ookeanist Atlandi ookeani 
või mitte, kuid kindel on see, et 1816. aasta 19. augustil avastas ta arvutuste tulemusena 


Loodeväila olemasolu. Ta märgib päevikusse: «Pidev kirdesuunaline hoovus Beringi väinas 
tõestab, et vesi ei kohta takistusi ja järelikult peab väil eksisteerima, ehkki see võib 
meresõiduks sobimatu olla. .. Pole kahtlust, et Beringi väina voolav veemass läheb ümber 
Ameerika ja suubub Baffini lahe kaudu ookeani.»22 


* 


Ankrud laksatavad merre. Purjed on rehvitud. Otto Kotzebue ei jõua veel anda korraldust 
paatide vettelaskmiseks, kui juba laevale läheneb süst. Selles olevad tšuktšid näitavad toredaid 
karusnahku ja kutsuvad meremehi asulasse. Peagi eemalduvad laevast kaks paati. Tšuktšid 
tervitavad Kotzebue'd ja tema kaaslasi sõbralikult- Peagi kaob esialgne mõlemapoolne 
valvsus. Kotzebue teeb tšuktšidele kingitusi ja kutsub neid «Rjurikule». Tunni pärast pöördub 
ta kolme süsta saatel laevale tagasi. Mõne mirtuti pärast rüselevad Tšuktšimaa elanikud juba 
laeva kastellil. Neid kostitatakse viina ja kuivikutega. Kotzebue palub külalisi oma kajutisse. 
Seinal rippuv peegel tekitab tšuktšides ootamatu reaktsiooni. Nähes, et selles ei peegeldu 
üksnes näod, vaid ka liigutused, satuvad 

nad paanikasse, jooksevad kajutist välja ja sõidavad kaldale. .. 

Kotzebue käsib purjed heisata ja peagi kandub väike «Rjurik» mööda Beringi väina rohekaid 
laineid kagusse. On kuulda vaid merihobukarjade raevukat möirgamist ja kõrgeid veesambaid 
taeva poole purskavate vaalade raskeid ohkeid. 

20. augusti õhtul heisati ankur Püha Laurentiuse lahes. Selle kallastel on näha tšuktšide 
koonusekujulisi elamuid, mis Otto Kotzebue'le meenutavad heinakuhje Eestimaa luhtadel. 
See kauge maa on siin karm ja ebasõbralik. Mäenõlvu katab lumi ja tuul kannab laevale selle 
jäist hingust. Ja on veider, et siin elab inimesi, palju inimesi, keda ta paari päeva pärast kutsub 
oma headeks sõpradeks... Juba tiirlevadki tšuktšid kahe süstaga ümber laeva ja ronivad julgelt 
tekile. Nad saadavad rändureid kaldale. Et pääseda kaljude vahel asuvasse tšuktši külla, 
ronivad Kotzebue, Chamisso, Eschscholtz ja nende kaaslased mägedesse ja lähevad mööda 
raskeid teeradu «üle lume ja jää ning samblaga kaetud mädasoode». Kõigepealt teevad nad 
visiidi külavanemale, tugevale, kuid halvatud jalgadega vanamehele. Too paneb Kotzebue 
oma paremale käele istuma. Kapten räägib tõlgi kaudu vanemale, et nad on venelased ja 
tšuktšide sõbrad. Ta palub vanamehe abi joogivee ja mõnede põhjapõtrade hankimisel. 
Vanamees on kinkide küllusest jahmunud. Tal on ebamugav, etta ei saa vene ohvitserile 
niisama heldelt tasuda... Põdrad hangib ta tingimata, kuid nende kohaletoomine mägikarja- 
maadelt võtab mõne päeva aega... Asula elanikud võtavad meremehi vastu soojalt ja 
südamlikult. Kotzebue kingib naistele helmeid ja nõelu, võites sellega nende «kõrgeima 
usalduse ja poolehoiu». 

Järgmisel päeval tulevad tšuktšid vastuvisiidile. Laeva juurde sõidab kuus süsta. Algab lõbus 
pidu. Tšuktšid ja vene madrused tantsivad tekil... Seejärel pidutsetakse külas edasi... 
Tähelepanelikult jälgib Otto Kotzebue Venemaa kõige kaugema nurga elanike elu, kombeid 
ja tavasid. Tema tšuktšide elamute, riiete, majakraami ja tegevuse kirjeldusi võib nende 
ereduse ja täpsuse poolest klassikalisteks pidada. Tema märkmetes pole ei üleolekut ega 
halvakspanu. Kotzebue «Reiside» lehekülgedelt õhkub soojust ja suurt humaansust. Ta 
nimetab tšuktše headeks inimesteks, nende vanemat aga oma vanaks sõbraks. Ta 

jutustab tšuktšide õilsusest, «mis võiks mõnedele eurooplastele olla eeskujuks». 

22. augustil hakkavad rändurid Püha Laurentiuse lahe kaldaid kaardistama. Peagi teevad nad 
geograafilise avastuse. Sel päeval ilmuvad kaardile kaks väikest asustamata saart, millele 
Kotzebue annab oma roolimeeste Hromtšenko ja Petrovi nime. Koos Eschscholtzi ja 
Chamissoga vaatleb Kotzebue rannikut. Nende saak on väike. Kõikjal on sammal ja 
samblikud, vaid harva võib näha õistaimi ja siinseal virelevaid polaarpajusid. Ümberringi on 


kõrged mäed, mille tippudel ja nõlvadel valendab lumi.. . Pilt on palju süngem ja kurvem kui 
Kotzebue lahe kallastel, ehkki see asub tunduvalt rohkem põhja pool. 

«Meid üllatavad mustad ning samblased kaljud, mis on kaetud lume ja jääpurikatega,» 
kirjutas Kotzebue. «Üksnes mõte, et siin peaks elamfi kogu elu, ajab hirmu peale. Ja ometi 
leiavad inimesed sellel loodusest unustatud maal nii õnne kui rahulolu!»23 

Järgmisel päeval lõpetati Püha Laurentiuse lahe uurimine. Külavanem oli seitse põhjapõtra 
kohale toimetanud ja oli nõus laevale tulema. Kotzebue andis talle jälle rikkalikke kingitusi ja 
lubas järgmisel aastal oma head sõpra külastada. 

Jättes meremeestega hüvasti, ütles vanamees, et varsti algab tormide periood, millal keegi ei 
suuda väljas jalgadel seista, vaid peab lamama ja edasi saab liikuda ainult roomates. 

29. augusti hommikul heisati purjed. Mõne tunni pärast kadusid kaldad, kus elasid 
külalislahked ja elurõõmsad tšuktšid, uduloori taha. Tuul tugevnes ja peagi algas torm. Üha 
kiiremini kihutas «Rjurik» Jäämere rohekassinistest avarustest, polaarmaa piiridest 
kaugemale. Torm ulus tag-lases ja Otto Kotzebue unistas sellest, kuidas ta järgmise aasta 
suvel jällegi tuleb Beringi väina, et otsida mereteed, mis ühendab Vaikset ookeani Atlandi 
ookeaniga. Ta uskus, et teda ootavad suured avastused. .. 

Orkaan sööstis väikese puulaeva kallale. 

Hiljem .meenutas Kotzebue seda järgmiselt: «Üksteise järel kerkisid teravate harjadega lained 
kõrgele. Meie väike «Rjurik» ei olnud kunagi nii hirmsasti kiikunud kui nüüd. Vaevalt jõudis 
üks külg merre vajuda, kui järgmine laine kallutas teda juba teisele küljele. Ma ei mõista prae- 
gugi, kuidas mastid niisugust hirmsat kiigutamist talusid.»24 

Vihm piitsutas pilkases pimeduses kobamisi purjesid rehvivaid madruseid. Kusagil lähedal oli 
kallas. Käputäit meremehi varitsesid tuhanded hädaohud ... 

Järgmisel hommikul paistis jällegi päike. «Rjurik» eemaldus täispurjes kiiresti süngest ja 
salapärasest Arkti-kast... 


»* 


3; septembril jõudsid meremehed Unalaskale. Kotzebue tellis madalike uurimiseks süsti 
ja läkitas teele ettekande oma meresõidu kohta Põhja-Jäämeres. Paberid jõudsid Peterburi 
1817. a. septembris. N. P. Rumjantsev oli rahul. 

Ta kirjutas Krusensternile, et Kotzebue ettekanne rõõmustas teda. Metseeni sõnade järgi 
pälvis meie meresõitja oma erakordsete edusammudega igavese kuulsuse. Eriti rõõmustas 
teda, et Kotzebue nägi polaarmaade uusi alasid ja 

ookeani uurimata osa ning kaardistas neid. Rumjantsev loodab, et saatus on Kotzebue'le 
armuline ja ta teeb 1817. aasta suvel kindlaks, et eksisteerib väil Idaookeanist Lääneookeani 
ja teatab sellest kogu maailma õpetatud meestele. «Ma jätan Teie otsustada, kui rõõmus ma 
olen ja mis määral loen end Kotzebue tänuvõlglaseks!»25 Rumjantsev unistab, et «Rjuriku» 
uued avastused toovad talle 

ta vanaduspäevadel uut rõõmu. 

Ei Krusenstern, Rumjantsev ega ka Kotzebue ise aimanud, milline löök võib nende ilusaid 
plaane tabada. Ekspeditsioonil ei õnnestunud enam külastada äsja avastatud lahte Põhja- 
Jäämeres ega jätkata Loodeväila otsinguid . .. 

14. septembril lahkus Kotzebue Unalaskalt ja, minnes Kalifornia rannikule provianti 
täiendama, võttis kursi Sandwichi* saartele. Poolteist kuud puhkasid meremehed raskest 
polaarmereretkest. Seejärel suundusid nad Vaikse 

ookeani ekvatoriaalaladele. 

1. jaanuaril 1817. aastal avastasid rändurid põhjalaiusel 10° 8' ja läänepikkusel 189° 4' 
korallisaare, mis nimetati Uusaasta saareks. See oli asustatud, mida tõendasid saarelt kerkivad 


suitsusambad. Tutvuti elanikega ning saadi neilt vahetuskaubaks ehteid ja majatarbeid. 
Seejärel asuti teele, nähes oma uusaastaavastuses head ennet. Tõepoolest, 


* Havai saared. (Tõlk.) 

4. jaanuaril nägid nad korallsaarte rühma, mille elanikud aga põgenesid meie meremeeste 
eest. 

Kuu jooksul uuris ekspeditsioon üht saart teise järel. Tehti astronoomilisi mõõtmisi ja kanti 
neid kaartidele. Teadlased uurisid looma- j? taimeriiki, koostasid kollektsioone, õppisid 
pärismaalaste keelt ja kombeid. Üks pärismaalane joonistas liivale saari, mis asusid «Rjuriku» 
kursi lähedal. Kotzebue otsustas need meremeestele tundmatud korallsaarestikud üles otsida. 
«Meie tööd ei olnud tarbetud,» kirjutas meresõitja. Kolme, kuu jooksul avastas ekspeditsioon 
veel neli saarte-rühma. 

«Kogu seda arvukat ahelat nimetavad elanikud Rada-kiks, mina aga nimetasin nad krahv 
Rumjantsevi saarestikuks. Saarlased jutustasid, et selle ahelaga kulgeb paralleelselt veel teine, 
mis koosneb samuti paljudest saartest ja mida nimetatakse Ralikiks.»26 Kuid Kotzebue'l ei 
olnud enam aega neid uurida. 

17. märtsil võtab «Rjurik» kursi Unalaskale, et sealt alustada uut reisi Jäämerre. Kotzebue on 
tulvil plaane. Nüüd ta teab, et meretee mööda Ameerika põhjarannikut on olemas. Ta otsib 
seda aasta või kaks, kuid püüab tingimata avastada. Aga praegu kiirustab ta Unalaskale, et 
varakult valmis seada kerged süstad eelseisvateks uurimis-teks madalas vees. 

Troopika jääb selja taha. Aeg-ajalt tabavad neid tuuleiilid ja reipalt kihutab väike «Rjurik» 
Vene-Ameerika ranniku poole. 

Ja siis saabub hirmus päev, mis purustab kõik Kotzebue lootused, ööl vastu 13. aprilli puhkeb 
seninägematu torm. Tohutud lained, milliseid ükski meremees polnud veel kunagi näinud, 
tõstavad «Rjuriku» kord kõrgele, kord heidavad ta kuristikku. Tuul tugevneb veelgi ja paiskab 
lahtirebitud laineharju ja vihma meremeestele näkku. Kotzebue vahetab leitnant Sišmarjovi 
kaptenisillal välja ja jätab tekile neli madrust, ülejäänud saadab ta trümmi, kus neid enam 
otsene oht ei ähvarda. 

Laev kiigub meeletult. Suurivaevu seisavad mehed püsti. Kell neli öösel kuuleb Kotzebue 
hiiglasuure laine möirgamist. Laine heidab ta pikali ja paiskab rinnaga vastu rooliratast. 
«Mäletan, et ma tundsin hirmsat valu, kuid seda vaigistas 

kibedus, kui nägin hukkumise äärel olevat laeva,» kirjutas Kotzebue.27 

Ühel madrusel murdus jalg, teine heideti üle parda, kuid ta suutis haarata köiest. Kaks 
madrust jäid terveks ja nad hoidsid kõvasti rooli. 

«Rjurik» pidas tormile vastu, kuid Kotzebue pidi palju päevi voodis vaevlema. Reisi kestel ta 
ei paranenudki saadud traumast. Kuid meresõitja ei tahtnud loobuda mõttest uurida 
Loodeväila. 

4. juulil 1817. aastal nägi ta jälle Püha Laurentiuse saare kontuure. Vaid üks ööpäev lahutas 
«Rjurikut» Jäämere avarustest. Ta juhtis oma laeva põhja. Kuid Püha Lauren-tiuse saare taga 
kohtas ta jääd, mis sulges sissepääsu Beringi väina. Haigus andis end üha tugevamalt tunda. 
Ta hakkas verd köhima. 

»» «Alles nüüd ma mõistsin, et minu seisukord on ohtlikum kui arvasin, ja arst teatas mulle 
otsustavalt, et ma ei või jääda jää lähedusse,» kirjutas Otto Kotzebue. «Ma võitlesin enesega 
kaua: otsustasin surmaohtu põlates korduvalt oma ürituse lõpetada, kui aga mulle meenus, et 
võib-olla on minu eluga seotud ka «Rjuriku» säästmine ja minu kaaslaste elud, siis tundsin, et 
ma pean oma auahnuse võitma. Selles hirmsas heitluses toetas mind kindel veendumus, et ma 
olen oma ülesande ausalt täitnud. Ma teatasin meeskonnale kirjalikult, et haigus sunnib mind 


Una-laskale tagasi pöörduma. See minut, mil ma sellele paberile alla kirjutasin, oli üks mu elu 
kibedamaid hetki, sest sellega hülgasin ma oma kõige palavama soovi.»28 

Raske haigus, mis lõpuks viis Otto Kotzebue hauda, ei lasknud tal jätkata Loodeväila 
otsinguid. 


* 


10. juulil 1818. aastal heitis «Rjurik» ankru Kroonlinna reidil. Ja ehkki haigus ei lubanud 
Kotzebue'l jätkata Arktika uurimist, sooritas ta oma mereretkel Põhja-Jäämeres mõndagi 
niisugust, mis äratab vaimustust ja uhkust. Adam Johann Krusenstern kirjutas, et Kotzebue oli 
esimene, kes purjetas Loodeväilas ja uuris seda... Suure Kotzebue lahe, Sišmarjovi lahe, 
Eschscholtzi abaja, Chamisso saare, Sarõtševi saare, Hromtšenko saare, Petrovi saare, Kru- 
sensterni neeme ja Hea Lootuse abaja avastamine polaarjoone taga tegi temast väljapaistva 
Arktika-uurija ... 

«Rjuriku» ekspeditsioon kaardistas üle 500 kilomeetri Venemaa polaarvaldusi, avastas igijää 
Alaskal, kogus zooloogilise, botaanilise ja etnograafilise kollektsiooni. 

Hoovuse kiiruse vaatluste põhjal Beringi väinas järeldas ta, et mõlema ookeani vahel on 
olemas ühendus. Teades, et Baffini väina lähedal suundub hoovus lõunasse, kirjutas Kotzebue 
julgelt sellest, «et Beringi väina voolav vesi läheb ümber Põhja-Ameerika lõunasse». «Beringi 
väinast põhjas leidsime merehoovuse, mis suundus pisut ida poole kaldudes põhja, kuid see 
polnud nii tugev nagu Idaneeme ja Gvozdevi saarte vahelisel kitsusel.»29 Meresõitja arvas, et 
Beringi väina üksikasjaline uurimine ei too kasu mitte üksnes teadusele, vaid ka 
kaubandusele. 

Kotzebue esitas idee Tšuktšimaa ja Alaska struktuuri ühtsusest, mida toetas Tartu ülikooli 
professor M. Engelhardt, kes kirjutas, et Beringi väina omadused «ei ole vastuolus 
arvamusega mandrite hilisemast eraldumisest». «Rjuriku» ekspeditsiooni uurimistöö väärtus 
oli tänu Tartu ülikooli endise üliõpilase, pärastise professori Johann Eschscholtzi osavõtule 
sellest veelgi hinnatavam. Eschscholtz kirjutas mitu tööd, milles ta käsitles nii troopilise 
vööndi kui ka Arktika teaduslikku avastamist ja vaatlusi. Teda sidusid Otto Kotzebue'ga 
sõprussidemed. Ja kui viimane kuue aasta pärast laeval «Predprijatie» uuele reisile suundus, 
siis oli ka Johann Eschscholtz uue ekspeditsiooni liikmete hulgas... 

Eriti hinnatav on Otto Kotzebue panus tšuktšide ja Alaska eskimote elu ja olu uurimisse. Ta 
armastas merd, armastas stiihiaga võidelda, kuid tunnistas hiljem, et «tegelikult innustas mind 
vaid tutvumine uute maade ja nende elanikega».30 

Otto Kotzebue kirjeldatud kohtumised Beringi väina ja Jäämere kallaste elanikega pakuvad 
huvi ka tänapäeval. Need on usaldusväärsed, sõbralikud ja inimlikud kirjeldused tšuktšide ja 
eskimote kommetest, tegevusest, tavadest ja kultuurist... 

Tähtsaks lisaks nendele kirjeldustele olid L. Horise visandid. Rumjantsev saatis Horise 
Pariisi, et too õpiks seal täielikult litograafiat valdama ja valmistaks oma joonistused trükiks 
ette. Horis valiti Pariisi Geograafia Seltsi liikmeks. Ta tutvus paljude prantsuse teadlastega, 
nende hulgas ka Cuvier'ga. Kunstniku sõnade järgi oli Prantsuse õpetatud meeste sõprus ja 
soosing talle väga kasulik.31 

75 

Horise kunstiline reisikirjeldus pakkus Euroopa õpetlastele suurt huvi. 

«Tema joonistused tutvustavad meile elanikke, annavad selge ettekujutuse nende elamutest, 
relvadest, majatarve-test ja kujutavad seni tundmatuid loomi, keda kuulus loo-duseuurija 
pidas oma ilmeka sule vääriliseks. Tema joonistused on tõepärased, loomulikud ja 
originaalsed. Horise pildid ei ole kujutluse viljad, nagu on seda joonised paljudes inglise 
teostes. Kunstniku joonistus on lihtne ja selge,» kirjutas prantsuse ajakiri «Debat».32 


Horise joonistused anti Rumjantsevi kulul vAlja Pariisis. Tema 21 raamatukest ilmus peaaegu 
üheaegselt «Rjuriku» merereisile pühendatud kolme köitega, mille autoriteks olid Kotzebue, 
Chamisso ja Eschscholtz. 

Adam Johann Krusenstern kirjutas Kotzebue raamatule «Reisid Lõunaookeani ja Beringi 
väina Kirdeväila leidmiseks» kaks artiklit. Ühe pealkirjaks oli «Laevaga «Rjurik» 
kordasaadetud avastuste käsitlus». Selles analüüsis Adam Krusenstern hiilgavalt Otto 
Kotzebue avastustega kroonitud väljapaistvat panust Vaikse ookeani troopilise vööndi 
uurimisse. Suur meresõitja mõistis «Rjuriku» ekspeditsiooni suurt poliitilist tähtsust, mis 
soodustas Venemaa positsioonide kindlustamist Tšuktši poolsaarel, Kamtšatkal ja Alaskas. 
Pärast tagasipöördumist ümbermaailmareisilt võttis Kotzebue osa põhja- ja lõunapooluse 
ekspeditsioonide plaanide väljatöötamisest. Ta vaatab üksikasjaliselt läbi laevade teed ja 
sõidutähtajad polaarvetes ja lõunalaiustel. Kuid kõige enam tõmbavad teda Venemaa valdused 
teisel pool Beringi väina. Otto Kotzebue arvab, et meresõit Jäämeres on raske, kuid ta ootab 
ekspeditsioonilt uusi suuri avastusi... Plaanis on peensusteni kirjeldatud provianti, riideid ja 
instrumente, millega meresõitjad peavad polaar-vetes olema varustatud .. . Ta paneb suuri 
lootusi kohalike elanike kaasatõmbamisele uurimistööl. Kotzebue kirjutas: «On tarvis 
õigeaegselt informeerida Vene-Ameerika kompanii valduste valitsejat, et ta püüaks selleks 
ajaks, kui ekspeditsioon saabub Kamtšatkale, sinna toimetada kaks ameeriklast, kes tunnevad 
nende rahvaste keelt, kes elavad Ameerika rannikul Alaska poolsaarest põhja pool... Veel 
peab Ameerika kompanii selleks ajaks Unalaska saarelt Kamtšatkasse toimetama kuus aleuüti, 
kes oskavad ühelistel süstadel sõita, ning koos nendega kaks kolmelist 

76 

ja kaks ühelist süsta. Kamtšatka komandant peab ekspeditsiooni saabumise ajaks muretsema 
tõlgi, kes oskab tšuktši keelt, et kapten võiks Beringi väinas võrrelda ameerika ja tšuktši keelt 
ja juhul, kui ta randub Aasia kaldale, võiks vestelda elanikega, kellelt võib palju huvitavaid 
andmeid saada.»33 

Tõenäoliselt võttis Otto Xotzebue koos Gavriil Sarõtševi ja Adam Johann Krusensterniga osa 
kahest vene ekspeditsiooni saatmisest. Üks siirdus Saaremaalt pärineva F. G. Bellingshauseni 
juhatusel laevadel «Vostok» ja «Mirnõi» Antarktist avastama, teine läks M. N. Vassiljevi 
juhatusel uurima Beringi väinast põhja poole jäävaid alasid. 

1823. aastal läks Otto Kotzebue jälle pikale mereretkele. Ta sõitis laeval «Predprijatije» 
kolmandat korda ümber maailma ja uuris Vaikse ookeani troopikavööndit ning põhjaosa. 
Sellest reisist võtsid osa peale Eschscholtzi veel Eestist pärit teadlased Lentz ja Hofmann... 
Kotzebue külastas kolmandat korda Kamtšatkat ja nägi ette selle maa suurt tulevikku. «Pole 
kahtlust, et siia on peidetud palju aardeid, mis kunagi leitakse ja rakendatakse inimese 
teenistusse,» kinnitas meresõitja.34 

Mõni aasta pärast kolmandalt reisilt naasmist läks Otto Kotzebue erru ja elas oma viimased 
eluaastad Tallinna lähedal.35 Ja oma viimse tunnini tundis ta elavat huvi avastuste vastu 
Arktikas, mille tundmaõppimisele oli ta oma reisidega väga palju kaasa aidanud. 


III. FERDINAND WRANGEL 


Kogu oma elu oli Ferdinand Wrangel tihedalt seotud Eestimaaga, eriti aga Tartuga, kus ta 
tundis kõiki ja kus kõik teda tundsid. Oma elu loo j angul' jättis ta kõrvale oma töö Vene 
laevastiku kohta ja sõitis Tartu, et veel kord näha selle vaikseid tänavaid, ülikooli, oma vanu 
sõpru, ja ta jäigi Eestisse elama. Siin tabas teda raske haigus, mis murdis kunagi võimsa 
organismi. Wrangel maeti Viru-Jaagupi vaiksele kalmistule ... Nekroloog kirjutati talle 
kärarikkas Peterburis. Selles oli kibedust ja soojust, leina ja tema teenete tunnustamist 
maailma, teaduse ning inimeste ees. Kuid selles ei olnud liialdusi. Kõik, mida Ferdinand 
Wran-gel tegi, oli tõeliselt suur ja viimast sõna tema kohta pole veel öeldud. Veel ootavad 


uurijaid sajad tema isiklikud toimikud, mida hoitakse Eesti NSV Riiklikus Ajaloo 
Keskarhiivis Tartus. Nende hulgas on tema reiside päevikud, reisimärkmed, projektid, 
mõtisklused, tuhanded kirjad temalt ja temale, nende hulgas Baeri, Litke, Anjou, Krusensterni 
ja paljude teiste väljapaistvate meremeeste, teadlaste ja kultuuritegelaste kirjad.1 

Palju hinnalisi dokumente Ferdinand Wrangeli kohta on laiali paisatud Leningradi 
Sõjalaevastiku Riikliku Keskarhiivi mitmesugustesse toimikutesse. Tõenäoliselt tuleb paljusid 
veel avastada ja tundma õppida. Ja siis kerkib inimeste ette täies suuruses mehise polaaruurija 
ja julge meremehe Ferdinand Wrangeli kuju. 

Tema lapsepõlveaastad möödusid keset Eestimaa põldusid. Seejärel tulid õppeaastad mereväe 
kadetikorpuses. Siin sõbrunes ta Anjouga. Sageli istusid nad tundide kaupa maakaardi juures 
ja uurisid marsruute, mida mööda «Neva» ja «Nadežda» Adam Johann Krusensterni juhti- 
misel ning «Diana» algul Vassili Mihhailovitš Golovnini, hiljem Pjotr Ivanovitš Rikordi 
juhtimisel sõitsid meredel ja ookeanidel. Kumbki neist ei aimanud, et pisut rohkem kui kümne 
aasta pärast õpivad nad neid väljapaistvaid meremehi väga lähedalt tundma. Seni aga 
unistasid kadetid 

Anjou ja Wrangel pikkadest merereisidest ja rännakutest mööda Arktika jääd tundmatutele 
saartele ja maadele ... 

Valmistudes eelseisvateks raskusteks, karastasid nad oma tervist. Enne magamaheitmist 
jooksid nad paljajalu mööda kivipõrandat, talvel jalutasid õuel vaid mundris ja mütsideta. 
Saunast aga jooksid nad välja lumme ja läksid siis tagasi leili võtma .. . 

Ehkki õpetamine oli allpool arvustust, õppis Wrangel väga hästi. Kadetikorpuse ülem, 
raugastunud admiral, ei külastanud aastate kaupa temale alluvat kooli ja ainult pidevalt 
vähenevad rahasummad kasvandike riiete ja toidu tarbeks tuletasid meelde, et nähtamatu ülem 
on olemas ning hoolitseb ka oma isiklike finantside täienemise eest. 

Ferdinand Wrangel lõpetas korpuse parima õpilasena. Teisel kohal oli tema sõbeij Anjou. 
Sõbrad asusid elama ühte korterisse. Noormehed said tagasihoidlikku allohvit-seripalka. Nad 
õppisid, silusid lünki oma hariduses. Nad õppisid pingeliselt ka siis, kui elasid 
navigatsioonihooaega oodates Peterburis, samuti merereiside ajal. 

Siis aga saabus päev, mil neil tuli lahku minna. Ja süüdlaseks polnud mitte mereväe juhtkond, 
vaid Ferdinand Wrangel,.. Kord, kui nende laev oli ankrus Tallinna reidil, ilmus Wrangel 
Anjou kajutisse ja teatas, et Vassili Mihhailovitš Golovnin valmistub laeval «Kamtšatka» 
ümbermaailmareisiks. Järgmisel päeval läksid nad sadama komandandi juurde ja palusid 
temalt abi tuntud meresõitja alluvusse pääsemiseks. Komandant kirjutas Kroonlinna. 
Kannatamatult, kuid lootusrikkalt ootasid äsja mitšmaniteks ülendatud sõbrad Golovnini 
vastust. Lõpuks kiri saabus. «Kamtšatka» kapten võttis oma ekspeditsioonile vaid talle 
isiklikult tuntud ohvitsere. Wrangel tegi ettepaneku Kroonlinna põgeneda, ilmuda seal 
Golovnini palge ette ja paluda teda neid kas või madrustena kaasa võtta. Anjou pidas seda 
sammu järelemõtlematuks, kuid Wrangel ei kuulanud teda ja kadus tund aega enne «Avtroili» 
lahkumist sadamast. Väikesel Soome laevukesel sõitis ta Peterburi. Seal otsis ta Golovnini 
üles, rääkis talle kõik puhtsüdamlikult ära ja võitis tuntud meremehe sümpaatia. 

28. augustil 1817. aastal, samal päeval, kui kõik pühitsesid Borodino lahingu viiendat 
aastapäeva, tõstis «Kamtšatka» purjed, saluteeris Kroonlinnale ning sõitis vastu 

hädaohtudele ja katsumustele. Kuu aja pärast oli ta juba Atlandi ookeani avarustel. Pärituul 
kandis laeva nobedasti edelasse. 

Ferdinand Wrangel õppis tundma kolme ookeani rajusid ja torme Hoorni neemest Beringi 
mereni. Ta seisis rooli juures, korraldas purjesid, läbis riffe ja purjetas udus. Teda kastsid 
troopilised vihmahood ja Vaikse ookeani põhjaosa külmad sajud. Ta higistas kuuma päikese 


all ja värises Kamtšatka ranniku jäises tuules. See raske ja hädaohtlik elu oli talle kõik. 
Kroonlinna pöördus ta tagasi Golovnini kooli läbiteinud tõelise meremehena. 

Tema kaasaegsed väidavad üksmeelselt, et Golovnin avaldas Wrangelile väga suurt mõju. Sel 
sirgjoonelisel ja julgel meremehel oli hiilgav mõistus ja avar silmaring. Ta kritiseeris 
isevalitsuse poliitikat laevastiku suhtes nii halastamatult, et Dmitri Zavališin pidas teda 
dekabristiks. Kui ta ka salaühingu liige polnud, siis teadis ta kahtlemata selle olemasolust ja 
tundis selle ideedele kaasa. Golovninil olid suured teadmised mitte üksnes mereasjanduses. Ta 
tundis mitmeid teadusi ja oli andekas kirjamees. XIX sajandi esimese poole meremeeste seast 
võib hariduse, energia ja armastuse poolest mereteaduse vastu tema kõrvale seada vaid Adam 
Johann Krusensterni. Ja pole juhuslik, et need kaks korüfeed lahendavad sageli koos mere ja 
polaaralade uurimise probleeme. 

Kuni oma surmani hoolitses Golovnin isaliku tähelepanuga Wrangeli eest. Ta ise määras oma 
kasvandiku Kolõma ekspeditsiooni liikmeks. 

Pärast «Kamtšatka» naasmist läks Wrangel kolmekuulisele puhkusele. Saabudes 10. 
novembril 1819. aastal Eestist, sai ta kuulda, et järgmisel aastal läheb ekspeditsioon leitnant 
Lazarevi juhatusel Antarktikasse, ja otsustas taotleda enda määramist sellesse ekspeditsiooni. 
Kuulnud Wrangeli kavatsusest, andis Vassili Mihhailo-vitš Golovnin talle lugeda «projekti 
kahe ekspeditsiooni saatmise kohta Jana ja Kolõma jõe suudmest uute maade otsimiseks, 
mida mitmesugustel põhjustel arvatakse asuvat nimetatud jõgedest põhja pool». 

Golovnin tegi Wrangelile ettepaneku võtta endale ühe ekspeditsiooni juhi kohustused, lisades, 
et ta hakkab ise nende tegevust «dirigeerima». Mis võiks noorele, äsja teenistust alustanud 
ohvitserile veel meelitavam olla? Pealegi tuli ettepanek meresõitjalt, keda kõik austasid kui 
inimest, 

kelles «õiglus oli nii harukordselt seostunud arukuse, laialdaste teadmiste ja kogemustega, 
usinuse ja väsimatu tegevusega».2 

Wrangeli puhkus polnud veel lõppenud. Õnnelikuna, haaratud lootustest teha uusi avastusi, 
sõitis ta Eestisse. Tallinnas külastas ta Adam Johann Krusensterni, kes kiitis tema teguviisi 
heaks ja soovitas võtta enesele Kolõma ekspeditsiooni juhtimine. 

Tallinnast sõitis Wrangel Vene esimese ümbermaailma-sõitja soovituskirjaga Tartu ülikooli 
professorite Parroti ja Engelhardti poole. 

Samal ajal, kui Wrangel täiendas siin oma teadmisi mineraloogia ja füüsikaliste vaatluste alal, 
valmistuti Peterburis ekspeditsiooniks, mille üht rühma tuli temal juhtida. Seni pole kindlaks 
tehtud, kes oli ekspeditsiooni initsiaatoriks. Nagu nähtub “Vrangeli kirjast, ei toimunud see 
ilmselt Golovnini, aga võimalik ka et Krusensterni osavõtuta, kes juba 1814. aastal andis 
mõtte saata mereväeohvitsere täpsemalt kirjeldama hiljaaegu Jana ja Kolõma suudmest põhja 
pool avastatud maid.3 Samuti on võimalik, et üheks initsiaatoriks oli Gavriil Sarõtšev, kes 
tundis hästi Kolõma ümbrust. Igal juhul on vaidlematu see, et tema osaks langes hoolitsus 
Põhjaekspedit-siooni (nagu seda ametlikult nimetati) eest selle organiseerimise ja tegevuse 
kõigil etappidel. 

Arhiivitoimikus 10. novembrist 1819 on öeldud, et mereminister J. Traversay'l kästi koostada 
ekspeditsiooni tegevuse plaan «Siberi elanike poolt põhja pool Jana ja Kolõma jõge asuvate 
maade kohta erinevail aegadel kogutud teadete kinnitamiseks».4 

Siberi elanike poolt kogutud teadete kinnitamine oli vaid suitsukatteks ekspeditsiooni 
tõelistele eesmärkidele. Millised aga need tõelised eesmärgid olid, sellele ei anna vastust 
ükski dokument. Ekspeditsiooni organiseerimine kerkib päevakorrale ootamatult kui juba 
otsustatud asi. See ei ole iseloomulik mitte üksnes kirjeldatavale ekspeditsioonile, vaid ka 
suurtele põhja- ja lõunapooluse-ekspeditsioonidele. Arhiivimaterjalide läbivaatamisel selgub, 
et neist ei ole kunagi lõpuni räägitud. Tõenäoliselt oli olemas, kuid võib-olla on ka praegu 
kusagil selline arhiivi-toimik, kuhu olid koondatud salajased dokumendid nende 


ekspeditsioonide kohta, milles paljastusid Venemaa suurte geograafiliste ürituste poliitilised 
põhjused ... Seni aga 

tuleb neid aimata kaudsete vihjete järgi, mis peituvad Wrangeli «Reiside» esimese peatüki 
lõpusõnades. Wrangel kirjutab: «Vaatamata sellele, et rändurid olid Aasia kirdepiire korduvalt 
külastanud, ei olnud osa põhjarannikut Selagi neemest Põhjaneemeni uuritud ning avaldatud 
andmed Dežnjovi reisi kohta Kolõmast Beringi väinani olid nii ebamäärased, et Cooki teisest 
ja kolmandast mereretkest osavõtnud inglise meresõitja James Burney leidis selles tõendi oma 
hüpoteesile, et Ameerika on Selagi neeme lähedal Aasiaga maakitsuse kaudu ühendatud.» 
Kahtlemata tekitasid juba Stepan Andrejevi reisist alguse saanud ja ikka veel liikuvad 
kuuldused «suurest Ameerika maast» huvi selle küsimuse vastu mitte üksnes meremeeste 
hulgas, vaid ka diplomaatilistes ringkondades.5 Vaevalt on juhuslik ka see fakt, et 
Hedenströmi ekspeditsiooni organiseeris välisasjade riigikolleegium ja et Nesselrode palus 
mereministrit talle teatada Wrangeli ja Anjou ekspeditsioonide tulemustest. 

See, et Inglismaa püüdis mitteametlikult pretendeerida Tšuktši poolsaarele6 ja saatis 
polaaraladele mõned ekspeditsioonid, tekitas Venemaal ärevust. Kui põhjas tõepoolest 
manner eksisteeris, siis oli tingimata vaja tarvitusele võtta abinõud, et Vene uurijad jõuaksid 
sinna esimestena. 

«Lõpuks muutsid veel ümberlükkamata pärimused maast põhja pool Katlasaart ja Uus-Siberit 
Kolõma jõe vastas, mida viimasel ajal kinnitab ka Sannikov, selle maaosa geograafia veelgi 
segasemaks, samal ajal kui Uue Mandri põhjarannik sai Rossi, Parry ja Franklini tööde 
tulemusena täpsed piirid,» kirjutas Wrangel.7 

Kahtlemata ei soovinud Venemaa, kes äsja oli Isamaasõjas võitnud Napoleoni ja pretendeeris 
nüüd kohale maailma tugevamate riikide ladvikus, loovutada seda kohta polaaralade uurimisel 
Inglismaale. Oli sel ju nii poliitiline kui ka majanduslik tähtsus. Sellepärast saadetigi ekspe- 
ditsioone poolustele ja Uude Maailma, Petšoora alamjooksule ja lõpuks Siberisse ning 
Tšuktšimaale. 

Viimane ekspeditsioon kavatseti välja saata kahes rühmas — Jana ja Kolõma rühm. Kokku 
pidi sellest osa võtma 34 inimest. 12. novembril 1819. a. teatas Traversay Siberi 
kindralkubernerile M. M. Speranskile, et järgmisel suvel asub teele Suur põhjaekspeditsioon, 
mille juhid alluvad vahetult temale. Traversay palus ekspeditsioonile kaasabi osutada. 

Mereministeerium kogus hoolikalt teatmeid Põhja-Jakuutiat ja Tšuktšimaad külastanud 
ekspeditsioonide kohta. Varsti õnnestus saada mitteametlikke andmeid, et välisasjade 
riigikolleegiumis on materjale, mis puudutavad 1809.—1811. a. Uus-Siberi saartel viibinud 
Heden-strömi ekspeditsiooni tööd. 

5. detsembril saatis J. Traversay krahv Nesselrodele kirja. Ta palus endale Hedenströmi 
päeviku koopiat. 18 päeva pärast teatas Nesselrode, et ministeeriumis ei ole seda päevikut. 
Kuid välisasjade riigikolleegiumi arhiivist oli leitud mõningaid selle ekspeditsiooniga seotud 
doku-mente.8 Selgus, et seal säilitatakse Hedenströmi ekspeditsiooni varustamise toimikut ja 
reisikirjeldust koos Uus-Siberi saarte ja Jakuutia põhjaranniku kaartidega. Need materjalid 
saadeti mereministeeriumi. Mõnest neist tehti koopiad, mis on säilinud tänapäevani.9 

1820. aasta alguses saabus Irkutskist Siberi kindral-kuberneri M. M. Speranski kiri. Ta tegi 
ettepaneku piirduda vaid Kolõmast kirdesse jääva Jäämere osa uurimisega ja selle maa 
otsimisega, mida XVIII sajandi kuuekümnendatel aastatel oli eemalt näinud seersant Stepan 
Andrejev.10 Jana-rühma väljasaatmist pidas kindralkuber-ner kasutuks, sest Hedenström 
olevat juba Uus-Siberit uurinud ja kindlaks teinud, et see pole ei manner ega ka saartealielik. 
Kuid mereministeerium polnud Speranski järeldustega nõus ja otsustas välja saata kaks 
rühma, kummaski 6 meest. 

Kolõma-rühma juhtis Ferdinand Wrangel, Jana-rühma aga tema sõber Anjou. 


Ekspeditsiooni ülesandeks oli kaardistada rannikut Olenjoki jõest kuni Põhjaneemeni Tšuktši 
poolsaarel ja uurida põhja pool asuvaid saari... Rühmade ülesanded olid väga sarnased. 
Wrangel pidi koos oma kaaslastega «minema ranniku kaardistamiseks Kolõma jõest itta 
Selagi neemeni ja sellest põhja, et avastada asustatud maa, mis tšuktšide näpunäidete järgi 
asub lähedal»." Peale selle pidi ta jätkama maa otsimist, mida oli näinud seersant Andrejev. 
Wrangeli rühma kuulusid tüürimees Kozmin ja mitš-man Matjuškin, kellega koos ta oli 
sõitnud «Kamtšatkal» ümber maakera. Anjou rühmas olid tüürimehed Berež-nõhh ja Iljin 
ning arst Figurin. Peale nende oli kummaski 

rühmas lukksepp ja madrus. Kumbki sõber oli võrdses olukorras. Neil oli nii mehi kui ka 
provianti ja instrumente võrdselt. Ka ülesanded olid ühesugused. 

Kui Peterburist välja sõideti, algas kevadine teedelagunemine. Suurivaevu jõuti Moskvasse, 
sealt aga ida poole sõita oli suurvee tõttu ohtlik. Instrumendid võisid rikneda ja kaduma 
minna. Otsustati, et Anjou ootab Moskvas suviseid teeolusid, Wrangel aga jätab oma 
varustuse ja alluvad tema juurde ning läheb koos Matjuškiniga post-hobustel Irkutskisse, et 
teha seal ettevalmistusi eelseisvateks töödeks. 

Wrangel peaaegu ei maganudki. Ta kiirustas postipoisse. Iga päevaga jõuti üha kaugemale 
itta. Juba oligi Kaasan. Oma kaldad üle ujutanud Volga vetes peegeldusid hiire-kõrvus puud, 
küngastel aga õitsesid kevadlilled. Uraali nõlvadel oli siin-seal veel lund, kuid Siberis oli 
kevad juba täies jõus. 

Irkutskis tervitasid rändureid õitsvad aiad. Wrangel kirjutas Litkele, et ta on oma saatuse ja 
ülesandega rahul. Teda ei hirmuta eelseisvad katsumused, mille pärast ta vahetas üürikesed 
rõõmud pika teekonna igavuse ja Peterburi kauge Siberi vastu. Ta naudib siiralt vabadust ja 
tunneb endas vaimujõudu. Temas keeb energia. Ta ootab kohtumist põhjamaa stiihiaga, ihkab 
võitlust eesmärgi nimel, mis on veel ebaselge, ebamäärane ja mõnede õnnel-seente, keda 
olukord ei sunni tutvuma «elu ebameeldivustega», ideaalidest nii kaugel.12 

Wrangel teatab, et ta leidis Irkutskis häid ja lõbusaid tuttavaid ning tutvus muuseas ka Gavriil 
Stepanovitš Batenkoviga, dekabristide salaühingu ühe väljapaistva tegelasega. 

«Sõitsin läbi Euroopa-Venemaa, ületasin Uraali, kihutasin üle Kotšuma lahinguvälja, kuid 
nägin vähe: väärikalt laiade tänavatega tühjad linnad, selgitustöö postijaamades, mis seisneb 
selles, et ülevaataja pakub sissesõit-nule teed ja suppi... Siberi teed on seda väärt, et neid kiita. 
Sõitu nendel võib võrrelda meresõiduga tormisel India ookeanil. Hoia ainult kinni! Seejuures 
on suurem osa Siberi linnu külad ja peaaegu kõik külad on paremini ehitatud kui linnad. Kuid 
nüüd mõistan ma Siberit paremini kui kunagi varem. Talupojad on tiisikushaiged ja ausad... 
Leivapoed on tühjad, teesid ei parandata ning 

ainult laimu- ja kaebekirjad sagenevad,» kirjutas Wrangel Litkele. 

Irkutskis kohtas Wrangel Hedenströmi, kes oli enne teda otsinud Andrejevi maad. See oli tark 
ja õilis inimene. Eriti meeldiva mulje jättis rändurile Hedenströmi abikaasa, keda ta pidas 
«kõige armastusväärsemaks naiseks, keda ma tunnen».13 

24. juunil lahkus ekspeditsioon Irkutskist. Kolme päeva pärast jõuti Katšugasse. Siit ostsid 
Anjou ja Wrangel pargase ja sõitsid sellel mööda Leenat Jakutskini. Linnaelanikud võtsid 
neid soojalt vastu. Nad jutustasid ränduritele kõike, mida nad teadsid Siberi põhjaosast, aitasid 
ekspeditsiooni varustada, õpetasid, kuidas kalu koertesöö-daks säilitada ja lubasid oma abi ka 
tulevikus. 

2. augustil jätsid sõbrad hüvasti. Anjou sõitis mööda Leenat alla, Wrangel aga jäi ootama 
talveteed, et Nižne-Kolõmskisse siirduda. Alles novembril 1820. a. jõudis ta oma eelseisva 
rännaku lähtekohta. 


Nüüd lahutas teda Peterburist 11 000 versta, mille läbimiseks oli kulunud 224 päeva. Raske 
reis oli õnnelikult seljataga. Vaid mõne päeva tee lahutas rändureid Jäämerest, kust nad pidid 
tundmatuid maid otsima. 

Wrangel ja tema kaaslased paigutati tühja majja, milles oli kaks tuba. Valgus tungis neisse 
läbi väikeste akende, millel olid klaaside asemel läbipaistvad jääruudud. 

Samal päeval saabus Nižne-Kolõmskisse tagasi Matjuškin, kes oli käinud Kolõma suudmes 
kohalikelt elanikelt koertele kalu ostmas. 

«Õhtuse teejoomise ajal oli meeldiv jutustada sellest, mida me teel olles olime kogenud, 
uutest asjadest, narta-dest, kalapüügist, põtradest ja Siberi pakasest, mille auks meil olid 
kasukad seljas, soojad saapad jalas ja mütsid peas: olime ju Jäämere kallaste lähedal,»14 
kirjutas Wran-gel. 

Matjuškini jutustus polnud rõõmustav. Kohalikud võimud, kes olid saanud Jakutskist käsu 
ehitada Lamba-kalju juurde ekspeditsiooni jaoks talikorter, varuda mõnisada puuda kala ja 
hankida palgid astronoomiaobservatoo-riumi jaoks, ei olnud midagi teinud ja panid 
ekspeditsiooni sellega väga raskesse, peaaegu väljapääsmatusse olukorda. Tundus, et 
katastroof on möödapääsmatu. Kuid Matjuškin ei jäänud norutama. Ta hakkas Nižne- 
Kolõmski ja selle 

ümbruskonna elanikelt kalu kokku ostma ja tuli oma tööga suurepäraselt toime. Vaatamata 
karmile pakasele, mis Wrangeli sõnade järgi purustas teraskirveid nagu klaasi, jõudis ta ülema 
saabumiseks astronoomiaobserva-tooriumi ehitamise juba peaaegu lõpetada. 


»* 


Wrangelil tuli täita grandioosne ülesanne. Et ühe salgaga otsida tundmatut maad, mida 
seersant Andrejev kunagi oli näinud Karusaartest põhja pool, ja teise salgaga kaardistada 
Siberi kirderannikut, oli tarvis 50 nartat ja 600 koera, kelle jaoks läks tarvis umbes 30 000 
kala. Tema vana seltsimees tegi küll rohkem, kui oli inimese võimuses, kuid korda saata tuli 
veelgi enam. 

Peagi veendus Wrangel, et Nižne-Kolõmski ringkonna ülema püüdlustest ei piisa vajaliku 
kalakoguse saamiseks, et jõuda Selagi neemeni, mille asukoha ta pidi eelkõige kindlaks 
määrama. 

Rändur otsustas paluda abi Sredne-Kolõmski ja Verhne-Kolõmski ringkonnalt. Ta saigi kalu 
ja leppis kokku, et talvel toimetavad kohalikud elanikud need Nižne-Kolõmskisse. 
«Riiklikest huvidest mõtlesin ma tookord vähe, sest ma ei mõistnud, kuidas elanike vaesusse 
jätmine võib riigile kasulik olla,» kirjutas Wrangel. 

On säilinud Sredne-Kolõmski 14. klassi erakomissari Uvarovski kirjad, mis tõestavad 
ilmekalt, et tal tuli igalt jukagiiri või jakuudi vürstikeselt võtta mõni puud põdra-rasva ja 
mõned kuivatatud põdrakeeled. 

Suurt abi osutas ekspeditsioonile kaupmees Prokopi Berežnoi, kes andis 2500 heeringat ja 
võttis enda peale kogutud sööda hobustega Nižne-Kolõmskisse toimetamise.15 

Rändurite õnneks asus Nižne-Kolõmskis kasakasotnik Anton Tatarinov, kes oli kümme aastat 
tagasi koos Heden-strömiga Uus-Siberi saartel käinud ja tundis veokoeri. Ta hankis 
ekspeditsioonile suurepärased koerterakendid ... 

Teaduslikke vaatlusi tehes ja reisiks valmistudes möödusid päevad märkamatult. Põhjatuul 
ajas jõesuudmest sisse merevett, koos sellega liikusid ülesvoolu kalaparved. Kalasaak paranes 
ning Wrangelil õnnestus veelgi pisut suurendada koerte jaoks varutud söödakogust. 

Pakane kõvenes, külma oli 40 kraadi. Hütis oli nii külm, et ka töötades ei võinud kasukat 
seljast võtta. Kirjutamise ajal tuli tindipott asetada sooja vette, sest muidu tint külmus. 


Suure hoolega kogus Wrangel kohalikelt elanikelt teateid varasemate ekspeditsioonide kohta 
Siberi kirderannikule. Eriti huvitas teda seersant Andrejevi nähtud maa. Rändurit hämmastas 
asjaolu, et Nižne-Kolõmski põliselanikud, kellel oli huvitavaid andmeid rohkem kui 80 aastat 
tagasi toimunud ekspeditsioonidest, ei teadnud peaaegu midagi Andrejevi avastustest. «Tema 
poolt põhjas nähtud maast, rohkearvuliste põdrakarjade jälgedest põhja pool Karusaari ja 
muudest niisugustest asjadest, mida Andrejevi päevikus mainitakse, ei teadnud, siin keegi ega 
olnud põliselanikelt ja oma isadelt kuulnud. Et elanikud ei teadnud Andrejevi avastustest, mis 
on kantud isegi uusimatele kaartidele, tundus seda veidram, et neile olid tuntud paljud 
üksikasjad tunduvalt varem (s. 0. 1731. aastal) toimunud Pavlutski reisidest. Kas Andrejevi 
suurepärane avastus võis unustatud olla, kui mäletati tema sõitu Karusaarteie? Tunnistan, et 
need kaalutlused ei sisendanud meisse suurt usku seersant Andrejevi avas-tusse,»16 kirjutas 
Ferdinand Wrangel. 

19. veebruaril 1821. aastal jättis Wrangel Nižne-Kolõmski selja taha ja suundus põhja. Ta 
kavatses vaadelda Põhja-Jäämere kallast Suurest Lambakaljust ida pool. 

Lumi on libe, koerad jooksevad püüdlikult ja oma reisi neljandal päeval on Wrangel Jäämere 
kaldal. Rändurite ees on sadade, tuhandete kilomeetrite pikkune teekond. Päevade kaupa ei 
kohta nad ühtki inimest. Nende ümber on jää ja lume piiritu kuningriik. Pakane ei vaibu ööl 
ega päeval. On hirmus külm. Elavhõbe külmub astronoonilistes riistades, teda lõigatakse 
noaga nagu võid. Ent vaatamata tuulele ja pakasele tehakse regulaarseid vaatlusi sellise 
täpsusega, mis hämmastab veel paljude põlvkondade uurijaid. 

Wrangel suundub koos seltsimeestega kirdesse Selagi neemele, mille olemasolus välismaa 
teadlased kahtlevad, arvates," et sealt algab maakitsus, mis ühendab Aasiat Ameerikaga. Palju 
öid veedavad rändurid lageda taeva all. Ümberringi pole muud kui lõputu lumelagendik, mille 
kohal paistab ükskõikselt külm põhjamaine päike. 

Lumekõrbe üksluisus masendab rännumehi ja nad on rahul, kui ööpimedus katab otsatu 
lumise kauguse ja ahendab ümbritseva maailma telgisuuruseks... Nende peavarjuks oli 
põdranahkne telk, mis pakkus vähe kaitset pakase eest. Külm oli väljakannatamatu ja ainult 
karus-nahksed rõivad kaitsesid meremehi. Aeg-ajalt tulid nad välja ja jooksid oma armetu 
elamu ümber, et pisutki sooja saada. Kord võttis tüürimees Kozmin saapad jalast ja nägi, et 
villased sokid on kaetud jääkihiga ja jalgade külge kinni külmunud. Need tuli ettevaatlikult 
ära võtta ja jalgu piiritusega hõõruda. Õnneks ei olnud jalad külmunud. Veendunud, et niiskus 
võib raskeid tagajärgi tekitada, püüdsid ekspeditsioonist osavõtjad jalanõud alati kuivad 
hoida. 

Tuisud katsid telgi peaaegu harjani. Hanged kaitsesid külma eest ja sombustel päevadel oli 
ränduritel soe, kui nullkraadist temperatuuri võib soojuseks nimetada. 

Oli raske aparaate käsitseda. Tarvitses vaid palja käe või näoga vastu sekstanti puutuda, kui 
nahk külmus metallosade külge. Kronomeetrid jäid külmast seisma ja et neid mitte rikneda 
lasta, kandis Wrangel neid päeval oma üleriiete all, ööseks aga mässis põdranahka. 

Et koerad, kelle vastupidavusest sõltus ekspeditsiooni elu, ei kannataks tugeva pakase ja 
läbilõikava tuule käes, panid jakuudi teejuhid ja vene kasakad neile jalga midagi saapataolist. 
Koerte jooks küll aeglustus, kuid riski oli nüüd tunduvalt vähem. 

Pärast iga päevateekonda löödi üles kooniline telk, mille tipus oli suitsuauk. Telgis süüdati 
väikesel raudplaadil tuli. Puid veeti enesega kaasa või siis korjati rannikult. Läbikülmunud 
meremehed ja nende saatjad tulid tihedalt ümber tule kokku ning hakkasid kibeda suitsu käes 
vaeveldes teed keetma. See aromaatne kuum jook oli polaar-uurijate suurim trööst. Paar 
kruusitäit andsid inimestele tagasi elurõõmu ja huumorimeele. Külmas tummunud 
keelepaelad pääsid valla. Kui aga joodi kümnendat või kaheteistkümnendat kruusitäit, muutus 
lõbutsemine üldiseks, naerdi ekspeditsiooniliikmete koomiliste ja kurbade seikluste üle. 


Teele järgnes õhtusöök, tavaliselt kala- või lihasupp. Söödi üheskoos katlast. Seejärel heideti 
magama, ilma et oleks-karusnahast rõivaid ära võetud. Vahetati vaid saapad ja asetati 
kuivama mütsid, kindad ja sokid. Magati 

lumele laotatud karunahkadel, öösel puid ei lisatud ja lõke kustus. Hommikul oli telgis väga 
külm. Kuid raskest päevateekonnast väsinud rändurid magasid põdranahksete tekkide all 
vägilasund. 

Hommikul süüdati lõke, pesti end lumega, söödi ühisest katlast suppi ja asuti jälle pikale teele 
Selagi neeme poole. Nii rändas Wrangel päev-päevalt oma kaaslastega mööda 
lumelagendikku, mille nukrat ühetaolisust rikkusid vaid mere poolt kaldale paisatud puud ja 
kuhjunud jääpangad. 

1. märtsil 1821. aastal jõuavad nad Tšauni abajani, milles asub väike Sabadeni (Aioni) saar, 
kus nad leiavad tšuktšide jälgi. Teejuhid kardavad nomaadide kallaletungi ja peaaegu keegi ei 
jää magama. Nad veenavad Wrangelit Nižne-Kolõmskisse tagasi pöörduma, sest salk on liiga 
väike. Kuid too on vankumatu. 

Järgmisel hommikul asuvad rändurid jälle teele. Äkki teatab tüürimees Kozmin, et ta näeb 
põhjas maad. Kõik kiirustavad kaldajärsakule ja näevad seal üldiseks kurvastuseks vaid 
hiiglasuurt jääkuhjumit, mille taga sinetab jäävaba meri... 

3. märtsil edasi ei minda, vaid lastakse koeri puhata. Sel päeval mõistab Wrangel, et tema 
esimest sõitu mööda Jäämere kallast ähvardab läbikukkumine, sest vaevalt õnnestub neil 
jõuda eesmärgini — Šelagi neemele, mille asukoht pole kindlaks määratud. Keegi ei tea, kui 
kaugel see idas on. Palju kordi vaatab Wrangel kaugusse, lootes näha neeme kontuure, kuid 
ees pole midagi peale kaootiliselt kuhjunud jääpankade ... 

Wrangel ei teadnud, mida teha. 

Ja äkki paistsid ühel õhtul loojuva päikese kiirtes kahe kõrgendiku tipud. Mõned arvasid, et 
need kuuluvad tundmatule saarele, kuid Wrangelile tundus, et see ongi Selagi neem, mida nii 
väsimatult ja püsivalt oli otsinud Nikita Salaurov. Kannatamatult ootasid nad hommikut. Ja 
vaevalt hakkas läbitungimatus pimeduses ahetama koit, kui nad teele asusid. Sel päeval mindi 
mööda merejääd üle 60 versta ja jäädi laagrisse jääpankade vahele. Ühe jääkuh-jumi tipust 
vaatles Wrangel eesseisvat teed. Kauguses polnud tema ees mitte saar, vaid kaugele merre 
tungiv kolme kuplitaolise kõrgendikuga neem. Ja samal minutil hakkas see pilt Wrangeli 
silmis muunduma. 

«Jääpanga tipust (5 sülda kõrge), mille kõrvale me telgi 


üles lõime, paistis meile eemalt avameri, mille läbipaistvas vees peegeldusid mustad 
rannakaljud, mida me pidasime Selagi neemeks. Mõne minuti pärast muutus vaba meri 
siledaks jäätasandikuks. Niisama kiiresti kattus ta paljude lohkude ja kõrgendikega, pärast aga 
ilmusid mitmesuguse kujuga ujuvad jäämäed. Kui päikese asend pisut muutus, kadusid need 
omakorda ja me nägime selgelt kuni silmapiirini ulatuvat tohututest jääpankadest seina. 
Valguskiirte tugeva murdumise tõttu on sellised optilised pettused ja muundused Jäämerel 
küllalt tavalised ja tõenäoliselt on nad korduvalt andnud ränduritele põhjust väärateks 
järeldusteks saarte, ranniku ja neemede olemasolu kohta.»17 

5. märtsil jõudis ekspeditsioon oma esimese reisi sihtkohta — Selagi maaninale. Telk pandi 
üles suurte tumedate kaljude alla. Päike kuldas loojudes jääpankade tippe. Ümberringi polnud 
ühtegi elusolendit. Vaikust häiris vaid lõkkes põlevate puuhalgude praksumine ja mõni harv 
koerahaugatus. Wrangel oli sügavas mõttes. Ta oleks tahtnud jätkata teed ida poole, et teha 
kindlaks, kas vastab tegelikkusele inglise ränduri Burney oletus, nagu oleks Aasia maakitsuse 
kaudu Ameerikaga ühendatud. Toiduaineid oli tal jäänud veel kolmeks päevaks, kui mitte 
arvestada tagavarasid, mida hoiti panipaikades, kust polaarrebased ja karud võisid need ära 
röövida... 


Ja ikkagi otsustas ta kindlaks teha ranniku suuna Selagi neemest ida pool. Ta asus kahel nartal 
uuesti teele. Tal õnnestus läbida ligi 80 versta sünge kaljuse neemeni, millele ta andis oma 
kaaslase, tüürimees Kozmini nime. Toiduained olid lõpukorral, ning veendunud selles, et 
rannik suundub kirdesse ja on vaevalt maakitsuse kaudu Ameerikaga ühendatud, pöördus 
Wrangel Selagi neemele tagasi. 

7. märtsil asus ekspeditsioon tagasiteele, kaardistades teel Tšauni abaja idakallast. Rändurid 
avastasid neeme, mis nimetati Fjodor Matjuškini järgi, ja väikese Routani (Arautani) saare. 
Rändurid olid raskes olukorras. Neljast toidulaost oli säilinud ainult üks. Teised olid 
polaarrebased ja kaljukassid tühjaks teinud. Inimestele ja koertele olid jäänud vaid kalaluud. 
Mõnel päeval ei söönud nad üldse. Wrangel lootis, et Suhharnõi saarel Kolõma jõesuus 
ootavad neid toiduained ja puhanud koerad. Kuid selgus, et tema käsku 

polnud täidetud. Suurivaevu jõudsid nälginud rändurid Nižne-Kolõmskisse. 

Oma esimese rännaku 23 päeva jooksul läbisid nad 1122 versta. Nende töö tulemusena kanti 
kaardile Venemaa kirderanniku esimesed sajad kilomeetrid. 

Kuus päeva hiljem, 20. märtsil 1821. aastal pöördus tagasi ka Fjodor Matjuškin. Wrangeli 
korraldusel sõitis ta Ostrovnoje külla, kus kohtus laadal tšuktši vanematega ja tegi neile 
kingitusi. Pealikud kutsusid teda külla ja lubasid ekspeditsiooni Tšuktšimaal südamlikult 
vastu võtta. Samal ajal kinnitasid nad Matjuškinile, et mööda jääd minnes pole võimalik 
Tšuktši rannikust põhjas asuvat maad avastada... 


»* 


Pöördunud Nižne-Kolõmskisse tagasi, kohtas Wrangel seal oma ekspeditsiooni uut liiget, äsja 
Tartu ülikooli lõpetanud doktor Kyberit, kes pidi hakkama loodust uurima. 

«Ta on 27-aastane, elava iseloomuga ja seltsiv,» kirjutab Wrangel Kyberist. «Me saame 
temaga hästi läbi ja mõnikord koguni naerame koerte läbilõikava ulgumise saatel, hoolimata 
sellest, et kõik me ümber on nii sünge.» 

Kui raske ka elu Nižne-Kolõmskis pole, kui kurnavad ka pole reisid koertega, Wrangel ei 
kahetse oma valikut: «Kui ma kujutan enesele ette mehaaniliste nukkude hingetut teejoomist, 
nahaalset rangust, mis hävitab tõearmastuse ja õilsuse, kui ma kujutlen kogu kroonlinlikku ja 
rindekorra laost, siis muutub Nižne-Kolõmsk Londoniks ja minu olukord meeldivaks.»18 
Seejärel tunnistab ta avameelselt, et tema vaadetes inimestele ja elule toimub murrang. 
«Armas sõber,» kirjutab ta Litkele, «mõni aeg tagasi hakkasin ma arutlema hoopis teisiti kui 
varem ja harjusin vaatama asju teisest vaatepunktist kui siis, millal rääkisin, et muhameedlane 
ei või olla õnnelik, et teenistus ei piira vabadust ja muid taolisi totrusi. Mulle on selge, et 
hinge vabadus on samuti hindamatu aare nagu keha terviski. Üksvahe, polnud mul nii üht kui 
teist ja kas mitte sellest polegi see muutus minus? — Minu mõttelaadis toimusid tugevad 
revolutsioonid ja mu ajus suur käärimine ...»19 

Tulevik pole talle selge. Ta ei tea, millisele tööpõllule end pühendada, sest ta on veendunud, 
et «teenistus on niisama tänamatu nagu tuhandetele teistele». Ta kahetseb, et teadlasekarjäär 
on talle niisama kättesaadav «nagu Böömimaa». Ta unistab «üldisesse pelgupaika» — Vene- 
Ameerika kompaniisse pääsemisest. 

Ette rutates võib teatada, et need «revolutsioonid mõttelaadis» viisid Wrangeli dekabristide 
ringi ja tõenäoliselt polnud see tema süü, et ta ei viibinud Senati väljakul. .. 

Kuid pöördume ekspeditsiooni juurde tagasi... 25. märtsil oli Wrangel jälle teel. Õppinud 
eelmise reisi kogemustest, võttis ta kaasa tuurad, vaalaroideid nartade alla sidumiseks ja 
nahkpaadi pragudest ja lahvandustest üleminekuks. Suhharnõi saarel oli kõik valmis reisiks 
mööda Siberi mere jääd. Tundmatut maad otsima, mida seersant Andrejev olevat näinud, 
läksid koos Wrangeliga Fjodor Matjuškin, madrus Nehoroškov ja allohvitser Rešetnikov, kes 


varem oli osa võtnud Hedenströmi ja Sannikovi ekspeditsioonist Uus-Siberi saartele. 
Admiraliteedi departemangu instruktsioonis kohustati Wrangelit uurima merd Selagi neemest 
põhja pool. Kuid Wrangel juba teadis, et seal ootavad teda ülepääsmatud jääpangad ja et tema 
otsingud pikast teest kurnatud koertega on järelikult kasutud. Sellepärast otsustas ta suunduda 
põhja Suure ja Väikese Lambakalju rajoonist, mis asub Suhharnõist ida pool. 

27. märtsi lõuna paiku asus ekspeditsioon teele. Pärast mõnetunnilist häireteta sõitu tõkestasid 
tee kõrged jää-pangad, mille vahelised orud olid kohevast lumest ummistunud. Suurivaevu 
suutsid inimesed ja koerad sellest läbi tungida, kusjuures kaks nartat said tugevasti kannatada. 
Kui Wrangel pärast 11-verstast teekonda puhkepeatuse tegi, et mahajäänud nartasid oodata, 
tuli jääpanga tagant välja karu. Koerad hakkasid ägedasti haukuma. 

Rändurid haarasid püssid ja jooksid metslooma poole. Karu põgenes. Jaht kestis ligi kolm 
tundi, siis aga kustutas kasakas Kotelnikovi täpne lask looma elu. Koerte toiduvaru suurenes 
enam kui kolmekümne puuda võrra. 

ööbiti jääl, koerterakendid telkide ümber. Järgmisel päeval sõideti 48 versta. Silmad valutasid 
pimestavast valgusest. 

29. märtsil nähti tundmatut maad. Wrangeli sõnade 

järgi «muutis ta lakkamatult oma asendit, välisilmet ja suurust, kord tundus ta kõrgena, kord 
madalana, kord kadus täiesti, nii et lõpuks tekkisid mitmesugused kahtlused ja oletused meie 
avastuse tähtsuse kohta».20 

Loojangu eel jõudis ekspeditsioon saare rannikule. See oli ummistunud kaljurahnudest, mille 
keskel kõrgusid neli erakordselt maalilist graniitsammast. Kõige suurem meenutas 
hiiglaslikku käteta ja jalgadeta inimkuju, mille pead kattis tohutu turban. Äsja avastatud maal 
oli arvukalt lemmingite ja polaarrebaste jälgi ja karukoopaid. Tormist paljastatud maapinnal 
oli näha mullust rohtu. Kuid kõige rohkem oli kive. See oli graniidi kuningriik, mida vesi ja 
soojus, jää ja tuul juba ammu purustasid... 

Saar nimetati Nelja Samba saareks. Järgmisel päeval käskis Wrangel Matjuškinil ümber saare 
sõita. Õhtul pöördus too Nelja Samba saare kaardiga tagasi. Vaadanud seda, jõudsid reisijad 
arvamusele, et seda saart on varem kirjeldanud lipnik Leontjev, kuid on ta kaardile märkinud 
1° 21' võrra tema tegelikust asendist põhja poole. 

31. märtsil 1821. aastal suundus ekspeditsioon edasi põhja poole. Uuesti tuli tuuradega 
jääpankade vahel teed rajada. Nende taga oli tasane jää. Kõik lootsid, et pärast esimesi 
takistusi ootab rändureid hea tee. Kuid peagi selgus, et jää on kaetud kristalse meresoolaga. 
Nartasid tuli vedada nagu mööda maad. Koerad olid väsimusest nõrkemas. Sõitjail tuli 
nartadelt lahkuda ja minna jala. 

«Tee muutus iga verstaga üha hullemaks ja raskemaks, lumi märjaks ja kohevaks, soolakiht 
paksemaks. Tugev kirdetuul tõi kaasa nii tiheda ja niiske udu, et meie karusnahast rõivad olid 
otsekui veega üle pritsitud. Kõik need nähtused sundisid eeldama, et meie lähedal on jäävaba 
meri. Meie olukord läks tund-tunnilt ohtlikumaks, seda enam, et tuul tugevnes ja tõi kohale 
tiheda udu, mis kattis ümbruse täiesti. Niisuguste asjaolude tõttu võisime vaid kobamisi edasi 
liikuda, olles iga minut ohus sattuda lahvandusse.. .»21 

Ööbiti jääpankade vahel, öösel tõusis tuul ja rebis maha telgi, mida vaid vaevu õnnestus 
päästa. 

Torm vaibus alles järgmise päeva lõunaks. Ekspeditsioon liikus edasi põhjakaarde, et otsida 
salapärast And-rejevi maad. 

Vahetevahel kohati jääpanku, mis olid kaetud kõntsaga. Jääl oli näha polaarrebaste jälgi. 
Võimalik, et need viisid 

tundmatule saarele, mis paiknes loode pool asuvas tihedas, sinkjas udus. Kuid teejuhid 
kinnitasid, et udu on jäävaba mere kohal... 


Nartad libisesid endiselt halvasti. Rändurid liikusid jalgsi, aidates koertel nartasid üle raskete 
teelõikude vedada. 

Jää muutus üha õhemaks. Wrangel käskis Matjuškinil jääda 71° 37'30" põhjalaiusele ja jätkas 
parima rakendiga teed. Koertel oli soolaga kaetud jääväljal raske. Üha sagedamini kohati 
pragusid. Wrangel kasutas nende ületamiseks laudu ja liikus visalt edasi. Jää paksus ei 
ületanud 30 sentimeetrit, see muutus urbseks ja kandis veel vaevalt inimest. Lõhedest tungis 
jääle sogane vesi ja muda. Wran-gelil õnnestus tungida vaid 9 kilomeetrit põhja poole (224 
versta mandrist). Edasiminek oli ohtlik. Jääd läbisid lõhed ja oli võimatu taibata, kas on 
tegemist mandrijää või ujuva jääväljaga. Piisas tugevast tuulepuhangust, et rändureid merele 
kanda. Wrangeli saatus rippus juuksekarva küljes. Edasiminek oli seotud riskiga. Kauguses 
oli näha avamerd. 

«Niisugune nähtus, täiesti vasturääkiv pakase tegevusele, mis peaks nendel põhjalaiustel 
küllalt karm olema, seletub minu arvates sellega, et kogu see mere osa talve jooksul kord 
jäätub, siis aga järgmise tuulega puruneb nii, et pakane ei saa pikemat aega samale jääle 
mõjuda, vaid see moodustub uuesti ja ei ole enam soolade pärast merevees nii kõva, sest on 
teada, et jää moodustumisel läheb tema koosseisu alguses vaid vähe sooli,» kirjutas Ferdinand 
Wrangel. 

«Erinevus siinsete ja rannaäärsete jääpankade vahel, samuti ka jää paksus viib järeldusele, et 
meri pole siin isegi kaugel asetseva maaga ahendatud. Kuid teiselt poolt on raske seletada 
mere väikest sügavust.» 

Wrangel pöördus tagasi. Pärast Matjuškiniga kohtumist liikus ta kagusse. Ekspeditsiooni teel 
olid jällegi rohekas-valged jääpangad. Varsti jõudsid nad üle 30 meetri kõrge «jääsaareni». 
Wrangeli sõnade järgi sarnanesid ühed jää-pangad keradega, teised sopkadega. Niiviisi 
moodustus mägine saar, mille jää oli valge, mõnikord aga ka küllalt tumeda värvinguga, 
maitselt mage ja meenutas jääd, mis moodustub suvel kõrgmägedes. «Selle jääsaare sopkad 
meenutasid eemalt kaljumägesid. Ja kui me olime seal, raiusime sügavaid auke, et teada 
saada, millest nad 

koosnevad. Seda jääd peetakse siin ürgseks ja arvatakse, et suvel ta ei sula ja tõuseb 
merepõhjast üles.»22 

See väljavõte Wrangeli sõnumist on küllalt huvitav. Just selliseid kõrgete sopkadega jääsaari, 
mida isegi lähedalt oli tõelistest raske eraldada, võidi eemalt saarteks pidada, mille otsimisega 
tegelesid hiljem mitme aastakümne vältel vene maadeuurijad. Otsisid ju Wrangel ja Matjuškin 
kolme aasta jooksul mööda jäässe kaanetunud ookeani mõistatuslikku maad, mida seersant 
Andrejev olevat eemalt näinud. .. 

Kaotamata lootust leida salapärast Andrejevi maad, rändas Wrangel mööda jääd 12 päeva. Ta 
sõitis läbi mitusada kilomeetrit. 17. aprillil jõudis ekspeditsioon samasse paika, mida 
Hedenström 1810. aastal oli külastanud. Selle piirkonna uurimist pidas Wrangel kasutuks. 

18. aprillil suundus ekspeditsioon Karusaartele. Meremeeste teed tõkestas lumetorm. Oli 
võimatu telki püstitada ja lõket süüdata. Hirmus pikk öö veedeti nartadel lamades . .. 
Järgmisel hommikul hakkasid nad otsima teed Nelja Samba saarele. Õhtul süüdati selle kõrge 
kaljuse kalda all kaks lõket. Wrangel ja tema seltsimehed keetsid suppi ja kuivatasid oma, 
rõivaid. 

«Me nautisime ahnelt soojust ja peagi unustasime sooja suppi süües raskuse ja nälja,» 
meenutas Wrangel. «Vaid mõtted meie edututest pingutustest ja sellest, et me polnud 
eesmärgile jõudnud, häirisid üldist rahulolu.»23 

21. kuni 23. aprillini kaardistas kahte rühma jagunenud ekspeditsioon Karusaari. 
Esmakordselt määrati kindlaks nende asend ja kanti kaardile kõik kuus saart... 

Toiduvarud ja koerte sööt olid lõpukorral. Uutest sõitudest põhja ei saanud unistadagi ja 
Wrangel otsustas mandrile tagasi pöörduda. 


28. aprillil jõudis ekspeditsioon Nižne-Kolõmskisse tagasi, olles läbinud üle 1200 kilomeetri 
keset jäärüsi, ohtlikke lõhesid, üleujutusi ja lahvandusi. 

Sellest enneolematult raskest ja julgest retkest osavõtnute meeleolust annab ettekujutuse 
Fjodor Matjuškini kiri Georg Engelhardtile. Ta teatas Tsarskoje Selo lütseumi direktorile: 
«Pole midagi igavamat ja tusasemat kui see Jäämeri ja koerteekspeditsioon. Me pöördusime 
tagasi peaaegu midagi saavutamata, luusisime ja luusisime mööda merd, tundsime külma ja 
milleks?'! . .. Tunnistan Teile, Jegor Antonovitš, et ma olin rõõmus, et ei läinud 

üksinda merele. Esimene katse ja ebaõnnestumine — see oli kohutav. Me riskisime väga palju 
ja oli hea, et kõik läks hästi. Ütlen Teile, et kui ma oleksin üksi merele läinud, siis ei oleks ma 
võib-olla sealt tagasi tulnud. Wran-gel oli võimeline mõistusega juhtima. Wrangel oskas olla 
ettevaatlik. Kui eelmisel aastal seirab ebaedu, loodab ta tulevikule... .»24 

Ka Wrangel hindas oma retke 1821. aasta kevadel tagasihoidlikult. «Muidugi ei paista see, 
mis me korda saatsime, silma ja seepärast ma kardan, et üldine arvamus on meie suhtes üpris 
ebasoodus.»25 

Ent nii Wrangel kui ka Matjuškin eksisid, kui nad arvasid, et neid on tabanud ebaedu... Nad ei 
leidnud maad, mida seersant Andrejev olevat näinud, kuid selle otsingul andsid nad hiilgava 
panuse Põhja-Jäämere looduse tundmaõppimiseks. Nende rännud mööda jääd panid aluse 
talvel jäätumatu hiiglasliku lahvanduse avastamisele, mis hiljem sai oma nime 
rahvusvahelistel kaartidel Wrangeli ja Venemaa järgi... Saadi esimene teaduslik ettekujutus 
Ida-Siberi mere jääkattest, selle struktuurist ja mitmesugustest jää moodustistest. 
Meteoroloogiline uurimistöö ja sügavuste mõõtmine olid geograafidele tõeliseks varamuks. 
Fjodor Matjuškin kogus haruldaste mineraalide kollektsiooni ja kinkis selle Tsarskoje Selo 
lütseumile. 

Geograafilise ettekujutuse arendamisele oli tähtis Wrangeli saaniretk Kolõmast ida poole, sest 
selle tulemusena määrati Selagi neeme tõeline asukoht ja lükati ümber legend, nagu oleks 
Aasia maakitsuse kaudu Ameerikaga ühendatud. Venemaa teaduslik üldsus hindas seda 
saavutust kõrgelt, mida kinnitab ka Engelhardti kiri Volkov-skile. Ta kirjutas, et Wrangel ja 
Matjuškin «saavutasid õnnestunult oma eesmärgi, nad lahendasid varem lahendamatu vene 
geograafilise ülesande, et... Aasia ja Ameerika pole ühendatud ja Beringi väin on tõepoolest 
väin».28 

Järelikult oli ekspeditsiooni peamine ülesanne lahendatud. 

Selle näiteks, kuidas eesrindlik teaduslik üldsus hindas Wrangeli esimesi sõite, oli huvitav 
artikkel «Teated kahest rännuekspeditsioonist, mis lähetati Nižne-Kolõmskist 1821. aastal». 
Selle autor «K.-L.» kirjutas Irkutskist ajakirja «Severnõi Arhiv» väljaandjale: «Ma imestan, 
miks 

seni pole mitte üheski meie ajakirjas teatatud sellest teadusele tähtsast reisist. Välismaa 
ajakirjanikud püüavad, nagu mulle tundub, oma lugejatele rohkem kodumaiseid uudiseid 
pakkuda, kuid sageli saame meie, venelased, just neist vahetult teada meie kaasmaalaste 
kangelastegudest teaduse ja avastuste alal.» 

Artikli autor tegi väga huvitava märkuse: «Paljud geograafid, nende hulgas ka Burney, 
lootsid, et Aasia on Ameerikaga ühendatud ja et niinimetatud Selagi neem on maakitsus, mis 
ühendab kaht maailmajagu. Siin kirjeldatud ekspeditsioon, mis sõitis ümber Selagi neeme, 
tõestas vastupidist.»27 


kd 

Ebaedu ei suutnud muserdada 24-aastast Wrangelit. Ta mõtles juba suvistele uurimistöödele, 
esialgu aga ihaldas rahu ja puhkust, sest suurvesi oli teda muust maailmast eraldanud. Ta 
kirjutas Litkele: «25. mail algas Kolõmal jääminek. Kevad oli soe ja selge.. . Meist lendasid 


üle haned, pardid, luiged, varesed ja rongad, kala hakkas liikuma ja rahvas ärkas näljasest 
talveunest. Meil on laual tširi järel neima, neima järel sterlet, siis järgneb ühele pardile teine ja 
iga järgmine on eelmisest maitsvam, igapäevane puder kroonib söögilauda. .. Lepp ja paju on 
lehes, madalad lilled peituvad madalasse rohtu.. .»28 

11. juunil 1821. aastal lasti vette paat «Kolõma», mille tüürimees Kozmin oli ehitanud, ja 
hakati jõesuu poole, sõitma. Koos Wrangeliga asusid teele mitšman Matjuškin, tüürimees 
Kozmin ja doktor Kyber. Vaexalt jõuti mõni kilomeeter sõita, kui tuul tugevnes ja hakkas 
suuri laineid üles rullima. Nüüd oli hea nõu kallis. Kui nad randusid, hüppas üks koer paadist 
ja takerdus parda taga rippuvatesse köitesse. Matjuškin ruttas looma päästma, kuid raius 
kogemata enesel maha pöidlaotsa. Doktor Kyber otsustas, et Fjodor Fjodorovitš tuleb Nižne- 
Kolõmskisse tagasi saata. 

Sellega algas terve ebameeldivuste seeria. Kui 26. juunil jõuti Maloje Tšukotšje külla, selgus, 
et üüritud hobuseid ei ole veel kohale toodud. Need toodi alles 1. juulil. Hobused olid 
kurnatud ja ainult kaht võis varustuse ja instrumentide veoks kasutada, ülejäänud kolm polnud 
võimelised inimesi kandma. Niisugustel hobustel oli oht- 

lik asuda nii pikale teekonnale. Kuid Wrangel riskis, lootes tüürimees Kozmini kogemustele 
ja ennastsalgavusele. 

2. juulil asus Kozmin teele läände. Samal päeval saatis Wrangel kasakad Kolõma suudmesse 
Tšukotšje jõeharru hanesid ja parte küttima. Nood pöördusid tagasi halva sõnumiga — 
jõeharu oli kaetud jääga. Tee merele oli ära lõigatud. 

Wrangel otsustas mööda jõge ülesvoolu liikuda. 18. juulil jõudis ta Krutaja jõeni ja määras 
astronoomiliste mõõtmistega selle asukoha. Peatuse ajal tabas ekspeditsiooni uus häda. 
«Tundus, et sel reisil pean ma taluma igasugu äpardusi,» kirjutab Wrangel. «Mitmesugused 
takistused ja ebasoodsad olukorrad kulutasid palju aega, siin aga pidime peaaegu aasta jooksul 
tehtud tööst ilma jääma. Puhast joogivett oli tarvis võtta jõe keskelt. Me läksime vee järele, 
kuid lootes tuulevaikuse püsimisele, ei kustutanud lõket. Vaevalt jõudis paat kaldast 
eemalduda, kui ootamatu iil paiskas tule telgile, ja enne kui me pärale jõudsime, oli see ja 
kõik meie asjad leekides. Kahju oli suur, kuid oleks olnud korvamatu, kui ma poleks jõudnud 
tulest päästa nahaga kaetud kasti, kus olid kõik meie päevikud, kirjeldused, kaardid ja 
instrumendid. Õnneks polnud tuli neid puudutanud ja kõik olid säilinud.»29 

Tuli Nižne-Kolõmskisse tagasi pöörduda ja jätta Kolõma jõesuu kaardistamine järgmiseks 
aastaks. Wrangelit hakkas vaevama tugev reuma. Arst soovitas tal suve Sredne-Kolõmskis 
veeta, kus oli parem kliima. 

Peaaegu kogu augustikuu veetis Wrangel- Sredne-Kolõmskis ja uuris kohalike jakuutide elu- 
olu. Siin kohtas ta 82-aastast vanameest, kes oli Dmitri Laptevi ristipoeg. Laptev oli siinmail 
viibinud 1739. aastal... 

1. septembril oli Wrangel jälle Nižne-Kolõmskis. Neli nädalat hiljem saabusid siia ka Fjodor 
Matjuškin ja doktor Kyber. Nende uurimisretk Suure ja Väikese Anjui juurde oli õnnestunud. 
Nad kandsid kaardile suure osa jõgede käärulistest kallastest, kirjeldasid elanike elu-olu, 
uuritavate kohtade loodust ning kogusid põliselanikelt pärimusi ja jutustusi. Nad jagasid 
viimase leivatüki jukagiiri eitede ja lastega, kes olid oma telkasulates nälga suremas. 

Lühike polaarsuvi oli lõpukorral. Mõne päeva jooksul kaotasid puud oma roheluse. Jõgedele 
ilmus jääkirme. 

Paadid tuli maha jätta ja hobustega teele asuda. Mitu päeva rändasid Matjuškin ja Kyber 
Suure Anjui metsaga kaetud kallastel, ületades ovraage ja künkaid. Seejärel tuli uuesti 
paatidesse asuda ja sõita pärivoolu, raiudes enesele jäässe teed kirveste ja lattidega. Lõpuks 
tuli paadid sinnapaika jätta ja Nižne-Kolõmskisse saabuti juba koertega. 


Wrangelil oli meeldiv kuulata, et tema ustavad kaaslased olid terahaaval kogunud teadusele 
väärtuslikke andmeid Kirde-Venemaa uurimata piirkondadest. 

Ta oli rahul, et Matjuškini ja Kyberi reis nii hästi õnnestus. Niisama edukalt tuli oma 
ülesandega — uurida Põhja-Jäämere rannikut Kolõmast Indigirkani — toime ka tüürimees 
Kozmin. Indigirkal kohtus ta Wrangeli sõbra Anjouga. 


»* 


Talv tõi ekspeditsioonile uusi katsumusi. Kesise kalasaagi pärast algas Kolõmal nälg. Seejärel 
algas koerte taud, mis surmas kümneid loomi... 

Eelseisva rännu jaoks merejääl oli vaja umbes sada lai-kat, kuid hankida õnnestus ainult 36 
koera. Wrangel saatis need Tšukotšje asulasse ja päästis sellega loomad hukkumisest ... 

. Rändurid mõistsid olukorra tõsidust. Wrangel otsustas päästa, mis päästa annab. Kesktalvel 
saatis ta ühe kasaka Indigirkale, et see ostaks sealt võimalikult rohkem koeri. Kuid Indigirkalt 
saabuvad teated ei olnud lohutavad. Kasakal õnnestus Tšukotšjesse toimetada vaid 45 koera. 
Siis tulid ekspeditsioonile appi Nižne-Kolõmški elanikud. Nad andsid Wrangelile üle 200 
koera. Tõsi, enamik neist olid pikaajalisest haigusest väga nõrgad ega kõlvanud raskeks 
sõiduks mööda ookeanijääd. Wrangeli sõnade järgi oli ekspeditsioonil vaid viis tugevat 
rakendit. Kõik see sundis esialgset plaani muutma. Selle asemel et asuda Andrejevi maad 
otsima kahe salgaga teineteisest kaugel asuvast piirkonnast, valiti lähtepunktiks jälle Kolõma 
jõesuus asuv Suhharnoje küla. 

Teisel rännakul mööda Jäämerd saatsid Wrangelit mitš-man Matjuškin, tüürimees Kozmin, 
madrus Nehoroškov ja doktor Kyber, kes aga haiguse tõttu pidi peagi tagasi pöörduma. 

13. märtsil 1822. aastal lahkus ekspeditsioon Suhharno- 

jest. Järgmisel päeval nähti Suure Lambakalju tuttavat kontuuri, mis eemalt meenutas vana 
lossi varemeid. Rändurid veetsid siin kaks päeva, varusid puid ja kontrollisid oma 
valmisolekut jääretkeks. 

16. märtsil suundub Wrangel koos seltsimeestega kirdesse. Ta loodab jõuda Selagi neeme 
meridiaanile ülalpool 71° põhjalaiust. Rändurid tahavad veelkordselt veenduda, et selles 
piirkonnas pole maakitsust, mis inglase Burney järgi ühendab Aasiat Ameerikaga. Peale selle 
jääks saavutatud punkt baasiks, kust võib jätkata seersant Andre-jevi poolt nähtud maa 
otsimist. 

Jällegi tõkestavad teed hiiglasuured jääpangad, jälle purunevad nartad, saavad vigastada 
koerad. Reisijaid kimbutavad vaheldumisi tugev pakane ja tuisud. Kaks nartat jäävad maha. 
Wrangel ja tema kaaslased veedavad unetu öö, tundes rahutust oma eksinud seltsimeeste 
pärast. Hommikul minnakse neid otsima. 

Õnneks leitakse eksinud kiiresti. 

Ekspeditsioon liigub jällegi kirdesse. Üha kõrgemad ja raskemini ületatavad jääpangad 
tõkestavad nende tee. Päevas suudetakse edasi liikuda vaid 5—6 kilomeetrit. Meremehi 
ümbritseb vaenulik looduss mis veeretab nende ette ühe raskuse teise järel. Kuid raskused 
neid ei heiduta. Igaüks täidab ennastsalgavalt oma kohustusi. Ei Wrangeli päevikutes ega 
Matjuškini kirjades ole ühtki kaebust, mitte masenduse varjugi... Teaduslikud vaatlused on 
neil esikohal, raskused aga viimasel. Tuuradega raiutakse tee üle jääpankade. Koerad 
jooksevad laiali ja saatjatel on tegemist, et neid kinni püüda ja oma kohale, panna... 

Nii möödub tund, teine, nii möödub päev. Kuid eespool pole peale jää midagi näha. Siis 
näevad rändurid kõrge jääpanga tipust tundmatu saare piirjooni. Mõne tunni pärast peab 
ekspeditsioon jõudma mõistatuslikule saarele, kuhu inimese jalg pole veel astunud. Iga 
verstaga muutuvad tundmatu maa kontuurid üha selgemaks. Eksitust ei saa olla. Juba võib 
eraldada kõrgendikke ja isegi üksikuid prge, millele polaarpäikese kiired on andnud 
kummalise värvi- Keegi ei kahtle, et ekspeditsioon on teinud suure avastuse. Õnnitletakse 


üksteist. Päike on vajunud silmapiirile. Ja äkki märkavad rännumehed meelekibedusega, et 
nad on pidanud maaks veidrat jääkuhjatist. See optiline pettus viis meremehi veel korduvalt 
segadusse... 

Mitu päeva otsivad Wrangel ja Matjuškin müütilist Andrejevi maad eraldi, kuid kõik nende 
pingutused on asjatud. Koos lähevad nad liikumatu kaldajää servani, mille taga laiub avameri. 
Et lõplikult selgitada, kas pole võimalik kaugemale põhja tungida, saadab Wrangel Matjuškini 
luurele. Too sõidab tühjadel nartadel üle rüsijää ja lahvanduste ligi 10 kilomeetrit. Edasi aga 
on hiiglasuur lahvandus. Meri on tormine. Lained lõhuvad kaldajääd. 

«Jäämeri heitis endalt talveahelad, tohutud jääväljad tõusid peaaegu serviti tormavatele 
laineharjadele ja murdusid seal raksudes, kadusid vahutavasse sügavikku ja tõusid pärast jälle 
muda ja liivaga kaetult merepinnale,» kirjutas Wrangel Matjuškini jutustuse järgi. «Võimatu 
on ette kujutada suuremat purustust kui see. Piiritu, ühetooniline pind kõigub. Jäämägesid 
tõstetakse pilvede poole nagu udusulgi. Purunevate jääpankade kõuemürin seguneb tormavate 
lainete mühinaga ja see on midagi niisugust, mida ei saa millegagi võrrelda. Niisiis oli meil 
tee põhja ära lõigatud.»30 

11. aprillil 1822. aastal pöördus ekspeditsioon läände ja hakkas jälle otsima teed põhja poole. 
Neil õnnestus jõuda põhjalaiusele 72° 2'. Edasi olid jällegi lahvandused ja üleujutused, mille 
kohale tõusid sinakad aurupilved. 

Wrangel otsustas pöörduda itta ja otsida mõistatuslikku maad Selagi neemest põhja pool, nagu 
nõudis ka instruktsioon. 

Jääle peidetud toiduained olid märgunud. Puud olid lõpukorral. Vaid kord päevas süüdatakse 
lõke, et sooja toitu keeta. Rännak kestab juba teist kuud. Meremehed ja saatjad on väsinud, 
koerad kurnatud. Wrangel ja Mat-juškin otsivad visalt teed itta ja põhja, kuid miski ei tõota 
neile edu ka Selagi neemest põhja pool. 

20: aprillil märgati eespool «tumesiniseid aurusambaid». Meremehed muutusid rahutuks. Nad 
teadsid oma kogemustest, et seal, kus on aurumine, asetseb suur lahvanduš. Järgmisel päeval 
nägidki nad vaba vett, mis laius kuni silmapiirini. Ka kirdes oli tee ära lõigatud. Tuli 
pöörduda edelasse, mandri poole, mille järele igatsesid nii inimesed kui koerad. 1. mail 
astusid rändurid Siberi rannikule. 

Mõne päeva pärast kohtus Wrangel Pohhotskis oma sõbraga kadetikorpuse päevilt — 
Anjouga. Kaua istusid nad koos ja jutustasid teineteisele läbielatud raskustest ning 

seiklustest, sellest, mis tehtud ja mis veel tegemata. Ka Anjou otsis saladuslikku maad. Ja 
mitte ainult üht, vaid koguni kolme, mida nägi Jäämeres Uus-Siberi saartest loodes, põhjas ja 
kirdes Hedenströmi nimekas kaaslane Jakov Sannikov ... 

Mitu korda suundus Anjou mööda jääd põhja. Nii nagu ta sõbergi, raius ta teed läbi rüsijää, oli 
väsimusest kokku varisemas, vaimustus piiritust jäälagendikust, millelt kerkisid üksikud 
kõrged, silmipimestavalt valged jääpangad. Ta nägi kauge maa piirjooni, eraldas sellel juba 
mägesid ja orge ja äkki kadus see kõik otsekui unenägu... Ta ei jõudnudki Sannikovi maale 
ega näinud seda ka pikksilmaga .. . Kuid pole halba heata. Oma otsingute ajal avastas ta 
Figurini saare ja Bunge maa, mille Jakov Sannikov oli enne teda ületanud ... 

«Ootamatu kohtumine kaugetes kõrbetes tegi meile suurt rõõmu,» kirjutas Wrangel sellest 
kohtumisest. «Tõsi küll, seda tumestasid meid ümbritsevad hädad ning puudused. Kuus nälga 
suremas tunguusi perekonda lahkusid oma tundrast ja tulid viimaste jõuvarudega 
Pohhotskisse, lootes siit mingit abi leida.. . Me jagasime kogu oma pro-viandi ülejäägi 
õnnetutega ja lohutasime end mõttega, et päästsime mõnegi näljasurmast.»31 

Anjou sõitis koos Wrangeliga Nižne-Kolõmskisse. Kõikjal oli vesi. Ust-Janskisse pääseda oli 
teelagunemise tõttu võimatu. Anjou jäi Nižne-Kolõmskisse suveteed ootama. Vaevalt jõudis 
maa taheneda, kui asula jäi tühjaks. Kõik läksid küttima. Kohale jäid vaid invaliidist kasakas 


ja üks eit, kes võõrustas rändureid nii, et neil ununesid «mälestused üleelatud raskustest ja 
viletsustest». 

Varsti algas Kolõmal jääminek ja kevadveed voolasid üle kallaste. Meremeestel tuli oma 
mugavast hütist välja kolida ja minna koos koerte ja asjadega selle lamedale katusele. «Siin 
ootasime meie, asula ainsad elanikud, nagu üksikul kaljul keset ookeani üleujutuse lõppemist, 
hoides oma läheduses karbast ja lootsikut, et suure ohu korral siirduda Pantelejevskaja 
sopkale ja kõige kõrgema vee-seisu korral kindlustada enesele ohutu pelgupaik. Elanikud 
asetavad enne ärasõitu suvisele jahile kogu oma vara katusele ja nüüd olid need kõik 
koormatud kastide ja tünnidega... » 

Wrangel ja Anjou saatsid Nižne-Kolõmskist Siberi kubernerile M. M. Speranskile ettekandeid 
oma töö kohta. 

Nukra irooniaga kirjutas Wrangel Fjodor Litkele: «Mis puutub põhjamandri või maa 
avastamisse, siis kinnitan, et me tõestame vaidlematult, kas on nartadel võimalik selleni jõuda 
või mitte.»32 Rtportid saadeti koos Speranski arvamusega uurimistöö jätkamise kohta 1823. 
a. kevadel Peterburi ja arutati läbi Riikliku Admiraliteedi Departemangu liikmete 
üldkoosolekul, kus tunnistati, et Wrangeli ja Anjou ekspeditsioonid «kaardistasid tuntud maid 
küllaldase eduga».33 

Koosolekul viibinud meresõitjad Vassili Golovnin ja Adam Johann Krusenstern tegid 
ettepaneku esitada Wrangel, Anjou ja nende kaaslased koos sõdurite ja madrustega 
autasustamiseks. Mõnede departemangu tähtsamate liikmete puudumise tõttu aga küsimust ei 
arutatud. Kuid Vassili Golovnin ei jäänud rahule. Kaheksa päeva pärast esitas ta 
departemangele kirjalikult oma arvamuse: «Leitnantide Wrangeli ja Anjou ning nende 
alluvuses olevate ohvitseride tegevus on Riiklikule Admiraliteedi Departemangule teada 
nende ettekannete, päevikute, märkmete ja kaartide põhjal,» kirjutas Golovnin. «Need 
annavad tunnistust visast tööst ning erakordsetest raskustest ja ohtudest, millega need 
ohvitserid pidid võitlema nendele antud ülesande täitmisel. Pikaajalised sõidud koertel 
külmades asustamata paikades, mis asetsevad teisel pool polaarjoont, annavad isegi nendes 
maades mitte-viibinuile ettekujutuse kõikidest rändurite ees seisnud takistustest, mida nad 
oskasid sellise meelekindluse, kannatlikkuse ja eduga ületada.»34 

13. veebruaril 1823. aastal vaatas admiraliteedi departemang läbi Vassili Golovnini arvamuse 
ja tunnistas omalt poolt, et Wrangel ja Anjou koos oma kaaslastega väärivad täiel määral 
autasu «nii talutud suurte raskuste ja ohtude kui ka Jäämere Siberi ranniku kaardistamisel 
saavutatud edu pärast».35 

Nii hinnati Wrangeli ja tema sõbra Anjou tööd 1821. aastal ja 1822. aasta kevadel. 


»* 


Ent sel ajal, kui rändurite ettekanded Irkutskisse ja sealt Peterburi reisisid, tegi Ferdinand 
Wrangel Venemaa kirdeosas uusi avastusi, mis pidid peaaegu tema elu maksma. 

Vaevalt jõudis vesi alaneda, kui rändurid hakkasid suviseks uurimistööks valmistuma. 23. 
juunil olid Wrangel, Matjuškin ja Kozmin jälle teel. Wrangel pidi kaardistama Põhja-Jäämere 
kallast Kolõma jõesuust kuni Suure Bara-nihha jõeni, Matjuškin aga pidi jõudma Tšauni 
abajani ning seda uurima. Kuid need olid ainult plaanid. Et neid täita, oli tarvis hobuseid, keda 
aga Nižne-Kolõmskist polnud võimalik hankida. Kuid maailmas on kõikjal häid inimesi. 
Pantelejevka külas kohtasid rändurid kohalikku kaupmeest Berežnoid. See inimene armastas 
karmi põhjamaad ja oli meremehi juba palju aidanud. Koos Ferdinand Wrangeliga otsis ta 
1821. aasta kevadel Andrejevi maad, raius teed üle rüsijää ja ületas jääpragusid. Ka tema oli 
kibestunud, kui otsingud jäid tagajärjetuks... Saanud teada Wrangeli kriitilisest olukorrast, tuli 
ta uuesti appi. Ta andis ränduritele tasuta 10 hobust. 


1. juulil suundus mitšman Matjuškin koos kaupmees Berežnoiga Ostrovnoje külla Väikese 
Anjui ääres, et pärast tšuktšist teejuhi värbamist minna Tšauni abaja kallastele. Wrangel jätkas 
Kolõma alamjooksu uurimist... Ilm oli muutlik. Kord paistis päike ja oli soe nagu Peterburis, 
siis aga kattus taevas tihedate mustade pilvedega, temperatuur langes alla nulli ja sadas 
lumelörtsi. Neil päevil tuli telgis ulualust otsida. Kui aga taevas selgines ja muutus soojemaks, 
hakkasid sääsepilved kimbutama. 

Paar päeva uuriti Kolõma väikest lisajõge Pantelejev-kat. Wrangel ei uurinud mitte üksi selle 
kaldaid, vaid kirjeldas ka ümbritsevat loodust. Ta tundis huvi lehisesalude vastu mägede 
lõunanõlvadel, mille ümber paljude verstade ulatuses laiusid smaragdrohelised aasad, millel 
tillukeste päikestena kollendasid imeilusad karikakrad. Mida kõrgemale mägedesse tõusti, 
seda kehvemaks jäi taimestik. Karikakraid asendas sammal, lehiste asemele ilmusid puude 
madalad tundravormid, seejärel aga kadusid needki. Jäid vaid kivid... 

Mägede põhjanõlvad nagu põhja poole laiuv tundragi ei pakkunud silmarõõmu. See oli 
nukker tundra, mida kohati elustasid Kolõma üleujutusest tekkinud sinised järved ja jõekeste 
ning ojade hõbeniidid. 

Paar päeva uuris Wrangel «ääretut paljast kivitundrat, mis oli suurte kivipankade ja kaljudega 
üle külvatud ja igast küljest mägedega piiratud». 

5. juulil jõudsid rändurid rannaäärsetele küngastele, 

mis koosnesid, nagu nad kindlaks tegid, fossiilsest jääst. Nende tippudelt võis näha sinist 
merd, milles otsekui hiiglaslikud luiged ujusid jäämäed. Varsti nägid nad kõrget kiviristi, 
mille oli püstitanud 12. juulil 1787. aastal Jossif Billings. Kolmkümmend viis aastat tagasi oli 
ta püüdnud laevadel «Pallas» ja «Jassašna» Kolõmalt Beringi väinani tungida, kuid ida pool 
Suurt Lambakaljut tõkestas jää talle tee ja ta pidi oma otsingud katkestama. 

Wrangeli ekspeditsioon tegi puhkepeatuse, et määrata koordinaadid ja võrrelda oma vaatlusi 
kapten Billingsi omadega. Erinevus oli 14 minutit. 

Rändurite tee itta läheb mõöda vaevu märgatavat rada, mis väänleb järskudel kaldanõlvadel. 
Hobused kukuvad tihti. Jalge alt veerevad kivid ja raksatavad mäelõhedesse. Inimestel ja 
loomadel on raske, kuid töö ei katke. Wran-gel määrab astronoomilist punkti pedantselt ning 
korduvalt ja siirdub siis järgmisse paika, kus kapten Billings oli vaatlusi toimetanud. Ta tahab 
parandada kaardil esinevad ebatäpsused. Ta ronib mööda nõlvu üles. Siin-seal on näha 
mägilammaste karju... Suur ja Väike Lambäkalju õigustavad oma nime — mitte kusagil mujal 
pole nii palju neid ilusaid ja julgeid loomi. .. Peagi asenduvad mäed madal tundraga, selle 
ojade ning soodega. 

«Jäämere kallas muudab inimese tahtmatult mõtlikuks ja nukraks,» märgib Wrangel oma 
päevikusse 12. juulil 1822. aastal. «See on piiritu tasandik, kus ühetaolisusest väsinud pilk ei 
kohta ühtki puud ega põõsast ning ainult sünged kaljud ja tohutud jäämäed tõstavad kõrgele 
oma alasti tippe. Kusagil pole näha inimtegevuse jälgi ja isegi maa näib siin kaotanud olevat 
oma viljaka jõu. Vaid lühikesel suveperioodil elustavad põdrakarjad ja haneparved vaikivat 
tundrat.»3' 

Wrangeli nukrus on üürike. Tulvil tegevusiha on ta jälle teel ja saatus teeb talle uue kingituse. 
Nimetu sügava oja kaldalt leiab ta «puutüve, mis sarnanes möödunud aastal Selagi neemelt 
leituga. Tõenäoliselt on need jäänud siber-lastest, kes XVII sajandil siinmail rändlesid.» See 
Wrangeli järeldus pakub polaarmeresõidu ajaloole suurt huvi. 

Ekspeditsioon rändas edasi ja jõudis 1'. juulil eesmärgini —; Suure Baranihha suudmesse, 
kuhu kaupmees Berežnoi juba möödunud aastal oli ehitanud ränduritele ulualuse. Siin tegi 
Wrangel pikema peatuse. Koos tüürimees Kozminiga püüdis ta kalu, ehitas paadi, pidas hane- 

ja karujahti ning uuris ümbruskonna rannikut. Seejärel siirdus ta Kozmini jõele kala püüdma, 
jäi jääpankade vahele kinni ja oli kolm päeva lageda taeva all peaaegu lakkamatu paduvihma 
käes... 

Jäävangistus lõppes niisama ootamatult nagu oli alanudki. Lõunatuul ajas jää jõest välja ning 
tõi sooja suve-hingust ning esimese polaaräikese kauge kõuekõmina... 31. juulil oli Wrangel 
jälle teel. 

Andnud tüürimees Kozminile korralduse jätkata kalapüüki 1823. aasta kevadise jääretke 
jaoks, otsustas ta asuda uurima Suurt Baranihha jõge. 

Kolme päeva pärast oli ta selle lätetel. Vaevaga juhtisid rändurid hobuseid üle mägede. Kord 
ronisid nad mööda järske kaljusid, kord ületasid liustikke .. . Kui nad asusid orus laagrisse, 
möödus neist kaks põdrakarja. 

«Nende kõrged haralised sarved olid nagu liikuv mets,» kirjutas Wrangel. «Iga karja ees oli 
hiiglakasvuga juht, kes olevat meie saatjate arvates alati emaloom. Ühe karja järel hiilis 
näljane hunt, kes nähtavasti ootas vaid juhust, et mõnele mahajäänud noorele põdrale kallale 
karata. Meid nähes jooksis ta mägedesse. Teisele karjale järgnes suur must karu, kuid 
nähtavasti poinud tal verejanulisi kavatsusi. Aeg-ajalt kraapis ta maad, püüdis imeosavalt hiiri 
ja sõi neid ilmse naudinguga. Süütu gastronoomiline tegevus oli looma nii haaranud, et ta ei 
märganudki meid. . .»37 

Neil imetlusväärseil minuteil hoolitses Wrangel vaid selle eest, et koeri kinni hoida. Ta kartis, 
et nende haukumine või mingisugune ootamatu liikumine hirmutab põtru ja need jooksevad 
tundrasse ning neid kannatamatult ootavad Anjui elanikud jäävad saagita — toidu ja rõivas- 
teks vajaliku nahata. Sest reiside ajal Kirde-Siberis oli iga Wrangeli samm seotud humaansuse 
ja armastusega inimeste vastu. 

Rändurid jätkasid teekonda Väikese Anjui poole. Varsti algasid metsad. Põhjalaiusel 68° 36' 
nägid nad esimesi suuri puid. Indigirkal ja Kolõmal oli metsapiir pisut rohkem põhja pool... 
Toidutagavarad olid lõpukorral. Nende täiendamiseks polnud esialgu võimalusi. Seepärast 
mindi igasuguse ilmaga edasi, et võimalikult rutem asustatud paikadesse jõuda. Paduvihmad 
muutsid maapinna peaaegu läbipääsmatuks sooks. Hobused nõrkesid ega suutnud edasi 

liikuda. Kaks päeva veedeti tegevusetult. Hobused puhkasid. Vihmad vaheldusid esimeste 
tuiskudega. Vesi jõekestes tõusis. Nende ületamine muutus raskeks ja ohtlikuks. 

Juba neljandat päeva söödi ainult kuivikuid. Wrangel otsustas liha hankida ja läkitas ühe 
saatja jahile. Päev hakkas juba lõppema, kuid kütt polnud ikka veel tagasi. Paugutati püsse, 
kuid keegi ei vastanud. Siis mindi koos otsima ja alles öösel leiti jahimees väikese oja kaldalt. 
Näljast ja jahist kurnatult magas ta raskesti. Tema saak oli väike — kõigest üks põldpüü. 
«Petetud lootuste ja tühja kõhuga "läksime edasi,» kirjutas Wrangel. Ees aga ootas 
ekspeditsiooni uus katsumus. Kui nad 13. augusti hommikul ärkasid, nägid rändurid hirmuga, 
et nende neljast hobusest oli vaid kõige nõrgem alles jäänud. Teised olid karu või hunti 
haistnud ja laiali jooksnud. 

Kogu päeva otsisid meremehed hobuseid, kuid need olid jäljetult kadunud. Ent see oli ainult 
pool häda. Viimase hoobi andis jukagiirist teejuht, kes teatas, et ta on teelt eksinud ega tea, 
kuhu rändureid edasi viia. Sel päeval polnud neil enam kuivikuidki. Oli vaid teed ja suhkrut. 
Olukord oli enam kui vilets. Tundmatus inimtühjas paigas toiduainete ja hobusteta jääda — 
seesugust asja polnud Wrangel küll ette näha osanud. 

Asjad ja telgid tuli peatuspaika maha jätta. Instrumendid, katel ja teekann laoti viimase 
hobuse selga ja rändurid asusid jälle teele. 

Mustad pilved kerkisid väikese ekspeditsiooni kohale. Ei ühtki laiku sinitaevast, mitte ühtki 
päikesekiirt. Neli näljast ja pikast teekonnast jõuetut meest lähevad oma saatusele vastu. Peale 
lootuse pole neil enam midagi. Kuid visalt tõusevad nad ühelt künkalt teisele, ületavad vae- 


vaga mädasoid. Okkad rebivad nende riideid, kriimusta-vad neid veriseks. Nad kukuvad 
libedatel kaljudel, ületavad külmade jõgede ja ojade koolmeid. 

14. augustil liiguvad nad edasi vaid 15 versta ja sedagi paduvihmas. Nad istuvad kobaras 
suure lõkke ümber, püüdes kuivatada oma läbiligunenud rõivaid... Järgmine hommik ei too 
rõõmu ega kergendust. Jällegi lähevad inimesed paduvihmas. Nälg piinab üha hullemini. Nad 
kaevavad lahti hiireurge, lootes sealt leida juurikaid ja kaarlaid. Kuid urud on tühjad. Nüüd 
jääb üle viimane vahend — süüa noore lehise koorest keedetud körti. 

Ja jälle läheb. Ferdinand Wrangel koos seltsimeestega teele. Nad ronivad mööda, künkaid. 
Sopkad muutuvad kõrgemaks. Wrangeli arvestuste järgi peab siin kusagil lähedal olema 
«kannatuste lõpp — kauaotsitud Anjui». Õhtul näevadki nad eemalt selle sinist linti. 

Kõik on õnnelikud, jukagiir aga hakkab koguni armulaulu laulma. Nad on päästetud. Teejuht 
läheb lähimasse asulasse toitu tooma, kuid pöördub poolteise tunni pärast tühjade kätega 
tagasi. 

Külas ei ole ühtegi inimest. Kõik elanikud on läinud suvisele jahiretkele, aidad aga on tühjad. 
See on ränk hoop. Rändurid on raskest päevateekonnast nii vaevatud, et nad ei leia jõudu 
lehisekoorest kördi keetmiseks .. . 

16. augustil jõudsid rändurid Ostrovnõi kindluse juurde, kuid ka see oli tühi. Ei leitud inimesi 
ega toitu. Õnneks kohtuti peagi ühe jukagiiri pealikuga, kes jagas teekäijatega oma leivakoti 
sisu — tükk põdraliha, kaks keelt ja üks kala. Rahvas nälgis siin kõikjal, sest sügisene põdra- 
jaht oli äpardunud. «Siinsed jukagiirid on nii vaesed, et nad ei suuda endile kala püüdmiseks 
nootasid ja võrke hankida ja peavad juba igivanadest aegadest peale põdra-jahti. See on nende 
ainus, aastast aastasse kasinamaks jääv elatusvahend. »3 8 

Anjui ääres õnnestus Wrangelil hobuseid üürida ja saata «usaldusväärsed inimesed mägedesse 
jäetud telkide ja asjade järele». Saanud teate, et Nižne-Kolõmskis ootab teda Siberi kuberneri 
M. M. Speranski virgats, asus ta 

paadiga teele ja jõudis mõne päeva pärast oma avarasse onni... 

Nädala pärast jõudis kohale tüürimees Kozmin. Kalasaak oli Suure Baranihha suudmes kasin 
olnud ja tagavarasid oli tarvis veelgi täiendada. 

Saabus sügis ja seejärel talv. Kolõma kattus jääga. Lumi oli sügav, kuid ekspeditsiooni üks 
rühm polnud veel saabunud. 2'. septembril teatas koerte rõõmus haukumine, et oma ülesande 
täitmiselt saabus tagasi Wrangeli sõber Fjodor Matjuškin... 

Ka temale oli osaks langenud raskeid päevi ja ohtlikke seiklusi. Need algasid varsti pärast 
seda, kui 1. juulil Pan-telejevka kaldal lahku mindi. Matjuškin siirdus Tšauni abaja poole läbi 
maa-ala, mida piirasid Kolõma, Väike Anjui ja Suur Baranihha. Vaevalt jõuti mõnikümmend 

kilomeetrit Kolõmast eemale, kui mets asendus põõsastikuga, kus polnud enam ei loomi ega 
linde. 

Anjui kallastel kasvas jällegi mets, kust leiti jukagiiri matmispaik. Mõned puusärgid olid oma 
asukohtadelt kõrgete vaiade otsast alla kukkunud. Kuid neist ei leitud midagi huvitavat. 
Matjuškini vapustas elanike nälgimine ja ta jagas suure osa oma tagavaradest kannatajaile... 
Ta ei saanud seda tegemata jätta, ehkki teadis, et nüüd tabab viletsus kä uurimissalka. Hiljem 
tuli päevade kaupa süüa vaid kuivikuid ja juhuslikult tabatud metslinde. 

21. juulil jõudis Matjuškin Suure Baranihha suudmesse, kus ta kohtus uuesti ekspeditsiooni 
juhiga. 10 päeva pärast jätsid sõbrad hüvasti. Wrangel siirdus mööda jõge ülespoole, 
Matjuškin aga itta. 4.—12. augustini uuris ta Tšauni abaja kaldaid, kus ta leidis fossiilset jääd, 
mammutiluid ja naeltega läbilöödud lauatükl, «mis oli jäänud mingisugusest purunenud 
laevast». Kord sattus Matjuškin silm silma vastu jääkaruga ja lähenes talle pussiga, millele 
põhjamaa valitseja ei pööranud vähematki tähelepanu. Kui laika poleks mitšmanile appi 
tulnud, oleks see kahevõitlus võinud traagiliselt lõppeda. Kuid koera nähes karu põgenes ... 


Ehkki abaja ümbrus oli üksikasjalikult läbi uuritud, jäi retke peamine ülesanne — kohtumine 
tšuktšidega — täitmata. Paljudes kohtades leidsid rändurid inimeste jälgi, nende ajutisi 
elamuid, kuid Tšuktšimaa elanikud jäid nägemata. .. 

Augusti keskel algasid tuisud ja pakane. Oli vaja Nižne-Kolõmskisse tagasi pöörduda. 
Berežnoi, kellele kuulusid hobused, tegi ettepaneku minna läbi tundra. Mõne päeva pärast 
selgus, et nad on eksinud. Sel ajal lõppes ka toidumoon. . . Isegi kuivikupuru oli juba söödud. 
Söödi hiirte-urgudest leitud metssibulat ja juuri. 22. augustil tunnistas teejuht, et ta ei tunne 
siinseid paiku ja arvas, et salk on siirdunud sisemaale ja neid eraldab nüüd päästvast Väikesest 
Anjuist mõnisada versta. Inimesed olid meelt heitmas. Kõikide pilgud pöördusid Matjuškini 
poole, kes veel mõni päev tagasi oli soovitanud minna teist, tema arvates õiget teed mööda. 
Kuid teda ei kuulatud ja nüüd pidid nad selle eest kallist hinda maksma. Nii Berežnoi kui ka 
jakuudid ja tšuvaani teejuht lubasid talle vastuvaidlematult kuuletuda. Matjuškin lubas neid 
kolme päevaga Anjui 

kallastele viia. Ta nälgis koos kaaslastega. Kui üks j akuut talle tasahilju pardi poetas, et ta 
võiks seda üksi süüa, viskas Matjuškin selle kõhklemata ühisesse söögikatlasse. Varsti olid 
sellest ainult suled alles .. . 

Matjuškini sõnad ja tema isiklik eeskuju muutsid ka tema nälginud seltsimehed vapramaks. 
Ta pidas oma sõna. Kolmandal päeval nähti eespool metsa. «Nii nagu merel pärast pikka ja 
rasket mereretke tekitab hüüe «maa» rõõmu ja elevust, nii ka siin mõjus puude nägemine vae- 
vatud salgale nagu elektrilöök. «Mets! Mets!» kõlas kõikjalt ja me sundisime oma hobuseid 
edasi" minema. Anjui ja koos sellega ka meie kannatuste lõpp polnud enam kaugel,» kirjutas 
Matjuškin. 

ööbima jäädi järve kaldale. Kõik olid väga väsinud. Kuid Matjuškini käsul asetati võrk vette. 
Hommikul koheldi kaua, enne kui asuti seda välja tõmbama. Äkki on see tühi ja kõik lootused 
nälga kustutada on asjatud! Kuid ahastamiseks polnud põhjust. Kui võrk välja tõmmati, 
pekslesid selles kalad... 

25. augustil jõuti Anjui äärde. Inimesi siin polnud, kuid võrku sattus see-eest ligi 200 kala. 
Järgmistel päevadel oli saak veelgi parem. Rändurid püstitasid oma peatuskohta kalalao, 
lootes, et puudust kannatavad inimesed saavad talvel sealt lisa. Ja nagu hiljem selgus, päästsid 
need kalad näljasurmast terve jukagiiri perekonna. 

Varsti sattus nende teele jukagiiri asula. Berežnoi jäi nende juurde, et siin välja puhata, 
Matjuškin aga sõitis parvel mööda Väikest Anjuid alla, et teel selle kaldaid vaadelda ja 
kaardistada kuni Plotbištše külani, kuhu ta juba eelmisel aastal oli jõudnud.. . Selle raske ja 
ohtliku teekonna kõiki raskusi jagas temaga 15-aastane jukagiiri poisike. 

Matjuškin külastas paljusid ümbruskonna asulaid, kuid kõik need olid tühjad. Inimesed otsisid 
metsast ja tundrast jahisaaki. Need üksikud jukagiirid, kes olid oma lee-aseme juurde jäänud, 
olid otsekui surmavarjud ... 


»* 


1822/23. aasta talvel valmistus Wrangel energiliselt kevadiseks uurimistööks. Ekspeditsioonil 
tuli kaardistada Tšuktšimaa rannikut Selagi neemest Põhjaneemeni, kuhu inglise meresõitja 
Cook oli juba jõudnud Beringi väina 

poolt, ja jätkata maade otsimist Põhja-Jäämeres. Õigeaegselt rajati koerte söödalaod 
Suhhamnojesse, Pohhots-kisse, Väikese Lambakalju juurde ja Suure Baranihha suudme 
lähedale. 1822. aasta lõpul läks Wrangel Ust-Janskisse oma sõbra Anjou juurde ja hankis sealt 
15 head koerarakendit koos nartade ja kahe kuu söödavaruga. Suurt abi osutas 
ekspeditsioonile Hedenströmi ja Sanni-kovi ekspeditsioonist osavõtnud ringkonnaispravnik 
Tara-bukin, kes tundis hästi Jana ja Kolõma ümbrust ning oli palju reisinud mööda merejääd. 


26. veebruaril 1823. aastal lahkus ekspeditsioon Suhhar-nojest ja suundus ida poole. Kahe 
päeva pärast jõudis neile järele kasakas, kes tõi kaasa Siberi kindralkuberneri M. M. 
Speranski instruktsiooni eelseisva uurimistöö kohta. Kuberner kirjutas: 

«1. Jättes ära katsed leidia maid Selagi neemest läänes ja põhjas, püüda tungida itta kuni 
Põhjaneemeni, mida nägi Cook, ja kaardistada rannik kuni selle neemeni. 

2. Kui koerte arv ja söödakogus seda lubab, siis minna 

pärast Selagi neemest möödumist ühest või kahest punk- 

tist mööda selle neeme idakülge nii kaugele kui koerte 

sööt võimaldab. 

3. Kaardistada Krestovski saar.»39 

M. M. Speranski ettekirjutus ei rikkunud Wrangeli plaane, kui mitte arvestada, et kolmas 
punkt oli juba täidetud. 

5. märtsil 1823. aastal lahkus ekspeditsioon oma peatuspaigast Suure Baranihha suudmes. 
Rändurid võtsid kaasa 6 puuda liha, 3,5 puuda tangaineid, puuda jahu, 7,5 puuda kuivikuid, 
10 naela suhkrut, 15 naela klaaskompvekke, 

12 naela teed, puuda tubakat, 224 omulit, 8260 kuivatatud kala, 4000 heeringat ja muud. Kala 
oli ette nähtud peamiselt koerte söödaks. Peale selle võeti kaasa ka 88 kase-halgu, aparaate, 
püsse ja padruneid. Kõik see mahutati 

19 nartale. 

8. märtsil jõuti Selagi neemele, kus kohtuti esmakordselt tšuktšidega. Wrangeli peatuskohta 
saabus kahe kaaslase saatel kamakai — vanem, kes kinkis talle tüki karuliha ja hülge külje. 
Imekspandava täpsusega kirjeldas vanem tõlgi läbi Tšuktšimaa põhjaranniku asendit ja «isegi 
joonistas söega Selagi neeme, nimetades seda Jerri'ks». Improviseeritud kaardil näitas ta 
neemest idas 

asuvat väikest saart, mille ekspeditsioon tõepoolest peagi avastas. 

Rändureid paelus mõte Jäämeres asuvast tundmatust maast... Juba 1820. aasta detsembris 
kirjutas Matjuškin Engelhardtile: «.. . Ja kas Te teate, millist rõõmusõnumit ma Teile kuulutan 
—me leiame maa, tingimata leiame ... Ma kinnitan, et Tšauni abajast kirdes peab olema 
maa.» See maa ei andnud rahu ka Wrangelile. Ta otsis seda hämmastava visadusega, kuid 
esialgu polnud ta seda veel avastanud ega isegi eemalt näinud. 

«Mõistagi kaldusid kõik minu küsimused ja jutud sellele, et midagi teada saada 
põhjamandrist, mille olemasolus ma juba teist aastat kahtlesin,» kirjutas Wrangel Lit-kele. 
«Seepärast võid sa minu imestust ja rõõmu ette kujutada, kui tšuktši vanem-kamakai hakkas 
kinnitama, et nende maa lähedal põhjas on mägine maa ja et ta ise nägi suvel merelt tema 
arvates mitte väga kauge vahemaa tagant mägesid. Ta kirjeldas meile seda kohta, kust on 
mägesid näha, ajades segi, kas X-maa jääb Tšuktšimaa rannikust, millele ta kirjeldatud kohas 
läheneb terava neemega, paremale või vasakule.»40 

10. märtsil jättis Wrangel tšuktšidega hüvasti ja jätkas oma teed itta Jakani neeme poole, 
millest mägine maa pidi tšuktšide sõnade järgi jääma põhja poole. 

Oli külm ja tuuline. Puhkes tuisk, mis peagi muutus lumetormiks. Pöörased tuuleiilid 
paiskasid nartad ümber. Varustus sai nii tugevasti kannatada, et tuli peatus teha ja hakata seda 
parandama... 

Järgmisel päeval jäi tuul vaiksemaks ja ekspeditsioon jätkas Tšuktšimaa uurimist. Salk liikus 
mööda kallast, kuhu polnud veel kunagi ühegi meremehe või õpetatud loodusteadlase jalg 
astunud. Igal verstal ootas neid uus avastus. Kozmini neeme järel ilmus kaardile Kyberi neem, 
sellest idas asuv väike kaljusaar sai aga Salaurovi nime «ränduri mälestuseks, kes oma 
ettevõtlikkuse, kannatlikkuse ja surmaga nendes paikades oli ära teeninud, et tema nimi kas 
või sellisel viisil järeltulijate mälestuses säiliks». 


Salaurovi saare juurest pöördus ekspeditsioon itta ja suundus uuesti otsima tundmatut maad 
Jäämeres. Viis päeva ronisid Wrangel ja Kozmin üle rüsijää, mis oli veelgi raskem kui 
möödunud kevadel. Wrangel kirjeldas oma seiklusi Litkele järgnevalt; «Meile tundus, et 
me 

leidsime selle punkti 90 versta kaugusel Selagi neemest ja suundusime põhja kannatamatus 
ootuses astuda maale, mis oli palju sajandeid peitunud teadmatuses, ürgses vaikuses, mis 
valitseb jäämägede ja sulamata vete taga. Kuid 16 päeva pärast pöördusime rannikule tagasi, 
ilma et maad oleksime näinud. Meie sõit sarnanes vaenlase taganemisega, kes on puruks 
löödud pealinna vära- 

vate ees, kuhu ta nahaalseli tahtis sisse tungida. Meie edasisõit oli samuti tulemusteta. 
Arvestamata jää ähvardavat raginat meie all ja laiu lahvandusi, jätkasime edasi-minekut 
magusas lootuses jõuda maani ega pööranud 

enne tagasi, kui see oli juba peaaegu võimatu. Tagasiteel sõitsime me muuseas jääpangal 
mööda merd ja vaevalt suutsime endid ja koeri koos väheste tagavaradega päästa. Merre 
kukkus 20 päeva sööt ja mitmesuguseid rännutar- 

beid.»41 

Elamused hirmsal ööl, mis veedeti jääpangal, ei kahandanud Wrangeli soovi leida maa, 
millest jutustasid tšuktšid. 

Püüdes leida teed põhja poole, rändas ta kaldajää serval veel viis päeva. Mitu korda rippus 
rändurite elu juuksekarva otsas, uuesti murdus jää, millel meremehed asusid, kuid nad jõudsid 
mööda jäätükke kindlale jääle, et jällegi üle äsja külmunud lahvanduste ja pragude põhja 
poole liikuda. 

23. märtsil tõkestas ekspeditsioonile tee lai veeväli. Wrangel ronis kõrge jääpanga otsa ja 
veendus lõplikult, et tee põhja poole on ära lõigatud, et ka kolmandal kevadel ei õnnestu tal 
sooritada uut geograafilist avastust. Ees oli jäävaba meri. 

«See oli meie jaoks suursuguselt hirmus ja kurb pilt,» kirjutas Wrangel. «Mere vahutavatel 
lainetel ujusid hiiglaslikud jäämäed ja jooksid tuulest kantult meie pool asuva rabeda jää 
vastu. Võis aimata, et lainetuse jõud ja jääpankade löögid purustavad varsti selle tõkke ja 
peagi levib meri selle kohani, kus me asusime. Võib-olla oleks meil õnnestunud mööda 
ujuvaid jääpanku pääseda lah-vanduse teise kaldani, kuid see oleks olnud vaid kasutu 
julgustükk, sest seal poleks me võib-olla leidnud kindlat jääd. Juba meie poolelgi hakkas jää 
tuulest ja voolu-sest pragunema, vesi tormas mühinal pragudesse, purustas jääpanku ning 
lõhkus jäävälja. Me ei saanud edasi sõita. 

Tunnistades kibedalt, et me ei suuda ületada looduse poolt etteseatud takistusi, kadus ka 
viimane lootus avastada maa, mille olemasolus me enam ei kahelnud. Pidime loobuma 
eesmärgist, mida me kõiki raskusi ja ohte põlates püüdsime kolme aasta jooksul saavutada. 
Me tegime kõik, mida me kohus ja au nõudsid. Võidelda stiihia ja ilmse võimatusega oleks 
olnud järelemõtlematu ja kasutu.» 

Kui Wrangel tegi selle otsuse, asus ekspeditsioon põhjalaiusel 70° 51' ja idapikkusel 175° 27, 
150 kilomeetrit Tšuktšimaa rannikust eemal. 

Tagasitee mandrile oli küllalt keeruline. Teed tõkestasid praod ja alles äsja moodustunud 
jääpangad. Mõned laiad üleujutused tuli ületada jääpankadel, mis olid nii väikesed, et koerad 
tuli ujudes üle toimetada. Üks saatja haigestus äkki raskesti. Kogu päev raviti teda igasugu 
rohtudega,, kuid asjatult. Siis hakkas tüürimees Kozmin nartat juhtima ja ekspeditsioon asus 
jälle teele. Varsti kadus tee, mida mööda nad mõni päev tagasi olid põhja suunas läinud. 
Kõikjal olid suured lahvandused ja äsja moodustunud rüsijää. Jätnud osa oma tagavaradest 
maha, püüdsid rändurid nii kiiresti kui võimalik merele kandumise vältimiseks ohutusse paika 


jõuda. Kuid olukord muutus iga tunniga keerulisemaks. «Olles kindlast jääst ära lõigatud, 
ootasime hirmuga öö saabumist,» kirjutas Wrangel oma päevikusse. 

Jäävälja, millel ekspeditsioon asus, ümbritses igast küljest meri... 

Kuid keegi ei sattunud meeleheitesse või paanikasse, ehkki kõik mõistsid olukorra tõsidust. 
Rahulikult ja mehiselt valmistasid nad öö jooksul kokkukülmunud pankadest silla. 
Päikesetõusul jõudsid nad, nagu neile paistis, kindlale jääle. Kuid nende rõõm oli enneaegne. 
Ka see jääväli oli igast küljest veega ümbritsetud. Tee Tšuktšimaa rannikule oli ära lõigatud. 
Läänest tõusid tumehallid madalad pilved. Tuul tugevnes ja veidi aja pärast puhkes orkaan, 
mis tekitas kõrge lainetuse. Jääpangad paiskusid mürinal üksteise vastu. 

Hirmuga jälgisid rändurid, kuidas jääväljad purunesid sadadeks tükkideks. Tundus, et mõne 
hetke pärast neelab meri ka nende jalgealuse. Juba kolm tundi kandsid tuul ja lained neid 
mööda ookeani, kuid jääväli esialgu veel püsis .. . Tuul kandis seda kaldajää poole . .,,. Veel 
minut, 

teine .. . Kokkupõrge ja hukkumine on möödapääsmatud. «Kokkupõrge oli hirmus, meie alt 
kostis kõrvulukustav raksatus ja me tundsime, kuidas killustatud jää hakkas lainetel laiali 
kanduma. Meie surmatund oli tulnud.»42 

Wrangel laskis koerad lahti ja ajas neid kõigest jõust kindla jää poole, enne kui jäätükid 
jõudsid üksteisest eemalduda. Nartad lendasid välgukiirusel mööda jäätükke ja jõudsid 
«liikumatule jääsaarele». Tee kaldale oli vaba. Rändurid olid päästetud. 

27. märtsil ööbisid nad juba maismaal. 

Wrangel hakkas oma kaaslastega uurima Verkoni jõge ja selle ümbruskonda. Sealt leidis ta 
talikorteri jäänused, mis nähtavasti juba ammu oli ehitatud vene rändurite poolt. 

4. aprillil Uitus ekspeditsiooniga mitšman Matjuškini salk, mis oli uurinud Tšuktšimaa 
rannikut. Matjuškin oli mitu korda kohtunud tšuktšidega ja jällegi kuulnud neilt jutustusi 
suurest asustatud maast, mis asub põhjas ja kus elavad inimesed, kes söövad lund. Ühe asula 
vanem oli teatanud, et Verkoni jõest ida pool asuvad tundras vene hüti varemed. Hüti olevat 
pärimuste järgi ehitanud pärast laevahukku randa pääsnud inimesed. 

Palju aastaid tagasi olid rändavad tšuktšid avastanud selle hüti ja leidnud selles mõned 
inimkondid ja kolbad, mille nähtavasti hundid olid paljaks närinud, samuti ka natuke 
toidumoona ja tubakat ning suured valged purjed, millega kogu hütt oli kaetud. 

Matjuškinil õnnestus mahajäetud talikorter üles leida. Wrangel arvas, et selle oli ehitanud 
julge polaarmeremees Nikita Salaurov. 

«Selle meresõitja nimi on tuntud kogu Siberis ning tema saatuse meenutamine ja vaidlematud 
tunnismärgid tema hirmsa surma kohta liigutasid isegi meie saatjaid,» kirjutas Wrangel.43 
Ekspeditsioon jätkas Tšuktšimaa ranniku uurimist. 8. aprillil kanti kaardile Jakani neem. 
Sellest põhjas pidi tšuktšide üksmeelse arvamuse kohaselt asuma mõistatuslik maa... Kuid 
sinavas kauguses polnud peale kuhjunud jääpankade midagi näha. 

Wrangel otsustas saata Matjuškini mööda jääd põhja poole lootuses, et võib-olla õnnestub 
temal esimesena tundmatule saarele jõuda.. . Ekspeditsioon jagunes kahte salka ja Fjodor 
Fjodorovitš suundus uuele jääretkele. 

Kuid 16 versta pärast olid tema teel ees laiad lahvandu-sed, mis palistasid jääd läänest, 
põhjast ning idast. Mat-juškin pöördus tagasi. 

Vahepeal liikus Wrangel üha enam ida poole. 10. aprillil jõuti Põhjaneemele (praegu Schmidti 
neem). Ekspeditsiooni 1823. aasta peaülesanne oli täidetud. Wrangeli kaardistus liitus James 
Cooki omaga. Maailma kaardile olid kantud Venemaa kirderanniku kontuurid ning saadi 
teada, et Semjon Dežnjovi väide, et Aasia ja Ameerika vahel on väirt, mitte maakitsus, on 
Õige... 


Schmidti neemel asus tšuktši asula, mille vanem oli valmis ekspeditsiooni abistama. Ta andis 
ränduritele 13 hüljest ning küttepuid ja saatis neid Koljutšinskaja abajani, kuhu jõuti 15. 
aprillil. 

Wrangel oleks tahtnud minna Beringi väinani, kuid koerad olid raskest teekonnast väsinud. 
Ka toiduvarud olid lõpukorral. Pealegi oldi Nižne-Kolõmskist üle 1000 versta eemal, 
Tšuktšimaa põhjarannikut ja Beringi väina Aasia-poolset kallast aga oli juba üksikasjaliselt 
uurinud kapten Billingsi ekspeditsioon. Kahetsusega pidi Wrangel loobuma oma esialgsest 
kavatsusest ja pöörduma tagasi. 

10. mail 1823. aastal saabus ta Nižne-Kolõmskisse, kust läkitas Litkele väga huvitava kirja: 
«Usu mind, et polnud võimalust Beringi väinani jõuda. Jõudsime Kolõma äärde nälginud, 
vaevu vantsivate koertega. Nüüd pole mul mingisugust kahtlust, et põhjas on maa. Tšuktšide 
jutustused on nii üksmeelsed ja veenvad, et enam pole vaja otsida, tuleb vaid leida. Me 
määrasime kindlaks selle punkti, kuhu paistavad mäed, on leitud selle koha lähedal asuvate 
kalarikaste jõgede asupaik; on kogutud andmeid ja juureldud vastuseid, mis juhatavad selle 
maa tulevastele avastajatele teed ja lõpuks on koostatud põhjendatud plaan, mille põhjal saab 
teoks teha selle maa avastamise ja kaardistamise. (Muidugi on see plaan minu peas ja mitte 
paberil seni, kuni minult seda ei küsita.) Edu saavutamiseks oleks soovitav teha selle maa 
kirjeldamine ülesandeks inimesele, kes on tuttav koerte-ekspeditsioo-niga. Nüüd on see maa 
meil käes. Kas tõesti valitsus, kes on selle edututeks otsinguteks, kulutanud suuri summasid, 
hoidub uutest kulutustest ja loobub vabatahtlikult sellest, mida varem on korda saadetud? 
Tundub, et Venemaa au pärast on vaja saata siia uus ekspeditsioon. Mul on kahju ja valus, et 
enne minu ekspeditsiooni ei võinud juhtkond 

mere ääres elavatelt tšuktšidelt selle kohta andmeid koguda. Nüüd oleks võib-olla suurem osa 
maast juba kaardistatud. Ja veel, kes on süüdi ekspeditsiooni kolm aastat kestnud viibimises 
Kolõmal? Kas tõesti ei olda minuga rahul? Kõik, mis meist sõltus, on tehtud, aga mis neist 
sõltus, sellele nad ei mõelnudki.»44 


»* 


Wrangel kartis asjatult, et Peterburis ei olda tema uurimistööga rahul. 

Vaadanud 13. septembril 1824. aastal läbi Wrangeli ja Anjou päevikud, kaardid ja teaduslike 
vaatluste materjalid, tuli admiraliteedi departemang järeldusele, et Venemaa kirdealade 
ekspeditsioonide juhid ja nende kaaslased on õigusega ära teeninud autasu ja tunnustuse 
«nende poolt läbiviidud suurte tööde, xalutud ohtude ja saavutatud edu eest Jäämere kallaste 
kaardistamisel kolme aasta jooksul.. .».45 

Tänu kõigi ekspeditsiooni liikmete väsimatule tööle kanti kaardile Venemaa põhjarannik 
Indigirka suudmest kuni Koljutšinskaja abajani ja lükatrseega ümber inglise meresõitja 
Burney oletus, nagu eksisteeriks Aasia ja Ameerika vahel ühendus maakitsuse näol. 
Üksikasjaliselt uuriti Kolõma alamjooksu ümbrust ning Suure ja Väikese Anjui basseini, saadi 
hinnalisi andmeid Tšuktšimaa elanike ja looduse kohta. Vene etnograafid hindasid kõrgelt 
Wrangeli ja Matjuškini materjale Kirde-Venemaa põliselanike kohta, mis andsid ereda pildi 
tšuktšide, jukagiiride ja tšuvaanide elust. Oma ettekannetes, kirjades, artiklites ja raamatutes 
jutustasid rändurid Kirde-Venemaal valitsevast kroonilisest näljast ja rahvaste õiguseta 
olekust. 

Kirde-Venemaa kliima tundmaõppimisel olid tähtsaks panuseks Wrangeli ja Matjuškini poolt 
organiseeritud süstemaatilised meteoroloogilised vaatlused Nižne-Kolõms-kis. Nende 
andmeid kasutas oma tuntud töös «Venemaa kliimast» ka väljapaistev vene teadlane K. 
Vesselovski. 

Ekspeditsioon tegi arvukaid visandeid Virmalistest ja kirjeldas nende värve. 

Erakordse täpsusega kaardistati Karusääred, kuid mõistatuslik Andrejevi maa jäigi leidmata. 


«Meil pole küll õigust selle olemasolu ümber lükata või 

kinnitada, kuid meie korduvad, mitmes suunas sooritatud sõidud mööda jääd tõestavad 
küllaldaselt, et Aasia kaldast hõlpsasti ületatava vahemaa taga pole Jäämeres ühtki maad. Kui 
vaatamata meie pingutustele, mis jäid tagajärjetuks ainult ületamatute looduslike tõkete 
pärast, põhjas tõepoolest maa on, siis sõltub selle avastamine juhusest ja soodsatest 
olukordadest. Peamiseks edu pandiks on vaikne pakaseline talv ja hiline kevade algus.»4' 
Rändurid kogusid andmeid Jakani neemest põhja pool asetseva tundmatu saare kohta, mis 
avastati 2' aastat hiljem ja millele anti Wrangeli nimi. 

Ekspeditsioon avardas teadmisi Jäämere kohta, sai huvitavaid andmeid Ida-Siberi ja Tšuktši 
mere jääoludest, kirjeldas üksikasjaliselt jääpanku, kaldajääd, pragusid ja merepõhja. Tehti 
vaieldamatult kindlaks, et meri pole põhja pool Karusaari ja Ida-Siberi saarestikku mitme- 
kümne kilomeetri ulatuses kaetud laus jääga. Mitmel korral täheldati vaba merd ka 
Tšuktšimaast põhja pool. Kõik see lubas Wrangelil «pideva merelahvanduse» olemasolu 
kinnitada. 

«Anjou ja Wrangel tegid polaarmaade uurimisele tähtsa teene, selgitades, et meri ei kattu isegi 
külmapooluse lähedal tugeva laus jääga ka sel ajal, kui külm saavutab maksimumi,» märkis 
väljapaistev rändur ja meresõitja A. Nor-denskiöld.47 

Wrangeli ja tema kaaslaste poolt tehtud Kirde-Venemaa kaart rajanes 110 astronoomilisel 
punktil. 

Wrangeli astronoomilised mõõtmised olid väga täpsed. Wrangeli ja Anjou geodeetiliste ja 
astronoomiliste tööde materjalid anti läbivaatamiseks akadeemik Schubertile, kes hindas neid 
kõrgelt. Teadlane kirjutas: «Need kahe ränduri vaatlused on nii õiged, kui neid on võimalik 
selliste instrumentide abil teha. Et teha oma vaatlustest võimalikult täpseid järeldusi, ei jätnud 
nad ühtki ettevaatusabinõu, ühtki täpsustamisvõimalust kasutamata... Ma tegin paljude 
vaatluste põhjal täpseid arvutusi ega avastanud ühtki olulisemat viga... 

Üldse ma mõtlen, et nende kahe ohvitseri agarust, aktiivsust, püüdlikkust, oskusi ja teadmisi 
ei saa küllalt kiita ega imetleda. Seda enam tuleb tõele au anda, et nende, ja eriti Wrangeli 
rännak on kõige raskem, millega raskuste ja ohtude poolest ei saa ühtegi teist reisi 
võrrelda.»48 

P. Anjou ekspeditsiooni tulemused polnud tema sõbra omast vähem tähtsad. Anjou kaardistas 
Semjonovi, Vassiljevi ja Belkovi saart, Katlasaart, Uus-Siberi saari, Suurt ja Väikest Ljahhovi 
saart ja Bunge maad. Samal ajal kanti kaardile Aasia põhjarannik Indigirkast Olenjokini. Nii 
nagu Wrangelilgi ei õnnestunud Anjoul leida maad, mida olid näinud Sannikov ja 
Hedenström. 

Wrangeli ja Anjou ekspeditsiooni tegevust hindasid teadlaste ja meremeeste kõrval kõrgelt ka 
eesrindlikud ühiskonnategelased. Oma artiklis «Teated leitnantide Wrangeli ja Anjou 
ekspeditsioonidest Kirde-Siberisse» kirjutas dekabrist A. O. Kornilovitš: «Venemaa võib oma 
meresõitjate kangelastegude üle uhke olla. Vassiljev, kes purjetas Ameerika põhjarannikul, ja 
Bellingshausen, kes viibis Lõuna-Jäämeres, tungisid Cookist kaugemale ja sooritasid oma 
reisi ümber*maailma kiiremini kui inglise meresõitja. Lõpuks, täites edukalt oma ülesannet, 
ületasid Wrangel ja Anjou Siberi põhjarannikut uurides selliseid raskusi, millega vaevalt saab 
kaptenite Parry ja Franklini nii palju ülistatud kangelastegusid võrrelda.»49 

Wrangel võttis oma Kirde-Venemaal sooritatud teadusliku uurimistöö tulemused kokku 
hiilgavas teoses — «Reis mööda Siberi põhjarannikut ja Jäämerd». 

Ta lõpetas oma rännukirjelduse 1828. aasta detsembris Kroonlinnas ja esitas selle 
mereministeeriumi teaduslikule komiteele. Koos paljude teiste meremeeste teaduslike töödega 
seisis see seal ligi kümme aastat.50 Alles 1841. a. õnnestus Wrangelil oma töö Venemaal 
välja anda. Raamatu eessõnas kirjutas Wrangel, et ta tegi oma märkmeid öölaagrites, 


lagedates tundrates ja «keset tahkunud merd» ümber hulkudes. Ta seadis enesele nende 
koostamise ajal «ainsa eesmärgi — olla kasulik geograafiale ja tulevastele ränduritele».51 
Seepärast püüdis ta raamatusse panna kõik oma teadmised kauge Kirde-Venemaa rahvastest 
ja loodusest, Jäämere jääst ning saartest. 

Kuid enne kui «Reisid» Venemaal ära trükiti, anti need välja Saksamaal, Prantsusmaal ja 
Inglismaal. Teaduste Akadeemia venekeelsel väljaandel oli juures lisa, mis sisaldas märkusi 
Põhja-Jäämere, virmaliste, meteoroloogiliste ja magnetiliste nähtuste kohta (viimastes mainiti 
magnetilist anomaaliat Kolõmast ida pool). Lisa ettevalmistamisest võttis osa Tartu ülikooli 
esimene rektor pärast selle taasavamist = — akadeemik Parrot. 

Enne kui jätkata jutustust Wrangeli edaspidistest polaarretkedest, on vaja mõned sõnad 
pühendada ekspeditsioonide ühele nähtamatule liikmele. See on üks väljapaistvamaid 
dekabriste — Gavriil Stepanovitš Batenkov. Ta oli nii Peterburis kui ka Siberis Speranski 
kaastööline. Speranski hindas tema võimeid organiseerimistöö, teaduse ja kirjanduse alal ning 
ekspluateeris teda halastamatult. Kõik Anjou ja Wrangeli ettekanded käisid tema kätest läbi. 
Ta püüdis rändureid kõigest jõust aidata. Batenkov oli kursis rändurite avastuste ja 
uurimistööga. Ta koostas Wrangeli ja Anjou ettekannete põhjal kaks artiklit. Ühe pealkiri on 
«Ülevaade kahe suvise retke edusammudest» ja see koosneb käsikirjas viiest väikese- 
formaadilisest leheküljest. Teine artikkel on 22 lehekülge pikk ja on pealkirjastatud peaaegu 
samuti nagu eelminegi — «Üldine ülevaade 1821. ja 1822. aastal Jäämere rannale suundunud 
ekspeditsioonide edusammudest». 

Neis 1822. aasta lõpul või 1823. aasta alguses kirjutatud artiklites on valgustatud Anjou ja 
Wrangeli ekspeditsioonide käiku ning uurimistöö tulemusi Siberi ja Tšukt-šimaa põhjaranniku 
kaardistamisel, samuti jääretkede tulemusi oletatavate Sannikovi ja Andrejevi maa otsinguil. 
Sõjalaevastiku Riiklikus Keskarhiivis hoitavate Baten-kovi artiklite ja M. M. Speranski 
ettekannete kõrvutamisel selgus, et need langevad peaaegu sõna-sõnalt ühte. Tõenäoliselt 
kirjutas Siberi kuberneri aruanded Kolõma ja Jana ekspeditsiooni tegevuse kohta Batenkov 
ning Spe-ranski kirjutas neile muudatusi tegemata alla. Seda veendumust suurendab Veelgi 
ajakirjas «Sõn Otetšestva» 1823. aastal avaldatud Batenkovi artikkel «Väljavõte kirjast 
põhjaekspeditsiooni rühma ülemale leitnant F. P. Wrangelile». 

«Tänan Teid meeldiva ja sõbraliku kirja eest,» kirjutab Batenkov 30. novembril 1822. aastal 
Wrangelile. «Oma ametlike ettekannetega valmistasite Te palju meeldivaid tunde. Nende järgi 
veendusime, et ka surnud loodus on võimeline imetlust äratama.» 

Pärast seda kui Anjou avastas loodetava suure Sannikovi maa asemel tillukese Figurini saare, 
peab Batenkov 

tõenäoliseks «väikeste kõrgendike» olemasolu mujal ookeanis. 

Ta lõpetab oma kirja järgmiselt: «Soovin, soovin väga, et Te jõuaksite vaadelda ka tundmatu 
ranniku ülejäänud osa kuni Põhjaneemeni. Ootame kannatamatult Teie tagasitulekut, nii palju 
on Teile küsimusi. Kiirustage meie juurde, Teid ootavad lugejad ning kuulajad, samuti ka 
ülemuste ning kaasmaalaste tunnustus.»52 

Oma artiklites hindas Gavriil Batenkov kõrgelt Jana ja Kolõma ekspeditsiooni tegevust. 
Nende ettekanded Spe-ranskile andsid selge ettekujutuse Vene laevastiku polaar-rändurite 
kuulsatest tegudest. 

Kui Wrangel tegi oma uurimistööd Siberi ja Tšuktši-maa põhjarannikul, otsides Andrejevi 
maad, oli Batenkov juba Peterburis ning töötas sõjaväeasulate valitsuses ja Siberi komitees. 
Sealgi huvitus ta endiselt ekspeditsioonide töötulemustest. 

Peagi valdab Batenkovi mõte jätkata Kolõma ekspeditsiooni tööd, et avastada mõistatuslikke 
maid, mida nii visalt otsisid Fjodor Matjuškin ja Ferdinand Wrangel. 


7. märtsil 1824. aastal kirjutab ta oma sõbrale A. A. Jelaginile: «Pärast Ottenskoje soo 
kaardistamise lõppemist lubatakse teha minule ülesandeks Matjuškini ja Wrangeli töö 
kontrollimine ning jätkamine... »53 

Kuid Batenkovil ei õnnestunud tundmatut maad avastada., Teda ootas kong Peeter-Pauli 
kindluses. Sama saatus,tabas ka Komilovitšit, kes kirjutas: «Looduslikud takistused ei 
võimaldanud Wrangelil oma silmadega veenduda 

maa olemasolus, mis tšuktšide sõnade järgi pidi Jakani neemest põhja pool asuma, kuid ta 
valmistas oma järglasele ette teed selle avastamiseks. Ta näitas koha, kust 

seda peab otsima, ja viisi, kuidas on mugavam selleni jõuda.» 


»* 


Pöördunud Peterburi tagasi, hakkas Wrangel taotlema uut suunamist Tšuktšimaale. Seda on 
näha tema koostatud «Uue ekspeditsiooni projektist Severnaja Zemlja avastamiseks ja 
kaardistamiseks», mille mustand oh säilinud uurija perekonnaarhiivis.54 Ta kirjutas: «Endise 
põhjaekspeditsiooni esimese rühma sõidu tulemusena mööda Tšuktšimaa rannikut on maa 
olemasolu põhjas 

tunduvalt tõenäolisem ja ma võin isegi öelda, et kahtlematu, ehkki kõik katsed jõuda selleni 
üle suurte lahvandustega mere jäid tagajärjetuks.»55 

Wrangel ei näinud otsingute ebaõnnestumise põhjust üksnes selles, et ekspeditsiooni teel olid 
lahvandused, vaid ka selles, et neid otsinguid tehti kohtades, mis asusid eeldatavast maast 
kaugel (Karusaartest ja Šelagi neemest põhjas ja kirdes). Rändur arvas, et ekspeditsiooni peab 
kuuluma mereväeohvitser, tüürimees, loodusteadlane ja kogemustega madruseid. 

Pole õnnestunud avastada jälgi selle projekti viibimisest mereministeeriumi departemangudes. 
Kuid Wrangeli kavatsused olid tõenäoliselt teada. Nagu on näha N. P. Rumjantsevi 
kirjavahetusest, arutas ta korduvalt A. J. Krusensterniga suure ekspeditsiooni korraldamist, et 
jätkata uurimistööd Tšuktšimaal ning Põhja-Ameeri-kas ja palus oma õpetatud sõpra teda 
Ferdinand Wrangeliga tutvustada.5' 

Kuid sel ajal määrati Wrangel «Kfotki» komandöriks ja peagi suundus ta pikaajalisele 
ümbermaailmareisile. Uurimistöö jätkamine Tšuktšimaal jäi aga endiselt vene meremeeste 
huviobjektiks. 

1828. aasta alguses tegi mereväestaabi peahüdrograaf G. A. Sarõtšev admiraliteedi nõukogule 
ettepaneku moodustada ekspeditsioon Jakani neemest põhja pool asuva maa otsimiseks.57 
Admiraliteedi nõukogu tunnistas tema projekti tähelepanuväärseks ja otsustas paluda Ida- 
Siberi võimusid, et need koguksid tšuktšidelt andmeid, kas neil on tõesti teateid tundmatu maa 
kohta Jäämeres, ja seejärel juba otsustada uue ekspeditsiooni väljasaatmise asi. 

19. aprillil 1828. aastal saatis mereminister A. Moller G. A. Sarõtševi esildise põhjal kirja Ida- 
Siberi kindral-kubernerile A. S. Lovinskile, milles ta palus Jakuutia ja Kolõma võimusid 
koguda tšuktšidelt andmeid, «kas neil tõepoolest on teateid ülalkirjeldatud maast ja mil viisil 
nad selleni jõuavad, s. t. kas talveteed mööda koerte või põtradega või suvel mööda merd 
tšuktši süstadel? Sest niisuguste asjaolude puhul võiks asuda ekspeditsiooni organiseerimisele 
nii selle maa vaatlemiseks ja kirjeldamiseks kui ka tema geograafiliseks määramiseks.»58 
Poolteise kuu pärast teatas Ida-Siberi kindralkuberner A. S. Lovinski mereministrile, et 
tarvilikud korraldused on 

tehtud. Küsitlusi otsustati korraldada Ostrovnoje külas talvisel laadal, kuhu tšuktšid igal aastal 
sõitsid. 4. juunil 1829. aastal saabusid lõpuks Peterburi kauaoodatud huvitavad teated, mida 
olid teineteisest sõltumatult tšuktšide käest kogunud Kolõma ringkonnaispravnik Tarabukin ja 
Nižne-Kolõmski misjoni vaimulik Trifonov. Ühtekokku oli tundmatust maast Jäämeres 
seletusi andnud seitse Tšuktšimaa elanikku. Nende jutustused olid tõlkinud ja üles kirjutanud 


tõlk Kobelev ja «tšuktši keele õpilased» kasakas Pjotr Kiprijanov ning jukagiir Grigori 
Vostrjakov. Kõik tšuktšid väitsid üksmeelselt, et nad on teadlikud maa olemasolust Jakani 
neemest põhja pool. Enamik neist jutustas üksikasju, millel tuleb eraldi peatuda. 

6. märtsil 1829. aastal teatas Tšauni toion Nikolai Jatõrgin, et «nad näevad kevadel ja suvel 
vaiksetel ja selgetel päevadel Jakani neemelt maad, mis asub suure vahemaa taga Jäämeres, 
kuid raske tee ja tarbetuse tõttu ei oma sellega mingisugust ühendust».59 

Jatõrgin ei näinud teel saarele ületamatuid takistusi ja ta pidas jaanuari ja veebruari kõige 
sobivamateks kuudeks, et koertel selleni jõuda. Just neil kuudel näevad tšuktšid sageli 
põdrakarju, mis tulevad selle maa poolt. Ülejäänud ajal olevat meri jääpanku täis. 

Eriti tähelepanuväärsed olid Tšauni lahes asuva Aioni saare elaniku Inokhei teated. Ta elas 
pikka aega koos isaga Jakani neeme lähedal ja «nägi kevadel ja suvel korduvalt Jäämeres 
asuvat maad mägede näol».60 

Huvitavad on ka Kolõma ekspeditsiooni teejuhi eru-sotnik Anton Tatarinovi seletused. Ta 
teatas, et kord kohtasid rändurid vana tšuktši, kes rääkis neile kõrgete mägedega kaetud 
maast, mida varasematel aegadel olid tema kaasmaalased külastanud, «kuid ei näinud kunagi 
mingeid tundemärke inimeste olemasolust». 

Siin toodud seletustes on jutt Wrangeli saarest, mida Tšuktšimaa elanikud kahtlemata nägid 
kõrgendikelt Jakani neeme lähedal.61 

Teised seletused ei jutusta nähtavasti mitte Wrangeli saarest, vaid Alaskast... Need kuuluvad 
tšuktšidele, kes elasid Jakani neemest kaugel, Tšuktšimaa kirdeosas. 

Nii jutustab Mihhailo Tretjakov (Vevtugitke) «esiisade kinnitust mööda» suurest asustatud 
maast, paljudest inimestest, kes sõidavad suvel süstadega, talvel aga nartadega ja «räägivad 
omavahel teist keelt, mida tšuktšid 

üldse ei mõistnud».52 Suurest ja rahvarohkest maast jutustab ka Semjon Tretjakov 
(Vevtuške). Selle maa elanikud suitsetavad tubakat, mida nad tõenäoliselt saavad seal ela- 
vatelt venelastelt. 

Toion Jatorgini sugulane tšuktš Nuhhai kirjeldab üksikasju nende jurtat külastanud 
tundmatutest inimestest, kes elavat Jakani neemest põhjas asuval maal. Nende inimeste riiete 
kirjeldus aga vihjab sellele, et need olid Alaska eskimod.63 Ta teatas, et väina ületamine on 
raske, sest isegi suvel ujuvat seal jääpanku ja väin külmub alles jaanuaris mitte kauemaks kui 
üheks kuuks, «mõnikord aga veelgi vähemaks ajaks ning mõnel aastal üldse ei jäätu». Mis 
puutub Jakani neeme vastas olevasse saaresse, siis «on maa üle laia väina näha aprilli 
viimastel päevadel». Selle küsitluse juures viibinud tšuktš Gatšolen tähendas, et saarel on 
sambakujuline mägi. 

Ispravnik Tarabukin ja vaimulik Trifonov kogusid andmeid Ostrovnoje laadale sõitnud 
tšuktšidelt, kes kuulusid oma rahva ülemkihti. Seitsmest tšuktšist, kelle poole Kolõma võimud 
pöördusid, olid kaks toionid (Jatõrgin ja Leut) ja üks nende sugulane. Tõenäoliselt kuulusid 
tšuktšid Tretjakovid, Gatšolen ja Inokhei nende saatjaskonda, sest nad viibisid küsitluste 
juures. Tšuktši ülemkiht oli juba korduvalt kohalikelt võimudelt kingitusi saanud. Jutustades 
tundmatust maast püüdsid tšuktšid loomulikult selle mõõtmeid suurendada ja asustada 
rohkearvulise rahvaga, kuid ettevaatusest vihjasid sellele, nagu oleks nad andmed saanud 
esivanemailt. Tõenäoliselt lootsid Jatõrgin, Leut ja nende kaasmaalased, et suur ja tihedasti 
asustatud maa äratab tsaarivõimudes suuremat huvi ja nad saavad oma teadete eest 
rikkalikumaid kingitusi. 

Tšuktšide küsitlusi ei analüüsitud Peterburis ja eriti hüdrograafia departemangus küllalt 
tõsiselt. 

1832. aastal lõpetas polkovnik Villamov, kes kiusas taga progressiivseid meremehi ja teadlasi, 
Sarõtševi projekti toimiku. Ta leidis, et tšuktšide andmed «on suuremalt jaolt rajatud 
pärimustele ja oletustele ega sisalda mingit tõepära».64 Samas kirjas kinnitati, et oma 


reisipäevikus räägib leitnant Wrangel, «et selle olemasolu ei saa kinnitada ega ka 
kummutada». Tõepoolest väljendas F. Wran-gel seda mõtet, kui ta kirjutas: «Kui see maa 
tõepoolest olemas on, siis peab reisi alustama Jakanist, kus elanike 

väidete järgi maa kõige rohkem Aasia mandrile lähe- 

neb.»65 

: Dokumendid kinnitavad, et kodumaise teaduse eesrindlikud esindajad tundsid suurt huvi 
Jakanist põhjas asuva maa vastu. Nad tõestavad veel kord fakti, et ammu enne seda, kui seda 
maad 1849. aastal nähti inglise laevalt «Herald» ja 1867. aastal lähenes tema lõunarannikule 
15—18 miili kaugusele kapten Long, nägid seda tšuktšid ja omasid saare ja seda mandrist 
lahutava väina kohta mitmesuguseid andmeid. 


»* 


Wrangel pidi peagi loobuma Kolõmale tagasipöördumise mõttest. Tema range õpetaja ei 
lasknud tal Peterburis istuda. Vaevalt jõudis Wransel aru anda möödunud reisi sündmustest ja 
kulutustest, kui Vassili Mihhailovitš Golovnin määras ta uue ekspeditsiooni juhiks. 1824. 
aasta detsembris nimetati ta sõjalaeva «Krotki» komandöriks. Laev pidi minema Vene- 
Ameerikat kaitsma. Kuid just enne ärasõitu muudeti ekspeditsiooni ülesanne seoses Venemaa, 
Suurbritannia ja Ameerika Ühendriikide konventsiooniga vaba meresõidu kohta Vaikse 
ookeani põhjaosas. Ristlemine jäi ära. Wrangel pidi laadungi Ohhotskisse toimetama, 
suunduma seejärel Vene-Ameerikasse ja kontrollima, kuidas täidavad sinna sõitnud välismaa- 
lased konventsiooni tingimusi. Seejuures rõhutati, et välismaa laevade jälgimine on «vajalik 
Vene-Ameerika kolooniate rahu ja julgeoleku pärast».66 

4. septembril 1825. aastal lahkus väike sõjaväe transpordilaev «Krotki» kindluse 
kahuripaukude saatel Kroonlinna sadamast, et purjetada Alaskale. Laeva meeskonda kuulusid 
42 madrust, 6 ohvitseri ja arst. Nad pidid ületama kolm ookeani ja viima Vene-Ameerika 
elanikele mitmesuguseid kaupu. 

27. septembril 1825. aastal saabus «Krotki» Ports-mouthi sadamasse. Siin osteti kõike 
vajalikku ja seejärel võttis laev kursi Brasiilia rannikule. 

Juba esimesest vene ümbermaailmareisist alates pidid meremehed tegema meteoroloogilisi 
ning, kui olukord võimaldas, ka hüdroloogilisi, botaanilisi ja zooloogilisi vaatlusi. 

Hoorni neemest möödumisel sattus laev hirmsasse 

tormi, mis jätkus ka Vaiksel ookeanil veedetud esimestel päevadel. Oli vaja parandada 
vigastusi, varuda puid, toiduaineid ja joogivett, mida oli nii vähe, et päevas jagati seda mehe 
kohta ainult 4 klaasitäit. Wrangel otsustas Nukuhiva saarel (Markiisisaared) peatuse teha. 
Siinses varjulises sadamas heitis «Krotki» ankru. 

Sel ajal, kui meremehed vigastusi kõrvaldasid, joogivett ja, toiduaineid varusid, valmistusid 
saarlased rünnakuks. Rannikule kogunesid tulirelvadega varustatud sõjameeste salgad. Sellele 
erilist tähelepanu pööramata saatis Wran-gel kaldale paadi mitšman Deibneri juhatusel, et 
ostetud sead laevale toimetada. Vaevalt jõudsid meremehed kaldale läheneda, kui 
pärismaalased neile kallale tungisid. Leitnant Lavrovi paat sööstis kohe appi. Meremehed 
tulistasid püssidest, ajasid vaenlase eemale ja neil õnnestus kaht madrust peale võtta. Kuid 
mitšman Deibneri koos kahe madruse ja tõlgiga viisid pärismaalased kaldale. Leitnant 
Lavrovi rühm oli liiga väike, et arvuka vastasega võitlusse astuda. 

Wrangel käskis paadil tagasi pöörduda. Laevasuurtükid laaditi kartetšiga. Kõmatas lask. Sel 
momendil rebis üks madrus end pärismaalaste käest lahti ja hakkas laeva poole ujuma. Talle 
saadeti vastu kuueaeruline paat. See oli madrus Lõssuhhin, kes vaatamata 16 haavale suutis 
enda päästa. Temalt saadi teada, et mitšman Deibner ning madrused Timofejev ja Nekrassov 
tapeti võitluses. 


Wrangel otsustas ohtlikust lahest lahkuda. Kõigile ebameeldivustele lisaks oli peaaegu 
tuulevaikne. Lahest oli võimalik välja pääseda vaid varpankru abil. Vaatamata sellele, et 
töötati vahetpidamatu nooltesaju all, tuli meeskond sellega toime. 

Õhtul oli «Krotki» merel. Tugev tuul purjedes, suundus laev pikale teekonnale. Kogu öö oli 
näha saar, mille rannikul põlesid signaaltuled ja meenutasid seda, et kui meeskond poleks 
ilmutanud nii suurt julgust ja leidlikkust, mehisust ning kärmust, vaevalt oleks siis laeval ja 
meremeestel õnnestunud elusalt ja tervelt lahkuda. Mitu kuud hiljem kirjutas Wrangel Litkele, 
et selle kurva seikluse põgus meenutaminegi paneb teda võpatama ja jätab tema südamesse 
kuni elu lõpuni parandamatu haava. 

«Meie meresõidul Valparaisost Kamtšatkani polnud meie hüdrograafiliste! uurimistel mingit 
edu ja see kinnitas 

mulle tõsiasja, et uutele avastustele viib vaid õnnelik juhus,» kirjutas ta edasi.”7 

Saabunud 23. juunil 182'. aastal Petropavlovsk-Kamtšatskisse, kuulis ta dekabristide 
ülestõusust (paljude salaühingu liikmetega oli ta lähedalt tuttav). Dokumendid ja Wrangel ise 
tunnistavad mitte üksnes tema lähedastest sidemetest dekabristidega, vaid ka tema huvist 
nende ideede vastu. Wrangeli esimene biograaf väidab meresõitja märkmete põhjal, et 
«dekabristide korüfeed püüdsid Ferdinand Petrovitšit — erakordse tahtejõuga inimest, kes on 
oma soovitud eesmärgi saavutamiseks kõigeks valmis —, oma ringi ahvatleda».'8 
Tõepoolest võeti Wrangelit dekabristide ringides väga soojalt vastu. Kolõma ekspeditsiooni 
hiilgav edu seadis ta kaasaja tuntumate polaaruurijate hulka. Ferdinand Wrangel ja Fjodor 
Litke viibisid sageli Bestuževite kuulsa maja mitte vähem kuulsatel teeõhtutel, kus toimusid 
ägedad vaidlused kirjanduse, poliitika ja teaduse üle, kus kiruti Aleksander I, Araktšejevit, 
sõjaväeasulaid ja pärisorjust. Litke kirjutas oma «Autobiograafias»: «Ma olin tuttav paljude 
vandenõulastega, Bestuževitega aga lähedane sõber. 24/25. aasta talvel olime Wrangeliga 
sageli nende ringi tassile teele kutsutud... Sel ajal oli moes valitsust kiruda; noorte inimeste 
vahel muud juttu ei olnud... Ja, õigust öeldes, oli põhjusi selleks ka kül-lalt.»'9 

Need read on kirjutatud vanaduspäevil, kui Litke oli Teaduste Akadeemia president ja kuulus 
Venemaa impeeriumi kõrgemate aukandjate hulka. Sellepärast räägib ta oma sidemetest 
dekabristidega nii nagu vabandaks lubamatu vallatuse pärast. Kuid tegelikult jätsid 14. 
detsembri sündmused temasse sügavad jäljed. 12. jaanuaril 182". aastal jutustas ta sellest oma 
lähedasele sõbrale Ferdi-nand Wrangelile. 

Dekabristid suhtusid Wrangelisse kui rahvuskangelasesse .. . Eriti tihedalt käis ta läbi 
Batenkovi ja Kornilo-vitšiga, rääkimata Bestuževite perekonnast... Tema sõnade järgi oli ta 
haaratud tegevusihast, kohtus vaid «tähtsamate dekabristidega» ja «tundis end võõrana isegi 
omaste ringis». 

Wrangel tunnistas, et ta polnud salaühingu liige lihtsalt sellepärast, et tema õpetaja, tuntud 
meresõitja Vassili 

127 

Mihhailovitš Golovnin saavutas noore uurija määramise «Krotki» komandöriks. On huvitav 
märkida, et oma kirjas Litkele Portsmouthist saadab ta «agarad kummardused Komilovitšile 
ja Batenkovile». «Palun neile edasi öelda, et ma meenutan neid tihti,» lisab ta lõpetuseks. 
Petropavlovskis viibis Wrangel kaks kuud, «oodates asjatult kirju. Venemaalt». 

«14. augustil läksime merele,» kirjutab Wrangel. «Lootus leida Sitkas Ohhotski laeva ja teada 
saada midagi täpsemat sündmustest, mis järgnesid monarhi surmale (millest: me ei teadnud 
teragi rohkem, kui 12. detsembri mant festis oli teatatud), ei petnud mind.» Vaevalt jõudis 
laev 21. septembril Sitka lahte, kui rändur sai teada, et Ohhotskist oli saabunud post Vene- 
Ameerika kompaniile. Peagi külastas Wrangelit äsja Peterburist saabunud mitšman Etolin. 
«Poole tunni jooksul vapustas ta meid ootamatute uudistega,» kirjutab Wrangel.70 

Etolin andis talle üle Litke kirja, mis oli dateeritud 12. jaanuaril 1826. aastal. 


«Halastaja jumal!» teatab too. «Mida me küll oleme sellest ajast üle elanud, kui Sulle viimase 
kirja saatsin. Seda nii ajaliselt kui ka enneolematute, ootamatute sündmuste tähtsuse poolest, 
mis teevad oleviku üheks Vene ajaloo hirmsamaks epohhiks ... » 

Kirjas on juttu kahest tähtsast teineteisele järgnenud sündmusest 1825. aasta lõpul: 
Aleksander 1 surmast ja 14. detsembri ülestõusust. Kirja autor kurvastab selle üle, et «pole 
enam seda tsaari, kes tegi au inimkonnale, seda inimest, kes tegi au kroonitud peadele». 

Siit on näha tulevast Litket, kes pärast detsembriülestõusu mahasurumist kaldus järsult 
paremale. Kuid samal ajal pakub tema jutustus 14. detsembri sündmustest suurt huvi. Ta 
kirjutab Wrangelile: «Ma ei hakka Sulle, mu sõber, kõiki sündmusi, mis toimusid viimase 
kahe kuu jooksul, kirjeldama. Sa saad neist teada avalikest lehtedest ja ametlikest 
teadaannetest... Ütlen Sulle vaid, et sel ajal polnud Peterburis kedagi, kes poleks olnud 
masendatud.»71 

See pilt üldisest rusutusest pärast dekabristide ülestõusu läbikukkumist langeb kokku paljude 
kaasaegsete tunnistustega. Olles eemal dekabristide vabariiklikest vaadetest, tajub Litke siiski 
14. detsembri liikumise lüüasaamist kui üht Venemaa ajaloo dramaatilisemat sündmust. 

Meremees ei saa mööda minna üldisest rusutusest seoses pealetungiva reaktsiooni 
märatsemisega. Ta on hinge põhjani vapustatud, et Venemaa laevastiku ja vene teaduse 
parimad esindajad on suletud Peeter-Pauli kindluse kasemattidesse. 

«Kas Sinu süda, armas Ferdinand, ei jookse verd, lugedes Bestuževi, selle ainulaadse inimese, 
laevastiku ehte, oma perekonna lootuse ja uhkuse, seltskonna ebajumala, minu sõbra nime? 
Lugedes tema kolme venna nimesid, lugedes Kornilovitši nime, anahoreedi nime, kes elas 
ainult teadusele? Mu sõber, kujutle vaid õnnetu Bestu-žŽeva olukorra kogu jubedust, kes kolm 
päeva enne seda saabus maalt, et oma vanaduspäevadel poegade seltsis veel üht õnnelikku 
talve veeta. Pühapäeval pidas ta end veel kõige õnnelikumaks emaks, esmaspäeval polnud 
temast õnnetumat. Kaotada viiest pojast neli ja veel mis-moodi!»72 

Ta teatab, et ka kaardiväeosa tuli Senati väljakule, et tema vend oli mässajate hulgas. «Peale 
üldise mure on meil ka isiklik,» kirjutab Litke. «Vend Aleksandr sattus sellesse loosse nagu 
kana kapsasuppi... ja areteeriti koos teistega.» 

Litke leiab, et päevil, mil Venemaal toimuvad sellised sündmused, oleks piinlik oma isiklikest 
asjadest ja elamustest kõnelda. Ta teatab, et ta ei võtnud osa detsembri-sündmustest. 

«Saatus hoiab mind keskpaigas,» kirjutab ta lõpetuseks. 

Just see on huvitav, et inimene, kes ei liitunud kummagi poolega, jutustab vaimustusega 14. 
detsembri kangelastest. Siinjuures tuleb silmas pidada, et see vaimustus pole väljendatud 
mitte täie häälega, sest sel hirmsal ajal oli kogu Venemaal teada, et kirjad loetakse läbi nii 
politsei kui ka igasuguste muude ametnike poolt alates postmeistritest ja lõpetades 
kindralkuberneridega. 

Vastates Litke kirjale teeb Wrangel oma sõbrale kergeid etteheiteid, et see ei teatanud 
viimaste sündmuste üksikasju ja «kõikide meie tutvusringkonda kuuluvate» saatusest. «Ma ei 
usu, et mu sõber ei või rääkida kõigest, mis teda ümbritseb...» kirjutab ta. «Ettevaatlik arukus 
võis Sind poliitilistest üksikasjadest hoiduma sundida, kuid merede kodanik ei tohi unustada 
seda, kes terve aasta pole maiseid rõõme nautinud. Tormi ulgumine taglases ei 

lämmata muljeid, mis jäid... kõige õnnelikumast ajast ja iga pisiasi, mis on kuidagimoodi 
nende aegadega seotud, lahutab alati meelt.»73 

Kõige õnnelikum aeg — see on aasta, mille Wrangel veetis pärast naasmist Kolõmalt 
Peterburis. Wrangeli enese kinnitust mööda suhtles ta sel ajal «dekabristide korüfeedega». 
Loomulikult ootas rändur üksikasju nende saatusest ja seisukorrast. Tarvitseb vaid 
tähelepanelikult lugeda Litke kirju Wrangelile, et neist leida igasugu «pisiasjade» küllust, mis 
puudutavad mereministeeriumi, hüdrograafia departemangu, laevastikku, mitmesuguseid 


sündmusi ja juhtumeid, tuttavaid perekondi ja teenistus-kaaslasi... Wrangel kirjutab 
avameelselt, et ta pole sõbra kirjaga rahul. Halamine Aleksander 1 surma puhul ei äratanud 
Wrangelis emotsioone. Ta nagu poleks seda teadet märganudki ja meenutab oma kirjas vaid 
sellepärast, et sellele järgnesid 14. detsembri sündmused. See Aleksander 1 surma täielik 
ignoreerimine pole ometi juhuslik. Tema kirjas pole ühtki vihjet truualamlike tunnete kohta: 
teda huvitab vaid 14. detsembri tegelaste saatus. Kirjeldades Litkele oma merereisi, pöördub 
ta äkki jälle det-sembrisündmuste juurde. 

«Ootamatu teade vandenõu avastamisest, rohelise raamatu ühingust jm., tekitas minus mõtte, 
kui kahjulik on lahutada südameharidus mõistuseharidusest.» Sellega mõistab ta hukka 
tsaarivalitsuse viljatu poliitika, mis lämmatas vabamõttelisust Venemaal, ülekohtu, pärisorjuse 
ja harimatuse, mis varjasid end fraaside taha rahvahariduse kasulikkusest. 

Oma raskel ja pikal eluteel ei minetanud ta austust dekabristide liikumisest osavõtjate vastu. 
Oma elu lõpul oli tal mehisust väita, et 14. detsembri tegelased paistsid silma kõrgete 
vaimuannetega, et nad põlesid «patrioodi soovist viia oma kallis isamaa haritud maailma 
esirinda». Ta räägib avameelselt, et ta innustus dekabristide ülevatest ideedest... 

1826. aasta septembris lahkus «Krotki» Sitkast. Wrangel läbis kohad, mida meresõitjad olid 
kas vähe uurinud või polnud seda üldse teinud, lootuses tundmatuid leetseljakuid ja maid 
avastada. Kuid otsinguid ei krooninud edu. Peatunud Honolulus, Filipiinidel ja St. Helena saa- 
rel, sooritas ta õnnestunud reisi üle India ja Atlandi ookeani. 1827. aasta septembris nägi 
ta jälle Tallinna 

torne. Kaks aastat kestnud mereretk oli lõppenud. Ta tõi kaasa rikkalikke materjale teaduse 
jaoks. Hiljem andis ta välja töö, mis oli kirjutatud neli korda päevas sooritatud 
meteoroloogiliste vaatluste, hoovuste ja merevee temperatuuri jälgimiste ning muude 
hüdroloogiliste elementide põhjal ja millele väljapaistvad õpetlased andsid kõrge hinnangu. 


»* 


Ta elas Peterburis rahulikku elu, kirjutas «Reisi Siberi põhjarannikule» ja korrastas «Krotki» 
päevikut. 

1828. aasta kevadel otsustas ta külastada kodukohta ja lähedasi inimesi. 

«1. mail üürisin ma diližansi Revelisse ja, istunud sellesse koos oma õekese ja tema pojaga, 
sõitsime läbi armsa koduse Eestimaa. Avameelne ja tark teekaaslane lühendas märkamatult 
teekonda, mis ei valmistanud mulle mingit muret: konduktor andis diližansi juhile korraldusi, 
valis söögiaegadeks paremad postijaamad, sõimles jaama-ülevaatajatega ja võimaldas mulle 
seega täieliku rahu. 

Narva taga algab minu kodupaik: mu hing on nukker ja rõõmus. Seal vilksatasid mööda 
suured mõisad, mis kuulusid minu isapoolsele vanaisale, kuid kes jäi neist Katariina II 
võimuletulekul ilma sellepärast, et oli Peeter III ustav olnud. Õnnetu esiisa pidi naise ja lapsed 
maha jätma ja välismaale minema. Ta hulkus jälitatuna mööda kogu Euroopat. Lõpuks astus 
ta Hollandi Ida-India kompanii teenistusse ja purjetas Bataaviasse, kus tema kibestunud elu 
lõppes.» 

3. mail saabus Wrangel Tallinna. Oma punast habet ajades nägi ta postijaama aknast 
möödakäivaid daame ja hüüdis: «Õeke! Vaata seda inglinägu, kui sale ta on ja milline 
graatsiline kõnnak! Oo, Revel on täis maililli, milliseid ma kunagi pole näinud!» 

«Sedamaid avanevad uksed ja mu sugulane embab sisenenud daame, surub neid oma rinnale. 
Need olid parun Rossiglioni vanem tütar Tony ja kolmas tütar Elisabeth ning mõned nende 
sõbrannad, kes olid tulnud aedniku juurest. Ma tundsin Tonyt, kui ta oli 13-aastane tütarlaps 
ja olin tema ilust ning köitvusest vaimustatud. Nüüd olid tema võlud'kadunud ja ma oleksin 
selle metamorfoosi üle kurvastanud, kui ta noorem õde poleks mind arusaamatul 

kombel kohmetama pannud. Ta oli see ingel, kelle helde saatus oli määranud minu 
sõbratariks, minu aardeks, minu päästmiseks selles ja tulevases elus. 

Peagi mõistsin ma, et armastan teda nii tugevalt, nagu ei olnud veel kunagi armastanud. Ma 
tundsin õndsust ja kannatasin.» 

Lõpuks otsustas ta minna tütarlapse isa juurde. «Sügava erutusega läksin ma Rossiglioni 
majja, otse tema kabinetti, kus ta üksipäini töötas,» kirjutas Wrangel Lit-kele. « Istusin 
vaikides teisele poole paberitega kaetud lauda ja palusin lõpuks tema tütre kätt. Ta tõusis, 
embas mind, kutsus oma naise, kes surus mind pisarsilmi oma rinna vastu. Nad mõlemad 
väljusid ja isa tõi oma armsaima tütre tuppa. Kui me olime kahekesi jäänud, avaldasin talle 
armastust ja missuguse eduga, seda võid näha tõsiasjast, et ülehomme on meie tütre Marie 
Louise Nata-lie Dorothea ristsed .. .»74 

Varsti pärast Wrangeli abiellumist tegi Vene-Ameerika kompanii juhatus talle ettepaneku 
hakata Ameerika-kolooniate valitsejaks. Juba palju aastaid oli Wrangel sellest unistanud ja ta 
võttis koha meelsasti vastu. Koos temaga asus pikale reisile läbi Siberi ja üle ookeani ka ta 
noor naine. Nad elasid Ameerikas viis aastat. Olles kutsumuselt uurija, hoolitses ta Vene- 
Ameerika ranniku tundmaõppimise eest, mis ilmneb tema kirjavahetusest. Ta saatis 
ekspeditsiooni Beringi väina ning Kuskokwimi ja Stahhini jõe äärde. Tema sõber Litke toetas 
igati tema tegevust Vene-Ameerikas. 

«Sa kirjutad, et saadad ekspeditsiooni Beringi väina, ega räägi, kas võetakse ette ka 
kaardistamisi,» vastab Litke 29. märtsil 1838. aastal Wrangelile. «Muidugi ei jäta Sa juhust 
kasutamata, et kaardistada Ameerika rannikut Beringi mere ääres krahv Rumjantsevi neemest 
lõuna ja ida poole, Aleuudi saarestikku ja Alaska lõunarannikut, samuti ka nii palju kui 
võimalik sisemaad. Iga aasta suurendab vähehaaval õigete andmete hulka, iga uus peiling on 
üpris kasulik.»75 

Uusi peilinguid oli palju. Vene-Ameerika uurimise ajalukku kirjutati terved leheküljed. 
Etolini ja Zarembo merereisid ning Wrangeli ja Krusensterni nõudmisel organiseeritud 
Kaševarovi ekspeditsioon täiendasid inimteadmiste varamut Ameerika kontinendi põhjaosa 
kohta... 

Wrangel sõitis Ameerikasse, et leida sealt pelgupaika pärisorjusliku Venemaa kasarmuikke 
eest. Kuid ta eksis rängalt. Julma rõhumise vari laotas oma tiibu ka Vene-Ameerika metsikute 
ääremaade kohale. Ta sõitis lootuses oma energilise tegevusega tugevdada Venemaa 
kõikuvaid positsioone Vaikse ookeani põhjaosas ja Ameerika mandril. Kuid talle ei saanud 
osaks ei abi, toetust ega isegi kaastunnet. Välismaalased tegid kompanii valdustele hiig- 
laslikku kahju ja kõik vaatasid seda pealt täieliku ükskõiksusega. Ta kutsus üles energiliselt 
tegutsema, kuid talle anti mõista, et praeguse poliitilise olukorra juures Euroopas on see 
tegevus ebasoovitav. Vene-Ameerika kompaniis vohas peaaegu avalik sulimäng. Ta otsustab 
välja astuda kompanii direktorite vastu, ehkki ta teab väga hästi, et «kaotab korraga 30 000 
rubla».76 

Ta saadab Litke kaudu kirja kompanii aktsionäridele, palub seda näidata Litke vennale 
Jegorile ja kui see kiidab heaks, siis informeerida kõiki asjast huvitatud isikuid. 

Ta kirjutab: «Armulised härrad, kellele te usaldasite kompanii laialdaste ettevõtete juhtimise, 
10 000 elaniku heaolu ja teie isiklike tulude säilitamise? Süvenege kompanii asjaajamiste 
käiku ja te näete kõikjal pahesid, pettust, asjatundmatust, loidust, teie direktorite harimatuse 
pitserit — talumatut kõrkust. Juhtides 342 aastat kolooniaid, kohtan ma vaid meelehärmi ja 
takistusi.» 

Wrangel peab möödapääsmatuks reorganiseerida Vene-Ameerika valitsemist, et see mitte 
täielikult ei laostuks. Ta kirjutab südamevaluga, et sajad tuhanded lendavad tuulde ja 
raisatakse asjatult. 


«Teie direktorid kuulevad ja näevad vaid seda, kui neile kirjutatakse väljasaadetud kaubast, 
kuid on kurdid ja pimedad nagu puuslikud või pakud, kui asi seisneb patuste elanike olukorra 
parandamises.» 

Ta kirjutab: «... Kompanii rikkuse ainukeste alustugede — aleuutide arv on erakordselt 
vähenenud, nende olukord on mitmes suhtes haletsusväärne.» Kuid kompanii peavalitsus ei 
anna vahendeid, et inimeste olukorda parandada, raisates neid samal ajal järelemõtlematult. 
Tema .sõnade järgi loobivad kompanii juhid kompanii kapitali tuulde «täpse arvestusega, et 
osa sellest langeks nende laiadesse taskutesse». Ta hoiatab, et kahju, mida 

Venemaa valdused Ameerikas kannatavad, «saab aja jooksul kogu kompanii 
surmahoobiks».77 

See on prohvetlik ennustus. Wrangeli kiri kompanii aktsionäridele on paljastav dokument, mis 
pole suunatud üksnes kompanii direktorite, vaid ka pärisorjusliku süsteemi vastu üldse selles 
vohava riigivarguse, bürokraatia, mõttetu julmuse ja harimatusega. 

Tema ennustus täitus kolmekümne kolme aasta pärast. Venemaa Ameerika-valduste müük 
andis talle julma hoobi. Ta irvitab avalikult oma vana sõbra Litke üle, kes peab koloonia 
müümist Vene-Ameerika kompanii parimaks lõpplahenduseks. «Jah, tänu tsaarivalitsuse 
niisugusele sammule on meie riigipiir kindlustatud,» on ta Lit-kega nõus. Kuid samas rabab ta 
oma sõpra lõikava irooniaga. Kui jutt on läinud riigipiiride lühendamisele, siis «võib kahju 
tundmata müüa ka Kamtšatka ja anda Amuurimaa koos uute sadamatega kuni Koreani ning 
Sahhalini saar ameeriklastele 99 aastaks rendile».78 Alaska müümist nimetas Wrangel 
sündsusetuks tehinguks. Ta kahetses väga selle maa kaotust, mille tundmaõppimisele ta oli 
pühendanud viis aastat oma elust. 


»* 


Pärast naasmist Vene-Ameerikast 1836. aastal ei võtnud Wrangel enam vahetult osa Venemaa 
polaarvalduste uurimisest. Kuid põhjamaa köitis endiselt tema tähelepanu. 

1846. aasta novembris esines Ferdinand Wrangel Geograafia Seltsi aastakoosolekul 
ettekandega «Poolusele jõudmise abinõudest». Ta märkis, et alates John Cabotist* 1497. 
aastal kuni George Backi merereisideni 1836. aastal on ainuüksi Inglismaa organiseerinud 58 
ekspeditsiooni, et otsida põhjamereteid, mis ühendavad Atlandi ja Vaikset .ookeani, kuid 
ükski neist pole täielikku edu saavutanud. Tema arvates pidasid ekspeditsioonide korraldajad 
silmas «üht üldist eesmärki, mis polnud instruktsioonides väljendatud». 

«See eesmärk, mis oli iga uue katsega enam või vähem saavutatav, seisnes selles, et äratada 
südikust ja rahvusliku uhkuse vaimu, omakasupüüdmatute kangelastegudega koguda 
loorbereid teaduse, kaubanduse ja meresõidu 

* õige nimega Giovanni Caboto (a. 1450—1499). Tõlk. 

kasuks, mis on iga mererahvuse võimsuse ja kuulsuse aluseks,» jätkab Wrangel.79 

Wrangel peab geograafilist uurimistööd põhjamaal õigusega riikliku poliitika koostisosaks, 
sest ta oli oma kogemuste põhjal veendunud, et paljud polaarekspedit-sioonid teenisid 
Venemaa poliitilisi huvisid Euraasias ja Põh j a-Ameerikas. 

Wrangeli arvates veensid Venemaa, Inglismaa ja teiste riikide viimaste aastakümnete 
ekspeditsioonid kabineti-teadlasi ja meremehi endid, et ei Loode- ega Kirdeväil ole 
kaubanduseks sobivad. See on tinginud, et uurijad on hakanud rohkem huvi tundma uue raske 
eesmärgi — põhjapooluse vastu. 1818. aastal saatsid inglased põhjapoolusele Buchani, 1827. 
aastal Edward Parry ekspeditsiooni. Vaatamata sellele, et Parry jõudis vaid 82° 45' 
põhjalaiusele, esitas ta 25. novembril 1845. aastal John Barrow'le uue põhjapooluša- 
ekspeditsiooni plaani. See väljapaistev inglise polaaruurija tegi ettepaneku valida 
ekspeditsiooni lähtepunktiks Teravmägede põhjarannik. Laev pidi seal talvituma. Üks salk 


pidi baasist 100 miili kaugusele rajama toiduainete lao, et poolusele suunduv salk võiks 
kergemini eesmärgile jõuda ja tagasiteel pro-vianti saada. Parry kavatses teele asuda aprillis ja 
iga päev läbida '0 kilomeetrit (tõenäoliselt põdrarakendeid kasutades). Wrangel pidas seda 
plaani ebareaalseks, mis ' on määratud läbikukkumisele. Toetudes oma Kolõma-reisil ja Peter 
Anjou saaniretkedel saadud kogemustele, aryas õpetatud meremees, et Jäämeri pole ka Terav- 
mägede ranniku juures kaetud lausjääga, vaid liikuvate jääväljadega, mis on vooluste 
võimuses, ja mida mööda reisimine on seotud hukkumisriskiga. «Ma ei või kapten Parry 
lootusi jagada, et mööda jääkatet saab edukalt põhja poole liikuda.» Ka polnud ta nõus John 
Barrow'ga, et põhjapoolusele võib jõuda aurikuga, liikudes mööda Teravmägede põhjatippu 
läbivat meridiaani. 

Wrangel pidas eesmärgi saavutamiseks ja uute andmete saamiseks polaarmaade geograafiast 
palju otstarbekohasemaks läkitada ekspeditsioonilaev Gröönimaa looderannikule Smithi lahte. 
Niipea kui meri külmub, peab ekspeditsioon minema koertel Gröönimaa põhjatippu, rajama 
sinna toidulao nii inimeste kui ka koerte jaoks, teise lao aga püstitama 200—220 kilomeetrit 
põhja poole. Sellest punktist peaks ekspeditsioon märtsis põhjapoolusele minema. 

135 

Wrangel arvas, et kui tal ei õnnestugi poolusele jõuda, siis võiks ekspeditsioon «kirjeldada 
seda mitte kellegi poolt uuritud maad ja osutada sellega üldgeograafiale suure teene».80 
Kuuekümne kolme aasta pärast Wrangeli harukordne ettenägelikkus täitus. Sest just seda teed 
mööda läks ameeriklane Robert Peary põhjapoolusele ... 

Ferdinand Wrangel elas peaaegu 74 aastat. Ta oli Venemaa ja Prantsusmaa akadeemia au- ja 
tegevliige. 74 aasta jooksul sai talle osaks palju pettumusi, kuid veelgi enam edu ja rõõme. 
Oma elu kõige õnnelikumateks päevadeks pidas ta aega, mis möödus rängas töös Arktika 
tähistaeva all... Jakan, Selagi ja teised Tšuktšimaa ranniku armsad kohanimed säilitasid oma 
maagilise jõu tema elu viimaste päevadeni.81 


IV. PAUL KRUSENSTERN VANIM 


Väga vähe on säilinud andmeid tema elust, aastatepikkusest kurnavast tööst põhjamaa 
uurimisel. Mõned napid märkused möödunud sajandi keskpaiga perioodi-listes väljaannetes ei 
lisa peaaegu ühtki valguskiirt tema agarasse tegevusse Petšooramaa uurimisel. Kesised on ka 
andmed tema kohta perekonnaarhiivides Tartus ja Sõjalaevastiku Riiklikus Keskarhiivis 
Leningradis. Tema paberite hulgas on palju projekte metsatööstuse arendamiseks 
Petšooramaal ja mitte ühtki täielikku aruannet tema reiside ja meresõitude kohta. Kuid selle 
lünga kõrvaldas materjalide leid NSV Liidu Geograafia Seltsi arhiivist. 

Ta sündis 1809. aastal Eestimaal Kiltsi mõisas, õppis samas Tsarskoje Selo lütseumis, kus 
olid õppinud ka Aleksander Puškin ja Wrangeli reisikaaslane Fjodor Matjuškin. Lütseumist 
lahkudes läks ta laevale «Senjavin» ja sealt algaski tema pikk tee mööda jäätunud meresid. 
Ekspeditsiooni juhatas Fjodor Litke, kes nagu Wran-gelgi oli sellele kohale määratud 
Golovnini taotlusel.” Meremehed pidid toimetama laadungi Novo-Arhangels-kisse, seejärel 
aga kaardistama Aasia kirderannikut. Eriti pidid nad uurima «tšuktšide ja korjakkide maa» 
kõiki lahtesid, Anadõri merd ja Oljutora lahte, mida juba Beringi ajast polnud enam 
vaadeldud.2 

11. juunil 1827. a. saabus purjekas «Senjavin» Novo-Arhangelski sadamasse. Pärast laeva 
lossimist ja vigastuste parandamist suunduti Kamtšatkale, kaardistades teel Aleuudi saari. 
1827/28. aasta talve veetis ekspeditsioon Karoliini saari uurides troopikavetes. 

1. jaanuaril 1828. aastal avastati mitmest saarest ümbritsetud Ponape'i saar. Kogu 
saärterühmale andsid meremehed väljapaistva lahinguadmirali Senjavini nime, kes oli 
saavutanud rea võite türklaste ja prantslaste üle. 


1828. aasta suvi pühendati Kamtšatka ja Tšuktšimaa uurimisele. Kõige enne vaadeldi Karaga 
saart. Selle lähedal 

pidi kohalike elanike kinnituste järgi olema sadam, mille juurde pidavat tulema vaalad. Kui 
see osutuks sobivaks ankruplatsiks, siis oleks kuni hilissügiseni võimalik Kamtšatka rannikut 
uurida. 

«Sääsepilved muutsid need tööd erakordselt raskeks,» kirjutas Litke. «Astronoomiliste 
vaatluste juures pidid kaks inimest vahetpidamata okstega nägu ja käsi peksma, magnetilisi 
vaatlusi ei saanud aga teisiti toimetada, kui tuli telgis teha turbast ja hagudest lõke, mille 
hingemattev suits ei ajanud välja üksnes sääski, vaid sageli ka vaatleja enese.»3 

Karaga saar osutus tunduvalt suuremaks, kui seda võis varasemate kaartide järgi oletada. Leiti 
ka sadamapaik, kuid seal oli vesi nende laeva jaoks liiga madal. 

Uurinud Verhoturi saart, mille kohalikud elanikud olid muutnud omalaadseks hõberebaste 
kaitsealaks, suundus ekspeditsioon Beringi väina. 14. juulil jõudsid meremehed Idaneemele 
(Dežnjovi neemele) ja määrasid kindlaks selle koordinaadid. Rändureile valmistas muret äsja- 
ses tormis viga saanud grootmast. Seepärast otsustati siirduda Püha Laurentiuse lahte, kus 
loodeti muu kõrval Kotzebue varasemate andmete põhjal kronomeetreid kontrollida ja 
magnetilisi vaatlusi sooritada. 

Tšuktšid võtsid rändureid väga sõbralikult vastu. Ekspeditsiooni juht patsutas üht kohalikku 
elanikku sõpruse märgiks põsele ja sai vastuseks niisuguse kõrvakiilu, et suutis vaevu jalgele 
jääda. «Kui ma imestusest toibusin, nägin enese ees naeratavat tšuktši, kes oli väga rahul, et 
suutis nii edukalt oma osavust ja lahkust üles näidata. Ka tema tahtis mind patsutada, kuid 
tema käsi oli harjunud vaid põtru patsutama,» meenutas Litke.4 

Järgmise peatuse tegi laev Metšigmeni lahes, kus avastati Arakamtšegeni saar. Rändurid 
kaardistasid selle ja tõusid kõrgele mäele, mille tipust avanes ülev vaade Beringi väinale selle 
saarte ja .majesteetliku Idaneemega. Mähkunud kergesse vinesse, meenutas see Paul Krusen- 
sternile salapärast keskaegset lossi, mis valvab kiivalt sissepääsu Põhja-Jäämerre. 

Kaardile kanti Senjavini väin, Ittõrgani saar, Ratma-novi, Glasenapi ja Pekengei abajas, 
Postelsi ja Elpõngini mägi, Jäine ja Aboleševi laht, Martensi ja Tšaplini neem. Tüürimees ja 
ohvitserid kaardistasid, Litke aga sõitis koos teadlaste Martensi ja Postelsiga Metšigmeni lahe 
ümbruses 

ringi, õppides tundma tšuktšide elu, tavasid ja kombeid. Kohtumised pärismaalastega olid 
soojad ja sundimatud. Mõnikord võttis ta enesega kaasa ka Krusensterni. Sõpruse ja usalduse 
õhkkond ümbritseb meremehi kogu meresõidu kestel mööda Tšuktšimaa rannikut. Nad ei näe 
jälgegi «metsikusest» ja «halastamatusest», millest nii palju kirjutasid XVIII sajandi rändurid. 
Nad näevad 

tšuktšides enesega võrdseid inimesi, austavad nende inimväärikust ja rõõmustavad, kui 
näevad paljudel tšuktšidel rinnas medaleid, mille annetasid neile pargase «Blagonamerennõi» 
meremehed, kes 1821. aastal viibisid siin, et põtru osta. Litke sõnade järgi kannavad tšuktšid 
neid medaleid nii sageli, et «kujutised nendel on peaaegu juba ära lihvitud». Nad rääkisid 
meremehele: «Milleks meil 

teid karta, meil on üks päike ja miks te peaksite meile kurja tegema.» 

Kui rändurid lahkuvad Senjavini väinast, mis eraldab Arakamtšegeni saart mandrist, kattuvad 
mäenõlvad juba esimese lumega. Ja ehkki ilm muutub järsult halvemaks, uurivad meremehed 
veel terve kuu Tšuktšimaad, Anadõri «mere» põhjakaldaid ja Risti lahte. Sada aastat tagasi 
külastas Vitus Bering oma esimese? reisi ajal neid kohti ja sellest ajast alates polnud neid 
keegi lähedalt näinud. 


Krusenstern parandab koos oma seltsimeestega vanu kaarte ja kannab neile uusi punkte: 
Sajandi neem, mis sai oma nime Beringi esimese ekspeditsiooni auks, Navarino neem kuulsa 
merelahingu auks, Tširikovi neem Beringi abilise auks ... 

18. augustil tabab rändureid lumetorm. Märg lumi katab laeva fantastiliste skulptuuridega. 
Seejärel tugevneb pakane ja laeva raad ning vandid jäätuvad. 

«Me seisime rahulikult kalda varjus, kuid tegevusetult, mis oli seda igavam, et meid ümbritses 
kõige nukram ümbrus kogu maailmas: meie ees olid üksikud lumega kaetud alasti kaljud, 
ahtris tohututest kohulainetest uhutud ja samuti lumega kaetud kehvel. Kõik see kinnitas 
meile, et sügis on tunduvalt lähemal, kui me oletasime.»3 

Et kiiremini kaardistada Risti lahte, mis oli tunduvalt suurem kui alguses arvati, jaotas Litke 
ekspeditsiooni kahte salka, kes 5. septembril 1828. aastal oma töö lõpetasid. 

See polnud kerge töö. Tuisud ja tormid kiusasid meremehi, mitu korda oli nende elu 
hädaohus. Ka tšuktše tüütas 

halb ilm. Üks šamaan püüdis posimisega stiihiat vaigistada, kuid tuul läks veelgi tugevamaks. 
Näis, et ta pühib jurtad koos elanikega merre, 

7. septembril lahkus «Senjavin» Risti lahest. Päev-päe-valt jätkuv torm ajas laeva üha 
kaugemale Venemaa ääremaast, mille uurimisse oli ekspeditsioon lisanud mõndagi uut. 
Kümne kuu pärast kündis laev juba Läänemere laineid. 

See merereis, millest võttis osa Paul Krusenstern, kestis kolm aastat ja viis päeva ning oli 
väga edukas. Meremehed avastasid 12 tundmatut saart, kirjeldasid 26 saart või saarterühma 
ning kandsid kaardile Tšuktšimaa ranniku Idaneemest kuni Anadõri suudmeni. 

Peale selle määrati hulgaliselt kindlaks geograafilisi punkte, kus laev peatus vooluste, 
tõusude, mõõnade ja muude hüdroloogiliste elementide jälgimiseks. Koguti suured 
zooloogilised, botaanilised ja geoloogilised kollektsioonid, saarte ning mandrite elanike 
rõivaid, relvi, maja-kraami ja ehteid. 

Reis «Senjavinil» äratas suure meresõitja pojas sügava huvi polaarmaade uurimise vastu. 
Kolm aastat pärast seda, kui tema isa kirjutas «Ekspeditsiooni plaani avastusteks põhja- ja 
lõunapoolkeral», kavatses Paul Krusenstern teostada ekspeditsiooni Antarktikasse. Kuna 
valitsus ei toetanud isa julget ideed saata neli laeva polaarmeredesse uusi maid ja mereteid 
otsima, siis otsustas Krusenstern-poeg ekspeditsiooniks vajalikke vahendeid taotleda ühe 
Peterburi metseeni käest. Ta kirjutas kirja, mille mustand on säilinud Sõjalaevastiku Riiklikus 
Keskarhii- 

vis. Kahjuks pole selles viidatud isikule, kelle poole P. Krusenstern pöördub, ka pole kirja 
dateeritud. Metseeni isik jääb nähtavasti kuni uute dokumentide leidmi- 

seni vaid oletatavaks, kuid kirja ärasaatmise kuupäeva saab ligikaudselt taastada. 
Ekspeditsiooni plaanis meenutab Paul Krusenstern, et «möödunud aastast alates» äratasid 
õpetatud maailma uudishimu inglise vaalapüüdja Biscoe avastused Antarktikas. Nagu teada, 
purjetas Biscoe Antarktika vetes aastail 1830—1832 ning avastas seal Enderby maa ja 
Grahami maa. Pärast tagasipöördumist 

Inglismaale 1832. aastal sai maailm teada tema väljapaistvatest avastustest. Järelikult nägi 
Paul Krusensterni kiri ilmavalgust 1833. aastal. 

Selles kirjas tundmatule metseenile, kes on «kogu tänulikul 

Venemaal tuntud üldsusele kasulike tegude poolest», esitab rändur lühidalt ekspeditsiooni 
plaani ja ülesanded. 

Paul Krusensterni esilekerkimine on täiesti seaduspärane. Bellingshauseni ekspeditsiooni edu, 
mille tulemusena avastati Antarktis, nõudis Venemaalt vene meremeeste hiilgavate 
edusammude jätkamist. Just see asjaolu sundis Adam Johann Krusensterni sulge haarama ja 
oma mõtteid väljendama ekspeditsiooni organiseerimise kohta uurimistööks Lõuna-Jäämeres 


... Uute Antarktise rannikuosade avastamine kapten Biscoe poolt äratas vene meremeestes 
loomuliku püüdluse jätkata edasilükkamatult Bellingshauseni ja Lazarevi üritust, kes 
esimestena jõudsid Antarktise rannikuni. «Kogu kontinendi täpsem avastamine, nii palju kui 
see võimalik on, selle põhjalik kaardistamine on ülesanne, mida asuvad kahtlemata lahendama 
kõik mereriigid,» kirjutas Paul Krusenstern. Ta leidis, et Antarktika uurimine «toob teadusele 
lõputult kasu ja kuulsust meie isamaale».6 

Olles ümbermaailmareisi kestel «Senjavinil» talunud palju ohte ja viletsust, sai ta aru, et 
teekonnal Lõunamandrile ootab teda palju raskusi. Oma kirja lõpus ta lisas, «et ma poleks 
ilma oma isa loata julgenud nii tähtsat ettepanekut esitada».7 

Pole teada, mida vastas tundmatu metseen kuulsa Kru-sensterni pojale. Kindel on vaid see, et 
Antarktise-ekspeditsiooni ei toimunud. Nähtavasti polnud metseenil asja Venemaa 
kuulsusega, mille nimel Krusensternide perekond palju aastaid käsi rüppe laskmata töötas. 
Krusensternide rikkalikus fondis pole rohkem dokumente, mis meenutaksid Paul Krusensterni 
projekti kaardistada tol ajal mõistatuslikku Antarktist. 


»* 


1843. aastal organiseerisid rahandusministeerium ja mäeinseneride korpus ekspeditsiooni 
Petšooramaale. Selle juhiks määratakse Eestist pärit väljapaistev teadlane Alexander 
Keyserling, kes alles hiljaaegu oli koos nimekate teadlaste Murchisoni ja Verneuil'ga uurinud 
Uraali mäeahelikku ja õppinud tundma Venemaa Euroopa-osa geoloogilist ehitust. Nüüd 
otsustati neid uurimistöid laiendada põhja-aladele, mis laiusid suure Petšoora jõe ümbruses. 
Kuid peale geoloogiliste otsingute pidi ekspeditsioon 

tegelema ka maa geograafilise asendi uurimisega.8 See ülesanne määrati Paul Krusensternile. 
Tema sõnade järgi oli see ala tol ajal täiesti tundmatu maa. 

«Rahva hulgas ei teadnud Petšooramaast mitte keegi ja administratiivsetes ringkondades olid 
andmed Petšoora-maast üpris ebatäielikud ja ekslikud,» kirjutas Krusenstern oma artiklis 
«Märkmeid Petšooramaast», mida säilitatakse NSV Liidu Geograafia Seltsi arhiivis.9 
Keyserling ja Krusenstern teadsid Alexander Schrenki reisist Petšooramaa põhjaossa, kuid 
1843. aastal polnud selle üksikasjaline kirjeldus veel trükivalgust näinud. 
Teedeministeeriumis õnnestus neil vaid saada teateid insenerpolkovnik Popovi kaardi kohta, 
kelle N. P. Rumjantsev oli 1808. aastal saatnud «otsima jõeteed Petšoora ja Obi vahel». See 
aga sisaldas palju absurdsusi, milles Krusenstern võis hiljem oma silmaga veenduda. Selgus, 
et mõned jõed, mis olid kaardile kantud lõunasuunalis-tena, viisid oma veed tegelikult põhja. 
«Kõik, mis oli tõepoolest teada Petšooramaast, oli mererannik ja Petšoora jõesuu,» kirjutas 
Krusenstern. «Tüürimees Ivanovi ekspeditsiooni poolt koostatud kaardid, samuti ka 
mõõtmised annavad tunnistust suurest kohusetundest nende raskete tööde teostamisel ja 
Ivanovi, Pahtussovi, Ragozini nimed jäävad alatiseks unustama-tuks.»10 

Peale ranniku polnud kogu Põhja-Petšooramaal ühtegi astronoomilist punkti määratud ja 
sellepärast on kerge ette kujutada, kui tõepärased olid kaardid enne Keyser-lingi ja 
Krusensterni. Petšooramaa geograafilise ja hüdro-graafilise uurimise tähtsus mitmekordistus 
sellepärast, et ainsateks ühendusteedeks olid seal jõed. 

29. mail lahkusid Keyserling ja Krusenstern Peterburist. Nende tee kulges mööda marsruuti: 
Schlüsselburg — Novaja Ladoga—Tihvin— Veliki Ustjug. 

17. juunil jõudsid nad Ust-Sõssolskisse. Mõne päeva pärast mindi edasi põhja poole. Nad 
sõitsid mööda Võtšeg-dat ja tõusid tema lisajõe Vojago kaudu Legstan-Sljuda mägedeni. Siit 
algas madal mäeahelik, mida «kohalikud elanikud kokku nimetavad Timani Kameniks». 
Uurides seda mäeahelikku, säilitasid rändurid selle kohaliku nime, nagu seda kaasaegsetelt 
kaartidelt võib näha. Pärast seda sõitsid nad mööda Võtšegdat alla Mõlvino külani, kus 
nendega ühines Ust-Sõssoli maakonna 

metsaülem Greve. Kui rändurid temaga kohtusid, selgus, et seitsme aasta jooksul, mil Greve 
oma ametit pidas, polnud ta veel kordagi oma maakonna idaosas viibinud. 

«Mis kasu võis niisugusest saatjast olla, kui ta kogu aeg peitis end sääskede eest oma paadi 
täiesti suletud kajutisse,» pahandas Krusenstern. Lõpuks ei kannatanud Greve enam raskusi ja 
sääski välja ning kuulutas Keyserlingile, et ta sureb. 

«Mida siis teati Peterburis, kui isegi kohalikud metsaülemad ei teadnud midagi,» kirjutas 
Krusenstern.11 

Peale Petšoora kaardistamise oli Krusensternile antud suuline ülesanne uurida, kas selles 
piirkonnas leidub laevaehituseks sobivat metsa. Ametliku ettekirjutuse sai ta siis, kui pöördus 
ekspeditsioonilt Peterburi tagasi. «See on väike näide meie bürokraatliku kirjavahetuse kiiru- 
sest,» märkis uurija nukralt* Praegu aga kiirustas ta koos Keyserlingi ja «haritud, 
elavaloomulise ja teadmishimulise» sürjalase Filipp Popoviga mööda Põhja- ja Lõuna-Mõlvat 
Petšoora poole, kohtamata neis ilusates ja inimtühjades paikades peaaegu mitte kedagi. 

Nad uurivad suure jõe lisajõgesid — Ilõtši ja Soivat, käivad põhjalaiusel '2° 30' Uraali 
rriägedes. 

Rändurid liiguvad paatidel mööda käärulisi jõgesid, mille kaldaid katab mets. Ajuti sõidavad 
paadid peatust tegemata terve ööpäeva. Kui pimeneb, süütab saatja paadininasse lõkke ja 
võtab kätte kolmearssinase västra-taolise raudotsaga lati. Lõkketuli valgustab jõe liivast 
põhja, millel lamab kõntsaga kaetud puunotte ja igasuguseid kalu, madalaid jõekaldaid, millel 
kasvavad ebatavaliselt kõrged puud .,. 

Mõnikord lahkutakse paatidest ja tungitakse tihedatesse, neitsilikesse metsadesse, kuhu 
inimese jalg pole veel kunagi astunud. Metsad ümbritsevad reisijaid, nädalate kaupa ei näe 
nad muud kui seedreid, kuuski, mände. .. 

Palju päevi läbib ürgsest loodusest võlutud Krusenstern koos oma seltsimeestega tihnikuid ja 
soid, riskides kukkuda laugastesse, kust kaaslase abita on raske pääseda. 

Mõnikord ei lakka sadu päevade kaupa. On külm... Niisuguse ilmaga on kõige vastikum 
läbida väikesi jõgesid, ojasid, ületada libedaid tuulemurde. Kuid milline nauding, kui õhtuks 
jõuad mõnda Jahionni, kuivatad seal rõivaid, puhkad, jood kruusi kuuma teed! Vana kombe 
kohaselt leidub niisuguses onnis kasetohtu ja küttepuid, kat- 

lake ja soolavakk ning odrakarask ... Niisugune on metsa-kurude seadus. 

Meeldiv on lõkke ääres lamades kuulata kohalike elanike jahimehejutte. Küti elu on ohtlik ja 
raske, nõuab suurt jõudu, vaprust ja leidlikkust. Siin kütitakse peamiselt sügiseti. 

Vaevalt on esimestest öökülmadest ja kuldsetest kaselehtedest tunda sügise lähenemist, kui 
jahimehed valmistuvad pikale teekonnale. Nad lähevad oma koduküladest 200—300 versta 
kaugusele, mõnikord aga üle «Kameni» — Uraali Siberi taigasse. 

Tavaliselt kütitakse rühmades. Artellivanemaks valitakse mõni kogenud kütt, kes tunneb hästi 
jahipiirkonda. Lastakse oravaid, laanepüüsid, tetri, jäneseid, kärpe. 

Jahipidamine kestab novembrini, kokku kolm kuud. Kuid päevad jäävad üha lühemaks ja lund 
koguneb ikka .enam ja enam. Koheva paksu kihina katab see maapinna. Niisugust lund 
mööda on raske liikuda isegi põdranahaga ülelöödud suuskadel. Kohati on põhjamaine tuisk 
kokku kandnud terved lumemäed. Laanepüü ei maiusta enam pihlavõrades ega satu 
püünisesse. Ka tedred tulevad harva oma söögikohtadesse. Paelad on peaaegu alati tühjad. 
Vaid juhuslikult võib jänes ette sattuda või siis läheb kärp lõksu. 

Kuivikud, tangud, jahu ja rasv on peaaegu lõpukorral. Vähe on ka püssirohtu ja kuule. Tuleb 
koju minna. Saak, püssid ja toidumoona ülejääk asetatakse kelkudele. Jahimehed ja koerad 
hakkavad neid vedama. Vaid üks vanem kütt on sellest tööst vaba — ta kõnnib ees ja otsib 
puude sisse raiutud salkude järgi teed ... 


24. juulil pöördusid Keyserling-. ja Krusenstern tagasi Petšpora kirikukülla. Seal valmistuti 
kolm päeva mööda jõge allasõiduks. Ja siis jäid selja taha Velva, Kõlimi, Ljomi, Podtšero 
suudmed ja imeilusate kriidikaljudega Stšugora. 

Petšoora paremal kaldal asuvas Oranetsi külas peatutakse ja minnakse üle mädasoode Sablja 
mäele. Seejärel läheb sõit jällegi põhja poole. Kaardile kantakse Kožva, Ussa, Ižma, Pižma, 
Tsilma, Sula ja paljude jõekeste suudmed, kümned saared. 

Petšoora suudmes asuvast Oksina külast võetakse ette retk Timani tundrasse. Rändurid 
ületavad Indiga jõe, mis hiljem palju aastaid kütkestab Krusensterni mõtteid. Seejärel 

144 

külastatakse Pustozerskit ja 2. septembril 1843. aastal hakkavad nad mööda Petšoorat üles 
liikuma, et mõni nädal Ižma ja Uhta kaldaid uurida. «Talv tungis kärmesti peale, jõed 
jäätusid. Pakane ei lasknud meid kauemaks põhja jääda ja ekspeditsioon pidi tagasiteele 
asuma,» kirjutasid Keyserling ja Krusenstern.12 

24. septembril lahkusid nad Uhta äärest ja jõudsid viie päeva pärast Ust-Sõssolskisse. 13. 
novembril saabusid rändurid Peterburi. 

Oma uurimismaterjalid avaldasid Keyserling ja Kru-senstern raamatus «Wissenschaftliche 
Beobachtungen auf einer Reise in das Petschora-land», mis anti 1846. aastal Peterburis 
rahandusministeeriumi kulul välja. 

See teos sisaldas esmakordselt usaldusväärset materjali laialdase Petšooramaa geoloogia, 
geograafia ja hüdrograa-fia kohta.13 Sellele lisatud" Krusensterni kaart oli uuritava ala 
esimeseks täpseks kaardiks. Palju aastaid oli see teadlaste ustavaks abiliseks. 

Venemaa Teaduste Akadeemia määras Keyserling! ja Krusensterni tööle preemia ja nad arvati 
teenitult põhjamaa väljapaistvate uurijate hulka. 

Alates 1843. aastast kuni vanaduspäevadeni püsib Pet-šooramaa Krusensterni mõtetes. Kuhu 
ka teenistusasjad teda ei viinud, kui karmilt ka saatus teda ei kohelnud, ikka ja jälle püüdleb ta 
selle kõrge eesmärgi poole — teada üha rohkem Euroopa-Venemaa põhjaosast. Ta viibib 
Petšooramaal üheksa korda, mõnikord edutult. Ta elab oma ebaedu raskelt üle. Ta veendub, et 
plaane ja projekte koostada on palju kergem kui neid ellu viia. Teda ootavad tuhanded 
takistused, milles on süüdi nii inimesed kui loodus. Kuid tema armastus selle maa vastu püsib, 
tema tahtejõud on vankumatu. Otsustanud «oma elu pühendada küsimuse lahendamisele, 
millest sõltub rikka, kuid oma kauguse tõttu unustatud Venemaa osa õitseng»14, säilitas ta 
oma patriootilise püüde peaaegu nelja aastakümne vältel, kuni ta elu 1881. aastal südameataki 
tagajärjel Kiltsis lõppes. 

Vaid üks kord taganeb ta oma valitud eesmärgist, kui ta 1847. aastal esitab 
mereministeeriumile «Projekti põhjapoolusele jõudmiseks». 

Paljusid meremehi on see mõte haaranud. Nii inglased kui venelased püüdsid visalt poolusele 
jõuda. Kuid jää-kuhjätised, lahvandused, üleujutused, lõhed ning sajad 

miilid rasket teed kaldabaasidest eemal hävitasid ka kõige julgemad lootused ning visamad 
pingutused. Kuid meremehed ja teadlased ei alistunud. 

Pooluse uurimisest innustus loodusteadlane Mihhail Adams, kes lootis selleni jõuda mööda 
maismaad ja leida kunagi elanud mammutite kodumaa. Sellest mõtles ka teadlane Vilde, kes 
tegi ettepaneku saata Anjou ja Wrangeli ekspeditsioon poolusele. M. N. Vassiljevi ekspedit- 
siooni laevad püüdsid poolusele võimalikult lähemale tungida, kuid nende tee tõkestas jää. 
Dekabristid K. P. Torson ja M, A. Bestužev püüdsid seda katset korrata, kuid nad sattusid 
enne oma plaanide teostumist Peeter-Pauli kindlusesse. 

Et Venemaast mitte maha jääda, saatis Inglismaa välja mitu ekspeditsiooni. Edward Parry ja 
John Franklin unistasid jõuda Arktika kaugetele laiuskraadidele. Kuid ka neil polnud edu. 
Vene meremehed lootsid, et neil veab rohkem kui inglastel. 


Paul Krusensterni projekt oli tunduvalt põhjalikum ja detailsem kui tema kaasmaalase 
Ferdinand Wrangeli oma, mille viimane esitas 184°. aasta sügisel Venemaa Geograafia Seltsis. 
Krusenstern analüüsib siin varasemate ekspeditsioonide ebaõnnestumiste põhjusi, kirjeldab 
oma ekspeditsiooni tegevust ja vahendeid, laevade koosseisu, meeskonda, liikumisplaani 
poolusele. 

«Armastus meie kodumaa kuulsuse vastu tekitab soovi, et antud küsimuse lahendamise au 
kuuluks suurele ja võimsale Venemaale,» kirjutab ta. «Selle kangelasteo sooritamiseks pole 
meil vähem kindlaid vahendeid kui inglastel ja nimelt inimesi, kes elavad kaugel põhjas, kes 
jahiretkedel polaarmsredel on harjunud puuduse ning viletsusega. Pidades lakkamatut võitlust 
sealse loodusega, on nad sellega kodunenud ja tundma õppinud kõiki teid ning vahendeid, mis 
on vaja edukaks retkeks. Niisuguste inimestega võib julgelt asuda sellele raskele ja 
otsustavale teekonnale eesmärgiga avastada põhjapoolus ja loota soovitud edule.»15 

Oma projektis tunnistab Paul Krusenstern, et mõte jõuda põhjapoolusele tekkis tal juba 
ammu. Valmistudes eelseisvaks retkeks, uuris ta varasemaid reise Arktikasse ja jõudis 
veendumusele, et seoses tehnika arenguga on pooluse vallutamiseks tekkinud uusi võimalusi. 
Aurikutega 

on polaarmaade uurimisel avastatud uusi alasid. Paul Krusenstern oli esimene vene meremees, 
kes tegi ettepaneku kasutada jää vastu jõuetute puust purjelaevade asemel rauast aurulaevu. 
Ta oli veendunud, et pooluse avastamise on «saatus Venemaale pakkunud». «Pole kahtlust, et 
praegu, mil Venemaa kõik klassid püüavad avardada inimteadmisi, leidub ka meil haritud 
patrioote, kes küllaldaselt hindavad niisugust üritust ja teostavad selle,» kirjutas ta.16 
Krusenstern tegi ettepaneku sooritada retk poolusele mitte koerte ega ka väikeste 
purjelaevadega, vaid väikestel, spetsiaalselt selleks ehitatud sõidukeil, mida meremehed 
lohistavad mööda jääd ja ületavad neil lahvandusi, üleujutusi ja avamerd. Kõige kohasemaks 
lähtepunktiks peab ta Gröönimaa põhjarannikut. 

Erilist tähelepanu soovitab Krusenstern pöörata ekspeditsiooni varustamisele heade 
toiduainetega, et kangelastegu sooritavad inimesed ei peaks nälgima. 

«Õnnetuseks näeme ilmast ilma, et suurem hulk inimesi ei jäta oma kapriiside rahuldamiseks 
ühtki vahendit valimata, kuid väga vähesed mõtlevad sellele, et enesest jätta mälestusmärk, 
mida aeg ei hävita,» kirjutas ta. «Niisugune mälestusmärk on igavene ja pole muidugi 
määratud ainult sellele, kes raske ürituse ellu viib, vaid ka inimesele, kes on olnud asja 
algatajaks.»17 

Paul Krusensterni lootused, et mereministeerium või eraisikud toetavad tema projekti, ei 
täitunud. Nagu paljude teiste väljapaistvate teadlaste ja meremeeste projektid, nii lükati ka 
tema ettepanek tagasi. Võimukandjad eelistasid raha oma kapriisidele kulutada, hoolimata 
kuulsusest ja teadusest. 

P. Krusensterni projekti viimastest ridadest kostab raevukaid toone. 

Nikolai kepirežiim oma sunnitöö ja asumiselesaatmisega rõhub väljapaistvaid meremehi, kes 
üha teravamalt isegi ametlikes dokumentides väljendavad oma rahulolematust arutu 
poliitikaga .. . 

Kuid Krusensterni dokument pole huvitav üksnes oma progressiivsete vaadete poolest. See on 
uus samm teadusliku ettekujutuse arendamisel kauge põhjamaa loodusest. Selles on kõik 
teaduslikult põhjendatud, arvestatud, väiksemate detailideni läbi mõeldud. Poolusele 
jõudmine on Paul Krusensternile vaid üheks ülesandeks, teiseks mitte 

väiksemaks ülesandeks oli Kesk-Arktika looduse uurimine. Polnud ju 40-ndatel aastatel sinna 
veel inimese jalg astunud. 


Tema mõtete kohaselt pidi ekspeditsioon uurima Põhja-Jäämere hoovusi ja sügavikke, jää 
koostist ja morfoloogiat, s. t. lahendama neid küsimusi, mis tänapäeval on Nõukogude 
triivivate polaarjaamade «Põhjapoolus» uurimisprogrammides ... 

Tema üleskutsele uurida Arktikat ja Antarktikat ei vastanud ükski metseen ega ka 
mereministeerium. Võimukandjate ükskõiksus aga ei suutnud murda Paul Krusen-sterni 
uurimiskihku. 

Varsti pärast oma isa surma 1846. aastal otsustas ta kasutada oma perekonna vahendeid 
polaarekspeditsiooni varustamiseks. 

«... Ma pidasin silmas kaht asjaolu,» kirjutas Krusen-stern. «Esiteks plaanitsesin ma tungida 
Kara merre, otsustasin selle .läänekaldal otsida ohutut sadamat, paadist kaardistada kogu 
rannikut ja seejärel jõuda Novaja Zemlja kirdetippu, mida keegi pole veel näinud. Teiseks 
tahtsin leida sobiva tee, mida mööda Petšoora laevametsa vedada Arhangelski 
admiraliteeti.»18 

1848. aasta sügisel võttis P. Krusenstern puhkuse ja siirdus Tallinnast Valge mere äärde, kust 
ta lootis pomooride laevatehasest osta eelseisva uurimistöö jaoks laeva. Kuid ei Kemi ega ka 
Sumski possaadist ei leidnud ta sobivat. Siis otsustas ta ehitada laeva oma projekti järgi, 
kasutades selleks Soroka külast leitud sobivat ehitusmaterjali. Tellinud Arhangelskist 
laevameistri, läks ta viivitamata Peterburi ja ostis sealt rauamaterjali, purjed ning kogu 
taglase... 

18. mail 1849. aastal lasti kuunar vette. See nimetati «Jermakiks». 

1849. aasta suve veetis Krusenstern Valgel merel, et sealt Kara merre suunduda. Kuid laeva 
meeskond oli liiga hilja värvatud. Laev jõudis vaid Solovetski saarteni. 

Tagasiteel Mezenisse pidi torm kuunari peaaegu kaldale paiskama. Veel õigel ajal nägi 
Krusenstern, et ankrud püsivad halvasti ja kuunar kaldub küljega kaldasse. «Aega ei tohtinud 
enam minutitki raisata ja kõik asusid agaralt tööle,» kirjutas Krusenstern. «Olemasolevaist 
palkidest valmistati vaiad ja löödi kolmelt realt maa sisse.» Kuunar seoti köitega nende külge. 
Mõõna tõttu vesi alanes ja 

laev vajus veelgi enam kreeni, kuid köied hoidsid teda kinni. «Veetsime öö suures mures. 
Sõltus ju laeva pääsemine vaiade ja köite tugevusest. Koidikul seisis laev kõrgel mäeveerul... 
Lõpuks algas tõus ja oht möödus.»19 

1850. aastal õnnestus P. Krusensternil suurte raskustega saada luba uueks merereisiks, sest 
keegi oli lasknud lahti kuulduse, nagu tahaks ta ekspeditsiooni sildi all Kara merre minna 
otsima Arktika jääväljade keskel jäljetult kadunud inglise polaaruurijat John Franklinit. 
Krusenstern veendus, et ta tegi vea, kui jättis kuunari Mezenisse talvituma. Sellega ta. takistas 
ise ürituse kordaminekut. Mezenlased kinnitasid talle, et kohalikelt kaupmeestelt on võimalik 
hankida ekspeditsioonivarustust. Peagi aga selgus, et teda peteti. Oli vaja tuua kuunar 
Arhangelskisse ja teha seal reisiettevalmistusi. Varustuse ostmiseks ja laeva taglastam|seks 
kulus 20 päeva. 18. juulil valmistus ta purjesid heiskama, kuid siis tõusis torm ja alles viie 
päeva pärast jõudis «Jermak» Valge mere avarustele. 

Kolme saare lähedal tegi ekspeditsioon peatuse. Krusen-stern saatis neli inimest kaldale ja 
käskis neil õhtuks tagasi pöörduda. Kuid need viibisid." Siis aga puhkes jällegi torm ja mitu 
korda pidi «Jermak» ankruplatsi vahetama. Hiljem sai Krusenstern teada, et orkaan tõi «Val- 
gel merel suurt õnnetust nii vee peal kui ka rannikul — mõnedes rannakülades viis see ära 
kõik katused».20 

Järgmisel päeval selgus, et teejuht, kes pidi inimesi Ponoi külla viima, oli enese purju joonud 
ja tema teekaaslased jäid omapead. Seejuures eksis Krusensterni teener tundras ära, hulkus 
kaks päeva mööda sood ja kustutas oma nälga vaid kaarlatega. Alles 29. juulil jätkas ekspe- 
ditsioon teed. Järgmisel päeval jõuti Kanini neeme traa-versile. Krusenstern otsustas seal 
maabuda, et selle asukohta astronoomiliselt mõõta. Pealegi kinnitasid Mezeni pomoorid, et 


nad tunnevad seda kanti nagu oma taskut. Nende sõnade järgi oli kalda lähedal nii suur 
sügavus, et võis ohutult kuunariga randuda. Kuid lood näitas hoopis vastupidist ja 
Krusenstern otsustas edasi itta purjetada. 

Ilm ei soodustanud meresõitu. Tormid vaheldusid ududega, tuulevaikus rajuga. 2. augustil 
jõuti ndiga abajasse ja asuti seda uurima. Mõõtnud sügavusi ja kaardistanud ,, abaja kaldad, 
hakkas Krusenstern mööda Indiga jõge ülesse liikuma, et selle kaldaid kaardistada ja 
selgitada, 

kuivõrd jõe allikad lähenevad Petšoora jõe basseinile, mis oli meremehe tähelepanu 
peaobjektiks. 

«Need tööd nõudsid palju vaeva,» kirjutas Krusenstern. «Et mul polnud abilist, siis pidin 
kõike seda ise tegema. Mu poeg oli küll 16-aastane, kuid teda ei saanud veel kõigeks 
kasutada.» Suurt abi osutas talle mezenlane Okladnikov, kes oli «erakordselt taibukas ja 
toimekas inimene».21 

Sõites mööda Indigat üles, uuris Krusenstern Sõima jõe ja lähima Indiga järve vahelist 
voolokit. 

«Ma ei võinud palju aega kulutada, sest jõesuus oli veel palju lõpetamata töid ja samuti tuli 
mõelda ka tagasisõidule,» kirjutas ta.22 

28. augustil oli Indiga uurimine lõpetatud. Kuid tugev torm ei lasknud neid merele sõita. Raju 
kestis peaaegu kaks nädalat. Laeva kimbutasid pöörased tuuleiilid koos lume ja rahega. 
Taglas jäätus. Raksatades langesid jääpurikad tekile. Talv oli saabumas. Krusenstemil oli vaja 
kiiresti Arhangelskisse jõuda. 11. septembril hiivati ankur. Vaevalt aga jõuti miili võrra edasi, 
kui jällegi puhkes torm. Ankrud püsisid halvasti ja kogu öö olid meremehed laeva ja oma elu 
pärast hirmul. 

Järgmisel päeval õnnestus neil oma vanale ankruplat-sile tagasi jõuda. Pakane tugevnes, jõgi 
hakkas jäätuma ja 20. septembril oli see juba üleni kaanetunud. 

Leidnud sobiva sadama, otsustas Krusenstern kuunari sinna talvituma jätta. 8. oktoobril sõitis 
ta koos meeskonnaga üle tundra Mezeni kaudu Arhangelskisse ja sealt edasi Peterburi. Ta ei 
kahetsenud, et kuunar jäi Indiga suudmesse Põhja-Jäämere äärde. Ta pidas seda edasiste 
uurimistööde jaoks isegi kasulikuks. Tema plaanid olid endised. Kui talvetee jääb püsima, siis 
lootis ta osta pro-vianti uueks reisiks ja suunduda Kara merre, et sealt Novaja Zemlja 
kirdetippu jõuda. 

«Kõik oli hästi mõeldud, kuid saatus otsustas teisiti,» kirjutas Krusenstern. «Naise surm 
välismaal ja sellele järgnenud perekondlikud mured sundisid mind oma viibimist võõrsil 
pikendama, nii et 1851. aasta jooksul ei saanud ma midagi ette võtta.»23 

Kuid ka välismaal mõtles ta põhjast ja töötas välja «Tõusude tabeli Valgel merel 1851. ja 
1852. aastal», mille ta peagi Karlsruhe vene trükikojas Arhangelski kubermangu 
rannikuelanike tarbeks välja andis. 

Sellega pani Krusenstern aluse tõusude ennustamisele põhjameredes, millel oli arktilise 
meresõidu arendamisel suur tähtsus. 

Mõte edasisest uurimistööst Novaja Zemlja kirderannikul ja Kara meres oli väsimatule 
meremehele endiselt südamelähedane. 

«Ma olen end kord pühendanud kaugele Põhjamaale ja armastan seda,» kirjutas Krusenstern. 
«Ma loodan, et mul õnnestub aja jooksul tema tulevasele hüvangule natuke kasulik olla.»24 
1852. aastal saabus Krusenstern välismaalt ja otsustas Põhja-Petšooramaale jälle tagasi 
pöörduda. Ta arvas, et «Jermak» vajab pärast kaht talvitumist Indiga suudmes põhjalikku 
remonti ja sellepärast otsustas ta sõidu Kara merre parematele aegadele edasi lükata, 


kõigepealt aga uurida Petšoora alamjooksu ,A'a selgitada välja ühendusteed tema lisajõgede 
vahel. 

«Jätnud hüvasti pojaga, kes oli kahe aasta jooksul minu lahutamatu kaaslane, nüüd aga 
valmistus ümbermaailmareisiks, asusin 30. mail teele...»25 

Juba 7. juunil oli Krusenstern Arhangelskis. Seejärel läks ta Mezenisse, kus ta tellis lodja, 
millega kuunari talvituspaika sõita. Seni kuni laevukest korrastati, uuris rändur Kula ja suuet 
ja selle ümbrust. Kui ta Mezenisse tagasi pöördus, ootas teda ebameeldiv üllatus. Lotja polnud 
veel korda tehtud ja ta pidi tegevusetult 16 päeva ootama. 

23. juulil läks ta merele koos pomooridega, kes pidid «Jermaki» Arhangelskisse toimetama. 
Nende aluseks oli kipakas noaaegne «Svjatoi Pjotr». «Tohutu suur puri, mida oli raske 
käsitseda isegi vaikse ilmaga, oli räbalates, vanad vandid rebenesid, rool loksus ja tekitas 
lakkamatut kolinat». Krusenstern tunnistas, et niisugust värdjalikku lootsikut polnud ta veel 
kunagi näinud. Kuid õigeaegselt ja oskuslikult tormide eest peitu pugedes jõudsid nad 7. 
augustil Indigale. Selgus, et kuunar oli täiesti korras ja nädala pärast asus «Jermak» kapten 
Hanseni juhatusel teele Arhangelskisse. 

Krusenstern jäi põhja ja kavatses talve saabumiseni uurida Timani rannikut, mille kohta oli 
teada vaid ebamääraseid andmeid. Nagu 1850. aastal, nii sõitis ta ka nüüd mööda Indigat üles 
ja uuris Urdjugi järve. Väideti, 

et siin täheldatakse korrapärast tõusu ja mõõna. Peagi veendus Krusenstern, et need jutud on 
vaid legend. 

Edasi läks uurija üle tundrasoode. Põdrad rabelesid kõhust saadik poris, kuid rändur tungis 
ühe järve juurest teiseni, ühe jõe kallastelt teiseni, kirjeldas neid üksikasjaliselt ja määras 
esmakordselt nende asukohad. Seejärel nivelleeris ta Indiga järvede ja Sõima vahelist voolokit 
ning kaardistas Sõima kaldaid. Ületanud kärestikke ja möödunud väikestest saartest, jõudis ta 
lõpuks metsaala-deni. Haljendavate lehiste nägemine pärast üksluist tundrat oli tõeliseks 
puhkuseks. 

Sõima muutus laiemaks ja veerikkamaks.. . Nüüd võis vaevalisest sõudmisest puhata ja purje 
abil edasi liikuda. 

26. augustil oli Soima uurimine lõpetatud. Vahemaa Indiga voolokist jõesuudmeni oli 162 
versta. 

Mõne päeva veetis Krusenstern Sula kallastel kahest majast koosnevas Kotkini külas. 28. 
augusti öösel tuli lumi maha, saabus pakane. Kuid koos sellega ilmus päike pilvede tagant ja 
oli võimalik teha astronoomilisi mõõtmisi. 

29. augustil asus ekspeditsioon jälle teele. Ühe päeva pärast jõudis see Sula suudmesse 
Petšoora alamjooksule ja liikus mööda suurt jõge üles. 

Krusenstern tõdes, et oli 1843. aastal Sula ja Matriv-jatšnaja vahelise kauguse määramisel 
eksinud. Nüüd selgus, et 7 versta asemel on see 37,5 versta. 

Saabus sügis. Puhusid valjud tuuled, mis tõid kaasa vihmasadusid. Paate tuli köitega järel 
vedada, sageli aga tuli halva ilma tõttu kaua aega paigal püsida. Teel uuris Krusenstern 
kaldaid ja saari ning täpsustas oma üheksa aastat tagasi tehtud kaarti. 

7. septembril nägid rändurid imekauneid virmalisi, mis meenutasid, et talv on lähedal. 
Krusenstern kiirustas, kuid ei jätnud kasutamata ühtki soodsat juhust vaatluste tegemiseks, 
tänu millele ta suutis hämmastava täpsusega määrata jõgede, saarte ja külade vahelist kaugust. 
Kolme päeva pärast leidis ekspeditsioon peavarju külalislahkes Ust-Tsilmas. 13. septembril 
aga oli Krusenstern jälle teel. Ees seisis Petšooramaa postitee mööda Tsilmat, Tširkat, 
Ratšugat ja Pezat. 330 kilomeetri ulatuses polnud seal ühtki küla peale 13 elanikuta 
postionni. 

Eriti raske oli teekond mööda Tširka jõge. Kümne versta kaugusel jõesuust asuvad kärestikud. 
«Need pole mitte niivõrd ohtlikud kui just kurnavad,» kirjutas Krusenstern. 


152 

«Neli tundi nägime seal vaeva, et paate üle tassida, mis mõne kraadi külma juures oli väga 
ebameeldiv.»26 Kuid ka pärast seda, kui kilomeetripikkune kärestik oli ületatud, ei läinud 
palju kergemaks, sest jõgi oli kuni voolokini kividest üle külvatud. Veelgi raskem oli aga 
algul paatidega, hiljem ekspeditsiooni varustusega ületada vooloki mädasoid. 

23. septembril sõitis ekspeditsioon mööda Ratšugat alla. Järgmisel päeval, pärast 77-verstast 
teekonda jõuti Pezale. Pärivoolu sõit oli palju kergem, kuid selle eest kastis lakkamatu vihm 
rändureid, kellel polnud enam hamba allgi kuiva kohta. Jõudnud Dorogaja Gora külasse, läks 
Kru-senstern hobustega Mezenisse, et seal kronomeetreid kontrollida. Seejärel pöördus ta 
tagasi, määras küla ja Peza suudme asukoha, mida läks tarvis, et teha parandusi teekonnal 
koostatud kaartidele. 

Krusenstern hindas ise ojna ekspeditsiooni tulemusi tagasihoidlikult. Ta ütles, et tal õnnestus 
mõnevõrra suurendada geograafilisi andmeid Petšooramaa kohta ja kogutud materjali põhjal 
koostada külastatud paikadest uusi kaarte.27 

1853. aastal ei õnnestunud Paul Krusensternil Peterburist lahkuda, kuid ta organiseeris 
«Jermakil» ekspeditsiooni, mille ülesandeks oli laevasõiduks sobiva faarvaatri otsimine ja 
Petšoora jõesuu mõõdistamine. Ekspeditsiooni juhatas kaptenleitnant Paul Rennenkampf. 
Ekspeditsiooni kuulusid veel lipnik Kordjukov, kaks merekooli õpilast ja 12 madrust. 

6. juulil lahkus «Jermak» Arhangelskist. Lõunatuul soodustas laevasõitu, ajades jääd põhja 
poole. 21. juulil alustati mõõdistamist. Uurijad püüdsid leida madalike vahelt teed 
Petšoorasse. See aga ei õnnestunud. Nüüd otsustasid meremehed Rohelise saare kalureid appi 
paluda. Kui aga Kordjukov randus, jooksid elanikud laiali. Suurivaevu õnnestus Kordjukovil 
neid peatada. Siis selgus, et saarlased olid pidanud «Jermakki» välismaa röövlaevaks. Nüüd 
aga oli rõõmu laialt. Pomoorid kosutasid vene meremehi heldelt. «Värskelt soolatud sjomga 
lõigati väikesteks tükkideks ja kallitele külalistele keedeti štšerbat (mitmesugustest väikestest 
kaladest suppi).»28 

Kalurite juures elas üks madrus, kes rohkem kui veerand sajandit tagasi oli osa võtnud 
tüürimees Ivanovi ekspeditsioonist, mis kaardistas Petšoora lahte. 

26. augustil õnnestus «Jermakil» kohalike elanike abil, kes andsid ekspeditsiooni käsutusse 
ühe oma laeva, leetseljakud ületada. Rändurid jätsid laeva Kuja küla lähedale talvituma.29 
Seitse aastat viibis «Jermak» sellel ankruplatsil, sest Krimmi sõda ajas kõik Paul Krusensterni 
plaanid segi. Alles 1860. aastal hakkas ta jälle oma ammuseid mõtteid teostama. Kuid ka nüüd 
tabasid teda järjest ebaõnnestumised. 

Mereministeerium lubas talle oma toetust ja abi, andes Arhangelski võimudele korralduse 
saata mööda talveteed kuunari asupaika toidumoona ja varustust. Kui aga Kru-senstern 11. 
juunil Arhangelskisse saabus, selgus, et korraldus oli saabunud vaid kaks päeva varem. Alles 
juuni lõpus sai Krusenstern proviandi ja laevavarustuse kätte. Ent nende toimetamine 
Petšoorale oli raskem, kui nende saamine kroonuladudest. 

Kõik laevaomanikud kartsid Petšoorat ja selle suudmes olevaid Guljajevi madalikke. Paul 
Krusenstern otsustas toimetada varustuse juhusliku laevaga Mezenisse, kus ta lootis edasiseks 
teekonnaks uue laeva prahtida. Kuid õnn oli talle selja pööranud. Päev möödus päeva järel, 
kuid ta oli ikka veel Mezenis. Veendunud, et tal ei õnnestu varustust õigeks ajaks Petšoorale 
toimetada ja «Jermakki» polaarekspeditsiooniks ette valmistada, saatis Krusenstern pojale 
kirja korraldusega «väljuda kuunariga Petšoora suudmest, et tutvuda faarvaatri ja jõesuuga 
piirnevate kohtadega».30 

Et Paul Krusenstern ei teadnud, kuidas laev on eelseisvaks retkeks ette valmistatud, lubas ta 
poega tegutseda oma äranägemise järgi. Ta tegi ettevalmistusi varustuse saatmiseks 
Petšoorale mööda talveteed ning tegeles astronoomiliste ja hüdrograafiliste töödega. Ta üüris 
Sjomža külast karbase ja sõitis 5. augustil merele. Krusenstern kavatses mööda Kanini 


vevss 


Kanini poolsaare idatipus asetsevale Mikulkini neemele, et määrata selle asupaik ja ühendada 
selle kaart kümme aastat tagasi koostatud Indiga jõesuu kaardiga. Kuid ka neid plaane ei 
suutnud ta teostada. 

Vaevalt jõudis ekspeditsioon teele asuda, kui algas äike. Vihm ja rahe peksid käputäit inimesi. 
Metsik tuul loopis nende tillukest laevukest, ähvardades seda iga hetk uputada. 

Tuli iga hinna eest jõuda pelgupaika Mgla suudmes. 

«Täielikus pimeduses jõudsime me käsikaudu jõesuhu, mida oli näha vaid välgusähvatuste 
ajal,» kirjutas Kru-senstern. «Kuid seal pidime peaaegu ümber minema. Tugev tõusulaine, 
mille kiirus oli vähemalt 6 sõlme, paiskas meid madalikule ja me suutsime suurivaevu karbase 
päästa.» 

Kümme päeva oodati Mgla suudmes ilma paranemist. Kuid torm ei lakanud. Pool proviandist 
oli juba ära kulutatud. Minna tundrasse nii viletsa toidutagavaraga oleks olnud kergemeelne. 
Krusenstern otsustas Mezenisse tagasi pöörduda ja kinkis toidumoona talupoeg Kotkinile, 
kelle suurearvuline perekond nälgis. 

Augusti lõpul väljus Krusenstern uuesti Mezenist ja saabus kolme nädala pärast Ust-Tsilma 
külasse Petšooral. 7. septembril kohtas ta Kuja külas oma poega, kes oli äsja naasnud retkelt 
Petšoora merre ja Kara Väravasse, millest me jutustame järgmises peatükis. 

aasta reiside tulemusena valmisid Paul Krusen-stern vanemal Sjomža ja Mgla suudme 
kaardid. Samuti täpsustas ta teel Mezenist Petšoora jõesuhu oma varasemaid kaarte. See oli 
tema uueks panuseks Euroopa-Vene-maa põhjaosa tundmaõppimisse. 

aastal juhatas ta Petšooramaal kronomeetri-eks-peditsiooni. Arvukate astronoomiliste 
mõõtmiste tulemusena kanti kaardile Bolvani abajas, Bolvani neem, ja Guljajevi madalikud 
ning uuriti ja mõõdistati detailselt Petšoora suuet. Kaardistamisest võttis osa ka Paul Kru- 
senstern noorem, kes seejärel 1862. aastal läks isa soovitusel «Jermakiga» Kara merele. 

Paul Krusenstern hellitas lootust leida tee Petšoora ja Obi vahel. Juba vana mehena reisis ta 
aastatel 1874 ja 1876 Põhja-Uraalis. Ta uuris Ussa lisajõge Sart-jud ja Obi lisajõge 
Langotjugani ning leidis, et need sobivad veesõiduks.31 Ta tegi ettepaneku jõed kanaliga 
ühendada. Kuid ka see ettepanek jäi rakendamata. 

Oma pika elu jooksul viibis Paul Krusenstern Põhjamaal üheksa korda. Tal tuli ületada 
paljusid raskusi. Teda takistasid nii tsaaritšinovnikud kui ka karmi looduse kapriisid. Kuid 
miski ei suutnud tema tahet ja kannatust, energiat ja usku murda, ehkki tema kavatsused ja 
projektid üksteise järel põrmu varisesid. 

Ta töötas teaduse nimel ja rikastas seda paljude väärtuslike 

vaatlustega Arktika looduse kohta. Tema elu oli seiklusrohke. Sageli rippus see juuksekarva 
otsas. Kuid ta jäi alati võitjaks ja karm Põhjamaa pidi talle alistuma. 

«Kui ma olen osutanud mingisuguse teene, siis seisab see selles, et sundisin end tegema mitte 
ainult igavat, vaid ka väsitavat tööd. Mul polnud kunagi abilist ja ma pidin kõik ise tegema — 
vahetuseta, igasuguse ilmaga, olles kimbus sääskede müriaadiga, minutikski tööst eemaldu- 
mata — ütlen otsekoheselt, selleks oli vaja täielikku enesesalgamist. »32 

Tagasihoidlikult ja täpselt öeldud. Tema ennastsalgav tegevus jääb Petšooramaa 
tundmaõppimise ajalukku särama ereda leheküljena. 


V. PAUL KRUSENSTERN NOOREM 


Ta sündis 7. augustil 1834. aastal Tallinnas. Pauli vanaisa — esimene vene 
ümbermaailmasõitja — oli sel ajal veel täie tervise juures. Olles vanaisal Peterburis külas, 


kuulis pojapoeg köitvaid jutustusi kaugetest reisidest, meretagustest maadest ja tundmatutest 
rahvastest. Väike Paul oli väga elav poiss. Tema julgus ületas igasugused piirid. Kord leidis ta 
koos nelja sõbraga Tallinna vanas mahajäetud kindlustuses maaaluse käigu. Käik oli poolest 
saadik täidetud jäätunud veega. Poisid olid vaimustuses. Laternad käes, läksid nad käiku, ise 
uudishimust põledes: kuhu küll see käik välja viib? Mõnisada meetrit oli juba selja taga. Jää 
raksus kahtlaselt jalge all, kuid kellel siis oli aega sellele tähelepanu pöörata. Kuid äkki 
murdus jää ja kaks sõpra rabelesid sügavas vees. Laternad kustusid. Paulil õnnestus hüpata 
seinas olevale eendile. Uppuvad kaaslased hüüdsid appi. Peagi õnnestus Paulil mõlemad välja 
tõmmata. Selle eest sai ta medali ega muutunud põrmugi aremaks. Mõne aja pärast läks ta 
kevadisel koolivaheajal paadiga Tallinnast üle lahe Soome. 54 tundi viibis ta jääsupiga kaetud 
merel ja jõudis siis oma vanemate juurde, kes sel ajal elasid Helsingis. 

Kui Paul oli viieteistkümneaastane, nägi ta esmakordselt Valget merd. Koos isaga sõitis ta 
«Jermakil», tolsamal laeval, millega ta 13 aastat hiljem otsustas sooritada julge retke Jenissei 
suudmeni. Ekspeditsioonil polnud ta niisama pealtvaatajana. Paul seisis vahis, oli 
marsimadrus. Ta oli hea sõudja, oskas põtru püüda ja neid ette rakendada. 16-aastaselt läks ta 
juba kaugesõidule. Kuude kaupa sõitis ta mereväe transpordilaeval «Dvinaa» mööda samu 
meresid ja ookeane, mida mööda peaaegu 50 aastat tagasi oli purjetanud tema vanaisa. Tema 
esimene retk lõppes Petro-pavlovsk-Kamtšatskis. Sealt purjetas ta juhusliku laevaga Ajani, 
kust sõitis läbi Siberi Peterburi. Ta võitles inglas-tega Turu lähedal Läänemerel ja võitis ulja 
ohvitseri kuul- 

suse ... Tema teenistuskäik oli edukas, kuid kõige enam veetles teda Põhjamaa, millega ta 
juba poisikesepõlves oli tutvunud. 1860. aasta suvel asus ta isa nõuandel uurima Petšoora 
merd. Seejärel suundus ta Kara Väravasse, et näha Kara merd, mille uurimiseks isa oli 
«Jermaki» ehitanud. Novaja Zemlja lõunarannikul nägi ta esmakordselt jääd. 

Kara Värav oli jäävaba. Peagi jõuti Novaja Zemlja kagutipuni — Menšikovi neemeni. 

«Meie ees laius Kara meri, mis oli sel korral jäävaba,» kirjutas Krusenstern isale. «Hiline 
sügis, samuti ka kuunari puudulikN varustus ei võimaldanud mul edasi minna. Kuid minu 
tagasipöördumise peamiseks põhjuseks oli see, et mul polnud nii riskantseks mereretkeks Teie 
luba.»1 

Mõne päeva jooksul uuris P. Krusenstern noorem Kara Väravat. Ootamatult halvenes ilm (oli 
septembri algus vana kalendri järgi). Sadas lumelörtsi ja rahet. Kord öösel pidi laev peaaegu 
üksiku kalju otsa sõitma. Aeg-ajalt mäh-kus ümbrus paksu udusse. Kara Värav hakkas 
jäätuma. Vaevaga tungis «Jermak» jää vahel edasi. Puhkenud torm sundis Krusensterni võtma 
kursi Petšoora suudmesse. Pärast seda mereretke valdas teda soov teostada isa unistus ja sõita 
uurimata Kara meres. 

1862. aasta alguses pöördus äsja Petšoora ekspeditsioonilt naasnud Paul Krusenstern vanem 
mereministeeriumi poole palvega osutada kaasabi ekspeditsiooniks Kara merre, «millel pole 
tähtsust mitte üksnes hüdrograafiliste ja meteoroloogiliste vaatluste, vaid ka kaubanduse 
suhtes, et jõuda mere kaudu Jenissei suudmeni». 

«Pole kaaluvaid põhjusi arvata, et see ettevõte oleks nurjumisele määratud,» kirjutas 
Krusenstern vanem. «Samal ajal, kui tööstus areneb Venemaal hiiglaslike sammudega, 
hakatakse ka Lääne-Siberis mõtlema Siberi rikkalike toodete turustamisele. 

Siberi kaupmehed püüavad igati leida võimalusi oma toodete turustamiseks ja on käesoleval 
ajal oma otsuse langetanud meretee kasuks. Kuid seniajani peetakse seda võimatuks, sest meri 
olevat jääga kaetud. Kuid võib otsustavalt öelda, et kuuldus Kara mere läbimatusest on liial- 
datud. Sealt, kus keegi pole kunagi olnud, polegi midagi positiivset teada. 

Muuseas, vaevalt on Barrow väinas, Baffini lahe põhjaosas vähem jääd kui Kara meres, kuid 
seal käivad pide- 

valt inglise laevad, sest see on neile kasulik. Teada on vaid, et Kara mere jää sõltub tuultest, et 
lausjääd seal pole ja et augustis ja septembris on see meri enamalt jaolt läbitav. 

Oma kaks aastat kestnud Kara mere ranniku uurimise ajal nägi alampolkovnik Ragozin 
mõlemal korral, et suve teisel poolel on meri täiesti jäävaba. 

Jenissei suudme põliselanikud kinnitavad, et jõesuhu on täiesti võimalik pääseda. 

Nagu teada, on iga algus raske. Alles hiljuti räägiti, et Petšoora suudmesse laevad ei pääse, 
kuid möödunud aastal oli seal kolm laeva, kusjuures 900-tonnise laeva süvis oli 20 jalga. 

Kui tee Jenissei suudmesse rajatakse purjelaevaga, siis o.n see Siberi kaupmeestele edu 
tagatiseks ja nad hakkavad viivitamata oma tooteid aurikutega Euroopa turgudele saatma. See 
pole oletus, sšst mulle on teada, et praegu püüavad kaupmehed välismaalasi sellesse 
ettevõttesse meelitada. 

Kuid kas on õiglane välismaalastele loovutada seda, mis kuulub eelkõige venelastele!»2 
Krusensternidel õnnestus mereministeeriumis huvi äratada ekspeditsiooni vastu Jenissei 
suudmesse. Ekspeditsiooni ülemaks määrati Krusenstern noorem. Tal lubati kuunari 
meeskond värvata sõjalaevadelt, talle anti instrumente vaatluste tegemiseks ning eraldati raha 
proviandi ja rõivaste ostmiseks. 

1. augustil 1862. aastal lahkus «Jermak» Kuja külast Petšooral. Järgmisel päeval jõudsid 
meremehed Põhja-Jäämerre. Nende tee läks kirdesse, läbi Jugra väina Kara merre, kuhu pärast 
Pjotr Pahtussovi ekspeditsiooni polnud jõudnud ükski laev. 

Kui ekspeditsioon asus Bolvani neeme lähedal, mähkus ümbrus tihedasse udusse. Suurte 
raskustega ristles kuunar kolm päeva Petšoora suudme madalike vahel. Seejärel ilm halvenes. 
Tuul tugevnes. «Jermak» puges musta leetselja taha peitu ja jäi ootama, millal ilm paraneb. 
Vihma voolas nagu ämbrist. Välgud sähvisid pahaendeliselt, kõu raksus. Tuul ulgus kuunari 
vantides otsekui tuhande-kõriga elukas. «Lainetus oli nii tugev, et ulatus peaaegu 
mastikörvideni,» meenutas Krusenstern hiljem. 

10. augusti hommikuks torm lõpuks lakkas. Kasutades soodsat tuult, tuli «Jermak» 
tormivarjust välja ja jätkas 

purjetamist. Samal päeval kohtasid nad esmakordselt peenikest jääsuppi. Õhtuks jõudis 
«Jermak» vabasse vette ja jäi ankrusse Varandei saare juurde, kus asusid mõned pomooride 
tahonnid. Siin ootas ekspeditsioon kolm päeva soodsat tuult. 

13: augustil jätkati teekonda, hoides kurssi Dolgi saarele, õhtul sattus «Jermak» jäässe, 
mille taga kauguses oli näha vaba vett. Polnud mingit võimalust jääst möödumiseks. 
Krusenstern otsustas jääst läbi tungida. «Jermakil» ja tema kiiluvees liikuval paadil 
õnnestuski takistus ületada. Kaks tundi purjetati vabas vees, siis aga ilmus jää jälle nende ette. 
Oli hämar põhjamaine öö. Polnud 

võimalik kindlaks määrata, kui suur ja monoliitne on jääväli. Krusenstern otsustas jäässe 
minna. Ta juhtis laeva oskuslikult. Et kokkupõrgetest hoiduda, tuli kogu 

aeg suurte jääpankade ümber laveerida. Kuid väiksemate jäätükkide vastu põrgati sageli. 
Nagu Krusenstern hiljem meenutas, olid põrked ajuti nii tugevad, et «vaevalt oli tekil 
võimalik jalule jääda ja kaks korda jäi kuunar seisma». Kord jäi kiiluvees sõitev paat nii 
tugevasti jääpankade vahele, et teda jõuti vaevu päästa. 

14. augustil kell 3 päeval jõudis ekspeditsioon Jugra väina. Väin, eriti selle mandripoolne 
serv, oli jääd täis. Krusenstern kiirustas. Ta tahtis enne ööd Kara merre jõuda. Pidevalt 
mõõdeti sügavust. Kidadega varustatud lood tõi päevavalgele põhjamuda ja merepõhja 
elanikke: teokarpe ning risti- ja tähekujulisi molluskeid, keda Krusenstern piiritusepurkides 
säilitas. 


Jugra väina põhja- ja lõunakaldail oli näha neenetsite telkelamuid ja vene küttide hütte. 
Märganud laeva, ronisid kütid katustele ja lehvitasid kaua ida poole purjeta-vale «Jermakile» 
järele. 

Kell 7 nägid meremehed Kara merd. Nii kaugele kui silm ulatus, oli see kaetud jääväljadega, 
mille keskelt kerkis mägedena rüsijää. 

Krusenstern käskis Vaigatši ranniku lähedal ankru heita. Ta kavatses siin koiduni oodata, et 
siis teed jätkata. Peatuspaik paistis olevat soodne. Ta oli tuulte eest kaitstud, ka ei olnud seal 
tugevat hoovust. Kuid rahu ei kestnud kaua. «Vett hakkas juurde tulema ja tekkis küllalt tugev 
hoovus ookeanist Kara merre. Selle kiirus oli kuni 4 sõlme,» kirjutas Krusenstern. «Jää 
hakkas läbi Jugra väina Kara merre tungima. Neem, mille kaitsele me alguses 

lootsime, ei juhtinud jääd üldse kõrvale. Hoovus möödus sellest neemest, koos sellega ka jää. 
Selle jää esimesest survest hakkas kuunar triivima ja kandus, enne kui me jõudsime 
jääpangast vabaneda, veerand miili edasi. Kümne minuti pärast haaras teine jääpank kuunari 
oma Vvõimusesse.»3 

Krusenstern käskis purjed üles tõsta. Meeskond töötas innukalt ja püüdlikult. Mõne hetke 
pärast olid purjed üleval. Hiivati ankur. Kuid tuul oli nõrk. Hoovus kandis laeva Kara mere 
jäärüngastele üha lähemale. Tohutu jääpank haaras kuunari järel liikuva paadi oma 
võimusesse ja viis enesega kaasa. Mõne minuti jooksul oli läbi udu näha selle masti, siis 
kadus kõik. Kuunarit ümbritsesid jääpangad ja Krusenstern ning tema kaaslased ei saanud 
oma seltsimehi millegagi aidata. Suurte raskustega õnnestus viia kuunar Jugra väina, keskele, 
kus jää polnud nii tihe kui Vaigatši ranniku lärfedal. 

Kuni koiduni oli «Jermak» ankrus. Üksteise järel põrkasid jääpangad vastu laeva ja kandsid 
seda ida poole. Näis, et «Jermak» ei pea nendele löökidele vastu. Kui saabus hommik, nägid 
meremehed, et laeva lehisevooder-dus oli paljudest kohtadest purustatud. 15. augustil hiivas 
laev ankru ja suundus Sokoli saare poole, mis asus mandri läheduses. Krusenstern lootis 
ranniku lähedal leida ohutut ankrupaika. Kui aga ekspeditsioon oli saarest veel nelja 
kilomeetri kaugusel, tuul ootamatult vaikis. Purjed rippusid elutult. Kuunar oli jää võimuses, 
mida hoovus kandis Barentsi merest Kara merre. Krusenstern oli sügavas mõttes. Oli vaja 
teha otsus, millest võis sõltuda ekspeditsiooni saatus ja tema kätte usaldatud inimeste elu. Kas 
jääda keset kiiresti liikuvaid jääpanku ankrusse või kanduda koos jääga itta? Nii ühel kui 
teisel juhul saaksid laev ja inimesed ränkade katsumuste osaliseks. Jää võib laeva vigastada 
või selle täiesti puruks pigistada. 

Sel ajal, kui Krusensterni vaevasid sünged mõtted, märgati merel kadunud «Embrio» purje. 
Laevuke liikus jääpankade vahel Jugra väina suunas. Et tuul oli pisut tugevnenud, läks kuunar 
paadile vastu. Peagi meremehed kohtusid. 15. augusti öösel oli paat sattunud jääpankade 
pigistusse. Jää surus veeliinist kõrgemale suure augu. Kogu öö mängis jää paadiga nagu 
pähklikoorega. Kuid laevukese komandör allohvitser Korotki ja neli madrust suutsid olukorra 
peremeesteks jääda. 

Fokkraalt märgati kitsast veeriba, mis algul suundus põhja, seejärel pöördus itta ja kaldus 
siis loogana lõunasse mandri poole. Krusenstern arvas, et selle kanali kaudu on võimalik 
jõuda sobivale ankruplatsile, kus võiks paremaid jääolusid oodata. Kuid mõne tunni pärast 
lootused purunesid. Meremeeste ees seisis võimas jääsein. Tee oli ära lõigatud. Otsustati 
Jugra väina tagasi pöörduda ja sealt Kara Väravasse suunduda. Tuul oli nõrk ja kuunar suutis 
vaevu tugeva vastuhoovusega toime tulla. Meremehed lasksid vette sõudepaadi, et selle 


abil kuunarit pukseerida. Kuid ka see katse jäi tulemusteta. Laev oli ümbritsetud jääga, mis 
muutus üha tihedamaks. Lõpuks polnud kuskil enam vaba vee ribagi. Tänu oma väikestele 
mõõtmetele suutis «Embrio» liikuda mandri poole, kuid suure jää-panga külge aheldatud 
«Jermak» hakkas triivima kirde suunas. Tõusis udu, mis alles 16. augusti hommikuks hetkeks 
hajus. Sel ajal nähti kuunarist umbes viis kilomeetrit eemal «Embriot». Seejärel mähkus kõik 
jällegi udusse. Valge pimedus kestis kaks päeva. Kui viimaks selgines, nägid jermaklased, et 
nad on paadist, millel oli vaid kahe kuu toiduvaru, lahku läinud. 

Krusenstern ei tahtnud ikka veel tunnistada, et laev on jäävangi sattunud. Ta käskis kõik 
purjed üles tõmmata lootuses, et kuunar lükkab vööriga jääpangad laiali ja tungib seejärel 
vabasse vette. Sel päeval kirjutas Paul Krusenstern noorem oma päevikusse: «Meie 
pingutused olid viljatud, kuunar ei liikunud sammugi edasi ja ma jäin samale kohale.» 
«Jermaki> triivimine koos jääpankadega jätkus. Lõunas ja kagus paistis rannik. Krusenstern 
ja tema kaaslased olid rahulikud, tegid tavalist laevatööd, mõõtsid sügavust, võtsid 
põhjaproove, määrasid laeva asukohta. 21. augustil hakkas jää kruvima. 

«Alguses ma arvasin, et meid pigistatakse täiesti puruks,» kirjutas Krusenstern, «kuid laeva 
ees ja ahtri taga kokkupõrkavad jäämäed päästsid meid, ehkki nad jätsid meile vähe ruumi 
vabaks. Jää ajas kuunari vasakule küljele kreeni, kuid ei tekitanud suuremat kahju.»4 
Järgmisel päeval algas kruvimine uuesti. Hirmsa müra ja raksumisega kuhjusid jääpangad 
üksteise otsa. Ootamatult vappus kogu laev tugevast tõukest. Sellele järgnes veelgi tugevam 
tõuge. Vooderdus ragises ja purunes pilbasteks. Krusenstern ootas iga hetk laeva purunemist 
ja 

andis korralduse paatide ja toidumoona jääle toimetamiseks. Kuid peagi kruvimine lõppes. 
Hakkas sadama vihma, mis õhtu eel muutus lumeks. Tuul tõusis ja «Jermaki» vantides hakkas 
ulguma lumetorn ... 

Üks ekspeditsioonist osavõtja kirjeldas jäävangistuse esimesi päevi järgmiselt: «Hiiglaslikud 
jääpangad ümbritsesid kuunarit igast küljest, nii et see ei saanud kuhugi liikuda ning ragises ja 
oigas igast õmblusest. Oli täielik tuulevaikus ja me nägime vaid kõva läbipaistmatut jääd. 
Oma väljapääsmatu olukorra esimestel päevadel ei heitnud me meelt, vaid lootsime, et lõpuks 
nihkub jää eemale ja avab ahtrist või vöörist väljapääsu. Kuid see oli asjatu lootus. Koos 
ümbritseva jääga kandis hoovus meid kirdesse. Juba hakkas jää laeva kaari kokku pigistama. 
Endine 21 jala laiune kuunar oli nüüd vaid 19 jalga lai. Hirmus oli meid ümbritsevas vaikuses 
kuulda laeva oigeid ja raksumist.»5 

Kuunar kandus üha kaugemale idasse. Jää kruvimine ei lakanud. Iga hetk oli oodata 
«Jermaki» hukkumist. Paul Krusenstern andis meeskonnale korralduse olla iga hetk valmis 
laevalt lahkumiseks. 

Algas pakane, lumesajud ja marutuul. Kuunar oli vasakule kreenis. Tema paremas küljes oli 
suur lohk. 26. augustil suruti «Jermak» kreeni paremale poole. Kru-vimine ei lakanud. 
Kahuripaukudena raksudes purunesid tohutud jääpangad kildudeks ja moodustasid laeva 
parda taga kõrgeid mägesid. Üha sagedamini värises ja ragises laev löökidest. Keset ööd 
tormasid meremehed koos oma varanatukesega tekile. 

Krusenstern suhtus toimuvasse mehiselt. Ta jätkas meteoroloogilisi ja hüdroloogilisi vaatlusi. 
Meeskond askeldas laeva lähedal, mehed raiusid jääpankadelt teravaid nurki, mis järjekordse 
surumise ajal võisid laeva puukerest läbi tungida. 

Augustikuu lõpul läks pisut soojemaks. Hakkas sadama vihma ja tõusis udu. Taevasse ilmusid 
virmalised. Kuid kruvimine ei lakanud. 30. augusti õhtul tõstis jää laeva veest umbes 30 
sentimeetrit üles. Kajutite vaheseinad purunesid ja kuunar sai veealuseid vigastusi. Tuul 
tugevnes. Til järgnes iilile. Taglasest murdusid jäätükid ja langesid mürinal tekile. Lõpuks 
puhkes torm. Rannik kadus silmapiirilt. Jää liikus lakkamatult. Krusenstern ootas iga 

minut laeva purunemist ja käskis toiduained ja küttepuud jääle toimetada. Kiires korras 
püstitati telk. 

2. septembri öösel tõusis laev poolteise meetri võrra ja kaldus uuesti vasakule.  Kostis 
kõrvulukustav raksatus. Vahimadrus teatas, et trümmis on kaks jalga vett. Meremehed, kes 
mõni tund tagasi olid lustakalt pühitsenud Venemaa tuhandendat aastapäeva, hüppasid 
koidest välja, haarasid oma pambud ja tormasid tekile. Krusenstern käskis kõigil jääle minna. 
Vaevalt aga jõudsid meremehed telgi juurde, kui mürin vaibus. Stiihia pealetung oli lõppenud. 
Kuid hommikuks oli nende varupelgupaigas — vanas jääpangas — kaks pragu. 

«Niisiis tuli veel kord oma lootustes pettuda,» kirjutas Krusenstern. «Ma mõtlesin, et äärmisel 
juhul, kui kuunar puruneb, leiame pelgupaiga jääpangal. Kui aga juba esimene torm lõhub 
niisuguse näiliselt purustamatu jää-panga, mis juhtub temaga siis teise ja kolmanda tormi 
ajal?» 

Jääpanga ootamatu purunemine paneb Krusensterni mõtlema. Talle tundub, et laeva 
hukkumise korral õnnestub neil vaevalt triivival jääl talvituda. Üha sagedamini hakkab ta 
mõtlema sellele, et laev tuleb maha jätta ja minna rannikule, mida küll enam näha pole, kuid 
mis ei - asu ilmselt eriti kaugel. 

3. septembri õhtul, kui jää hakkas jällegi kruvima, andis Krusenstern korralduse toimetada 
jääle kõik teaduslikud instrumendid ja aparaadid, toiduained, veevaa-did, küttepuud ja purjed. 
Kui kogu ekspeditsiooni varustus oli maha laaditud, hakati ahtritrümmis asuvat ballasti üle 
parda heitma, et laeva kergemaks muuta. 

Üks ekspeditsioonist osavõtja meenutas hiljem, et neil raskeil päevil ootasid meremehed iga 
hetk, et «jäämassid purustavad laeva, surm vaatas meile kõikjalt silma». 

Selgel ööl asusid madrus Moltšanov ja abitüürimees Tšernoussov virmaliste valgel teele, et 
rannikut otsida. Niisugune oli kapteni käsk. Seitse tundi läksid nad üle rüsijää ja pragude ida 
poole, kuid ei leidnud midagi, ehkki nad liikusid edasi rohkem kui 20 kilomeetrit. 

Iga päevaga läks ekspeditsiooni olukord keerulisemaks. Kuid mehed ei pidanud seisukorda 
lootusetuks. Meremehed võtsid laevalt põiktalad maha ja valmistasid nendest suure telgi, mis 
kaeti neljakordse purjeriidega. Ka valmistati paat, mis kavatseti teekonnal rannikule kaasa 

võtta. Ilmad muutusid üha külmemaks, päevad lühemaks. Tuuled ja tuisud märatsesid. Oli 
vaja leida väljapääs. 

Krusenstern otsustas kokku kutsuda nõukogu, kuhu peale vanemtüürimees Matisseni, 
abitüürimees Tšernous-sovi ja pootsman Pankratovi pidi kuuluma veel kolm madruste poolt 
valitud esindajat. Need olid madrused Moltšanov, Popov ja Rezanov. Nõukogu arutas 
üksikasjaliselt ekspeditsiooni olukorda. Kuunaril oli rohkem kui aastane toidumoon, kuid puid 
jätkus ainult neljaks kuuks. Laev oli raskes seisukorras ja lekkis juba ammu. Jääpank, mille 
juures «Jermak» asus, polnud usaldusväärne ja laevahuku korral polnud sellele võimalik 
asuda. 

Krusenstern kirjutas nõupidamisest järgmiselt: «Kuulanud ära kõikide arvamuse ja saanud 
aru, et meie ainuA-keseks pääseteeks on jõuda rannikule, otsustasin kuunari maha jätta ja 
suunduda vara maha jättes idarannikule, et juhuse avanemisel põtradega kuunari juurde sõita 
ja võimaluse korral kõik instrumendid, materjalid, samuti ka proviant kaldale toimetada.»6 
Samal päeval (7. septembril) algasid ettevalmistused teekonnaks Jamali poolsaarele. Paati, 
mille põhi oli spetsiaalselt vasega üle löödud, laaditi kuivikuid ja sinki, kaardid ja päevikud. 
Iga meremees pidi oma seljakotti pakkima 35 naela kuivikuid, 2 naela šokolaadi, pudeli 
rummi, puhta pesu, neenetsi maletsi ja vildid, kätte võtma pootshaagi. Igal mehel tuli tassida 
28 kilogrammi. 

9. septembri hommikul kell 4 ajas Krusenstern oma rännukaaslased jalule. Kokk oli 
toidu juba valmis keetnud. Veendunud, et mehed on kõige vajalikuma kaasa võtnud ja 
võimalikult soojemalt rõivastatud, andis Paul Krusenstern korralduse teele asuda. See oli kell 


7 hommikul. Hoides kurssi kompassi järgi, sammus Krusenstern kõige ees. Tee oli raske. 
Rüsijää vaheldus pragudega. Paljudel tuli läbi teha jääkülm suplus. Kaks kelku, millel veeti 
puid ja toiduaineid, purunes. Varsti tabas sama saatus ka paati ja see tuli maha jätta. Enne 
aga võttis iga mees sellest kaasa kuivikuid 20 päevaks, kokk valmistas lõunasöögi ja andis 
igale meremehele kruusitäie rummi. Sel päeval sõid rändurid viimast korda kõhu täis, sest ees 
seisis poolnäljas vegeteerimine ja tee teadmatusse, mis võis kõikidele traagiliselt 
lõppeda. Kuid Krusenstern säilitaskülma vere ja hoolitses mitte üksi inimeste, vaid ka 
logiraamatu ja meteoroloogilise päeviku säilitamise eest. 

165 

Vaatamata rüsijääle ja pragudele liikus ekspeditsioon kiiresti edasi. Keskpäeval oli kuunar 
juba silmist kadunud. Siis aga teatati, et üks madrus, sepp Sitnikov on kolm kilomeetrit maha 
jäänud ega suuda edasi liikuda. Koos pootsman Pankratoviga asus Krusenstern teda otsima. 
Pärast pikka otsimist leidsid nad madruse, kes magas õndsat und. Hiljem selgus, et Sitnikov ei 
lootnud pääsemisse ja otsustas ennast paati jäänud rummist purju juua. Küll püüdsid 
Krusenstern ja Pankratov teda üles äratada, kuid see ei läinud neil korda. Siis võtsid nad 
mehelt maletsi ära, et külm ta üles ajaks. Lõpuks madrus ärkaski. Krusenstern käskis tal end 
välja magada ja järele tulla, ehkki oli veendunud, et näeb Sitnikovi viimast korda. Rõhutult 
jäeti mehega hüvasti. Ka kaaslased muutusid kurvaks. «Mehed sammusid vaikides ja oli näha, 
et kaaslase kaotus mõjus neile väga rängalt,» kirjutas Krusenstern. 

Kuid häda ei tule kunagi üksi. Mõne aja pärast kukkus madrus Grigori Višnjakov vette ja pidi 
peaaegu uppuma. Seltsimehed aitasid tal jääle ronida. Üleni märg madrus värises nii, et 
polnud võimeline riideidki maha võtma. Madrused ja ohvitserid jagasid temaga oma rõivaid, 
õhtu eel olid kõik surmani väsinud. Mõnel madrusel oli harjumatusest peapööritus, teised 
kaebasid iiveldust, kuid teekond itta jätkus. Vaid seal, valgete jääkuhjatiste taga, ootas neid 
pääsemine. Õhtul laius teeliste ees suur lah-vandus. Pöörduti lõunasse. Sammuti pimeduse 
tulekuni, kuid ei leitud sobivat üleminekukohta. ööbiti kõrge jää-kuhjatise ääres, magades otse 
jääl. Hommikul olid kõik märjad. Eineks söödi vaid kuivikuid. Koidu ajal aga jõudis neile 
järele madrus Sitnikov. See oli ainuke, mis mehi selles meeleheitlikus olukorras rõõmustas. 
Väikesel jäätükil, mis kandis ainult kaht inimest, asuti lahvandust ületama. Tunni aja pärast 
olid kõik juba teisel kaldal ja teekond itta jätkus. Kuid väsimus võttis üha enam võimust. 
Paljud viskasid oma isiklikud asjad, pool-kasukad, saapad, pesu ja kuivikud minema. Üha 
sagedamini tõkestasid teed lahvandused ja üleujutused. Nende ületamine jäätükkidel võttis 
palju aega. Peaaegu üheaegselt haigestusid vanemtüürimees Matissen ja velsker Lõtšov. 
Rännukaaslased võtsid neilt relvad ja osa asju ning aitasid neil edasi liikuda. 

Pärast kolmteist ja pool tundi kestnud rännakut jäädi 

laagrisse. Mõned arvasid, et nad näevad maad. Kuid kui palju ka Krusenstern pikksilmaga ei 
vaadanud, ei näinud ta midagi peale rüsijää. Kõik olid äärmiselt kurnatud ja peagi magasid 
nad peale tunnimehe oma jäävoodites. 

Koidikul ronis Krusenstern kõrge jäärünka otsa, et veel kord eesseisvat teed vaadelda ja nägi 
äkki ida pool punakaid rannakaljusid. 

«See mõjus meeskonnale nagu elektrilöök,» kirjutas Krusenstern. «Uuesti tekkis lootus 
pääsmisele, mis eilsest alates oli paljudes kustunud. Tõepoolest, ka mina ei lootnud eriti, et 
pääseme rannikule, sest nii ees kui taga, paremal ja vasakul ümbritses meid vesi, paati meil 
aga polnud. 

Otse imetlusväärne, kui kärmesti nad oma kandamid selga võtsid, milliste võidumeestena nad 
välja nägid ja kui veendunult nad hakkasid edasi minema, andmata mulle aega oma kohale 
asud*.»7 


Madrused veensid Krusensterni, et see loovutaks teejuhi koha kellelegi nende hulgast, sest 
nad kartsid, et ta võib päev-päevalt ees käies ennast vigastada... 

Kuid edasiminek ei kestnud kaua. Jällegi tõkestas tee suur lahvandus, mille taga oli näha 
jääsuppi. Pootshaakide abil hüppasid meremehed ühelt jäätükilt teisele, kukkusid vette, aitasid 
üksteist välja tõmmata ja läksid jälle edasi ees peibutavate punakate kaljude poole. Üha 
sagedamini tuli ületada pragusid. Kui ekspeditsioon jäätükil järjekordset lahvandust ületas, 
ründasid neid merihobud. 

«Ma seisin jäätüki serval ja vaatlesin külmavereliselt loomi. Kui nad lähenesid, lõin üht 
piigiga, kuid sel polnud tulemusi. Loom hakkas kihvade abil meie juurde ronima, teised 
jälgisid, kui edukalt kaaslase üritus edeneb. Meie olukord polnud kadestusväärne: kui kahel 
või kolmel neist õnnestub pangale pääseda, peab juba niigi inimestest ja pagasist koormatud 
jäätükk ümber või põhja minema.»8 

Krusenstern haaras kiiresti vintpüssi ja tulistas loomale silma. Loom plärtsatas vette. Ka 
ülejäänud merihobud kadusid kiiresti silmist. 

11. septembri õhtuks olid meremehed täiesti kurnatud. Eriti raskes seisukorras oli 
vanemtüürimees Matissen. Juba teist päeva ei saanud ta midagi süüa ja vaid hiiglasliku 
tahtepingutuse abil suutis kaaslastega sammu pidada. Matissen rääkis rahulikult sellest, et ta 
ei suuda seda 

rasket rännakut taluda ja peab nähtavasti oma elupäevad Kara mere jääl lõpetama. 

Peale kuivikute polnud meremeestel midagi süüa. Ent ka neid tuli hoida, sest keegi ei teadnud, 
kui kaua teekond veel kestab ja kas keegi tuleb neile appi, kui nad Jamali poolsaarele jõuavad. 
Krusenstern täheldas rahutusega, et paljud näljast ja teekonna raskustest kurnatud kaaslased 
magasid sel ööl halvasti. 

Hommik ei toonud uusi lootusi ega kergendust. Puhus tugev idatuul, tõusis udu. Kuni 12. 
septembri keskpäevani lebati tegevusetult ja oodati ilma paranemist. Kell 12 hakati väikesel 
jääpangal, mis loodinööri abil oli parveks muudetud, lahvandust ületama. Krusenstern läks üle 
viimasena. Kui järjekord temani jõudis, hakkas jääväli, millel ta asetses, liikuma. Loodinöör 
jäi lühikeseks. Rihmade, sallide ja muuga hakati seda pikendama. Lõpuks jõuti nii kaugele, et 
Krusensterni ja parve vahel oli vaid poolteise meetri laiune veeriba. Pootshaagi abil hüppas ta 
jäätükile. Hiljem märkis Krusenstern oma aruandes mereministeeriumile, et sel raskel minutil 
päästis teda madrus Rezanovi kartmatus, osavus ja jõud. 

See dramaatiline silmapilk vabastas ekspeditsiooni liikmed pingest. Nad elavnesid, muutusid 
lõbusamaks. Kallas oleks nagu lähemale tulnud. Lootus, et nad pääsevad sellest katsumusest 
eluga, tugevnes. 

Mõne tunni pärast seisid nad järjekordse lahvanduse serval. Krusenstern märkas, et nende 
jääväli kandub lääne suunas. Kallas oli lähedal. Krusenstern arvas, et punaste kaljudeni pole 
rohkem kui neli kilomeetrit. Ent kuidas ületada lahvandus? Jäine saar triivis koos mere- 
meestega lääne poole. Ümberringi raksus ja mürises jää, tekkisid praod. Igast kandist 
ümbritses jäävälja vesi. 

«Me ei saanud kuidagi sooja. Oli tugev pakane ja tuul tõusis tormiks. Iga hetk ootasin ma, et 
meie jääpank puruneb tükkideks. Ainus, mis meid päästis, oli samojeedide riietus. Kui seda 
poleks olnud, oleksime kõik külmunud. Heitsime kahekaupa magama, jalad maletsis, ka pea 
katsime maletsiga ja niiviisi pääsesimegi,» kirjutas Paul Krusenstern.9 

Umbes kell 11 öösel pragunes jää. Neli meest jäid teisele tükile. Suurivaevu suudeti need 
päästa. Lainetus suurenes. Veepiisad lendasid üle jääpanga, kuid kuhu oli nende eest 
varju pugeda! 

13. septembril purunes jääpank kaheks osaks. Rändurid jäid väikesele jäätükile püsima. 
Tundus, et enam pole pääsemist. Ainsat tuge leiti vaid kapteni sõnadest. 


See pretsedenditu meresõit kestis kolm päeva. Pisikesel jäätükil asuvad 25 meremeest nägid 
ahastusega, kuidas idatuul neid üha kaugemale merele ajas. Lainevaht ja .vihm ei jätnud ihule 
ainsatki kuiva kohta. Nälg piinas, kuid kuivikuid oli vaja kokku hoida. Kõik värisesid kül- 
mast. Näis, et kui ilm peaks veel külmemaks minema, siis ei pääse keegi eluga. 

«Neid kolme päeva ei unusta me iialgi, sest me ootasime iga hetk möödapääsmatut surma,» 
meenutas hiljem vanemtüürimees Matissen.10 

13. septembri keskpäeval pöördus tuul meremeeste rõõmuks edelasse ja hakkas neid ida poole 
ajama. Õhtul jõudsid nad suure jäävälja äärde ja läksid sellele üle. Oht oli möödunud. 
Hommikul nähti enda ees kallast. Kuid rändurid ei saanud kaua ranniku punakaid liivakaljusid 
imetleda, sest tuul pöördus ja hakkas neid loode poole ajama. Jälle kadus kallas silmist. 
Kuivikud olid lõpukorral. Surm oli silme ees. 

16. septembril jõuti jälle uue jäävälja äärde. Krusenstern otsustas viivitamata ida poole teele 
asuda. Nende teed tõkestasid jääpraod, sadas vihma, kuid nad läksid edasi. Varsti märgati 
kallast, mis asus 15 —18 kilomeetri kaugusel. Kui palju on vaja, et meeleheide rõõmuks muu- 
tuks? Hetkegi puhkamata rühiti edasi. Vaid seal, punakate kaljude taga, oli pääsemine. 
Keskpäevaks oli jõud lõppenud. Pool tundi puhkust. Ja jälle edasi. Kell viis oldi kaldast vaid 
üks kilomeeter eemal. Ka Krusenstern oli meeletult väsinud ja seisis vaevu jalgadel. 
«Viimane verst oli kõige raskem,» meenutas ta. «Kallas ei alistunud meile visa võitluseta ja 
ma ei tea, kas me ilma madrus Popovita oleksimegi sinna jõudnud. Juba mõnda aega käis ta 
kõige ees ning ma imetlesin tema kartmatust ja leidlikkust igasuguste takistuste ületamisel. 
Ülejäänud vaatasid kallast niisama ükskõikselt nagu jäädki ja kõigil meil oli vaid üks soov — 
pikali heita ja puhata.»" 

Jäävälja ja ranniku vahel oli veeriba, mille kohale siinseal kerkisid madalikule pidama jäänud 
jääpangad. Kahe tunni kestel parvetati väikestel jäätükkidel ühe panga 

juurest teise juurde. Lõpuks jäi kaldani vaid 100 meetrit. Kahe- ja kolmekaupa liikusid 
meremehed väikestel jääpankadel kalda poole. Jääpangad läksid ümber, inimesed kukkusid 
vette, kuid ujusid välja. 

Kell 8 õhtul olid kõik 25 rännumeest kindlal maal, ilma et hamba allgi oleks kuiva kohta 
olnud. Meremehed värisesid külmast. Pimeduses polnud võimalik lõkkepuid otsida. Neid 
lohutas vaid see, et nüüd on neil ometi ükskord kindel jalgealune. Peaaegu ükski ei saanud sel 
ööl sõba silmale. 

«Koidikul olid kivid meie külje all soojemad kui meie ihu,» märkis Krusenstern oma 
ettekandes. Päeva hakul leiti puid ja peagi leegitses ühel Jamali poolsaare künkal tohutu 
lõke. Keedeti kohvi, kinnitati veidi keha, soojendati end. Sel ajal vaatles vanemtüürimees 
Matissen pikksilmaga horisonti. Ja äkki märkas ta korjakkide tšumme. Inimesed! 

Krusenstern haaras pikksilma enese — kätte. Tõepoolest, umbes viis kilomeetrit laagrist 
eemal oli näha korjakkide koonusekujulisi elamuid. Tunni aja pärast istusid meremehed 
kolde ääres ja korjakk Sit-Sõrdetto kostitas neid keedetud liha, juustu, 

põdrakeelte ja magusa teega. «Lõpetanud oma Luculluse-lõuna, heitsime soojas tšummis 
headele põdranahkadele magama ja unustasime korrapealt oma hädad ja väsimuse. Meile 
tundus, et oleme paradiisis.» 

Krusenstern magas õiglase und. Tema hoolde usaldatud inimesed olid väljaspool hädaohtu. 
Vaatamata kõikidele raskustele ja ohtudele, olid kõik inimesed elus. 

19. septembril sõitsid meremehed põtradega mööda Samali läänerannikut lõunasse. 
Kaheteistkümne päeva pärast nägid nad suurt Obi jõge. Jõgi oli jääd täis ja ränduritel polnud 
võimalust pääseda paremal kaldal asuvasse Obdorski külla. Kuid kõikjal võtsid kohalikud 
elanikud meremehi külalislahkelt vastu. 


Kui Ob jäätus, siirdusid rändurid Obdorskisse, kus elati 12 päeva. Ent ime läbi pääsnud 
ekspeditsiooni katsumused polnud veel lõppenud. Kui nad ületasid Uraale, tabas meremehi 
lumetorm, milles nad peaaegu pidid hukkuma. 

1862. aasta alguses jõudsid rändurid Petšoora suudmes asuvasse Kuja külla, kust «Jermak» 
viis kuud tagasi lootusrikkalt oma teekonda oli alustanud. Siin kuulsid meremehed 
rõõmusõnumit. «Embrio» oli Kara merest õnnelikult tagasi jõudnud. Kaks nädalat ootas 
«Embrio» komandör 

Ivan Korotki Jugra väinas «Jermaki» tagasipöördumist. Seejärel sõitis laevuke mööda 
rannikut kuni Kara jõeni, kuid «Jermakist» polnud märkigi. .. Veendunud, et tema 
jõupingutused on asjatud, pöördus Korotki tagasi ja jõudis septembri keskel Petšoora 
suudmesse. 

Krusenstern jättis ekspeditsiooni Kujasse talvitama ja sõitis põtradega üle tundra 
Arhangelskisse ning sealt edasi Peterburi. Rännakute ajal oli ta kogunud andmeid Põhjamaa 
elanike kommete, tavade ja eluviiside kohta. Oma ettekandes märkis ta muuhulgas ka 
kohalike elanike üha suuremat ekspluateerimist kaupmeeste ja poodnike poolt, kes ostsid 
karusnahku ja põtru viina eest. 

Ebaõnnestumine aga ei vähendanud tema uurimisiha. Nii nagu isagi oli ta «polaarhaigusse» 
nakatunud. Kuid ta määrati suurtükipaadi komandöriks Läänemerele. Mitu aastat sõitis ta 
Läänemerel hallidel voogudel ning tundis igatsust tundra, põtrade Ja jää järele. Siis suunati ta 
Araali merele. Siin ta haigestus. Rännak mööda Kara mere jääd elu ja surma piiril oli jätnud 
talle mälestuseks tugeva reuma. Parem käsi ei liikunud enam. Kui aga sõbralt saabus kiri, et 
tema aurikuga «Samarkand» on Sõr-Darja jõel avarii juhtunud, laskis ta juba oma 
talikorterisse jäetud «Araali» auru alla panna ja ruttas appi. Koos madrustega töötas ta 17 
tundi vööni vees. Aurik päästeti, kuid Krusensterni tervis oli saanud viimase hoobi. Tema 
kopsud jäid haigeks. Nagu aimates oma elupäevade lõppu, hakkas ta tundma koduigatsust. Ta 
toodi Eestisse. Tartu ülikooli kliinikus tehti talle edukas operatsioon. Kuid Paul Kru-sensterni 
tervis oli murdunud. Ta suri 37-aastaselt. 

Paul Krusenstern noorem tegi nagu tema isagi palju Arktika tundmaõppimiseks. Tema 
mereretked andsid teadusele uusi andmeid Petšooramaa ja Kara mere kaguosa looduse kohta. 
Tänu Paul Krusenstern noorema hoolikatele teaduslikele vaatlustele saadi esmakordselt 
andmeid meteoroloogilise režiimi, hoovuste, sügavuste ja merepõhja kohta Kara Väravas, 
Jugra väinas ja Kara meres kuni Jamali poolsaare rannikuni. Saadi teada). et Kara meri pole 
üleni jääga kaetud, et selles on suured vaba vee väljad ja et järelikult on seal kuunar 
«Jermakist» palju tugevamate aurikutega võimalik sõita. 

Neil teedel, millel Krusenstern esimeste hulgas püüdis suurte Siberi jõgedeni jõuda, sõidavad 
tänapäeval kümned võimsad kaubalaevad. 


VI. ALEKSANDER SCHRENK 


Kõik oli tagasihoidlik — nii vahendid kui ekspeditsiooni koosseis, selle ülem ja isegi asutus, 
kes selle pika sõidu kavandas. Kui ekspeditsioon 1837. aasta kevadel Peterburist välja sõitis, 
koosnes see. .. vaid ühest inimesest. Selleks oli 22-aastane Alexander Schrenk. Ta oli just äsja 
Tartu ülikooli lõpetanud ja Peterburi Botaanikaaeda tööle võetud. Vaevalt oli Schrenk Tartust 
pealinna jõudnud, kui ta suunati Venemaa põhjaossa Uraali mägedesse botaanilist 
kollektsiooni koguma. 

8. aprillil lahkus ta Peterburist. Läks pisut rohkem kui kuu, kui ta nägi Mezeni kellatorne. 
Juba Arhangelskis kogus ta esimesi andmeid Bolšezemelskaja tundra ja Petšoora kohta. 
Mezenis kuulis ta palju huvitavat sellest maast, mida ta pidi läbima, ja ta hakkas toimekalt 


oma edasist reisi ette valmistama. Alguses kavatses ta minna otse üle tundra Pustozerskisse. 
Kui ta aga kuulis, et neenetsid rändavad kaugel põhja pool, otsustas ta sõita paadiga mööda 
Mezeni ja Petšoora lisajõgesid. Ta ostis tee-moonaks tubli koguse laevakuivikuid, teed, 
suhkrut, muretses neenetsi maletsi, varus mitmevärvilisi helmeid, püssirohtu, tina, piibu- ja 
nuusktubakat, vasknööpe jä muud kraami, mida kõlbas neenetsitele kinkida. 

19. mai keskpäeval jättis Schrenk Mezeniga hüvasti. Teda saatsid kolm töömeest ja keegi 
erupootsman, kes pöördus tagasi oma kodupaika Ust-Tsilmasse. Nende nimed on kahjuks 
jäänud tundmatuks. 

Ust-Pezas ootas neid paat. Järgmisel päeval hakkasid nad sellega vastuvoolu ülesse liikuma. 
Suurvesi polnud veel alanenud. Kiiresti voolas vesi mere poole ja raskendas seega rändurite 
edasijõudmist. Esimesel päeval jäeti selja taha vaid 25 versta. Kohe pärast õhtusööki jäid kõik 
raskesti magama. Ainult Schrenk ei suutnud uinuda. 

Reis mööda Pezat oli väga meeldiv. Selle kohati kõrged ja järsud sihvakate mändide, 
kuuskede, lehistega kaetud 

või siis jälle madalad põõsastesse kasvanud kaldad olid väga maalilised. 

Kohalike elanike jutu järgi teadis Schrenk, et metsariba taga laiub lage üksluine tundra. Selle 
maa ebatavaline taimestik huvitas rändurit väga. 

Juba esimesel päeval otsustas ta, et ei piirdu üksnes Euroopa-Venemaa taimestiku uurimisega. 
Ta tundis huvi paljude asjade vastu. Schrenk uuris paikade geoloogiat, elanike elu-olu, 
jahindust, kaubandust, korjas kollektsioone, pidas päevikut, mis sisaldab palju väärtuslikke 
andmeid Venemaa põhjaosa geograafia ja ajaloo kohta. 

«Oli vaikne ja karge öö,» kirjutas ta. «Taevas oli osaliselt kaetud pilvedega, mis alatasa 
muutsid oma kuju ja liikusid aeglaselt meid ümbritseva tumeda metsa kohal. Ainult tetrede, 
laanepüüde, kägude ja kurgede hääled ning laululindude õrn vidistamŠne katkestas öövaikust. 
Aegajalt võis metsast kuulda metsise rasket lendu või põhja poole suunduvate 
metspardiparvede vaikseid tiivalööke. Pärast kauakestnud surmavaikust ühinesid kõik ärkava 
looduse hääled põhjamaise kevadöö imepäraseks mailauluks, mis siinse elaniku hinge 
sügavalt liigutas. Veel kaua istusin ma kaldal neid hääli kuula"tes ja vaatasin mõttes vette, mis 
aeglaselt ja vaevalt kostva sulinaga rajas endale teed läbi tiheda metsa ...» 

Järgmine päev ei erinenud eelmisest. Jällegi suudeti vaid 25 versta edasi liikuda, kuid seekord 
sadas ka vihma. Ilm läks halvemaks ja viiendal päeval pärast Mezenist lahkumist puhkes 
tugev lumetuisk. Rändurite õnneks jõuti õhtuks Mossejevi külla, kus elas ainult kaks pere- 
konda. Nagu kõikjal Peza ääres, nälgisid ka need pered. Leiba küpsetati jahust, millele oli 
kolmandiku võrra kase-koort lisatud. Kuid sageli tehti ka niisugust leiba, kus koort oli rohkem 
kui rukist. 

24. mai keskpäevaks andis tuisk järele ja rändurid võisid uuesti teele asuda. Seal, kus Peza 
tegi suuri lookeid, jättis Schrenk paadi maha ja läks jalgsi läbi metsa sõud-jatele. vastu. Neil 
lühikestel jalutuskäikude] kogus ta rikkaliku herbaariumi. 

Õhtul hakkas sadama vihma, mis peagi muutus lumeks, ööbida tuli lageda taeva all. Kaldale 
süüdati lõkketuli, söödi sooja suppi ja heideti siis suure kuuse alla magama. Hommikuks oli 
maa paksu lumekihiga kaetud. 

28. mai hommikul jõuti Safonovo külla. Edasi oli kuni 300 kilomeetri ulatuses asustamata 
maa. Üks päev kulus leivaküpsetamiseks ja toiduvarude täiendamiseks, öösel asuti teele 
Petšoora suunas. 

Rännaku üheteistkümnendal päeval ilm lõpuks soojenes. Päike tuli pilvede tagant välja. 
Kraadiklaas näitas 12 pügalat sooja. Peagi oli lumi sulanud. Tuhanded sulavee-ojad tõstsid 
Peza veetaset. 


30. mail jõuti Peza lähtmele, Rogutši ja Samossarõ jõe liitumiskohta. Edasi mindi mööda 
Rogutšit, mis oli Pezast kiirevoolulisem ja kitsam. Paadi järelvedamine oli raske, kuid 
sõudmisest ei tulnud midagi välja. 

Maikuu viimasel päeval jõuti Peza voolokini. Edasi tuli minna 15 kilomeetrit Tsilma lisajõe 
Tširkani. Arvati, et siin ootavad neid hobused, kellega paate tavaliselt ühe jõe juurest teiseni 
veeti. Kuid voolokil polnud kedagi. 

Schrenk ruttas väga ja saatis kaks töömeest 55 versta eemal asuvasse Kainossi hobuseid 
hankima. Sunnitud peatust kasutas ta botaaniliseks ja geoloogiliseks uurimistööks. Ilmad olid 
soojad ja päikesepaistelised. Puud hakkasid lehte minema, sambla alt kerkis rohi, paju õitses, 
öösel oli valge nagu päeval. Schrenk ei tahtnud magada. Ta luusis mööda metsa, luges, 
joonistas ning jälgis iga tund termomeetrit ja baromeetrit. 

3. juunil jõudis üks töömees tagasi. Ta tõi ebameeldiva teate: Kainossis olid kaks aastat tagasi 
kõik hobused lõpnud. Seal polnud ka ühtegi paati, sest inimesed olid Pet-šoora äärde Ust- 
Tsilmasse laadale sõitnud. Teine töömees oli läinud edasi Kotasse, kus Kainossi elanike 
arvates võis leida neenetseid ja põtru. Kuid ka see mees saabus nukra sõnumiga — neenetsid 
olid juba Kotast lahkunud. 

«Nõnda kaotasime igasuguse lootuse leida abinõu reisi jätkamiseks,» kirjutas Schrenk. 
«Hobuseid ja põhjapõtru meil ei olnud, ja kui me ka oleksime oma jõududega kogu koorma 
üle tassinud, poleks me edasisõiduks kusagilt paati saanud. Niisiis ei jäänud meil midagi 
muud üle, kui olukorraga leppida ja kannatlikult oodata küüdimeeste saabumist.»2 

Kainossis olid töömehed kuulnud, et 15 versta ekspeditsiooni peatuskohast eemal kalarikka 
Zjurza järve ääres elab keegi kalur. Alexander Schrenk otsustas selle üles otsida lootuses, et 
kui tema käest pole võimalik jahu hankida, siis äärmisel juhul kala ikka saab. Schrenk ja kaks 

töömeest asusid teele. Ka rännakul tegeles ta botaanikaga ja uuris kivimeid. Kuid valge 
lubjakivi kildudest ei leidnud ta oma suureks kurvastuseks ühtki kivistist. See-eest aga kogus 
ta rikkalikult taimi. 

Õhtul jõudsid teelised kaluri hütini. Peremees võttis külalised lahkelt vastu. Järgmisel päeval 
andis ta rändurite käsutusse kaks lootsikut ja umbes 160 meetri pikkuse nooda ning aitas seda 
ka vedada. Saak oli rikkalik. Schrenk sai suure hulga järveheeringat ja lutsu ning 26 siiga. 
Oma lühiajalise külaskäigu ajal küsitles Schrenk peremeest ka kohalike kalapüügiolude kohta. 
Ta kuulis, et Zjurza järves püüavad kala ka mõned Kainossi elanikud. Suve ja sügise jooksul 
varuvad viis inimest harilikult 10—15 tünni kala, mis taliteega viiakse Mezenisse või 
Pinegasse Nikolski laadaleA Haugitünn maksvat seal tavaliselt 20 rubla, siiatünn — 50 rubla, 
väikseid kalu aga hinnatakse tunduvalt madalamalt, 4—5 rubla puud. 

Muuseas märgib Schrenk oma päevikus, et kalasaak hakkas kahanema. Niisuguseid tähendusi 
on tema märkmikus palju. Ta väidab korduvalt, et Peza talupoegade majapidamine muutub 
iga aastaga vaesemaks. Sageli juhtub, et inimesed jätavad tervete külade kaupa oma kodud 
maha ja kolivad Siberisse. Eriti laostavad talupoegi sagedased ikaldused ja loomataudid. Nii 
lõppes Kainossis ühe kevade jooksul 20 hobust ja ligi 300 põhjapõtra ... 

Olles end kaladega varustanud, pöördus Schrenk koos kaaslastega Rogutši kaldale tagasi. 

77. juuni hommikul sai ta ammu oodatud sõnumi. Keskööl olid saabunud küüdimehed 8 
hobusega. 

Teekond jätkus. Kogu varustus laaditi kolmele vooloki-reele. Paati vedasid neli hobust. 
Karavan liikus aeglaselt ja Schrenk jõudis ümbrusega küllaldaselt tutvuda. Kord mindi läbi 
metsa, siis jälle soid mööda. Tulekahju läbi kannatanud männimets oli tühi. Soistes nõgudes 
oli näha madalaid paju- ja käsepuhmaid. Hobused vajusid sisse ja sageli pidid inimesed neid 
tümadest kohtadest välja kiskuma. 


Aeglaselt liikusid rändurid edasi. Pärast seda kui oli möödutud kahest vooloki j arvest ja 
jõutud lagedale maastikule, muutus tee talumatuks. Ümberringi polnud ühtki puud ega 
põõsast. Kuni silmapiirini laius vaid madal rohi. 

«Iga samm nõudis uskumatut pingutust, sest neis kohtades, kus inimesed sumpasid ainult 
põlvini, vajusid hobu" sed kõhuni sisse ja ei suutnud edasi ega tagasi liikuda. Iga kord pidid 
inimesed neid ühisel jõul peast ja sabast tõmmates välja tirima.»3 

Esimesel päeval õnnestus soost üle vedada vaid reed, paat pidi aga hommikuni paigale 
jääma. 

Järgmisel päeval tõid puhanud hobused paadi ruttu kiirevoolulise Tširka kaldale. Mõne tunni 
pärast olid rändurid juba Tsilmal. 

Pärivoolu edenes teekond jõudsasti ja Schrenk võis küllalt aega pühendada kaldajärsakuis 
paljandunud kivimite vaatlemisele. 

10. juunil jõuti Petšoorale, mille laius oli sellel kohal kaks versta, ja peagi saabuti Ust- 
Tsilmasse, kus tehti pikem peatus. 

Schrenk tutvus põhjalikult küla eluga. Koos naabruses asuvate külakestega elas seal 1287 
meessoost hinge. Elanike peamisteks tegevusaladeks olid kalapüük, loomakasvatus ja 
põlluharimine. Siin püüti suurel hulgal lõhet, tširi, siiga, nelmat ja peleedit, mis kõik läks 
müügile. Haugi, lutsu ja ahvenat püüti vaid oma tarbeks. 

Lehmi karjatati Petšoora kallastel ja saartel. Hobuseid ja lambaid oli vähe. Mõnedel jõukatel 
talupoegadel oli kuni 700-pealisi põdrakarju. 

Ust-Tsilmas kasvatati ainult otra, kuid viimasel kaheksal aastal polnud see lühikese, vihmase 
ja külma suve tõttu küpseda jõudnud. Paljudel talupoegadel polnud seemnevilja, et oma 
hingemaad täis külvata. Ligikaudu 73 maast oli tühi. Vaesed lisasid jahule õlgi ja sammalt, 
rikkad aga ostsid vilja lõuna poolt ja «muutsid selle oma sissetulekuallikaks». 
Köögiviljadest kasvatasid talupojad porgandit, kaalikat ja naerist. Kapsas seal ei kasvanud ja 
katseks mahapan-dud kartul kasvas vaid pähklisuuruseks. 

Schrenki viibimise ajal Ust-Tsilmas toimus seal laat; Tuhande versta kaugusel asuvast 
Tšerdõnist saabusid kaupmehed mitmesuguste kaupadega. Kaupmehed tõid kaasa rukki-, 
odra- ja nisujahu, tangaineid, teed, suhkrut, sitsi, lõuendit ja kalevit. Kogu see kaup vahetati 
vääriskala vastu. Raha ei mänginud siin kuigi tähtsat osa, ta oli vaid ekvivalendiks. Puud 
rukkijahu maksis 2 rubla, nisu-u—6 rubla, lõhe — 8 rubla. Osa kaupa müüsid 

Tšerdoni kaupmehed võlgu, millelt nad teenisid umbes 10 protsenti. 

Schrenk küsitles tšerdõnlasi üksikasjaliselt veetee kohta, mida mööda nad Volga— Kaarna 
basseinist Petšoora basseini jõuavad. Juba kevadel peale jääminekut hakkavad nad mööda 
Koiva jõge üles minema, seejärel pöörduvad nad Višerkale ja jõuavad Tšussovoje järvele. 
Pärast seda suunduvad nad edasi põhja poole mööda Berjozov-kat ja selle lisajõge Vogulkat. 
Jõudnud jõel selle kohani, kus Petšoora lisajõgi Volosnitsa asub kõige lähemal, laadivad 
tšerdõnlased oma paadid tühjaks ja veavad kaubad hobustega üle neljakilomeetrise vooloki 
kohta, kus neid ootavad uued paadid. Tšerdõnlaste paadid — «kajakid» — mahutasid 1500 — 
2000 puuda kaupa. Harva kasutasid nad ka lotje, mis võtsid vastu 4000—5000 puuda kaupa. 
Ust-Tsilmast, Pustozerskisjj ja mujalt ostetud kala vedasid kaupmehed ära kohalike elanike 
tünnides. Iga tünni eest tuli maksta metsnikule 60 kopikat riigilõivu. «Revideeritud» tünnile 
kleebiti silt. Schrenk kinnitab, et niisugust lõivu võeti aastas ligikaudu 500 tünni eest. Kuid 
samas ta lisas, et nende andmete järgi ei saa siiski määrata väljaveetavat kalahulka, sest 
tünnide maht kõikus 4 kuni 20 puuda vahel. Peale selle rändasid paljud tünnid lõunasse ilma 
tollimaksu ja kleebiseta ... 


Muidugi märkas Schrenk Ust-Tsilma ja Pustozerski elanike sõltuvust kaupmeeste omavolist. 
Just selle retke ajal tekkis noorel teadlasel hea mõte veeteede paremast korraldamisest selles 
Venemaa osas. 

«Oleks üpris soovitav, et Vogulka ja Volosnitsa oleksid omavahel kanaliga ühendatud, mida 
saaks kergesti teostada, kui mõlema jõe sängi süvendada,» kirjutas ta. «Samuti on 
võimalik ühendada Volgat kolme suurema Põhja-Venemaa jõe — Petšoora, Mezeni ja 
Põhja-Dvinaaga. Niisugune ühendus oleks kasulik, sest Venemaa põhjaosa elanikud 
oleksid produktide juurdeveo lihtsustamise tõttu sisekubermangudest elatusvahenditega kind- 
lustatud, kuid teisest küljest oleksid põhjavööndi ja selle mere saadused Sise-Venemaa 
elanikele tunduvalt kättesaadavamad ... Võtšegda kaudu saab Volga ja Dvinaa ühendada 
Mezeniga; selleks on vaja ehitada kanal kas Võtšegda lisajõe Jula ja Mezeni lisajõe Irva 
vahele või Võtšegda lisajõe Jarenga ja Mezenisse suubuva Vaška lisajõe Tora vahele. 
Petšooraga võib Volga ühendatud olla 

kas samal viisil, s. t. Vogulka ja Volosnitsa abil, või mis veel parem — kahe Milva nime 
kandva jõe kaudu, millest üks suubub Petšoorasse, Volosnitsast kaugel allpool, teine aga on 
Võtšegda lisajõe osaks.»4 

Schrenk arvas, et nende kanalite kaevamine intensiivis-taks kauge Põhja majandust, 
soodustaks kalapüügi ja elanike tegevuse arendamist ning piiraks kaupmeeste omavoli, mis 
väljendus ülemäära kõrgete viljahindade kehtestamises. Kaupmehed kasutasid ära asjaolu, et 
riiklikud viljalaod ei suutnud elanikkonna vajadusi rahuldada. 

«Nälg, mille all põhjamaa elanikud kahjuks nii sageli kannatavad, oleks lõpuks välditud,» 
kirjutas noor teadlane. 

Ust-Tsilmast läkitas Schrenk Peterburi oma herbaariumid ja kollektsioonid. 17. juunil asus ta 
jälle teele. Teda saatsid viis meest ja teejuht, kelleks oli endine maakonna-kohtu ametnik 
Kuzmin. Paati laaditi ligi 100 puuda toiduaineid ja varustust. 

Alguses sõideti mööda Petšoorat üles. Kuid peagi tekitas vastutuul kõrge laine ja paat hakkas 
pardaga vett rüüpama. Viie kilomeetri kaugusel Ust-Tsilmast pidid rännumehed peatuse 
tegema. Mõne aja pärast asuti jälle teele, kuid mitte kauaks. Olles vaevaga veel kolm versta 
edasi liikunud, jäädi keskööl laagrisse. Taevas oli kaetud tumedate pilvedega. Ümbrus 
mähkus udusse. Vihma valas nagu ämbrist. Ja siis äkki valgustasid seda igavhalli pilti roosad 
valguskiired. Põhjataevas helendas ehavalguses, mis peegeldus kõrgetel pilvedel. See ei 
kustunud ja muutus pikkamisi koidupunaks ... 

Järgmisel päeval jätkus teekond mööda Petšoorat üles. Aerutati pidevalt tõusva parema kalda 
läheduses. Kalda-järsakuid lõhestasid sügavad ja kitsad jäärakud, mille põhjas sulises vesi. 
Kallastel kasvasid kuused, lepad, kased ja pajud. 

Peagi jõudsid rändurid maale, kus elasid sürjalased (komid). Paljud neist rääkisid vene keelt ja 
teatasid Schrenkile huvitavaid andmeid loodusest ja kodupaikade rikkustest. Peatuste ajal 
külastasid neid sageli sür j alastest kalurid ja kosutasid rändureid parimate kaladega. 

Sõit oli väga raske. Päevast päeva sadas vihma, savine kallas oli nii kleepuv, et võimatu oli 
seda mööda paati järel vedada. Jalad kleepusid maa külge kinni. Vool oli kiire ja kui püüti 
aerudega edasi minna, kandus paat hoopis tagasi. 

Kallaste ilme muutus pidevalt. Ehkki juunikuu hakkas juba lõppema, oli siin-seal 
kaldanõlvakutel näha sulamata lund. Päris kalda lähedal oli hõre mets, kus kasvasid värd- 
jalikud kased, männid ja lehised. Metsa tagant paistis piiritu Bolšezemelskaja tundra, kus 
valendasid kas lume- või järvejäälaigud. Siin-seal lõikusid tundrasse tumerohelised 
metsaribad, mis tõenäoliselt kasvasid jõeorgudes. 

Peagi tulid uued raskused. Rändureid hakkasid tülitama sääsed. Õhtuti kogunesid teelised 
lõkketule äärde, mille suits peletas sääseparved eemale. Töömehed andsid Schren-kile 


jõhvvõrgu, kuid sellega oli umbne, samuti segas võrk ka nägemast. Teadlane loobus sellest ja 
talus tüütuid putukaid kannatlikult. 

25. juunil jõudsid teelised sürjalaste asulasse Ust-Ussasse, kus elas 8 perekonda. Külaelanikud 
kasvatasid otra. Varem olid nad külvanud ka rukist, mis sageli oli andnud head saaki. Kuid 
mitrtted ikaldusaastad järjest sundisid talupoegi sellest kultuurist loobuma. 

Mõni verst sõideti mööda Ussat, seejärel aga pöörduti põhjast lõunasse voolavale Koiva jõele, 
mille allikad asusid mõnekümne kilomeetri kaugusel Põhja-Jäämere rannikust. Pärituul ja 
küllalt aeglane vool kergendasid rändurite edasiminekut põhja poole. Taimestik hakkas 
kiiresti muutuma. Mets jõekallastel hõrenes. Männid, kuused ja lehised hakkasid känguma, 
nende tüved olid värdjalikult kõverdunud. Karm põhjamaine kliima surus puud vastu maad. 
Tundra tungis jõele üha lähemale, hõivates juba kallaste kõrgemad nukid. 

4. juulil jõuti põhjalaiusele 67°. Seal kadusid viimased haljendavad puud. Ja ehkki veel 
kaugemalgi põhja pool nähti mõningaid põduraid kuuski, olid need oma rohelised okkad 
säilitanud ainult maapinnal olevatel okstel. Veelgi harvemini võis näha kaski, mille karm 
kliima oli muutnud kidurateks põõsasteks. 

Kui ekspeditsioon jäi Sandivei suudmes öölaagrisse, nägi Schrenk nukrat pilti. 

«Ümberringi, nii kaugele kui silm küünib, laiub tundra,» kirjutas ta. «See on elutu maa ja 
ainult üksik kotkapesa asub risustunud okstega kuivanud kuusel... Mets saatis meid veel kaua 
pärast Sandivei suuet. See oli alasti tüvede pikk ja kitsas riba, mis venis mööda Koiva kaldaid 
ja sisendas oma hirmsa elutusega nukrust. Peagi aga kadusid ka need viimsed 
metsajäänused.»5 

179 


Seevastu aga rõõmustasid silma smaragdrohelised luhad. Schrenki herbaarium täienes uute 
taimedega. Luhtadel nähti tohutuid metshaneparvešid. Lindudel algas sulgimine ja nad polnud 
lennuvõimelised. Seepärast võis neid lihtsalt kepiga maha nottida. Mõne päeva jooksul said 
rändurid ilma pauguta kakskümmend hane. 

Schrenk igatses kohtumisi kohalike elanikega, ent kuigi nad sageli nägid kelgu jälgi, ei 
õnnestunud neil ühegi neenetsiga kohtuda. 

Väike ekspeditsioon lukus üha edasi põhja poole. Pärast Noijaga suuet muutus Koiva kitsaks, 
kääruliseks ja madalaks. Ainult põtradega võis veel edasi rännata. Kuid kusagil polnud näha 
ühtki neenetsit, kes oleks Schrenki edasi viinud. Ta hakkas juba kahtlema, kas üldse õnnestub 
Peterburi Botaanikaaia ülesannet täita. Ta saatis neenetsist tõlgi oma kaasmaalasi otsima ja 
jätkas aeglast edasiliikumist mööda Kolvat. 

10. juulil märkas Schrenk otse veepiiril värskeid inimese jälgi. Tõusnud kaldale, nägi ta enda 
ees neenetsi tšummi, mille lähedal oli suur põdrakari. Laadinud varustuse mõnele nartale, 
sõitsid teelised edasi põhja poole. Peagi jõudsid nad veelahkmele, kust osa jõgesid voolas 
Petšoorasse, teised Petšoora merre. See oli orgudest ja nõgudest läbitud lamedate küngaste 
ahelik, kus kohati võis näha sulamata lund. 

Reis põdranartadel meenutas Schrenkile millegipärast meresõitu. Põtru ei takistanud tundras 
miski ja nad viisid rändureid kiiresti üle ka esimesel pilgul läbipääsmatutest kohtadest. 
Schrenki huvitasid nii tundra õistaimed kui ka Bolšezemelski aheliku madalad mäed, järved, 
jõed, ojad ja isegi orgudes asuv juba aastaid sulamata lumi. Kahekümne kahe aastane Schrenk 
tahtis teadusele anda võimalikult palju materjali sellest pikast ja ohtlikust teekonnast. Ise ta 
seda ohtlikuks ei pidanudki. Veel polnud esinenud ühtki niisugust juhtumit, mis oleks tema 
elu ähvardanud. Kõik oli igapäevane, ajuti isegi üksluine. Kõige rohkem valmistasid muret 
külmad põhjatuuled ja vihmad, mis ohustasid herbaariume ja toiduvarusid. 

13. juulil tuul vaikis. Päike tuli välja ja hakkas tundrat soojendama. Lilleõied avanesid uuesti 
ja kirjasid maapinda rõõmsate värvidega. 


Schrenki botaanilised kollektsioonid kasvasid kiiresti ja samal ajal uuris ta 
Bolšezemelskaja tundra geoloogi- 

list ehitust. Kivimite paljandeid ei õnnestunud tal leida. Siin levisid samasuguse koostisega 
tahked savid ja liivakivid, mida ta oli märganud juba Petšoora ja Tsilma kallastel. 

Kuid päikselised ilmad ei püsinud kaua. Ühel ööl tõusis torm. Sadas vihma, mis ei lakanud ka 
hommikuks. Schrenk otsustas paigale jääda, et lõkke ääres haruldaste taimede kogu kuivatada 
ja oma herbaariume korrastada. 

Järgmine päev oli pilvitu. Ka tuul vaikis. Inimesed muutusid rõõmsamaks ja asusid teele 
põhjas juba paistva mere poole. 

Varsti jõudsid nad Hoiodepadari lahe äärde, mis oli saanud oma nime lahe ühte soppi suubuva 
jõe järgi. Selle jõe suudmes kasvas armetu kuusik. Seejärel ületasid rändurid kõrgete 
savikallastega Saadjaga jõe. Jätnud oma kaaslased neenetsi tšummi juurde, siirdas Schrenk 
mere kaldale, mis lõppes järsu astanguga. Selle jalamil oli mõõn merepõhja paljastanud. Seal 
polnud peale mõne kaldale uhutud puutüve midagi huvitavat. Rändur leidis sealt ränimulda, 
savikat kilta, liivakivi. Oma esimesel kohtumisel ookeaniga ei näinud ta ühtki looma ega 
taime. 

Vaevaliselt ronis pettunud teadlane lumega kaetud kaldaastangule ja hakkas oma 
põdrarakenditele järgnema. Ühel künkal leidis ta kuus nartat, millel asusid kohalike elanike 
telgid jä riietusesemed. Kogu see vara oli suveks valveta tundrasse jäetud ootama, millal 
peremehed jahisaagiga tagasi pöörduvad. 

Nüüd kohtuti neenetsitega iga päev. See oli külalislahke rahvas. Ühed püüdsid kalu, teised 
pidasid vene vintpüssidega hülgejahti, kolmandad küttisid koertega sulgivaid hanesid, muul 
ajal aga lasksid neid vibudega. 

Ehkki need kohtumised olid väga huvitavad, pidi noor teadlane kiirustama Jugra väina äärde. 
16. juulil ületati Jaraiga ehk Liivane jõgi. Guuta järve äärest leidsid nad onni. Selle lähedal 
tšummis elasid neenetsid, kes ei kasvatanud põtru, vaid püüdsid kalu ning küttisid hanesid. 
Nad andsid teelistele paadi, millega sai kogu varustuse üle Habidepadari jõe toimetada. 
Ekspeditsioon jõudis üha kaugemale põhja. Meri jäi vasakule, paremal kerkisid Zemljanoi 
aheliku lamedad künkad, ees aga laius üksluine soine tasandik, mille ääretus masendas tema 
keskel asuvat käputäit julgeid inimesi. Vihmasajud ja tuuled olid nende alatised saatjad. 
Vilets 

põdranahkadega kaetud kibitka kaitses halvasti vihma ning tuule eest ja muud polnud selles 
teha kui tukkuda või unistada. Kuid veelgi hullem oli saatjatel. Neil polnud kuhugi mujale 
varjule minna kui nartade alla. Niisugustel päevadel oli kõige parem viibida neenetsi tšummis, 
neid kohati aga õige harva. 

19. juulil kohtasid teelised ühe sürjalase 2000-pealist põdrakarja. Karja saatsid peremees, 
perenaine ja teenija. Rändureid märganud, lõi sürjalane kiiresti tšummi üles ja kostitas neid 
teega. Põdrakarvadest vaipadega tšumnis oli soe ja mugav, kuid Schrenkil polnud seal aega 
pikemalt peatuda. Ta kiirustas Uraalidesse. 

Juba järgmisel hommikul jõudis ekspeditsioon Koro-taihha jõe äärde ja jäi sinna uusi 
põdrarakendeid ootama. Schrenk korjas taimi. Jõekaldal oli lopsakas taimestik, mis üllatas 
teadlast oma mitmekesisusega. Alles hilja õhtul pöördus ta laagripaika tagasi. 

«Päike loojus pilvitu silmapiiri taha ja heitis maale viimaseid kiiri. Rohuga kaetud 
kõrgendikule püstitatud telgi juurde kogunes loendamatu põdrakari. Vasikad kepslesid 
rõõmsalt. Nende askeldamine ja emasloomade ammumine elustas loodust. Mööda lauskjat 
kaldanõlva laskus jõe äärde pikk kelgurivi. Kergelt kõikuvate venedega veeti inimesed ja 
loomad üle jõe ja oli meeldiv vaadata, kuidas põdrad üksteise järel korda rikkumata astusid 
vette ja ujusid lootsiku järel üle jõe. 


Kui meie karavan teele asus, saabus imekaunis vaikne suveöö. Kuid ka kõige valgemad 
juuliööd on tundras niisama elutud kui talvisedki. Pole kuulda isegi ritsika siristamist ega 
ööliblika lendu. Vaid aeg-ajalt lendleb põhjapõtrade poolt üles hirmutatud rabakana ühest 
kohast teise. Ainult sääsed, kes olid meid kogu sooja päeva kestel tüüdanud oma monotoonse 
lauluga, ei andnud ka öösel rahu. See on tühi ning ääretu maa ja vaid harva moodustab mõni 
põtradest ümbritsetud inimene siin kasinaid oaase. Ahnelt otsib ränduri pilk tasandiku 
udusse mähkunud servadelt künkaid või väikseid kõrgendikke, et neilt avastada tillukesi 
sipelgapesataolisi koonuseid, milles tundra-asukas elab. Ta näeb, kuidas need lähenevad, 
muutuvad suuremaks. Juba teatab koera haukumine karusnahkadesse rõivastatud 

samojeedile ränduri saabumisest. Ta väljub oma soojast tšummist, et külalisi vastu võtta, ja 
jagab sellega kõike, mis tal paremat on. Ja peab ütlema, et selle 

põhjamaise elaniku külalislahkus on alati aus ja omakasupüüdmatu,» kirjutas Schrenk.6 
Niisugune oli maa, mida mööda ööd ja päevad rändas Schrenk koos oma saatjatega. 

Õnneks püsis viimasel ajal päikesepaisteline ning tuulevaikne ilm. Isegi lemmingid väljusid 
oma urgudest ja jooksid vilkalt mööda tundrat. Teejuhid jutustasid Schrenkile, et ajuti asuvad 
need väikesed loomad rändele. Nagu oja-kesed voolavad loomaparved mööda samblaga 
kaetud maapinda. Lemmingid on polaarrebaste põhiliseks toiduks. Neil aastatel, kui 
lemmingeid on palju, on ka rebaseküttide saak rikkalik. 

22. juuli selgel hommikul märkas noor teadlane põhjas mägesid, mis ei sarnanenud sugugi 
tundra lamedate küngastega. Nende kõrgeid tippe kroonisid kaljud, mis meenutasid vanu 
lossivaremeid. Kohalikud elanikud nimetasid mägede lääneosa Haardarapaiks, madalamat 
idaosa aga Maalagaks. Selle lamedatel tippudel asus arvukalt väikseid koonilisi kaljusid, mida 
Schrenk esialgu pidas neenetsite tšummideks ja arvas, et see mägismaa on üsna tihedalt 
asustatud. Ta läks mägedesse. Teel korjas ta mõne huvitava taime ning uuris seejärel 
mäetippudel kivimeid, kuid tema kurvastuseks olid nende avamused kaetud paksu 
purdmaterjali kihiga. 

Mäetippudel polnud mulda ega mingisugust taimestikku. Päikese, niiskuse, külma ja tuule 
toimel purunenud kaljurahne uurides leidis Schrenk peeneteralist liivakivi, kvartsi ja 
savikiltkivi. 

Ületanud mäed ja ööbinud ühe Pustozerskist pärit küti tšummis, jõudsid rändurid 24. juulil 
Jugra väina äärde. Selle kaldalt leidsid nad neli küttide ehitatud onni ja mõned kalapüügist 
elatuvate neenetsite tšummid. Selle väikese asula kohal kõrgus kellatorn. Siin-seal oli näha 
riste, mis pomoorid on Teravmägede rannikust kuni Beringi mere kallasteni oma raskete ja 
julgete retkede mälestuseks püstitanud. 

«Kõik see asus tühjal kaldal ning vaatas nukralt Vai-gatši saare kaljust rannikut ja Kara mere 
udusid,» kirjutas Schrenk.7 

Rändur oli äärmiselt üllatunud, kui ta sellest Põhja-Venemaa piiritutesse avarustesse peitunud 
kolkakülast leidis oma lemmikraamatu — saksa kirjaniku Christian Spiessi vene keelde 
tõlgitud romaani «Geenius — õnnetute 

kaitsja ehk elavate keskel rändav imekauni Mathilde vaim». Raamat oli juba kapsaks loetud, 
mõned osad.aga küttide poolt üle väina Vaigatšile viidud. Asi polnud muidugi selles, nagu 
oleks Spiessi romaanil vene küttide hulgas eriline menu olnud, küll aga näitas niisugune fakt, 
et küttide hulgas oli küllalt palju kirjaoskajaid inimesi... 

Ehkki Schrenk püüdis iga päeva säästa, otsustas ta siiski Vaigatšile sõita, mis varem tema 
plaanis polnud. Ta tahtis kindlaks teha mõnede taimede leviku põhjapiiri ja leida geognostilisi 
seoseid mandrikõrgendike ja selle saare vahel. 


25. juuli soojal suvepäeval sõitis ta paadiga üle väina. Saarele jõudnud, märkas ta idas valgeid 
mägesid. Need olid jääkuhjatised Kara merel. Läheduses ähkisid mängivad valgevaalad. 
Mõned merijänesed soojendasid end päikesepaistel. 

Kõige esmalt vaatas Schrenk üle saare kõrged kaljused kaldad. Need sarnanesid täiesti 
vastasasuva mandrikaldaga. Rändur leidis, et saare ja mandri kivimid on omavahel tihedalt 
seotud ja kauges minevikus allunud samadele kataklüsmidele. 

Saanud saarel rändlevatelt neenetsitelt põdrarakendi, läks uurija ümbrusega tutvuma. Varsti 
jõudis ta Bolvani neemele, kus vaatles misjonäride poolt mahapõletatud ohverduspaika, kus 
kunagi oli asunud terve kuhi neenetsite ebajumalaid. 

. Kohati olid nõlvad kaetud jää- ja lumelaikudega. Põõsastest kasvas siin ainult tihedasti vastu 
maad liibuv polaarpaju. Selle kõrgus oli ainult 20 sentimeetrit. Luhtadel kasvas tüüpiline 
tundrataimestik. Eriti palju, paiguti tervete vöönditena kasvas seal imeilusaid polaarmoone. 
Schrenk vahetas ühe neenetsi käest viina vastu eba-jumalakuju ja pöördus veel samal päeval 
mandrile tagasi. . Oma lühikese viibimise jooksul Jurga väina ääres sai Schrenk kohalike 
elanike käest rohkesti huvitavaid andmeid. Igal kevadel sõidavad paljud neenetsi perekonnad 
mandrilt Vaigatšile, kus nad karjatavad oma põtru ja peavad jahti mereloomadele. Mõned 
jahimehed jõuavad hülgeid, merijäneseid ja viigreid taga ajades isegi Novaja Zemlja 
rannikule. Talveks lahkuvad neenetsid Vaigatšilt, sest seal on väga külm, puhub tugev tuul, 
samuti pole sealt leida küttepuid. Juhtub, et nad peavad saarelt lahkuma ujuvatel jääpankadel. 
184 

Rändur kuulis, et Pustozerskist ja mujalt tulnud kütid ei külasta mitte ainult Jugra väina, vaid 
jõuavad ka Kara mere kallastele, kus nad kütivad mereloomi ja püüavad siiga, omulit ning 
lõhet. Samuti kütivad nad Ljamginaja abajas ja Vaigatšil valgevaalu, Novaja Zemlja lõuna- ja 
idarannikul grööni hülgeid, viigreid ning merijäneseid. Osa kütte talvitub põhjas oma 
laagripaikades, enamik aga rändab koos põdrakarjadega lõunasse. 

Kasutades küttide külalislahkust, korrastas Schrenk nende juures oma hinnalisi herbaariume ja 
kirjutas Peterburi mõned kirjad ekspeditsiooni käekäigu kohta. 

27. juulil asus ta teele Polaar-Uraali suunas. Ees seisis üksluine rännak läbi tundra, mis 
meenutas ääretut ookeani. Kuid hallide lainete asemel oli siin monotoonne sootasan-dik, mida 
siin-seal kaunistasid kängunud polaarpajupõõsad ning kirevad põhjamaised lilled. Ümbrus oli 
mattunud udusse. Ja udu kuival maat polnud sugugi ohutum kui merel. Juba Jugra väina ääres 
hoiatasid neenetsid Schrenki, et nad ei tea, kus ta võiks kohtuda põdrakarjadega ja peavarju 
leida. Varem oli noor teadlane iga päev näinud tšumme ja vahetanud põtru. Nüüd aga oli ta 
astunud sammu teadmatusse. Udu muutis olukorra veel keerulisemaks. Kergesti võis 30 
meetrit eemal seisvast elamust seda märkamata mööda sõita. Teelised ei teadnud, kus nad 
asuvad ja kuhu poole peavad minema. Tuli oodata, kuni ilm selgineb. 

31. juulil lõpuks udu haihtus. Rändurid olid Vassaimbai mäe jalamil. Schrenk otsustas mäge 
lähemalt vaadata. Jõudnud selle tippu, nägi ta vasakul Kara mere sinas valgeid jäävälju, ees 
aga tundrat, mis kagus muutus madalateks mägedeks. Uurivalt vaatles noor teadlane 
maastikku, lootes mõnel kõrgendikul näha tšummi. Kuid ta ei märganud midagi. Peale rohus 
askeldavate lemmingite polnud näha ühtki elusolendit. Juba neli ööpäeva polnud põdrad 
puhanud. Neenetsid olid põtrade pärast mures. Et oma abilistele meelehead teha, kinkis 
Schrenk neile igasugu tühja-tähja, kostitas viinaga ja saatis ühe neenetsi ette põdrakarja 
otsima. Juba järgmisel päeval tõigi see ränduritele uued põdrad. Teekond jätkus. 

Peale märkuste maa floora ja geoloogia kohta kirjutas Schrenk päevikusse ka neenetsi 
samaanidest ja ohverdamisest. Mida enam ta tundrasse sisenes, seda avaramaks ja 
mitmekesisemaks muutusid tema tähelepanekud. Tagasihoidlik 

botaanika-alane väljasõit muutus väljapaistvate tulemustega ekspeditsiooniks. Schrenk tunneb 
neenetsite vastu siirast poolehoidu, millest ta hiljem jutustas oma huvitavas raamatus 


«Teekond Euroopa-Venemaa kirde-ossa». Ta muretses kohaliku elanikkonna kaitsetuse pärast 
ja lootis siiralt, et hiljuti avaldatud «Määrus Euroopa-samojeedide valitsemise kohta» võtab 
neenetsid seaduse kaitse alla. 

3. augustil nägi Schrenk sügavat mäekuru. Kuristiku servas rippusid püstloodsed kaljud. 
Lõpuks ometi võis ta vaadelda kivimite läbilõiget, mis teda väga huvitasid. Ta avastas seal 
savikiltkivi, tumehalli lubjakivi, kristallilist kvartsi ja albiidisegu, hajuteralist püriiti, ligemale 
25 meetri paksuse dioriidilademe. Just põhiliselt dioriidist koosnesidki mäed, mida teadlane 
vaatles... 

Kagus kerkis Uraali mäeahelik. Õhtuti nägi Schrenk, kuidas selle nõlvadel peegeldusid 
loojuva päikese kiired.. Kuid kulus veel hulk aega, enne kui ekspeditsioon Polaar-Uraali 
jõudis. Halb, kividest ülekülvatud tee kurnas põtru ja lõhkus kelke, nii et aeg-ajalt tuli teha 
peatusi ja neid parandada. Kartes kelke täiesti lõhkuda, otsustas Schrenk pöörduda lõunasse, 
kus tee oli parem ja samuti suuremad võimalused jõuda neenetsite laagripaikadesse. Kui nad 
kord ühte asulasse jõudsid, sündis seal laps. Schrenk ristis ta Savvo-tšuks, mis tähendas 
«Õnnelik tee». 

Peale halva kivise tee takistasid ekspeditsiooni veel jõgedest üleminekud. Oma paadi olid 
reisijad ühe neenetsi juurde jätnud ja nüüd tuli kelgud üksteise otsa asetada, kusjuures 
alumised kelgud olid vee all, ülemised aga, millel olid sõitjad ja nende varustus, jäid kuivaks. 
Palju muret tegi ka udu. Valges pimeduses polnud peaaegu midagi näha ja iga samm oli 
seotud riskiga. 

Rändurid lähenesid Uraalile. 7. augustil jõudsid nad ühe ostjakkide tšummi juurde, kus 
Schrenk enda suureks hämmastuseks nägi omatehtud malendeid ja malelauda. Samal päeval 
sundis vihm neid Kara jõe äärde laagrisse jääma. 

Järgmisel päeval leidsid nad ootamatult neli neenetsite ja ostjakkide tšummi. Elanikud 
rääkisid, et umbes 10 aastat tagasi saatsid nad Uraali mäeaheliku idaküljele üht teadlast, kes 
samuti palju kirjutas ja mõistatuslike aparaatidega tegeles. See oli saksa teadlane Georg 
Erman. 

Schrenk jätkas teekonda Uraali suunas. Ermani kunagised saatjad järgnesid talle 
uudishimust. Tundra muutus 

pidevalt kõrgemaks. Tema taimestikus polnud midagi, mis oleks teadlasele huvi pakkunud. 
Mida kõrgemale ekspeditsioon jõudis, seda kesisemaks jäi taimestik ja lõppes siis täiesti. Tee 
muutus üha raskemaks. Üks kivirahn oli teise küljes kinni. Mäeseljandikult nägid teelised 
Kara mere kauget sina, Kara jõe looklevat hõbelinti, noid ja tillukesi järvepeegleid, milles 
peegeldusid päike ja pilved. Idas aga kerkis mäeahelik, mis meenutas hiiglasuurte tardunud 
lainetega ookeani. Kõikjal olid kivid. Vaid ühes kohas oli näha rohelist oaasi, kus kedagi kart- 
mata sõid metsikud põhjapõdrad. 

Päikese loojakuni vaatles teadlane mäeharjalt ümbritsevaid mägesid. Suurivaevu laskusid 
rändurid õhtuhämaruses mäelt. Iga väärsamm võis neid kuristikku paisata. Jalge all liikus 
peenike kiviklibu. Inimesed kukkusid. Alles öösel jõuti laagriplatsile. 

«Otse mägede kohal paisus kuu,» kirjutas Schrenk. «Täna nägime esmakordselt tähti, mida 
isegi selgetel polaaröödel polnud näha. Kuid taevas muutus üha tumedamaks. Pilved ja udu 
tihenesid mäetippudel. Vaevalt jõudsime oma telkideni, kui kuristikus juba ulgus raju ja äge 
vihmavaling hakkas trummeldama telgikatus-tele.»8 

Schrenk oli Polaar-Uraalis mitu päeva ja uuris hoolikalt selle geoloogiat, mäemassiivide 
tektoonikat ja nende seost Južnõi poolsaare ja Vaigatši mägedega. Ta kogus andmeid 
mäekurude kohta. Schrenki märkmetes leidub huvitavaid tähendusi Kornilovi projekti kohta, 
milles oli tehtud ettepanek ühendada Sobi (Padjaga) jõgi üle Polaar-Uraali Ussa 
harujõgedega. Polkovnik Popovi juhtimisel oli tehtud süvendustöid. Need andmed sai ta ühelt 


vanalt neenetsilt ja nähtavasti kontrollis neid hiljem, sest oma reisiraamatus ütleb ta, et Sobi ja 
Ussa harujõe ühendamise kohta leidub materjale Admiraliteedi arhiivis. 

«Ma mäletan seda aega, mil targad venelased tahtsid isegi mäge läbi kaevata, et ühe jõe veed 
teise voolaksid,» jutustas vana neenets. «Kuid kivi oli nende tahtest tugevam ja sellest ei 
tulnud midagi välja, sest kuristiku mõlemal küljel on hirmsad kaljud, mille tippu pole siiani 
veel keegi julgenud ronida, sest sealt võib surnuks kuk-kuda.»9 

Schrenk tahtis vaadelda Polaar-Uraali kõige põhjapoolsemat osa, kus mäed mere suunas 
pidevalt madalduvad ja 

lõpuks täiesti tundrasse kaovad. Samuti oleks ta tahtnud minna Jamali poolsaarele, millest 
peale rannajoone ei teatud peaaegu midagi. Kuid aeg oli hiline. Sügis koputas juba uksele. 
Mezenist Uraalidesse tulekuks kulus ränduritel kaks ja pool kuud. Nähtavasti oli vaja niisama 
pikka aega ka tagasiteeks. Teekond võis kesta kuni novembrini, millal põhjas algab juba 
polaaröö. Jamali minekuks oleks kulunud nädalaid ja sellepärast otsustas Schrenk asuda teele 
Pustozerskisse. 

9. augustil asus ekspeditsioon tagasiteele. Päike oli veel küllalt soe, kuid hommikune kahutis 
meenutas ränduritele, et sügis on ukse ees. Kiirustati. Kuid peatusi polnud võimalik vältida. 
Oli ju vaja põtru vahetada. Neenetsid ja sürjalased ei keelanud küll oma abi, kuid põdrad tuli 
kinni püüda ja laagripaika tuua. Selleks aga kulus palju kallist aega. 

Kuidas ka Schrenk ei kiirustanud, ei unustanud ta hetkekski teaduslikke vaatlusi. 11. augustil 
peatus ta mitu tundi Nossipajembai mägede juures ja uuris Väikest 

Polaarrebaste kaljut, kus ta avastas uusi kivimeid ja mäenõlvadel rikkaliku taimestiku. Suure 
konglomeraadi uurimisel leidis ta jaspist, kvartsi, põldpagu, vilgukivi... 

Ekspeditsiooni teekond jätkus ühe tšummi juurest teiseni. Õhtuti, kui neenetsid kükitasid 
lõkketule ääres ja suitsetasid kordamööda pikka savipiipu, korrastas Alexan-der Schrenk oma 
herbaariume ning tegi päevikusse märkmeid kivimite, Kara, Silva, Namdogojata ja teiste 
jõgede koolmete kohta... Taimestik muutus järsku vaesemaks, lilli polnud enam kusagil, 
külmad olid rohu juba ära kui-vatanud. 

«Tundra oli juba sügisene,» kirjutas Schrenk. «Vaeva-kask oli punases rüüs, pajuvõsaga 
kaetud tasandikud muutusid kollaseks, pajud aga olid lehtedest juba paljad. Küngaste rohuga 
kaetud kuivad nõlvad eraldusid oma purpuriga kolletuvast rohelusest. Kahvatud külmavõetud 
kaarlad vaatasid haledalt oma tumepunaste lehtede vahelt...»10 

Niisugune oli sügisene tundra, mis hämmastas oma: iluga noort teadlast. 

Palju muret valmistasid rändureiie sügavad ja kiirevoolulised jõed. Neist võis ainult paadiga 
üle pääseda. Selle leidmine rändkar j ustelt oli aga alati suurte raskustega seotud. Halvad 
ilmad tegid olukorra veelgi keerulisemaks. 

Päikest nähti haruharva. Vihm ja lumelörts olid sagedased külalised. 24. augusti], kui rändurid 
puhkasid Karunaha järvest (Habidetštšobendo) väljuva Urera jõe kaldal, tuli maha esimene 
lumi. Keskpäevaks see küll sulas, kuid õhtul algas jälle sadu ja lumetuisk. 

26. augustil jõuti Sapkina jõe ülemjooksule, mis voolab Petšoorasse 100 kilomeetrit 
ülevalpool Pustozerskit. Oleks võinud asuda paati ja sõita allavoolu. Kuid Schrenk otsustas 
teekonda jätkata maad mööda. 

Schrenk kartis, et tuisu ajal võivad nad eksida, kuid neenetsid jätkasid häirimatult teekonda 
Pustozerski suunas. Korduvalt imetles rändur «põhjamaiste tundrate poegi». Juba kaugelt 
märkasid nad silmapiiril teistele nähtamatuid kõrgendikke ja valisid nende järgi eksimatult 
teed. Kui nad jõudsid metsa, siis orienteerusid neenetsid puude järgi, tuisus aga arvestasid nad 
tuule suunda. Põdrarakendite jälgede järgi poisid nad eksimatult öelda, millal see möödunud 
oli. Ka oskasid nad tee leida tähtede järgi. 


31. augustil ületas ekspeditsioon Kuja jõe. Pustozersk polnud enam kaugel. Mets hakkas 
tundrat eemale tõrjuma. Kuused olid küll veel madalad ja sõlmilised. Nende tüvedel rippusid 
samblikud. Vastu maad' litsutud tüvedega vaevakased olid veelgi haledamad. Kuid ometi oli 
see mets, mis pakkus silmarõõmu. 

Ilm paranes. Termomeeter näitas 15 kraadi sooja. Nüüd tekkis rändurite teele uus takistus 
soode näol, millesse põdrad kõhuni sisse vajusid. Ka metsa mööda polnud lihtsam edasi 
pääseda. Sageli tuli kirvestega teed teha. 1. septembril, aga ohkasid kõik kergendatult. Jõuti 
teele. Paremale jäid Nikititsa küla ja Kuja suue, vasakul aga paistis Pustozersk. Mõne tunni 
pärast juba vihtles Schrenk kuumaks köetud saunas, millest ta oina rändude ajal mööda 
Bolšezemelskaja tundrat ja Polaar-Uraali suurt puudust oli tundnud. 

Rännaku peamine osa oli lõppenud. 

Ekspeditsioon viibis Pustozerskis viis päeva. Rändureid ümbritses tõeline vene külalislahkus. 
Selle aja jooksul tutvus Schrenk asula eluga. Tema märkmiku leheküljed jutustavad 
kalapüügist ja küttimisest, kaubandusest, loomakasvatusest, ümberkaudsete külade 
taimestikust, Pet-Šoora veerežiimist ja asula ajaloost. Suurt huvi pakuvad Schrenki andmed 
pustozersklaste elavast kaubavahetusest 

Mangazeja ja selle ümbruses asuvate Siberi aladega. Pus-tozersklased läksid Mangazejasse nii 
veeteed kui ka maad mööda. Nad sõitsid paatidel Jamali poolsaareni, sealt mööda Mutnaja 
jõge üles. Läbinud teel kaks järve, vedasid nad paadid mööda maad Zeljonoje järve, millest 
nad piki samanimelist jõge jõudsid Obi lahte. Sealt siirdusid nad Tazi jõele ja olid 12—14 
päeva pärast sihtpunktis. 

«Muuseas, Mangazeja linnake polnud ettevõtlike küttide kõige kaugem piir. Nad läksid 
mööda Tazi Mangazejast veelgi kaugemale, üle soise vooloki Volotšankasse ja sealt mööda 
Turuhhani kuni Turuhhanski linnani, mis asub selle jõe suudmes. 

Neist retkedest, mis meid tõeliselt hämmastavad, ei võtnud osa üksnes pustozersklased, vaid 
ka teiste linnade elanikud — vologdalased, ustjuuglased, holmogoorlased, meesenlased, nii et 
mõnikord moodustasid nende ühiseks ettevõtteks kogunenud paadid terve laevastiku.»” 
Lõpetanud Pustozerski detailse uurimise, ei rahuldunud 22-aastane teadlane rikkalike 
kollektsioonide ja tähelepanekutega. Teda kutsusid uued uurimata alad. Selle asemel et otse 
Arhangelskisse sõita, pöördus Schrenk hoopis Põhja-Jäämere poole. 

6. septembril ületas väike ekspeditsioon Petšoora ja hakkas mööda lagedat tundrat läände 
liikuma. Vaatamata sagedastele vihma-, rahe- ja lumesadudele liiguti küllaltki kiiresti edasi. 
12. septembril jõuti metsaga palistatud In-diga äärde ja peagi oli ekspeditsioon mere kaldal. 
Indiga asulast siirdus teadlane Kanini poolsaare lõunaossa, kus veel ükski looduseuurija 
polnud viibinud. Teel uuris ta Timani mäeaheliku harude kivimeid. Seejärel pöördus 
ekspeditsioon lõunasse, möödudes Tšoša lahest. Peagi maastik muutus. Algas mets. 

18. septembril jõudis ekspeditsioon Pesa jõe kaldal asuvasse väiksesse külla. Saatjad läksid 
põtru otsima ja Schrenk peatus külas terve nädala. Hüti peremees, kelle pool Schrenk elas, 
lohutas kannatamatut noormeest, et ega tema esimene ole, kes selles külas peab ootama. Neli 
aastat tagasi elanud kolm nädalat tema katuse all polaar-rändur Pjotr Pahtussov, kes reisis 
Petšoora suudmest Arhangelskisse ja jäi siia samuti põtru ootama. 

26. septembril saabusid põdrad. Teekond jätkus mööda metsi ja tundrat. Ega ilmgi polnud 
üksluisem. Kord oli külm, siis läks jälle soojaks. Jõed kattusid jääga ja sulasid 

siis jälle üles. Sood ei kandnud rändureid peal ja nendest möödasõitmine võttis aega. Kelgud 
purunesid ja neenetsid pidid uued meisterdama. Juhtus, et põdrad kukkusid läbi jää jõkke. 
Rännu lõppetapp oli raskemate killast. 

«Niisked udud ja kagutuulega kaasaskäiv peenike vihm muutsid maa, mida mööda me oma 
teekonda jätkasime, kurvaks ja nukraks,» kirjutas Schrenk. «Kõrgete külmunud mätastega 


ülekülvatud tundratasandikud, mida mööda 

meie saanid ühelt küljelt teisele kõikusid, arvutud samblasood, millesse põdrad rinnuni sisse 
vajusid, nii et pidime neid ühiselt välja kiskuma — see kõik takistas meie sõitu... Nende 
põhjamaiste kõrbete igavat üksluisust elustasid vaid harva nukrad salud, mis ilutsevad siin 
nagu saared merepinnal.»12 

Üha sagedamini nimetab Schrenk oma päevikus mädasoid, rabasid ja mättaid. 30. septembril 
kirjutab ta oma märkmikku: «Me jätkasime oma rännakut mööda samasugust kõrvemaad, 
samasugust tundrat nii nagu eelmistelgi päevadel. Kõikudes kelgul ühe mätta otsast teise otsa, 
kartsime jääda merehaigeks. Üldiselt on see maa-ala siin kõige hirmsam omalaadi kõrb ja 
vaevalt võib maakera hoobelda veel teiste samasuguste kohtadega.» 

Neil päevil puhkes tugev torm. Iga minut kartsid rändurid, et tuuleiil kisub nende telgi lahti ja 
nad jäävad sellestki viletsast peavarjust ilma. Õnneks taipasid neenetsid telki õigel ajal 
kelkude külge siduda ja see pidas tormile vastu. 

1. oktoobril jõudis Schrenk Nessi külla, mis asus samanimelise jõe kaldal. Ta tahtis seda 
mööda Mezenisse sõuda, kuid vastu puhuv kagutuul tõmbas plaanile kriipsu peale. Tuli 
teekonda jätkata mätlikul tundral äravaevatud põtradega. 

Viie päeva pärast jõudsid rändurid Mezenisse, kust nad neli ja pool kuud tagasi olid alustanud 
oma rasket retke Polaar-Uraali. Seljataga olid paatidel ja põtradel läbitud tuhanded verstad, 
kümned unetud ööd ja üle saja raske ning õnneliku päeva. Seljataga olid katsumused ja 
huvitavad leiud, mis tiivustasid noort teadlast ja kutsusid teda tundrate- udustesse 
kaugustesse. Oma tagasihoidliku botaanilise-ülesande muutis ta suure tähtsusega ekspedit- 
siooniks, mida vene teadlased õigusega klassikaliseks nimetavad. 

Kogu oma rännu kestel Mezenist Uraalidesse ja tagasi ei läbinud ta peaaegu ühtki kilomeetrit 
teistkordselt. Ta nägi Bolšezemelskaja ja Malozemelskaja tundrat, Kanini poolsaart ja Jugra 
väina, Vaigatši saart ja Polaar-Uraali. Ta sõitis Kara, Ussa, Koiva, Petšoora, Tsilma, Peza, 
Mezeni, Pinega ja Dvinaa jõge mööda. Päev päeva järel sooritas ta teaduslikke vaatlusi. Ta 
tegi kümnete verstade pikkusi haake, et vaadelda teda huvitavaid mägesid või taimi. Nende 
paikade kohta, kus tal ei õnnestunud viibida, kogus ta andmeid kohalikelt elanikelt. 

Schrenki ja tema kaaslaste, kelle nimed on enamikus tundmatuks jäänud, töö tulemused 
olid suurepärased. Sellest jutustab uurija kaheköiteline teos «Reise nach dem Nordosten 
des europäischen Russlands, durch die Tundren der Samojeden, zum arctischen Uralgebirge», 
mis esmakordselt anti välja Tartus saksa keeles. 1855. aastal anti selle esimene köide 
välja vene keeles nime all «Reis Euroopa-Venemaa kirdeossa läbi samojeedi 
tundrate Põhja-Uraali mägedeni, mille 1837. aastal kõrgeimal käsul sooritas Alexander 
Schrenk». Kuid teine köide, mis sisaldas ränduri teaduslike tööde tulemusi, jäigi vene 
keelde tõlkimata. Selle saksakeelne originaal on nüüd bibliograafiline haruldus. Selles 
kapitaalses uurimuses on antud Põhja-Uraalide orograafiline ja geognostiline 
ülevaade, kirjeldatud külastatud paikade hüdrograafiat. Tähtsale kohale on teoses 
asetatud neenetsite poolt asustatud rajoonide füüsilis-geograafiline ülevaade, märkused 
rändrahva elu, kommete ja rahvalaulude ning muinasjuttude kohta, samuti ka neenetsite ja 
komide (sürjalaste) sõnastik. Erakordselt suurt huvi pakkus teose see osa, mis oli pühendatud 
puittaimede = põhjapiirile Arhangelski kubermangu kirdeosas. Sellele oli lisatud 
taimede nimestik ja antud taimede geograafilise jaotuse tabel. Tähtsal kohal töös olid ka 
ülevaated Euroopa-Venemaa kirdeossa sooritatud retkedest, loomastikust, küttimisest Valgel 
merel ja neenetsite tundrates. 

See Schrenki uurimus, mida ta 1848. aastal kaitses dissertatsioonina eradotsendi nimetuse 
saamiseks, oli Bolše-zemelskaja ja Malozemelskaja tundra ning Polaar-Uraali omalaadseks 
entsüklopeediaks. Paljud väljapaistvad geograafid nimetasid seda tööd erakordselt tähtsaks. 


«Schrenki kaheköiteline teos on käesoleva ajani tähtsaimaks allikaks Euroopa-Venemaa 
kirdeosaga tutvumisel,» 

kirjutas 1911. aastal Tanfiljev*. «Ei loodus ega ka autori poolt üksikasjaliselt kirjeldatud 
samojeedide ja sürjalaste elu pole, nagu hilisemad uurijad tunnistavad, sellest ajast muutunud. 
Need viimased uurijad käsitlesid alati vaid väikest osa sellest maast, seepärast pole nad 
Schrenki tähtsust sugugi vähendanud. 

... Tema tähelepanelikkust ja mitmekülgseid teadmisi, mis ilmnevad igal päeviku leheküljel, 
tuleb imetleda. Hariduselt oli ta botaanik, seepärast on taimestiku kirjeldusele eraldatud eriti 
palju ruumi. Kuid niisama tähelepanelikult teeb ta ka baromeetrilisi vaatlusi, korjab kivimeid 
ja kivistisi, kirjeldab samojeedide elu, õpib nende keelt ja kogub andmeid vene küttide ja 
nende kõnepruugi kohta põhjas.»13 

Schrenki geoloogilisi vaatlusi hindas väga kõrgelt akadeemik Karpinski** oma kõnes 
Mäeametkonna 200. juubeliaastapäeva tähistamisel. Ta nimetas ka Schrenki nende 
«ennastsalgavate pioneeride» hulgas, kes andsid panuse Venemaa kaugete ääremaade 
uurimisse.14 

Schrenki teaduslike tööde tulemusi kasutasid paljud teadlased, nende hulgas ka akadeemik L. 
S. Berg*** oma kapitaalses töös «Kliima ja elu». 


»* 


Poolteise aasta pärast siirdus noor teadlane jälle Põhja, seekord koos oma sõbra, Tartu ülikooli 
geoloogi Wilhelm Böhtlingkiga. Nad läksid läbi Soome Vene-Lapimaa rannikule, mis huvitas 
väga akadeemik Karl Baeri. Akadeemik oli just hiljuti oma Novaja Zemlja retkelt naasnud ja 
saavutas, et Teaduste Akadeemia eraldas sõpradele vajalikud summad. Samuti koostas Baer 
ka uurimisprogrammi. . Mai alguses jõudsid sõbrad Helsingisse. Algas kevad. Kased ja 
haavad olid hiirekõrvus. Lõhnav pappel levitas meeldivat aroomi. Haljendavate rukkioraste 
kohal laulsid lõokesed. 


* GI. Tanfiljev (1857-1928) oli botaanik, mullateadlane ja 2%?22?7Mat Tema tähtsaim töö oli 4- 
köiteline «Venemaa geograafia». 

** A.P. Karpinski (1847-1936) oli üks nõukogude väljapaistvamaid geolooge, aastatel 
1917—1936 NSVL TA president (Tõlk) 

*** [,, S. Berg (1876—1950), väljapaistev nõukogude geograaf ja bioloog, NSV Liidu 
Geograafia Seltsi president. (Tõlk) 

Geoloog Böhtlingk, kes tundis suurt huvi botaanika vastu, ja botaanik Schrenk, keda 
geoloogia väga huvitas, täiendasid teineteist suurepäraselt. Schrenk aitas Böhtlingkil koostada 
Soome geoloogilist kaarti, uurida kivimeid. Viimane omakorda ei möödunud ühestki 
rohttaimest, puust või põõsast, mis tema kaaslast võis huvitada. 

Veetnud mõne päeva Edela-Soomes, suundusid rändurid põhja poole. Mai lõpul möödusid 
nad Oulu lahest ja jõudsid peagi Torniosse. Siin palkasid nad teejuhi, kes valdas soome ja 
rootsi keelt, ning ostsid toidumoona ja muud vajalikku reisiks läbi hõredasti asustatud 
Lapimaa. 

Nende tee läks mööda käredavoolulist Kemi jõge. Nad sõitsid pikal kitsal paadil, mida 
soomlased pootshaakidega tõukasid. Mida rohkem edasi põhja poole, seda vähem kohati 
inimesi. Vaid harva nähti okaspuumetsas lagendikke, mille keskele olid mõned majad 
ehitatud. Elanikud kasvatasid põhjapõtru. Üha harvemini oli näha üleshari-tud maid. Lõpuks 
neid enam polnudki. Algas Lapimaa. 

Schrenk ja Böhtlingk jõudsid polaarmaa piirile. Tohutud sääsepilved ei andnud neile ei öö- 
ega päevarahu. Vaid lõkkesuits aitas sääski ja kihulasi pisut eemale peletada, kuid sedagi 


mitte kauaks. Tarvitses vaid tulel heledamalt loitma hakata, kui suits vähenes, ja jälle 
tormasid sääsed rändurite kallale. 

Mägijõgedel matkamisest ning sääskedest väsinud Schrenk ja Böhtlingk liikusid üha edasi. 
Kem, Vau ja Sotajoki jäid selja taha. Nende ees oli Nuortijoki, mida mööda oli võimalik sõita 
Noti järvele, sealt aga Koola lahte suubuvat Tuloma jõge pidi Põhja-Jäämerre. Kuid soome 
teejuhid kinnitasid ühest suust, et Nuortijoki on paadisõiduks ohtlik, seal on palju 
leetseljakuid, põikmada-likke ja ohtlikke kärestikke. Noti järvele tuleb sõita teist, palju 
pikemat ja raskemat, kuid ohutumat teed mööda. Ajakaotus aga olevat õigustatud sellega, et 
uurijad näevad jõeorgudes huvitavaid kivimeid, maalilisi mägesid ja kob-raste ehitatud 
jõetõkkeid. 

Pärast kuus nädalat kestnud rännakut mööda jõgesid ja ojasid jõudsid Schrenk ja Böhtlingk 
Koolasse. Selles linnas läksid nende teed lahku. Schrenk liikus mööda Põhja-Jäämere kallast 
Koola lahest ida poole, kavatsedes jõuda Valge mere äärde, Böhtlingk aga asus teele läände. 
Koolas olid suurepärased ilmad. Inimesed suplesid meres. Böhtlingk üüris väikese purjepaadi 
ja hiivas ankru. 

«Soe lõunatuul kandis meid kiiresti avamerele,» kirjutas ta. «Kahvatusinine pilvitu taevas 
avas meie pilkudele põhjamaise päikese kogu tema ilus. Kõik, mis meid ümbritses, oli nii 
veetlev, et ma ei suutnud kuidagi endale ette kujutada, et see on selle aasta viimane suvepäev. 
Kaks noort vaala ujusid pidevalt veepinnale, purskasid õhku veesambaid ja kadusid jälle. 
Meie ees ajas tuul üles valge vahuga kaetud laineid, mis kadusid kauguse udusesse 
ribasse.»15 

Seda võlu ei jätkunud kauaks. Põhjast kerkisid üles tumehallid pilved ja liikusid aeglaselt 
purjekale vastu, vallutades peagi kogu silmapiiri. Muutus niiskeks. Kui rändurid oma hapra 
laevukesega avamerele jõudsid, tõusis udu ja mähkis nad enesesse. Sooja lõunatuule asemel 
hakkas lõõtsuma põhjatuul. Algas vihmasadu. Soojalt rõivastunud Böhtlingk võttis enesele 
presendi peale ja hakkas tähelepanelikult kaldaid vaatlema. Need koosnesid gneissist ja 
graniidist, mis olid omavahel nii tihedalt põimunud, et mõnikord pidas teadlane neid üheks 
kivimiks. 

1. augustil jõudis Böhtlingk Varangerfjordi, ronis künkale, et sealt udusse mähkunud 
tormitsevat merd vaadata. Mürinal purunesid lained kaldakaljüde vastu. Oli külm, niiske ja 
hämar. Vihm tugevnes, öösel puhkes äike. Böht-lingk ja tema kaaslased olid väga rahul, et 
nad ei pea seda hirmsat ööd paadis veetma. 

Pärast Varangerf Jordi uurimist siirdus Böhtlingk itta tagasi. Ta külastas Kildini saart ja 
vaatles Lapimaa ranniku kivimeid. Ponoi jõe suudme lähedal kohtus ta Schrenkiga, kes oli 
Oma botaanilise kollektsiooniga igati rahul. Böhtlingk kirjutas selle kohta: «Ta viis mind esi- 
mese kuuse juurde, mida me nägime pärast Koolasse saabumist. See tõusis vaevalt jala võrra 
kõverast kasepõõsast (vaevakask) kõrgemale. Mände sel maal pole ja siin kordub minu sõbra 
poolt samojeedide maal täheldatu, et Kirde-Euroopas läheneb kuusk merele rohkem kui 
mänd.»16 

Rändurid liikusid mööda poolsaare idakallast lõunasse. Rannik muutus madalamaks. 
Vaevakaskedele ja kuuskedele lisandusid niisama värdjalikud männid. Ilm oli muutlik. Kofd 
paistis päike, siis aga algasid jälle sajud, mis sundisid teelisi vahel mitmeks päevaks paigale 
jääma. Kui nad kord pärast neljapäevast sunnitud peatust uuesti retkele asusid, tabas neid 
tormipuhang. Mast murdus ja lõhkus 

ka parrast. Sõbrad kartsid, et nende viimne tunnike on tulnud. Kuid pomoorid ei heitnud 
meelt. Nad võtsid aerud ja juhtisid laevukese Gremuhha suudmesse tormi-varju. Siin 
avastasid teadlased huvitavaid kivimeid — aktinoliiti, põldpagu ja kloriiti. 


Ajuti rõõmustas rändureid ka ilus ilm — päikesepaiste ja tuulevaikus. Hommikuti oli maas 
hall. Alles äsja tume ning üksluine mets värvus kollase- ja punaselaiguliseks. Sügis astus oma 
õigustesse. Tema kannul tulid tormid ja lume- ning vihmasajud. Sõit mööda madalat ja karilist 
rannaäärt oli ohtlik. Kuid Schrenk ja Böhtlingk tahtsid vaadelda Kandalakša lahe 
põhjaranniku taimestikku ja kivimeid. 

Septembri esimestel päevadel otsustasid rändurid pärituult kasutades üle lahe sõita. 
Varahommikul väljusid nad Karzuga suudmest ja võtsid kursi lõunasse. Kuid tuul pöördus 
neile vastu ja tekitas suure lainetuse. Tuli tagasi pöörduda. Kui nad aga ranna lähedale 
jõudsid, algas mõõn. Oli võimatu üle leetseljakute jõesuudmesse jõuda. Hakkas hämarduma. 
Nad läksid väikesesse lahte, mis aga oli lõunatuulele avatud. Tuli mast maha võtta. Kuid 
mõõn jätkus. Juba tõusid kiviküürud üle veepinna. Üks laine paiskas paadi kalju vastu. Kuid 
siis tulid pomoorid mere-hädalistele appi. Nad päästsid paadi ja kutsusid rändurid 

külla. 

Halb ilm ei kestnud kaua. Peagi vaibus tuul ja uurijad hakkasid tutvuma Kandalakša lahe 
ranniku geoloogia ja flooraga. Lahe lõunakallas oli kaetud palju tihedama metsaga kui kaljune 
põhjakallas. 

Jõudnud Voki jõele, jätsid rändurid Valge merega hüvasti. Nad suundusid jõge mööda 
lõunasse. Teadlased ületasid Valge mere ja Oneega järve veelahkme. «Siit oleks hõlbus 
kaevata kanal, mis ühendaks Valget merd Balti merega,» kirjutas Böhtlingk.17 

Rändurid otsustasid Peterburi jõuda veeteed pidi. Nad uurisid Oneega ja Laadoga järve 
kaldaid, nende taimes-tikku ja geoloogilist ehitust. 

1839. aasta oktoobris randus Schrenki ja Böhtlingki paat Neeval Teaduste Akadeemia lähedal. 
Nad olid õnnelikud. Päevade kaupa olid nad läbimärjalt lõdisenud, korduvalt oli nende tilluke 
laev olnud Põhja-Jäämere ja Valge mere kallaste ääres purunemisohus ja nende elu 
juuksekarva otsas. Kuid kõik oli läinud siiski hästi. Nad 

pöördusid Peterburi mehistunult, elukogemustest rikkamad, teadusele hindamatute 
materjalidega. Nad tõid kaasa kollektsioone, mis olid kogutud Helsingist Koolani, sealt 
Varangerfjordi ja Kandalakša laheni, Valgest merest Laadoga järveni. Schrenki tähelepanekud 
rikastasid varasemaid teadmisi puittaimede leviku põhjapiirist Soome- ja Vene-Lapimaal, 
kuuse ja männi leviku eripärasustest ja Koola poolsaare kliimaoludest. 

Koos Böhtlingkiga uuris ka Schrenk külastatud kohtade geoloogiat. Nende tööd sisaldasid 
erakordselt tähtsat faktilist materjali Soome, Murmani ja Karjala geoloogia kohta... Nähtavasti 
ei jõudnud oma kollektsioone korrastav Schrenk kahe ekspeditsiooni vahelise lühikese aja 
jooksul oma geognostilisi materjale läbi töötada, ehkki ka see võimalus pole välistatud, et 
need maeti Peterburi Botaanikaaia arhiiviriiulitessl. Mis puutub tema sõbra Wilhelm 
Böhtlingki teaduslikesse vaadetesse, siis pooldas ta geoloogias neptunismi, mis väitis, et 
kivimid on moodustunud ookeanisetetest kristalliseerumise teel. Tema reisipäeviku 
lehekülgedel on sageli rahulolevalt märgitud neptunistlike kivimite olemasolu. Jääliustike 
jälgedes graniitkaljudel näeb ta veetõusude "tegevuse tulemust. Samal ajal tunnistab ta tuule 
tegevuse osa kivimite purunemisel ja kasutab paleontoloogilisi andmeid kihtide vanuse 
määramisel. Tema märkmed jutustavad sellest, et ta toetas XIX sajandi esimese poole 
eesrindlike geoloogide progressiivseid otsinguid teaduse edasiarendamisel: 

Teaduste Akadeemia hindas Schrenki ja Böhtlingki töid kõrgelt ja avaldas teadlastele 
tunnustust väljapaistvate tulemuste eest Vene-Lapimaa (Koola poolsaare) looduse 
uurimisel.18 

1840. aastal asus Schrenk jälle Botaanikaaia ülesandel pikale teekonnale. Neli aastat uuris ta 
Altai ja Lõuna-Siberi floorat. Väljapaistvate teaduslike saavutuste eest anti talle Teaduste 
Akadeemia preemia.19 Kuid tema Siberi-ekspeditsioonile tuhandeid rublasid kulutanud 


Botaanikaaed ei leidnud mõndasada rubla, et välja anda tema Džungaaria reisikirjeldusi, mille 
neli köidet jäidki Peterburi Botaanikaaia raamatukogu riiulitele tolmu koguma. 

Palju aastaid õpetas Schrenk geoloogiat Tartu ülikoolis, mille seinte vahelt ta 22-aastaselt 
suundus pikale ja 

ohtlikule teekonnale Põhja-Uraali. Sageli meenutas Schrenk oma luuletustes esimest Arktika- 
retke ja seda, mida talle piiritutes avarustes laulsid polaarmoonid. 

Nad sosistasid talle, et maailm on imeilus ja inimene peab olema niisama ilus ning tark nagu 
elu isegi. Moonid langetasid tuules oma kollaseid õisi. Nad ei kartnud vihma ega tormi ja 
särasid ööl ning päeval nagu tillukesed päikesed. Neid lilli vaadeldes tahtis noormees olla 
tugev ja mehine, anda oma jõu ja mõistuse inimestele ja jääda ka 

ise alati inimeseks. 

Palju-palju aastaid hiljem püsis tema mälus ikka õitsvate polaarmoonidega tundra ja ta tahtis 
kummarduda oma kastepiiskades sätendavate lemmiklillede ees ja öelda neile, et on andnud 
inimestele kogu oma armastuse, teadmised, oma helde hinge ja südame. 


VII. KARL ERNST BAER 


Karl Ernst Baer sündis 1792. aastal Rakke lähedal Piibe mõisas. Oma esimesed teadmised sai 
ta Tallinna koolis. Neid õpinguaegu meenutas ta hiljem kui oma elu paremaid aastaid. Oma 
lapsepõlve veetis ta Rakvere lähedal Lasilas. Ta õppis Tartu ülikoolis, kus omandas ka medit- 
siinidoktori kraadi. 

Hiilgavate bioloogiliste uurimuste eest valiti ta Venemaa Teaduste Akadeemia liikmeks. Ta 
on embrüoloogia rajaja, kellena ta on läinud kogu maailma teaduse ajalukku. 

Palju aastaid uuris ta loomade arenemist, kuid ei unustanud kunagi inimest. Tema teadusliku 
tegevuse 50. aastapäeva auks löödud medalil on kiri: «Alustanud munast, näitas ta inimesele 
inimest.» 

Baer unistas ammu reisist polaaraladele. Just seal, kaugel põhjas, karmi looduse rüpes, lootis 
ta välja selgitada orgaanilise elu levikuvorme. 

1819. aastal külastas Königsbergi ülikooli õppejõud Karl Ernst Baer Eestimaad ja kohtus 
Kutsis oma kuulsa kaasmaalase Adam Johann Krusensterniga. Baer jutustas meresõitjale oma 
plaanidest. Ta tahtis reisida Taimõri poolsaarele, et seal, Euraasia mandri kõige põhjapoolse- 
mal alal, uurida taime- ja loomariigi arengut. Baer sai aru, et reis nii kaugele ja peaaegu 
asustamata maale on raskesti läbiviidav, eeldab tugevat tervist, nooruslikku jõudu ning suuri 
kulutusi. Äärmisel juhul oli ta nõus sõitma ka Novaja Zemljale, lootes seda sõitu teostada raha 
arvel, mida ta saab seal kogutud zooloogiliste ja botaa-niliste kollektsioonide müügist... 
Adam Johann Krusenstern lubas Baeri abistada ja teda soovitada mõne polaarekspeditsiooni 
koosseisu. Sõnadele järgnesid ka teod. Just sel ajal organiseeriti Ferdinand Wrangeli 
ekspeditsiooni kaugele Tšuktšimaale. Krusen-stern jutustas Baerist kui väga andekast 
teadlasest, kes soovib tutvuda Arktika looma- ja taimeriigiga. 

1819. aasta lõpus teatas Krusenstern Tartu ülikooli mineraloogiaprofessori, M. Engelhardti 
kaudu Baerile, et ta võib osa võtta 1820. aasta kevadel algavast Ferdinand Wrangeli 
ekspeditsioonist Venemaa kirderannikule. 1 

11. jaanuaril 1820. aastal vastas Baer Krusensterni ettepanekule järgmise kirjaga: 

«Olen Teile lõputult tänulik hea mälestuse eest, mis Te minust säilitasite. Enne seda, kui Teie 
küsimusele vastata, lubage mul veel kord Teid tänada nende tundide eest, mis ma Teie juures 
Kiltsis veetsin. Te ei või ette kujutada, kui head muljet Te minule avaldasite ja kui meeleldi 
ma Teid ikka meenutan. 


Leida meie kalli Eestimaa keskel inimest, kes elab tervenisti ainult teadusele, oli nii 
rõõmustav ja ebatavaline, et see tundub mulle isegi romantiline. 

Samal ajal kui Teie huvitute merest ja selle kallastest, huvitab mind see, mis meres ja selle 
kallastel elu avaldab. Sellepärast ma tunnengi end (lubage mul seda väljendit kasutada) Teie 
sugulasena ja Teie ettepanek kõlas minus kodumaa rõõmsa kutsena. 

Kui ma aga kaalutlen eelseisva teekonna tingimusi, tunnen end olevat sunnitud oma reisiihast 
võitu saama. Nagu kirjutab Engelhardt, arvab Wrangel, et tal tuleb kolm aastat ära olla. See 
on pikk aeg, kuid vastavad kohustused hüvitavad selle ohvri. Kaug-Põhja maismaa pakub 
vähe zooloogilist saaki, meri muidugi enam ja võimalik isegi, et väga palju. Mind huvitab 
erakordselt vaa-laliste vahetu, eriti anatoomiline uurimine. Kuid selleks on tingimata tarvis 
kasutada mehaanilisi abivahendeid, antud ekspeditsioon aga ei võimalda seda. Asjaolu, et seal 
ei leidu palju taimi, mind ei häiri, sest ma ei pea kuiva heina, mida rändurid herbaariumides 
kaasa toovad, kuigi tähtsaks. 

Jäämere väiksemad loomad ja väljasurnud loomade kahtlemata huvitavad jäljed, mida eneses 
peidab Uus-Siber, sunnivad mind kõhkluseta nõustuma üheaastase reisiga nendele aladele. 
Kuid vaevalt saaksin ma puhkuse kolmeks aastaks ja ma astuksin liiga julge sammu, kui selle 
reisi pärast kaotaksin siinse töökoha. Hoopis teine asi on ekspeditsioon näiteks Arhangelskist 
Novaja Zemljale, mida on võimalik sooritada 34 aastaga ja milleks ma tõenäoliselt ka saan 
puhkuse ... Sellepärast ma palun Teid tungivalt, et juhul, kui tekivad uute reiside 

plaanid, Te mind meenutaksite ja andestaksite mulle, et ma seekord ei nõustu. Jään ikka Teie 
alandlikuks teenriks ja loodan juhusele, mis annab mulle võimaluse heita ankrusse oma 
isamaa pinnale.»2 

Sellest ajast algas sõprus kahe suure inimese, teadlase ja meresõitja vahel. 

Ehkki Baeril polnud perekondlikel ja teenistuslikel põhjustel võimalik osa võtta Ferdinand 
Wrangeli Tšuktši-maa-ekspeditsioonist, ei loobunud ta oma uurimisplaanidest põhjas. Aastad 
möödusid, kuid Baer ei kaotanud lootust. Ja kaheksateistkümne aasta pärast muutus tema 
unistus tegelikkuseks. 

1835. aastal tutvus Baer oma kaasmaalase A. J. Krusensterni majas andeka mereväeohvitseri 
Mihhail Reinekega, kes oli seitse aastat uurinud Valget merd ja koostanud selle esimese 
usaldusväärse atlase. Reineke jälle omakorda tutvustas Baeri noore tüürimehe August 
Ziwolkaga, kes oli äsja tagasi pöördunud Pjotr Pahtussovi teiselt Novaja Zemlja 
ekspeditsioonilt. 

Hiljem kirjutab Baer oma «Autobiograafias»: «Zi-wolka... oli väga kiindunud sellesse 
saaresse ja huvitus väga mitmesugustest teaduslikest küsimustest... Tema äratas minus veelgi 
suurema huvi Novaja Zemlja vastu, mis virgus juba tutvumisel sealsete 
temperatuuriandmetega. Ma tahtsin ise näha, milliseid eluprotsesse tekitab loodus nii väikeste 
võimaluste korral, ja andsin Akadeemiale avalduse, et mind kroonu kulul sinna 
komandeeritaks.»3 

Teaduste Akadeemia oli teadlase ettepanekuga nõus. Mereministeerium nõustus 
ekspeditsiooni abistama. Baeri käsutusse anti kuunar «Krotov», mille komandöriks määrati 
lipnik Ziwolka. See 25-aastane mereväeohvitser, kelle isa oli «poola rahvusest teatri- 
masinamehaanik»4, meeldis teadlasele oma leidlikkuse ja suure kiindumuse pärast 
põhjamaasse. 

Teaduste Akadeemia eraldas ekspeditsiooniks 6185 rubla.5 Peale Baeri võtsid sellest osa veel 
Tartu ülikooli loodusteadlane Lehmann, Peterburi rahapaja kunstnik Reder, 
zooloogiamuuseuni preparaator Filippov ja teenistuja Dronov. 

Admiral Krusenstern saatis Baerile koos sõbralike soovidega toidumoona. 

26. mail lahkus Baer oma kaaslastega Peterburist. 

Kümne päeva pärast oli ta Arhangelskis. «Teel polnud muid ebameeldivusi kui see, et Põhi 
ruttas meid tervitama oma lausvihmade ning halva ilmaga ja et esimeses postijaamas varastati 
meilt kohver, vaatamata sellele, et see oli ketiga sõiduki külge kinnitatud.» 

Peagi selgus, et kuunar «Krotov» ei mahuta ära kõiki ekspeditsioonist osavõtjaid. Algul oli 
Baeril kavas lehm laevale kaasa võtta, et värsket liha saada. Hiljem ta meenutas, et niisama 
suure eduga oleks võinud «Krotovi» ka lehmale laadida. «Kui väiksena ma ka meile antud 
kroonulaeva ette ei kujutanud, kuid pean tunnistama, et ma ei oodanud kunagi, et ta tegelikult 
nii väike on. Kajutis võisid lamada ainult kolm meest, meid aga oli peale leitnant Ziwolka 
neli. Ehkki me olime valmis oma mugavusi ohverdama ja laevatekil magama, kuid eduka reisi 
korral poleks meil olnud kuhugi paigutada kõiki nähku ja skelette. Meie teejuht Ziwolka nägi 
palju vaeva, et kajutit nii mugavalt kui võimalik sisustada.»7 Kuid mis lugesid tema 
pingutused, suuremaks ta seda teha ju ei saanud. 

Baeril õnnestus kokku leppida pomoor Afanassi Jerjominiga, kes võttis osa ekspeditsiooni 
oma «Svjatoi Jelissei» pardale. Juuni teisel poolel lahkusid rändurid Arhangelskist, mille 
ümbrusest nad olid kogunud suured botaanilised ja zooloogilised kollektsioonid. 

Üle nädala pidid rändurid vastutuule tõttu veetma Zimnõi rannikul. Siin oli rikas taimestik, 
kuid see-eest oli meri «erakordselt vaene ja zooloogia ei saaks uhkustada siit kõige napimagi 
saagiga, kui laskur poleks sellel rannikul tapnud üht lindu, kes oli Euroopas täiesti 
tundmatu».8 

Ööl vastu 2. juulit jäi laev Lapimaa rannikul, Pjalitsa küla lähedal ankrusse. Karm Arktika 
teatas oma lähedusest üha visamalt. Järskudel kaldanõlvadel oli lumi sulamata. Külas sattusid 
rändurid otsekui uude maailma: «Meie ees laius piiritu samblike meri, mis ähvardas kohati 
kõrgemaid taimi välja tõrjuda. Isegi kadakal, sel kehva pinnase taimel, oli siin haiglaselt 
kollakas värvus. Mõned siin-seal kasvavad põõsad osutusid lähemal tutvumisel kaskedeks, 
mille laius ületas ajuti kaks korda kõrguse.» 

Kirdetuuled ei lubanud jällegi sõitu jätkata ja rändurid kasutasid pomooride külalislahkust. 
Järgmine peatus oli Ponoi külas. Jällegi uuriti siin taimestikku ja Valge mere ranniku 
loomariiki. Kauge põhjamaa 

202 

elanikud olid väga külalislahked. «Pärast rasket retke mööda tundrat, täiesti läbimärjad, 
saabusime me kõik Ponoi mäekurusse. Vähe sellest, et me täiesti ilma maata talupoja elamus 
võisime puhata, meid isegi kostitati seal,» kirjutas Baer.10 

Ehkki Baer tahtis külastada Koola linna Lapimaal, oli aega juba niigi Arhangelskis ning sõidu 
ajal Valgel merel liiga palju kulunud ja ta otsustas esimesel võimalusel alustada sõitu 
ekspeditsiooni sihtkohta — Novaja Zem- 

ljale. 

8. juulil lahkus laev Ponoist ja võttis kursi kirdesse. Nädala pärast nägid meresõitjad läbi 
udurebendite sätendavaid lumemütse Novaja Zemlja mäetippudel. Kuid peagi mattus kõik 
jälle udusse ja kadus silmist. 

19. juulil heitis laev ankrusse Matotškin Sari juures Tširakinaja suudme läheda], kus 1834/35. 
aastal koos Pjotr Pahtussoviga talvitanud August Ziwolka tundis iga kivi ja kaljut. 

Varsti astus Karl Baer Novaja Zemlja pinnale, mida polnud veel ükski loodusteadlane 
uurinud. Teda huvitasid nii hiiglaslikud merihobud kui väikesed meduusid, jääkarud ja 
põhjapõdrad, polaarrebased ja veetaimed, meelespead ja kääbuspajud, Novaja Zemlja kliima 
iseärasused ja geoloogiline ehitus. 

Ta oli sellel kaugel maal nähtust väga imestunud. Rohelises rohuvaibas leidis ta kirevaid Lilli. 
Kõige rohkem oli õrnsiniseid meelespeasid, mille värv oli haruldases kooskõlas violetsete 
kaljudega. Karmid tuuled surusid taime-varred, vaevakaskede ja kääbuspajude tüved vastu 
maad. 


Hiljem kirjutas Baer oma esimestest muljetest järgmiselt: «Meie, kes me elame hoopis 
teistsugusel maal, oleme harjunud sellega, et taime- ja puulehed teevad meile kerge 
õhuliikumise märgatavaks, kuid nende madalakas-vuliste taimedeni nõrk tuulepuhang ei 
ulatu. Need taimed on otsekui joonistatud. Seda muljet süvendab veel asjaolu, et neid ei 
külasta putukad oma väikeste vajaduste rahuldamiseks. Tõsi, päikesepaistelistel päevadel võib 
soojades kohtades kaljude jalamil näha kimalast, kes sumiseb siin nagu meil sombustel 
päevadel. Pisut sagedamini "kohtab siin kärbseid ja sääski. Kuid ka nemad on haruldused, 
vaiksed ja vagased. Et neid märgata, tuleb otsida. Ma ei mäleta, et keegi meist oleks Novaja 
Zemljal kurtnud sääsekupu pärast, nii et lõppude lõpuks hakkad 

unistama lapi sääskedest, et vaid saada loodusest elu "ais- 

tinguid ...» " 

Mitu päeva uurisid õpetlased Matotškin Sari lääne-suudme ümbrust. Nad korjasid seal taimi, 
vaatlesid linnu-laatu, püüdsid lemmingeid, lahkasid merihobusid ja viigreid, lasksid kaure, 
kurvitsaid ja kajakaid. Nad viibisid mägedes, nägid liustikke, mis otsekui hiiglaslikud valged 
keeled merre roomasid, hulkusid jõeorgudes kivirahnude vahel oma botaanilisi, zooloogilisi ja 
geoloogilisi kollektsioone täiendades. 

Baer tahtis paatidel Matotškin Sari läbides jõuda Kara merre, kuid väin oli veel jääs. Siis 
otsustati minna jalgsi, ent selgus, et jää pole küllalt kindel. 

31. juulil sõitsid nad laevadega Matotškin Sari sisse. Väina keskel kohtasid nad liikuvat jääd. 
Jätnud laevad sinna, läksid rändurid paadiga jääpankade vahel laveerides edasi. 

«Pärast mõningaid pingutusi see katse õnnestus ja me tegime endile paraja tuule abil teed 
Kara merre, kuhu me jõudsime varsti pärast keskööd,» kirjutas Baer. «Järgmisel päeval aga 
muutus tuul erakordselt tugevaks, meil oli paadiga võimatu tagasi pöörduda. Kui me oma 
laevade ankrupaigast lahkusime, kavatsesime öösel sinna tagasi pöörduda ega võtnud 
sellepärast kaasa midagi, mida on tarvis pikemaajalisel viibimisel asustamata paikades. 
Sellepärast pidime augustikuu esimese päeva üpris rahutult veetma. Meil polnud mingit 
peavarju, ilm oli halb, sadas vihma ja tundsime kõigest puudust. Kui torm oleks veel 
jätkunud, siis oleks meie olukord võinud kujuneda väga ohtlikuks, sest jalgsi mööda rannikut 
tagasipöördumisele ei saanud paljaste, paljudes kohtades veest kerkivate ülepääsmatute 
kaljude tõttu mõeldagi.»12 

Õnneks kohtasid nad pomoore, kes pakkusid neile ulualust ja süüa. 

Oma ettekandes märkis Baer, et läänetuul ajas jää Kara merelt minema ja et seda polnud näha 
isegi ümbruskonna mägedel. 

Mõne aja pärast pöördus tuul itta ja järgmisel ööl jõudsid rändurid laevade juurde tagasi. 
«Niisiis võisime end õnnelasteks pidada, kuna olime pääsenud nii kerge karistusega selle eest, 
et hülgasime Novaja Zemljale tavalise ettevaatuse võtta päevaseks retkeks nädalamoon 
kaasa.» 

Baer otsustas Novaja Zemlja läänerannikule tagasi pöörduda ja jätkata lõunasaare uurimist. 3. 
augustil lahkusid nad Matotškin" Sarist, uurisid seejärel Bezõm-jannaja lahte, kust kütid 
leidsid kivisöetükke. Baer tegi kindlaks, et need söetükid on ookean siia kandnud kusagilt 
mujalt. 

Baeri teaduslikke vaatlusi soodustas vaikne ja päikesepaisteline ilm. Miski ei meenutanud 
hiljutist tormi. Kuid siis kattus taevas jälle pilvedega ja juba langesidki kividele esimesed 
vihmapiisad. Alles hiljaaegu Kara meres külma vanni saanud rändurid kiirustasid laevale. 


6. augustil astusid rändurid uuesti maale, seekord saare edelarannikul Nehvatovaja jõe 
suudmes. Vaevalt jõudis Baer jala kuivale maale asetada, kui teda haaras üksindustunne. 
«Selles aistingus pole midagi hirmsat, ennem juba midagi pidulikku ja ülevat,» kirjutas 
teadlane. «Mul oli niisugune tunne, nagu viibiksin ma loomise alguse juures ja et elu 
tekkimine alles järgneb nendele päevadele. 

Tõsi, kohati võib Novaja Zemljal näha liikuvat looma. Isegi kaldast mõnevõrra eemal võib 
õhus kuulda suure kajaka karjeid või näha kiiresti sibavat lemmingit. Kuid maastiku 
elustamiseks on sellest vähe. Tuulevaiksel päeval pole siin kuulda ühtki heli ega märgata 
liikumist. Pärast, seda kui te olete sulgimist ootava haneparve laiali hirmutanud, valitseb 
täielik vaikus ka sisemaal. Vaikivad Novaja Zemlja vähesed linnud, kuulda pole ka veelgi 
harvem esinevaid putukaid. Ainult öösiti annab endast märku polaarrebane. Eriti just selgeid 
päevi iseloomustav helide puudumine meenutab hauavaikust ning maa alt ilmuvad, otsejoones 
mööda maad libisevad ja kiiresti jälle kaduvad lemmingid on otsekui viirastused.»13 
Üksindustunne ja inimese jõuetus Põhja loodusjõudude ees ei vähenda aga põrmugi Baeri 
sihikindlust ja elurõõmu. Temale omase asjalikkusega hakkab ta uurima Novaja Zemlja 
lõunaosa. Mööda Nehvatovaja jõge siirduvad teadlased saare sisemusse. Mitu päeva uurivad 
nad Nehvatovaja jõe sängi kaudu üksteisega ühendatud soola-järvi. Nad elavad jahionnis. 
Nende kollektsioonid täienevad salveide, kollaste tulikate, roosade kivirikkude, violetsete 
kellukate, heleroosade tatrate, käokannide, pujudega. Loodusteadlane Lehmann kannab oma 
märkmikku esimesed andmed Kostin Sari ümbruse geoloogilisest ehitusest. 

Väga palju segasid rännakuid tormid. Üheksa päeva pidid teadlased seepärast laeval viibima. 
Tuuleiilid olid paiguti nii tugevad, et oli võimatu jalgadel püsida. Halva ilma korral korrastati 
botaanilisi ja zooloogilisi kollektsioone. Oodates tormi lõppemist kitsukeses kajutis, mõtles 
Baer sageli sellele, mida küll pidid tegema need vene meremehed, kes selleks, et kaardile 
kanda tundmatuid maid, jäid Arktikasse paljudeks talvekuudeks. 

«Selleks et ette kujutada Novaja Zemlja ohte, pole vaja meenutada hollandlaste külmumist 
ega Woodi hukkumist, piisab, kui vaadelda reise, mida sooritasid Novaja Zemljale enne meid 
Vene laevastiku ohvitserid,» kirjutas tead-lane.14 

Talv oli ukse ees. Sadas lund ja öösiti tekkis jõgedele jää. Torm vaibus, teadlased lahkusid 
Nehvatovaja suudmest ja hakkasid Kostin Saris mereelanikke uurima. Võrgud täitusid saagist. 
Seal oli mitmesuguseid meduuse, merisiilikuid ja -tähti, vähilisi, polüüpe ja muid mere-loomi. 
«Tahtsin väga külastada Koolat ja selle lähedal asuvat Motovskaja lahte ning neid mõne 
päeva jooksul uurida, samavõrra aga tahtsin ma näha Novaja Zemlja läänerannikul Krestovaja 
lahest põhja pool olevaid gletšereid, ja kui see ei õnnestu, siis minna edasi lõunasse ja võr- 
relda harva külastatava Kolgujevi saare taimestikku Novaja Zemlja omaga. Muidugi ei saanud 
need kolm soovi korraga täituda ka kõige soodsamate tingimuste korral,» kirjutas Baer.15 
Pidanud Ziwolkaga nõu, otsustas Baer esimese soodsa tuule puhul Novaja Zemljalt lahkuda ja 
Koolasse suunduda. 31. augustil lahkus ekspeditsioon Kostin Sarist. Teel tabas neid torm. 
Alles kaheksandal päeval nägid nad Lapimaa rannikut. Motovskaja laheni jäi veel paarsada 
kilomeetrit. Siis aga hakkas puhuma tugev vastutuul. Oli mõttetu oodata Seitsme saare juures 
ilma paranemist. Baer otsustas võtta kursi Arhangelskile. Peatuti Kolme saare juures, kus 
täiendati herbaariume. 

«Kui kõrbetaoline meile ka varem ei tundunud see Lapi ääremaade tundra, niisama veetlev oli 
nüüd tema rohelus, millist me Novaja Zemljal polnud näinud tervelt kuue nädala jooksul,» 
kirjutas Baer. 

11. septembril 1837. aastal saabusid reipad ja terved, tõsi küll, pisut kõhnaks jäänud rändurid 
Arhangelskisse. 

Kuid Baer lootis oma kolleegide juurde jõuda endises priskuses, sest Arhangelski elanike 
külalislahkus oli tõesti piiritu. 

Baeri ekspeditsioon oli esimeseks teaduslikuks ekspeditsiooniks Novaja Zemljale. Muidugi ei 
tähenda see, et eelmistel retkedel poleks olnud teaduslikku tähtsust. Raz-mõslovi ja Ludlovi, 
Lazarevi ja Litke tuntud merereisid andsid teadusele palju väärtuslikke andmeid. Väga tähtsat 
osa Arktika looduse tundmaõppimisel etendasid Pah-tussovi ekspeditsioonid, mis andsid 
esimesed aastaringsed andmed selle Arktika-osa meteoroloogilisest režiimist. Kuid ei 
Pahtussov ega teised, kes olid hariduselt mereväeohvitserid, polnud võimelised tegema 
loodusnähtuste igakülgset sügavat analüüsi. Selleks oli vaja olla tohutu eruditsiooni ja 
erakordse andega loodusteadlane nagu Karl Baer. Baer oli esimene, kes analüüsis ja üldistas 
Pahtussovi meteoroloogilisi materjale ja pani aluse Novaja Zemlja klimatoloogiale. 

Baeri ekspeditsioonis Novaja Zemljale ilmnesid loodusteaduste ja eelkõige just geograafia 
uued tendentsid .. . Üheksateistkümnenda sajandi esimeste aastakümnete vene meremeeste 
ekspeditsioonidest .hakkasid loodusteadlased üha sagedamini osa võtma. See oli uus võrse 
polaar-maade uurimises, mille esimesena istutas oma maailmakuulsa ekspeditsiooniga Otto 
Kotzebue, kellega olid kaasas loodusteadlased Eschscholtz ja Chamisso. Baeri ekspeditsioon 
oli väga tähtsaks sammuks Arktika tundmaõppimisel. Ta oli esimene, kes teaduslikult 
kirjeldas Novaja Zemlja taimeriiki. Kuue nädala jooksul õnnestus tal tänapäeval tuntud 1'0 
taimeliigist korjata ja uurida 135 liiki. Samal ajal andis ta teadusliku ülevaate imetajaist, lin- 
dudest, kaladest ja alamatest loomadest, kes elasid Novaja Zemlja rannikul ja rannavetes. Ta 
oli rahul, et leidis sealt 70 liiki selgrootuid, samal ajal kui inglise polaaruurija Scoresby viis 
Teravmägedelt kaasa vaid 37 liiki. 

Teaduste Akadeemia väljendas Baerile «sügavat tunnustust temale asetatud tähtsa ja raske 
ülesande nii eduka täitmise eest». Akadeemia alaline sekretär P. N. Fuss kirjutas 
mereväestaabi ülemale Menšikovile tänukirja, et ekspeditsiooni juurde komandeeriti «nii 
kogenud ohvitser nagu laevastiku tüürimeeste korpuse lipnik Ziwolka, kelle oskusele, sealsete 
maade tundmisele, väsimatule usinusele 

ja teadusearmastusele võlgneb ekspeditsioon kõige enam».10 

Ziwolka sai teenete eest ühe aasta palga, samuti tõsteti ka tema aukraadi. 


»* 


Lõpetanud kaasatoodud kogude uurimise, hakkas Baer jälle Arktikasse kippuma. 

«Juba pärast Novaja Zemljalt Arhangelskisse saabumist hakkasin ma hellitama lootust 
külastada järgmisel suvel Lapimaad,»” kirjutas teadlane 1838. aasta detsembris Arhangelski 
sadama komandandile. «Kuid ma ei julgenud niisugusele reisile asuda enne, kui kogen, kuidas 
ma talun suvisest soojusest ilmajäämist. Nüüd aga tunnen, et olen, jumal tänatud, terve ja 
tahaksin, kui seda mingid teised asjaolud ei sega, suve veeta Lapimaal, kuhu me 1837. aastal 
pika viibimise tõttu Novaja Zemljal ja Valgel merel liiga hilja jõudsime.»17 

Baer kavatses minna Koola poolsaare põhjaossa, uurida Motovskaja lahte, Kolme saart ja 
Kandalakša lahte, külastada Koola linna ja, kui aeg lubab, siis ka Kemi või Sumat, või siis 
Motovskaja abajast sooritada retk Vardösse või Tromsösse Norras. 

«Ma võiksin sõita mööda maad Koolasse, sealt aga paadiga Motovskaja abajasse ja võimaluse 
korral ka Kolmele saarele, kust peaaegu iga päev võib leida teekaaslasi Arhangelskisse. Kuid 
et Motovskaja abaja ääres pole ühtki elamut ja Kolmel saarel on vaid tolliametniku maja, siis 
oleks parem, kui leiduks laev, millel oleks hea kajut vaatlus- ja uurimisvahendite jaoks. 
Uurimistööd neis lahtedes kestavad mõne nädala. Halvemal juhul võiks ju jälle palgata 
merihobuküti, kuid riigi laev, mida juhib haritud mereväeohvitser, oleks parem...»18 

Baer meenutab sadamakomandandile nende vestlust 1837. aastal, mil see kahetses, et ta ei 
teadnud varem teadlase kavatsustest, muidu oleks ta tema käsutusse andnud mugava briki. 


Kui aga on raskusi laeva saamisega, siis on Baer Akadeemia kulutusi saastes nõus juhusliku 
laevaga Koolasse purjetama. Teadlane palub tingimata teatada, kui meri juhuslikult uhub 
surnud vaala Motovskaja lahte, et ta võiks seda looma uurida. 

1839. aasta suvel saadab Teaduste Akadeemia Baeri palvel Lapimaale Wilhelm Böhtlingki ja 
Alexander Schrenki. 

Kuid Baer muretseb juba uue ekspeditsiooni organiseerimise pärast. Teaduste Akadeemia 
tulebki talle vastu ja annab ekspeditsiooni käsutusse 5927 hõberubla. 

1840. aasta mais saab ta kirja Teaduste Akadeemia alaliselt teaduslikult sekretärilt P. N. 
Fussilt, kes teatab, et talle on tehtud ülesandeks juhatada käesoleval suvel Valge mere ja 
Jäämere äärde saadetavat ekspeditsiooni. 

Baer pöördub viivitamata kirjaga Akadeemia poole, et see määraks tema abiliseks 
kaasmaalase, Kiievi ülikooli zooloogia kateedri juhataja Alexander Middendorfi. 
«Ühendades endas hiilgavaid teadmisi töökusega, suurendab ta kahtlemata ekspeditsiooni 
tulemusi,» kirjutas Baer haridusminister S. S. Uvarovile. «Ka temale on see reis väga soodne, 
sest ta saab Jäämerest zooloogia jaoks palju enam kui temale lähemast Mustast merest.»19 
Samal ajal saadab Baer oma ustava abilise, preparaator Filippovi Arhangelskisse ja palub 
kohaliku sadama komandanti oma seltsimeest abistada valgevaalade püüdmise jälgimisel 
Mezeni lahes. 

3. juunil 1840. aastal lahkub Baer Peterburist. 11 päeva pärast sõidab ta juba kaluripaadiga 
Arhangelskist välja. Kõigepealt suundub ta Kolmele saarele, kus ta kolm aastat tagasi leidis 
rikkalikult madalamaid mereloomi. Üheksa päeva ootavad teelised sobivat tuult Lapimaa 
rannikul, Ponoi suudme lähedal. Seda aega kasutab Baer ümbruse igakülgseks uurimiseks. 
30. juunil jätkub reis lääne suunas. Jällegi segavad vastutuuled ja kimbutavad tormid. Baer 
püüab võimaluse korral külastada kalurikülasid ja koostada rikkalikku zooloogilist 
kollektsiooni. Ta uurib, koos kaaslastega edukalt Motovskaja abajat ja Vaalalahte. 

Baer kavatseb jälle sõita Novaja Zemljale, et jätkata oma uurimisi, kuid pärituult ei tule ega 
tulegi. Siis asub ta uurima Koola lahte ja sellesse suubuvat Tulomat. Juuli lõpul lahkub ta 
sealt lootuses, et jäävad püsima soodsad tuuled Novaja Zemljale sõiduks. Kuid avamerel 
hakkab tuul jällegi vastu puhuma. 

Peatselt puhkes torm ja ekspeditsioon pidi minema Värangertf jordi tormivarju. Alles 6. 
augustil hakkas puhuma läänetuul. Kuid aeg oli juba hiline. Seda kinnitasid pomoorid nagu 
ühest suust. Ja nemad tundsid 

polaarmerd. Baeril ei jäänud muud üle, kui nendega nõustuda, pealegi polnud tal talvitamise 
puhuks varustust. 

Teadlane saatis oma noore kaaslase Alexander Middendorfi teele üle Koola poolsaare. Ise 
veetis ta veel mõne päeva Kildini saarel ja sõitis siis mööda merd Arhan-gelskisse. Sealt saatis 
ta Teaduste Akadeemiale rikkalikud zooloogia, botaanika ja mineraloogia kollektsioonid. Ale- 
xander Middendorfil aga õnnestus oma reisi kestel kindlaks teha, et -Koola jõgi on valesti 
kaardile kantud. 

«Koola jõge, mida mööda igal aastal tuhanded Arhangelski kubermangu elanikud mere äärde 
suunduvad, mida mööda sõidavad ametnikud ja isegi kubernerid, võisin ma esitada.. . hoopis 
teises laadis: selle asemel et olla suunatud idast läände, nagu teda parimatel kaartidel kujuta- 
takse, asetasin ma tema õigesse asendisse — lõunast põhja,» kirjutas Middendorf.20 
Teaduste Akadeemia oli Baeri ekspeditsiooni tulemustega rahul, kuid teadlane mõtles uuele 
üritusele, mille teostamiseks polnud tal enam aga tervist ega noorust... 

Palju aastaid oli Baer hellitanud üht salasoovi. Sageli olid tema mõtted peatunud Aasia kõige 
põhjapoolsemal osal, mis asetseb Pjassina ja Hatanga jõe vahel. Ta tahtis teada, millised 
iseärasused valitsevad selle karmi maa looma- ja taimeriigis. 1838. aastal esitas ta Teaduste 


Akadeemiale Taimõri uurimise projekti. Pärast Semjon Tšel-juskinit ja Hariton Laptevit 
polnud seal terve sajandi jooksul viibinud ühtki meremeest ega loodusteadlast. Akadeemia 
leidis, et see reis on seotud väga paljude raskustega. Eelkõige ei teadnud õpetlased, kuidas 
jõuavad inimesed läbi selle asustamata maa tundrate Aasia põhjapoolsesse tippu. 

Otsustati Lääne-Siberi võimude kaasabil hankida Turuhhanskist andmeid maade kohta, mis 
asuvad Pjassina ja Hatanga vahel. Baer koostas 36 küsimust. Ta palus saata andmeid «mitte 
Krasnojarski kubermangu-arhiivist», vaid koguda neid äärmisel juhul Turuhhanskist, millel 
on ilmselt rohkem kui teistel kohtadel «sidemeid naabruses olevate aladega, kui seal üldse 
mingeid sidemeid on».21 Baer tegi ettepaneku saata Hatangasse usaldusväärne inimene, kes 
pidi koguma «seal elavate venelaste käest andmeid maade kohta, mis asuvad veel kaugemal 
põhja pool». 

Teadlast huvitas, kas nende põhja ääremaade elanikud 

võivad ekspeditsiooni vajalike vahenditega kindlustada. Seejärel tulid küsimused asulate 
kohta jõgede ääres, lindude, kalade, jõgede jäälagunemise ja külmumise aegade kohta, jää 
paksuse kohta järvedes, kivisöeleiukohtade, reljeefi iseärasuste ja Alam-Taimõri jõesuudmete 
kallaste iseloomu kohta. 

1841. aasta alguses saabusid vastused. Need olid põhjalikud ja sisaldasid palju väärtuslikke 
andmeid, mis olid kogutud «kohaliku looduseuurija Turtšaninovi, Jenissei 
kubermanguvalitsuse esimehe poolt». Selgus, et koertega sõidetakse sel maal vähe ja 
kohalikud elanikud peavad laikasid ainult oma isiklikeks vajadusteks. See-eest aga on seal 
võimalik tõenäoliselt hankida põtru, mida ekspeditsioon võib kasutada koormate veoks. 
Turtšaninovi vastused rahuldasid Baeri täiesti ja ta hakkas energiliselt taotlema 
«ekspeditsiooni organiseerimist. Peagi koostas ta uue ekspeditsiooniplaani, millest jutustab 
alaline sekretär P. N. Fuss oma kirjas haridusminister Uvarovile. 

Baer seadis ekspeditsioonile ette kaks rasket ja, nagu näis, tolleaegsete liiklusvahendite juures 
sobimatut ülesannet. Esiteks pidid rändurid uurima igikeltsa 117 meetri sügavuses Šahtis, 
mille oli rajanud Jakutski kaupmees Šergin. Teiseks pidid nad uurima taime- ja loomariiki 
Põhja-Siberis Hatanga ja Pjassina vahel. 

«See on üks osa arktilistest aladest kogu mõõtmatus Siberis, mida pole külastanud veel ükski 
looduseuurija,» kirjutati projektis. «Niipalju kui teada, pole Turuhhans-kist sinnapoole läinud 
ükski haritud inimene peale ühe üliõpilase, kelle saatis Pallas, kes aga ei jõudnud Jäämereni, 
ja ühe mereväeohvitseri, kes koos kahe tüürimehega külastasid keisrinna Anna Ivanovna 
valitsemise ajal vaid Pjassina ja Hatanga jõge. Nende maade mittetundmine on läinud juba 
niikaugele, et mõni aasta tagasi Akadeemia poolt Turuhhanskisse saadetud küsimuste vas- 
tustes vihjatakse «dolgaani» rahvale, kellest pole keegi varem kuulnud. Täiesti tundmatud on 
ka selle maa loodusvarad. Vanades teadetes kinnitatakse, et Hatanga jõesuus on suur 
kivisöeleiukoht, mida oleks võib-olla võimalik sealsel metsatul maal kasutada. 

Niisiis oleks teadusele väga tähtis, kui keegi noor asjatundlik teadlane, . kel jätkuks vajalikku 
püsivust ja ennastsalgavust, uuriks maa jäätumise astet Siberis ja 

seda ala ning jõuaks mööda Pjassina ja Hatanga jõge Jäämere äärde.»22 

Ekspeditsiooni juhiks soovitas Baer oma Koola-reisi kaaslast Alexander Theodor 
Middendorfi. 

Ja ta ei eksinud oma valikus. Middendorf sooritas ekspeditsiooni hiilgavalt. 

Baer oli ka üheks Põhja-Uraali ekspeditsioonide initsiaatoriks, mis aastail 1847, 1848 ja 1850 
uurisid Polaar-Uraali ja Pai-Hoi senitundmatuid mägesid kuni Obi ja Petšoora basseinini. 

Nii uuriti Karl Ernst Baeri poolt või tema aktiivsel osavõtul Lapimaad, Valget merd, Novaja 
Zemljad, Pai-Hoid, Põhja-Uraali ja Taimõri poolsaart. Ta tahtis väga organiseerida 


ekspeditsiooni Janamaale. Ühel Teaduste Akadeemia istungil teatas Baer, et ta oleks õnnelik, 
kui leiduks noormees, kes sooritaks selle teadusliku kangelasteo. 

Niisugune noormees leidus. Ja isegi veel kaks. Need olid Tartu ülikooli kasvandikud 
Alexander Bunge ja Eduard Toll, kes jätkasid seda üritust, mida oli alustanud XIX sajandi 
suurim loodusteadlane Karl Ernst Baer. 

Baeri elu oli lahutamatult seotud põhja-aladega. Ta oli alati nõus oma mõtteid avaldama. Oma 
käega kirjutas ta põhjapooluse-ekspeditsiooni projekti, mille koostamisest võttis osa mitu 
akadeemikut. See projekt tekkis täiesti ootamatul kombel. 

1865. aastal pöördus Venemaa Teaduste Akadeemia presidendi, tuntud meresõitja F. P. Litke 
poole Inglismaa Kuningliku Geograafiaseltsi president. See oli toosama söör Roderick Impey 
Murchison, kes rändas 40-ndatel aastatel mööda Venemaad ja koostas külastatud paikade 
geoloogilise kirjelduse, mis tõlgiti ka vene keelde. Ta oli meie maa ustav sõber ja uhke oma 
Peterburi Teaduste Akadeemia ordinaarse akadeemiku nimetusele. Ta ei sattunud 
šovinismiuima ka Krimmi sõja ajal. 1. jaanuaril 1855. aastal kirjutas ta akadeemik M. H. 
Jacobile: «Ma pole unustanud ega unusta kunagi seda lahket ja sõbralikku vastuvõttu, mida 
mulle osutati kogu Vene impeeriumis. Olles austatud Teie kuulsa Teaduste Akadeemia liikme 
nimetusega, palun Teid uskuda, et ma teen alati kõik, mida võib teha lojaalne inglane, et 
pehmendada sõja viletsusi, mille lõppemise eest ma iga päev palvetan.»23 

Ta tundis suurt huvi vene sõjavangide olukorra vastu 

ja tegi palju nende elu parandamiseks. Murchison kaitses tuliselt Venemaa au ja väärikust neil 
päevil, kui Inglismaa ajakirjandus valas laimu ja poriga üle meie maad ja rahvast. 

Oma elu viimaste päevadeni säilitas ta kõige sõbralikumad sidemed Venemaa paljude 
väljapaistvate teadlastega ja igale vene õpetlasele, kes sõitis Inglismaale, sai osaks söör 
Roderick Murchisoni külalislahkus ja heasüdamlikkus. Iialgi ei jätnud ta tänuga meenutamata 
oma kaaslasi, kellega ta koos rändas mööda Põhja-Venemaad. Ta teadis, et teda armastatakse 
ja hinnatakse Venemaal ja seepärast pöörduski ta 1865. aastal vene teadlaste poole, et saada 
toetust grandioosse ekspeditsiooni teostamiseks põhjapoolusele. Ta kirjutas F. P. Litkele: 
«Kallis admiral, minu maa teadlased otsustasid minu palaval toetusel ja kaasabil mõjustada 
meie valitsust organiseerima ekspeditsiooni põhja-polaaralade uurimiseks. Ma loodan, et 
nüüd, millal Peterburi Teaduste Akadeemia presidendiks on nii tuntud meremees-uurija nagu 
Teie, tervitavad minu Akadeemia kaasliikmed Neeva kallastelt meie kavatsust. » 

Inglased kavatsesid kahel aurikul tungida Smithi väina ja seal talvitudes uurida Gröönimaa 
läänerannikut kuni selle põhjapiirini. Murchison ja tema kolleegid kavatsesid arutada tuntud 
geograafi Petermanni projekti varianti, mille järgi ekspeditsioon pidi suunduma poolusele 
Teravmägede ja Novaja Zemlja vahelt, kus, nagu Petermann lootis, on kergem jäävälju 
ületada ja Wrangeli lahvandusse jõuda. 

Osa inglise teadlasi pooldas Petermanni arvamust, et kõige lihtsam ja ohutum on põhja 
suunduda TeravmägeA delt, teised aga pidasid paremakf plaaniks saata ekspeditsioon 
poolusele Smithi väina kaudu. 

Roderick Murchison tahtis teada oma vene kolleegide arvamust nende variantide kohta ja 
samal ajal kindlustada Venemaa Teaduste Akadeemia toetust. 

«Ma olen Teile väga tänulik, kui Te annate selle Akadeemiale, samuti ka keiserlikule 
Geograafia Seltsile läbivaatamiseks. Mulle tundub, et selle hiiglasliku ülesande lahendamise 
katse tekitab minu vene kolleegides palavat poolehoidu, ja kui minu oletused on õiged, siis 
saavad meie sammud, mis on suunatud Briti valitsuse ja Admiraliteedi veenmiseks, võimsa 
toetuse osaliseks, kui 

sellega ühinevad Venemaa teadlased. Kui mulle on antud näha Vene ja Briti meremeeste 
ühinemist ühises taotluses jõuda põhjapoolusele ja Teie kaasmaalaste lahvandusse, siis 


oleksin ma südamest rõõmus, et oma vanul päevil õnnestus mul uuesti lahutamatult kokku 
liita tõelist rahvusvahelist sõprust, mille tunnistajaks ma olin. See eesmärk on minu südamele 
alati lähedane ja kunagi ei hülga ma ühtki võimalust, et seda toetada.»21 

Akadeemia kohustas Karl Baeri, Adolph Kupfferit, Gregor Helmerseni ja Aleksei Savitšit 
avaldama oma arvamust Inglismaa põhjapooluse-ekspeditsiooni projekti kohta. Kaheksateist 
päeva pärast Murchisoni kirja teelesaatmist Londonist toimus füüsika-matemaatikaosakonnas 
arutelu, kus esitati Karl Baeri koostatud järeldus. Tõele au andes tuleb märkida, et see polnud 
enam järeldus, vaid polaarekspeditsiooni uus projekt. 

Baer tervitas Akadeemia nimel inglise teadlaste kavatsust uuesti alustada polaaralade 
uurimist, mida pikka aega tehti edukalt seoses John Franklini jäljetult kadunud ekspeditsiooni 
otsimisega. Ta hindas kõrgelt inglise meremeeste entusiasmi ja humaanseid tundeid, nende 
püüdu avastada oma kaasmaalaste hukkumise saladus, rikastades samal ajal inimteadmiste 
varaaita uute väärtuslike andmetega karmi põhjamaa looduse kohta. 

Baer oli arvamusel, et polaaralade uurimise peamiseks ülesandeks peab olema selle küsimuse 
lahendamine, «kas pooluse ümber on ulatuslik meri või küllaltki suur maismaa». Ta arvas, et 
üle Smithi väina on poolusele jõudmine väga raske, ehkki see piirkond oli tänu palju aastaid 
kestnud Franklini ekspeditsiooni otsingute tõttu inglise meremeestele ja teadlastele küllalt 
hästi tuntud. Baer kirjutas, et tema ja ta kolleegid «kalduvad vene küttide seisukoha poole, 
mida admiral Wrangel teaduslikult põh-» jendas ja kaitses, ja nimelt, et pooluse ümber pole 
pidevat tihedat jääkatet».25 

Baer eelistas ekspeditsiooni saatmist mööda teed, mis läheb Novaja Zemlja ja Teravmägede 
vahelt (Franz Joseph'i maa oli sel ajal alles avastamata). Talle tundus, et just selles piirkonnas 
on ekspeditsioonil šansse jõuda oma suurele eesmärgile. Ühtlasi hoiatas Baer oma inglise kol- 
leege, et need ei looks enesele liigseid illusioone suhteliselt kergetest jääoludest Teravmägede 
idaranniku lähedal. Toetudes vene küttide käest saadud andmetele, väitis 

ta, et sageli, kui saarestiku idaranniku lähedal on hiiglaslikud jääväljad, on selles piirkonnas 
rasked jääolud. Ja ikkagi arvas ta, et seda teed mööda on retk seotud väiksema riskiga kui üle 
Smithi väina minnes. Isegi sel juhul, kui laevad satuksid jäävangi, ei ähvardaks ekspeditsiooni 
surmaoht, sest tõenäoliselt kannaks hoovus nad järgmisel kevadel lõunasse, kus soojad 
veemassid vabastaksid neid jääahelatest. 

«Põhja-Ameerika väinades niisugust lootust pole,» kirjutas Baer. «Sellest jutustab söör John 
Franklini saatus.» 

Tõenäoliselt ei annaks teekond põhja Teravmägede ja Novaja Zemlja vahelt zooloogiale ja 
geoloogiale nii rikkalikke materjale kui Gröönimaa lääneranniku uurimine. Kuid Baer lootis, 
et Teravmägede idaranniku juures ja eriti neist põhja pool saaks kA zooloogiale osaks rikkalik 
lõikus, sest polnud ju veel kunagi ükski inimene sinna saanud. Koos oma kaasautoritega 
rõhutab Karl Baer korduvalt, et kavatsetava polaarekspeditsiooni peamiseks ülesandeks on 
uurida «veeväljasid ümber pooluse, millel on tohutu tähtsus meteoroloogiale ja õpetusele 
maamag-netismist. See reis — ja see on juba suur saavutus — lükkaks ümber mitmeid 
absurdseid hüpoteese.» 

Oma järelduses kirjutas Baer, et looduse kohta põhjapooluse piirkonnas eksisteerib mitu 
hüpoteesi. Ühed arvavad, et seal on pehme kliima, teised aga oletavad jääkatte olemasolu. 
Baeri arvates polnud peamiseks eesmärgiks mitte see, mida ekspeditsioon leiab maakera 
kõige põhjapoolsemas punktis. «Asi pole pooluses eneses. See on samasugune punkt nagu 
kõik teisedki,» kirjutas ta. Kõige tähtsamaks pidas ta usaldusväärsete andmete saamist Arktika 
selle piirkonna kohta, kuhu polnud astunud veel ükski inimene. 

Mõne aasta pärast asus Baeri soovitatud teed mööda retkele Austria ekspeditsioon ja avastas 
Franz Joseph'i maa. 


Nelikümmend aastat oma elust pühendas Baer tegevusele Venemaa Teaduste Akadeemias. 
Kõik tema mõtted ja tööd lähtusid elu vajadustest, sellest, et muuta inimene õnnelikumaks ja 
loodus heldemaks... Oma hiilgavates töödes tõstatas ta küsimused Venemaa tootlike jõudude 
uurimisest ja kinnitas oma sõnu tegudega. Neli korda reisis ta Kaspiale ja avastas selle 
erakordse tähtsuse Venemaa 

215 

kalandusele. Tema algatusel kasutati Kaspia heeringat esmakordselt laiemas ulatuses Krimmi 
sõja ajal. 

Eriti kujukalt ilmnevad tema progressiivsed vaated isiklikus kirjavahetuses. Ta vihkab, 
despotismi, .ja bürokraatiat. Pärast oma esimeselt polaarekspeditsiopnilt naasmist tunnistab ta 
ühele sõbrale, et ainult Novaja Zemlja on «tõeline vabadusemaa, kus igaüks võib nii tegutseda 
ja elada, nagu ta ise tahab... Selles on tema eelis kõikide tsiviliseeritud maade ees. Edasi, see 
on ainuke maa... , kus saabujat ei võeta vastu kui suli. Vaevalt jõuan ma astuda niinimetatud 
tsiviliseeritud maale, kui terve tšinovnikute bande küsib, kas ma pole midagi keelatut teinud 
või kaasa toonud. 

Vähe sellest, see bande ei esitagi seda küsimust, vaid käitub sellekohaselt. Novaja Zemljal 
peetakse iga saabujat ausaks inimeseks.» 

Kõrge vanaduseni säilitas Karl Ernst Baer huvi polaar-maade uurimise vastu. 
«Autobiograafias» ütles ta oma elule kriipsu alla tõmmates, et tema elu kõige eredamaks ja 
unustamatuks peatükiks oli teekond Novaja Zeml- 

jale... 

«Kõige eredamateks piltideks, mis on jäänud minu mälestusse tänapäevani, on mälestused 
süngetest mägedest, mis vahelduvad võimsate lumemassidega, ranna-vööndi ebatavaliselt 
madalatest, kuid värviderohketest lillepuhmastest, pragudest väljaulatuvate võsudega pajudest 
«.. Kõige ilusamaks muljeks on seda maad valitsev pidulik vaikus, kui õhk on liikumatu ja 
paistab soe päike, olgu see siis keskpäeval või südaööl. Seda vaikust ei sega putukate sumin 
ega rohu ja põõsaste sahin, sest taimestik on vastu maad surutud,» kirjutas teadlane.26 

Oma vanaduspäevil lahkus ta Peterburist ja asus elama Tartusse, kus ta üle poole sajandi 
tagasi oli koolipingis istunud ja teaduse poole püüelnud. Ümbritsetuna sõpradest ja 
kolleegidest ei lakanud ta töötamast oma viimaste päevadeni. Tema elu kustus 84 aasta 
vanuses. Ta on maetud Raadi kalmistule. Memoriaaltahvel tähistab maja, kus ta elas oma elu 
viimased kümme aastat. Tema surimaski säilitatakse Eesti NSV TA Ajaloomuuseumis. 
Tallinnas ja Odessas, Peterburis ja Moskvas, Kiievis ja Harkovis, Samaaras ja Liepajas, 
Vladimiris ja Pihkvas kogutud raha eest püstitati XIX sajandi suurimale loodusteadlasele 
Tartusse monument... 

Karl Ernst Baer pärandas maailmale sadu teaduslikke töid. Paljud köited on pühendatud 
Arktika looduse tundmaõppimisele. Nende tähtsus pole kadunud ka tänapäeval tema 
geniaalne mõte jääb veel paljudeks sajanditeks elama... 


VIII. ALEXANDER THEODOR MIDDENDORF 


1965. aasta augustis viibisin ma Tartu Riiklikus Ülikoolis konverentsil, mis oli pühendatud 
Alexander Theodor Middendorfi 150-ndale sünni-aastapäevale. See polnud just pompoosne 
konverents, pigem tagasihoidlik. 

Pärast vaatasin ma Hellenurmes väikest maja tugevasti umbekasvanud järve kaldal, milles 
peegeldusid Midden-dorfi istutatud pajud... Seejärel kuulasin ma 92-aastase eesti talumehe 
aeglast jutustust. Ta mäletas juubilari hästi ja ütles, et Middendorf olnud hea ja õiglane 
inimene. Kuid kõige rohkem üllatas mind kivirahn õpetlase haual, millele oli kirjutatud: 
«Doktor Alexander Middendorf. Sünd. 8. augustil 1815. a. Surn. 16. jaanuaril 1894. a.» 


Kui ma vaatasin seda vähenõudlikku monumenti, mõtlesin tahtmatult: «Küll on hea, et 
juubelikonverents oli nii tagasihoidlik.» Hauakivi oleks nagu jutustanud sellest, et 
Middendorf armastas vaikust, üksindust, rahu, et ta hoidus asjatutest rahmeldustest ja säilitas 
ka oma surmas tagasihoidlikkuse. Võib-olla just sellepärast me teamegi nii vähe tema 
rasketest katsumustest Taimõri-reisi ajal, mida tema kaasaegsed nimetasid kõige hämmastava- 
maks kogu Arktika-ekspeditsioonide kroonikas. Selle kangelasteo teaduslikud tulemused 
asetas uurija oma mitme-köitelisse uurimusse «Reis Siberi põhja- ja idaossa». Kuid ta 
peaaegu üldse ei peatunud raskustel, mida rändurid pidid taluma. Ta kartis, et ebatavalistest 
seiklustest jutustamine segab teaduslike otsingute tulemuste avaldamist. Kuid üksikutest, nagu 
kogemata pillatud fraasidest selgub, et tema ja ta kaaslased pääsesid vaevu näljasurmast ... 
Middendorf eelistas vaikida, otsekui poleks see olnud tema, kes kaheksateist päeva lamas 
haigena, abitult ja toiduta lumekõrbes ja sai surmast jagu vaid oma võitmatu elujanuga... 
Lootuses saada uusi materjale Middendorfi Taimõri 

ekspeditsiooni kohta, vaatasin ma läbi Leningradi Riikliku Ajaloo Keskarhiivi ja Eesti NSV 
Teaduste Akadeemia ning Riikliku Ajaloo Keskarhiivi fondid. Saak polnud just eriti rikkalik, 
kuid haridusministeeriumi fondis leiduv toimik nr. 262 «Siberi Geoloogilise ekspeditsiooni 
varustamisest» oli huvitav. Teaduste Akadeemia ja haridusministri ulatusliku kirjavahetuse 
hulgas leidus «Lühike ülevaade retkest Põhja-Siberisse». Arhiividokumentidest selgus, et 
selle oli kirjutanud Alexander Theodor Midden-dorf ning ekspeditsiooni juhi tegevuse 
hindamise seisukohalt täiendatud Venemaa Teaduste Akadeemia alalise sekretäri P. N. Fussi 
ja akadeemik Karl Ernst Baeri poolt. Ülevaadet täiendasid teised dokumendid, milles käsitleti 
Põhja- ja Ida-Siberis sooritatud teadusliku uurimistöö tulemusi. Samuti õnnestus leida 1844. 
aasta «Sankt-Peterburgskie Vedompsti» kolletanud lehekülgedelt mõningaid väljavõtteid 
Middendorfi kirjadest, mis ta oli Peterburi saatnud kohe pärast Taimõri-ekspedit-siooni 
lõppemist. Need täiendasid arhiividokumente üsna kenasti ja kõik kokku võimaldasid 
üldjoontes visandada loo ühest väljapaistvast polaarreisist. 

10. oktoobril 1841. aastal pöördus Teaduste Akadeemia alaline sekretär P. N. Fuss kirjaga 
haridusministri poole. Kiri sisaldas Põhja-Siberi ekspeditsiooni üksikasjalise plaani, mille oli 
koostanud akadeemik Baer. Akadeemia andis ekspeditsioonile suured ja rasked ülesanded. 
«Omal ajal oli Akadeemial au ette kanda Jakutskis kaevatud kaevust, milles maa 382 jala 
sügavuses oli külmunud olekus,» kirjutas Fuss. «See sündmus" on kõige tähelepanuväärsem ja 
kõige ootamatum fakt geoloogia valdkonnas. Mõned parimad välismaa geoloogid isegi 
kahtlesid otsustavalt selles, et... Jakuutias on kaevatud sula maad leidmata 13 sülla sügavune 
kaev. Ja vaatlused, mis tehti veelgi sügavama kaevu kaevamisel, äratasid Euroopas suurt 
imestust.» 

Jakutski elaniku Sergini kaevatud kaevus mõõdeti külmunud pinnase temperatuuri 
mitmesugustes sügavustes. Kuid välismaalased ei usaldanud Šergini vaatlusi, leides, et need 
«ei toimunud küllalt ettevaatlikult, et neile rajada järeldusi maakera füüsika kohta, sest ta ei 
võtnud tarvitusele abinõusid välisõhu mõjutuste vastu». 

Seda puudujääki teadis Venemaa Teaduste Akadeemia juba varem ja saatis Jakutskisse 30 
termomeetrit, et neid 

paigutada erinevatesse sügavustesse. Kuid kaevu ehitaja oli juba Jakutskist lahkunud ja 
Akadeemia kavatsus jäi teostamata. 

Inglise teadlased saatsid oma vaatlejad Põhja-Ameerikasse. Teaduste Akadeemia ei tahtnud 
oma juhtivat kohta igikeltsa uurimisel kaotada ja 1841. aastal võetigi päevakorda väikese 
ekspeditsiooni lähetamine Siberisse, et uurida jäätumist selle mitmetes piirkondades. 

«Oma põhikirja alusel on Akadeemia kohustatud aegajalt saatma teele rändureid, et täiustada 
geograafiat ja maa füüsikalist tunnetamist. Ülaltoodust ilmneb, et siin on jutt meie ees seisva 


tähtsa, Venemaal tõstatatud geoloogilise probleemi, millest esimesed teated kruvisid 
teadusemaailma uudishimu üles, lõplikust lahendamisest. Kui akadeemia ei võta praegu ette 
edasist uurimistööd temperatuuri kohta Jakutski kaevus, siis haaravad välismaalased sellest 
kahtlemata kinni ja akadeemiale langevad etteheited ükskõiksuse ja temale põhikirjaga 
asetatud kohustuste täitmatajätmise pärast. Vähem tähtis pole ka Pjassina ja Hatanga vahel 
asuvate arktiliste maade vaatlemine geograafilisest ja füüsikalisest aspektist. Siberi 
põhjavöönd varjab eneses veel nii palju asju, mis nõua-i vad õpetlastelt igakülgset põhjalikku 
uurimist ja on oma klimaatiliste omaduste pärast nii ligipääsmatu, et suurest ekspeditsioonist 
sinna, nagu akadeemia veendus, ei saa; praegu juttugi olla. Üksikute teadlaste sagedased 
rekog-nostseerimisreisid aga avavad hiljem selleks võimaluse ja õigeima tee. Kõige raskem 
on leida selleks sobivaid inimesi. Kuid ka see raskus on ületatud, sest Middendor-: fil on 
niisuguseks ettevõtteks kõik eeldused — nii füüsilised kui ka vaimsed... » 

Üheksa päeva pärast seda, kui Fuss saatis Teaduste Akadeemia esildise, esines 
haridusminister S.- S. Uvarov taotlusega eraldada 10 000—13 000 rubla Põhja-Siberi 
geoloogiliseks uurimiseks. 

«Ma loodan, et Teie Hiilgus tunnistab probleemi kasulikkust ja tähtsust, mille lahendamine 
lasub vene tead-; lastel ja Venemaa valitsusel, ja Te ei keeldu haridusministeeriumile 
eraldamast vahendeid ekspeditsiooni tegevusser akendamiseks.»1 

Rahandusministeerium toetas Uvarovi palvet, seda toetas ka Mäeinseneride Korpuse staabi 
ülem, kes pidas «igikeltsa uurimise jätkamist väga soovitavaks». Vähem 

kui kuu aja pärast saadi nõusolek vajalike summade eraldamiseks. 

Korjandused ja instruktsioonide ettevalmistamine kestsid täpselt aasta. Ekspeditsiooni 
ülesanded jäid endisteks Kuid reis Taimõri poolsaarele asetati esikohale, sest just selle 
uurimist pidas Teaduste Akadeemia Baeri eestkostel esmajärguliseks. 

Ekspeditsiooni juhiks määrati Alexander Theodor Middendorf. Juba ülikooliaastatel Tartus 
veetlesid teda planeedi «valged laigud». Ta pöördus kuulsate rändurite, poole, et need 
võtaksid teda kaasa. Ta oli valmis minema Araratile või Mongooliasse, Aafrikasse või Põhja- 
Jäämere kallastele. Ta ootas õnnelikku juhust. Ja see juhus saaA buski. 1840. aastal läks ta 
maailmakuulsa Karl Ernst Bae-riga Lapimaale. Ta õppis tundma rõõmu põhjamaa neitsilikust 
loodusest. Iga päev pakkus seal teadusele rikkalikku, lõikust. Tema matkakaardile Ümusid 
uued jõed ja mäed. Suur teadlane imetles oma noore kolleegi vastupidavust, tema 
asjatundlikkust, küttimisoskust. 

«Täieliku veendumusega võisin ma akadeemiale öeldar see on inimene, kellele võib usaldada 
mandri kõige põhjapoolsemate ääremaade uurimise,» kirjutas Baer hiljem. «Oma 
kaheraudsega võib ta vajaduse korral väiksele ekspeditsioonile elatist muretseda... Hea 
meremehena hangib ta paadi ka sealt, kus seda pole, kasutab koormakandja asemel vett ja 
veolooma asemel tuult. 

Sellepärast ma toetangi ekspeditsiooni plaani koostamiseks asutatud komisjonis seda 
arvamust, et ekspeditsioon peab olema väiksearvuline — rekognostseerimislaadiline. Väikene 
salk läheb kaugemale ja pöördub kergemini tagasi.»2 

Nõu ja jõuga aitas Siberi ekspeditsiooni ka Adam Johann Krusenstern. 

Koos Alexander Middendorfiga asusid Peterburist teele metsateadlane Thor Branth ja 
Middendorfi teener eestlane Michael Fuhrmann, kellele ta oli õpetanud loomade 
prepareerimist ja meteoroloogiliste vaatluste tegemist. Siberis ühinesid ekspeditsiooniga 
topograaf Voganov ja mõned kohalikud elanikud. 

1842. aasta 14. novembri hommik, mil teelised lahkusid Peterburist, jäi teadlasele kogu eluks 
meelde, öösel oli sadanud märga lund, mis oli kleepunud puudele ja painutas oma raskusega 
oksi. Vahetevahel oksad võpatasid, 

pillasid eneselt lumekamakaid ja tõusid jälle üles. Oli vaikne ja rahulik hommik. Silmapiir 
sinetas nukralt. Aeglaselt ujusid tumehallid pilved kirde suunas. Mõne päeva pärast roomavad 
nad niisama ükskõikselt kui Peterburis ka Tai-mõrimaa lõputute avaruste kohal, millest teda, 
Alexander Middendorfi, lahutavad tuhanded verstad. Ees on tee läbi lume ja metsade, üle 
mägede, jõgede ja jää selle nimel, et lisada mõned uued read inimese teadmiste avardamisse 
suure Venemaa põhjapoolsete ääremaade kohta. 

Kes teab, võib-olla polegi tagasiteed Peterburi ja ta leiab oma lõpu keset Põhjamaa jääriiki. .. 
Kuid niisugune meeleolu hajus peagi. Pilvede vahelt ilmus päikesekiir, langes lumistele 
puudele, hobuselakkadele ja lõi siis Särama selja taha jäänud Peterburi kellatornide kuldsetel 
kuplitel. Ja Middendorf nägi selles ennet, et ta pöördub uuesti pealinna tagasi... 

Teadlane kiirustas postipoisse... Uue aasta võttis ta vastu Omskis, kuu aega hiljem nägi ta 
Jenisseiski puu-torne. Postitee oli lõppenud. Ees seisis sõit mööda Jenissei jääd. 

«Jõe üksluine jäätasandik laiub mõlemale poole rohkem kui versta ulatuses,» kirjutas 
Middendorf. «Lumehelk pimestab silmi. Sageli on kauguses näha kas udu või lumetuisku. 
Nagu meremees sadamat, nii kohtab siin reisija üksikuid elamuid, kus pärast piiritust 
lumemerest väljumist võib lõpuks randuda.»3 

Kuid rändurid saavad puhata vaid tund-paar, kuni hobused hinge tõmbavad või siis nende 
vahetamist oodates ... 

Ükski tee ei kesta igavesti. Lõpuks jõuti Turuhhans-kisse. Siin vaevles asumisel dekabrist 
Jakubovitš. Saanud kuulda teadusliku ekspeditsiooni saabumisest, ruttas ta Middendorfi 
juurde ja tegi talle ettepaneku abistada meteoroloogiliste vaatluste tegemisel ja andmete 
kogumisel selle maa loodusvarade kohta. 

Middendorf võttis dekabristi ettepaneku vastu. Pärast Taimõrist tagasipöördumist sai ta 
pagulase käest väärtuslikke andmeid kliima, maavarade, kulda sisaldavate jõgede ja 
ümberkaudsete alade majanduse kohta. Mid-dendorf kasutas neid andmeid oma töös «Reis 
Siberi põhja- ja idaossa», mis anti välja Peterburis möödunud sajandi kuuekümnendall aastail. 
Kuid asjatu on sellest otsida Jakubovitši nime, sest Ida-Siberi kindralkuberner 

lubas andmeid «kasutada vaid isiklikuks tarviduseks või siis tema enese teoste jaoks, ainult et 
ta mitte mingil juhul ei teataks publikule, kellelt need on saadud». 

23. märtsil 1843. aastal lahkus Middendorf Turuhhanskist ja liikus põhja poole. Dudinkas tuli 
hobused ja kibitka maha jätta ning asuda koertenartadele. Kogu varandus, toidumoon ja 
ehitusmaterjal süstade jaoks laaditi kaheksale kelgule ja teekond Taimõri poolsaarele jätkus. 
14. aprillil jõudis Middendorf kaugel polaarjoone taga asuvasse Korennõi Filippovski külla, 
mis asus 71° põhjalaiusel Boganida jõe kaldal ja koosnes neljast hütist. Siin lõppes mets ja 
algas tundra. 

Kohalikud elanikud teatasid, et nad on nõus teda Taimõri põhjaossa saatma alles kevadel, kui 
nad siirduvad suvistele rännumaadele... See* Middendorfi eriti ei kurvastanud. Ta asus 
meteoroloogilistele vaatlustele, mida neis kohtades polnud veel kunagi tehtud, organiseeris 
paadi ehitamise ja, olles veendunud, et ettevalmistused retkeks laabuvad, otsustas ületada 
veelahkme ning uurida Heta ja Hatanga jõge nende suubumiseni Põhja-Jäämerre. Nädala 
pärast oli ta juba Kazatšje külas ja nägi paadi jäänuseid, mille 102 aastat tagasi oli maha 
jätnud leitnant Hariton Laptev. Middendorf meenutas vene teaduse ennastsalgavaid töömehi, 
kes XVII sajandi esimesel poolel olid kaardistanud neid paiku. Neid ümbritses karm loodus 
— pakane, lumi, jää. Nädalate, kuude ja aastate kaupa olid nende peatoiduseks kuivikud ja 
soolaliha, joogiks roiskunud vesi. Väikestel lahtistel laevukestel purjetasid nad jääväljade 
vahel ja otsisid mereteed Arhangels-kist Vaiksesse ookeani. Paljud maksid oma vapruse eest 
eluga. 

Ja nüüd tuleb temal, Alexander Theodor Middendorfil, jätkata ning täpsustada oma eelkäijate 
tööd. 


»* 


23. aprillil pöördus teadlane Taimõri idarannikult tagasi. Looduses oli tunda kevade hingust. 
Päike muutus üha soojemaks. Sulpsatasid esimesed veetilgad ja veelom-bist peegeldus 
sinitaevas. Kaks nädalat möödusid kärmes ettevalmistustöös hagu linnulennul. 

7. mail asus Alexander Middendorf koos neenetsite ja dolgaanidega teele. Branth ja 
Fuhrmann jäid asulasse meteoroloogilisi vaatlusi jätkama. Middendorfi saatis neli inimest. 
Üks neist oli peaaegu seitsmekümneaastane Tiit Laptukov, kes oskas neenetsite ja dolgaanide 
keelt. «Ta oli nagu päkapikk, mitte küürakas, vaid otsekui ära kuivanud ja niivõrd kõikide 
põhjamaa vintsutuste vastu karastatud, et temale vaadates tuli mõte: kas see muumia ön üldse 
surelik?» kirjutas Middendorf. 

Ekspeditsiooni kuulus ka Omskist saabunud topograaf Voganov, kes peagi muutus 
Middendorfi «lahutamatuks ja armsaks seltsimeheks». Peale nende võtsid reisist osa veel 
Jegor Davurski ja Vassili Sedelnikov. Hiljem meenutas teadlane oma kaaslasi järgmiselt: «Ja 
nüüd, kui meie tookordsetest rännuseikadest on möödunud kolmteist vaheldusrikast pealinnas 
veedetud aastat, võin ma oma elu kõige raskema seikluse kaaslaste kohta öelda vaid ühte: 
vaevalt võib kogu maailmas veel leida niisugust võrreldamatut hingelist suurust, niisugust 
leidlikkust ja osavust lageda kõrbe vaevu kujutletavates hädades, nii' sugust kõigutamatut 
usaldust, mis ulatus romantilise kiindumuseni oma juhisse, kui niinimetatud lihtsa vene ini- 
mese rahvuslikus karakteris.» 

Mitu nädalat kestab Alexander Middendorfi teekond neenetsite ja dolgaanide rännukaravanis. 
Üheksa põdra-rakendit veavad paadikeret, toidumoona ja muud varustust. Lumi hakkab 
sulama. Tee on raske. Üksteise järel kukuvad põdrad... 

' Middendorf ei leia kohalike elanike hulgast kedagi, kes juhataks teda ookeani äärde. Keegi 
pole veel Taimõri järvest põhja ega ida poole läinud... «Kivid on seal nii teravad, et meie 
jalanõud kuluvad ühe päevaga läbi,» rääkisid dolgaanid. Nad kinnitasid, et eespool on paljas 
külmunud maa, kus ei kasva isegi sammal... Dolgaanid jutustasid, et Alam-Taimõri jõgi 
tormab järskude kaljude vahel ja langeb alla kõrgest mäest. Kõik elav hukkuvat seal ja mitte 
ükski inimene, kes on tahtnud mööda seda salakavalat jõge alla sõita, pole koju tagasi tulnud. 


Ekspeditsiooni saatvate neenetsite hulgas puhkes haigus — punetised. Kolmekümne viiest 
inimesest jäi jalule vaid üks, teised vaakusid elu ja surma vahel. Nüüd tuli teadlasel hakata 
arstiks. Ta päästis paljude, nende hulgas 

ka neenetsite pealiku Toitšumi elu, kes hiljem vastas Middendorfile samaga. 

Siis saabus päev, mil viis rännumeest jäid üksi. Dolgaani teejuht kinnitab Middendorfile, et 
Taimõri järv asub siinsamas, ja jätab ekspeditsiooni Ülem-Taimõri lisajõe Logatka kaldale. 
Peagi kaob ta koos põtradega tundrasse. Ta pöördub tagasi alles septembris, kui üldse tuleb... 
Mehed hakkavad ehitama paati, mis nimetatakse «Tundraks». 

«Kui Sa oleksid mind seal üleval Põhjas näinud,» kirjutas Middendorf ühele oma sõbrale. 
«Seal olin ma oma stiihias. Me ehitasime paadi kahekesi ühe mehega, kes seda tööd üldse ei 
tundnud, kuid kelle käes oli kirves vene moodi kord höövliks, peitliks või saeks, ühesõnaga 
universaalseks tööriistaks... .»4 

Alles kuu aja pärast vabaneb jõgi jääst ja avab ekspeditsioonile tee põhja. 

Juulikuu kulub Ülem-Taimõri uurimiseks ja varustuse ning moona toimetamiseks Taimõri 
järve kaldale. Middendorfi rännupäevikus on märkmeid väga napilt. Vaid haruharva ja 
juhtumisi poetab ta mõne sõna seikluste ja raskuste kohta. 

«Vaid Lamb-Essi järsaku juures voolas Ülem-Taimõri vesi kohisedes, tema pulbitsemine 
sundis meid püsti kargama ja ühe hetke kartsime, et kosk meid uputab. Kuid see oli asjatu 


häire, sest jõe lääneserv oli madal ja kivine. Kivide vahelt voolas jõkke kord vaikselt ladisev, 
siis aga mühinal tormav kevadvesi. Kirdetuule hirmus ulgumine ühines meie kõrvus vee 
sulina ja laksumisega.» 

Ülem-Taimõri alamjooksul jätsid rändurid ühe kaaslasa lõhet püüdma ja tagasiteeks toitu 
varuma. Mõne aja päx rast kohtasid nad neenetseid. Uurinud, kuidas teelised on 
toidumoonaga varustatud, kinnitasid nad Middendorfile, et sellest ei piisa teekonnaks mereni 
ja tagasi Ülem-Täl-mõri äärde. 

«Oli Vaja rajada kuhugi jõekaldale toiduladu ja peita see igasuguste juhuste vältimiseks maa 
sisse,» kirjutas Middendorf. «Kui vastumeelt ka polnud aega kaotada, kuid me .pidime tagasi 
pöörduma, et lõhet püüdma jäänud meest ja tagavarasid selleks sobivale kohale toimetada.» 
Ühel jõesuudme lähedal asuval neemel nägid rändurid 

viimast korda inimesi, kes rääkisid, et see mõne versta laiune jõkke ulatuv neem on kõige 
põhjapoolsem maalapp, kus nende suguharu on käinud. Edasi pole mööda jõge võimalik 
minna, sest teel on kärestikud. 

Otsustades mõnede Laptevi päevikus leiduvate kohalike tähiste järgi arvasid reisijad, et nad 
asuvad merest 150 versta kaugusel. Suur hulk lõhet oli kaevatud masse, paat ja samojeedidelt 
ostetud ning puksiiri võetud vene olid kala täis. Ometi ei saanud nad tugeva vastutuule tõttu 
edasi liikuda. Alles 27. juulil asusid nad jälle teele, kuid retk kulges aeglaselt, sest sageli tuli 
mõnes lahekäärus tuulevarju otsida. Ületanud järve, sattusid nad hoopis soodsamatesse 
tingimustesse. Jõgi läbis siin merega paralleelselt kulgeva mäeaheliku. Mõlemast küljest kait- 
sesid rändureid kõrged, fantastilise kujuga kaljukaldad. Ehkki tuul puhus endiselt vastu, 
polnud tal enam võimu paadi üle, mida vool kiiresti edasi kandis. 

Kuid rändureid ähvardas ees hoopis suurem hädaoht. 4. augustil lõppesid kuivikud ja nüüd 
tuli läbi ajada vaid kala ja juhuslikult püssi ette sattunud lindudega. Middendorfi lootused 
korralikule jahisaagile ei täitunud. 

Kärmesti kannavad Alam-Taimõri jõe veed ekspeditsiooni põhja poole. Hetkekski ei panda 
käest pliiatsit ja planšetti. Valvsas vaikuses purunevad lained kaljupan-kade vastu. Mõnikord 
raksatavad järsakult mühavasse vette kivid ning jälle on kuulda vaid kajakate kaeblikke 
karjeid ja jõe kohinat... Middendorfile tundub, et jõe-müha tugevneb. Võib-olla polnudki vana 
dolgaani jutt puhas väljamõeldis? Kas tõesti müriseb eemal kosk, mis neelab paadi, vene ja 
viis hulljulget meest nagu liivaterakesed? Kohin kasvab üha. Võimalik, et järgmise jõekäänu 
taga avaneb kuristik. Murelikult vaatab Middendorf sõi-dusuunda ja märkab siis, et läänest 
kerkib kiiresti must pilv. See on orkaan, mis rebib kaljutippudelt kive ja paiskab neid jõkke. 
Kõlinal langevad telgipresendile ja paati kristalsed rahehelmed... Pole koske ega Taimõri 
kaldaid. Peale vee- ja jääseinte pole midagi. 

Torm lakkab ja jälle paistab päike. Planšetile ilmuvad uued järved, saared, neemed. 
Middendorf jagab neile oma rännukaaslaste ja oma hiljutiste õpetajate, Tartu ülikooli 
teadlaste nimesid. 

«Mis puutub nimedesse, mis on minu kaardile kantud, siis pean märkima, et kõik nimetused, 
mida samojeedid 

teadsid Taimõri kulgemiselt, laenasin ma neilt,» kirjutas Middendorf. «Viimased 
kõrgendikud, mida nad oskasid mulle nimetada järve läänekaldalt, kannavad mitte just eriti 
hästi kõlavat Mgoa-Moa nime. Kaugemal põhjas asuvate kohtade tähistamiseks kasutasin ma 
rea astronoomide ja loodusteadlaste nimesid, kes on selle vaimu esindajad, milles Dorpati 
ülikool on juba ammu oma õpilasi suutnud 

kasvatada. Kindlasti ei tehta mulle, selle ülema teadmise taimelava alati tänuvõlglasele 
kasvandikule, etteheiteid, et ma julgesin pühendada talle need lakoonilised ja paljutähendavad 
kirjutised kõige põhjapoolsemal mäeseljandi- 


kul, millega Vana Maailma manner pooluseni tõuseb. Räägitagu minu poolt neile nimedele 
valitud kohtadest mis tahes, kuid ma arvan, et kogu maailmas ei leidu teist paika, kus need 
nimed oleksid kindlamalt kaitstud ohu eest olla inimese väsimatu tegevuse pärast 
kustutatud.»5 

Middendorf kandis kaardile Venemaa väljapaistvate õpetlaste Lenzi, Struve, Kupfferi, Fussi, 
Savitši, Fjodorovi, Böhtlingki, Lehmanni, Hofmanni, Engelhardti, Bunge, Schrenki, Meieri, 
Baeri, Tšeljuskini nime. 

Vette asetatud võrkudest saadi vaid kesist saaki ja rändurid nälgisid. Iga päevaga muutus 
olukord keerulisemaks. Algasid öökülmad. Sadas lund. ööl vastu 8. augustit kattusid 
veelombid jääga ja sellest ajast peale hakkas külm kimbutama. Iga hetk võis oodata jõe 
kattumist jääga, mis oleks tähendanud kindlat näljasurma. 

Kuid Middendorf jätkas teed põhja poole, ehkki mitme päeva jooksul polnud märgata mere 
lähedust. Kiirustamisest hoolimata uuriti Alam-Taimõri ümbrust. 9. augustil leiti kolmeks 
raiutud mammutikihv, kirvekild ja hobuse lõualuu. Middendorfi arvates oli seal asunud Hari- 
ton Laptevi ja tema kaaslaste jakuutide peatuspaik. Eriti aga rõõmustasid mehed kahe puutüve 
üle, millest sai mitu päeva lõket teha. 


»* 


12. augustil nägid rändurid läbi pikksilma suurt ja kaunist valget panka, mis seisis Alam- 
Taimõri suudmes. «.. . Kahekordistades oma pingutusi, tervitasid sõudjad rõõmuga seda 
lootusekiirt ja jõudsid pärast visa võitlust algava tõusuga rannikule, kust meri laia lahena 
avardus 

põhja poole. Kuid see koloss, mida eemalt... pidasime jääpangaks, oli tohutu suur kvartskalju, 
mille jää oli ilmselt mere vabanemisel siia kandnud.» 

Middendorf otsustas edasi minna ja hellitas hulljulget lootust jõuda Tšeljuskini neemele, sealt 
Laptevite mere äärde ja lõpuks Kazatšje külla Hatanga jõe ääres, kus ta võiks leida peavarju ja 
toitu. Kuid sõit kestis ainult ühe päeva. 76° põhjalaiusel sulges jää nende tee ja rändurid pidid 
tagasi pöörduma valge kalju juurde, mille nad äsja olid ristinud Baeri saareks. 

Middendorf jõuab vaid põgusalt uurida lahes elutsevaid hülgeid. Rändurid nälgivad. On tunda 
külma talve hingust. On vaja kiirustada, et enne jää tekkimist jõuda Ülem-Taimõri suudmesse, 
kus dolgaanid neid lubasid oodata... 

«Ent tagasipöördumine oli võrreldamatult raskem ja ohtlikum kui varem sooritatud teekond,» 
kirjutas Mid-dendorf lühikeses aruandes. «Rändurid olid halvast ja kasinast toidust ning 
ülemäärasest pingutusest kurnatud. Pealegi tuli neil sageli vette hüpata, et paati madalikult ära 
tõugata või teda mudast vabastada. Juba üle kuu olid nad ilma peavarjuta, sest neil polnud 
võimalik telki kaasa võtta. Mitte ükski polnud enam võimeline kauem aeru-tama ja seepärast 
oli kogu lootus purjel. Kuid sõit mööda Taimõri üles oli seda raskem, et selles oli vett mõnel 
päeval vaid äärmisel juhul 6 jalga. Ilm muutus üha halvemaks, ööd külmemaks ja 
pimedamaks. Jõe mõlemad kaldad kattusid juba rohkem kui sülla ulatuses jääga ning samuti 
jääga kattuv paat muutus märgatavalt raskemaks, õnneks oli kirdetuul sõiduks soodne ja tänu 
tormile ületasid kõik purjed üles tõstnud rändurid õnnelikult kärestikud, millest neile 
samojeedid olid jutustanud.» 

Kulus üheksa päeva, enne kui rändurid Alam-Taimõri alguseni jõudsid. Viimaste nädalate 
jooksul oli vesi alanenud ja alles hiljuti kaardistatud kaldad näisid võõrastena. Jõesäng oli 
kuivanud, savine põhi paljastunud, kaljusaa-red kitsaste kaelte kaudu üksteisega ühendatud. 
Kalda-servad jäätusid, ka paat kattus jääga ja oli veel vaid vaevu juhitav. Kuuendal päeval 
paiskas järsk tuuleiil paadi vastu kaljut ja ekspeditsioon pidi terve päeva oma. sõidukit 
parandama. Vaevalt jõuti Taimõri järvele, kui puhkes torm. Neli päeva olid märjad ja 
jääkoorikuga kaetud mehed tormivarjus ühe väikese saare taga. 

«Niisuguses olukorras ei saanud kalapüük ega jaht edukas olla,» kirjutas Middendorf. 
«Rändureid vaevas hirmus nälg.»8 

27. augustil tõusis Middendorf künkale ja nägi, et teed tõkestab valge jääbarjäär. Igasugune 
ajakaotus ähvardas hukkumisega. Torm ei vaibunud, kuid valikut polnud. Kipakas purjepaat 
ja pisike vene hülgasid varjupaiga ja hakkasid liikuma lõunasse Ülem-Taimõri suudme poole, 
kuhu oli liivakoopasse peidetud lõhet. Middendorf lootis mööda läänekallast jääst läbi lipsata. 
Kuid see oli asjatu lootus. Jääpank purustas vene ja koos sellega uppusid ka kalavõrgud. 

Järv oli jäävaba vaid sealt kohalt, mida läbis Ülem-Taimõri vool. Middendorf võttiski kursi 
sinna. 

«Kuid pärast tormi saabus täielik tuulevaikus ja rändurid nägid oma suureks hirmuks, et vesi, 
mida nende paat läbib, kattub paksu jääfcorraga. Ähvardas ilmne oht sattuda keset järve 
jäävangi. Maksku mis maksab oli vaja jõuda kõige lähemale kaldale, mis ka lõpuks suure 
vaeva ja pingutusega õnnestus,» kirjutas Middendorf.7 

Kuid rändurid ei kavatsenud alistuda. Nad lammutasid paadi ja meisterdasid kelgud. Asetanud 
neile oma kasina varustuse, asusid nad teele üle paljaste kaljude ja kivirahnude. Varsti kelgud 
purunesid. Kalalaoni oli niisama palju maad kui 12 päeva tagasi. Ja siis haigestus Midden- 
dorf .. . Juba mitu päeva polnud rändurid ivagi hamba alla saanud. Peale mõne kuiva 
puljongitahvli, mida Mid-dendorf kiivalt äärmiseks juhuks hoidis, polnud neil midagi 
söödavat. Dolgaane, kes neid olid lubanud Ülem-Taimõril oodata, polnud kusagil näha. 
Ekspeditsioon oli väljapääsmatus olukorras. Et oma nälginud ja külmast värisevaid kaaslasi 
päästa, tuli Midden-dorfil «tappa zooloogilistel eesmärkidel dresseeritud koer». Karl Ernst 
Baeri sõnade järgi «sõid kannatajad-kaasvõitlejad verd ja kontide keeduleent, aga liha ja 
leeme ülejäägi jagasid nad viie inimese vahel proviandiks tundmatu tuleviku jaoks. Siis tundis 
viimaste nädalate raskustest kurnatud juht, et ta ei suuda edasi minna.. .»8 

Middendorf saatis oma kaaslased dolgaane otsima ja jagas äca kuiva puljongi viimased 
varud. 


»* 


Ta jäi üksi kõrbtühja tundrasse. Tema näljane üksindus kestis peaaegu kolm nädalat. Varsti 
polnud tal peale mõne puljongikübeme enam midagi. Ja siis saabus päev, millal ka need 
lõppesid. Oli vähe lootust, et keegi talle appi tuleb. Ometi ei heitnud ta meelt. Kuni veel jõudu 
jätkus, korrastas ta oma märkmeid, kaarte, jooniseid... Ta uskus, et need ei hävi. Tuisud 
muutusid üha sagedasemaks, külm tugevnes. Teadlane muutus nõrgaks ja siis saabus päev, 
mil ta ei suutnud enam päevikusse kirjutada. Iga möödunud . päeva märkis ta 
kriipsukesega. Neid kogunes kaheksateist. Imeteldav elujanu... Olles jäänud üksi 
keset tundrat, vaevatud raskest retkest ja näljast, leidis ta jõudu, et haigusest võitu saada... 
19. septembril tundis ta, et tal on parem. Enam ei kaotanud ta teadvust. Ta võttis kogu jõu 
kokku, et lõket teha ja tinakruusis vett soojendada. Nagu silmatera oli ta hoidnud 
piiritusepurki zooloogiliste haruldustega. Ja alles nüüd otsustas ta haruldused ohverdada, sest 
teist pääseteed polnud. Ta jõi veega lahjendatud piiritust ja tundis eneses nii palju jõudu, et 
võttis püssi ja läks jahile. Teadlasel oli õnne. Ta laskis kaks rabakana. Varsti leegitses 
tundras lõke ja katlakeses kees supp, mida ta juba üheksateist päeva, sellest saadik kui ta koos 
teistega sõi koera, polnud enam maitsnud... 

Soe söök andis uut jõudu ja Middendorf otsustas minna otsima lõheladu. Aeglaselt liikus ta 
edasi. Oli külm, päikesepaisteline päev. Miljonid tibatillukesed päikesed sätendasid lumel. 
Õhk oli selge. Suurivaevu ronis Midden-dorf sopka tippu. Ja äkki nägi ta keset tundra 
pimestavat valevust musti täppe. Need liikusid. Siis kuulis ta hääli. Need olid inimesed, kes 
karjudes põtru ergutasid. Ta kiskus mütsi peast ja vehkis sellega. Siis tulistas ta ja tormas 
kogu oma jõudu kokku võttes ummisjalu mäest alla. Tema lootus ja usk täitusid. Sõbrad 


polnud teda maha jätnud. Mõne minuti pärast kaelustas ta oma sõpru ja dolgaane, kelle juhiks 
oli toosama Toitšum, kelle elu ta alles hiljuti oli päästnud. 

Nii lõppes Alexander Theodor Middendorfi võitlus surmaga. «Niisugust sündmust pole saja 
aasta jooksul veel kunagi üheski Hollandi, Inglise ja Venemaa Arktika-ekspeditsioonis 
juhtunud,» kirjutas Karl Baer.9 

8. oktoobril jõudis Middendorf Korennõi Filippovski 

talvituspaika. Ja suitsutare ning soe leib tundusid talle suurimate maapealsete hüvedena... 
Seejärel siirdus ekspeditsioon Turuhhanskisse, kust teadlane kirjutas ühele oma Peterburi 
sõbrale: «Näed, pöördusin tagasi ja olen rõõmus, ehkki mitte veel päris terve. Turuhhanskis 
loodan ma neetud ristluuvaludest lahti saada. Pärast täiesti loomulikku kõhulahtisust, mille all 
me mõne nädala kannatasime, ja peale kõikvõimalike reuma vormide jändame me ka pärast 
teekonda küllalt veidra haigusega. Sõrmede ja varvaste otsmised jätkud on täiesti tuimad ja 
näivad meile võõrkehadena. Kuid vaesel topograafil läks veelgi halvemini: tema varbad 
kattusid paisetega, mis ajavad välja pruuni haisvat eritist. Kaks kuud on möödas, aga ta pole 
veel ikka paranenud.»10 

1844. aasta alguses lahkus Middendorf Turuhhanskist. Selja taha jäid Jenisseisk ja 
«Krasnojärsk. Märtsi alguses jõudsid rändurid Jakutskisse. Nad sooritasid terve seeria vaatlusi 
igikeltsa temperatuuri kohta Sergini kaevus, mille sügavus oli 116 meetrit. Üksteist Šahti 
seintele kinnitatud termomeetrit võimaldasid kindlaks teha, et vaatamata igikeltsale tõuseb 
temperatuur iga kolmekümne meetri' järel ühe kraadi võrra. Ekspeditsiooni programm oli 
täidetud. Kuid Middendorf ei tahtnud sellega piirduda. Talle tuli appi kohalik õpetaja 
Davõdov, kes võttis enese peale temperatuurivaatluste jätkamise Sergini šahtis ja tegigi seda 
hiljem mitme aasta vältel. Jakutski elanik Neverov osutas teadlasele hindamatut abi, hankides 
talle andmeid tolle piirkonna kliima kohta. 1829. aastal sai saksa rändur Erman temalt palju 
aastaid kogutud materjale õhutemperatuuri kohta. Viisteist aastat pärast Ermani kuulis 
Middendorf, et «too veidrik» Neverov jätkab oma uurimistööd. 

«Sel viisil võlgneme me Jakutski auväärsele kodanikule tänu peaaegu kolmkümmend aastat 
kestnud vaatluste eest selles suurepärases maakohas, ja need ei lakka olemast pidepunktideks 
kõikidel võrdlustel isegi kauges tulevikus, kui hakatakse kasutama täpsustatud vaatlusi,» 
kirjutas Middendorf Neverovist. Middendorfi sõnade järgi püstitas Neverov oma tööga 
«enesele teaduse ajalukku igavese mälestusmärgi. Jakutski kliima osutus kogu maakera 
meteoroloogide huviobjektiks. Seal on inimese kogetud suurima pakase poolus, seal on kõige 
külmem talv kogu maailmas.» 

Aprilli alguses sõitis Middendorf Jakutskist itta. Ekspeditsiooni varustust vedasid 72 
kandehobust. Juunis jõudsid nad üle Stanovoi mäeaheliku ja seisid nelja nädala pärast 
Ohhoota mere kaldal. Vaid poolteist aastat oli Middendorfil vaja, et külastada nii Venemaa 
põhja- kui ka idapiire. Kaks kuud uuris ta Ohhoota mere kallast ja Santari saari. Kuid 
saavutatud edu ei tekitanud noores teadlases enesega rahulolu tunnet. Tagasiteel külastas ta 
Amuurimaad. Ekspeditsiooni tee viis üle mägede ja jõgede, läbi metsa ja ojade. Jällegi 
jälitasid rändureid nälg ja viletsus, kuid kirglik tahe anda oma panus Venemaa Kaug-Põhja ja 
Kaug-Ida looduse tundmaõppimisse oli tugevam kui hädad ja puudused. 

Teadlane oli uhke oma kaaslastele — topograaf Voga-novile, kasakatele Jegor Davurskile ja 
Vassili Sedelniko-vile. Nad oskasid hobuste ja põtradega ümber käia, kui aga oli tarvis, said 
neist kohe kalurid, kingsepad, sepad, rätsepad ja puusepad. Vaimustusega kirjutas teadlane, et 
vaevalt võib kedagi teist võrrelda «oma leidlikkuses paindliku» vene kasakaga, «kes on üles 
kasvanud kauge põhja inimtühjades kõrbetes». Eks aidanud ju nemad teda toime tulla 
keerukate ja raskete ülesannetega Taimõrimaa ja Ohhoota ranniku uurimisel. 


1845. aasta märtsis nägi Alexander Theodor Midden-dorf jälle armsa Peterburi tuttavat 
siluetti. Idas maalis metsa tagant tõusev päike taevale õrnu värvitoone. Valgustanud mõne 
hetke lumelaigulisi põlde, kadus päike halli pilve taha. Mulluse kõrrepõllu kohal lõõritasid 
heledalt tuttlõokesed, metsas aga häälitses väsimatu metsisekukk ja lausa õrritas jahile ... 
Mõnuga meenutas Alexan-der Middendorf, kuidas kaks ja pool aastat tagasi hommikused 
päikesekiired just samuti valgustasid tema raske tee algust Taimõri kristallkõrbe ja Siberi 
läbitungimatutesse metsadesse. Ja sel hommikutunnil mõtles ta oma rännaku üksikasju 
meenutades, et talle ei langenud osaks üksnes rängad katsumused, vaid et need kandsid ka 
ohtrat vilja, mida ta päeva-paari pärast esitab läbivaatamiseks Teaduste Akadeemiale ... 


»* 


Hea õpetaja ja vana seltsimees Karl Ernst Baer kirjutas pärast Middendorfi retkematerjaliga 
tutvumist, et Taimõri ekspeditsioon on väljapaistev saavutus mitte ainult sellepärast, et tema 
juht pidi olema osav, kannatlik ja otsustav paljude ettenähtud ja ettenägemata raskuste 
ületamisel. Baeri sõnade järgi ületas Middendorf «teaduslike tulemuste saavutamisel kõik 
ootused» ja «õigustas lootusi, mida Teaduste Akadeemia asetas tema andekusele, kui määras 
ta selle teadusliku ürituse juhiks».11 

Baer ei liialdanud. Kuni Middendorfi reisini polnud veel ükski teadlane viibinud Taimõri 
poolsaare avarustes. XVIII sajandi neljakümnendail aastail kaardistasid Tai-mõri Hariton 
Laptev ja Semjon Tšeljuskin. Nad olid esimesed, kes kandsid kaardile Venemaa põhjaranniku 
Jenissei ja Leena jõe vahel. Nad olid Hatangal, ületasid mööda jääd Taimõri järve ja jõudsid 
kevadel põtradega Alam-Taimõri suudmesse. 8. mail 1742. aastal jõudis Semjon Tšeljuskin 
Aasia kõige põhjapoolsemale tipule — Kirdeneemele, mis hiljem nimetati ümber Tšeljuskin! 
neemeks. Kuid rändurite päevikud ei näinud trükivalgust. Teated nende kangelasteost olid 
napid ja peagi hakkasid mõned õpetlased väitma, nagu poleks Aasia põhjatipule üldse jõutud. 
Enne Taimõrile siirdumist uuris Middendorf hoolikalt Laptevi käsikirjalisi päevikuid ja tema 
teekond kinnitas, et sellised oletused on alusetud. Teadlane kirjutas, et lugenud tema 
ettekannet Taimõri-reisi kohta, «väljendas akadeemik Karl Baer suurt rõõmu, et minu poolt 
arhiividest ammutatud ja Taimõrimaal kinnitust leidnud materjalid... on täiesti taastanud 
nende väärikate meremeeste au». 

Middendorf arvas, et «Tšeljuskin on vaidlematult meie sellel maal tegutsenud meremeeste 
kroon».12 

Kui Hariton Laptev ja Semjon Tšeljuskin tõid teadusele esimesed andmed Taimõri poolsaare 
kuju, tema elanike ja looduse omapära kohta, siis Alexander Middendorf andis igakülgse 
kirjelduse sellest Venemaa kõige põhjapoolsemast alast. Ta kogus erakordselt rikkaliku 
materjali Tai-mõri, Siberi, Ohhoota ranniku ja Amuurimaa geograafia ja hüdrograafia, 
geoloogia ja orograafia, looma- ja taimeriigi kohta. Vaatlused koondas ta oma 
paljuköitelisse 

kapitaalsesse uurimistöösse «Reisid Siberi põhja- ja idaossa». Selle hiilgava töö üks köide oli 
pühendatud Siberi põliselanikele, kes osutasid talle hindamatuid teeneid ja päästsid ka ta elu. 
Teaduste Akadeemia hindas kõrgelt Middendorfi teaduslikku uurimistööd: «Õigupoolest on 
juba üksi teaduslik saagis, mille eest me võlgneme tänu ränduri, keda saatis nii väike hulk 
kaaslasi, erakordsele agarusele, ettevaatlikkusele ja laialdastele teadmistele, nü tähelepanu- 
väärne, et Teaduste Akadeemia on veendunud, et mitte ükski Inglismaa ja Venemaa poolt 
organiseeritud ja sageli tähelepanuväärseid kulutusi nõudnud arktiline ekspeditsioon pole 
teadusele nii palju kasu toonud kui Mid-dendorfi oma. Selle tähtsamad tulemused on lühidalt 
järgmised. 

Geograafia alalt on õigeks tunnistatud Siberi kõige põhjapoolsema osa kirjeldus, mille üle 
kaua on igati vaieldud, ja seega on kõigi vastuväidete kiuste säilitatud vana Vene laevastiku 


au. Sealset sisemaa uurimist võib pidada teadusele täiesti uueks avastuseks, sest sada aastat 
tagasi läbisid mereväeohvitserid selle vaid talvel. Seni ainult nime järgi tuntud Taimõri jõed ja 
järved on kantud spetsiaalsetele kaartidele ja peale selle on koostatud veel üldine Jenissei 
kubermangu põhjaosa kaart... 

Etnograafilises suhtes on selgitatud raskesti kättesaadavate suguharude, millest mõned olid 
vaevalt nimepidi tuntud, elulaad ja elatusvahendid. Samuti on kaasa toodud paljud väga hästi 
tehtud pärismaalaste portreed ja etnograafilises mõttes huvitavaid tähelepanekuid nende 
suguharude dialektist. 

Füüsiline geograafia sai kindla vahendi Vana mandri idaosas valitseva, lääneosaga võrreldes 
tunduvalt suurema pakase defineerimiseks. Selgus, et Jakutski läheduses (62° põhjalaiusel) on 
maa kuni 600 jala sügavuselt alatiseks külmunud ja et maa-aluse keltsa piirkond laiub kuni 
Hiina piirini, vähemalt Berliini laiuskraadini. Kuid selle maa sees valitseva pideva külma 
kiuste soojeneb maa pealispind lühikese suve kuumuse tõttu niivõrd, et külmumise jõudu võib 
sealsete taimede suhtes pidada tühiseks ning mõnedes paikades küpseb jää peal rukis ja isegi 
nisu. Samuti on kindlaks tehtud, et metsad ja rohttaimed levivad tunduvalt kaugemale põhja, 
kui seda varem arvati. 

Vähemalt esialgu rikastus geoloogia andmetega, 

mis puudutavad mõningate üpris kaugete mägede eripära. Ajanappuse tõttu ei saadud 
täpsemaid uurimisi sooritada. 

Zooloogia ja botaanika alal olid tulemused väga tähelepanuväärsed. On saadud väga tähtsat 
lisa meie teadmistele loomade ja taimede levikust ning mitmesugustes kliimatingimustes 
toimunud loomade ja taimede muutustest. Peale selle saime esmakordselt andmeid uute loo- 
made ja taimede ohtruse kohta Ohhoota mere ääres ja nende olemasolust Aasia idarannikul, 
ehkki varem tunti neid vaid Ameerikas. Lõpuks on ka varemtuntud liikide eksemplare nii 
palju kaasa toodud, et meie kollektsioonid võivad nendega varustada kõiki Euroopa 
muuseume. 

Esitades käesolevas lühikeses ülevaates selle tähtsa, täielikult korda läinud ekspeditsiooni 
tulemusi, tuleb ülima tunnustusega märkida meie ränduri erakordset agarust ning visadust ja 
imetleda seda otsustavust ja leidlikkust, millega ta oskas ületada oma teel esinenud raskusi ja 
takistusi. 

Middendorfi kaaslasteks sellel ekspeditsioonil olid endine metsaametkonna ametnik Branth ja 
Omskist komandeeritud Siberi Erikorpuse staabi topograaf Voga-nov. Oma ülema eeskujul 
soodustasid nad erakordse püsivuse ja ennastsalgavusega ekspeditsiooni kordaminekut. 
Seitsme kuu jooksul sooritas Branth Taimõrimaal Baga-nidas meteoroloogilisi vaatlusi, kogus 
igasugu loodusvarasid ja valmistas suure hulga pärismaalaste portreesid, Rikkalike 
geograafiliste avastuste eest võlgneb ekspedit-» sioon tänu peaasjalikult Voganovile. Tema 
oskus ja usi* nus, millega ta nurisemata talus kõiki raskusi ja jagas kõiki ohte, tema leidlikkus 
ja valmisolek osutada ekspeditsioonile niisuguseid teeneid, mis ei kuulunud tema kohustuste 
hulka, väärib igakülgset kiitust.»13 

Geograafia Seltsi asepresident akadeemik P. P. Semjonov nimetas Middendorfi ekspeditsiooni 
üheks XIX sajandi kõige tähtsamaks reisiks.14 

Ka nõukogude teadlased annavad Middendorfi tööle kõrge hinnangu. 

Akadeemik V.I. Vernadski järgi oli Middendorf «oma aja üks suuremaid loodusteadlasi, 
avara mõistusega, riiklikult mõtlev inimene. Me kõik teame, millist tähtsust omavad tema 
tööd seniajani. Paljusid tema lõpetamata algatusi ootab veel ees suur tulevik.»15 

Alexander Theodor Middendorf tegi ulatusliku, kokkuvõtte teadmistest Siberi põhjaosa kohta, 
analüüsis paljude Suure põhjaekspeditsiooni salkade tegevust, uuris Põhja-Siberi kaartide 
tõepärasust, koostas Taimõrimaa, Jenissei, Pjassina, Taimõri jõe ja Taimõri järve, Hatanga 


üksikasjalise kirjelduse... Tema rännukaarte imetletakse nende täpsuse ja laiahaardelisuse 
pärast veel tänapäevalgi, ehkki Middendorf ise hindas oma tööd väga tagasihoidlikult ja 
koguni polnud rahul sellega, et Teaduste Akadeemia otsustas tema kaardid välja anda. Kuid 
need olid suureks saavutuseks geograafias. Teadlane andis oma ekspeditsiooni tulemustele 
järgmise hinnangu: 

«Terve sajand on möödunud sellest, kui Laptevil koos Tšeljuskiniga õnnestus kirjeldamatute 
raskuste ja ohtude hinnaga... kaardistada Taimõrimaa randa. Me võlgneme neile tänu selle 
poolsaare ja tema tipu enam-vähem õige kirjelduse eest. Nagu öeldud, õnnestus mul saja aasta 
pärast nende tööd jätkata ja täiendada. Ma suutsin seda suurt ülesannet täita äärmiselt 
puudulikult ja võib-olla möödub veel sajand, enne kui keegi teine rändur otsustab rikkuda 
nende kõrbete vaikust, et suurendada teadmisi selle huviküllase maa kohta, mis on jäänud 
puutumatuks oma ümberkujundamist minutitega arvestava Euroopa ruttavast liikumisest, mis 
on nii vastupidine temale, kes sajandist sajandisse elustub meile oma näilise elutusega. 
Tardunud ürgsesse seisundisse, kujutab see maa aastasadade jooksul elavat pilti inimelu 
lapsepõlvest maakeral. 

Samasuguseid kõrbeid, mis pole kaetud metsaga ja asuvad juurdepääsetavate merede ääres, ka 
samasugust elanike olukorda nägin ma Amuuri-äärsetes maakolgastes. Kuid milline areng 
toimus seal juba ühe aastakümne jooksul! Amuurimaa ärkas otsekui tuhat aastat kestnud 
surmaunest.»16 

Alexander Middendorf eksis rängalt, kui ta eeldas, et saja aasta jooksul ei muuda aeg kauge 
Taimõri ürgset, seisundit .. . Kaks aastakümmet enne seda, kui saabus õpetlase ennustatud 
tähtaeg, ärkas Taimõril võimukalt ja pidurdamatult uus elu ning äratas põhjamaa jäisest unest 
Ja seal, kus Alexander Middendorf 120 aastat tagasi koos topograaf Voganovi, tõlk Tiit 
Laptukovi, kasakate Jegor Davurski ja Vassili Sidelnikoviga rajas esimest teed põhjamaa 
kaugustesse, säravad Norilski tuled. 

Alexander Middendorf nägi veel kord kauget Arktikat. 27 aastat pärast Taimõri reisi sõitis ta 
ühel admiral Possieti laeval mööda Koola rannikut, mida ta nii püüdlikult ja armastusega Karl 
Baeri isaliku käe all tundma oli õppinud. Seejärel imetles ta päikeses sätendavaid Novaja 
Zemlja jääliustikke ja mõõtis Golfi hoovuse temperatuuri. See hoovus tõi kaugele 
hiiglasaarele oma sooja vett ja äratas taimestiku kummaliste violetsete kaljude keskel... 
Seistes kaldal Väikeste Karmakulide juures, kuulas ta lindude lõppematut vada ja talle 
meenus, kuidas ta 27 aastat tagasi lamas üksi ning haigena telgis Taimõri järve ääres ja kuidas 
teda rusus lumekõrbe sügav vaikus. Aga kui oleks võimalik olnud õlult heita aastate koorem, 
oleks ta pikemalt mõtlemata korranud oma Taimõri-reisi, mis pidi talle peaaegu elu maksma. 


IX. CONSTANTIN GREWINGK 


Peaaegu kogu oma elu veetis Constantin Grewingk Eestis. Ta sündis 2. jaanuaril 1819. aastal 
Viljandis ja suri 18. juunil 1887. aastal Tartus, kus ta nagu Karl Ernst Baergi on maetud Raadi 
kalmistule. Olles Tartu ülikooli professor, kasvatas ta üles terve plejaadi andekaid geolooge. 
Aeg-ajalt katkestas ta oma pedagoogilise töö ja uuris Eesti ning Baltimaade geoloogiat. 
Sellest on ta kirjutanud mitukümmend teaduslikku tööd, mis tegid ta kuulsaks kogu 
Euroopas... Kuid esimesi kuulsuserõõme tõi talle teekond Kanini poolsaarele. 

Constantin Grewingk lõpetas Tartu ning Jena ülikooli ja kutsuti pärast seda Teaduste 
Akadeemia mineraloogiamuuseumisse teadusliku varahoidja ametikohale. Tema teadmised ja 
kirglik huvi oma töö vastu paistsid silma ühele oma aja väljapaistvamale teadlasele — 
akadeemik Helmersenile. 

29. mail 1847. aastal saatis Helmersen kirja haridusminister vürst Gagarinile, milles ta palus 
komandeerida Grewingk Olonetsi ja Arhangelski kubermangu, nende geoloogia uurimiseks. 


Seejuures juhib Helmersen tähelepanu asjaolule, et mineraloogiamuuseumis pole materjale 
«sealsete mägiformatsioonide ja kivististe kohta». See kurb fakt olevat teada paljudele 
asjatundlikele muu-seumikülastajaile. «Akadeemia on sunnitud oma vaesust tunnistama 
välismaalaste ees, kes teevad ettepanekuid dublettide vahetamiseks, lootes sel kombel 
omandada settekivimite kollektsiooni.»1 

Helmersen arvab, et seda viga oleks kerge parandada, kui organiseerida mõned vähe kulutusi 
nõudvad ekspeditsioonid. Üheks niisuguseks ekspeditsiooniks võiks olla Grewingki sõit 
Kanini poolsaarele, et uurida selle mulda ja koguda kivistisi. Helmersen tegi ettepaneku anda 
talle muuseumi vahenditest 285 rubla. 

Kuid haridusminister pidas seda ettepanekut summade vähesuse tõttu teostamatuks, seda 
enam, et tema arvates «pole üks isik võimeline täiel määral täitma kõiki Akadeemia 
ettepanekuid ja saavutama neid tulemusi, mida niisugustelt ekspeditsioonidelt tuleb 
soovida».2 

Helmersen aga ei andnud alla. 6. aprillil kordas ta oma taotlust. Selles oli öeldud, et Grewingk 
pöördus uuesti Akadeemia poole palvega saata ta Arhangelski kubermangu kirdeossa, 
kusjuures ta arvestab ainult oma palka ja püüab üksi toime tulla nende ülesannetega, mis 
seisavad kogu ekspeditsiooni ees. Teaduste Akadeemia palus vaid sõiduraha 95 rubla 96 
kopikat hõbedas ja kolme kuu päevaraha 40 rubla 50 kopikat. 

25. aprillil andis Teaduste Akadeemia president Gagarin lõpuks oma nõusoleku Grewingki 
komandeerimiseks Olonetsi ja Arhangelski kubermangu. 

Niisiis asus Constantin Grewingk, taskus 136 rubla ja 46 kopikat, retkele põhja sama teed 
mööda, mida olid kasutanud Alexander Schrenk, Paul Krusenstern vanem, Karl Ernst Baer ja 
Wilhelm Böhtlingk. Ta külastab Oneega järve kaldaid ja saari, mis olid geoloogilises suhtes 
osalt veel uurimata. 

Karjala veetleb teda. 

«Seda maad läbides ei saa jätta vaatamata nii olemasolevaid kaevandusi ja tehaseid kui ka 
nende varemeid, mis ehitati Peeter Suure ajal, kui siit loodeti leida uut Peruud,» kirjutas 
Grewingk.3 

Need kõrvalhaagid pole kasutud. Sest juba see on saavutus, kui täieliku geoloogilise pildi 
koostamiseks saab hankida mõne detaili. 

«Selle uurimistöö tulemused võivad selgitada murranguid, mis on toimunud Oneega järve 
läänekaldal, ning lahendada vaidluse Skandinaavia ja Soome järsust või kiirest kerkimisest,» 
kirjutas Grewingk. «Peale selle pakkus reis mulle palju ka ajaloolises, etnograafilises, 
tehnilises ja majanduslikus mõttes, mis seni olid vähe tuntud või polnud üldse teada ja millele 
ma ei saanud tähelepanu pööramata jätta. Meenutan vaid siin säilinud paljude usulahkude 
jäänuseid, nende joonistusi Bessovoi neemel ja selle kubermangu mineraalideriiki, mis on 
meie pealinnale nii tähtis.»4 

Nii nagu paljud XIX sajandi polaaruurijad ei piirdu ka Grewingk oma kitsa erialaga. 
Geoloogiline uurimistöö on 

tal küll esikohal, kuid ta kogub ka botaanilisi ja zooloogilisi kollektsioone, õpib tundma 
isevalitsuse ikkes vaevleva lihtrahva elu. 

Mõne päeva viibib ta Arhangelskis. Ta peab ise kõike hankima — kuivikuid, teed, suhkrut, 
paadi ja aerutajaid. Kõike on vaja osta võimalikult odavalt, sest sõiduraha arvestamata võib ta 
kolme kuu jooksul kulutada vaid 40 rubla 50 kopikat. 

Tõepoolest, Teaduste Akadeemia president oli haruldaselt helde! Kuid Grewingk on siiski 
õnnelik, et teda reisile lubati. 


Veendumus, et ta ei rända kasutult, tugevneb temas sedamööda, mida rohken liigub põhja 
poole. Pinega jõel leidis ta kivistisi ja oli veendunud, et tema märkmetes «leidub midagi, 
millest seni pole kirjutatud». 

19. juunil laadis Grewingk oma lihtsa varustuse paati ja suundus mööda Kulaja jõge üles 
Kargopoli külla. Neljateistkümne tunni jooksul aerutati umbes 100 versta. Jõgi voolas 
madalate, maaliliste kallaste vahel. Kuid Gre-wingk ei otsinud ilu, vaid kivistisi. Ainult harva 
oli näha uhteid, kus võis vaadelda kivimeid. Lõpuks aga hakkas õnn talle naeratama, sest 
kaldad muutusid kõrgemaks. Kivirahnude hulgas märkas ta «rohelise granaadiga vilk-kiltkivi, 
rohelist jaspist, kvartsi ja punast kvartsiiti... ». Seejärel paljandusid lubjakivid ja savikildad 
neis leiduvate ammu väljasurnud loomade kivistunud jäänustega. 

23. juunil oli Grewingk jälle Valge mere kaldal, Sjomža külas. 

Raske on teadlasel põhjas rännata, eriti raske aga siis, kui 3000-verstase tee jaoks Peterburist 
Kanini poolsaarele ja tagasi on ainult 136 rubla ja 46 kopikat. Võõrastemajade teenuseid tal 
muidugi tarvis pole, ta eelistab veeta öö telgis värske õhu käes: see on tervisele hea ega kuluta 
rahakotti. 

Kuid siis valmistavad sjomžalased talle ebameeldiva üllatuse. Nad on nõus talle üürima 
purjepaadi, kuid küsivad hinda, mida teadlane pole võimeline maksma. Kallis suvine aeg 
lendab, kuidas aga edasi pääseda, seda ei tea. 

Nelja päeva pärast õnnestub tal siiski üürida ühemasti-line «üpris viletsalt taglastatud 
purjepaat».5 

Kipakal igivanal paadil sõidab teadlane mööda isemeelset Valget merd, mille lained 
ohustavad ka kolmemastilisi 

laevu... Ümberringi mänglevad valge vaalad ja merijänesed. Pomoorid katsuvad neid asjatult 
võrkudesse püüda. 

Üksainus vana puri tõstab paadi ühelt laineharjalt teisele. Vesi pritsib sõitjaile näkku ja kastab 
rõivad läbimärjaks. Kuid kurta pole kellelegi. Grewingk palub vaid pomoore võimalikult 
ranna lähedal sõita, et saaks kivimeid vaadelda. 

Mida rohkem edasi põhja poole, seda vaesemaks jäi loodus. Alguses kaunistasid veel pajud 
jõesuudmeid, hiljem kadusid needki ja järele jäi vaid üksluine lage tundra. 

Grewingk vaatleb «muistseid luiteid, mis poolsaare kerkimisega on liikumatuks jäänud», leiab 
nende harjadelt merikarpide jäänuseid, mis kinnitavad, et kunagi olid need paigad mere all. 
29. juunil jõudis Grewingk Suure Bugrjanitsa suudmesse, mille kõrgetelt kallastelt ta uuesti 
merikarpe leidis. Tundras oli näha neenetsite elamute koonuseid. Niisiis võis paadi põdranarta 
vastu vahetada. 

Grewingk läks esimese tšummi juurde, kus teda võeti vastu kui oodatud külalist. Tema auks 
pidi üks põder eluga hüvasti jätma. Seejärel viis peremees teadlase teise tšummi juurde, kus 
algas uus pidu,” mis kestis ränduri meelehärmiks kaks päeva. Ja alles 1. juulil õnnestus tal 
oma teekonda jätkata. 

Teadlase käsutuses oli 64 põtra ja 12 nartat. Neenetsid olid nõus teda viima poolsaare 
põhjatipule. ööbiti kuue versta kaugusel Bugrjanitsa suudmest. Siit ronis uurija Kanini 
mägede kõige kõrgemasse tippu, mis asub 240 meetrit üle merepinna. Sellest laius põhja 
poole üksluine platoo, mis oli kaetud niisama üksluise tundrataimestikuga. Vaid väikesed 
järved elustasid maastikku. Ja alles siis, kui jõuti Lazarihha jõeni, rikkusid monotoonsust 
«valgete kvartsisoonte eendid», milles polnud aga mingeid mineraale, kiltades leidus üksnes 
granaate. 

Korduvalt kaebab Grewingk oma päevikus põhjamaise orgaanilise ja anorgaanilise looduse 
vaesuse üle. «Kogu aeg oh tundra, mättad, künkad ja sopkad.» Kuid needki kõrgendikud 
koosnevad kas turbast või liivast. Vaid üksikud kvartsisooned ja kiltade killud räägivad 
sellest, «et sa asud vanade kivimite alal... » 


2. juulil jätkab Grewingk oma teekonda, «liikudes edasi teokiirusel» Ta läheb ühe sopka 
juurest teise juurde, vaatleb neenetsite ohvripaiku, endiste peatuspaikade ase- 

meid, juba ammustel aegadel rändurite poolt püstitatud kivipüramiide. Mõned neist on 
nimetud, teistel on säilinud kirjad. Üks neist kõlab järgmiselt: «Püstitatud Kandenossi neemel 
1826-ndama aasta augustikuu 7-ndamal päeval Timani ranna kaardistamise puhul tüürimees 
Berežnõhhi ja tema abi Pahtussovi poolt.» 

Kõrval seisavad orbudena mõned ristid, mida rändurid on siia võidumärgina püstitanud... Ühe 
kivipüramiidi plaadile kirjutab oma nime ka Constantin Grewingk, otsekui aimates, et 
jäädvustab selle tagasihoidliku retkega oma nime igavesti Arktika tundmaõppimise ajalukku... 
Olgu tema uurimistöö tulemused kuitahes tagasihoidlikud, kurtku ta oma kogude kasinust, 
kuid iga põhjas veedetud päev, iga märkus päevikus annab talle õiguse olla teaduse ajaloos 
ära märgitud. Üle neljakümne aasta lebab tema päevik unustuses, siis aga loevad seda kolm 
väljapaistvat geoloogi: Karpinski, Nikitin ja Tšernõšov. Nad töötavad selle ümber ja annavad 
trükki. Veel aastakümnete pärast vaimustuvad Venemaa teadlased tema märkmetest ja suure 
töö ning hoolega kogutud kivimikollektsioonist ning koostavad selle materjali põhjal Kanini 
poolsaare esimese geoloogilise kaardi. 

On tähelepanuväärne, et üks päeviku väljaandjaid akadeemik Tšernõšov rändas 40 aastat 
hiljem samades paikades ja võis isiklikult «veenduda päevikus tähendatud faktiliste 
kirjelduste suurepärases täiuslikkuses ja täpsuses .. .»6 

Grewingki reis jätkus mitte enam Valge mere, vaid juba Barentsi mere kallastel. Jälle kurdab 
ta, et meeldivaid leide jääb napiks. «Jäämeri ja tema kaldad jätavad külma ilma ja tugeva 
pilvituse puhul nukra mulje,» märgib ta päevikus. Kui aga tundra ja meri ei anna talle ühtki 
huvitavat geoloogilist fakti, siis on tema botaanilised kogud see-eest jälle rikkalikud. 
Seejärel sõidab ta Kanini neemelt Krinka jõe lätetele. Kuid nende killavoor satub udusse ja 
neli päeva möödub tegevuseta. 

13. juulil jätab Grewingk põdranartad maha ja läheb mereretkele «vanal purjepaadil, mida 
pole juba neli aastat kasutatud ja mille samojeedid on kunagi taglastanud». «Meie voodilinad 
olid abipurjedeks,» märgib rändur päe-vikusse.7 

Ta purjetab mööda poolsaare idakallast lõunasse. Rõb- 

naja jõe lähedal ja selle suudmes leiab uurija lubjakivi-paljandid, milles ta avastab tundmatuid 
kivistisi. Mida edasi lõuna poole, seda enam näeb ta huvitavaid profiile ja veelgi 
huvitavamaid kivimeid. 

Selja taha jäävad Mikulkini neem, Nerpitšji saar, Zemtšužnaja jõgi. Teinud viimase lähedal 
peatuse, et neenetsid saaksid hinge tõmmata, sooritab ta jalgsimatka Kanini mägede 
lõunatippu — Terlopõi kalju juurde. See öö, mida valgustasid loojumatu päikese kiired, jääb 
talle meelde ühe helgema mälestusena pikast teekonnast, mil ta üksi, geoloogivasar käes ja 
kott seljas, astus mööda 

tundrat, mida kirjasid kuldsed polaarmagunad ja lõosilmade helesinised piisad. Nad 
kummardusid tuulehoogude ees ja otsekui rääkisid talle, et tema suures elus on veel palju 
huvitavat, kuid nii kaunis öö ei kordu enam iialgi. 

Ta uuris mäeharjade asetust, mis suundusid astangutena Mikulkini neeme poole, ja kogus 
kivimeid. Ta oli oma tööst nii innustunud, et jäi paigale kuni 22. juulini, mil reis jätkus. 

Üha sagedamini leidis ta huvitavaid, profiile, üha tihedamini oli kihtides kivistisi, kuid ka 
meri muutus karmimaks. Hiiglaslikud lained purunesid mürisedes vastu järske kaldaid, tihti 
puistasid soolased piisad teelisi üle, otsekui tuletaksid nad rändureile meelde, millises seisu- 
korras on nende vana paat. «Kus pole head peatuskohta, seal on raske materjali koguda,» 
kirjutas Grewingk. «Nende piiratud vahendite juures, mis olid minu käsutuses, oli aga 
võimatu sageli randuda.»8 


Grewingk sooritas ekskursiooni Ludlovatõi neemele. Sellel 20-verstasel jalgsimatkal ei 
kohanud ta kivimi-paljandeid, kuid neemelt õnnestus tal «saada mõned eksemplarid hästi 
säilinud» haruldasi kivistisi ja rohkesti koralle. 

1. augustil asus ta teele Tšoša suudmesse. Ta tahtis väga näha Tšoša lahe lõuna- ja idakallast 
kuni Barmini neemeni, fiuid raha oli tal üksnes veel tagasitee jaoks. Ta kahetses väga, et ei 
pääsenud neisse paikadesse, kus polnud viibinud veel ükski teadlane ja mille kohta oli and- 
meid saadud «eranditult samojeedide jutu järgi». 

Mööda Tšoša ja Tšiža jõge läbis ta Kanini poolsaare lõunaosa ja oli jälle Valge mere kaldal. 
Peagi jõudis ta Mezenisse, sealt aga tuttavat marsruuti mööda Peterburi. 

Grewingk hindas oma uurimistulemusi tagasihoidlikult. 

«Ehkki kauge põhja orgaaniline ja anorgaaniline loodus on üldiselt ühekülgne ja geoloogilises 
suhtes vähem mitmekesine, kui seda arvata võis, loodan siiski, et minu tähelepanekud pole 
kasutud. Kogu reisi tulemused annavad materjali selle laialdase ala tundmaõppimiseks, mis 
idast piirneb Uraali, läänest aga Skandinaavia kristalsete kivimite viimase levikualaga .. .»9 
Grewingki vaatlused tõid teadusele suurt kasu. Nad aitasid teadlastel seletada Kanini 
poolsaare geoloogilise ajaloo paljusid fakte, eriti aga «paljuski selgitada segast küsimust 
paljude niinimetatud kristalsete kiltade meta-morfoossest päritolust, kinnitades nende 
moodustumise seda meetodit ja selgitades isegi protsessi enese olulisi detaile».10 

Seda, et Grewingki tähelepanekud säilitasid oma teadusliku väärtuse paljude aastakümnete 
vältel, tunnistab tema päeviku kirjastamine 43 aastat pärast rännaku lõppu. 

Rohkem Grewingk Arktikas ei viibinud. Ta tegeles Uraali teemandikaevandustega, rändas 
Skandinaavias ja pühendas kõige rohkem aega Eestimaa looduse tundmaõppimisele. Kuid 
aeg-ajalt meenus talle ikka igivana purjepaat, neenetsite tšummid ja väsitav sõit 
põdranartadel, meenusid tuuled ja vihmad, udu ja lumi, ööbimised lageda taeva all ning kruus 
kuuma teed kuivikutega hommiku-, lõuna- ja õhtusöögiks. .. Oma vaimusilma ees nägi ta 
taevassiniseid polaar-lõosilmade piisku, mida tal teist korda ei õnnestunudki enam vaadata ... 


X. ERNEST HOFMANN 


Teed, mis viisid Eesti rändureid Arktikasse, olid erinevad. Tartust pärit Ernest Hofmann 
kavatses kodulinna ülikooli astudes arstiteadusele pühenduda, kuid taipas peagi, et tema 
huvialadeks on hoopis mineraloogia ja geoloogia.. Ta oli laeval «Predprijatije» Otto Kotzebue 
kaaslaseks. Seejärel rändas ta Lõuna-Uraalis. 

Kui ta oli 32-aastane, viis saatus Hofmanni uuesti Tartu ülikooli seinte vahele — lugem 
geognostikat. Kuid mõne aasta pärast haaras teda jällegi rännukihk. Ta uuris Siberi 
kullaleiukohti, rändas seejärel Karjalas ja Soomes, et nende huvitavate paikade geoloogia 
saladusi avastada. 

Kohe pärast Venemaa Geograafia Seltsi asutamist astus ta selle liikmeks. 

1846. aastal pöördusid Baer, Wrangel, Middendorf, Keyserling, Helmersen, Struve ja teised 
teadlased Geograafia Seltsi nõukogu poole ettepanekuga organiseerida teaduslik 
ekspeditsioon: «Oleks üpris tähtis, kui Geograafia Selts juba oma olemasolu alguses tegeleks 
peaasjalikult niisuguste üritustega, mille kohta võiks veendunult ette öelda, et need lasevad 
tema tegevuse geograafiliste teaduste kasuks Venemaal täies hiilguses välja paista.»1 

Kirja autorid arvasid, et ekspeditsioon tuleb suunata väheuuritud maale, mille 
tundmaõppimine ärataks üldist tähelepanu, seal sooritatud vaatlused aga «omaksid uudsuse 
köitvust». 

«Pidades silmas seda eesmärki, pööras Venemaa geograafia osakond oma tähelepanu Uraali 
põhjaosale... » räägitakse projektis edasi. «Uraali mägedest on teada juba nii palju, et mõtet, 
nagu alaneks ta pidevalt põhja suunas ja lõpuks kaoks tähelepanu mitteväärivatesse soodesse, 
peetakse -praegu loraks.»2 


Andmed, mida erinevatel aegadel hankisid Pallase rännukaaslane Zujev, professor Erman, 
polkovnik Popov, botaanik Alexander Schrenk, akadeemik Keyserling ja 

meremees Paul Krusenstern, eeldasid, et kui saata sellele polaaralale teaduslik ekspeditsioon, 
võib Geograafia Selts «tähtsa geograafilise ülesande lõplikult lahendada». 

Peale selle ootasid projekti autorid sellelt reisilt veel «palju muid järeldusi, mis on teadusele 
tähtsad ja kasulikud» selle kauge põhja-ala loodusrikkuste ja tootlike jõudude 
väljaselgitamisel. Peale mägimassiivide tundmaõppimise omistati suurt tähtsust 
hüdrograafilistele uurimistele. 

«Tegelikult on just jõed nendeks teedeks, mida mööda levib elu ning haridus, ja kui Siber 
hakkab nõudma oma põllumajandusliku toodangu turustamist, siis omandavad Obi ja Petšoora 
süsteemid Põhjamaa-kaubanduses erilise tähtsuse.»3 

Ekspeditsiooni üheks ülesandeks pidi olema selgitada, kui kaugele põhja levib Uraali 
kullavöönd ja kas kohalike elanike väited, nagu leiduks mägede läänenõlvul kivisütt, vastavad 
tõele. 

Ekspeditsioon pidi tegema vaatlusi igilume piirkonnas, vaatlema virmalisi, uurima 
väljasurnud loomade jäänuseid. Erilist tähelepanu pöörati teadlaste hulgas elavat huvi 
tekitanud probleemile, milline seos on Uraali mägede tekkimisel juura ajastu setetega ja 
kuidas on levinud paleosoilised kivimid mäeaheliku läänemassiivides ... 

Kirja autorite arvates osutaks teadusele ja eriti maa struktuuri teooriale suure teene nende 
ahelike uurimine, mis kalduvad Uraali mägede üldsuunast loodesse. Teadlaste arvates 
kujutavad need Obdorski mäed «täiesti erandlikku nähtust», sest tõenäoliselt jätkub Uraal 
selle mäeaheliku kaudu «üle Vaigatši väina Novaja Zemljal». 

Pealegi ei määraks niisugune ekspeditsioon mitte üksnes piiri Euroopa ja Aasia vahel 
kontinendi põhjaosas, vaid fikseeriks ka Arhangelski ja Tobolski kubermangu piiri. See aga 
võimaldaks piiritleda sürjalaste ja neenetsite maid, mis on korduvalt olnud nende kahe 
põhjarahva vaheliseks tüliõunaks. 

Projekti lõppsõnas rõhutatakse veel kord, et «teaduse ülesannetel peab alati olema esikoht». 
Geograafia Selts tegi Ernest Hofmannile ettepaneku võtta selle ekspeditsiooni juhtimine enese 
peale.4 Teadlane nõustus. Ta ei muutnud oma otsust ka siis, kui haridusminister teatas, et teda 
vabastatakse ainult üheks aastaks. Hofmann mõistis, et ta seisab valiku ees, sest 

ekspeditsioon nõudis mitu aastat. Ta otsustas loobuda Peterburi ülikooli professori 
ametikohast. 

Koos temaga siirdusid pikale reisile mäeinsener Stra-žŽevski, astronoomiamagister Kovalski, 
Middendorfi ekspeditsioonist osavõtnud looduseuurija Branth ning kindralstaabi topograafid 
Bragin ja Jurjev. 

Eeldati ka, et ekspeditsioonist võtab osa Paul Krusenstern. Kui aga selgus, et ekspeditsioon ei 
jagune kahte iseseisvasse ossa, palus Krusenstern anda enesele teine ülesanne ja tegi 
ettepaneku uurida Petšooramaa Uraalidest läänes asuvaid tundmatuid alasid.3 

Rännuks valmistudes tegi Ernest Hofmann ära hiiglasuure töö, mida tunnistavad neli köidet 
NSV Liidu Geograafia Seltsi arhiivis. Tegevussfääri olid haaratud Arhangelski ja Vologda 
kubermangu võimud, Lääne-Siberi peavalitsus, sõjaministeerium nh|g Mäeinseneride Korpus. 
Oli vaja muretseda mitte üksnes instrumentide, varustuse ja proviandi, vaid ka selle pärast, 
missuguste vahenditega liikuda Põhja-Uraali inimtühjadel aladel... 

Peale ekspeditsiooni liikmete võtsid ettevalmistustöödest elavalt osa Geograafia Seltsi tegelik 
juht Fjodor Litke, seltsi sekretär Andrian Golovnin ja polaaruurija Ferdinand Wrangel. 
Ekspeditsiooni zooloogiliste uurimiste programmi koostas akadeemik Middendorf, 
füüsikaliste teaduste jaoks panid juhtnöörid kirja akadeemikud A. Kupffer ja E. 
Lenz, geograafilise ja geoloogilise uurimistöö programmi koostasid E. Hofmann ja akadeemik 


Helmersen. Lõpptulemusena sisaldas ekspeditsiooni tegevusplaan tunduvalt rohkem 
teaduslikke küsimusi kui esialgne projekt. Sellele olid lisandunud niisugused probleemid nagu 
Põhja-Jäämere kallaste kerkimise selgitamine, magnetiliste nähtuste uurimine, mägede 
baromeetriline nivelleerimine, botaaniliste ja zooloogiliste kogude koostamine. Geograafia 
Seltsi nõukogu poolt 12. märtsil 1847. aastal kinnitatud instruktsioonis oli ekspeditsiooni 
eesmärk sõnastatud järgmiselt: «Koguda materjale Uraali ja tema nõlvade võimalikult täpse 
kaardi ja füüsilise ning loodusteadusliku detailse kirjelduse koostamiseks lõunas kuni 
60. laiuskraadini, põhjas Jäämereni; idas jooneni, mis on tõmmatud Bogoslovskist 
Berjozovini ja sealt mööda Obi jõge; läänes Koiva, Višerka ja Petšoorani, kuni sellesse 
suubub Ussa, ja edasi mööda Ussat ning Korotaihhat.»6 

Geograafia Seltsi arvestuse kohaselt oli uuritava ala pindala umbes 12 000 ruutkilomeetrit, 
mida tuli uurida kahe aasta jooksul. 

Ekspeditsiooni korraldajad mõistsid, et nii piiratud aja jooksul «ei saa olla juttugi detailsest 
kaardistamisest», sest maa-ala on väga suur. Sellepärast pandi ekspeditsioonile etfe piirduda 
«Uraali mäeaheliku peatelje ja tema 

kõrvalharude üldsuuna» selgitamise ja tähtsamate mäetippude kõrguse määramisega. Samuti 
pidid rändurid uurima jõgede lätteid ja voolusuunda, samuti ka orge ja mäekurusid, mida 
mööda toimub ühendus üle mägimassiivi. 

Esimese aasta jooksul võis ekspeditsioon kulutada 5590 rubla, millest 2190 rubla oli määratud 
palgaks ja 3400 rubla teekuludeks. Ekspeditsiooni lähtepunktiks oli Tšerdõni linn, kuhu 
Hofmann saabus 17. aprillil 1847. aastal. 

Tšerdõnis selgus, et sealt pole võimalik hankida ei hobuseid ega ka sööta. See oli ootamatu 
ebameeldivus. Kui tasandikel võis liikuda paatidega, siis mägede uurimisel tulid kõne alla 
vaid hobused või põdrad. Kuid tšer-dõnlased aitasid Hofmannil selle takistuse ületada. Nad 
leppisid kokku «vogul Košeljoviga, kes oli 257 hõberubla eest nõus ekspeditsioonile kogu 
suveks andma 20 põdra-paari ja vajaliku hulga saatjaid». Peale selle oli Košeljov nõus 
toimetama põdrad nendesse kohtadesse, kuhu ekspeditsioon pidi jõudma, pärast tööde 
lõppemist aga viima reisijad kas Tšerdõni või Berjozovisse. 

Kuid Hofmanni ootas veel teine ebameeldivus. Geograafia Seltsi palvel pidid toidumoona 
muretsema kohalikud võimud, kuid see polnud veel ostetudki, rääkimata selle toimetamisest 
mööda taliteed ekspeditsiooni tulevastesse töökohtadesse. Kohalikud elanikud soovitasid 
Hofmannil mitte mingil juhul soolaliha kaasa võtta, sest selle tarvitamisel pidavat mägedes 
ähvardama skorbuut. 

Hofmann saatis Straževski ja Branthi Permi. Viie päeva pärast järgnes ta neile ja veendus, et 
tema teekaaslased olid juba jõudnud muretseda suure osa tagavaradest, «kuid veel paljugi jäi 
teha».7 

Varustuse muretsemine polnud kaugeltki lihtne asi. Ühed kaubad olid väga kallid, teisi aga ei 
müüdud Permis üldse. Hädast aitas välja kohaliku väeüksuse komandör ja lõpuks õnnestus 
rändureil end eelseisvaks retkeks vajalikuga varustada. 

18. mail sõitis Hofmann Permist Tšerdõni tagasi. 

Teadlane otsustas ekspeditsiooni jaotada kaheks osaks. Višera salga juhiks sai mäeinsener 
Straževski. 

27. mail saabusid sõudjad ja kahe päeva pärast läksid salgad lahku. «Višera salga paadid olid 
liiga raskelt koormatud. Sadas tihedat vihma ja rahutult jättis Hofmann oma kaaslastega 
hüvasti. Need aga ei norutanud ja tervitasid kolmekordse vint- ja jahipüsside kogupauguga 
mahajäävaid sõpru.»8 

Poole tunni pärast asus ka teine salk teele Vetlani külla, kus neid ootas lodi. Vaevalt jõuti 
varustus peale laadida, kui puhkes äge torm, mis kiskus pealt talumajade katuseid. 


Hofmann oli Višera salga saatuse pärast väga rahutu. Ekspeditsiooni juhi arvestuste kohaselt 
sõitsid tema kaaslased juba üleujutusest paisunud Višeral, kus polnud kuhugi tormivarju 
pugeda. Kui ta aga rääkis oma kartustest topograaf Braginile, vastas see rahulikult, et Stra- 
ževski salgal on kogenud sõudjad: «Ega nad kätetud ja pimedad ole. Kui nad juba Losvini 
kärestikel ei uppunud, mida siis Višera neile teha suudab.» Ekspeditsiooni juhti see ülitark 
järeldus ei rahustanud, «kuid aidata ei saanud millegagi». 

Ka Hofmannil olid kogenud sõudjad. Ehkki ränduritele voolasid vastu rutakad kevadveed, 
liiguti kärmesti edasi. 

Nelja nädala jooksul jõuti vaadelda Koiva, Višerka, Berjozovka, Vogulka jõe ja Tšussovoje 
järve kaldaid. Seejärel ületati Petšoora voolok ja jätkati teekonda mööda Volosnitsa ja 
Petšoora jõge. Kõikidest läbitud kohtadest valmistati usaldatavad kaardid. 

Erilist tähelepanu pööras Hofmann kivimite ja geoloogiliste profiilide uurimisele ning 
mineraalide kogumisele. Tee Põhja-Uraali polnud kerge. Alguses sadas vahetpidamata vihma, 
hiljem hakkas külmetama. Külm vaheldus soojade päevade ning nendega kaasneva vihma, 
tormi ja äikesega. 

UstAlnja külas pidi Hofmanni ootama uus sõudjate vahetus, kelle lubas ekspeditsiooni jaoks 
muretseda 64-aastane Sobenin. Küla valgmas nägid rändurid vaid üksikuid haavatüvest 
õõnestatud lootsikuid. Mingeid muid ettevalmistusi polnud näha. Hofmann hakkas küla poole 
sammuma. Vaevalt jõudis ta tõusta järsule kaldale, kui nägi vana Sobeninit. 

«Armas sõber!» karjus Hofmann. «Kas sa tõesti unustasid meie kokkuleppe, et kõik oleks 
edasiseks teekonnaks valmis? Ma ei näe midagi!» 

«Kõik on korras,» vastas Sobenin. «Paadid on siin, aga sõudjad tulevad kohe. Nad nägid, kui 
sa külast mööda sõitsid.» 

«Aga kus on teie proviant?» 

«Proviant?! Milleks on meil siis võrgud ja püssid? Kui sa annad meile kuivikuid, siis ütleme 
sulle aitäh, aga leivakõrvase hangime ise. Varahommikul võime otsad lahti teha.» 

Mitte kordagi ei tulnud Hofmannil pettuda oma alalises rännukaaslases, lihtsas vene inimeses. 
«Rõõmsa südame ja väikese tagavaraga asub ta teele — võrk ja püss peavad teda toitma. Kui 
ta magama heidab, mässib ta pea ja õlad vammusesse, kivi aga on talle padjaks. Haraline 
mänd kaitseb teda vihma ja halva ilma eest. Uljas «las lennata» viib teda mõnikord 
meeleheitlikku olukorda, kuid siis tuleb «ära pelga» talle appi. Kunagi ei jäta ta sõpra hädasse, 
maksku see talle või elu. Paremat teejuhti ja kaaslast ei saa ränduril olla. Ta läheb läbi metsast 
ja soost, tulest ja veest ning mõtleb kõige vähem enesele.» 

Niisugused olid Hofmanni abilised. 

Seistes paadi ninas ja ahtris, sõitsid nad kärmesti mööda jõge. Vahel nad peatusid, piirasid 
võrkudega jõekääru sisse ning püüdsid kalu, mõnikord aga pidasid jahti, et ekspeditsioonile 
värsket liha muretseda. 

Rändurite elu oli üksluine. Nad ärkasid umbes kella viie ajal hommikul, süütasid lõkke ja 
riputasid selle kohale katlad — üks kalasupi, teine teevee jaoks. Kella kuue paiku oli 
hommikusöök lõppenud. Nüüd istuti paatidesse ja sõideti lõunani, millele järgnes 
kolmetunnine puhkepeatus. Pärast oldi kuni hilisõhtuni jälle teel. öö-laagris korjasid nad kuivi 
oksi ja kasetohtu, süütasid lõkke ja puhastasid kalu. Poole tunni pärast oli metsiku sibulaga 
maitsestatud kalasupp valmis. Seejärel heideti tihedate kuuskede alla muretult magama, sest 
ka kõige ägedam hoovihm ei suutnud nende okstest läbi lüüa. 

Mida rohkem ligineti mägedele, seda rängemaks läks sõudjate töö. Teele sattusid kärestikud, 
mis järgnesid üksteisele viie versta ulatuses. 

«Vesi tormab neid mööda noolekiirusel, mühiseb, vahutab ja puruneb kivirahnude vastu, mis 
turritavad kivisest 

jõesängist, ning tüürimehel peab olema suur enesevalitsus, terav silm ja tugev käsivars, et seal 
sõita.» 

Vaadelnud Unja kaldaid ja koobast, kus pärimuse järgi pidi elama mingisugune vaim, milles 
polnud aga muud kui karuluid, laskus ta Ust-Unjasse, kus sõudjad kosutasid teda petšoora 
lõhe ja värske leivaga. Seejärel sõideti Petšoora allikate poole. 27. juunil läheneti Uraali 
mägedele. Ja jällegi tõkestasid nende teed kärestikud. 

«Kiire vool ja arvutud kivirahnud tegid edasiliikumise veel raskemaks kui Unja kärestikes,» 
kirjutas Hofmann. «Meie õnneks aga tõstsid vihmasajud jõepinda ja me ületasime need 
kärestikud, tõsi küll, suurte pingutuste hinnaga, kuid õnnelikult. Nüüd jõudsime juba päris 
Uraali mägedesse. Sissepääs mägedesse asub kahe palja, kividega kaetud mäe vahel, kust jõgi 
voolab tasandikule. Põhjapoolset, mis asub jõe parema” kaldal, nimetatakse Karu-kaljuks, sest 
küttide fantaasia näeb tema kivisel harjal midagi lamava karu taolist. Seitsmenda päeva 
varahommikul nägime me lõpuks Pokrovskoje talvituspaika, mis asub väikesel metsast 
puhastatud lagendikul mäe jalamil, mille tipp on jagatud kahte võrdsesse ossa ja saanud selle- 
pärast nimeks Sadulamägi. 

Arvasime, et meie kaaslased ootavad meid siin. Et neid äratada, lasksime kõikidest oma 
püssidest kogupaugu, kuid kedagi ei ilmunud nähtavale. Onnis oli surmavaikus. Läksime 
kaldale. Kõrges rohus polnud ühtki jälge, mis oleks kinnitanud, et siin hiljaaegu on olnud 
inimesi.»10 

Pokrovskoje talvituspaigas pidid mõlemad salgad kohtuma. Möödus päev, teine, nädal, kuid 
rändureid ei ilmunud, ehkki nad oleksid pidanud siia varem jõudma. 

«Karta oli, et on midagi juhtunud, võib-olla tormi ajal Višeral, ja isegi minu külmaverelised 
reisikaaslased muutusid mõtlikeks,» kirjutas Hofmann. 

Ta otsustas oma sõudjad vabaks lasta, sest heinaaeg oli ukse ees. 

«Nii lahkusin ma oma osavatest jahimeestest, kes olid neliteist päeva minu ustavad 
seltsimehed,» kirjutas ta. «Juhtus, et õhtuti jutustasid nad lõkke ääres istudes oma talvistest 
jahiseiklustest, oma töödest ja suvistest reisidest mööda jõgesid, oma kordaminekutest ja 
viperustest ning sellest, kuidas nad rõõmustasid, kui suutsid hädast välja rabelda.» 

Koos topograaf Bragini ja Ilja Gerassimoviga hakkas 

Hofmann vaatlema ümberkaudseid mägesid, mille nõlvadel kasvasid tihedad puutumata 
metsad, tipud aga olid kaetud kivirahnudega, kus valitsesid samblad ja samblikud. Kohati oli 
mägedes näha lumelaike, lõhedes aga valendasid juuni lõpule vaatamata tohutud hanged. 
Algasid vihmasajud. Vesi tõusis jões kõrgele ja paatideta jäänud rändurid ei pääsenud sellest 
üle. 30. juunil vihm lakkas ja hakkas selginema. Hofmann ronis Sadulamäele, et tema tipust 
ümbrust vaadelda. Ta lootis pikksilmaga näha Straževski laagrit. Kuid naabermägi kattis 
selles suunas vaatevälja, kust kauaoodatud sõbrad nähtavale pidid ilmuma. See muutis 
Hofmanni meeleolu veelgi süngemaks. Üha sagedamini tabas ta end mõttelt, et õnnetus ongi 
juba juhtunud ja et tema ekspeditsioon äpardub. Nähtavasti ei maksa mõelda uurimistöö 
jätkamisele, vaid sellele, kuidas lähimasse asulasse Ust-Unjasse pääseda. Ta otsustas ehitada 
palkidest parve ja sellega sõita päri voolu. Teist teed polnud, ehkki oli kahtlane, kas õnnestub 
kärestikke ületada. 

1. juulil asus teadlane jälle ümbruskonnaga tutvuma ja saatis Ilja Gerassimovi luurele. Kesköö 
ajal pöördus maa-kuulaja tagasi. Straževski laagrit ta ei leidnud, küll aga nägi inimese jälgi, 
mis tema arvates kuulusid ostjaki karjusele, «kes ajas karjast mahajäänud põtra». Koos meel- 
diva teatega, et läheduses asuvad inimesed, tõi Gerassimov kaasa 12 suupärast harjust. 
Järgmine hommik ei pakkunud midagi rõõmustavat. Kõik olid nukrad. Lõunaks keedeti 
harjumuse kohaselt kalasuppi ja praeti pannil kaks harjust. 

Äkitselt lajatas lask. Rõõmust arutu Ilja Gerassimov hüppas üle supipaja, haaras püssi ja 
vajutas päästikule. Vastuseks kõlas uus pauk. Rändurid sööstsid nähtamatu läheneja poole, 


taltsutatud soobel aga hakkas sel ajal degusteerima praetud harjuseid. Märgati, kuidas 
mäenuki taga langes kuusk, hakkasid paistma põtrade sarved ja nähtavale ilmus ost jakk. 
Saabusid viis nartat ja Simon Iljin, keda oli teele saatnud looduseuurija Branth. Rändurid 
laadisid oma varanduse nartadele ja asusid järgmisel päeval teele Väikese Petšoora lätetele, 
kus neid ootas Višera salk. 

Nüüd nägi Hofmann, et ta oli asjatult muretsenud Višera salga saatuse pärast. Straževski oli 
Tšerdõnist õnnelikult jõudnud Ust-Ulsupi külasse, kus ta oli vahetanud 

lodjad paatide vastu ja pärast kolmepäevast peatust jätkanud oma teekonda mööda Višerat. 
Tšovali külas ootasid neid põdrad. Kuid rakendeid oli liiga vähe ja sellepärast otsustati salk 
kaheks jaotada. Sel ajal, kui Straževski liikus paatidel Višera alguse poole, sõitsid Kovalski ja 
Branth põdranartadel kohtumispaika Petšoora ülemjooksul. 

Selgus, et põtradega rändamine on palju keerulisem kui paadisõit. «Ehkki meil oli suur hulk 
põtru, olid esimesed kogemused küllalt mõtlemapanevad, sest selgus, et nad suudavad vaevu 
meie mitmepalgelist, rohkem või vähem vajaminevat varandust vedada,» = kirjutas 
astronoom Kovalski. «Me lahkusime Tšovali sopka juurest kell kolm pärast lõunat, liikusime 
edasi kogu öö kuni päikesetõusuni ja jõudsime vaevalt läbida kolmkümmend viis versta kuni 
Išerimi sopkani. Varsti pärast meie teeleasumist puhkes tugev äike ja kogu öö sadas vihma, 
mis saatis meid kuni peatuspaigani. Õnneks ajas vihm tüütud sääsed laiali, kuid leotas 
meid vaatamata kõigile Peterburist kaasavõetud vahenditele läbimärjaks. Meie põtrade 
peremees, umbes kuuekümneaastane ost jakk Aleksei tõestas meile, et harjunud ning kogenud 
vanadus on noorusjõu ees eelistatud olukorras. Esimesel päeval tahtis Aleksei näidata oma 
visadust. Ta läks kogu vooriga reipalt ette, meie aga jäime üha rohkem maha ja läksime vaid 
nartade jälgi mööda, mis soopinnal näha olid. Kuid me saime ta kätte just siis, kui ta tungis 
läbi tihniku. Põtrade sarved jäid okstesse kinni ja loomad kukkusid, nartad jäid puude ja 
mädanenud tüvede taha kinni ja läksid ümber. Kes pole olnud soistes ürgmetsades ega 
näinud kirvest, see ei suuda ette kujutada reisi orgudest läbitud Uraali metsades. Auväärse 
Aleksei ja tema kaaslaste kirved olid ilmast ilma käigus. Tihti jäi voor seisma ja me muudkui 
puhkasime, ilma et meid oleksid häirinud vihma pelgavad sääsed. Tugeva vihma korral 
peidab sääsk end põõsastesse ja rohtu; peenest, olgugi tihedast vihmast ei tee ta väljagi, vaid 
triigib eriti visalt nägu katva võrgu alla, et enesele peatoidust hankida. Praegu, mil ma oma 
päevikus vaatlen nii suviste kui ka talviste rändude kõiki üksikasju, tekib tahtmatult küsimus, 
kuidas vaadata neid viletsusi ning raskusi ja kas neid võib nimetada tõelisteks raskusteks, mis 
jätavad endast rusuva mälestuse? Teekonna ebamugavused ja raskused — need on suhtelised 
mõisted. Kui 

reisi eesmärgiks on uurida raskesti juurdepääsetavat maad ja kui me õpime tundma loodust, 
mis varem oli vaid pinnapealselt tuntud, siis raskused kaovad. Inimene on võimeline võitma 
paljusid elu ebamugavusi, unustama koduse külluse ning rahu ja leiab, et allikavees leotatud 
must kuivik on maitsvam kui parimad road, kui teda vaid innustab uudishimu, kui eesmärk, 
mida ta saavutada tahab, temas elavat huvi äratab. Siis eksisteerib teekonna raskus vaid 
kujutluses või paistab see nii kõrvalseisjale, kes on ükskõikne kõige vastu, mis innustab 
inimest talitama looduse kiuste. Talle jääb sisemine rahulolu, mis tuleneb sellest, et eesmärk 
on saavutatud ja veelgi tõenäolisemalt sellest, et tema visadus on rahuldatud. Inimene tahab 
alistada kõike, mis teda ümbritseb: ta alistab loodust ja tunneb selle üle rõõmu.»11 
Põhja-Uraali metsad olid ulukirikkad. Rändurid nägid rebaseid ja soobleid, kärpe ja karusid, 
oravaid ja kaljukasse, hunte ja nugiseid. Aeg-ajalt tõusid lendu terved metsiste, tetrede, põld- 
ja laanepüüde parved. 


Lindude kevadlaulu aeg oli juba möödas ja metsa-vaikust segas vaid pähklimänsakute 
kraaksumine. Veider oli näha linde, kes ei pööranud tähelepanu koerte haukumisele ega 
püssipaukudele. 

Kuid mäed olid see-eest peaaegu elutud. Räägiti, et mõnikord võib seal kohata metsikuid 
põtru ja hunte, kuid rändurid ei näinud peale allikaäärseis põõsastikes elavate tikutajate ja 
kaljude vahel pesitsevate rabakanade kedagi. 

«Peaaegu igalt kõrgemalt mäelt avanes pilgule uus mitmekesine mägimaastik,» kirjutas 
topograaf Jurjev. «Siit oli näha veidraid kivirusude lasusid, millele võibolla veel kunagi 
polnud ühegi inimese jalg astunud, mitmesuguste samblaliikidega kaetud kaljumasse, mille 
lõhedes kasvavad mingisugused metsikud põõsad. 

Kahjuks aga on siin kõik liikumatu ja vaid harva häirib seda elutust tuuleiil, mis otsekui 
tahaks kivihiiglaste rahuliku püsivuse üle võitu saavutada, või siis pea kohal hõljuvate 
kotkaste läbilõikavad ja kaeblikud karjed, millega nad väljendavad oma kartust pesade pärast, 
sest julge teeline on söandanud tõusta kättesaamatutele tippudele. 

Nõlvadel kasvavad sajandivanused metsad sulavad siit üheks mustaks massiks, jõed on aga 
kitsad jooned. Igalt 

poolt palistavad silmapiiri kauged kõrgustikud ja palju-sopkalised mäeahelikud. 

Ilm hakkab pilve minema: orust tungib kõrvu tuulest sasitud metsade tumedat müha, kostab 
mägituule vihinat ja kiiresti kanduvad pilved üle mägede. Siin hoiab kõrgus nad kinni, nad 
tihenevad mustaks tombuks, mähivad sopkad enesesse ja pimestavad välgud löövad nende 
hallidesse, sajanditevanustesse kurdudesse. Lausvihm ja kõrvulukustavad kõuekärgatused 
sunnivad kiiremini alla laskuma ja kaljude alla peitu pugema. Vaatamata kõikidele rändurielu 
viletsustele, leidsime loodusevaatlusest meeldiva rahulduse.»12 

Kuid pöördugem tagasi Ernest Hofmanni juurde, kes 3. juulil kohtus Branthiga. 
Looduseuurija oli ametis vihmast leotatud proviandi kuivatamisega. Saanud teada, et põtru on 
kogu varanduse vedamiseks vähe, otsustab Hof-mann saata kivimid, jahiriistafce näidised ja 
isegi talveriided, mille asemel ta lootis osta ostjaki kasukaid, Ülem-Losva talvituspaika. 
Toiduaineid võetakse kaasa vaid 30 puuda, millest peab jätkuma kaheks kuuks (600 grammi 
inimese kohta päevas). 

Rändur saatis sidemehe Pistini aitade juurde, kus teda paatidega ootasid sürjalased. Et 
kohtumisaeg oli juba möödas, siis kartis ta, et mehed lähevad minema. Ostjakid ja vogulid ei 
teadnud, kus see koht asub, ja nad keeldusid minemast. Isegi viinaga meelitamine ei aidanud. 
Siis soovitas äsja saabunud Straževski saata üks viiest temaga kaasasolevast kaevurist. 
Hofmannil polnud neile palju öelda. Paul Krusensterni kaardi järgi teadis ta, et «lähedal 
mägede taga voolab jõgi põhja poole; selle jõe kaldal, mägedest juba väljas, seisab vana ait», 
kus sürjalased ekspeditsiooni ootavad. Kohtumise õnnestumisest sõltub ka ekspeditsiooni 
kordaminek. 

«Noh, poisid, kes tahab sürjalasi otsida,» küsis Hofmann. 

Trofim Lišenko astus sammu ette. 

«Mina leian,» lausus ta veendunult. 

Lišenko palus enesega kaasa tõlgi, et ta võiks ost jakkidega vestelda, kui juhtub nendega 
kokku. Ta võttis kaasa vaid kaks naela tangu ja kümme naela kuivikuid. Muu lootis ta püssiga 
hankida. 

Poole tunni pärast jättis Trofim laagripaiga seljataha ja asus rahulikult teele, otsekui astuks ta 
mööda teeviitadega varustatud maanteed. 

«Meie laagris algas vilgas ja lustakas elu,» kirjutas Hofmann. «Koht oli väga õnnestunult 
valitud. Meie telgid seisid väikesel lagendikul viimaste kõrguses kasvavate puude vahel, mõni 
jalg ojast kõrgemal, mis kauni joana kohises vastu kaljut. Telkide naabruses oli kaks onni, 


mille kaevurid olid ehitanud rohelistest okstest. Kahest küljest kerkisid Gatšet-Ura kaljused 
tipud. Nende ees, oja teisel kaldal, oli noori kaski täis kasvanud liuskjas lagendik, mille taga 
avanes avar vaade tumedale kuusemetsale, kus siin ja seal helkles Petšoora hõbedane lint, ja 
kogu seda maastikku kroonis Koipa maaliline koonus. 

Telkide ja onnide ees põles väike lõkke tuli, mille suits peletas sääski eemale. Tule ääres 
parandasid vaikivad vogulid ja ostjakid oma nartasid. Venelased saatsid oma tegevust vaikse 
lauluüminaga. .. Pilti täiendas põdrakari. Mõned sõid lagendikul puude vahel, teised lamasid 
lõhedes säilinud lumel ja mäletsesid. Nende rahu segasid aegajalt metsast kostvad lasud. Seal 
täiendas Branth oma omitoloogilist kollektsiooni. Oli nagu uskumatu, et lähim küla asub 200 
versta kaugusel... 

Meie tööd hakkasid juba lõppema, kui viiendal päeval ilmus minu telki Trofim Lišenko ja 
teatas rahulikult, nagu oleks ta ainult tund aega ära käinud, et ta leidis sürjalased, kelle 
tagavarad olid lõpukorral ja kes tahtsid juba koju tagasi minna.»'3 

18. juulil asus ekspeditsioon mööda Gatšeti kaljusid teele.14 Kolme päeva pärast läksid 
salgad jälle lahku. Straževski läks mööda veelahet põhja poole, Hofmann aga Ilõtša jõele. 
Lepiti kokku, et kohtutakse Stšugori jõel, seal, kus see Uraali mägedest väljub. 

Sõbrad surusid teineteisel kätt, paugutasid püsse ja lahkusid jälle mitmeks nädalaks. 

Vaevalt jõudis Hofmann astuda kümmekond sammu, kui kõlas lask. Branth jooksis talle järele 
ja kinkis reispassiks kaks tetre, kes olid olnud küllalt ettevaatamatud, et sattuda looduseuurija 
püssi ette. 

Kahe päeva pärast jõudis Hofmann Ilõtši äärde ja hakkas paadiga, mida sürjalased järel 
vedasid, mööda jõge üles liikuma. Peagi olid Uraali mäed jälle kogu oma vägevuses tema ees. 
Nende tohutute kivirahnudega kaetud 

nõlvad olid metsatud. 

26. juulil jõudis Hofmann Pirs-Ju suudmesse, mis asub 160 meetrit ülalpool merepinda, 
ööbima jäädi üksiku 

palkmaja juurde. Onni sahvris oli päikese käes kuivatatud haugide kimpe, soolakalatünne ja 
kalarasvaga täidetud kasetohust ämbreid. 

Sõudjad palusid Hofmannil osta puud kuivatatud haugi ja mõni nael kalarasva, et paastutoitu 
keeta. Nad ütlesid, et raha selle eest tuleb panna onni nähtavale kohale. Nad ei kahelnud, et 
peremees raha kätte saab, «sest selline ostuviis on siin väga tavaline». 

«Lootes onni omanikuga jõe ülemjooksul kohtuda, otsustasin ma laskuda sellesse veidrasse 
tehingusse, mis rajaneb vastastikusel aususel ja usaldusel,» kirjutas Hof-mann. 

Tõepoolest, järgmisel päeval kohtusid rändurid ühel väikesel saarel onni peremehega, kes oli 
kaubaga väga rahul ja toitis teelisi kogu pälva tasuta värske kalaga. 

30. juulil jõudis Hofmann väikese jõeni, mis voolas Ilõtši ja Potšerema lisajõe Suure Jemelei 
vahelisele voo-lokile. Kuid jõeke oli puutüvedest ummistunud ja väike salk ei suutnud 
nendega toime tulla. Rändurid peatusid seisukorra läbiarutamiseks, sest teadlane tahtis uurida 
Potšerema jõge. 

«Kibedusega, mis valdab meid alati, kui peame kaua mõlgutatud plaanist loobuma, andsin 
taganemiskäsu ja kiiresti sõitsime juba tuttavatest kallastest mööda,» kirjutas Hofmann, 

6. augusti ööl saabusid rändurid Troitskisse Petšoora ääres. Siit ostsid nad suure paadi ja 
sõitsid sellega päri-voolu alla. Nelja päeva pärast jõudis Hofmann Potšerema suudmesse. 
Külast hangiti kõige kergemad paadid ja jätkati uuesti reisi. «Mida rohkem me ülemjooksu 
poole jõudsime, seda madalamaks läks jõgi. Sageli pidime vette astuma ja tühjad paadid 
sügavamale kohale kandma,» kirjutas Hofmann. 

Õnneks polnud vesi veel väga jahe, kuid ebameeldiv oli paljajalu kõndida mööda jõepõhja 
libedaid kive. 

Lõpuks polnud enam võimalik edasi minna. 


17. augustil hakkas salk mööda maaliliselt looklevat Potšerema jõge tagasi tulema. Järgmisel 
päeval jõuti jõe suudme lähedal asuvasse külla. Siin ootasid rändureid täislastis paadid ning 
kolme päeva pärast tutvusid nad järskude kallaste vahel voolava Štšugoriga. Väikese' Rodniku 
jõe kaldal lõi Hofmann laagri üles ja otsustas siin 

oodata Straževski saabumist. Seni aga tahtis ta uurida ümberkaudseid mägesid. 

28. augustil võttis ta kerge paadi, et minna huviretkele. Vaevalt jõudis ta kaldast eemale, kui 
kuulis hüüet. Metsast tuli mäemeister Trofim Lišenko oma tuttavas kaftanis, kirves ja nuga 
vöö vahel, püss ja katel üle õla. 

«Tere, Trofim! Kus Straževski on? Kas kõik on terved?» 

«Kõik on parimas korras. Straževski on mägedes. Siin on teile kiri.» 

«Millal sa laagrist lahkusid?» 

«Kuus päeva tagasi.» 

«Kuidas sa tee leidsid?» 

«Miks ma siis ei pidanud leidma? Straževski kirjeldas, kust ma pean teid otsima.» 

«Mis ta sulle ütles?» 

«Astu mööda seda oja üles. Kui jõuad mägedeni ja ületad need, siis näed väikest jõge. Astu 
seda mööda ja hoia mõlemad silmad lahti, siis kohtad ülemust.» 

«Kas söögikraam veel otsas pole?» 

«Viimased kuivikud sõime ära kümme päeva tagasi! Tangu ja hernest on veel järel. Aga tee 
on otsakorral.» 

Trofim Lišenko osutas mäele, kus Straževski ootas ekspeditsiooni juhti. Hofmann otsustas 
viivitamatult oma nälgivate sõprade juurde rutata, viia neile kuivikuid ja rasva, mida ta 
ettenägelikult oli varunud... Umbes 15 versta õnnestus mööda Stšugorat üles sõita. Siis aga 
läks jõgi nii madalaks, et tuli jalgsi edasi minna. Peagi naeratas õnn. Puhkepeatuse ajal vaatles 
Hofmann pikksilmaga ümbrust ja nägi äkitselt mäel, millele Trofim Lišenko varem oli 
osutanud, telki ja selle ees inimest läikiva instrumendiga. Seal töötas astronoom Kovalski 
sekstandiga ... Tema muidugi appiruttavaid seltsimehi ei näinud. Hof-mann käskis süüdata 
lõkketule, et suitsuga märku anda, tõmmata puri Stšugori kalda kohale üles ja paugutada 
püsse. Ja äkki raksatasid sealsamas lähedal kaks lasku. Kõik tundsid ära Branthi tuttava 
«käekirja». Juba ta ilmuski kaldale, kaheraudne pea kohal. Neli töömeest suutsid vaevu 
temaga sammu pidada. Nii kohtusid mõlemad salgad pärast viienädalast lahusolekut. Kõik 
olid terved ja rahul, et tööd laabuvad. 

Mõne päeva pärast lahkus laagrist Kovalski, et Tšerdõnis astronoomilisi vaatlusi korrata. 
Seejärel lootis ta mööda Petšoorat Põhja-Jäämere äärde sõita, sealt aga 

minna Berjozovi linna Obi ääres, mis oli valitud ekspeditsiooni 1848. aasta tegevuse baasiks. 
Algasid sügisesed öökülmad. Hofmanni lootus, et õnnestub osta ost jakkidelt kasukaid, ei 
täitunud. Toidumoona piisas veel ainult kolmeks nädalaks. Otsustati uuesti kaheks salgaks 
jaguneda. Straževski läks ekspeditsiooni suurema osaga Sosva jõele ja jõudis seda mööda 
Berjozo-visse. Hofmann, Branth ja Bragin jäid kolme kaevuriga veel mägedesse. Nad uurisid 
üht mäge teise järel. Kuid lumesajud tuletasid neile meelde, et on aeg lahkuda. Rändurid 
suundusid kagusse Superja jõele, seejärel sõitsid mööda Sinjat ja Sosvat. ööbiti ostjakkide 
juures või kiiruga püstitatud telkides. Kui teelised Berjozovisse jõudsid, kattus jõgi jääga. 24. 
septembril puhkasid nad esmakordselt soojas toas, kus reisi vintsutused kuuma tee juures 
peagi ununesid. 

Peaaegu neljakuise ränräi jooksul tegi ekspeditsioon laialdast teaduslikku uurimistööd. Nii 
jõgedel kui mägedes uurisid teadlased geoloogiat, taimestikku, loomariiki, kogusid 
kivimiproove, koostasid herbaariume, määrasid mägede kõrguse ja asupaiga, kaardistasid 
jõgesid. 


Oma lühikeses aruandes Geograafia Seltsile kirjutas Hofmann ekspeditsiooni esimese aasta 
tööde kohta: «Ekspeditsiooni poolt 1847. aastal uuritud alal suunduvad Uraali mäed lõunast 
põhja. Mõningates kohtades kujutavad nad 20 kuni 40 versta laiust ühist ahelikku, mida 
läbivad vaid mitmesuunalised orud. Teistes kohtades, nagu näiteks Suure Petšoora allikate 
lähedal ja Stšugoril, eraldub Uraal kaheks erineva kõrguse ja ilmega ahelikuks. Nende vahel 
voolab jõgi. Tõl-Passi lähedal jaguneb Uraal kolmeks paralleelseks haruks, mis põhja pool 
Kvossem-N]jari ja Jarutti uuesti liituvad. Need paralleelsed ahelad tekkisid üheaegselt 
paralleelsete lõhede kohale. Seal, kus maa-alused jõud tegutsesid tugevamini, tõstsid nad üles 
kogu pealispinna ja ühendasid harud. Siin, nagu ka Lõuna-Uraalis, pöörduvad paralleelsete 
mägede vahel voolavad jõed täisnurkselt läbi ühe külgseina ja voolavad tasandikule. Nii 
läbivad Petšoora, Ilõtš ja Stšugor oma orgude lääneseina ja voolavad tasandikul ühinenult 
Jäämerre. 

Uraalist suurema või väiksema vahemaa kaugusel lääne pool on paralleelsed metsaga kaetud 
kõrgustikud, mida venelased ja sürjalased nimetavad parmadeks. 

Mõned neist on küllalt ulatuslikud. Üks neist, mida tun- 

takse Kõrge parma, Idjedi parma, Kumboki parma jt. nimede all, ulatub Unjast Štšugorini ja 
tõenäoliselt hargneb. Nad on moodustunud Uraaliga ühel ajal, et nad aga asuvad kõrgustikke 
tekitanud jõudude peateljest suures kauguses, siis ei saavutanud nad peaaheliku kõrgust. Kivi- 
mid on ühesugused, s. t. lubjakivi, liivakivi ja savikad kihid ja TJraalis niinimetatud 
moondekiltkivid, mille vahel kohati ilmub graniit, eriti kõrgete järsandike jalameil ning 
lagedel. 

Sellest paralleelsete mägede ja kõrgustike süsteemist eralduvad mõnikord loodesuunalised 
harud, mille hulka kuuluvad nähtavasti ka kõrgustikud, mis lähevad Polu-dovi mäe juurest 
Vetlani lähedalt loodesse, samuti võibolla ka Keyserlingi kirjeldatud Timani mäed, mis oma 
olemuselt on selle haru jätkuks. Teine selline kõrgustike rida, mis on täpselt kindlaks 
määratud, läheb Kolbalt, Suure Petšoora allikate lähedalt loodesse, ületab 1lõtši, on Ebel-[zi ja 
Itmet-Kižim-lzi kaudu ühendatud Tima-Iziga ja kaob siis tasandikul.»15 

Oma esimese aasta uurimistöö põhjal ei julgenud Hof-mann määrata Uraali mägede 
tekkimisperioodi, sest ta ei olnud veel küllaldaselt uurinud nende formatsioone. 

Puhanud pärast peaaegu neli kuud kestnud rännakut, sukeldus Hofmann eelseisva retke 
ettevalmistusse. Ta palus kohalikku elanikku Nikolai Bulatovit nõu ja jõuga aidata. Bulatov 
võttis enese peale nisu- ja rukkikuivikute, tangainete, herne, loomarasva ja soola muretsemise. 
Ta lubas ka toidumoona Tobolski kubermangu piirides olevatesse töökohtadesse toimetada, 
kuid ei võinud tagada toiduainete viimist ja säilitamist Kara jõe piirkonnas ning Vaigatši saare 
vastas asuvatel Põhja-Jäämere kallas-tel.16 

2. novembril 1847 sõitis Hofmann Berjozovist Peterburi. Alguses sõideti koertega mööda Obi 
jääd. Ühel kuuvalgel ööl, kui rändurid muretult tukkusid, vajus üks rakend läbi jää jõkke. 
Kaevur Ilja Gerassimov kukkus rinnust saadik vette. . 

«Alguses unustasime asjad, kui need aga nagu kalad lõpuks kinni püüti, olid nad kristallidega 
kaetud ja muutusid varsti jääkamakateks,» kirjutas Hofmann. «Kuid peale reisiapteegi ei 
kaotanud me midagi. See uppus ja küllap ta ravib nüüd veel hulk aega homöopaatiliselt 
vanaeit Obi tervist.» 

24. detsembril oli teadlane Peterburis. Kuid juba enne tema saabumist oli seltsi asepresident 
F. P. Litke saatnud kirja Arhangelskisse, et sealsed võimud hoolitseksid vajaliku varustuse ja 
toidumoona toimetamise eest Kara jõe ülemjooksule, Velikaja ja Heitjaka jõe suudmetesse 
ning «seaksid Vaigatši väinas valmis suure paadi, millega saaks Vaigatšile viia mõned 
põdrad».17 


5. aprillil 1848. aastal lahkus Hofmann Peterburist. Ees seisis kõige keerulisem ja 
vastutusrikkam etapp. Ehkki Arhangelski ja Tobolski kubermanguvõimud lubasid eks- 
peditsioonile oma kaasabi, uskus ta sellesse vähe ... Tegelikkuses oli alati kõik palju 
keerulisem kui paberil. 

77. juunil väljus ekspeditsioon Berjozovist. Juba esimestel päevadel algasid ebameeldivused. 
Peagi selgus, et teejuht, kes pidi ekspeditsiooni juhtima Põhja-Jäämere kallastele, ei tunne 
teed Vaigatpist kagusse Üssa jõele. Hof-mann küsis teda saatvailt Ssijakkidelt, kas need ei tea 
kedagi, kes võiks teelisi Kara jõele juhatada. Õnneks leidus neenets, kes tundis teed, kuid 
nõudis väga kõrget tasu. 

«Olin nõus talle maksma nõutud palka, millest ta poole saatis tagasipöörduvate paadimeestega 
naisele,» kirjutas Hofmann. «Omalt poolt lisasin kingituseks veel jahutünni, mille olin 
Berjozovist igaks juhuks kaasa võtnud, mis nüüd aga edasisel teekonnal liigseks koormaks 
oli. 

Selle kingituse tõttu hakkas ta minusse erilise poolehoiuga suhtuma ja oli meile hiljem väga 
kasulik, sest tundis hästi ümbruskonda. Ainult see oli paha, et ta teadis vaid jõgede ja mägede 
samojeedikeelseid nimesid. Kui me tingimustes kokku leppisime, tõi ta paadist oma maletsi 
nartale ja sellega olidki tema terve suve kestva rännaku ettevalmistused tehtud. Täiesti 
muretult asus ta pikale teekonnale, ehkki oli kodunt vaid mõneks päevaks välja sõitnud.»18 ' 
Obi voolava Võoikara jõe suudmest suundus ekspeditsioon nartadel loodesse. Päevade kaupa 
kestis üksluine sõit mööda tundrat, kus sageli tuli jõgesid ja ojasid ületada. Nad sõitsid üle 
küngaste ja soode, läbi hõredate metsade ja lummetuisanud orgude, kus lumesillad kaardusid 
lõhede kohale. 

«Ojad paisusid sulaveest ja meil tuli sageli otsesest teest kõrvale kalduda, ja et äike lähenes, 
siis pidime enne mägedesse jõudmist telgid kuivale, väikeste lamedate 

kividega kaetud samblata künkale üles lööma. Peagi puhkes äike, sadas ning tormas, ja siis 
me avastasime, et asume allikasel pinnasel. Vesi tungis kivide vahelt pealispinnale ja tegi 
mulla nii märjaks, et telgivaiad ei pidanud tuulele vastu ja see surus meie telgid vastu maad. 
See oli meile õppetunniks, et me kunagi ei püstitaks telke keset tundrat väikeste kividega 
kaetud samblata kohale, sest sellistes paikades tungib maa all voolav vesi vihma ajal pinnale 
ja moodustab väikesed allikad, mis kuival ajal täiesti kaovad.»19 

Öösel, kui lumi nii palju ei sulanud, oli parem reisida. 

17. juuni õhtul jõuti mägedesse. See oli Uraaliga põhjast lõunasse paralleelselt kulgev 
idapoolne ahelik. See ületati ilma vaevata ja jõuti uuesti tasandikule. Kevadised äikesed ja 
tormid takistasid edasiminekut. Eriti kaua seisti tegevusetult Lira jõe ääres, mida polnud ei 
paatide ega nartadega võimalik ületada. Otsustati minna mööda tema orgu üle mägede. Peagi 
olid nende teel sügava lumega kaetud väikesed lagendikud. 

«Kohati oli lumi nendel lagendikel sulavete ja vihma toimel muutunud jääks, mida mööda 
meie nartad eriti kergelt libisesid. Kuid org kitsenes lõpuks sedavõrd, et me kartsime mööda 
liuskjat libedat nõlva kiiresse mägi-jõkke kukkuda. See oht muutus üha ähvardavamaks ja me 
pidime kõrgendikule tõusma ning seda mööda oma teed jätkama. Vaatamata sellele, et me 
otsisime välja võimalikult veerja koha, oli meil raske oma koormatud nartasid kõrgendikule 
vedada ja alles siis, kui rakendasime igale ette veel ühe tagavarapõdra ja toestasime nartad 
tagasilibisemise vältimiseks ritvadega, kui olime väsimusest nõrkemas, õnnestus meil keskööl 
üles jõuda. Kuid vaevalt saime 3/4 tundi edasi minna, kui jõudsime järsule nõlvakule, millest 
me pidime alla laskuma. Laskumine oli veelgi kurnavam ja vaevalt oleks seda muude liiklus- 
vahendite kui nartade ja põtradega võimalik teha olnud. Mäenõlv polnud lumega kaetud, kuid 
oli nii järsk, et vaatamata kividega kaetud pinnasele oleksid nartad sealt ülepeakaela alla 
kukkunud ja ka põdrad kaasa tirinud, kui me poleks neid ülevalt köitega takistanud. 
Vaatamata sellele ettevaatusabinõule läksid nad tihti ümber, äärmiselt kurnatud põdrad 


kukkusid ja neid tuli teistega välja vahetada. See oli ülimal määral raske laskumine ja alles 
kell kaks jõudis karavan kiirevoolulise oja kaldale, mis 

suubus paremalt poolt Lirasse. Et mitte oma teelt veelgi rohkem lõunasse kalduda, pidime oja 
ületama. Tal olid järsud lumised kaldad ja mäetöölised pidid tee nendest läbi kaevama. 
Esimesena sõitis vette teejuht, et koolmekohta otsida. Kuid tema leitud koole läks teisele 
kaldale siksakiliselt. Enne kui me ületama asusime, käskisin teed keeta, et märjaks saanud 
inimesed saaksid pisut sooja. Siis läks karavan vette: kõige ees oli teejuht, temale järgnes 
Straževski, kes pidi ületamist teiselt kaldalt juhtima, kuna sellelt kaldalt tegin seda mina. 
Oskus, millega meie ostjakid ja samojeedid põtru juhtisid, oli imetlusväärne: äpardusteta ja 
kärmesti juhtisid nad nartad mööda siksakki teisele kaldale ning ainult see narta, millel istusin 
mina, kaldus juhi kohmakuse ja ühe põdra jonnakuse tõttu kõrvale ja sattus kohe sügavale 
kohale. Hüppasime kutsariga, kärmesti vette, mis ulatus mulle rinnuni ja võib-olla pääsesime 
seetõttu hullemast, sest kiire vool haaras põdrad ning nartad kaasa ja vaatamata kärmele abile 
üks põder uppus, teised aga suudeti vaid vaevu päästa.»20 

Kiiresti riietus Hofmann ümber ja jätkas ülemineku juhatamist. Seejärel liiguti mööda Lirat 
üles. 25. juuni hommikul kella kolme ajal jõuti tema lätete juurde, mis asusid 500 meetrit üle 
merepinna. Vähem kui 200 meetrit neist eemal algas «Mudassi püüniste oja», mis oli oma 
nime saanud ühe ostjaki järgi. Oja läks üle Kolvolovi jõeks, mis hoogsalt mäest alla voolas. 
Peagi jõudsid rändurid pajuvõssa kasvanud lauskjale lagendikule. Kaugel läänes mustas 
silmapiiril mets, selja taga aga kõrgusid mäed, mis ekspeditsioon oli äsja ületanud. 

Rändurid pidid kiirustama, aga nagu kiuste kattus ümbrus uduga. Paremat ilma oodates 
kaotati neli päeva. Algas polaarsuvi. Tundra hakkas haljendama ja õitsema. Viimased 
lumelaigud sulasid mäenõlvadelt ja õhus hakkasid pinisema sääsepilved. 

29. juunil oli Straževski salgast lahku läinud Hofmann jälle teel. Inimesed ja eriti loomad 
tundsid põrgupiina. Talvisest söödapuudusest kurnatud põdrad ei jõudnud veel kosuda, kui 
ilmusid sääsed. Verejanulised putukad jälitasid neid vahetpidamata, ei lasknud puhata ega 
süüa. Ja ehkki Hofmannil oli 15 narta asemel 23, ootasid rändureid tõsised katsumused. 

Esimesel päeval jõuti Pirbi, Pulari ja Nerabi mäeni. Nende jalamid olid kaetud teravate 
kividega, mis kulutasid nartade jalased läbi ja need tuli uutega asendada. Et mitte põtru 
vaevata, puhati iga kahe päeva järel. 

2. juulil jõuti Listvennitšnaja jõeni. Selle kaldal tabas teelisi vihm, mis sadas vahetpidamata 
peaaegu nädala. 

«Ehkki me leidsime oma telkide jaoks mäenõlval kuiva pinnase ja lasksime laagri ümber 
kraavi kaevata, tungis vesi ometi selle keskele ja vaatamata sellele, et meil voodeid 
asendavate viltide alla oli asetatud present, imbusid need läbimärjaks. Lisaks lendas telki 
vihmavarju loendamatu hulk sääski. Ehkki nad kogunesid tagasihoidlikult nurkadesse 
mütsakuks, oli meie võitlus nendega omandanud nii vaenuliku iseloomu, et me ei saanud neile 
halastada. Enamiku neist' hävitasime põlevate paberitükkide abil, mida ilma igasuguse ohuta 
võis märja telgiriide lähedal hoida. Piisas vaid ühest liigutusest niisuguse paberiga, kui 
mütsakust pudenes nii palju sääski, et pool kruusi oleks täis saanud; neid mässiti riidesse ja 
muljuti, kuid kõigest sellest oli vähe kasu, sest mõne minuti pärast olid nurgad jälle täis.»21 
Päev päeva järel õpib Hofmann tundma Põhja-Uraali niinimetatud Obdorski mägede 
geoloogilist ehitust. Ta uurib iga uut kivimit. Kurnatud põtradel hakkavad sõrad mädanema. 
Üks loom teise järel langeb rivist välja. Mida rohkem põhja poole, seda vaesemaks muutub 
loodus. Vaid pistrikud kaljudel ja lemmingid tundras on peaaegu ainsad asukad, kes siin 
elavad. 


Lõpuks jõuavad rändurid Põhja-Uraali kõige kõrgema mäe Paje-Eri juurde, mille tipp küünib 
rohkem kui 1100 meetri kõrgusele. Lund ei ole ja tema järsud nõlvad on hästi nähtavad, ehkki 
mägedevahelistes häiludes kohtab veel lumelagendikke. 

Eriti veetlev on see paik sellepärast, et siin peaaegu pole sääski ja inimesed ning põdrad 
saavad öösel puhata. 

Tee viib edasi põhja poole. Juba on tunda Jäämere lähedust. Vaevaga veavad põdrad raskeid 
nartasid üle kivi-puistude. Hofmann jätab kõige raskema koorma maha, kuid voor liigub ikka 
aeglaselt, sest nii põdrad kui ka inimesed langevad rivist välja. Tuleb minna tundrasse, ja 
sumbata sitkes poris. Hofmann kardab, et ekspeditsioon ei jõua Kara, jõeni, kus teda ootavad 
värsked toiduvarud ja mida mööda võib sõita mereni. 

Rändur palub neenetseid oma naised ja varanatuke tundrasse jätta. Need mõistavad, et 
ekspeditsioon on raskes olukorras ja, löönud oma daamidele tšummid üles, jätkavad teekonda 
mööda soist tundral. 

18. juulil avastab Hofmann Uraaliga paralleelselt kulgeva Jenga-Paje aheliku, mille jalamil 
kasvavad lehised. 

«Meie lootus, et pärast Jenga-Pajet põhja poole minnes jäävad meie sääsepiinad kergemaks, 
õigustas end väga vähe, ja et meie vaenlasi oli vähem, selle võis panna rohkem läheneva 
sügise kui maakoha arvele. Me olime juba nii palju põtru kaotanud, et meil polnud kellegagi 
kõiki oma nartasid vedada. Mõistsime, et kui meil ei õnnestu kohtuda nomaadidega, kelle 
lähedalolekust leidsime üha enam tundemärke, siis jääme varsti paigale püsima. Me 
saabusime peatuspaika, kus lõke oli kustunud mitte rohkem kui kaks nädalat tagasi. 
*Tümades paikades nägime põdrajälgi ja nartajalaste rööpaid. Igal juhul lähenesime asustatud 
paikadele. Meie saatjad teadsid, et praegu liiguvad põdrakarjad suvistelt mereäärsetelt 
karjamaadelt Ussa kallastele. Sellele teatele rajasime oma viimase lootuse ja võtsime kogu jõu 
kokku, et nomaadidega kohtuda.»72 

27. juulil jõuavad rändurid Ussa äärde. Saatjad veensid neid, et siin võib kohata 
põdrakarjadega rändavaid neenetseid. Hofmann ruttab lähimale mäele, lootes kusagil 
ümbruskonnas näha tšummi. Kuid ümbrus on elutu. «Kurvalt pöördusin ma tagasi oma 
jõekaldal ootava karavani juurde,» meenutas Hofmann. Seal ootab teda kürb uudis, et veel 
kümme põtr.a on hukkunud ja kaks rakendit koos koormatega tuli tundrasse maha jätta. 
«Kõigest oli näha, et edasi me nende põtradega liikuda ei saa, ja tundus, et nüüd ongi 
saabunud moment, mida me juba ammu kartsime, ja nimelt, et me peame oma vara maha 
jätma ja jalgsi teele asuma, hankides abi leidmiseni toitu jahipidamisega.»23 

170 põdrast, kellega mäed ületati, oli järel vaid 50. 

Hofmann kutsub oma saatjad kokku, et nendega nõu pidada. Ta palub neid minna mööda 
tundrat igasse suunda ja otsida-põdrakarju. Vaevatasuks lubab ta raha, tubakat ja viina. 

20. juulil pöördub neenets Padre tagasi 45 põdraga ja veelgi rõõmustavama teatega. Ühe 
päevateekonna kaugu- 

sel Kara kallastel rändab Obdorski pealik oma kolme-tuhandese põdrakarjaga. «Meie 
viletsusel on lõpp,» hüüab Hofmann. Ta laseb oma saatjad naiste juurde tagasi minna, ise aga 
asub koos Bragini, Branthi, Kovalski ja tõlgiga uuesti teele. Järgmisel päeval jõuab ta Kara 
kallastele ja kohtub karja peremeestega. Need pole nõus põtru andma, kuid juhatavad rändurid 
rikka sürjalase Andrei Petrovitš Terentjevi juurde, kes võtab neid vastu kui kutsutud külalisi. 
Ta palub teelisi oma telgis puhata ja annab Hofmannile nõu, kuidas paremini teekonda jätkata. 
«Juba esimene pilk äratas meis sümpaatia tema vastu. Tugev kehaehitus, enesekindlad 
maneerid, läbitungiv pilk ja igasuguse ilma käes tõmmuks parkunud näo lõbus ilme — kõik 
see oli suurepäraseks soovituskirjaks, millega loodus oli teda varustanud.» 


Jätnud kollektsioonid Terentjevi juurde, suundus Hofmann mööda Uraali põhja poole. 6. 
augustil jõudis ta selle kõige põhjapoolsema mäeharu juurde. Rändurid tõusid mööda järsku 
nõlva punasest kvartsiidist mäetipule ja nägid sealt kauget, udusse mähkunud Jäämerd. 

«Tõus sellele mäele oli meile kõigile meeldivaks sündmuseks, sest see võimaldas meil 
lahendada meie reisi ülesande — määrata Uraali mägede ulatus,» kirjutas Hof-mann. 
«Eesmärk, millest takistused meid sageli tahtsid kõrvale kallutada, oli nüüd saavutatud ja 
kõik, mida me olime pidanud taluma, ununes.» 

Selle viimase Uraali mäe, mille taga põhjas laius tundra, nimetasid nad Konstantinovi mäeks. 
Mäe tipule püstitasid rändurid püramiidi. Võtnud mälestuseks kaasa mõne kivi, laskusid nad 
nartade juurde ja jätkasid teekonda põhja. 

9. augustil seisis Hofmann mere kaldal ja hoidis käes paari kivisöetükki. Edasi liikus ta 
mööda merega paralleelset madalat mäeahelikku loodesse Kara lahe poole. See oli Pai-Hoi 
ahelik. «Tema veerjatel mägedel on ümar mättaline tasand, millel kõrguvad üksikud kaljud ja 
kivised tipud. Ahelik pole kõrge, vaid üksikud tipud ületavad veidi 300 meetrit, kuid neil on 
näha veel palju lumelaike. Eemalt paistab mäeahelik tasases ümbruses küllaltki kõrgena, kuid 
mida lähemale talle sõidad, seda enam kaob tema mägine ilme, nii et lõpuks küsid eneselt: 
kuhu küll mäed kadunud on.» 

Niisugune oli uus mäeahelik, mida Hofmann uuris. Nüüd tabas neid uus ootamatus. 
Looduseuurija Branth 

külmetas ühel mäkketõusul, haigestus raskesti ega saanud jätkata teekonda Jugra väina äärde. 
Ta pidi koos teenriga tundrasse jääma. Hofmann andis talle kogu toidutagavara — mõne naela 
tangu. 

19. augustil lahkus Hofmann Kara suudmest ja siirdus mööda soist tundrat läände. Kord sadas 
lumelörtsi, siis aga paistis jälle päike, mis sätendas Pai-Hoi lumistel tippudel. 

Öösel külmetas. Rändurid lõdisesid külmast, ja et sooja saada ning teed keeta, lõhkusid 
kuivikukasti. Vaevalt süttis lõke, kui kostis kellukese helinat ja karjuse hõikeid. Puhanud 
põdrad olid saabunud. 

Järgmine öö veedeti sürjalase Vokujevi tšummis. Peremees veristas külaliste auks põdra, 
kostitas neid tee ja präänikutega ning loovutas osa oma kuivikutagavarast. Hommikul tegi ta 
ettepaneku, Hofmanni saata ja andis talle oma parimad põdrad. Nad ronisid Hallile mäele ja 
Paidaile, mis kerkib rohkem kui 400 meetrit üle merepinna. Selle tipust vaatles teadlane veel 
kord Pai-Hoid ja udusse mähkunud halli Jäämerd. Nüüd oli talle selge, «et mäed ei kulge 
mitte nagu Uraal katkematute kalju-mägedeha, nagu see Kara kallastelt näis, vaid et nad koos- 
nevad paljude üksteisega paralleelselt asetsevate, mitte aga järgnevate pikkade mäeahelike ja 
küngaste süsteemist .. . Pai-Hoid võib nimetada mäeseljandikuks, mis on kuni jalamini läbitud 
paljudest orgudest, kuhu on tekkinud ka järved...» 

24. augustil seisis Hofmann Jugra väina kaldal. Üle ] väina paistis Vaigatš. Kuid kusagil 
polnud näha paati, millega oleks saanud väina ületada. Ta otsustas mitte aega raisata ja 
pöördus itta, et veel kord Pai-Hoid uurida. 1. septembril kohtas ta tundras neenetseid, kes olid 
Brant-hile peavarju pakkunud. 

Järgmisel päeval olid rändurid jälle teel. Seekord läksid nad lõunasse ja vaatlesid jälle Pai-Hoi 
mägesid. 

Hofmann tuli järeldusele, et Pai-Hoi on Uraalist geoloogiliselt erinev, täiesti iseseisev 
mäeahelik. Ta oletas, et Pai-Hoi võis tekkida ühel ja samal ajal Timani mägedega, mille olid 
avastanud A. Keyserling ja P. Krusenstern. 

öökülmad sagenesid. Algasid lumesajud. Kuivikud olid lõpukorral, tangudest ja hernestest ei 
maksnud rääkidagi... 0 0* 

13. septembril kohtasid nad ost j äkke, kes teatasid, et 

Kolvolovski mäekurust lõuna pool, seal, kus pidi töötama Straževski salk, oli siberi katku 
tõttu hukkunud 40 000 põtra. See oli halb uudis. Salk võis olla väga raskes olukorras. 
Tõeliseks pidupäevaks keset sügisesi argiaskeldusi oli kohtumine sürjalase Terentjeviga, kes 
oli neile toidumoona valmis pannud, hankinud paadi ja sõudjad. Kogu aeg läks üha 
külmemaks ja jõgi ähvardas jäätuda. Mõnedes kohtades pidid rändurid jäässe kanaleid raiuma. 
Pärast mitmeid vintsutusi ja seiklusi jõudis Hofmann 2. oktoobril Ust-Ussasse, kus rändurite 
jaoks «olid varutud kui mitte just puhtad, siis vähemalt soojad toad». Siin pidid nad ootama, 
kuni Petšoora jäätub, seejärel siirduma Ižmale ning sealt edasi Mezenisse. Peagi sai teadlane 
sõnumi, et Straževski jõudis koos kaaslastega Berjozovisse, kuid teel hukkusid üks kaevur 
ning ost jakk, kes olid põtradest nakatunud. 

«Tema üritus ei läinud korda ja jättis meie uurimistöösse ebameeldiva lünga,» kirjutas 
Hofmann. 

Geograafia Selts hindas kõrgelt Hofmanni kaks aastat kestnud tööd. 

«Vaatamata paljudele takistustele ja raskustele, millega ekspeditsioon pidi 1847. ja 1848. 
aasta suvel võitlema, saavutas ta oma eesmärgi täielikult,» kirjutas viitsepresident F. P. Litke. 
«Alates 64. laiuskraadist kuni põhjatipuni on Uraali mäeahelik üksikasjalikult uuritud; 
geograafiliseks ja geoloogiliseks kirjelduseks on hangitud vajalikud andmed mõlema nõlva 
kohta ühelt poolt kuni Obi jõeni, teiselt poolt Petšoorani; peale selle on kogutud rikkalik 
materjal selle kauge ja väheuuritud maa etnograafia ja loodusloo kohta.»24 

1850. aasta kevadel pöördus Hofmann uuesti tagasi Põhja-Uraali, et lõpetada uurimistöö, 
mida Straževski salgal ei õnnestunud teha. Teda saatsid topograaf Bragin ja kunstnik 
Bermelejev, kelle joonistused kaunistasid hiljem ekspeditsiooni väljaannet. Jälle rändas ta 
mööda Stšugori ja Sinjät, käis Sablja mäe juures, ületas mäed läänest itta ja ühendas 1847. 
aasta kaardistuse uute aladega. Seejärel jõudis ta Kosju jõe allikateni. Teadlane ületas Sõrta 
mäe, mille järsud nõlvad olid kaetud suurte kivirahnudega. Juba jalgsi Oli raske sellele tõusta, 
rääkimata siis põtradest. Ühes mäekurus purunes mitu nartat ja hukkus hulk põtru. Mäeharjal 
tabas rändureid äike. 

Vihm ujutas nende laagri üle. Neid vaevasid nälg, Väsimus ja .. . sääsed. 

«Inimese kõige verejanulisemate vaenlaste sääskede eest pole pääsu ka mägedes,» kirjutas 
Hofmann. Ta tunnistas, et «nii tohutul hulgal pole ma näinud neid ei Kaspia roostikes, Ida- 
Siberi taigas, Kamtšatkal, Brasiilias ega Vaikse ookeani saartel». «Reis mööda Uraali oli 
seotud paljude raskustega, kuid kõik nad unuvad või jätavad isegi meeldiva mälestuse, kuid 
sääsepiina pole võimalik unustada.»25 

Jõudnud Ülem-Harutta jõe äärde, ehitasid rändurid parve ja asusid teele üle kärestike. Ühel 
kärestikul põrkas parv vastu kivi. Kõik kukkusid, õnneks aga purunes üksnes parve raam. 
Hofmann meenutas hiljem, et kui parv oleks purunenud, vaevalt siis oleksid nad kõik 
vahutavast sügavikust välja ujunud. 

Veel mitu nädalat sõitsid rIndurid Koiva, Ust-Ussa ja Ust-Stšugori ümbruskonnas. Seejärel 
siirdus ekspeditsioon Tšerdõni. 

Kuid Hofmannil oli juba uus plaan. Ta otsustas uurida mullaprofiile Tšerdõnist üle Uraali 
mägede ja täitiski oma kavatsuse, ehkki ta sattus metsatulekahju keskele ja seejärel tulest 
vette, see tähendab umbes kolme versta laiusesse sohu. Seejärel läks ta mööda Uraali 
Zlatousti ja jõudis 20. septembril Peterburi. 

Geograafia Seltsi esimene, kolm aastat kestnud ekspeditsioon oli edukas. Ekspeditsiooni 
tööde kolm köidet anti välja vene ja saksa keeles. Esimene köide käsitles magne-tilisi ja 
astronoomilisi vaatlusi, mille oli trükki toimetanud ja hiilgavalt kirjutatud eessõnaga 
varustanud magister Kovalski. Teine köide sisaldas ekspeditsiooni tegevuse kirjelduse ja 
teaduslikke artikleid ning ülevaateid, mille autoriteks peale Hofmanni olid akadeemikud 
Middendorf, Brandt, Menetrier, Keyserling ja Ruprecht. Peale selle anti välja Põhja-Uraali ja 


Pai-Hoi mägede üksikasjalik kaart, mis rajanes 223 astronoomilisele punktile, millest 174 olid 
«määratud Uraalis eneses». Sel viisil omandas Euroopa ja Aasia vahelise «piiri põhjaosa», 

mis kuni viimase ajani oli «kaartidele peaaegu ennustamisi tähendatud», oma tegeliku ilme. 
Paljud geograafia ja geoloogia probleemid leidsid hiilgava lahenduse ja teadlased pidasid neid 
«geograafiateaduse tähtsaks monumendiks».26 


XI. FRIEDRICH SCHMIDT 


«... Lapsepõlves sõbrustas ta eesti poisikestega. Oma pikal eluteel võitis ta nii oma 
kodukandis, kus ta oli üks populaarsemaid inimesi, kui ka Peterburis ja rännakutel Siberis, 
Euroopa riikides ning Arktikas enesele palju mitmesugustest ühiskonnakihtidest ja erineva 
kultuuritasemega sõpru ning soosijaid alates kõrgesti haritud inimestest ja esmaklassilistest 
teadlastest kuni kultuurist peaaegu puutumatute Siberi kaugete alade elanikeni.»1 

Nii kirjutas Friedrich Schmidtist tulevane NSV Liidu Teaduste Akadeemia esimene president 
akadeemik A. P. Karpinski. 

Kõik teadlased, kes Friedrich Schmidti tundsid, hindasid teda kui erakordselt lihtsat ja 
peenetundelist inimest, kes oma elupäevade lõpuni «jäi suureks lapseks». 

Ta sündis 1832. aastal Pärnu lähedal Kaisma mõisas. Kui poiss sai 11-aastaseks, panid 
vanemad ta Tallinna gümnaasiumi, mille ta edukalt lõpetas. Edasisteks õpinguteks puudus 
vanematel raha. Kuid kooli õpetajaskond määras talle stipendiumi ja noor Friedrich Schmidt 
astus Tartu ülikooli ajaloo-keeleteaduskonda. Siin ilmnes tema sügav huvi loodusteaduste 
vastu. Rohkem kui Homeros ja Sofokles, enam kui Caesari ja Aleksander Suure sõjaretked 
huvitasid teda koduse Eestimaa taimed. 20-aastaselt kaitses ta kandidaadiväitekirja. 

Seejärel astus ta vabakuulajana Moskva ülikooli. Schmidtile tehti ülesandeks uurida 
kodupaiga siluri ladestust, ja peagi valmis tema uus dissertatsioon, mis oli pühendatud Eesti 
siluri ajastu taimestikule. «Töö oli meisterlikult teostatud ja sisaldas nii palju uusi ning 
huvitavaid andmeid, et Teaduste Akadeemia tunnistas selle Demidovi preemia vääriliseks,» 
kirjutas väljapaistev geoloog akadeemik F. N. Tšernõšov.2 

See oli hiilgav edu. Teaduse ajalugu teab tuua väga vähe näiteid, et 26-aastane looduseuurija 
saab Venemaa 

Akadeemia ühe kõrgeima autasu. Teadusetaevasse oli tõusnud uus meteoor. Ja palju aastaid 
teenis tema anne inimkonda ning kodumaad. 

Mõni aeg loeb Schmidt Tartu ülikoolis botaanikat ja geoloogiat, peagi aga lahkub sealt ja 
siirdub Venemaa Geograafia Seltsi ettepanekul Kaug-Itta. 

1859. aasta suvel oli Schmidt juba Amuuri ääres ja jõudis järgmisel kevadel Sahhalini saarele. 
Ta uuris paadiga saare läänerannikut ja läbis siis saare jalgsi läänest itta. Teel tabas teda talv. 
Nüüd asus ta suuskadele ja jätkas uurimist. Teinud ringi ümber Sahhalini, pöördus ta mandrile 
tagasi ja pühendas oma rännu kolmanda suve Ussuuri, Bureja ja Amguni orgude ning Bureja 
mäeaheliku uurimisele. 

Ekspeditsiooni tulemused olid hiilgavad. Nad andsid igakülgse pildi uuritud alade 
geoloogilisest ehitusest ning taimestikust. Teaduste Akadeemia kirjastas Schmidti töö ja 
hindas seda kui XIX sajandi kolmanda veerandi väljapaistvamat teaduslikku saavutust 
loodusteaduste arendamisel. 

Jälle pöördub Schmidt Eestisse tagasi ja tegeleb siin jääajastu uurimisega... Kokkupuuted 
kodupaiga loodusega annavad talle uut indu. Juba mõne aasta pärast ilmub tal sellest uus töö, 
mida teadlased veel praegugi meenutavad oma õpikutes ja raamatutes... Kuid juba kutsuvad 
teda jälle kauged maad .., 


Kogu see lugu algas ootamatult. 1865. aasta lõpus sai Teaduste Akadeemia Venemaa 
Geograafia Seltsi korrespondent S. 1. Guljajevilt kirja ühe huvitava leiu kohta. Nimelt leiti 
ühest järsakust Tazi lahe ääres mammut. Kaduma läinud põtru otsides märkas kohalik elanik 
jurak Nalutai «maa seest väljaulatuvat sarve (nii nimetab Siberi lihtrahvas mammuti kihva). 
Soovides seda kätte saada, kaevas ta maad nii palju kui sai ja nägi tohutu suure looma pead. 
Mees murdis kihva ära ja kiskus looma põse pealt ka tüki nahka... » 

Teaduste Akadeemiat huvitas Guljajevi teadaanne ja ta tegi komisjonile, kuhu kuulusid 
akadeemikud Baer, Hel-mersen, Brandt ja Schrenk, ülesandeks mammuti leiu asi läbi arutada. 

Juba 18. jaanuaril 1866. aastal teatasid Baer ja tema kolleegid üksmeelselt, et on vaja «saata 
teadlane viivitamatult otsima mammutit, et seda kohapeal uurida ja võtta tarvitusele vajalikud 
abinõud, et teda Akadeemia zooloogiamuuseumi jaoks säilitada».3 

12 päeva hiljem võeti vastu otsus organiseerida ekspeditsioon. Selle juhiks nimetati Friedrich 
Schmidt, «kes on juba ilmutanud oma kogemusi, julgust, ettevaatlikkust ja alalist valmidust 
raskusi taluda, — omadusi, mis peavad olema ränduril polaarmaades... » 

Nii iseloomustasid Baer, Helmersen ja Schrenk oma kandidaati ja lootsid õigustatult, et ta 
tuleb oma ülesandega toime. 

Mammutid kui ühed huvitavamad fossiilsed loomad köitsid juba ammu teadlaste tähelepanu. 
Loodusteadlased tahtsid välja selgitada, millal see hiiglaloom elas, millised olid tema 
elutingimused. Samuti huvitasid neid tema anatoomia üksikasjad, toidujäänused sisikonnas 
jne. 

Esimese mammutiluustiku kinkis teadusele Mihhail Adams, kes 1806. aastal sõitis omal 
riisikol mööda Leenat alla, jõudis Bõkovi poolsaarele ja leidis siit inimeste ja aja poolt 
kahjustatud mammutikorjuse, mille esimesena oli avastanud tunguus Ossip Sumahhov. 
Mammuti luustik, mille kõrgus oli üle kolme meetri, pikkus aga 7 arssinat, toimetati 
õnnelikult Peterburi ja pandi seal üles. Seda näidati nimekatele välismaa külalistele kui üht 
kauge ajastu imet. Sellest kirjutasid kogu maailma ajalehed. Mitmete Euroopa maade 
muuseumid soovisid ebatavalist eksponaati oma saalides demonstreerida.4 

1839. aastal leiti Jenissei lahe lähedal suure järve kaldalt jälle mammut, mida aga teadlased 
kohapeal üle ei vaadanud. Kui see eksemplar seitse aastat hiljem Moskva Looduseuurijate 
Seltsi toimetati, oli ta tunduvalt kurvemas seisukorras kui Adamsi mammut. .. 

Kõigi oma siseorganitega säilisid mammutid vaid Põhja-Siberi keltsas. «Sellepärast ootab 
õpetatud maailm Venemaalt mitte ainult Maa möödunud aegade kallihinnaliste säilmete 
üksikasjalist uurimist, vaid ka maakeral toimunud hilisemate murrangute kohta püstitatud 
hüpoteeside ja mõistatuste lahendamist, mis on seotud nende loomade kadumise ja imeteldava 
säilimisega,» öeldakse ühes Teaduste Akadeemia dokumendis.5 

Teadlased lootsid, et kui õnnestub leida täiesti säilinud 

mammuti korjus, siis on võimalik selgitada, kas mammutid elasid Siberi põhjaosas või kandis 
neid sinna jõgede suurvesi. Samuti saaks teha järelduse «Jäämere ranniku looduse kohta mõni 
tuhat aastat enne meie aega» ja selgitada, kuidas selle aja jooksul on muutunud Siberi põhja- 
osa klimaatilised ja geoloogilised tingimused ning millist mõju on need avaldanud Euraasia 
lõunapoolsetele aladele .. .6 

Teaduste Akadeemia lootis, et leitud mammuti hoolikas uurimine võimaldab neid erakordselt 
tähtsaid ning huvitavaid küsimusi lahendada. Nende keerukus ja uudsus oligi põhjuseks, miks 
ekspeditsiooni juhtimine usaldati teadusemaailma tõusvale tähele Friedrich Schmidtile. 

Baer, Brandt ja Helmersen koostasid üksikasjaliku instruktsiooni ja 10. veebruaril 1866. aastal 
lahkus teadlane Peterburist, et veel talveteetfa jõuda Dudinka külla Jenissei ääres. Ta läheb 
sama teed mööda, mida 24 aastat tagasi tallas Alexander Middendorf. 26. aprillil jõudis ta 
köhale, kus Teaduste Akadeemia andmete järgi pidi asuma mammut. Juba esimestel päevadel 


teeb põhjamaa loodus korrektiive ja seab Akadeemia plaanid küsimärgi alla... Schmidt viibib 
keset lumekõrbe, k«us barhaanidena kõrguvad hanged. On pakane. Põhjatuul kõrvetab nägu. 
Päike paistab küll terve ööpäev, kuid talv püsib. Kõik on kaetud nii kõva lumega, et lõika või 
saega. .. Väljakaevamisele ei tasu mõeldagi. On selge, et otsingud on vaja suveni edasi lükata, 
oodata, millal tundra heidab eneselt lumi-katte, et siis mitte umbropsu, vaid kindla peale 
kaevamisi alustada. Seni aga vaatleb ta Jenissei põhjapiirkondi ja uurib võimaluse avanemisel 
jõgede paljastunud kaldajär-sakuid. 

17. juulil 1866. aastal pöördus Schmidt Gõda ülemjooksul asuva Jambu järve juurde tagasi. 
Siin ootasid teda viis juraki perekonda, kes vahepeal olid kala püüdnud. Nende hulgas oli ka 
Nalutai, kes esimesena leidis mammuti. 

Viivitamata asusid Schmidt ja tema neli rännukaaslast väljakaevamisele. 

«Ovraag, milles mammut asus, oli umbes kakssada sammu pikk, läänest idasse kulgev ja 
Nelgato järve, mis on suure Jambu järve osa, suubuv uure. Vastu lõunat asuv ovraagi nõlv 
sulas kuni põhjani, ligemale viie sülla sügavuseni. Põhja poole suunatud nõlv oli aga veel kae- 
tud umbes kolme sülla paksuse lumelademega, mille üle- 

mine osa kattis ka kihti, milles asusid mammuti säilmed. Meie esimeseks mureks oli lumest ja 
jääst vabastada see nõlva osa, kust leiti mammutiluud ja nahka. Puhastasime nõlva ühe sülla 
sügavuselt ja umbes kolme sülla laiuselt. Pärast jää eemaldamist nägime kohta, kus jurakid ja 
kaupmees Kaškarjov olid möödunud aastal töötanud. Pinnases paljastus umbes ühe meetri 
sügavune ja poolteise sülla laiune platvorm, kus oli lamanud nahatükk, millest mõned räbalad 
keltsast lahti raiusime. Ma ütlen «oli lamanud», sest minu küsimusele, kuidas nahk asetses, 
heitis Nalutai kõhuli lumele. Pisut kõrgemal oli asetsenud pea, mille jurakid väljakaevamisel 
kahjuks purustasid.»7 

Nalutai jutustas Schmidtile, et tema isa oli juba ligi kümme aastat tagasi leidnud ühe kihva. 
1864. aastal, pärast seda kui muld oli järsakus varisenud, märkas Nalu-tai teist võhka. 
Tookord kaevas ta välja ka tüki nahka ja müüs selle Kaškarjovile, kes kauples igasuguse 
kribu-krabuga. Järelikult ei vastanud Guljajevi teade, mille korrespondent oli kirjutanud 
kolmandatelt isikutelt saadud andmete alusel, tegelikkusele. Vaevalt oli võimalik leida 
mammuti sisikonda ja lihaskudet, kuid Schmidt oleks rahuldunud ka skeletiga. 

Uurinud kohalike elanike väljakaevamisi, otsustas Schmidt tööd jätkata. 

Tal ei vedanud. Juhtus, et suvi oli nii külm, millist kohalikud elanikud ei mäletanud. 
Ovraagides oli lumi, jää ei sulanud häiludest. Selleks et jõuda mammuti luudeni, tuli kangid 
käiku lasta, kuid need paindusid kõveraks. Kirved purunesid. Pikkamisi selgus luustiku asend. 
Puhastanud suure profiili lumest ja jääst, hakkasid rändurid tööle kirkadega. 

Tähelepanelikult uuris teadlane kihti, milles mammut asetses. See oli pruunsavi, mis oli 
segunenud mustade taime j äänustega. 

«Need olid veesammalde jäänused, nendesamade paju-liikide okste, tüvede ja lehtede osad, 
mis ka praegu ümbritsevas tundras kasvavad; vahel leidus 2—3 tolli pikkusi lehise tüve 
tükke,» kirjutas Schmidt. 

Esimesena tuli päevavalgele abaluu, seejärel leiti kolm roiet, pindluu, mõned jala- ja õlaluud, 
alumine lõualuu. Lõpuks leiti sinisavist üle puuda karvu. 

Edasised otsingud jäid tulemusteta. Kirkad nürinesid ja nendega oli võimatu jääd ning keltsa 
raiuda. 

Schmidtile tundus, et mammut oli sattunud sellele kohale juba «rikutud kujul». 

«Igal juhul ei sattunud ta siia elavana,» arvas teadlane. Seda tunnistas asjaolu, et ehkki luud 
asetsesid üksteise ligidal, ei lebanud nad nii, nagu oleksid olnud sel juhul, kui mammut oleks 
sellel kohal hukkunud. Veelgi enam, teadlane arvas, et oli möödunud palju aega, enne kui 
muda looma mattis. 


Schmidti lootus, et tal õnnestub kergitada loori maa mineviku saladustelt, ei täitunud. Ta ei 
võinud öelda, kus asus mammutite kodumaa ja millal nad elasid. 

«Niisiis polnud mingit lootust leida looma sisikonda; ma ei avastanud sellest mingit märki. 
Mis puutub mammuti kodumaasse, siis ei saa käesoleva leiu järgi teha mingit otsust. See loom 
võis niisama hästi siin elada või siis olla siia kaugelt kandunud. Kordan: igal juhul ei sattunud 
ta antud kohale elusana.»8 

Veendunud selles, et edasised otsingud ei anna midagi uut, otsustas teadlane tööd lõpetada. 
Tööriistad jättis ta «kaupmees» Kaškarjovile ja leppis temaga kokku, et kui järgmine suvi on 
soe, siis jätkab Kaškarjov väljakaevamisi selles ovraagi osas, mis praegu oli jääga kaetud, ja 
saadab leitud luud Teaduste Akadeemiale. 

Laadinud luud kolmele nartale, viis Schmidt need Tolstõi Nossi külla, et need hiljem sealt ära 
saadetaks, ja sõitis pärast lühiajalist puhkust Peterburi... Peale kõige väärtuslikumate 
skeletiosade viis ta kaasa veel tähelepanuväärsed taimede ja kivimite kogud. Ta leidis Jenissei 
vasakult kaldalt 10 merikarbi liigi kivistisi ja kogus tundras Jenissei suudmest Norilski 
mägedeni ligi 200 taimeliiki. See herbaarium täiendas hästi Alexander Mid-dendorfi kaks 
aastakümmet tagasi korjatud kogu. Muistse taimestiku säilmete uurimine rääkis Schmidti 
arvates «Middendorfi poolt kirjeldatud temperatuuri langemise kasuks kauges Põhja-Siberis, 
samuti ka selle poolt, et Põhi oli mammutite kodumaa».' 

Nagu näha, oli Friedrich Schmidti väikene ekspeditsioon väljapaistva teadusliku tähtsusega 
ning avardas biogeo-graafilisi ja geoloogilisi teadmisi Jenisseimaa põhjaosa kohta.-Hiljem 
andis Schmidt kogutud materjalide alusel välja töö «Wissenschaftliche Resultate der zur 
Aufsuchung eines Mamutcadavers Academie d. Wiss. an den untern Jenissei ausgesandten 
Expedition». 

Teaduste Akadeemia märkis, et Schmidti Jenissei-ekspeditsioon tõi ilmsiks suure hulga uusi 
ja huvitavaid fakte, mis loodusteaduste ajaloos pole tänaseni oma tähtsust kaotanud. Teadlase 
töö tõi lähemale aja, millal nõukogude teadlaste poolt hiilgavalt arendatud mammutiprobleem 
lahenduse leidis. 

Pärast ekspeditsioonilt saabumist haigestus teadlane raskesti kopsupõletikku. Rohkem ta 
Põhjas ega Kaug-Idas ei viibinud ja koondas kogu oma vaimujõu koduse Eestimaa uurimisele. 
Peagi valiti Schmidt Venemaa Teaduste Akadeemia liikmeks. Ta saavutas ülemaailmse 
kuulsuse. Ja ehkki ta enam kunagi Arktikasse ei sattunud, oli ta üks neist, kes õnnistas 
Alexander Bunget ja Eduard Tolli polaarteadlase okkalisele teele. 


XII. ALEXANDER BUNGE 


Eestist pärit polaaruurijate hulgas on inimene, kelle nimi on teenimatult unustatud. See on 
Tartu ülikooli botaanikaprofessori ning akadeemiku Alexander Bunge poeg Alexander. Ta 
sündis Tartus, lõpetas siin algkooli, gümnaasiumi ning ülikooli ja alustas arstipraktikat. 
Rännukirg haaras noort.Bunget juba üliõpilaspõlves. Saanud kuulda, et Venemaa Geograafia 
Selts organiseerib kaks ekspeditsiooni rahvusvahelise polaaraasta programmi järgi, sõitis ta 
Peterburi. Temaga läks kaasa A. Eigner, kes oli Tartu observatooriumis mõne aasta 
meteoroloogilisi vaatlusi sooritanud. 

Peatselt õnnestuski neil pääseda ekspeditsiooni koosseisu, mida juhatas Nikolai Jürgens. 
Ekspeditsioon pidi minema Leena suudmesse ja asutama sinna polaarjaama. Teadlastega oli 
kaasas veel viis sõdurit ja madrust, kes pidid neid teaduslike vaatluste juures abistama. 
Mitme kuu jooksul valmistusid ekspeditsiooni liikmed eelseisvaks uurimistööks Pulkovo 
astronoomiaobservatoo-riumi,, Pavlovo magnetiobservatooriumi ja Geofüüsika 
Peaobservatooriumi teadlaste juhendamisel. 


16. detsembril 1881. aastal lahkuvad rändurid Peterburist. Kuni Nižni Novgorodini sõidetakse 
raudteel, seal istutakse saanidesse ja kibitkadesse ning algab pikk ja väsitav reis mööda 
Siberit. Alles 3. mail 1882. aastal jõuavad rändurid suure Siberi jõe Leena äärde. Katšugas 
üürivad nad pargased, et inimesi ja laadungit Põhja-Jää-mere äärde toimetada. 

Nende teekond kestab mitu kuud. Leena muutub üha laiemaks ja ohtlikumaks. Tuul ja lained 
ähvardavad lae-vukesi." Ajuti tundub, et nende ekspeditsiooni ootab juba enne 
kohalejõudmist kurb lõpp. 

Põhjalaiusel 72° asuvas Ajakitas liitub ekspeditsiooniga töölisartell. 

«Nende hulgas oli mõni inimene, kes polnud oma elus veel lehma näinud ja vaatas seepärast 
meie lehmi varjamatu hirmuga. Üks koguni ütles, et ta on pigem valmis ilma relvata karuga 
kokku minema, kui tegelema nii hirmsa elukaga. See olevat ju tõeline sarvedega kurat.»1 
Mõne päeva pärast sai ekspeditsioon ränga katsumuse osaliseks. 24. juuli õhtul asendus täielik 
tuulevaikus tugeva läänetuulega. Kuidas ka rändurid aerude ja purjedega ei mässanud, tormist 
nad jagu ei saanud. Kamen-nõi saare juures, mida kohalikud elanikud Tass-Arõks nimetavad, 
sattusid pargased madalikule. Heideti vette ankrud ja püüti paigal püsida. Möödus päev, teine, 
kuid tuule jõud ei raugenud, vaid, vastupidi, isegi tugevnes. Et paigal püsida, ei tohtinud keegi 
käsi rüppe lasta. 

Sissekanded Bunge päevikus annavad selge ettekujutuse, mis neil raskeil päevil juhtus. 

«Mitu korda andis ankur järele, kuid iga kord õnnestus seda uuesti heita ja pargaseid vanal 
kohal hoida. Samal ajal sadas lakkamatult vihma, rahet ja lund, mis peksis väsinud inimestele 
näkku. Peale selle avastati, et mõned pargased lekivad. Kohmakad, rasked laevad väänlesid 
nagu maod. Pargaste raksumises ning kriginas ja tuule undamises ei kuulnud peaaegu oma 
häältki. Me kartsime, et pargased ei pea tormile vastu ja me ei saa nendega enam teekonda 
jätkata. Ekspeditsioonil poleks sel juhul muud üle jäänud, kui rajada jaam kas Tass-Arõ või 
Tit-Arõ saarele, mis oleks aga kurb olnud, sest ehkki need ei asetsenud Põhja-Jäämerest 
kaugel, poleks ometi tegemist olnud ranniku jaamaga. 

Kui 27. juuli õhtuks tuul pisut vaibus, kogunesid erinevatel laevadel asuvad ekspeditsiooni 
liikmed kokku, et arutada jaama rajamist ühele saarele, kui pargased edasiseks reisiks 
kõlbmatuks muutuvad. Meid endid ei ähvardanud muidugi mingi oht, sest me asusime kalda 
lähedal madalas vees, kuid meid masendas, et nii lähedal eesmärgile ei saavuta me seda võib- 
olla üldse.»2 

Veidi enne keskööd kirjutab Bunge, et tuul puhub jälle hirmsa jõuga. Pargased kõiguvad. 
«Kui ankru välja rebib, oleme kaotanud.» Kell 1 öösel tehtud sissekanne on veelgi 
murelikum: «Torm tugevneb: iga minut võib otsustada ekspeditsiooni saatuse.» 
Viieteistkümne minuti pärast teeb ta uue sissekande. Juhtunud oli see, mida ta kartis: pargas 
oli ankru küljest ära kistud ja kalda äärde paisatud. Kuid 

278 

kõikumine polnud vähenenud ja vaevu suudab Bunge päevikusse paar-kolm rida kirjutada. 
Viiskümmend minutit hiljem rebib tuul pargase kohalt ja hakkab seda edasi kandma. Tunni 
aja pärast hakkab laev vastu kallast pekslema. Pargas ragiseb ja kõigub nii, et võimatu on tekil 
liikuda. 

Hommiku eel jäi väsinud Bunge magama. Teda äratas hirmus kolin ja mürin. «Meie olukord 
on hullem kui kunagi varem. Kõik, mis pargasel asub, liigub hullul kombel. Ootan iga minut, 
millal ta laguneb.» 

Kell kaheksa saabus ekspeditsiooni juhi juurest madrus. Jürgens oli käskinud vaadata, kas 
Bunge pargas on terve ja kas ei saa sellele laadida tema laeva laadungit. Bunge kiirustas 
Jürgensi juurde ja leidis ta laeva ahtrist, baromeetrid käes. Bunge toimetas aparaadid ohutusse 
paika ja otsustas siis vaadata, mis on saanud ülejäänud kolmest laevast. Üks neist lösutas 


mtdalikul ja oli tormi läbi kõige vähem kannatanud, teine aga oli uppunud ja laine käis temast 
üle. Ka paat, millega õnnestus lehmad kaldale toimetada, oli põhja läinud. 

Läbimärg Bunge nägi äkki veepinnal vikerkaarevärvilisi laike. See tähendas, et lained olid 
purustanud paadis asunud petrooleuminõu. Koos ühe jakuudiga suundus ta paadi juurde ja 
päästis, mis päästa andis. 

Kolm päeva parandati laevu, pumbati neist vett välja ja laaditi neile varustus uuesti peale. 31. 
juuli keskpäeval jätkati teekonda. Imeilus selge ning tuulevaikne ilm püsis aga ainult ühe 
päeva. Leenal puhkes uus torm. Kolm ööpäeva raksusid laineil kõikuvad pargased, kuid nüüd 
olid nad heas varjupaigas ega saanud üldse kannatada. 

3. augustil jätkasid teadlased teekonda. Juba võis eraldada saarte uduseid kontuure Leena 
deltas, kui ekspeditsiooni saatev loots teatas, et ta on eksinud ja et see haru ei suubu merre. 
Samal ajal õhurõhk langes pidevalt. Torm oli lähenemas. Oli vaja kärmesti tormi varju 
pugeda, sest kõik mõistsid, et kui torm peaks neid keset suurt veevälja tabama, ei jää 
pargastest pilbastki järele. Kõik purjed tõsteti ülesse ja laevad jõudsid õigel ajal väiksesse 
jõeharru peitu lipsata. 

Pärast tormi asuti uuesti teele. «Neli ööpäeva liikusime mööda Leena harusid põhja,» kirjutas 
N. Jürgens. «7. augustil jõudsime Ketakisse, jakuutide asulasse, mis 

oligi meie reisi eesmärk. Kõik elanikud tulid kaldale ootamatuid külalisi vaatama. Välja ilmus 
ka 80-aastane külavanem, kes mäletas veel Anjou ekspeditsiooni 

Kaks päeva vaatlesid rändurid ümbrust. 10. augustil leidis Bunge Sagastõri saare lõunakaldal 
jaama ehitamiseks sobiva koha. See asetses suhteliselt kõrgel kuival liivakaldal, kuhu 
pargastel oli kerge randuda ja kuhu jõgi oli kandnud tohutul hulgal ajupuid. Juba järgmisel 
päeval hakati varustust maha laadima. 

Ekspeditsioonil algasid rasked päevad. Oli külm ja tuuline. Sageli sadas lumelörtsi. Rändurid 
elasid niisketes ja külmades kajutites, mida ei saanud kütta. Töötati öösel ja päeval, et 
esimeseks rahvusvaheliseks polaaraastaks kehtestatud tähtajal alustada vähemalt 
meteoroloogilist uurimistööd. Kuid jakuudi töölistel oli aega küll ja nad ei mõistnud, miks 
peaks kiirustama. 

Kandnud palgi laevalt ehitusplatsile «istuvad nad kohe lõkke äärde, joovad teed ja lobisevad; 
kui neid sealt ära ajada, istuvad nad kaldale maha ja arutavad nähtavasti meie veidraid 
toimetusi. Nad polnud võimelised meie tööde eesmärgist aru saama. Nad ei mõistnud, milleks 
on vaja auke maasse kaevata, kuid täiesti segadusse viis neid see, et niisuguse tööga veel 
kiirustatakse.»4 

Kui aeglaselt ka Sagastõri polaarjaama ehitamine ei nihkunud, õnnestus teadlastel õigel ajal, 
nimelt päev enne kindlaksmääratud tähtaega, 19. (31.) augustil alustada meteoroloogilisi 
vaatlusi, mida sellest päevast alates tehti 22 kuu kestel. Kuni elumaja ehitati, elasid kõik 
külmades ja niisketes kajutites. 

28.. augustil lõpetati maja viimistlus, järgmisel päeval lõhnas kogu elamu värskeltküpsetatud 
leivast. Töölised kolisid sisse esimestena ning nädala pärast, kui teadlaste tuba oli valmis, 
järgnesid neile ka Jürgens, Bunge ja Eigner. Oli ka viimane aeg, sest külm tugevnes iga päe- 
vaga ja väljas tuiskas. Kõik olid õnnelikud, sest nad võisid nüüd päris talve vastu võtta kahe 
ahjuga majas, mille põrandad olid kaetud vildi ja vaipadega. 

«Päevad muutusid üha lühemaks ja kui madal lõuna-päike kallas oma punakat valgust meie 
tuppa, siis ei tundnud keegi meist rahutust polaaröö pärast, mis alati oli poi aar reisi j ais 
tekitanud raske ja rusuva meeleolu.»5 

Lund sadas vahetpidamata ja see kattis nii saare kui ka Leena harud valge vaibaga. Kõik 
ümberringi oli valge ja 

vaid harva võis siin-seal näha üksikut puutüve või kuivanud rohutukka . .. Valge lumekõrbe 
üksluisus rõhus samuti nagu üha pikemaks muutuva öö pimedus. 

Iga kaheksa tunni järel asus Bunge teaduslikku valve-korda. Oli siis väljas purgaa või hirmus 
pakane — kaheksa korda tuli minna meteoroloogilise onni juurde, et aparaatide näidud 
päevikusse üles tähendada. Jürgens parandas koos mõne töölisega Tass-Arõ juures tormi poolt 
rikutud aparaate. 

19. oktoobril (1. novembril) asuti tegema geofüüsikalist uurimistööd. Hakati määrama 
magnetilist deklinatsiooni, magnetilisi variatsioone ja tehti astronoomilisi vaatlusi. 
«Vahepeal oli polaaröö oma õigustesse asunud,» kirjutas Bunge päevikusse. «Temperatuur oli 
väga madal ja üks lumetorm teise järel mühises meie jaama kohal. 27. oktoobrist alates me 
päikest enam ei näinud. Ainult kitsas, algul punakas, hiljem taid hele riba keskpäeva ajal 
lõunataeval teatas, et päike on olemas ja andis, lootust, et see ilmub aja jooksul uuesti 
taevavõlvile. See-eest aga helendasid taeval üha sagedamini veidrakujulised virmalised. 
Tummas vaimustuses imetlesime ülevat ja imelist vaatemängu, mida pakkusid meile 
lindikujulised virmali-sed.»6 

Kuuldus ränduritest, kes elavad Sagastõri saarel, kandus kiiresti mööda põhjamaad laiali. 
Peagi muutusid kohalikud elanikud jaama sagedasteks külalisteks. Nad sõitsid siia mitte üksi 
Leena delta asulatest, vaid ka Jana, Olenjoki, Anabari suudmetest. Paljudel oli vaja arstiabi ja 
Alexander Bunge ei säästnud ravimeid, .teadmisi ega südamesoojust, et naabreid aidata. 

Iga kuu saabus Verhojanskist post. See päev oli tarvitajatele pidupäevaks, sest siis said nad 
teateid Peterburist, Tartust, Tallinnast, mis asusid tuhandete verstade kaugusel, nii et vahest 
tundus, nagu viibiksid nad teisel planeedil. Kõigepealt loeti mitu korda läbi kirjad, siis tuli 
järg ajakirjade ja ajalehtede kätte, mis olid juba neli kuud vanad. Kui post oli läbi loetud ja 
polnud külalisi, püüdsid rändurid kala või korraldasid kirjandusõhtuid, arutades poole ööni 
Puškini, Lermontovi, Tolstoi, Turgenevi ja Štšedrini romaane ja jutustusi. 

Eriti suurt mõnu tundsid nad saunast. Tunne, et sa oled puhas ja terve, maksab Põhja-Jäämere 
kaldal 72. laiuskraadil palju. 

Kibedas tööhoos ei märgatudki, kuidas saabus uus, 1883. aasta. Ühtlasi hakkas lõppema 
polaaröö. Varsti võis juba ilma laternata aparaatide näitusid lugeda. 20. jaanuaril ilmus päike. 
Peaaegu kolm kuud kestnud pimeduse võim oli murtud. Kuid külm ei andnud alla. Vastupidi, 
see tugevnes veelgi. Kahe nädala jooksul oli temperatuur —50° piires. 

«Välja võis jääda vaid väheseks ajaks,» kirjutas N. Jürgens. «Juba kõige nõrgema tuule korral 
lõikus näkku ja laupa terav valu. Tundrast kostis vahetpidamata, kuidas lumi pragunes. See 
heli meenutas piitsavihinat. Aeg-ajalt pragunes pinnas niisuguse kärgatusega, nagu oleks 
kahurit lastud.»7 

Aparaatidega oli raske töötada. Vaatleja auras ja aur kattis instrumentide klaasi jääkorraga. 
Vaevalt jõudis ta kõrva paljastada, et kronomeetri tiksumist kuulata, kui kohe tuli seda 
käpikuga hõõruma hakata, sest muidu võis külm kõrva ära võtta. Eriti raske oli 1883. aasta 
veebruari alguses, kui 40-kraadise pakasega kaasnes tugev tuul. 

Rändurid pidid Sagastõril olema veel pool aastat. Juba tegid nad tagasipöördumisplaane, kui 
äkki saabus Geograafia Seltsilt ettepanek jääda veel teiseks aastaks ja jätkata teaduslikku 
uurimistööd endise programmi järgi. Üksmeelselt otsustati jääda teisele talvitumisele 
Arktikasse... 

Aeglaselt lähenes polaarkevad. Helisedes pudenes maha esimene tilk, tekkisid esimesed 
sulakud. Kuid pakane püsis, veel möllasid lumetormid, mis matsid jaama katuseni hangede 
alla. Alles 16. mail tõusis temperatuur üle nulli. Sel päeval oli õhk täis hanede, neppide, 
partide, hahkade, luikede ja kajakate hääli. Kõik, kes polnud valvekorras, küttisid hasartselt 
ülelendavaid linde ja täiendasid niiviisi talve jooksul kokkukuivanud värske liha varusid. 


Ehkki talv pöördus veel mitu korda tagasi, astus kevad oma õigustesse. Lõunast tuli tulvavesi 
ja juuni keskel heitis Leena endalt jääahelad. Tundrast kadus lumi ja hakkasid õitsema 
esimesed eredad lilled. Ei tahtnud nagu uskudagi, et suvi oli saabunud. 

«Ilmad olid külmad, sombused, vihmased ja udused ning tihti oli nii pime, et kogu päeva 
põles toas lamp. Päikest ei näinud me päevade kaupa,» kirjutas Bunge. Ehkki ta 

282 

oli jaamas pidevate meteoroloogiliste ja magnetiliste vaatlustega ametis, õnnestus tal ette 
võtta ka reise. 

Juuli lõpus läks ta koos kaaslastega Leena suudme lähedale Bõkovi neemele, kus ta lootis 
külastada kohta, kus Mihhail Adams 1806. aastal leidis teaduse ajaloos esimese mammuti 
skeleti, mida tänapäeval säilitatakse Teaduste Akadeemia Zooloogiamuuseumis. 

Teel uuris ta Leena delta harusid ja saari. Ta viibis ka sellel saarel, kus talvitusid viimast 
korda polaaruurijad eesotsas George de Longiga, kelle laeva jää oli põhja pool Uus-Siberi 
saarestikku puruks muljunud. Olles kurnatud raskest rännakust mööda triivjääd ja sõidust 
viletsal paadil, eriti aga näljast, külmusid nad samal kaldal, kus praegu seisis Alexander 
Bunge. «Ehkki siin polnud midagi erilist, jättis see koht mulle vapustava mulje. Mõni samm 
kõrgest kaldast eemal ol] tulease, poolpõlenud tekid, rõivatükid,» kirjutas ta oma päevikusse. 
Samas vedelesid prillid, võib-olla samad, mida oli kandnud George Washington de Long, kes 
hukkus julgel ja lootusetul katsel jõuda laeval «Jeannette» põhjapoolusele ... 

«Nad õnnetud lootsid siit pärast rasket mereretke leida pääsemist, kuid külalislahkuseta mere 
asemel oli siin veelgi vähem külalislahke maismaa, sest just sel ajal algas põhjamaine sügis 
oma lumetormidega,» kirjutas Bunge. «Selle asemel et suunduda läände, kus nad igal sammul 
oleksid võinud kohata jurtasid ja inimesi, alustasid nad oma saatuslikku teekonda lõunasse, 
kuni hukkusid külmast ja näljast Jakov Belka saarel.»8 

8. augustil jõudis Bunge Bõkovi neemele. Siit leidis ta hiiglasuure mammuti sääreluu ja selle 
lähedalt õlaluu. Kuid see oli ka kõik, mis siit leida oli. 

Bõkovi neemelt liikus ta edasi lõunasse ja leidis Bõkovi poolsaare järsakutest mõned 
mammutiluud ja tundmatu kahesõralise fossiilse looma jäänused. Lõpuks jõudis ta sinna, kust 
Adams peaaegu 80 aastat tagasi oli leidnud mammuti luustiku. Adams oli sinna püstitanud 
mälestusmärgi, kuid hiljem kadus see varingu alla. Tähelepanelikult uuris Bunge leiukohta, 
eriti aga järsakutes paljandunud, kuid pinnasega kaetud jääd. Mammutit siit ta ei leidnud, see- 
žest aga viis ta kaasa rikkalikud mineraloogilised ja botaanilised kollektsioonid. Ta kirjutas 
oma päevikusse: «Et me puutusime siin kokku botaanikaga, siis teatan ma lühidalt oma 
botaanilistest leidudest üldse. 

Alates sellest, kui Sagastõril puhkes esimene lill, korjasin ma vahetpidamata taimi nii 
Sagastõrilt kui ka teistelt läheduses asuvatelt saartelt. Ma mõtlen, et vaevalt jäi Sagastõrile 
midagi tähelepanuväärset, mida ma ei märganud. Pärast minu naasmist reisilt ei leidnud ma 
sealt ühtegi liiki, mida varem minu herbaariumis poleks olnud või mida ma poleks näinud, 
kuid polnud veel kogunud, sest taim ei õitsenud veel. Kogu oma sõidu kestel Bõkovi neemele 
korjasin ma taimi kõikidelt saartelt, pöörates loomulikult tähelepanu vaid neile liikidele, mida 
ma varem polnud kohanud või mis olid siis olnud korjamiseks kõlbmatud. Kõikide säärtel 
kasvavate liikide kogumine tundus mulle täiesti tarbetuna. Antud momendil ei saa ma öelda, 
mitu liiki minu herbaarium sisaldab, kuid igal juhul mitte alla 200.»" 

Palju päevi hulkus Alexander Bunge koos jakuutidega Leena saartel ja harudes. Puhkesid 
esimesed lumetormid, kuid ta ei katkestanud uurimistööd. Teda rõõmustas, et jakuudid 
osutusid headeks abilisteks. Tundide kaupa pidid nad paati kandma, ületama jääkülmas vees 
koolmekohti, aerutama, kuid nad olid alati väsimatud ja heas meeleolus ning võisid lõpmatult 
jutustada kas äsja nähtust või varem üleelatust. 


Pärast päevateekonda tegi Bunge vihikusse märkusi oma vaatluste kohta. Samal ajal lasksid 
jakuudid võrke sisse. Ja järgmisel päeval oli hommikusöögiks sterletisupp või siis praetud 
muksun... 

Lõpuks Bungel vedas. Ta avastas Leena deltast ida pool asuval neemel kivistisi sisaldava 
pinnasekihi, mis andis talle selle polaarpiirkonna formatsioonide üle otsustamiseks 
väärtuslikke materjale. 

Ekspeditsioon otsustas leiukoha lähedal ööbida. Kuni õhtusööki valmistati, vaatles Bunge 
binokliga ümbrust: Ja äkki nägi ta Leena poole laskuvatel mägedel kolme toredat 
mägilammast. Järgmisel hommikul hakkasid mehed neid jälitama, kuid loomad ei lasknud 
jahimehi lähedalegi. Pikkade hüpetega kadusid nad välgukiirusel silmist. 

«Sellelt kõrgelt mäelt avanes üle madalate pruunikas-punaste küngaste maaliline vaade Leena 
orule. Juba kaugelt, kaugelt oli näha seda imetoredat jõge, mis päikeses lookles oma 
kääruliste taevassiniste kallaste vahel. See oli pilt, mida ma polnud kunagi veel näinud. Põhjas 
laius jõe piiritu delta. Äkki valdas mind igatsus kodu ja oma 

lähedaste järele, kellest ma midagi ei teadnud. Mulle tundus, et Eesti on kusagil lähedal. Ja 
mis mind siis temast lahutaski? Seal, mööda jõge üles, kaugel teisel pool sinavaid mägesid on 
Jakutsk, kust on Irkutskisse 3000 versta, kuid Irkutskist on koju vaid veidi üle 6000 versta ja 
ma olen seal, kuhu mind praegu mu igatsus viib. Kuid ma ei tohtinud kaua oma mõtetele 
anduda ega imetleda kaunist maastikku. Taipasime, et kogenud tunguusita, kes tunneb 
mägilammaste kombeid, me siin toime ei tule. 

Kuid aeg lendas ja ma olin juba jaama hilinenud. Pealegi hakkas baromeeter hoogsalt 
langema ja ma kartsin siia liiga kauaks jääda, sest me pidime jällegi sõitma üle suure veevälja. 
Kuidas ma ka poleks tahtnud veel mõni aeg neis mägedes viibida, kuid võtsin end kokku ja 
läksin paadi juurde, mis asus meist umbes 10 versta kaugusel Stolbovoi saare vastas, kus 
jakuudid pidid meid kokkuleppe kohaselt ootama. Pealegi olin pettunud — neis toredates 
mägedes ei leidunud kivistisi.»10 

21. augustil jõudis Bunge tagasi Sagastõri jaama. Siin ootas teda ebameeldiv uudis. 
Geograafia Selts oli otsustanud teadlased Peterburi tagasi kutsuda. 

Raske oli mõista, et praegu, mil kõik on uurimistöö jätkamiseks ette valmistatud, tuleb sellest 
loobuda. Ränga vaeva ja ohtude hinnaga toimetasid kohalikud elanikud Jakutskist pärale suuri 
summasid maksnud toiduvarud... Kohapeal polnud neid võimalik müüa, nende tagasiviimine 
Jakutskisse aga oleks läinud veelgi kallimaks. Teadlased lootsid, et saanud teada nende 
ettevalmistusest, muudab Geograafia Selts oma viimase otsuse. Seni aga hakati valmistuma 
pikaks teekonnaks. 

Esimesena lahkus jaamast Alexander Bunge, sest Teaduste Akadeemia oli ta määranud Uus- 
Siberi saartele mineva ekspeditsiooni ülemaks. Sel ajal räägiti neist saartest, et 
«sinnapääsemine pole raske, kuid äratulekuga on asi hullem».11 

16. oktoobril jättis Bunge oma kaaslastega hüvasti. Kaheksa päeva pärast oli ta Bulunis, kuhu 
oli saabunud ka ekspeditsiooni post. Selle hulgas oli Geograafia Seltsi kiri, milles teatati, et on 
otsustatud uurimistööd Leena deltas jätkata veel üks aasta. Bunge kirjutas Teaduste 
Akadeemiale kirja, milles ta palus ekspeditsiooni Uus-Siberi saartele edasi lükata, ja ruttas 
aega viitmata sõprade juurde tagasi. 

«Jälle algas monotoonne, tund tunni, minut minuti ja sekund sekundi järele korrapärane elu, 
millele tõid suvel ja sügisel vaheldust ekskursioonid, külalised ja jaama isikulise koosseisu 
vahetus,» kirjutas Bunge. «Kõik läks oma rada nagu mullugi. 

Kuid selline üksluisus polnud meile sugugi koormav. Päev möödus päeva järel. Vaid 
kokkulepitud päevil oli meie elu reeglipärasus häiritud: vaatlustest tuli kõigil osa võtta ja 
töötada tuli veelgi pingelisemalt, sest sel aastal oli meil üks vaatleja vähem. 


Kuid see vahetpidamatu töö, millega me oma jaamas viibimise aja jooksul ei suutnud isegi 
täiesti toime tulla (kui arvestada kogutud vaatlusmaterjalide esialgset läbitöötamist), oli vaid 
kasuks. Sest meil polnud aega anduda nukratele mõtisklustele ja tunda koduigatsust, mille üle 
polaarrändurid tavaliselt kurdavad. Ka nii vaimu- kui ihutoitu oli meil küllaldaselt. Niisiis 
võisime tulevikule julgelt otsa vaadata.»12 

Lakkamatus töös möödus polaaröö märkamatult. Teist korda tähistasid Sagastõri jaama 
elanikud uut aastat, selle järel aga saabus juba valge aastaaeg. 

Kord saabus jaama Ziganski ulussi kirjutaja 1. Novgorodov. Ta teatas ränduritele, et hulk 
aastaid tagasi, 1857. aastal, olid kohalikud elanikud leidnud Sagastõri saarest 35 versta edela 
pool hiiglasuure mammuti korjuse, millelt nad raiusid ära pea ja kihvad. .. Selgus, et 
hämmastav leid ei oodanud Alexander Bunget mitte sadade kilomeetrite kaugusel, vaid otse 
naabruses Kaigalahhi saarel... Jaama ülem Jürgens mõistis Bunge soovi viivitamata teele 
asuda ja nõustus tema eest vaatlusi sooritama. 

25. märtsil saabus Bunge leiukohta ja alustas otsinguid, mis kestsid 10. maini. Kogu aja elas 
ta kaevamispaiga lähedal onnis, mis oli valmistatud mõnest palgist ja lume-pankadest. 

Kuid otsingud ei andnud tulemusi, sest jakuudid ei teadnud täpset leiukohta. Ehkki lumi oli 
juba 700-ruut-meetriselt platsilt kõrvale aetud, polnud loomast ikka veel mingeid jälgi. Sel 
ajal hakkasid oma viimaseid sõite mööda Leena deltat sooritanud teadlased valmistuma ära- 
sõiduks. 

19. juunil 1884. aastal vabanes Sagastõri lähedal asuv jõeharu jääst. Hakati lõpetama vaatlusi 
ja pakkima aparaate. 

«Meie maja ja naabruses asuvad jurtad tühjenesid, mingi nukrus poetus südamesse, kui 
vaatasid väljakut, kohta, kus me peaaegu kaks aastat olime töötanud ja mille nüüd maha 
jätsime,» kirjutas Bunge. 

24. juunil käisid Bunge ja Jürgens viimast korda jaama läbi, kus nad olid veetnud «palju 
nukraid ja raskeid tunde». 

«Kuid mälestustes tundus kõik roosilisena ja mitte ükski ekspeditsiponi liige ei meenuta päevi 
Sagastõril teisiti kui rahulolu ja tänutundega. Ka meie tegevust võis pidada täiesti 
rahuldavaks. Peaaegu kahe aasta jooksul kogusime rikkaliku teadusliku materjali ja jääb üle 
vaid soovida, et meie töö tulemused ajendaksid uue ekspeditsiooni organiseerimise Leena 
suudmesse ja et me järglased tunneksid end Sagastõris niisama hästi kui meiegi,» kirjutas 
Bunge. 

Aga enne kui rändurid jõudsid jaamast lahkuda, hakkas jõeharult paistma lähenev paat. See 
oli postikasakas. Ta tõi Bungele suure summa raha, mille oli saatnud Geograafia Selts 
mammuti otsimise jätkamiseks. Lahkumine lükkus järgmisele hommikule. Bunge saatis 
Jürgensit ja tema kaaslasi mammuti leiukohani. Siin jättis ta seltsimeestega hüvasti. 
Kolmekordse hurraaga tervitasid need mahajääjaid. Bunge ja kasakas vastasid sõpradele 
kolme kogupauguga. 

Vesi oli veel väga kõrge. Enne poolteist kuud ei saanud kaevamistööle asuda. Bunge otsustas 
aega kasutada selleks, et tutvuda delta lääne- ja loodeosaga, kontrollida varasemate kaartide 
täpsust ja koguda kas või natukegi meretaimi ja -loomi. 

Mõne nädala kestel ristleb Bunge kasaka ja mõne jakuudi saatel pisikeses paadis mööda 
jõeharusid, määrab nende asendit ja kannab kaardile tundmatuid saari. Tormid takistavad 
tööd, kuid veelgi enam valmistavad tuska sääsed, kelle pisted teevad niisugust valu, nagu 
lõikaks keegi noaga ihu küljest nahka lahti. 

Bunge liigub üha rohkem põhja poole ja jõuab lõpuks mereni. Ta on mures, kas nad ikka 
leiavad edasisel teel lõkke jaoks ajupuid, kuid see kartus on asjatu. Jakuudid oskavad puid 
leida. 


«Tõenäoliselt imestavad paljud, et juulikuus tuleb muretseda lõkkepuude pärast, sest 
mõnikord võiks ju ka külma õhtusöögiga piirduda,» kirjutas ta. «Ei tohi aga 

unustada, et selle aja jooksul tõusis temperatuur vaid pisut üle nulli ja et sageli oli öösel 4° 
külma. Pealegi sadas iga päev lund ja tuul puhus lakkamatult, nii et oli peaaegu torm. 
Tunguus või jakuut ei kujuta ööbimist ilma lõkketa üldse ette ja peagi veendusin ma, et see on 
tervise säilitamiseks möödapääsmatu. 

Võimatu on kirjeldada seda meeldivat tunnet, mis valdab rändurit, kui ta pärast rasket päeva 
poeb tuule, lume ja vihma eest telki, istub tule ääres, joob teed ja ootab õhtusöögi valmimist. 
Kes niisuguses olukorras ei leia täielikku rahuldust ja tasu kõigi oma vaevade eest, see ärgu 
Põhjas rännaku.»13 

21. juulil jõudis Bunge Hagrõ-Ivan-Tonaldo neeme põhjatippu. Siit leidis ta mõningaid 
meretaimi ja -loomi. Ta vaatles delta põhjaosa, merel valendavaid sulamata jääpanku. Siis aga 
tõusid pilved ja tugevas tuules hakkas sadama liivaga segunenud lund, mis ei lasknud silmi 
isegi pilutada. Bunge otsustas oma ekskursiooni Põhja-Jäämere rannikule lõpetada. Ta oli 
oma retke tulemustega rahul ja lootis, et tõi sellega kõige enam kasu kartograafiale, et tema 
vaatlused on heaks materjaliks Leena delta edasisel uurimisel. Pealegi täiendas ta oma 
kollektsioone ja sooritas kogu retke kestel meteoroloogilisi vaatlusi, mis olid kestnud nüüd 
kokku kaks aastat. 

Juulikuu viimastel päevadel asus Bunge lootusrikkalt mammutit otsima. Teda abistasid kuus 
jakuudi töömeest. Päev päeva järel kaevasid nad auke, kuid möödus nädal, algas juba teine, 
tulemusi polnud aga mingisuguseid. 

16. augustil märkis Bunge oma päevikusse: «Tunnistan, et see oli mulle raske aeg. Kuni 
töödel on mingeid tulemusi, jääd nendega rahule, trööstid end sellega, et ebasoodsate 
asjaolude pärast ei suuda sa rohkemat saavutada. Kui sa aga midagi ei saavuta ja iga päevaga 
kaob lootus üha enam, siis on su elus kõik sünge: iga labidatäis oli mulle koormaks, sest 
niikuinii on kõik asjatu!»14 

Jakuudid rääkisid, et kevadvesi on mammuti ära kandnud ja mõned mehed lahkusid töölt. 
Bunge palkas naaberkülast veel kaks töölist ja jätkas otsinguid. 

Ta ei tahtnud end võidetuks tunnistada. 

Ühe augurea kõrvale tekkis teine. Päevad muutusid üha lühemaks ja külmemaks, kuid 
mammutit ei leitud ikkagi. 

24. augustil kirjutab Bunge nukralt päevikusse, et ta on 

lootuse kaotanud ja jätkab tööd vaid sellepärast, et Geograafia Seltsile puhta südamega öelda: 
«Ma tegin kõik, mida ma suutsin.» 

Bunge otsustas mammutit otsida kalda äärest vee alt. Äkki tabas ta labidas midagi kõva. 
Alguses mõtles ta, et see on ajupuit, kuid mõne hetke pärast nägi ta selgroolüli, roiet ja 
vaagnaluud ... 

Enne talve saabumist korjasid nad mammuti luustiku osad kokku ja Alexander Bunge saatis 
oma leiu Peterburi. Ise aga sõitis ta Irkutskisse, kus pidi kohtuma oma eelseisva 
ekspeditsiooni kaaslase Eduard Tolliga. Nad olid juba vanad sõbrad. Raugaeas meenutas 
Bunge, et nad olid kohtunud üliõpilaspidude ajal Tartu ülikooli seinte vahel ja ajanud «alatasa 
teaduslikku juttu enamasti zooloogi-listel teemadel (liikide põlvnemisest ja muust taolisest). 
Meid ümbritsev üldine lõDut*emine ei seganud seda põrmugi».15 

1885. aasta veebruari lõpus sõitsid sõbrad Jakutskisse, kuhu nad jõudsid 7. märtsil. Kuu aja 
pärast suundusid nad edasi Verhojanskisse. Alguses sõideti hobustega, hiljem aga kergetel 
põdranartadel. 1885. aasta kevadel ja suvel, mil nad uurisid Jana piirkonda, olid nende 
transpordivahendeiks nartad ja ajuti ka paat. 


Talv tabas Bunget ja Tolli Kazatšje külas, 30 versta Ust-Janskist lõuna pool. Noorte teadlaste 
entusiasmi ei suutnud jahutada 50-kraadised pakased ega kolm kuud kestnud polaaröö. 
Hoolikalt valmistusid nad minekuks Uus-Siberi saartele, mida viimase 60 aasta jooksul 
polnud külastanud ükski uurija. Oli vaja hankida umbes 15 koerarakendit, et vedada 700 
puuda kaaluvat ekspedit-sioonivarustust. 

1886. aasta märtsis oli Bungel 240 koera ja 20 nartat. Varustus oli koondatud Svjatoi Nossi 
neeme lähedale Aidžergaidahhi. 

31. märtsil seisis Bunge jälle Põhja-Jäämere kaldal. Uus-Siberi saared asusid temast vaid 
mõne päevatee-konna kaugusel. 

«Ümberringi laius üksluine valge kõrb, ühest küljest ääretu valge meri, teisest — lumega 
kaetud tundra, millest turritasid rohututid. Kauguses võis selge ilmaga näha madalaid 
mägesid, põhjas Püha neeme ähmaseid kontuure,» kirjutas Bunge.16 

Laagris käis kärarikas ja vilgas tegevus. Siin varem 

seisnud hoonete ümber olid üles löödud mõned põdra-nahast tšummid, milles elasid 
ekspeditsioonist osavõtvad jakuudid. Iga telgi alt lookles suitsu, «kostis lõbus jutuvada ja 
isegi laul, mida katkestasid koerte õudne haukumine ja ulgumine ning nende ajajate kisa, kes 
püüdsid kaklevaid koeri lahutada». Bunge ja Toll otsustasid ekspeditsiooni jagada kaheks 
osaks. Toll pidi suvel uurima Anjou saari, Bunge aga õppima geoloogilises ja paleonto- 
loogilises suhtes tundma Suurt Ljahhovi saart, kus kohalike elanike jutu järgi pidi hulganisti 
leiduma väljasurnud loomade jäänuseid. 

29. aprillil lahkusid rändurid Aidžergaidahhist ja lõid järgmisel päeval oma telgid üles 
Bludnaja jõe kaldal Suurel Ljahhovi saarel, ööpäev hiljem astusid nad Väikesele Ljahhovile. 
Ja ei möödunud kahte päevagi, kui nad olid juba Katlasaare Karuneemel. 

7. mail jätsid sõbrad hüvasti. Toll läks uurima Fadde-jevi ja Uus-Siberi saari. Bunge sõitis 
põhja, et jätkata Katlasaare kaardistamist. Palju tuska valmistasid talle udud. Kõige halvem oli 
aga see, et kaldalt polnud puid leida. Ei jäänud muud üle, kui põletada alguses telgivaiad, 
hiljem aga kogu muu puukraam peale nartade. Hoolimata sellest lahkus Bunge Katlasaarelt 
alles 21. mail ja hakkas lõunasse liikuma. Teel tabas rändureid tugev idatuul, mille eest tuli 
jääpankade taga varju otsida. 

«Tugev lumetorm hoidis meid sel kohal kolm päeva, meie telk oli lund täis tuisanud, nii et 
teda tuli tühjaks loopida. Asjad läksid kopitama,» meenutas seda Bunge. 

Suurel Ljahhovi saarel ootas Bunget pettumus. Tunguusid, kes pidid talle tooma sõidupõtru, 
ei teadnud midagi ekspeditsiooni kaheks jagunemisest, olid läinud Katlasaarele ega kohanud 
üldse rändureid. Nad olid mõni päev tagasi äjra sõitnud ja võimatu oli neid kätte saada. 
Hirmuga mõtles teadlane, et kogu suvi võib transpordi puudumise tõttu raisku minna, sest 
koertega ei saa ju mööda paljast maad sõita. Jäi vaid lootus, et mandrilt saabuvad kütid, kellelt 
ta saab põtru üürida. Tema lootused täitusid siis, kui ta oli juba igasuguse usu kaotanud. 

14. juunil ilmusid Bunge onni juurde neli kütti, kes olid tulnud üle Dmitri Laptevi väina jää. 
Üks neist oli koos kuue põdraga nõus jääma Bunge teenistusse. Kogu suve ja sügise sõitis 
Bunge mööda tundrat ringi, vaadeldes teadusele huvipakkuvaid kohti. 

Kui Leena deltas olid suurimaks nuhtluseks sääsed, siis Suurel Ljahhovi saarel valmistasid 
ebameeldivusi tuuled. Neid päevi oli harva, mil taevas oli selge ja valitses täielik tuulevaikus. 
«Need olid tõelise naudingu ja puhkuse minutid, kui isegi see vaene, sombune ja karm maa oli 
roosilises valguses ning eriti siis, kui teda sai vaadelda mäekünkalt, nagu mul õnnestuski. 
Ümberringi oli rohekaspruun tundra, kus kauguses kerkisid lillakad maalilised mäed, nende 
taga aga jäine meri ja otse silmapiiril Püha neeme rannikumägede sinised kontuurid. 
Keskööpäike kallas sellele oma hägust punakat valgust. Kuid seda polnud kauaks. Äkki 


ilmusid mägede kohale mütsikujulised udupilved, mõne minuti pärast oli see pilt kadunud ja 
juba vihiseski esimene tuuleiil.»171 

Sel ajal, kui tema saatja, vedas põtradega ekspeditsiooni varustust ja toiduaineid, rändas 
Bunge jalgsi mööda Suurt Ljahhovit. Pikemaid peatusi tegi teadlane kohtades, mis pakkusid 
talle geograafilisest ja paleontoloogilisest aspektist suuremat huvi. Koos oma kaaslasega elas 
ta põdra-nahkadest telgis, õhtuti ja halva ilmaga aga istus lõkke ääres... 

Nii nagu Leena ekspeditsiooni ajalgi, pööras ta ka siin suurt tähelepanu botaanikale. Ta 
kirjutas, et Suurel Ljahhovil on «kõik taimed küllalt haleda väljanägemisega, vaid mõne tolli 
kõrgused, just nagu püüaksid nad end vastu maad suruda. Kogu taimestik sarnaneb pöetud 
vaibaga, mis võib mõnikord küllalt värvirikas olla. Juured ei suuda sügavale mulda tungida, 
sest maa on pidevalt külmunud. Kõige kuivemates ja päikeseküllasemates kohtades sulab 
muld vaid 40 sentimeetri sügavuseni. Muuseas kasvab mõnede väikeste jõekeste niisketes 
orgudes küllalt tihe rohi. Varematel aegadel sõid seda hobused, kellega siia olid saabunud 
ettevõtlikud kütid.»18 

24. oktoobril 1886. aastal saabus Toll, kes oli uurinud Katlasaart, Uus-Siberi ja Faddejevi 
saari ning Anjou saarestikus asuvat nimetut saart, mille ta oli nimetanud Bunge maaks. 
Rändurid läksid üle jää mandrile. Kuu aja pärast saabus Teaduste Akadeemiale telegramm, et 
ekspeditsioon on rikkaliku teadusliku saagiga Jakutskisse jõudnud. 

Bunge ja Tolli ekspeditsioon tegi laialdasi klimaatilisi, bioloogilisi ja geoloogilisi uurimistöid. 
Võimaluse korral 

jälgisid nad jää liikumist, kuid nende peamine tähelepanu oli suunatud mammutiga ühel ajal 
elanud fossiilsete loomade, fossiilse jää ja muistse taimestiku jäänuste uurimisele. 
Ekspeditsioonilt naasnud Bunge ütles oma ettekandes Geograafia Seltsile, et Uus-Siberi 
ekspeditsioon oli vaid esimeseks katseks. 

«Me alles saime teada, et sõit saartele on võimalik ja kuidas seda nimelt peab korraldama. 
Lõplikust uurimisest ei saa juttugi olla, sest palju huvitavat jäi Ida-Siberi saarestikus uurimata. 
Pealegi on kaugemal põhja pool näha täiesti tundmatu, niinimetatud Sannikovi maa. 

Ma olen veendunud, et pärast kogutud materjalide läbitöötamist kasvab huvi selle maa vastu 
veelgi. Praktilisi tulemusi on esialgu veel vähe, kuid neid polegi vaja oodata. Nad tekivad 
pärast teaduslikke uurimistöid, mõnikord mitme aastakümne pärast või isegi veel hiljem. 
Seepärast loodan ma, et varsti organiseeritakse sellele maale teine ekspeditsioon, arvatavasti 
on see Vene oma, mis toob teadusele kasu ja Venemaale kuulsust.»19 

Teadlased hindasid kõrgelt Bunge ja Tolli ekspeditsiooni tulemusi. Teaduste Akadeemia 
1886. aasta aruandes öeldakse, et Bunge ja Tolli kangelastegu on väärt, et seda kanda 
väljapaistvate teaduslike saavutuste kroonikasse. «Teaduste Akadeemia ülesanne on täidetud 
peaaegu ootamatus ulatuses ja meie saadikute silmad nägid lõpuks esmakordselt neid 
Venemaa külalislahkusetuid ääremaid.» 

Hiljem viibis Bunge Kaug-Idas, Kamtšatkal, Anadõris, Jaapanis, Hiinas, Koreas, Itaalias ja 
troopikamaades. Ta käis läbi kogu maailma, kuid Põhjamaa kutsus teda endiselt. 

1893. aastal võttis ta osa ekspeditsioonist, mille mereministeerium saatis Jenissei suudmesse. 
«Asi seisis ehitusmaterjalide saatmises Siberi raudtee jaoks,» kirjutas Bunge oma avaldamata 
«Autobiograafias». «Oma väikestel laevadel, mis olid mglismaal ehitatud spetsiaalselt 
Jenissei jaoks, sooritasime edukalt ohtliku reisi üle Jäämere ja Kara mere. Juba väikese 
Goltšihha jõe suudmes vintsutas meid torm. Kuid oktoobris jõudsime Jenisseiski linna, 
vedades puksiiril endi järel kogu laa-dungit.»20 

Seejärel sõitis Bunge mitmesugustel laevadel kolme 

292 

ookeani avarustel. Vaevalt jõudis ta sellelt reisilt Peterburi tagasi, kui ta juba järgmisel päeval 
määrati Vene-Rootsi ekspeditsiooni juhi asetäitjaks Teravmägedele. 


Vene-Rootsi ühine ekspeditsioon pidi peale puhtgeodeetiliste ja -astronoomiliste tööde, mis 
olid seotud Maa kuju ja suuruse probleemiga, koguma andmeid raskusjõu jaotuse ja virmaliste 
kohta, rääkimata pidevatest magne-tilistest ja meteoroloogilistest vaatlustest... Ekspeditsiooni 
koosseisu kuulusid Peterburi, Eesti ja Odessa teadlased astronoomid A. Vassiljev, V. 
Ahmatov, 1. Sikora, A. Ganskoi, A. Pedašenko; füüsikud E. Stelling, A. Beier; looduseuurijad 
A. Bjalõnitski-Birulja ja O. Backlund. 

1899, aasta juuni keskel suundus ekspeditsioon akadeemik F. N. Tšernõšovi juhatusel Norrast 
Teravmägedele, mille ranniku lähedal Vene ja Rootsi laevad udusse sattusid ning lahku 
läksid. Ikspeditsioon otsustas elama asuda Hornsundis. Laadinud talvitamiseks vajaliku 
varustuse kaldale, asus üks laevadest — «Ledokol-2» otsima rootslasi. Selle reisi ajal külastati 
ka Virgo lahte, kust Salomon Andree oli kaks aastat tagasi lennanud õhupallil Põhjanaba 
vallutama ja jäänud Arktika jääväljadel jäljetult kadunuks. 

«Andree saatus sisendas meile sügavat kurbust,» kirjutas astronoom A. S. Vassiljev. «Majas 
oli säilinud veel provianti, varustust ja tähtsusetuid instrumente.» 

Kolme päeva pärast leidis jäälõhkuja rootslased, kes õlid jäässe kinni jäänud. Lepiti kokku, et 
Vene ja Rootsi ekspeditsioonid töötavad iseseisvalt. Seejärel pöördus jäälõhkuja lõunasse. 
Teel talvituspaika kaevati rannikult kivisütt, mille tagavarad olid lõpukorral, ja liiguti siis 
edasi Hornsundi poole. 800 meetri kõrguse mäe tippu rajasid reisijad tähise. Kogu proviant, 
telgid, rõivad ja instrumendid veeti üle liustike ja kivirahnude koertesaani-del ja seljas. 
Mäkketõusu ajal puhkes torm. Tuul pühkis kõik oma teelt, rebis maha telgid ja ähvardas kogu 
varustuse kuristikku heita. Siis aga mähkus kõik uttu, mis tegi rõivad ja jalanõud läbimärjaks. 
Et neid kuivatada, pugesid inimesed lahti riietumata magamiskottidesse. 

Juuli lõpul ja augusti esimesel poolel tähistas ekspeditsioon geodeetilisi punkte Storfjordi 
idakaldal. Ekspeditsioon sooritas edukalt ettevalmistustöid meridiaankaare mõõtmiseks. Peale 
geodeetiliste signaalide; tugivõrgu paigutamise tehti geoloogilisi, topograafilisi, 
hüdrograafilisi 

ja astronoomilisi vaatlusi, rajati meteoroloogia- ja magnetobservatoorium ja alustati 
süstemaatilisi meteoroloogilisi vaatlusi. 

28. augustil oli ekspeditsiooni asula valmis. See oli ehitatud Bunge juhatusel. Järgmisel 
päeval lahkusid vene laevad «Ledokol», «Bakan», ja «Betty» Hornsundist. Teravmägedele 
jäid talvituma doktor Alexander Bunge, astronoomid Vassiljev, Sikora ja Ahmatov, 
meteoroloog Beier, mehaanik Gan ning madrused Bakanin, Vassiljev, Volkov, Vjatšeslavov, 
Gruzdev, Dorofejev, Kitšigin, Mat-vejev, Moršnjov, Nivinn, Noskov ja Friedrichsmann. 
Tarvitamise ajal oli ekspeditsiooni ülemaks kindralstaabi kapten D. D. Sergijevski, tema 
asetäitjaks Alexander Bunge. Teravmägede uurijad valisid oma deviisiks Svjatoslavi sõnad: 
«Pigem hukkume, kui häbistame Venemaad.» 

Jäänud üksi Hornsundi kaldale, hakkasid rändurid Bunge juhatusel polaarööks valmistuma. 
Nad ehitasid kolm väikest hoonet astronoomilisteks vaatlusteks ja virmaliste jälgimiseks, 
vedasid kaldale jäetud kivisöe talvi-tuspaika, püstitasid koertemaja ja sepikoja. 

Talvitujate elutingimused olid head. Neil oli küllaldane toiduvaru, avaras, hästi sisustatud 
elamus suur raamatukogu. Igal teadlasel oli oma laud. Vaba aega sisustati teaduslike 
traktaatide ja lemmikraamatute lugemisega. 

8. oktoobril kadus päike silmapiiri taha. Linnud lendasid ära. Kõik elav puges peitu. Vaid 
inimesed läksid rangelt kindlatel kellaaegadel vihmast ja tormist hoolimata oma aparaatide 
juurde. Ajuti paistis kuu või loitsid kiirte-kujulised ja mitmevärviliselt küütlevad, hõõguvate 
lintide, sammaste ja keeristega sarnanevad virmalised. Eriti kaunid olid krooniku j ulised 
virmalised, kui peened poolläbipaistvad kiired laiusid ühest punktist seniidis kõikjale laiali. 
«Niisuguste virmaliste korral on taevas otsekui õrnast kiirteainest abažuuri voltide all.» 


Rootsi kolleegid pakkusid ekspeditsioonile elektrigeneraatorit, kuid seda polnud võimalik 
kasutada, sest ta kulutas väga palju petrooleumi ja pealekauba kuumenes kiiresti üle. Tuli 
petrooleumilampidega läbi ajada. 

See oli Bunge neljas talv Arktikas. Nagu eelmisigi, talus ta ka seda hästi. Ta ei suutnud mõista 
neid rändureid, keda hirmutas polaaröö vaikus. 

«Minu arvates on need liiga närvilised inimesed, kes pealegi kannatavad tegevusetuse 

all,» kirjutas Bunge. 

«Mulle tundub, et polaaröö möödub liiga kiiresti (käesolev polaaröö on mul arvult neljas, kui 
mitte lugeda veel kaht, mis osaliselt on teel veedetud). Vaevalt jõuad sa vajaliku programmiga 
toime tulla, rääkimata veel paljudest headest kavatsustest, kui juba tulebki valgus ja algab 
kevad, mis võtab kogu meie aja ära. On ju õige: te olete 10 kuu jooksul muust maailmast 
eraldatud, veelgi enam — ära lõigatud, kuid te olite selleks ju varem valmis ja selle mõttega 
harjunud. Ülejäänus olete aga oma tegude peremees. Me ei täheldanud, et oleksime polaaröö 
ajal olnud unised või siis selle lõppemisel kannatanud unepuuduse all. Võib-olla olime meie, 
kes me enamikus pärinesime Peterburist või Eestist, niisuguste tingimustega harjunud? Kuid 
meie hulgas oli ka Munamaalasi, kes tundsid end samuti täiesti hästi.»21 

Lõbus meeleolu ja elevus ei valitsenud mitte üksi teadlaste toas, vaid ka madruste omas, kelle 
laulud ja tantsud summutasid «tormi raevuka möirge ja mühina». 

Meeleolu oli kõigil suurepärane. Suurt heameelt valmistas Bungele pianiino. Tema unistused 
kandusid muusikahelide saatel kodupaika ja ta tahtis väga, et need, kes ootavad ja muretsevad 
talvitajäte pärast, võiksid heita pilgu Teravmägede avarustesse peidetud Vene ekspeditsiooni 
majakesse ja näeksid, et keegi pole masendatud, kurb ega kannata üksinduse tõttu. 

Muidugi polnud tal vita jäte elu nii kerge, nagu see võib tunduda. Bunge tunnistas 
avameelselt: «Lumetormide ajal, mis pimeduse saabumisel muutusid üha sagedamaks, on siin, 
Teravmägedel, väga paha olla. Viie rännu kestel mööda Põhja-Siberit kogesin ma küllaldaselt 
seda ootamatut ja ontlikku nähtust. Kuid niisuguseid torme nagu siin, polnud ei Leena deltas, 
Uus-Siberi saartel ega ka nende lähedal rannikul... Kõik mähkub peenikesse lume-tolmu, mis 
varjab su eest ka käegakatsutavaid esemeid. Kõik ümberringi oigab ja müriseb, maja väriseb, 
vastu aknaid trummeldab kõva sõmerlumi ja tuule poolt ümberkaudsetest mägedest 
kaasatoodud kiviprügi. Kõik, mis polnud kinnitatud, pühkis torm paigalt ja viis ära. Siis 
võisid meie vaatlejad vaid neljakäpakil magnetobser-vatooriumi pääseda, kuid vaatlused ei 
jäänud kordagi tegemata.»22 

Detsembri lõpus tuli tarvitajate majakese juurde karu ja hakkas kalahoidlat lammutama. 
Õnneks märkasid teda 

madrused. Kõik haarasid püssid ja tormasid majast välja. Uusaasta lõunalaual oli karulihast 
biifsteek aukohal. 

1900. aasta algas tugeva vihmasajuga, mille põhjustasid lõunatuuled. .. 

Üha sagedamini hakkasid karud uurijaid külastama. Kogu talvitamise jooksul nähti 62 
jääkõrbete valitsejat. 

10. veebruaril tõusis päike esmakordselt ümberkaudsete mägede kohale. Bunge ja ta 
seltsimehed hakkasid valmistuma eelseisvaks uurimistööks. 

Veebruari teisel poolel suundus esimene rühm geodeete ja astronoome Teravmägede 
sisemaale, et leida teed ja kohti, kuhu trigonomeetrilisi punkte rajada. 

Sellel karmil maal oli tormide ja pakase kõrval veel üks rändurite vaenlane — sügavad praod 
liustikes, mis sageli olid salakavalalt kaetud lumesildadega. Rändurid pidid olema väga 
ettevaatlikud, et mitte kuristikku kukkuda. 

Vaatamata raskustele õnnestus peagi rajada trigonomeetrilised punktid ja asuda uurimistöö 
juurde, mis kulges edukalt kuni uue vahetuse saabumiseni. 


Akadeemik Tšern5šov rääkis, et sooritades meridiaanikaare mõõtmisi arhipelaagi viies kõige 
raskemini ligipääsetavas kohas ja kogudes kliima, magnetnähtuste ja virmaliste uurimisel 
pretsedendituid materjale, «käitusid meie kaasmaalased Teravmägedel nagu kangelased». Sel- 
lele tuleb veel lisada, et Teravmägede peaaegu uurimata sisealade kohta saadi uusi andmeid ja 
parandati saarestiku vanade kaartide ebatäpsusi. 

«... Isegi ekspeditsiooni tulemuste pealiskaudsel silmitsemisel ei saa tunnistamata jätta, et ta 
töötas teaduse heaks enam kui kohusetundlikult ja Teaduste Akadeemia, tähistades oma 
liikmete ekspeditsiooni õnnelikku tagasi-jõudmist, soovib siiralt, et kogu Vene ühiskond 
tervitaks neid palavalt ning südamlikult.»23 

Esinedes mõni aeg hiljem välisministeeriumis, märkis F. N. Tšernõšov, «et lõviosa 
Teravmägede arhipelaagis korraldatud uurimistööst kuulub Venemaale. Kogu idarannik ja 
sisealad on saanud tuntuks vaid tänu venelaste mõõtmistele, mis on sooritatud polaarmaades 
enneolematu täpsusega. Sel alal on teaduslikud saavutused nii suured ja ilmsed, et ei vaja 
isegi tõestamist.»24 

Olles 1899.—1900. aasta ekspeditsiooni üks juhte, aitas Bunge palju kaasa uurimistööde 
õnnestumiseks. Rootsi valitsus autasustas teda Põhjatähe ordeniga. 

Vene-Jaapani sõja ajal võitles Alexander Bunge Port Arturi fortides. Tal õnnestus sõjavangist 
põgeneda ja 20. juunil 1905. aastal saabus ta Peterburi. Kuid ka tookord ei viibinud ta 
pealinnas kaua. 

«... Ootamatult kutsus teedeministeerium mind Jenissei suudmesse organiseeritava 
ekspeditsiooni arstiks,» kirjutas Bunge oma «Autobiograafias». «Minu eelkäija oli äkki ära 
öelnud. Nii nagu 1893. aastalgi laaditi mõnele aurikule ehitusmaterjali raudtee jaoks. 
Vaatamata sellele, et ettepanek tuli mulle pärast sõjaviletsusi ootamatult, sobis ta mulle 
mõningal määral... Ma pidin kohe otsuse langetama, sest järgmisel hommikul kell 8 pidid 
laevad väljuma. Ma sain kutse tänaval, 3. augustil 1905. aastal kell üks päeval. 
Üheksateistkümmend tundi hiljem, pärast väsitavat tööd kirjutuslaua taga ja pakkimist, olin 
ma juba ühe auriku pardal. Tulevik ,,oli tume, sest teel üle Kara mere ja Siberi Jäämere võis 
paljugi juhtuda, kaasa arvatud ka talvitumine .. . Kuid kõik läks hästi, me andsime oma 
kaubad ära ja ehkki hilja, kuid siiski õnnelikult, tulime üle Kara mere tagasi.»25 

Palju aastaid sõitis Alexander Bunge sõjalaevadel. Ta võttis osa inimeste päästmisest Messirfa 
maavärisemise ajal ning Itaalia valitsus autasustas teda Itaalia Krooniordeni ja -ristiga. 

Oma viimased eluaastad veetis Alexander Bunge Tallinnas, kus ta pühendus kirjanduslikule 
tegevusele. Kuni oma viimaste elupäevadeni säilisid tal sõbralikud sidemed nõukogude 
polaaruurijatega ja ta tundis siirast uhkust nõukogude teadlaste edusammude üle Arktika 
tundmaõppimisel. 


XIII. EDUARD TOLL 


Eduard Tolli deviisiks oli: «Edasi ja ainult edasi!» Kogu oma elu jooksul jäi ta sellele truuks. 
Toll sündis 14. märtsil 1858. aastal Tallinnas. Ta õppis Tartu ülikoolis ning uuris pärast selle 
lõpetamist Vahemere faunat ja Menorca saare geoloogilist ehitust. Oma teadusliku uurimistöö 
tulemusi üldistas ta töös, mille eest talle anti zooloogiakandidaadi teaduslik kraad. 

Varsti kutsuti teda osa võtma ekspeditsioonist Jana-maale ja Uus-Siberi saartele. 
Ekspeditsiooni juhatas tema vana sõber doktor Bunge. Saartel huvitas Tolli eriti 
kaldanõlvadel paljandunud, kohati kuni 20 meetri tüse-dune fossiilne jää. Ta uuris selle 
struktuuri ja õppis tundma jääaja faunat, mille jäänuseid oli arhipelaagis rohkesti. Kevade ja 
suve jooksul vaatles Toll Suurt Ljah-hovi saart, Faddejevi saart, Uus-Siberi saari ning Bunge 
maad. 


Ühel 1886. aasta augustikuu päeval vaatles Eduard Toll koos oma kaaslastega Katlasaare 
põhjarannikut. Äkki juhtis Vassili Džergeli tema tähelepanu ebatavalisele nähtusele. Kirdes 
paistsid silmapiiril lauskja madalikuga ühendatud nelja mäe kontuurid. 

Kaua vaatlesid Džergeli jä Toll merepõhjast äkki kerkinud saart. Teadlasele näis, et mäed 
koosnevad basaldist nagu sellest maast ida pool asuva Bennetti saare mäedki. Tema arvates 
asus salapärane seniavastamata maa Katla-saarest 150 —200 kilomeetri kaugusel. 

Rändurid seisid ja vaatasid. Siis aga kadus saar udusse. Vana Džergeli, kes viibis juba 
seitsmendat suve Uus-Siberi saartel ja oli varemgi näinud kirdes siniseid mägesid, lõi tusaselt 
käega. Alati ilmusid nad keset halle laineid või valget lumekõrbe vaid mõneks minutiks, et 
siis uuesti udustesse kaugustesse kaduda. Kuid sellest sündmusest erutatud ja võlutud Toll ei 
mõelnud enam oma 

leidudest ja geoloogilistest avastustest. Teda kutsusid tundmatud mäed. 

«Džergeli võttis oma tubakapusara, nuusutas ja vahtis mõne minuti mõtlikult ühte punkti. 
«Toion,» pöördus ta minu poole oma lemmikteemaga. «Aga kas Sannikovi maal on samuti 
ajupuid ja põtru ja luid?» 

Ma seletasin talle, et minu arvates peaks Sannikovi maa läänerannikul olema ajupuid ja 
võimalik ka, et põtru ja mammutiluid. 

Džergeli nägu süttis sisemisest tulest, väljendades kirglikku igatsust ja vaimustust 
perspektiivist pidada jahti ja korjata mammutiluid saarelt, kus veel keegi polnud küttinud ega 
midagi korjanud. 

Kuid peagi jäi ta sügavasse mõttesse. 

«Tähendab, ajupuu läheb sinna Leenalt. See on õige. Ja kui juba need ameeriklased leidsid 
põdrasarvi teiselt Sannikovi maalt (Bennetti saarelt), miks ei peaks siis põtru sellelgi olema? 
Aga mis luudesse puutub, siis on arusaadav, et neid peab ka seal olema — eks olnud ka seal 
VEELUPULUS.» 

«Mis sa sellega tahad öelda,» küsisin ma, oodates uudishimulikult Džergeli seletusi. 

«Väga lihtne, toion. Kui Noa ehitas laeva, oli vaja sinna sisse ajada kõik loomad. Kuid ta 
ehitas halvasti. Laev oli liiga väike ja mammut ei mahtunud sisse. Vaesed loomad hakkasid 
laevale järele ujuma, kuid väsisid ära ja uppu-sid. Kui aga pärast vesi ära valgus, jäid 
mammutite kehad koos uputusest kantud ajupuudega siia jää peale lamama. Ja kui siin kõik 
saared olid vee all, siis pidi ka Sannikovi maa veel all olema.»»1 

Enne kui oma jutustust jätkata, püüame anda lühikese ülevaate Sannikovi maadest. 
Esmakordselt nägi neid maid mammutiluu otsija Jakov Sannikov, kes avastas Fadde-jevi 
saare, Sambasaare ja Uus-Siberi saare. Võttes osa XIX sajandi algul Tartu ülikoolis õppinud 
Hedenströmi ekspeditsioonist, nägi Sannikov Anjou arhipelaagis ringi sõites kolmes kohas 
Põhja-Jäämeres tundmatuid maid. 

Esimene Sannikovi maa asus Uus-Siberi saare Kalju-neemesf. kirdes. Saart nägi ka 
Hedenström, kes kandis selle kaardile küsimärgi all, sest ta oletas, et see pole maa, vaid 
jääpankade kuhjum. Kuid 1881. aastal avastas Ameerika ekspeditsioon selles piirkonnas 
Bennetti saare. 

Teine maa asus Sannikovi kinnitust mööda Katlasaarest 70—80 versta kaugusel loodes. 
Kolmandat maad nägi Sannikov Uus-Siberi ja Faddejevi saarest põhja pool. 

Hedenström kandis teise ja kolmanda Sannikovi maa lõunaranniku kaardile. Pärast P. Anjou 
ekspeditsiooni, kes otsis hoolikalt tundmatuid maid Uus-Siberi saartest põhja pool, neid 
kaardil enam ei kujutatud. 

Toll arvas, et ta nägi koos oma kaaslase Džergeliga kolmandat Sannikovi maad, mis pidi tema 
arvates asuma üsna Bennetti saare läheduses. 


13. augustil 1886. aastal kirjutas Toll päevikusse, et on olemas eeldused kanda punktiiriga 
kaardile veel üks Sannikovi maa. 

Selle legendide ja saladustega ümbritsetud saare leidmine, mis otsekui viirastus ilmub ja kaob 
Põhja-Jäämere udustes kaugustes, muutub uurija elueesmärgiks. Sellest minutist peale unistab 
ta Sannikovi maa avastamisest. Need kaks sõna esinevad pidevalt tema teaduslikes töödes, 
olgu neis siis juttu mammutist, fossiilsest jääst, Uus-Siberi saarte geoloogilisest ehitusest või 
Põhja-Jakuutia elanikest. 

Unistusi lahutab nende täitumisest pikk ja raske tee. Tolli avaldusi Sannikovi maa kohta ei 
panda tähele. Ei Geograafia Selts ega Teaduste Akadeemia, kus ta töötab, ei vasta tema 
üleskutsele uurida salapärast saart. 

Kuus aastat kulus Uus-Siberi saartelt kaasatoodud kollektsioonide korrastamiseks, aruannete 
ja teaduslike artiklite kirjutamiseks. 1892. aastal teeb Teaduste Akadeemia talle ettepaneku 
siirduda Siberi põhjarannikule, kus mõnikümmend kilomeetrit Pühast neemest eemal oli 
leitud mammuti korjus. 

«Minule kui doktor Bunge ekspeditsioonist osavõtnud geoloogile ja ekspeditsiooni ülema 
abilisele avanes nüüd harukordne õnn jätkata ja täiendada oma töid,» kirjutas E. Toll hiljem. 
«Mammutiprobleem ootas lõplikuks lahendamiseks uusi andmeid. Küsimus polnud mitte 
looma välisilmes või selles, kuidas saada tema luukeret, vaid selles, et koguda rohkem 
üksikasjalikke andmeid mammuti ja tema kaasaegsete elu kohta, samuti ka meie elu selle 
perioodi füüsikalis-geograafiliste olude kohta, mis pakub inimkonnale suurt huvi, sest just sel 
perioodil ilmus esimene jälg inimesest.»2 

Peale Tolli võtsid sellest ekspeditsioonist osa astronoom-geodeet J. 1. Sileiko ja kasakas 
Rastorgujev. Jakuutias ühinesid ränduritega Tolli vanad tuttavad — lamuu-did Džergeli ja 
Omundža ning tunguus Maksim. 

Enne Tallinnast lahkumist sai Toll kirja Norra polaar-uurijalt Fridtjof Nansenilt, kes valmistus 
laeval «Fram» triivima Uus-Siberi saarte juurest üle Põhja-Jäämere. Nansen palus Tolli osta 
veokoeri ja toimetada need kuhugi Euraasia mandri põhjaossa, võimaluse korral aga Leena 
suudmesse. Toll otsustas seda ülesannet arutada vanemate polaaruurijate, akadeemikute F. 
Schmidti ja F. Tšernõšoviga. Nood arvasid, et kõige paremaks kohaks, kust «Fram» tingimata 
peab mööduma, on Habarövo asula Jugra väinas. Seejuures tähendasid teadlased, et võib-olla 
satub norralaste laev juba enne Leena suudmesse jõudmist jäävangi v . Peale selle, et 
toimetada koeri Habarovosse, otsustas Toll saata usaldusväärse inimesega mõned rakendid 
Olenjoki suudmesse. Kuid ka see tundus talle veel ebapiisavana. Ta kavatses rajada mõned 
toidu-laod. Uus-Siberi saartele juhuks, kui jää pigistab «Frami» samuti puruks, nagu see 
juhtus George de Longi «Jean-nette'iga». Kuid mõtlemisest oli vähe, tuli hakata tegutsema, 
raha hankima. Ja üks Irkutski metseen andiski talle 1500 kuldrubla. 

Ostnud toidumoona Nanseni depoo jaoks, asus Toll teele mammuti leiukohta, mis asetses 
Singa-Jurjahhi jõe järsakus, 250 kilomeetrit Ust-Janskist kirdes. Luustikku oli näinud 
ekspeditsiooni liige kütt Mihhail Sannikov. Ta oli näinud vaid looma alumist lõualuud, 
nahatükke ja üksikuid karvadega kaetud kehaosi. 

Toll arvas, et praegu pole mõtet aega raisata. Leiukohta tasus üle vaadata suvel. Pealegi arvas 
Sannikov, et leitud jäänuste all on võib-olla terve korjus. 

Toll otsustas asuda rajama Nansenile toiduladusid. Kuid toiduvarude toimetamine Uus-Siberi 
saartele oli küllaltki raske üritus. Toll lootis küll Sannikovi peale, kuid see nõustus vaid osa 
moonast viima Väikesele Ljahhovi saarele." Rändurid olid raskes olukorras, millest neid 
päästis üks Jakutski elanik, kes kinkis neile 36 koera, kolm nar-tat ja pisut sööta. 

Kuidas see teekond kulges, sellest pajatab teadlase kiri abikaasa Fvelinele. Soovimata 
jutustada raskest olukorrast, milles ta oma seltsimeestega oli, varjas ta naise eest 

oma rännu eesmärki ja raskusi. Kuid pärast naasmist mandrile jutustas ta kõik nii, nagu see oli 
tegelikkuses. 

«Saatnud posti ära, olin ma 16. aprillil valmis teele asuma, ja telegrammis nimetatud 
«mammutijäänuste asukoht», mida ma «uurida tahtsin», olid Uus-Siberi saared. Samas 
telegrammis nimetatud «usaldusväärsed kütid» — meie ise. Ma ei saanud tõtt rääkida, sest sa 
oleksid hakanud muretsema. Loodan, et sa andestad mulle selle, ma ei saanud teisiti talitada. 
Sest kõigepealt oli tarvis sõna pidada. Kui juba Sannikov ära ehmatas ja sõnast taganes, siis 
peale minu ei saanud seda keegi teha. Ei Džergeli ega Omundža poleks minuta Katlasaarele 
sõitnud, pealegi poleks nad depood ehitanud nii nagu vaja. Aga mis oleks juhtunud, kui oma 
laevast ilma jäänud Nansen oleks kiirustanud Katlasaarele ja poleks sealt midagi leidnud? 
Minu sõbrad lamuudid tunnevad vaid oma põtru, kuid koertega ei oska nad ümber käia, 
juhtimisest rääkimata. Seepärast pidime Sileiko ja Rastorgujeviga oma ajuritele appi tulema. 
Džergeli sõitis minuga ühel nartal, Maksim Sileikoga ja Omundža Rastorgujeviga. Meie 
ajurid ajasid lausa naeru peale; mitte ükski ei teadnud, missugust koera ette lasta. Džergeli 
proovis esimestel päevadel kõiki oma koeri, enne kui ta lõpuks kaks neist välja valis: oma 
isikliku jahikoera ja väikese kirju sõidukoera. See paar paistis kuni sõidu lõpuni silma oma 
järjekindluse poolest. Nimelt ei teinud nad väljagi ajuri tavalistest hüüetest: «nano, nano» 
(vasakule) ja «tok, tok» (paremale) ning teiseks oli neil ülesaamatu soov sõita vastu jääpanku, 
selle asemel et neist mööduda. 

Enne Aidžergaidahhist väljasõitu lõikas Džergeli enesele pika ajurikepi, kuid iga kord, kui me 
teele asusime, sidus ta selle hoolikalt narta külge ega pruukinud seda üldse, sest ega kepp 
selleks kõlvanudki — oli teine liiga pikk ja raske. 

Kui oli vaja koeri peatada, hüüdis ta abitult: «toi, toi» (seisa, seisa), järskudel kurvidel aga 
andsime end saatuse hoolde. Ja tõepoolest, me kukkusime vaid üks kord. Džergeli jäi narta 
alla. Tema õnneks polnud koorem mitte kahekümne, vaid ainult kahe puuda raskune, sest lugu 
juhtus tagasiteel. 

Džergeli oli väga uhke oma jahikoerale, kes üritas jooksu pealt hiiri püüda. 

Vaatamata sellele, et Omundža vihkas kõiki loomi, keda 

ei ehtinud põdrasarved, oli tal tõelise ajuri annet. Ta dres-seeris oma koeri kepi ja tavaliselt 
niisuguse sõidu puhul mitte kunagi tarvitatava piitsaga, nii et tema trahvirooduks kutsutud 
rakend oli alati minu omast ees. Džergeli oli aga nii heasüdamlik, et ta lõi oma koeri kogu 
sõidu ajal vaid üks kord. Arusaadav siis, et minu narta jäi maha. Maksim püüdis oma koeri 
rohkem sõnadega mõjutada. Ta jutustas neile pikki lugusid, mis lõppesid kõik ühtmoodi: 
«Kara bar oi tugui, kara bar oi tugui...», s. t. «seal mustendab miski, seal mustendab miski...» 
Ta püüdis koeri pettusega kiirustada, luisates neile, et eemal on mingi olematu uluk. Sileiko 
pani talle selle eest nimeks Kara (must). Leitnant sai Maksimiga hästi läbi, ja vaadates tema 
pool-nutust, poolnaerust nägu, lõbustas end südamest.»3 

20. aprillil lahkus Toll mandrilt. Päike paistis, jää oli libe, koerad jooksid kärmestA Möödus 
pisut üle poole ööpäeva, kui rändurid tegid Suurel Ljahhovi saarel puhke-peatuse. Siis aga 
läks ilm halvaks. Alguses möllas lumetorm, sellele järgnes vihm, kuid läbimärg Toll ruttas 
oma kaaslastega edasi. 28. aprillil jõuti Katlasaare lõunarannikule. Siin võttis ta suuna 
Urassalahhile, kuhu ta 1886. aastal oli ehitanud maja, millest pidf nüüd saama Nan-seni 
toiduladu. 

«Ma kavatsesin mõne päeva selles majakeses elada ja hakata viivitamata depood rajama, kuid 
see polnud nii lihtne,» kirjutas teadlane Eveline Tollile. «Maja kõik kolm tuba olid kuni 
katuseni lund täis kiilutud. Kõige tagumine tuba, mis 1886. aastal oli mulle saunaks, tundus 
olevat laoks kõige sobivam. Kuid enne pidime lume ära koristama. Näitasime Sileikoga head 
eeskuju ja teisel päeval oli läbipääs sauna rajatud. Peakäsutajaks oli meie kasakas. Džergeli 
kaevas kahe tunguusi labidaga, mis olid nagu lelud, ja hüüdis ülinaüvselt: «Kuidas sa siin 


rohkem teed?» Ka Omundža ja Maksim ei toonud rohkem kasu ja siis tundsime puudust hea 
töömehe järele. Kuid isikliku eeskuju abil ja poole oma piiritusjoogi — poole pudeli konjaki 
— ohverdamisega õnnestus meil ikkagi oma abilisi ergutada, nii et nad ei pannud käsi rüppe. 
4. mai öösel võisin ma lõpuks edasi liikuda. Omundža jäi vabatahtlikult maha, et jääst ja 
lumest puhastatud sauna lõplikult korrastada ja provianti paigale panna. Maksim pidi meid 
Durnovo laagripaika saatma, aitama meid seal depoo sisse seada ja siis kohe nartaga 
Omundža 

juurde tagasi minema, et aidata provianti paigutada ja maja tugevasti sulgeda. 5. mail jõudis 
ekspeditsioon Durnovosse põhjalaiusel 75° 36', kus asetasime kasti 20 verssoki sügavusse 
auku. Kastis oli 12 naela šokolaadi, 6 plekk - toosi hernekonserve, 3 tahvlit pressitud teed, 12 
naela võid plekktoosides, 6 naela suhkrut, 1 nael soola, 5 pakki tuletikke, 1 nael kuivatatud 
juurvilju, 2 naela haavleid, 7 naela püssirohtu, 280 tongi. Augu sulgesime võimalikult 
tihedalt, et karud ligi ei pääseks. Alguses panime kastile jäätunud laua, siis lund, mille 
valasime veega üle, nii et see muutus jääks. Siis panime veel puutüvesid, savi ja 

lund, valasime selle veel kord veega üle ja katsime uuesti saviga. Kõige selle peale ehitasime 
puurakked. Kastis oli kiri tervitustega ... 

Selle kõrvale püstitasime masti, mille külge lõime tahvli pealkirjaga: «Nanseni depoo nr. 1. 
Durnovo laagri-paik.» Masti juurde jätsime kirka ja labida.» 

Toll tahtis Katlasaarele jääda mõneks nädalaks, et oma varasemat teaduslikku uurimistööd 
jätkata ja võib-olla ka näha salapärast Sannikovi maad. Kuid koerte sööt oli lõpukorral. Tuli 
viivitamata lõunasse pöörduda. Kahe päeva pärast puhkes Tšukotšja jõe suudme lähedal äge 
purgaa, mis hoidis neid kolm päeva paigal. Koerte söödaratsiooni tuli kahekordselt 
vähendada. Alles 12. mail asuti uuesti teele. Lumi oli märg. Nartadel sõitmine ei tulnud kõne 
allagi. Suurivaevu jõuti Urassalahhi, kus Omundža oli juba kaheksa päeva üksi olnud, sest 
Maksimi oli lumetorm samuti kinni pidanud ja ta saabus Tolliga ühel ajal. 

«Harjumatu üksindus ja põhjendatud kartus jääkarude ees olid vanale Omundžale rängalt 
mõjunud,» kirjutas Toll naisele. «Me ei tundnud teda ära, sest ta nägi välja, nagu oleks ta 
teisest ilmast tulnud. Tõelise looduslapsena valas ta oma viha minule välja, unustades, et ta oli 
ise palunud end paigale jätta, kuna oli pidanud tööd Urassa-lahhis kergemaks kui edasist 
teekonda. Tasapisi .kogus ta ennast ja Džergeli mõjutusel lakkas argumentide suhtes kurt 
olemast. Pärast vabandas ta minu ees korduvalt, et oma mõistmatuses oli kogu süü minu kaela 
veeretanud ja süüdistanud mind ükskõiksuses tema vastu. 

Sel ajal algas Sileikol lumepimedus. Tema silmad valutasid juba Durnovo laagripaigas, kuid 
teisel päeval pärast meie tagasipöördumist Urassalahhi polnud ta enam võimeline laugusid 
avama ja kannatas kohutavalt. Mul oli 

seda väga raske vaadata, pealegi tundsin end süüdlasena. Valmistudes Aidžergaidahhis 
reisiks, võtsin kaasa ravimeid, nende hulgas ka atropiini, kuid kallasin seda pudelisse liiga 
palju, nii et kulmudes pudel lõhkes ja ravim tuli ära visata. Nii polnud mul silmahaiguste 
vastu peale sublimaadi midagi. Kuid ma olin unustanud proportsiooni, kuidas seda vahendit 
kasutada. Üks mu sõber, Peterburi silmaarst, soovitas seda 1884. aastal, nüüd aga olin kõik 
unustanud, sest esimese ekspeditsiooni ajal ei kannatanud ma ise ega mu kaaslased 
lumepimeduse läbi. Sileiko haiguse peamiseks põhjuseks olid tema astronoomilised tööd, 
päikese kõrguse mõõtmised. Sellele lisandus veel silmade pingutamine jääkaru jahil ja 
asjaolu, et ta raske jalgsimatka ajal Urassalahhi oli kogu aeg prillideta.» 

«Lõpuks ei võinud ma etjam tema kannatusi taluda, ilma et oleksin neid kergendada püüdnud. 
Otsustasin sub-limaati kasutada. Mulle tundus, et vahekord tuli mulle meelde, kuid eksisin ja 
30-protsendilise lahuse asemel valmistasin 75-protsendilise. Alguses tilgutasin vaid pare- 


masse silma ja kogu ööpäeva ootasin, millised on tulemused. Õnneks läks kõik hästi. Sileiko 
võis juba silmi avada ja valugi vaibus ning parem silm oli vasakust tublisti parem! 

Sileiko silmade paranemine oli signaaliks, et peame liikuma hakkama. Kevad algas 
ebatavaliselt vara. Juba 8. mail märkasime esimest rändlindu — suurt hõbekajakat. Kuid ma 
lohutasin pead vangutavaid vanamehi meie kõnekäänuga: «Üks kajakas ei too veel suve.» 

12. mail tervitas meid Urassalahhis esimene hanepäär. 16. mail aga nägin Karuneeme juures 
oma lemmiklindu kurvitsat. Peale raskevõitu tagasisõidu polnud selles muidugi midagi 
ohtlikku, äärmisel juhul kaotasime ainult aega Anabari ekspeditsiooni arvel... 

Niisiis lahkusime 14. mail Urassalahhist (Nanseni depoost nr. 2) niisama sõbralikult ja heas 
meeleolus, nagu olime sinna saabunudki. Tõenäoliselt jätsin ma seekord igavesti jumalaga 
oma vana majaga, milles ma 1886. aastal peaaegu kolm kuud elasin ja ka nüüd mõned ööd 
magasin. 17." mail lahkusime Katlasaarelt. Ilm oli selge ja saar oli üleni pehmelt valgustatud. 
See kaunis pilt lõikus sügavasti meie mällu. 18. mail tegime saarest umbes 45 versta kaugusel 
jääl puhkepeatuse. Seda teed olime tulnud jalgsi 

305 

üle 10 tunni. Siin ja seal tõusid lumest üles reeturlikud jääpangad. Endine kõva tee oli 
muutunud pehmeks lume-pudruks, kuhu me vööni sisse vajusime. 

Järgmisel päeval sadas vihma, mille tõttu tuli jääpankade vahele vett veel juurde. 

19. mai hommikul kell 6 asusime Katlasaare ja Väikese Ljahhovi saare vahel, kuid kus nimelt, 
seda me ei teadnud. Olukord oli fataalne: üdini märgadena ekslesime lumekõrbes; ümberringi 
olid jääkuhjatised, mis kurnasid meid ja koeri; kütust polnud, temperatuur oli 0°, olime 
läbinisti külmunud. 

Viimasest peatuspaigast saadik olime 8 tunniga läbinud ainult 15 versta. Alguses läksime itta, 
pärast kagusse. Siis sattusime põtrade jälgedele, mida mööda hakkasime tagasi tulema. Jälle 
algas rüsijää, mille vahel oli rohkem vett kui lund. Igal sammul vajusime vööni sisse, lisaks 
sadas veel märga lund ja härmatist. Koerad liikusid edasi vaid siis, kui läksid appi tõmbama 
või lükkasid nartasid tagant. Peatuskohast umbes seitse versta eemal paistis mingisugune 
udune riba. Omundža oli minuga nõus, et see peab olema Väike Ljahhovi saar, kuid võttis 
sellest hoolimata suuna lõunasse. Peagi riba kadus, me kaotasime tee ja saime läbimärjaks. 
Umbes 18 versta järel peatusime, et nõu pidada. Lõime telgi üles. Džergeli oli vahepeal ilma 
minu teadmata viimse kütuseraasu minema visanud, arvates, et saareni on kõigest 20 versta. 
Nüüd olid nad Omund-žaga mõlemad norgus ja tunnistasid, et said rumalusega hakkama. 
Neid tuli ergutada portsjoni šokolaadiga teel, kruusi kuuma kakaoga telgis ja viimase 
vahendina teatega, et Väikesel Ljahhovi saarel ootab Mišino laagris viin, mille sinna vahepeal 
on toimetanud Mihhail Sannikov. Selle peale kostis Omundža: «Hästi, aga kui me jõuame 
sinna ega leia viina, siis sureme. Ja kui sa kord juba juua annad, siis anna nii, et tükiks ajaks 
jätkub!» 

Igal pool voolas vesi: kõik oli vees ja meie viletsa lõkke ääres polnud end võimalik kuivatada. 
Meie kahekesi olime veel heas meeleolus, teised olid puha sünged.» 

Sel ajal kui Toll märkis päevikusse neid ridu, kostis Džergeli rõõmus hüüe: «Ma näen maad!» 
Valge pimedus hakkas hajuma. Väikese Ljahhovi saareni polnud rohkem kui 10 versta. 
Kiiresti söödeti koeri ja asuti jälle teele. 

25. mail jõudis ekspeditsioon Väiksesse talvituspaika, 

kus nähti juba suve tundemärke — jões mühises suurvesi ja kalda äärde oli tekkinud päris 
järv. 

Toll tahtis kiiresti mandrile pääseda, et Siberi põhjarannikul «kõva maad jalge all tundes» 
tähistada Eveline sünnipäeva. Veel samal päeval astus ekspeditsioon Dmitri Laptevi väina 
jääle. 


«Alguses sumpasime vees, hiljem aga jõudsime küllalt kõvale jääle. Siis aga algas jälle rüsijää 
ja tuttav sumpamine vees. Püha neeme mäed särasid kuldselt meie ees. Nüüd oli nende taga 
palju tumedam foon, millel nende kontuur paistis eriti teravalt. Oli näha, et ainult mägede 
ülaosa on lumega kaetud. Allpool oli lumi juba sulanud ja mäed olid värvunud mingitesse 
tumesinistesse toonidesse . .. Kell 5 hommikul muutus Püha neem tuhmiks ja mattus siis 
pilvesse. Kell 6 läks täiesti pimedaks ja mõne minuti pärast algas äike. Alguses sadas rahet, 
pärast vihma. Külm oli järele andnud. Meie katkistes saabastes poolpaljad jalad sattusid 
rüsijää vahel alailma vette. Vihm oli meid jälle üleni märjaks teinud. Mul õnnestus õigel ajal 
tõmmata telk nartale, kus asusid instrumendid. Koerad polnud nõus sammugi edasi minema ja 
ei aidanud muud, kui jääda laagrisse, ehkki käidud oli ainult 30 kilomeetrit. Tänu viinatilgale 
tõusis telgis inimeste meeleolu. Vaatamata veele, mida tuli ülalt, alt, tagant ja eest, ei heitnud 
me veel meelt, sest oli ju see meie viimane puhke-peatus jääl ja eelviimane rännupäev 
koeranartadega. Teisel päeval — 26. mail — me isegi kosutasime end unega. Keskööl 
tõusime üles ja nägime, et ilm oli selginema hakanud, udu kadunud ja mandril särasid mäed 
eredas valguses. Nendeni oli vaid 30—40 versta. 

Pärast 8-tunnilist teekonda kord mööda siledat, kergelt veega kaetud jääd, kord hirmsa rüsijää 
vahel ja lõpuks 0° temperatuuri juures põlvini vees sumbates jõudsime me just Sinu 
sünnipäeval mandrile, kus tähistasime seda koos meie sõidu õnneliku lõppemisega.» 

Selles kirjas avaldub täies ulatuses selle imetlusväärse Arktika-uurija vaimne pale. 
Teoinimesena oli ta samal ajal sõbralik ja tähelepanelik oma kaaslaste vastu ning suhtus 
neisse liigutava hoolega. Tema pehme peen huumor rõhutab, veelgi tema inimlikkust, vaimset 
ilu, valmisolekut igaks ohvriks, et vaid lugeda tundmatut lehekülge Arktika looduseraamatust 
või abistada oma seltsimeest ... 

Jõudnud mandrile, suundus Toll põtradega üle Harau-lahhi mägede Leena jõele ja sealt edasi 
Anabari lahe äärde. Ta õppis tundma varem uurimata kiltmaad, Hatanga ja Anabari veelahet, 
samuti ka Tšekanovski ja Prontšištševi mägesid. 

Tolli ekspeditsioon lõpetas oma töö 1893. aasta novembris. Koostati marsruutkaart ligi 400 
kilomeetri ulatuses, määrati 38 astronoomilist punkti, tehti laiaulatuslikke geoloogilisi, 
magnetilisi ja meteoroloogilisi vaatlusi. 

Pöördunud Peterburi tagasi, esines Eduard Toll Venemaa Geograafia Seltsis ettekandega oma 
1893. aasta ekspeditsiooni tulemuste kohta, milles ta jutustas külastatud paikade geograafiast, 
selgitas fossiilse jää päritolu. Juba 1886. aastal arvas teadlane, et jäämassid, millest Ljah-hovi 
saared peamiselt koosnevad, moodustusid jääajal. Seda järeldust kinnitas nüüd Anabari lahest 
igijää kihi alt leitud moreen, samuti ka fossiilse jää teraline struktuur, mis tõendas, et see 
«moodustus lumikattest, aga mitte külmunud jõe- või mõnest muust veest». 

«Suure Ljahhovi saare kaldajärsakud avaldasid mulle möödunud aastal järgmise huvitava 
tõsiasja: magedavee-lises, liivsavikas kihis, s. t. «mammutikihis», mis asetses fossiilse jää 
peal, olid kõrvuti molluskite jäänuste, putukate ja tertsiaara j astu loomade luudega terved 
lepad, pajud ja 15 jalga kõrged kased, mille lehed ja isegi urvad olid hästi säilinud.»4 

Tolli arvates tõestas see, et mammuti elupäevade aegu ulatus mets kuni 74. põhjalaiuskraadini 
ja et järelikult oli Uus-Siberi saartel taimestik, millest ninasarvikud ja mammutid toitusid ... 
Kuid Sannikovi maa ei huvitanud teda sugugi vähem kui need avastused. Oma ettekande 
lõpuread pühendas Toll sellele saladuslikule saarele: 

«Vene geograafidel on põhjas, Siberi mandril ja avastatud ning seni avastamata, kuid kaugelt 
nähtud saartel veel palju tööd. Kui ma jutustasin 1886. aastal Katlasaarest põhja pool nähtud 
saarest ja küsisin oma teejuhilt Džergelilt, kas ta tahaks sellele kaugele maale jõuda, vastas 
minu teejuht, kes on seitse aastat viibinud neil saartel ja mitu aastat järjest näinud seda 
mõistatuslikku maad, järgmiselt: «Kui saaks korra sellele astuda, võiks surra!».» 


Uus-Siberi saarte uurimise eest autasustas Venemaa Geograafia Selts Tolli Prževalski 
medaliga. Teaduste Akadeemia 

määras talle preemia, Norra valitsus aga autasustas teda ordeniga ennastsalgava tegutsemise 
eest toiduainete organiseerimisel Nanseni ekspeditsiooni jaoks. 

Toll sõitis Tartusse, kus ta kunagi oli õppinud, ja hakkas seal oma kahe ekspeditsiooni ajal 
kogutud geoloogilist kollektsiooni ja teisi teaduslikke materjale korrastama. Seejärel õppis ta 
tundma Baltimaade kvarternaarajastu setteid. Kuid salapärane Sannikovi maa valdas üha tema 
mõtteid. 

1896. aasta augustis sõitis ta Venemaa Geograafia Seltsi ülesandel Norrasse, et tervitada vene 
geograafide poolt Fridtjof Nansenit, kes «Framil» triivides oli esimesena ületanud Põhja- 
Jäämere. Kannatamatult ootas Toll kohtumist teadlasega, kelle kangelastegu imetleti kogu 
maailmas. Viibis ju tema «Fram» Uus-Siberi saartest põhja pool, Sannikovi maa läheduses. 
Nansen teadis, et Tolli arvlstuste kohaselt peab see asuma piirkonnas 77° 30) põhjalaiust ja 
140—142° 20' idapikkust. Suur norralane jutustas Tollile, et ta käis iga päev kaptenisillal ja 
vaatles kaua silmapiiri, lootes hallide lainete keskel maad näha. Kuid peale halli taeva ja pea- 
aegu jäävaba mere ei paistnud midagi silma. Ookean oli elutu. Päeva jooksul võis näha ainult 
paari-kolme lindu. 1893. aasta 20. septembri hommikul, kui laev asus umbes 78. 
põhjalaiuskraadil, põrkas ta vastu jäävälja. Tekilt nägi Nansen udus helkivat jääserva, mis 
asetses kursiga risti. 

«Mul oli kange tahtmine ida poole minna, et vaadata, kas ehk selles suunas pole maad, kuid 
näis, et seal ulatub jää kaugemale lõunasse ja et me võime tõenäoliselt kõrgemate 
laiuskraadideni jõuda, kui hoidume lääne poole,» kirjutas Nansen. «Parajasti tuli päike 
hetkeks välja, nii et saime oma asukoha kindlaks teha: selgus, et oleme põhjalaiusel 77° 44". 
Liikusime nüüd piki jääserva loode poole. Mõtlesin endamisi, et kas meie ees ei ole ehk maa, 
sest nägime silmatorkavalt palju mitmesuguseid linde. Meile lendas vastu parv kurvitsaid, kes 
saatsid meid natuke aega ja kadusid siis lõunasse. Arvatavasti olid nad tulnud mõnelt 
põhjapoolselt maalt. Kogu aeg jää kohal hõljuva udu tõttu aga polnud meil võimalik midagi 
näha. Ka hiljem märkasime väikeste kurvitsate parvi, mis lubas arvata, et lähedal on maa 
Järgmisel päeval oli ilm selge, kuid maad me ei, silmanud. Olime siis kaugel, põhja pool 
sellest punktist, 

kuhu parun Toll oli asetanud Sannikovi maa lõunaranniku, kuid umbes samal pikkuskraadil. 
See on vist küll väike saar: igatahes ei või ta kuigi kaugele põhja ula-tuda.»5 

Nansen oleks meelsasti itta pöördunud, et veel kord püüda jõuda Sannikovi maani või siis 
Bennetti saareni. Kuid samal ajal kartis ta, et saare lähedal jää ei triivi ja et «Fram», selle 
asemel et triivida koos jääga üle põhjapooluse Gröönimaa ja Teravmägede vahelisse väina, 
ahel-dub kaldajäässe ning jääb kasutult saare lähedale talvi-tuma... 

Peagi jäi «Fram» kinni ühe jäävälja külge ja sooritas sellega Arktika uurimise ajaloos esimese 
triivretke üle Põhja-Jäämere. Alguses triivis ta küll põhja ja läände, küll lõunasse ja itta, 
joonistades kaardile silmuseid, ringe ja siksakke. Mitu korda oli ta oletatava Sannikovi maa 
lähistel, kuid polaaröö oli juba alanud ja polnud võimalust ümbrust vaadelda. Kui algas 
polaarpäev, asus «Fram» juba kaugel Põhja-Jäämerel. 

Nanseni jutustus «Frami» sõidust põhja pool Uus-Siberi saari ja oma tähelepanekutest 
kinnitas veelgi enam Tolli usku Sannikovi maa olemasolusse. 

15. aprillil 1898. aastal esitas hiljuti 40-aastaseks saanud Eduard Toll Geograafia Seltsi 
istungil oma ekspeditsiooni plaani. Istungil viibis peale tuntud teadlaste P. P. Semjonov-Tjan- 
Sanski, S. O. Makarovi, F. Schmidti, A.1. Vojeikovi, M. A. Rõkatšovi, F. N. Tšernõšovi ka 
kuulus Norra polaaruurija Fridtjof Nansen. 


Tolli projekt, mis hiljem ka trükisõnas avaldati, väljendab kindlat veendumust, et Sannikovi 
maa on olemas. 

Kaksteist kuud tagasi nähtud mägede kontuuri järgi visandab Toll pildi Sannikovi maa 
geoloogilisest ehitusest. Ta oletas, et sealsed mäed koosnevad nagu Bennetti saare mäedki 
trapimassiividest. Rändur arvas, et avastamata maa peab asetsema Katlasaarest umbes 150 
kilomeetri kaugusel ja et järelikult asub tema lõunarannik 77° ja 78° põhjalaiuse vahel ja 
umbes 140° idapikkusel. 

Eduard Toll tegi oma projektis ettepaneku organiseerida ekspeditsioon juba 1898. või 1899. 
aastal. Ta leidis, et on vaja saata laev Leena suudmesse, kust ekspeditsioon järgmisel suvel 
suundub Sannikovi maale. Laev pöördub uuesti Leenale tagasi, talvitub seal ja siirdub 
navigat-sioonihooaja alguses jälle Sannikovi maale, et sealt aasta 

töötanud uurijad peale võtta. Peale juhi pidid ekspeditsiooni kuuluma veel meteoroloog, 
topograaf, astronoom ja kaks kogenud jakuudi või tunguusi kütti. 

Sannikovi maa otsimist pidas Toll lähema aja kõige tähtsamaks ülesandeks Arktika uurimisel. 
Projekti lõppsõnas ütles ta: «Üheksateistkümnes sajand hakkab lõppema ja jätab meile veel 
palju teha Venemaa põhjaosa teadusliku uurimise alal, mille nimel esimesed vene uurijad on 
palju ohvreid toonud. Kes peale venelaste peaksid selle ülesande täitma?... Ma olen 
veendunud, et kui me asume asja juurde, siis 2—3 aasta pärast on hõivatud ka viimane 
tegevuspõld Siberi rannikust põhja pool — Sanni-kovi maa.»6 

Fridtjof Nansen hindas kõrgelt Tolli plaani organiseerida ekspeditsioon Sannikovi maa 
otsimiseks. Ta pidas tõenäoliseks, et Anjou saartest põhjas asuvad veel inimesele tundmatud 
maad, mille uuriihine «oleks suure teadusliku tähtsusega kangelastegu».7 

Nansen soovitas Tollile talvituda Bennetti saarel, mis oleks lähtepunktiks Põhja-Jäämere selle 
piirkonna uurimisel. 

Ekspeditsioonilaevaks soovitas Nansen kasutada vaala-püügilaeva. Ta arvas, et esimene talv 
tuleks veeta Leena suudmes, kust järgmisel aastal saaks asuda Sannikovi maa otsimisele. 
Varsti pärast seda istungit pöördus üks Venemaa Geograafia Seltsi juhte, väljapaistev rändur 
P. Semjonov-Tjan-Sanski kirjalikult Teaduste Akadeemia poole ettepanekuga organiseerida 
ekspeditsioon Sannikovi maa otsimiseks. Ta kirjutas: «Siberi mere ja selle ranniku geo- 
graafiline uurimine, mida möödunud sajandi teisel poolel ja käesoleva sajandi esimesel 
veerandil nii ennastohverdavalt tegid vene inimesed, läheb viimastel aastatel üha enam 
välismaalaste kätte. Pole kaugel see aeg, kui Siberi ranniku lähedal asuva viimase maa — 
Sannikovi maa — uurimise au omastavad skandinaavlased või ameeriklased. Ometi on selle 
maa uurimine Venemaa otsene kohus, sest on ju need maad Nanseni avastatud polaarbasseini 
poolt äärmiseks põhjapoolseks kantsiks.»8 

Vaatamata sellele et teda teaduslikes ringkondades toetati, tuli Tollil palju töötada, enne kui 
ekspeditsioon teostus. Ta tegi Teaduste Akadeemia täiskogule ettekande oma kavatsetavast 
uurimistööst. Ta lootis 1899. aasta suvel 

minna merele, sõita ümber Tšeljuskini neeme ja talvituda Leena suudmes. Pärast seda 
kavatses ta siirduda Uus-Siberi saartele, luua seal ekspeditsiooni baas ja suunduda siis 
Sannikovi maad otsima. Äsja avastatud maa või Ben-netti saare sobival ankruplatsil kavatses 
ta uuesti talvituda, tegelda seal statsionaarsete meteoroloogiliste ja magnetiliste vaatlustega ja 
uurida tundmatute paikade geoloogiat ning geograafiat. Pärast tööde lõpetamist Bennetti 
saarel ja Sannikovi maal tahtis Toll vaadelda Uus-Siberi saare Puumägesid. 

Teaduste Akadeemia moodustas ekspeditsiooni organiseerimiseks komisjoni, kuhu kuulusid 
akadeemikud A. P. Karpinski, O. Backlund, F. N. Tšernõšov, F. Schmidt ja teised. Komisjoni 
näpunäiteil viimistles Toll oma plaani, laiendas tööde programmi. Asi nihkus väga aeglaselt. 
Ekspeditsiooni väljasaatmine jooksva aasta suvel langes peagi ära. 1899. aasta augustis 


pöördus Teaduste Akadeemia rahandusministeeriumi poole palvega finantseerida polaar- 
ekspeditsiooni. 

«Ekspeditsioon Sannikovi maale oleks praegu eriti õigeaegne meie Siberi, sellest põhja pool 
asuvate saarte ja kogu merebasseini looduslike rikkuste tõelise koguse tundmaõppimiseks, 
sest mammutil uu leiukohad ja oletatav jahiloomade küllus on juba äratanud Saksa ja Amee- 
rika firmade tähelepanu. Arktiliste saarte hõivamisega... võivad välismaalased enesele haarata 
nende töönduslikud rikkused meie tööstuse kahjuks ja tekitada niisuguseid raskusi, mida 
tingivad välismaiste valduste lähim naabrus kõigi oma tagajärgedega. 

Kaasaegse tehnika taseme juures muutuvad tänased teaduse avastused homme tööstuse ja 
kaubanduse pärisosaks ja seepärast pole võimalik ette näha, missuguseid tähtsaid 
majanduslikke tulemusi annab uurimine Polaar-Siberi keskses arhipelaagis. Õpetatud uurijate 
teadmishimu rajas kaubatee Obi ja Jenissei suudmesse, nende jälgedes tungisid Ameerika 
kütid Siberi polaarmere idaossa ja selle rannikul kaubeldakse nüüd välismaalastega. Tee, mida 
näitas Nordenskiöld, muutub lähemas tulevikus kaubateeks, ja kui me ei kindlusta sellel end 
praegu, siis asutavad välismaalased sellele jahi- ja pääste jaamu, haaravad enda kätte 
mereloomade küttimise ja kaubanduse suurte Siberi jõgede kaudu, mis pärast Siberi raudtee 
"valmimist omandavad hiiglasuure tähtsuse. Kõigil nendel 

kaalutlustel on Tolli projekteeritaval ekspeditsioonil Uus-Siberi saartele ja Sannikovi maale 
peale teadusliku eesmärgi veel suur riiklik tähtsus, mistõttu on selle võimalikult kiire 
teostamine eriti soovitav.»9 

Juba mõne nädala pärast eraldas rahandusministeerium vajalikud summad. Tollile ei antud 
150 000 kuldrubla mitte üksnes selleks, et ta otsiks viirastuslikku Sannikovi maad. Rikkalikult 
varustatud Teaduste Akadeemia polaar-ekspeditsioon pidi väljendama Venemaa tõsist huvi 
oma kirdevalduste vastu. «Zarja» merereisiga algab abinõude jada Venemaa rahvuslike 
huvide kaitsmiseks Tšuktšimaal, Kolõmal ja Kamtšatkal... Kogu maailma teaduslik üldsus 
osutas sellele polaarekspeditsioonile suurt tähelepanu. Kuulus norra uurija, meie maa suur 
sõber Fridtjof Nan-sen saatis Tollile õnnitluskirja sooviga anda teadusele palju huvitavat 
Põhja-Siberi geoloogia ja Põhja-Jäämere okeanograafia alal. Oma sõbriliku kirja lõpetas 
Nansen järgmiselt: «Ma tahaksin Teid näha enne Teie ärasõitu, kuid kahjuks pole see 
võimalik. Ma ei tea, millal Te Bergenisse saabute — loodan vaid, et mitte hilja, sest aeg on 
kallis ja Te peate võimalikult vara jõudma Anabartšikisse. 

Loodan, et Te leidsite kelgud nagu muugi varustuse, mis rahuldavad igas suhtes, ja et 
Bergenis Te leiate tellitud esemed. Ma soovitasin leitnant Kolomeitsevile tungivalt võtta 
laevale kaasa rohkem puitu (saart jm.) kelkude ja paatide parandamiseks ning muudeks 
vajadusteks. Tean oma kogemustest, et niisugune materjal on sageli väga vajalik ja meil tuli 
«Framil» sellest nappus. Ma pole täiesti rahulik Teie puupaatide pärast. Kardan, et nad keset 
raskeid ujuvaid jäätükke pole oma kerge kaalu pärast kuigi mugavad, pealegi on puud 
tunduvalt raskem parandada kui presenti. Mina oleksin eelistanud present-kajakke. 

Lõpuks soovin Teile, kallis sõber, kogu südamest kõike head ja ilusat Teie pikal ning tähtsal 
teekonnal. Soovin Teile edu ja häid jääolusid, et Te leiaksite oma laevale soodsa talvituspaiga. 
Mul pole vaja Teile rääkida, et peale Teie oivalise abikaasa ja Teie perekonna on vähe neid, 
kes niisuguse huviga Teid jälgib kui mina — 

Teie ustav sõber 

Fridtjof Nansen. 

Minu naine saadab Teile südamliku tervituse ja soovib Teile õnnelikku teed. Hüvastijätuks 
ütleme nagu Gröönimaa idaranniku eskimod: «Et Te alati sõidaksite jäävabas vees!»»10 
Venemaa meremehed ja teadlased palusid Tolli jutustada eelseisvast meresõidust. Ta esines 
Teaduste Akadeemia geoloogiakomitee, Kroonlinna mereväeohvitseride ja Venemaa 


Geograafia Seltsi liikmete ees. Oma ettekannetes jutustas ta tööplaanist. Esimese arktilise 
navigatsiooni jooksul lootis ta jõuda Tšeljuskini neemeni ja talvituda kas Taimõri lääne- või 
idaranniku lähedal. Talvituspaigas pidi ta rajama jaama meteoroloogiliste ja magnetiliste 
vaatluste jaoks ja kuni navigatsiooni alguseni detailselt uurima läheduses asuvat Aasia 
põhjarannikut. 

Teise arktilise suve jooksul oli kavas otsida Sannikovi maad, uurida Bennetti saart ja minna 
Beringi väina kaudu Vladivostokki. Toll kavatses merereisi ja talvitamise ajal sooritada 
okeanograafilisi, zooloogilist, geoloogilisi, geo-füüsikalisi ja meteoroloogilisi uurimistöid. 
Ühel oma esinemisel ütles rändur: «... Venemaa polaarekspeditsioon peab lahendama palju 
tähtsaid teaduslikke probleeme, sest see pole sportlik üritus ja tema eesmärgiks pole avastada 
üht, võimalik, et väikest Sannikovi maad. Ei! Vene polaareks-peditsioon väljub Teaduste 
Akadeemia lipu all ja on püstitanud tõsised teaduslikud ülesanded, kuid teadus on püha vaid 
siis, kui ta pole kaotanud sidemeid humaansuse üldinimlike probleemidega. Kui kiiresti 
teaduslikud tööd vilja kannavad, seda on raske ette öelda, inimeste lühinägelikkuse tõttu 
võivad nad väga sageli kasutamata jääda... Kaasaegne kultuur rajaneb inimese võimule 
looduse üle ja iga äsja avastatud looduseseadus tugevdab tema valitsemist, suurendab niiviisi 
meie põlvkonna hüvesid.»11 

Tollile saabus mitukümmend kirja, milles Euroopa ja Venemaa teadlased ja lihtsad inimesed 
palusid end ekspeditsioonile kaasa võtta. Teda abistasid paljud teaduslikud asutused, aidates 
hankida kõige moodsamaid ja töökindlamaid aparaate. Erilise tähelepanuga suhtusid 
ettevalmistustöödesse suur vene teadlane D. 1. Mendelejev, admiral S. O. Makarov, 
akadeemikud F. N. Tšernõšov, F. Schmidt, A. P. Karpinski. Venemaa eesrindlikud inimesed 
suhtusid vaimustusega Teaduste Akadeemia ekspeditsiooni saat-misse Põhja-Jäämerele ja 
soovisid Tollile edu tema grandioossete ülesannete täitmiseks Arktika uurimisel. 

Ekspeditsioonile osteti 443-tonnise kandejõuga laev «Zarja», mis oli varustatud aurumasina ja 
purjedega. Peale Tolli kuulusid ekspeditsiooni zooloog A. A. Bja-lõnitski-Birulja, astronoom 
F. Seeberg, arst H. Walter, sõjalaevastiku ohvitserid N. N. Kolomeitsev ja AF. A. Matisem 
Koos laeva meeskonnaga oli ekspeditsioonis 20 inimest. «Zarja-> pardal oli kolme aasta 
toidumoon. 

21. juunil 1900. aastal lahkus «Zarja» Peterburist. Sel päeval kirjutas Toll oma päevikusse: 
«... Ekspeditsioon, mida ma nii kaua taotlesin, on alanud. Alanud? On see sõna õige? Millal 
siis tõeliselt algus algas? Oli see 1886. aastal, kui ma nägin Sannikovi maad, oli see 1893. 
aastal, kui ma Uus-Siberi saartel olles mõttes kaalusin võimalust jõuda koeranartadel 
Katlasaarelt Sannikovi maale? Või oli see pärast minu plaani avaldamist 1898. aastal, või 
oli algus siis, kui ma möödunud kevadel esitasin Teaduste Akadeemia presidendile oma 
aruande mereretkest «Jer-makil»? Mida alguseks pidada? Kuidas see ka ei oleks, tegelikult 
algas ekspeditsioon täna, soojal ja selgel suvepäeval, 21. juunil 1900. aastal, kui me tõstsime 
ankru ja kapten Kolomeitsev juhtis «Zarja» puksiiri kasutamata meisterlikult paljudest 
laevadest mööda Neeva suudmest välja ja võttis kursi Kroonlinnale. Vähehaaval kadusid me 
silmist sõbrad, kes olid kogunenud kaldapealsele ning meie ümber asuvatele laevadele ja 
paatidele. Veel kaua saatsid nad meile lahkumistervitusi ja kõlasid hurraa-hüüded.»12 
Esimese peatuse tegi Toll Tallinnas, kus ta oli sündinud ja üles kasvanud. Enne tundmatule 
tulevikule vastu astumist tahtis ta näha oma lähedasi ja kalleid inimesi, kodulinna. 

Augusti alguses läbis «Zarja» Jugra väina ja sõitis Kara mere avarustele. Pärast lühikest 
peatust Dicksoni saarel jätkas laev teekonda itta, et jõuda enne talve tulekut Tšel-juskini 
neemeni. Algas teaduslik töö. Teadlased traalisid, tegid hüdroloogilisi vaatlusi, uurisid jääd, 
kasutasid iga võimalust, et täiendada zooloogilisi, botaanilisi ja geoloogilisi kollektsioone. Jää 
põhjustas mitmeid ebameeldivusi. Middendorfi lahes oli «Zarja» 24 päeva jäävangis. Lõksust 


välja pääsenud ekspeditsioon aga sattus peagi jälle jäässe ja talvitus Taimõri poolsaare 
ranniku juures 76° 08' põhjalaiusel ja 95° 04' idapikkusel Colin Archeri 

lahes, mida ka Nansen oli Tollile soovitanud kui kõige ohutumat talvituspaika. 

Paremate jääolude ootel oli ekspeditsioon suure hulga sütt kulutanud. Kütust jätkus vaid 20 
päevaks. Niisuguse varu korral võis Tolli sõnade järgi minna vaid «kuni Sannikovi maani ja 
mitte üks samm edasi». 

Mõte Sannikovi maast ei andnud Tollile rahu kogu polaaröö kestel. Tihti meenutab ta seda 
oma päevikus, kirjades, aruannetes ja juhuslikes märkmetes. Sellest mõtlevad ka tema 
kaaslased. Uue aasta puhul valmistas meeskond oma ülemale meeldiva üllatuse. 
Teatrietenduse lõpus esitati «Zarjal» uusaasta apoteoos. 

«Hämaras valguses seisis meie ees küüruvajunud igivana ja värisevate jalgadega, pikkade 
hallide juustega vanamees,» kirjutas Toll. «Ta toetus kepile. See oli vana aasta. Nõrga häälega 
pöördus ta vaatajate poole. Tema viimaste sõnade juures lõi kell kaksteist lööki. Vanamees 
kooldus alla ja kadus lavalt. Samal ajal ilmus tagaplaanil magneesiumileegi eredasse 
valgusesse noor tugev kuju, kes oli kunstipäraselt drapeeritud valgesse lipuriidesse, peas 
taevassinine tähtedega ehitud kroon. Tal oli käes transparent, millel leekisid kaks erepunast 
sõna: «Sanni-kovi maa». 

Vaevalt et oli võimalik ette kujutada paremat kehastust meie uue aasta püüdlustele kui 
see.»13 

Ekspeditsioon talus talvitumist hästi. Skorbuuti ei haigestunud keegi. 1901. aasta aprillis 
lahkusid laevalt kaptenleitnant Kolomeitsev ja kütt Rastorgujev, kes pidid posti edasi 
toimetama ja muretsema eelseisvate tööde piirkonnas «Zarjale» sütt. 

Pärast seda lahkus ka Toll laevalt, et koos kaaslastega Tšeljuskini neemele minna. 41 päeva 
rändasid nad Tai-mõri poolsaare tühjal rannikul. Et aga Toll ei leidnud sügisel rajatud 
moonaladu, siis ei jõudnudki nad eesmärgile. Kaotanud peaaegu pooled koerad, pöördusid 
kurnatud ja näljased rändurid rikkaliku kivimikoguga laevale tagasi. 

Huvitavaid teaduslikke töid tegi talvitumise ajal leitnant Matisen, kes uuris Nordenskiöldi 
arhipelaagi ja kaar-diStas Taimõri poolsaart, mis asus Venemaa kaardil valge laiguna. Edukas 
ja huvitav oli ka Bjalõnitski-Birulja uurimistöö, kes peale zooloogiliste tööde koostas kaardi 
«Zarja» asukohast kuhi Sterlegovi neemeni. 

«Kaart oli imetlusväärne, see oli tõepoolest suurepärane töö. Mul on põhjust oma kaastööliste 
üle uhke olla,» märkis Toll. 

1901. aasta suvel sooritas Toll veel ühe ekskursiooni, et täpsustada aprillis-mais tehtud töid, 
eriti aga Taimõri jõe suudme detailseks uurimiseks. 23. augustil jõudis ta oma reisilt tagasi. 
Kahe päeva pärast hakkas jää «Zarja» ümber liikuma ja lõpuks oli laev jäävangistusest 
vabanenud. 1. septembril saluteeris lipuehtes laev Tšeljuskini neemele. 

Jõudnud Laptevite merre, asusid teadlased uurimistöödele. Okeanograafilised tööd andsid 
neile palju väärtuslikku materjali. 

«Zarja» võttis kursi Sannikovi maa oletatava asupaiga suunas. 9. septembril, kui laev asus 
põhjalaiusel 76° 45' ja idapikkusel 139°, avastati, et meri on sellel kohal madal. Toll järeldas, 
et läheduses peab tesuma maa. Otsustav silmapilk lähenes, kuid samal päeval sattus laev 
eelmise talve jäässe ja ümbrus mähkus uttu. 

Ekspeditsioon liikus mööda jääveert põhja poole. Põhjalaiusel 77° 09' ja idapikkusel 140° 23', 
samas piirkonnas, kus Tolli arvates pidi asuma Sannikovi maa, tõkestas hiiglaslik jääväli 
«Zarja» tee. Sellele järgnes hall jäämass, mis kadus kauguses tihedasse uttu. Tollile tundus, et 
just seal, selle jää taga on peidus saladuslik saar. 

Laev liikus piki jääserva. Ekspeditsioon eemaldus oma peamisest uurimiskohast, sest jää oli 
tee ära lõiganud. 


«Mis küll saab Sannikovi maast?» kirjutas Eduard Toll 10. septembril oma päevikusse. «Kas 
ta asub jäävööndi taga? Nii tiheda udu korral nagu täna pole midagi võimalik välja selgitada. 
Et asukohta määrata, on vaja selget ilma. Tahan läheneda Bennetti saarele ja mööda tema 
lääneranniku vaba vett kirdesse liikuda, et seal, enne kui loodetuul uuesti jää kokku ajab, 
randuda. 

Kui see õnnestub või läheb korda leida talisadam Hen-riette'i saare juures, siis võib sealt 
kelkude ja kajakiga minna Sannikovi maad uurima. Mul on tekkinud rasked eelaimused, aga 
küllalt sellest.»14 

11. septembri hommikul asus «Zarja» põhjalaiusel 76° 47' ja idapikkusel 146°. Tolli 
arvestuste kohaselt oli Bennetti maani 50 kilomeetrit. Koostati järgmiste päevade 
tööprogramm. Bennetti saarel otsustati peatuda 1—2 päeva. Sel ajal, kui meeskond remondib 
«Zarja» katelt, 

rajab ekspeditsiooni teaduslik koosseis toidulao, teeb topograafilisi töid, täiendab geoloogilisi, 
botaanilisi ja zooloo-gilisi kollektsioone, määrab astronoomiliselt kindlaks mõned punktid ja 
teeb magnetilisi vaatlusi. 

Pärast laeva masina remonti lootis Toll soodsate jääolude ja selge ilma puhul sõita loodesse 
teda võimukalt kutsuva Sannikovi maa poole. Teekonna kestel pidi ekspeditsioon hoolega 
otsima Bennetti saare rannikult «Zar-jale» ohutut talvituspaika... Toll tahtis olla salapärasele 
maale võimalikult lähedal. 

Pärast keskpäeva tuli päike pilve tagant välja ja õnnestus määrata laeva asukoht. Peagi aga 
kohtas laev lausjääd, mida kattis udu. Tuli pöörduda kagusse. Toll oli sünges meeleolus, 
seadis üksnes Taimõri kivimeid korda, et Ben-netti saare kividele ruumi teha. 

Õhtu eel tuli ülema kajutisse leitnant Matisen, kes Kolomeitsevi lahkumisest saadik kaptenit 
asendas. Ta teatas, et Bennetti saare läänerannikule ei pääse, sest seda takistab jää, ja on vaja 
siirduda idarannikule. Toll oli tusane nii kaotatud aja kui ka raisatud söe pärast. Ta oleks iga 
söetonni ja iga tundi tahtnud kasutada maa otsimiseks, mis juba viisteist aastat oli tema 
mõtteid vallanud. 

Toll nõustus kapteni arvamusega. Samal ajal kostis laevaarst Hermann Walteri hüüe: 
«Vaadake, kas see pole maa?!» 

Toll ja Matisen jooksid kajutist vasakule pardale ja nägid udulõhes Emma neeme kõrget 
majesteetlikku kaljut, mida kattis sinakas jääliustik. 

«Maa, maa, Bennetti saar!» vastas Matisen. 

Kõik tormasid tekile. Astronoom Seeberg määras kindlaks laeva asukoha, zooloog 
Bjalõnitski-Birulja aga ülistas valjusti Emma neeme ilu ja arvas, et nii veetleval saarel võiksid 
elada muskushärjad. 

Saar oli nagu peopesal, kuid rändurid olid temast veel 20 versta eemal. See sündmus tiivustas 
Tolli, kes oli rusutud asjatutest katsetest leida Sannikovi maad, mille olemasolus ta nähtavasti 
oli kahtlema hakanud. Lootus ja usk edusse puhkesid temas uuesti. 

«Nüüd on täiesti selge, et võib kümme korda Sannikovi maast mööduda, ilma et teda 
märkaks. Arvates, et Bennetti saar pole lähedal, avastasime alles praegu need kaunid kaljud. 
Lumekuppel tõusis nagu tempel kauni sümmeetrilise võlvina korrapäraste astmetena laskuva 
platoo kohale. 

Peagi langes jälle udu, justkui oleks kuri polaarnõid tahtnud meid võluda ja õrritanud selle 
pildiga... Jää oli tihe ja võimatu oli leida läbipääsu. Paremal oli ühe meremiili kaugusel näha 
vaba vett. Udu tihenes ja muutus pimedaks. Kell 8 lasksime auru alla, jää hakkas liikuma 
põhja poole ja me kandusime aeglaselt loodesse. Kannatust, kannatust! Juhul kui me peame 
siin talvituma, võib retke sooritada kelkudega. Milline tore ala uurimistöödeks on meie ees, 


kuid millal me selleni jõuame? Iga päev võivad alata tugevad külmad. Kaua pole võimalik 
oodata, äärmisel juhul püüame murda läbi jäävööndi.»15 

Samal päeval valgustasid esimesed kollakaspunased vir-malistepuhangud tumedat 
polaartaevast. Talv oli ukse ees. öösel tekkis veele esimene jääkoorik. Taglas kattus här- 
matisega. Udu segas Sannikovi maa otsimist, jää aga ei võimaldanud Bennetti saarele 
läheneda. 

Veel mõni aeg sõitis «Zarja» põhjalaiusel 77° 35' asuva jääpiiri lähedal. Udu oli 
läbitungimatu. Võimalik, et kusagil siin oli maa, kuid seda polnud võimalik näha. Laeva 
masin vajas remonti ja Toll otsustas minna Katlasaare juurde katlaid puhastama. Asjatu katse 
jõuda Sannikovi maale mõjus kõigile. Tulevik paistis Tollile kõige süngemates värvides. Talle 
tundus, et ka järgmine navigat-sioonihooaeg läheb asjatult kaotsi. Kuid samal ajal tekkis tal 
plaan saata 1902. aastal väike ekspeditsioon Bennetti saarele ja talvituda seal. Toll ei jätnud 
lootust leida Sannikovi maad. «Mul on väsimatu püüe minna edasi ja ainult edasi,» kirjutas ta 
oma päevikusse. 

Nerpitšja lahes kohtas Toll abiekspeditsiooni juhti geoloog K. A. Volossovitšit, kelle 
ülesandeks oli «Zarja» hukkumise puhuks rajada Faddejevi ja Katlasaarele toidu-ladusid. 
Volossovitš andis Tollile kümme koera. Tema kaaslane ajur Vassili Gorohhov, kes oli 1886. 
aastal poisikesena Bunge ekspeditsioonist osa võtnud, nõustus Tolli saatma eelseisval retkel 
Bennetti saarele. Toll otsustas laevaga sõita saare kaldajää äärde ning viia varustus ja 
toidumoon seda mööda kaldale. 

Laevasõidust ei tulnud aga midagi välja, sest merele tekkis uus jää. «Zarja» jäi talvituma 
Katlasaare juurde, mille rannikult Toll 15 aastat tagasi oli näinud Sannikovi maa sinavaid 
mägesid. Jälle algasid vaatlused, mida toimetasid kordamööda kõik ekspeditsiooni liikmed. 
1902. aasta alguses kaotas ekspeditsioon arst Hermann 

Walteri, kes suri töö ajal vaatlusjaamas. Toll jäi ilma ühest ustavast abilisest. 

Sannikovi maa ei andnud uurijale rahu. Kui juba küllalt valgenes, saatis Toll leitnant Matiseni 
kelguret-kele Katlasaarest põhja poole, kuid 13 kilomeetri kaugusel tõkestas tema tee 
lahvandus ja ohvitser pidi tagasi tulema. 

Vahepeal käis Toll mandril posti järel. Siin kohtas ta oma vana sõpra Džergelit, kes samuti 
unistas Sannikovi maast. Nad rääkisid jälle palju sellest saarest, mille olemasolus Džergeli oli 
veendunud. 

Paljude lähedaste ja võõraste inimeste kirjade hulgas oli sõnum ka Fridtjof Nansenilt. Suur 
Norra uurija kirjutas Tollile: «Kallis sõber, kõigepealt minu südamlikud tervitused saavutatu 
puhul ja selle puhul, et kõik on kulgenud programmi kohaselt. Nähtavasti oli viibimine 
Taimõri väinas tulemusrikas ja ma ootan kannatamatult Teie teateid selle, erakordselt 
huvitava ranniku kohta. Viimasel ajal proovisin mä meie topograafiliste määratluste järgi 
koostada kalda ja saarte kaarti, kuid loobusin sellest, sest kohtasin seejuures liiga palju 
mõistatuslikku. 

Ma olen veendunud, et Te toote kaasa igas suhtes suurepäraseid materjale kontinendi 
põhjatipu geoloogia ja geograafia kohta. Kahtlemata oli Teil võimalus vaadelda jää-ajastu 
moodustisi, aga võib-olla isegi mõõta merepinna ja kaldajoone kõrgusi pärast jääaega. 
Viimane huvitab mind eriti, sest ma kavatsen kirjutada töö polaarbasseini sügavusest, Siberi 
ranniku kõrguse muutumisest jne., kuid seni pole ma seda jõudnud veel lõpetada ega saa 
Teile, nagu ma algul lootsin, saata. 

Teie sõit Taimõrist Uus-Siberi saarteni oli nähtavasti väga edukas ja jääolud Nordenskiöldi 
meres eriti soodsad. 

Saanud teada, et Teie söetagavarad on lõpukorral, muretsesin ma väga. Kuid minu arvates 
pole midagi, et Te seepärast otsustasite tagasi tulla Tšeljuskini neeme kaudu — see paik 
pakub teadusele suurt huvi. Loodan, et Tšil jätkub sütt kuni Dicksoni laheni, aga kui mitte, 


siis võib purjede abil edasi liikuda, eriti kui olete möödunud Taimõri ja Nordenskiöldi 
saartest, sest seal puhub kahtlemata kirdetuul. Sooviks vaid, et Teid Taimõri saare juures 
jällegi ei peataks lausjää ... 

Loodan, et kevadel on Teil igas suhtes head töötingimused ja et jää ei takista kelgusõitu 
Bennetti saarele. Ma 

olen veendunud, et Teid ootavad seal suured avastused ja ootan kannatamatult Teie 
tagasitulekut. 

Unustasin Teid südamlikult tänamast teate eest Teie teekonna kohta, mille ma sain Teilt Teie 
armsa abikaasa kaudu. See, et Te meenutate mind ka niisuguses olukorras, tõestab Teie tõelist 
sõprust. 

Lõpuks minu parimad soovid edaspidiseks: et jää ei puruneks kelkude all, et «Zarja» leiaks 
kõikjal jäävaba vett ja et Te võiksite edukalt ja hilinemata koju tagasi pöörduda. 

Kui hea on uuesti Teie kätt suruda. Rõõmsa nägemiseni! 

Teie ustav sõber 

Fridtjof Nansen.»” 

12. aprillil saabus Toll Nerpitšja lahte ja hakkas kohe valmistuma retkeks BennettiA saarele, 
kust ta lootis jõuda Sannikovi maale. Mida lähemale jõudis kevad, seda energilisemalt ta 
valmistus uueks reisiks ja uurimistööks. 

«Kaugel koduses Eestis on pungad puhkenud, puud haljendavad ...,» kirjutas ta 15. mail 
päevikusse. «Las jääb koju see, kes ei taha oma igapäevastest askeldustest loobuda! Täna olen 
ma reisipalavikus. Raiskasin kogu nädala kirjutamiseks ja geoloogilise kollektsiooni 
pakkimiseks. Täna raiusin ma Balõktahhi lubjakivi (marmori) küljest tüki ja leidsin trilobiidi 
kilbikese. See leid rõõmustas mind ja õhutas edasisele paleozooloogilisele uurimistööle. Selle 
asemel et minna Belkovi saarele, kus tõenäoliselt on triiase ladestu, otsustasin ma võimalikult 
varem põhja suunduda, sest loodan Rešetnikovi jõe suudmes silurit leida. Minus ärkab 
rännuiha, seda soodustab ka ilm: päike paistab, mustal pinnal sulab lumi.»1' 

Teises kohas oma päevikus märgib teadlane, et tema kodutee läheb üle Bennetti saare. Mai 
lõpuks olid reisi-ettevalmistused tehtud. 

Toll mõistab, et reis on raske ja võib-olla ka viimane. Neil päevil saadab ta Volossovitši 
lõunasse ja tundub, nagu kadestaks ta lahkujat... Võib-olla oleks õigem enne teekonna algust 
muuta oma korraldused, pöörduda navigatsiooni alguses Tiksi lahte ja sõita sealt edasi 
Peterburi. Ta ei leidnud Sannikovi maad, kuid hankis see-eest teadusele hindamatuid andmeid 
Arktika merede ja maade kohta, mille üle Teaduste Akadeemia võib uhke olla. Raha pole 
asjata kulutatud. Rikkalik teaduslik saak katab selle 

mitmekordselt. Ei, tee kodumaale on talle suletud! Sageli kordab Toll seda mõtet. Ta ei taha 
Sannikovi maad avastamata koju minna. Parem hukkuda, kui tunnistada oma veendumuste 
kokkuvarisemist. 

Neil päevil kirjutas Toll oma päevikusse: «Tunnen, kui õiged on Goethe sõnad: «Lõunas on 
palju aardeid! Kuid põhja üks aare kutsub võitmatult nagu tugev magnet enese poole.» Niisiis 
on vääramatult otsustatud, et minu kodutee läheb vaid üle «tundmatu sadama» Bennetti saa- 
rel! 

Lahkun «Zarjalt» rahulikult. Kui ma vaid eesmärgile jõuaksin! Kui «Zarja» tuleb meie järele, 
siis kandub jaht pärast teaduseaarde leidmist põhjas pärituulega kiiresti tagasi. Kui aga 
«Zarja» ei tule ja me jääme talvituma, siis rakendame Seebergiga kogu jõu, et aastat 
võimalikult paremini kasutada ... 

Mu närvid on pingul nagu viiulikeeled enne seda hüpet üle lahvanduste ja mägede, üle rüsijää 
ja mere selleks, et kuue kuu pärast koju tagasi pöörduda. 

Mis juhtuma peab, see juhtub!»* 


Mõistatuslik Sannikovi maa viirastub vahetpidamata rändurite ees. Reisiga Bennetti saarele 
seob ta oma viimase lootuse selleni jõuda või siis seda vähemalt nähagi. 

Edasi, vastu uutele katsumustele ja raskustele! Ainult edasi! Need sõnad kõlavad peaaegu 
igalt päeviku leheküljelt. 

5. juunil 1902. aastal lahkus Toll astronoom F. Seebergi ning küttide V. Gorohhovi ja N. 
Djakonovi saatel Katla-saarelt, et minna Bennetti saarele. 

Kahe kuu pärast lahkus «Zarja» Viigrilahest, et võtta rändurid asustamata saarelt oma pardale. 
Kõikjal oli jää. See ei lasknud laeva isegi Bennetti saare nägemiskaugusse, kus teda lootuse ja 
ärevusega ootasid Eduard Toll, Friedrich Seeberg, Vassili Gorohhov ja Nikolai Djakonov... 
«Zarja» pöördus Katlasaarele tagasi, seejärel aga suundus Leena suudmesse, kuhu meeskond 
oli maha jäänud. 

Teaduste Akadeemia polaarekspeditsioon pöördus Peterburi tagasi ilma oma juhita. Eduard 
Toll ja tema kolm kaaslast jäid toidu ja peavarjuta üksikule kaljusele Põhja-Jäämere saarele 
saatuse hooleks. Nende elu rippus juuksekarva otsas... Admiral Makarov tahtis viivitamata 
«Jermakiga» sõbrale appi minna. Kuid teda ei 

toetatud. Bennetti saarele otsustati saata päästerühm vaala-püügilaeval. 

- 22. veebruaril 1903. aastal väljus see Peterburist ja 17. augustil nägid meremehed kitsukest 
maariba. Varsti võis eraldada juba musti kaljusid ja sinakaid merre laskuvaid liustikke. Kalda 
ääres ujusid fantastilise kujuga jäämäed, mille kohal kisasid linnuparved. Jääl mustendasid 
end päikese käes soojendavad hülged ja viigrid. 

Mõne tunni pärast randusid meremehed Preobraženje neeme juures ja esimene, mida nad 
nägid, oli alumiiniumist teekannu kaas, mille Toll oli Bennetti saarele kaasa võtnud. Sellele 
leiule järgnesid teised, veelgi huvitavamad. Järgmisel päeval nägid, meremehed Emma 
neemel ühel künkal kividest laotud püramiidi, mille tippu oli asetatud väikene aer. Kivikuhja 
kõrval oli pudel kirjadega. Üks oli adresseeritud «N ei 1e,ke s meid otsivad». Eduard Toll 
oli selle kirjutanud 26. augustil 1902. aastal. Ta uskus kindlalt, et tema 
ekspeditsioonikaaslased ei jäta teda hätta. Sellepärast alustaski ta kirja lausega: «Tervitame 
saabumise puhul!» ja kriipsutas selle alla. 

Hiljem oli lehele Tolli käega lisatud postskriptum selle kohta, et nad 1. (14.) septembril asusid 
mööda läänekallast teele, et ehitada maja saare kirdetippu, kus leidus rikkalikult ajupuid. 
Samas pudelis oli kiri, milles astronoom Friedrich Seeberg teatas, et maja ehitati saare 
idaranniku lõunaossa Sophie neemest põhja pool asuva lahe äärde. 

Otsijad olid niidi kätte saanud, kuid mis oli juhtunud ränduritega? Kas nad on elus? Miks 
1902. aasta oktoobrist alates pole tehtud ühtki märget? 

Meremehed otsisid edasi. Samal päeval leidsid nad majakese, mille Eduard Toll ja tema 
kaaslased olid ehitanud. Kuid maja oli poolest saadik lund täis, mis suve kestel oli jääks 
muutunud. 

Ei aidanud muud, kui tuli kirved käiku lasta. Teravad jääkillud lendasid näkku, kuid jõudu 
säästmata jätkati tööd. Lõpuks tulid nähtavale kivid, mis olid jääga tsemen-teeritud. 
Suurivaevu suudeti need lahti kangutada. Kivide all oli purjeriidesse mähitud kast. See avati. 
Kasti põhjas olid paberilehed. Ühel oma elu kõige raskemal minutil oli Eduard Toll leidnud 
mehisust koostada aruanne oma uurimistöö kohta. 

Paberilehed teatasid: 

«Astronoom F. G. Seebergi ja kahe küti, tunguus Nikolai Djakenovi ja jakuut Vassili 
Gorohhovi saatel asusin ma 5. juunil «Zarja» talvesadamast (Katlasaare Viigri-lahest) teele. 
Me läksime Katlasaare ja Faddejevi saare põhjakallast mööda Uus-Siberi saare Kõrgele 
neemele. 13. juulil võtsime kursi Bennetti saarele. Jää oli üsna lagunenud. 25. juulil oli tuul 
jää 3 miili kaugusel Kõrgest neemest täiesti purustanud. Valmistudes süstasõiduks tapsime 


siin oma viimased koerad. Siit kandus meie laager jääväljal poolteise ööpäeva jooksul 49 miili 
meie kursi suunas. Märganud hiljem, et meie jääväli on kandunud 10 miili lõuna poole, 
jätsime selle 31. juulil maha. Ülejäänud 23 miili Bennetti saarele sõitsime kahel süstal. 3. 
augustil randusime õnnelikult Emma neemel. 

Astronoom Seebergi järgi, kes siin peale muu nii nagu teelgi määras 10 punktis 
magnetelemendid, pole Bennetti saar suurem kui 20 ruutkilomeetrit. Bennetti saar kujutab 
endast mitte rohkem kui 1500 jala (45' m) kõrgust kiltmaad. Geoloogilise ehituse poolest on 
Bennetti saar Kesk-Siberi kiltmaa jätkuks, mis koosneb vanadest (kambriumi) settekivimitest, 
mille vahele on purskunud basalt. Kohati on basaldi all säilinud muistse taimestiku ja nimelt 
okaspuude jäänustega pruunsöekihid. Saare orgudes on harva leida mammutite ja teiste 
kvatenaarajastu loomade luid. 

Praegu elab Bennetti saarel peale jääkaru ja ajutise külalise merihobu veel põder: saare 
kaljustel karjamaadel leidus 30-pealine põdrakari. Me sõime põdraliha ja õmblesime enestele 
talvise tagasitee jaoks jalanõud ja rõivad. Sellel saarel elavad järgmised linnud: 2 liiki hahke, 
1 kurvitsaliik, 5 liiki kajakaid, nende hulgas ka roosa kajakas. Läbilendavateks lindudeks olid: 
kotkas, kes lendas lõunast põhja; pistrik — põhjast lõunasse ja haned, kes lendasid parvena 
põhjast lõunasse. Udu pärast polnud näha, kust need linnud lendasid, samuti polnud, nagu ka 
möödunud navigatsiooni ajal, näha Sannikovi maad. 

Täna asume teele lõunasse. Provianti on 14—20 päevaks. Kõik on terved. 76° 88' p.-1. 149° 
42'1.-p. E. TOLL. Bennetti saare Paul Koeppeni laht, 26. X — 8. XI 1902. a.» 

Pärast seda kui kastist leitud lehed olid läbi loetud, oli selge, et Toll, Seeberg, Gorohhov ja 
Djakonov pole enam elavate kirjas. Nähtavasti hukkusid nad polaaröisel merel. 

Venemaa ja teadlase kodupaik Eesti kaotasid suurepärase teadlase ja ustava poja, kelle 
püüdeks (tema enese 

sõnade järgi) oli anda oma «panus teadusele — kas või ainult mõni täht ja märk, et lahendada 
määratu suur ja keeruline ülesanne looduse seaduste raskesti loetavas raamatus». 

Kuusteist aastat püüdis ta pääseda Sannikovi maale mida ta oli näinud Katlasaarest põhja 
pool. Kuid seda maad polnud. Oma ekspeditsiooni lõpul jõudis ta ka ise sellele järeldusele. 
See vilksatab tema mõtisklustes, mis ta usaldas oma päevikule, erakordselt inimlikule 
dokumendile. Ta kihutas sünged mõtted minema, kuid need ilmusid ikka uuesti... Miski ei 
võinud teda lohutada selles raskes eelaimuses, et otsitud maa on müüt... 

Toll andis oma elu Sannikovi maa avastamise nimel, ent kui kirglikult ta ka ei püüdnud jõuda 
sellele saarele, jäi ta ikka juurdlevaks uurijaks. 

Juba 1886. aastal, kui tav;võttis osa A. Bunge ekspeditsioonist, kogus ta Uus-Siberi saarte 
geoloogia kohta erakordselt huvitavaid materjale. 1893. aastal jätkas ta seda tööd. Teaduste 
Akadeemia polaarekspeditsioon jahil «Zarja» oli aga uueks leheküljeks Arktika tundmaõppi- 
misel. Toll pani aluse arktiliste merede ja maismaa komplekssele uurimisele. Teda huvitasid 
klimaatilised tingimused, jää- ja hüdroloogiline režiim, taime- ja loomariik ning lõpuks 
mandri ja saarte geoloogiline ehitus. 

Toll ja tema kaaslased kasutasid iga võimalust teaduslikuks tööks. Nii meresõidu kui ka 
talvitumise ajal tehti regulaarseid meteoroloogilisi ja magnetilisi vaatlusi ning jälgiti virmalisi. 
Ekspeditsiooni tööde tulemusena koostati Katlasaare geoloogiline kaart ning Siberi ranniku 
lühike füüsikalis-geograafiline ja bioloogiline kirjeldus, mis sisaldas andmeid Taimõri ja Uus- 
Siberi saarte kliima, hüdrograafia, geoloogia, orograafia ning looma- ja taimeriigi kohta. 
Ekspeditsiooni materjalide põhjal kirjutas üks ekspeditsiooni liige uurimuse, mis käsitles Kara 
ja Siberi mere jääd ning oli uueks sammuks polaarokeanograafia arengus. Selles käsitleti 
igakülgselt jää moodustumist, lagunemist, tema iga, liikumist, pragude ja lahvanduste 
tekkimist. 


Ekspeditsioon kogus hulgaliselt etnograafilist materjali. Toll suhtus väga sõbralikult 
põhjarahvastesse, kelle hulgas tal oli palju sõpru. Ta rääkis, et evenke ja jakuute «on vaja 
mitte üksnes austada, vaid ka armastada, nagu me armastame lapsi. Põhja päriselanikud 
äratavad minus 

niisuguse tunde nagu kõik noor, kasvav ja arenev». Tolli päeviku lehekülgedel ilmneb tema 
suur ja sügav sümpaatia «tundra õnnetute asukate vastu, kes rändavad teisel pool 
külmapoolust». 

Teaduste Akadeemia polaarekspeditsiooni teaduslikke tulemusi töötati ümber kümne- 
viieteistkümne aasta jooksul. Nende väljaandmine lõppes pärast Suurt Sotsialistlikku 
Oktoobrirevolutsiooni. 

Eduard Tolli tööd, mis õn pühendatud fossiilse jää uurimisele, on tõlgitud paljudesse 
võõrkeeltesse. Nad pole ka praegu oma tähtsust kaotanud ja neid peetakse õigusega 
klassikalisteks. Tolli ekspeditsioonide poolt tehtud teaduslikke vaatlusi kasutatakse edukalt ka 
kaasaegses uurimistöös Arktika looduse alal. Need on talle igaveseks mälestussambaks. 

Ta oli kõige hiilgavam, kõige andekam, kõige juurdlevam, kõige kirglikum Maarjamaalt 
pärinev Arktika-uurija. Kiivalt hoiavad Põhja-Jäämere veed tema surma saladust. Me ei tea, 
kus ta leidis oma haua ... 

Loodame, et läheb veel veidi aega, ja üht tema sünnilinna Tallinna väljakut või mõnda parki 
Tartus, kus nagu õnnelik unenägu möödusid tema õpiaastad, kaunistab sellele mehisele 
teadlasele ja ühele paremale, humaansemale inimesele pühendatud mälestussammas. 

